
O rochie zdrențuită atârna de creanga unui pin putrezit. Îi 
amintea bătrânului de un cântec din tinerețe, despre o 
rochie pusă la uscat pe o frânghie. Numai că rochia asta nu 
atârna în adierea caldă a vântului, ca în cântec, ci în apa 
rece ca gheața a unui râu. Zăcea pe fundul apei şi, chiar 
dacă ceasul arăta ora 17, era martie şi cerul de deasupra 
apei curgătoare era senin, ca-n prognoza meteo, nu mai 
avea ce lumină să ajungă acolo joS, filtrată de un strat de 
gheață şi patru metri de apă. Ceea ce însemna că ramura de 
pin şi rochia zăceau într-o semiobscuritate verzuie şi bizară. 
Bătrânul ajunsese la concluzia că era o rochie de vară 
albastră cu buline albe. Habar n-avea, poate că rochia 


fusese vopsită, depindea de cât de multă vreme stătuse 
atârnată de creangă. lar acum rochia era prinsă într-un 
curent de apă care nu se mai oprea, spălând-o permanent, 
mângâind-o când râul curgea leneş, trăgând de ea când râul 
se umfla, sfâşiind-o astfel în bucăţi. Dacă privea totul aşa, 
atunci rochia aceea semăna un pic cu el, se gândea 
bătrânul. Acea rochie însemnase odinioară ceva pentru 
cineva, o fată sau o femeie, pentru ochii altui bărbat sau 
pentru braţele unui copil, însă acum, exact ca el, era 
pierdută, abandonată, fără sens, prinsă în capcană, 
constrânsă, mută. Era doar o chestiune de timp până ce 
curentul acvatic avea să distrugă şi ultimele rămăşiţe a ceea 
ce a fost odată. 

— La ce vă uitaţi? s-a auzit o voce din spatele scaunului 
pe care era aşezat. 

Ignorând durerea din muşchi, bătrânul a întors capul şi 
şi-a ridicat privirea. Un client nou. Bătrânul uita acum mai 
mult decât pe vremuri, dar nu uita niciodată o față care 
vizita Simensen Hunting & Fishing. Clientul ăsta nu voia 
arme sau muniții. Cu puţină experiență, îți dădeai seama 
din privirea lor care dintre clienți erau erbivori, acea 
expresie prezentă la cei care îşi pierduseră instinctul 
criminal şi nu împărtăşeau secretul celuilalt grup: că nu 
există nimic care să facă un bărbat să se simtă mai viu 
decât să înfigă un glonț într-un mamifer mare, cu sânge 
cald. Bătrânul bănuia că acel client căuta unul dintre 
cârligele sau undițele care atârnau pe rafturile de deasupra 
şi dedesubtul ecranului mare de televizor de pe peretele din 
fața lor, sau poate o cameră de luat vederi din partea opusă 
a magazinului. 

— Se uită la râul Haglebu. 

Răspunsese Alf. Ginerele bătrânului venea către ei. S-a 
oprit clătinându-se înainte şi înapoi pe călcâie, cu mâinile 
afundate în buzunarele adânci ale vestei lungi de piele pe 


care o purta mereu la muncă. 

— Am instalat o cameră video subacvatică acolo anul 
trecut, cu echipa producătorului aparatului. Ca atare, acum 
avem transmisiune în direct nonstop, chiar de deasupra 
scării somonilor de la cascada Norafossen, ca să ştim exact 
când încep să urce în amonte. 

— Şi când se întâmplă asta? 

— Câţiva pornesc în aprilie şi mai, însă marea migrație nu 
începe înainte de iunie. Păstrăvii îşi depun icrele înainte de 
somoni. 

— Deci vă uitaţi destul de devreme, nu? Sau ați văzut 
vreun peşte? s-a adresat clientul, zâmbindu-i bătrânului. 

Bătrânul a deschis gura. Avea în minte cuvintele, nu le 
uitase. Însă nimic nu-i ieşea pe gură. A închis-o la loc. 

— Afazie, rosti Alf. 

— Cum? 

— Atac cerebral, nu poate vorbi. Aţi venit după momeală 
de pescuit? 

— După o cameră de luat vederi în sălbăticie. 

— Deci sunteți vânător? 

— Vânător? Nu, categoric nu. Am descoperit nişte 
excremente lângă cabana mea din Sorkedalen, care nu 
seamănă deloc cu ce-am văzut până acum, aşa că am făcut 
câteva poze şi le-am pus pe Facebook, întrebând despre ce 
era vorba. Am primit imediat răspuns de la oameni care 
trăiesc la munte. Urs. Un urs! în pădure, la doar 20 de 
minute de mers cu maşina şi trei ore şi jumătate de mers pe 
jos de locul în care ne aflăm acum. 

— Fantastic. 

— Depinde la ce vă referiți prin fantastic. Cum v-am spus, 
am o cabană acolo. Îmi duc familia acolo. Vreau să-l 
împuşte cineva. 

— Eu sunt vânător, înțeleg perfect ce vreți să spuneți. Dar 
să ştiţi că până şi în Norvegia, o țară unde nu e nevoie să 


mergi prea mult înapoi în timp ca să ajungi în vremurile 
când existau o mulțime de urşi, în ultimele două secole nu 
prea au mai fost atacuri mortale ale urşilor. 

11, 11 oameni ucişi din 1800 încoace, îşi zise bătrânul. 
Ultimul omorât în 1906. Poate că îşi pierduse capacitatea de 
a se mişca şi de a vorbi, dar îşi păstrase memoria intactă. 
Mintea îi era încă întreagă. În cea mai mare parte. Uneori se 
încețoşa puţin şi atunci observa schimbul de priviri dintre 
ginere şi fata lui, Mette, şi îşi dădea seama că greşise ceva. 
După ce preluaseră magazinul pe care el îl construise şi îl 
administrase timp de 50 de ani, bătrânul se dovedise extrem 
de util. Acum, după ultimul atac cerebral, doar stătea acolo. 
Nu că ar fi fost ceva teribil. NU, după ce murise Olivia, el nu 
mai avusese mari aşteptări de la ce-i mai rămăsese de trăit. 
Îi era suficient să fie aproape de familie, să primească o 
masă caldă în fiecare zi, să stea pe scaunul lui din magazin 
privind la ecranul televizorului, la un program nesfârşit fără 
sunet, în care lucrurile se deplasau în acelaşi ritm cu el şi 
unde cel mai dramatic eveniment care se putea petrece era 
primul peşte care urca să depună icre în amonte. 

— Pe de altă parte, asta nu înseamnă că nu s-ar mai 
putea întâmpla din nou. 

Bătrânul îi auzi vocea lui Alf. Se dusese la rafturile cu 
camere video de exterior împreună cu clientul. 

— Oricât de drăgălaş ar arăta ele, toate carnivorele ucid. 
Aşa că da, în mod cert ar trebui să cumpăraţi o cameră 
video ca să vă daţi seama dacă s-a adăpostit undeva în 
apropierea cabanei dumneavoastră sau a fost doar în 
trecere. Acum e vremea când urşii bruni ies din hibernare şi 
sunt lihniți. Fixați o cameră video acolo unde ați găsit 
excrementele sau undeva aproape de cabană. 

— Deci camera e în interiorul cutiei mici pentru păsări? 

— Cutia pentru păsări, cum îi spuneți dumneavoastră, 
protejează camera video de elementele naturii şi de 


animalele care se apropie prea mult. Aceasta este o cameră 
simplă, la un preţ rezonabil. Are o lentilă Fresnel care 
înregistrează radiaţia infraroşie de la căldura emisă de 
animale, oameni şi orice altceva emite căldură. Când nivelul 
de radiație deviază de la normal, camera începe automat să 
înregistreze. 

Bătrânul asculta conversaţia doar pe jumătate, căci 
altceva îi atrăsese atenția. Ceva ce se petrecea pe ecranul 
televizorului. Nu vedea clar, dar întunericul verzui căpătase 
o nuanță mai deschisă. 

— Înregistrările sunt stocate pe un card de memorie din 
camera video - le puteți vedea pe computerul 
dumneavoastră. 

— Ei, asta chiar e fantastic. 

— Da, dar trebuie să vă duceți să verificați personal dacă 
aparatul a înregistrat ceva. Dacă veți alege acest model 
puțin mai scump, veți primi un mesaj text ori de câte ori 
camera înregistrează ceva. Sau mai există modelul ăsta, cel 
mai avansat, care continuă să folosească un card de 
memorie, dar trimite orice înregistrare efectuată direct către 
telefonul sau e-mailul dumneavoastră. Aşa puteți sta în 
cabană permanent şi vă duceți doar din când în când la 
cameră, să-i schimbaţi bateria. 

— Dar dacă ursul vine noaptea? 

— Camera dispune de LED-uri cu lumină neagră şi 
lumină albă. Lumina neagră e lumină invizibilă, ceea ce 
înseamnă că animalul nu se va speria. 

Lumină. Bătrânul o vedea acum. Un fascicul luminos 
venind din amonte, de undeva din dreapta. Străpungea apa 
verzuie şi ajungea la rochie, ceea ce pentru o clipă îl făcu să 
se gândească înfiorat la o fată care revenea în sfârşit la viață 
şi dansa de bucurie. 

— Astea sunt de-a dreptul SF! 

Bătrânul a deschis gura de uimire când a văzut o navă 


spațială în imagine. Nava era iluminată pe dinăuntru şi 
plutea la un metru şi jumătate de fundul apei. Curentul o 
izbea de un bolovan mare. Deplasându-se lent, nava s-a 
răsucit până ce lumina părţii din față a măturat albia 
râului, şi pentru o clipă, l-a orbit pe bătrân când fasciculul 
a atins lentila camerei de luat vederi. După aceea, nava 
plutitoare s-a prins în crengile groase ale pinului şi s-a 
oprit. Bătrânul şi-a simţit inima bătând cu putere. Era o 
maşină. Lumina din interior era aprinsă şi bătrânul a văzut 
că habitaclul era plin cu apă, până aproape de plafon. 

Era cineva înăuntru. Cineva pe jumătate ridicat din 
scaunul şoferului îşi împingea cu disperare capul în plafon, 
încercând în mod clar să găsească aer. Una dintre crengile 
putrezite de pin care ţineau maşina pe loc s-a rupt şi 
imediat a fost luată de curentul de apă. 

— Nu veți obține aceeaşi claritate şi acelaşi focus ca la 
lumina zilei, iar imaginile sunt în alb şi negru. Dar câtă 
vreme nu se depune condens pe lentile, iar obiectivul nu e 
blocat de ceva, vă veţi vedea cu siguranţă ursul. 

Bătrânul bătea cu piciorul în podea, în încercarea de a-i 
atrage atenţia lui Alf. Bărbatul din maşină părea să inspire 
adânc înainte de a se afunda în apă. Părul lui tuns scurt se 
Lovea cu ambele mâini în geamul portierei dinspre camera 
video, însă apa acumulată în maşină atenua forța 
loviturilor. 

Bătrânul pusese mâinile pe braţele scaunului şi încerca 
să se ridice, însă muşchii nu-l ascultau. 

Observase că degetul mijlociu de la o mână a bărbatului 
din maşină avea o culoare cenuşie. Bărbatul încetase să mai 
izbească în geam cu mâinile şi acum dădea cu capul. Părea 
că începe să cedeze. O altă ramură de pin s-a rupt şi 
curentul de apă a început să tragă de maşină ca s-o 
elibereze din capcană, însă copacul nu era încă pregătit să 


dea drumul prăzii. Bătrânul se uita fix la chipul furios lipit 
de interiorul geamului portierei. Ochi albaştri ieşiţi din 
orbite. O cicatrice vineție, întinzându-se de la un colț al gurii 
până spre ureche. Bătrânul a reuşit să se ridice de pe scaun 
şi să facă doi paşi nesiguri înspre raftul cu camere video. 

— Scuzaţi-mă, îi zise în şoaptă Alf clientului. Ce s-a 
întâmplat, tată? 

Bătrânul gesticulă înspre ecranul din spatele lui. 

— Serios, peşti? rosti Alf cu jumătate de glas. 

Bătrânul a clătinat din cap şi s-a întors spre ecran. 

Maşina. Dispăruse. Totul arăta la fel ca înainte. Albia 
râului, pinul mort, rochia, lumina verzuie filtrată de stratul 
de gheață. Ca şi cum nu se întâmplase nimic. Bătrânul a 
dat din nou cu piciorul în podea, arătând spre ecran. 

— Uşurel, tată. Să ştii că e prea devreme pentru depusul 
icrelor, zise Alf, bătându-l amical pe umăr, după care se 
întoarse la client şi la camerele video. 

Bătrânul îi privea pe cei doi bărbați care stăteau cu 
spatele la el şi se simțea cuprins de furie şi de disperare. 
Cum putea să explice ceea ce tocmai văzuse? Medicul îi 
spusese că, atunci când un atac cerebral atingea simultan 
zona din spate şi cea frontală a emisferei stângi a creierului, 
nu se pierdea doar vorbirea, ci adesea întreaga capacitate de 
comunicare, chiar şi prin scris sau prin gesturi. Bătrânul s- 
a întors încet la scaunul lui şi s-a aşezat la loc. Privea apele 
râului, care continuau să curgă. Netulburate. Neschimbate. 
După câteva minute, bătăile inimii i s-au liniştit. Cine ştie, 
poate că de fapt chiar nu se petrecuse nimic? Poate că totul 
nu fusese decât o secvență a următorului pas către 
întunericul absolut al senectuţii. SaU, în cazul lui, către 
lumea colorată a halucinațţiilor. A privit rochia. Pentru 
câteva clipe, când crezuse că aceasta e luminată de farurile 
maşinii, a avut impresia că în rochia aia era îmbrăcată 
Olivia, care dansa. lar în spatele parbrizului, înăuntrul 


maşinii luminate, zărise un chip pe care îl mai văzuse. O 
față pe care şi-o amintea. lar singurele fețe de care îşi 
amintea el erau cele pe care le văzuse în magazin. Îl mai 
văzuse pe acel bărbat de două ori. Văzuse de două ori ochii 
aceia albaştri şi cicatricea aia vineţie. În ambele ocazii, 
bărbatul cumpărase o cameră video. Recent, venise şi poliția 
să întrebe despre el. Bătrânul le-ar fi putut spune poliţiştilor 
că era un bărbat înalt. Care avea privirea aceea. Privirea 
care spunea că el cunoştea secretul. Nu era erbivor. 

Svein Finne s-a aplecat deasupra femeii şi i-a pipăit 
fruntea cu o mână. Era plină de sudoare. Ochii care îl 
priveau erau măriți de durere. Sau de spaimă. În principal 
de spaimă, credea el. 

— Te temi de mine? i-a şoptit el. 

Ea a încuviințat şi a înghițit în sec. El o considerase 
mereu frumoasă. Când a văzut-o mergând spre şi dinspre 
casa ei, la sala de sport sau în metrou, aşezat la doar câteva 
locuri depărtare, lăsând-o să-l remarce. Ca să ştie. Însă nu o 
văzuse nicicând mai frumoasă ca acum, zăcând acolo 
neajutorată, pe deplin şi complet în puterea lui. 

— Promit că se va termina repede, dragă, a continuat el. 

Ea a icnit. Atât de înspăimântată! Se gândea dacă s-o 
sărute. 

— Un cuţit în burtă. După care se termină. 

Ea a închis ochii şi două lacrimi i-au strălucit printre 
pleoape. 

Svein Finne a râs încetişor. 

— Ştiai că o să vin. Ştiai că nu-ţi pot da drumul. Era o 
promisiune, la urma urmei. 

Îşi trecu un deget peste amestecul de sudoare şi lacrimi 
de pe obrazul ei. Îi vedea un ochi prin gaura mare, căscată 


în palma lui ca rezultat al unui glonț tras demult de un 
polițist, tânăr ofițer pe atunci. Îl condamnaseră pe Svein 
Finne la 20 de ani de închisoare pentru 18 capete de 
acuzare legate de violuri şi abuzuri sexuale, iar el nu 
respinsese acuzaţiile în sine, ci doar descrierea lor ca fiind 
„abuzuri”, precum şi ideea că un bărbat ca el trebuia 
pedepsit pentru acestea. Însă în mod clar judecătorul şi 
juriul considerau că legile norvegiene erau mai presus de 
legile naturii. Bine, asta era opinia lor. 

Ochiul ei îl privea fix prin gaură. 

— Eşti pregătită, dragă? 

— Nu-mi spune aşa şi încetează să mai vorbeşti de 
cuțite... scânci ea. 

Mai mult rugăminte decât poruncă. 

Svein Finne oftă. De ce se temeau atât de tare oamenii de 
cuțit? Era prima unealtă inventată de om, omenirea avusese 
la dispoziție două milioane şi jumătate de ani ca să se 
obişnuiască cu ea, însă unii continuau să minimalizeze 
frumusețea obiectului care le permisese să coboare din 
copaci. Vânătoare, construire de adăposturi, agricultură, 
hrană, apărare. Cuţitul dădea viață în aceeaşi măsură în 
care o lua. Una nu putea exista fără cealaltă. Doar cei care 
apreciau asta şi acceptau consecințele umanităţii lor, 
originile lor, puteau iubi cuțitul. Teamă şi dragoste. Din 
nou, două fațete ale aceluiaşi lucru. 

Svein Finne a ridicat privirea înspre cuţitele gata de 
folosit, aflate pe banca de lângă ei. Gata să fie alese. 
Alegerea cuțitului potrivit pentru sarcina potrivită era 
importantă. Cuţitele acelea erau bune, făurite special, de 
cea mai înaltă calitate. Desigur le lipsea acel amănunt pe 
care Svein Finne îl căuta la un cuțit. Personalitate. Spirit. 
Magie. Înainte ca acel poliţist tânăr şi înalt, cu claia aia de 
păr tuns scurt să distrugă totul, Svein Finne avusese o 
colecţie de 26 de cuțite. 


Cel mai frumos dintre ele fusese cel javanez. Lung, 
subțire, asimetric, curbat ca un şarpe, cu mâner. 
Frumuseţe pură, feminină. Poate nu cel mai eficient, dar 
avea calitățile hipnotice ale unui şarpe şi ale unei femei 
frumoase, şi îi făcea pe oameni să execute exact ce le 
spuneai. Cel mai eficient cuţit din colecție era un Rampuri, 
favoritul mafiei indiene. Dădea un soi de frison, ca şi cum ar 
fi fost confecționat din gheaţă, atât de urât, încât te vrăjea. 
Karambit, modelat în formă de gheară de tigru, combina 
frumuseţea cu eficiența. Însă era poate un pic prea calculat, 
ca o curvă machiată prea strident şi îmbrăcată cu o rochie 
prea strâmtă şi prea scurtă. Lui Svein Finne nu-i plăcuse 
niciodată. Le prefera inocente. Virginale. Şi, la modul ideal, 
simple. Precum cuțitul lui favorit din colecţie. Un cuțit 
puukko finlandez. Avea un mâner uzat, maroniu, fără o 
legătură reală cu lama, care era scurtă, cu o creastă şi 
muchia ascuţită curbată către vârf până devenea un punct. 
Cumpărase cuțitul în Turku, iar două zile mai târziu îl 
folosise ca să tranşeze situația cu o dolofană de 18 ani, care 
lucra singură la o benzinărie Neste de la periferia oraşului 
Helsinki. Încă de pe atunci începuse să se bâlbâie puţin, ca 
întotdeauna când avea un sentiment de anticipare sexuală. 
Nu era un semn că îşi pierdea controlul, ci, din contră, că 
dopamina începea să lucreze în organismul lui. Şi 
confirmarea că la aproape 80 de ani, nevoile lui erau 
aceleaşi. Avusese nevoie de exact două minute şi jumătate 
din clipa când intrase pe uşă - după care o lipise de tejghea, 
îi tăiase pantalonii, o însămânțase, îi luase cardul de 
identitate, văzuse pe el numele Maalin şi adresa - şi ieşise 
din nou. Două minute şi jumătate. Câte secunde durase 
efectiv însămânțarea? Cimpanzeii petreceau în medie opt 
secunde făcând sex, opt secunde în care ambele maimuțe 
erau lipsite de apărare într-un univers plin de prădători. O 
gorilă - care avea mai puțini duşmani naturali - putea 


prelungi plăcerea până la un minut, însă un individ 
disciplinat aflat pe teritoriu inamic era nevoit adesea să 
sacrifice plăcerea pe altarul unui scop mai înalt: 
reproducerea. Ca atare, aşa cum un jaf bancar nu trebuia 
să depăşească niciodată patru minute, un act de 
însămânțţare într-un loc public nu trebuia să depăşească 
niciodată două minute şi jumătate. Evoluţia avea să 
demonstreze că el avea dreptate, era doar o chestiune de 
timp. 

Numai că acum, aici, erau într-un mediu sigur. În plus, 
nu urma nicio însămânțare. Nu că el n-ar fi vrut - voia. Însă 
de această dată ea avea să fie penetrată de un cuțit, n-avea 
sens să însămânţeze o femeie dacă nu exista şansa naşterii 
unei progenituri. Ca atare, individul disciplinat îşi 
economisea sămânța. 

— Trebuie să-ți pot spune dragă, acum că suntem ca şi 
logodiţi, a şoptit Svein Finne. 

Ea l-a privit cu ochii negri din cauza şocului. Negri, ca şi 
cum lumina lor se stinsese deja. Ca şi cum nu mai exista 
nicio lumină pe care să o reflecte. 

— Da, suntem logodiţi. 

A râs încet şi şi-a apăsat buzele groase pe ale ei. Imediat 
i-a şters buzele cu mâneca bluzei de flanelă, ca să nu 
rămână urme de salivă. 

— Şi asta ţi-am promis... a continuat el, plimbându-şi 
mâna în jos, între sânii ei, către burtă. 

Harry s-a trezit cu sentimentul că era ceva în neregulă. 
Ştia că n-avea să dureze mult ca să-şi amintească ce 
anume, că aceste binecuvântate momente de nesiguranță 
erau singurele momente bune, înainte ca realitatea să-l 
izbească în față. A deschis ochii şi a regretat imediat. Avea 


impresia că lumina zilei, care îşi croia drum prin geamul 
murdar şi slinos către încăperea mică şi goală, îi atingea 
direct un loc dureros din spatele ochilor. A căutat rapid 
adăpostul întunericului în spatele pleoapelor închise şi şi-a 
dat seama că visase. Despre Rakel, evident. Începuse cu 
acelaşi vis pe care îl mai avusese de atâtea ori, despre acea 
dimineață petrecută cu mulți ani înainte, la scurtă vreme 
după ce se cunoscuseră. Ea stătea cu capul pe pieptul lui, 
iar el o întrebase dacă a verificat ce se spunea, dacă era 
adevărat că el n-avea inimă. Rakel izbucnise în râsul acela 
atât de drag lui, era în stare de cele mai mari idioțenii ca să- 
i smulgă acel hohot. Apoi ea îşi ridicase capul, se uitase la el 
cu ochii calzi şi căprui moşteniți de la mama ei austriacă şi 
îi răspunsese că era adevărat ce se spunea, dar că avea să-i 
dea inima ei. Şi o făcuse. Iar inima lui Rakel era atât de 
mare încât pompase sânge prin trupul lui, copleşindu-l şi 
făcându-l să se simtă din nou o ființă umană reală. Şi soțul 
ei. Şi tată pentru Oleg, băiatul introvertit, serios, pe care 
Harry ajunsese să-l iubească ca pe propriul fiu. Harry 
fusese fericit. Şi îngrozit. Din fericire, neştiutor în privința a 
ceea ce urma să se întâmple, dar nefericit de conştient că 
ceva avea să se întâmple, că el nu era menit să fie atât de 
fericit. Şi îngrozit de perspectiva de a o pierde pe Rakel. 
Deoarece o jumătate de inimă nu putea bate fără cealaltă 
jumătate, iar el era perfect conştient de asta, ca şi Rakel. 
Aşadar, dacă nu putea trăi fără ea, de ce fugise de ea în 
visul de azi-noapte? 

Nu ştia, nu-şi amintea, dar Rakel venise să-şi ceară 
înapoi jumătatea de inimă, ascultase bătăile deja slăbite ale 
inimii lui, aflase unde era şi sunase la sonerie. 

După care, în fine, venise lovitura. Realitatea. 

Realitatea că el deja o pierduse. 

Şi nu pentru că fugise de ea, ci pentru că ea îl izgonise. 

Harry icni în căutarea aerului. Urechile îi erau sfredelite 


de un sunet, iar el îşi dădu seama că durerea nu era doar în 
spatele ochilor, ci întregul lui creier era o sursă de durere 
imensă. Şi că acel zgomot declanşase visul înainte de a se 
trezi. Chiar suna cineva la sonerie. O speranță stupidă, 
dureroasă, irepresibilă îl făcu să-şi ridice capul. 

Fără să deschidă ochii, Harry întinse o mână către podea 
lângă canapea, căutând sticla de whisky. O dobori şi îşi 
dădu seama că era goală, după zgomotul pe care aceasta îl 
făcuse în timp ce se rostogolea pe parchetul uzat. Se luptă 
să-şi deschidă ochii. Se uită la mâna care atârna deasupra 
podelei ca o gheară lacomă şi la proteza cenugşie din titan 
care îi înlocuise degetul mijlociu. Mâna era însângerată. La 
naiba. Îşi mirosi degetele şi încercă să-şi amintească ce se 
întâmplase în noaptea precedentă şi dacă fuseseră implicate 
femei. Dădu laoparte cuvertura şi-şi examină trupul zvelt şi 
gol, care măsura 1,92 metri înălțime. Trecuse prea puţin de 
când o luase iar razna ca să-i apară urme pe corp, dar dacă 
avea să continue aşa, muşchii aveau să înceapă să-i 
slăbească săptămână după săptămână, iar pielea lui, 
devenită deja gri-alburie, avea să ajungă pergamentoasă, el 
avea să devină o fantomă şi, în cele din urmă, urma să se 
evapore de pe fața pământului. Ceea ce, bineînţeles, era şi 
ideea din spatele băutului - nu? 

S-a ridicat în şezut şi a privit în jur. Era tot acolo unde 
fusese înainte de a redeveni o ființă umană. Doar că acum 
era mai jos. Ironia sorții, apartamentul de 40 de metri 
pătrați cu două camere pe care îl împrumutase, apoi 
ajunsese să-l închirieze de la un coleg polițist mai tânăr, era 
cu doar un etaj mai jos de cel în care locuise înainte de a se 
muta cu Rakel în casa ei din Holmenkollen. Când se mutase 
în apartament, Harry cumpărase o canapea extensibilă de la 
IKEA. Aceasta, împreună cu biblioteca plină cu viniluri, o 
măsuțţă de cafea, o oglindă care continua să zacă rezemată 
de zid şi un dulap în hol constituiau întregul mobilier. Harry 


habar n-avea dacă toate astea se datorau unei lipse de 
inițiativă din partea lui sau dacă încerca să se convingă că 
era doar temporar, că ea urma să-l primească înapoi după 
ce avea să se gândească mai bine. 

Se întreba dacă avea să i se facă rău. În fine, probabil că 
depindea de el. Era ca şi cum corpul i se obişnuise cu otrava 
după câteva săptămâni şi devenise tolerant față de doza 
administrată. Şi cerea ca doza să fie crescută. Harry se uită 
la sticla de whisky goală, care ajunsese să se odihnească 
între picioarele lui. Peter Dawson Special. Nu că ar fi fost 
bună. Jim Beam era o băutură bună. Şi mai venea şi în 
sticle pătrate care nu se rostogoleau pe podea. Însă Dawson 
era o marcă ieftină, iar un alcoolic însetat cu salariu fix şi 
un cont bancar gol nu-şi permitea să facă mofturi. S-a uitat 
la ceas: era 15:50. Mai avea două ore şi zece minute până la 
închiderea magazinului de băuturi. 

A inspirat adânc şi s-a ridicat în picioare. Îşi simţea capul 
pe punctul de a exploda. Se clătina pe picioare, dar totuşi 
reuşea să stea drept. S-a privit în oglindă. Era un peşte de 
mare adâncime care se ridicase atât de repede încât ochii şi 
măruntaiele erau gata să-i dea pe-afară, atât de tare, încât 
cârligul îi sfâşiase obrazul şi-i lăsase o cicatrice roz în formă 
de seceră din stânga gurii până sus, către ureche. A pipăit 
pe sub cuvertură, dar nu şi-a găsit chiloţii, aşa că şi-a tras 
pe el blugii care zăceau pe podea şi a ieşit în hol. Pe geamul 
jivrat din uşă se profila o siluetă întunecată. Ea era, se 
întorsese. Însă el crezuse că soneria a sunat şi data trecută. 
Iar atunci fusese un bărbat de la compania de electricitate 
Hafslund, care venise să-i schimbe contorul cu unul nou şi 
modern care permitea monitorizarea consumului orar, astfel 
încât clientul să ştie când dăduse drumul la cuptor sau la 
ce oră stingea lampa de citit. Harry îi explicase că el n-avea 
cuptor şi, chiar dacă ar fi avut, nu avea niciun chef să dea 
de ştire cuiva când îi dă drumul şi când îl opreşte. Şi 


trântise uşa. 

Însă silueta pe care o întrezărea prin geamul mat de data 
asta aparținea unei femei. De înălțimea ei şi cu contururile 
ei. Cum de intrase în scara blocului? 

Deschise uşa. 

Erau două persoane. O femeie pe care n-o mai văzuse şi o 
fată atât de scundă, că nu ajungea cu capul la înălțimea 
geamului din uşă. lar când văzu cutia de donații pe care 
fata i-o întindea în față, Harry îşi dădu seama că cele două 
probabil sunaseră la interfonul din stradă şi unul dintre 
vecini le dăduse drumul înăuntru. 

— Strângem donații caritabile, rosti femeia. 

Erau amândouă îmbrăcate cu veste portocalii cu emblema 
Crucii Roşii. 

— Credeam că toamna se întâmplă, răspunse Harry. 

Cele două îl priveau în tăcere. La început a interpretat 
privirea lor ca pe un gest de ostilitate, de parcă le-ar fi 
acuzat de fraudă. Apoi a înțeles că erau deconcertate, 
probabil din pricină că el era pe jumătate dezbrăcat şi puțea 
a băutură la ora 16. Şi în mod clar habar n-avea de 
campania naţională de strângere de donaţii, promovată 
intens la TV. 

Harry se întrebă dacă se simțea ruşinat. Da, se simțea. 
Puțin. Îşi vâri mâna în buzunarul pantalonilor, unde ţinea 
de obicei numerarul când bea în oraş, căci experiența îl 
învățase că nu era înțelept să aibă carduri bancare. 

I-a zâmbit fetei, care se uita cu ochii mari la mâna lui 
însângerată, şi a introdus o bancnotă împăturită prin 
deschizătura cutiei sigilate. A surprins imaginea unei 
mustăți chiar înainte ca bancnota să dispară înăuntrul 
cutiei. 

Mustaţa lui Edvard Munch. 

— La naiba! a exclamat el, vârându-şi înapoi mâna în 
buzunar. 


Gol. Ca şi contul lui bancar. 

— Pardon? 

— Credeam că era una de 200, dar v-am dat un Munch, 1 
000 de coroane. 

— Oh... 

— Pot să... ăă, o iau înapoi? 

Cele două l-au privit lung, în tăcere. Fata a ridicat puțin 
capacul cutiei, ca el să vadă mai bine sigiliul de plastic 
montat peste logoul campaniei de caritate. 

— Înţeleg. Ce spuneţi de nişte rest? le-a şoptit Harry. 

Femeia i-a zâmbit ca şi cum el ar fi încercat să fie 
amuzant, iar el i-a răspuns cu un zâmbet ca s-o asigure că 
avea dreptate, în vreme ce creierul lui căuta cu disperare o 
soluție. 299,90 coroane înainte de ora 18. Sau 169,90 
pentru o sticlă de jumătate. 

— Va trebui să vă consolați că banii vor ajunge la oameni 
care au cu adevărat nevoie de ei, a zis femeia, îndemnând-o 
pe fată înapoi spre scară. 

Harry a închis uşa, s-a dus în bucătărie şi şi-a curățat 
sângele de pe mână, simțind un junghi dureros în timp ce o 
făcea. Înapoi în living, a privit în jur şi a observat o 
amprentă însângerată pe cuvertură. S-a lăsat în patru labe 
şi şi-a găsit telefonul mobil sub canapea. Nu avea mesaje 
text, doar trei apeluri ratate din noaptea precedentă, unul 
de la Bjorn Holm, ofițerul criminalist din Toten, celelalte 
două de la Alexandra, de la laboratorul de criminalistică al 
Institutului Medico-Legal. Ea şi Harry deveniseră relativ 
intimi recent, după ce el fusese dat afară, iar judecând după 
ce ştia — şi îşi amintea - în legătură cu ea, Alexandra nu era 
genul care să invoce perioada lunară ca să-l respingă. În 
prima noapte, când ea îl ajutase să ajungă acasă şi 
căutaseră amândoi în zadar prin buzunarele lui după chei, 
ea spărsese broasca cu o uşurinţă deconcertantă şi îl 
depusese — şi se depusese — pe canapeaua extensibilă. Când 


el se trezise, ea dispăruse, lăsând în urmă un bilet în care îi 
mulțumea pentru servicii. Era posibil ca pe mâna lui să fi 
fost sângele ei. 

Harry a închis ochii, încercând să se concentreze. 
Evenimentele şi cronologia ultimelor câteva săptămâni erau 
destul de cețoase, însă ajuns la noaptea precedentă a 
constatat că în mintea lui era un gol. Un gol imens, de fapt. 
A deschise ochii şi s-a uitat la mâna dreaptă, care îl înțepa. 
Trei articulații sângerânde, cu pielea julită şi sânge uscat la 
marginile rănilor. Probabil că lovise pe careva cu pumnul. 
Iar trei articulații însemnau mai mult de-un pumn. După 
aceea observă sângele de pe pantaloni. Prea mult ca să fi 
provenit doar de la articulaţii. Şi nu semăna deloc cu 
sângele menstrual. 

Harry a scos cearşaful de pe pilotă în timp ce îl apela pe 
Bjorn Holm. Când telefonul a început să sune, Harry a ştiut 
că undeva acolo se declanşase un sunet de apel sub forma 
unui anume cântec al lui Hank Williams, un cântec despre 
care Bjorn era convins că îl reprezenta ca ofițer criminalist. 

— Cum merg treburile? a întrebat Bjorn în dialectul lui 
vesel de Toten. 

— Depinde. Îmi poţi împrumuta 300 de coroane? a 
răspuns Harry, ducându-se în baie. 

— E duminică, Harry. Magazinul de spirtoase e închis azi. 

— Duminică? 

Harry şi-a scos pantalonii şi i-a înghesuit alături de 
cearşaf în coşul cu rufe, care dădea deja pe dinafară. 

— Fir-ar să fie. 

— Mai voiai ceva? 

— Tu m-ai sunat, în jurul orei 21. 

— Da, dar n-ai răspuns. 

— Nu, se pare că telefonul meu stă ascuns sub canapea 
de o zi şi ceva. Am fost la Jealousy. 

— M-am gândit la asta, aşa că l-am sunat pe Oystein şi el 


mi-a zis că eşti acolo. 

— Şi? 

— Aşa că am fost acolo. Chiar nu-ţi aminteşti nimic? 

— La naiba. Ce s-a întâmplat? 

Harry îşi auzi colegul oftând şi şi-l imagină dându-şi ochii 
uşor bulbucaţi peste cap, cu fața lui palidă ca o lună 
încadrată de o şapcă şi cea mai deasă şi roşie barbă din 
Poliția din Oslo. 

— Ce vrei să ştii? 

— Doar cât crezi tu că ar trebui să ştiu, a răspuns Harry, 
descoperind ceva în coşul cu rufe murdare. 

Gâtul unei sticle ivindu-se de sub lenjerie intimă şi 
tricouri murdare. 

A înşfăcat sticla. Jim Beam. Goală. Sau nu era goală? A 
deşurubat capacul, a dus sticla la buze şi şi-a dat capul pe 
spate. 

— Bine, versiunea scurtă. Când am ajuns la Jealousy la 
ora 21:15, tu erai deja beat, iar până te-am adus cu maşina 
acasă, la 22:30, ai vorbit coerent despre un singur lucru. 
Despre o singură persoană. Ghici care? 

Harry nu a răspuns. Era ocupat să se uite cruciş la sticlă, 
urmărind picătura care se scurgea în jos. 

— Rakel. Ai leşinat în maşină, eu te-am cărat până sus în 
apartament şi asta a fost tot. 

După viteza cu care se scurgea picătura, Harry îşi dădu 
seama că avea timp suficient la dispoziţie, aşa că luă sticla 
de la gură. 

— Hmm. Asta a fost tot? 

— Asta e versiunea scurtă. 

— Ne-am bătut? 

— Tu şi cu mine? 

— După modul în care-l accentuezi pe mine se pare că m- 
am bătut cu cineva. Cu cine? 

— E posibil ca noul proprietar de la Jealousy să fi 


încasat-o niţel. 

— Încasat-o? M-am trezit cu trei articulaţii însângerate şi 
sânge pe pantaloni. 

— Primul tău pumn l-a lovit în nas, aşa că a curs mult 
sânge. După aia el s-a ferit şi tu ai izbit zidul. De mai multe 
ori. Probabil că zidul ăla încă mai are sângele tău pe el. 

— Dar Ringdal n-a ripostat? 

— Ca să fiu sincer, erai atât de terminat că n-aveai cum 
să răneşti pe cineva, Harry. Oystein şi cu mine am reuşit să 
te oprim înainte de a-ţi face singur mai mult rău. 

— La naiba. Deci sunt interzis? 

— Oh, Ringdal merita cel puțin un pumn. A lăsat să 
curgă tot albumul ăla White Ladder şi tocmai îl pusese din 
nou. Atunci ai început să urli la el că strică reputația 
barului, pe care susțineai că ați construit-o tu, Rakel şi 
Oystein. 

— Dar aşa e! Barul ăla era o mină de aur, Bjorn. Tipul a 
pus mâna pe el aproape pe gratis şi eu i-am cerut un singur 
lucru. Să ia poziție împotriva porcăriilor şi să pună doar 
muzică decentă. 

— Muzica tal 

— Muzica noastră, Bjorn. A ta, a mea, a lui Oystein, a lui 
Mehmet... Numai nu... numai nu nenorocitul de David Gray! 

— Poate că ar fi trebuit să fii mai clar... Ăăă, micuțul a 
început să plângă, Harry. 

— Ah, bine, scuze. Şi mersi. Şi îmi pare rău pentru 
noaptea trecută. La naiba, vorbesc ca un idiot. Hai să 
încheiem. Salut-o pe Katrine. 

— E la lucru. 

Convorbirea s-a încheiat. În acea clipă, într-o fulgerare 
bruscă, Harry a zărit ceva. Se întâmplase atât de repede că 
nu avusese timp să vadă despre ce era vorba, dar inima 
începuse brusc să-i bată cu asemenea putere, încât icni în 
căutarea aerului. S-a uitat la sticla pe care continua să o 


țină cu fundul în sus. Picătura se scursese din ea şi acum 
sclipea pe gresia albă şi murdară. 

Oftă. Se prăbuşi gol, simțind dalele reci sub genunchi. 
Scoase limba, inspiră profund şi se aplecă în față, lipindu-şi 
capul de podea ca într-o rugăciune. 

Harry mergea de-a lungul Pilestredet. Bocancii lui Dr 
Martens lăsau o urmă neagră în stratul subțire de zăpadă 
căzută peste noapte. Soarele de primăvară, coborât spre 
apus, încerca din răsputeri să topească zăpada înainte de a 
se afunda în spatele clădirilor cu patru şi cinci etaje ale 
oraşului. Harry asculta scârțâitul ritmic al pietricelelor din 
tălpile bocancilor frecându-se de asfalt, în timp ce trecea de 
clădirile vechiului spital universitar, unde se născuse cu 
aproape 50 de ani în urmă. Se uită la cele mai noi mostre de 
artă stradală de pe fațada Blitz, localul desuet care fusese 
citadela mişcării punk din Oslo, unde Harry participase la 
petreceri obscure în tinerețe, deşi nu fusese niciodată 
punkist. Trecu de Rex Pub, unde se îmbătase până nu mai 
ştiuse de el în vremurile când beţia era privită altfel, berea 
era mai ieftină, oamenii mai înțelegători şi localul frecventat 
de mulțimi iubitoare de jazz. Numai că el nu făcuse parte 
nici dintre aceştia. Şi nici dintre sufletele renăscute care 
vorbeau păsăreşte în biserica penticostală de pe trotuarul 
opus. Trecu de Tribunal. Oare câți infractori reuşise să 
aducă acolo ca să fie condamnaţi? Mulţi. Însă nu destui. Nu 
cei pe care îi prindeai ajungeau să-ți bântuie nopțile, ci cei 
care scăpau şi victimele acestora. Cu toate acestea, prinsese 
destui cât să-şi facă un nume, o reputație. De bine, de rău. 
lar faptul că fusese direct sau indirect responsabil de 
moartea câtorva dintre colegii lui făcea parte din acea 
reputație. 

Ajunse în Gronlandsleiret unde, cândva în cursul anilor 
1970, oraşul omogen etnic Oslo se ciocnise în sfârşit cu 
restul lumii, sau viceversa. Restaurante cu nume arăbeşti, 


magazine care vindeau legume şi mirodenii importate din 
Karachi, femei somaleze în hi jab mergând duminica la 
plimbare cu cărucioarele, bărbaţii lor angajaţi în discuții 
animate, la trei paşi în urma lor. Însă Harry recunoscu şi 
câteva localuri de pe când Oslo mai avea încă o clasă 
muncitoare albă şi acesta era cartierul ei. Trecu de Biserica 
Gronland şi merse mai departe către palatul de sticlă din 
capătul parcului. Înainte de a deschide uşa metalică grea, 
cu vizor, se răsuci pe călcâie. Privi peste Oslo. Urât şi 
frumos. Rece şi fierbinte. În unele zile îl iubea, în altele îl 
ura. Însă nu-l putea abandona niciodată. Desigur, putea lua 
o pauză, putea pleca pentru o vreme. Însă niciodată nu l-ar 
abandona de tot. Nu aşa cum îl abandonase ea pe el. 

Paznicul îi dădu voie să intre şi Harry îşi desfăcu haina 
cât aştepta în faţa lifturilor. Oricum simțea că începea să 
transpire. Simți vibrația uşoară când uşa unui lift se 
deschise glisând în fața lui. Îşi dădu seama că nu putea lua 
liftul, aşa că se întoarse şi urcă pe scări către etajul şase. 

— Lucrezi duminica? se miră Katrine Bratt, luându-şi 
privirea de la ecranul computerului când îl auzi pe Harry 
intrând neanunțat în biroul ei. 

— 'Te-aş putea întreba acelaşi lucru. 

Harry se aşeză greoi pe scaunul din fața biroului ei. 

Privirile li se întâlniră. 

Harry închise ochii, lăsă capul pe spate şi îşi întinse 
picioarele lungi, care ajungeau până la birou. Katrine 
moştenise biroul de la Gunnar Hagen odată cu funcția. 
Decisese ca pereţii să fie zugrăviți într-o nuanță mai 
deschisă şi parchetul să fie ceruit, însă dincolo de asta, 
încăperea rămăsese ca înainte. Şi chiar dacă Katrine Bratt 
era noua şefă a Serviciului de Investigații Criminale şi 
mamă, Harry continua să vadă în ea rebela detaşată de la 
Poliția din Bergen cu un plan, bagaj emoțional, şuvițe negre 
şi o haină neagră din piele înfăşurată în jurul unui trup care 


contrazicea ideea că în Bergen nu existau femei şi care îi 
determinau pe colegii lui Harry să se uite după ea puţin cam 
prea lung. Ea avusese ochi doar pentru Harry, iar asta avea 
în spate obişnuitele explicaţii paradoxale. Reputația lui 
proastă. Faptul că era deja luat. Şi faptul că el o considerase 
mai mult decât o colegă ofițer. 

— Poate m-am înşelat. Însă la telefon am avut impresia că 
micul tău tovarăş din Toten e fericit în concediul de 
paternitate, rosti Harry căscând. 

— Este. Tu cum eşti? Eşti fericit cu... 

— Separarea conjugală? 

— Voiam să te întreb dacă eşti fericit că te-ai întors la 
Serviciul de Investigații Criminale. 

Harry deschise un ochi. 

— Şi că lucrez la anchete de nivel inferior? 

Katrine oftă. 

— A fost cel mai bun aranjament pe care eu şi Gunnar ți 
l-am putut găsi, date fiind circumstanțele, Harry. La ce te 
aşteptai? 

Continuând să țină un ochi închis, Harry privi prin 
încăpere în vreme ce se gândea la aşteptările pe care le 
avusese. Ca biroul lui Katrine să emane mai multă 
feminitate? Ca el să capete de la ei aceeaşi libertate de 
mişcare pe care o avusese înainte de a demisiona din postul 
de inspector criminalist ca să predea la Academia de Poliţie, 
să se însoare cu Rakel şi să încerce să ducă o viaţă paşnică 
şi lipsită de băutură? Evident că nu puteau face asta. Însă 
cu binecuvântarea lui Gunnar Hagen şi ajutorul lui Bjorn, 
Katrine îl culesese literalmente din şanţ şi îi oferise un loc 
unde să meargă, ceva la care să se gândească în afară de 
Rakel, un motiv să nu se îmbete până la moarte. Când el 
fusese de acord să sorteze hârtii şi să parcurgă cazuri 
nerezolvate, dovedise doar că ajunsese să decadă mai rău 
decât crezuse că ar fi fost vreodată posibil. Cu toate astea, 


experiența îl învățase că era mereu posibil să ajungă şi mai 
rău. 

Aşa că Harry mormăi: 

— Îmi poţi împrumuta 500 de coroane? 

Katrine îl privi disperată. 

— Fir-ar să fie, Harry. De-asta ai venit? Nu ţi-a ajuns ziua 
de ieri? 

— Nu merge aşa. Tu l-ai trimis pe Bjorn să mă culeagă? 

— Nu. 

— Atunci cum m-a găsit? 

— Toată lumea ştie unde îți petreci serile, Harry. Chiar 
dacă mulți cred că e un pic ciudat să stai într-un bar pe 
care abia l-ai vândut. 

— De obicei, nu refuză să servească un fost proprietar. 

— Poate că nu, până ieri. Bjorn zicea că ultimul lucru pe 
care ţi l-a spus proprietarul e că eşti persona non grata pe 
viață. 

— Zău? Nu-mi amintesc deloc de aşa ceva. 

— Să văd dacă te pot ajuta. Ai încercat să-l convingi pe 
Bjorn să te ajute să reclami barul Jealousy la poliție pentru 
muzică, după care ai vrut s-o sune pe Rakel şi s-o convingă 
să se răzgândească. De pe telefonul lui, căci îți lăsaseşi 
telefonul acasă şi nu erai sigur că ar răspunde dacă o sunai 
tu. 

— La naiba, rosti Harry, acoperindu-şi fața cu mâinile şi 
masându-şi tâmplele. 

— Nu-ţi spun toate astea ca să te umilesc, Harry, ci doar 
ca să-ți arăt ce se întâmplă când bei. 

— Mersi mult. 

Harry îşi împreună mâinile peste burtă. Observă o 
bancnotă de 200 de coroane la marginea biroului din fața 
lui. 

— Nu-ţi ajunge să continui beţia. Dar e suficient ca să te 
ajute să dormi. Pentru că de asta ai nevoie. De somn, zise 


Katrine. 

El se uită la ea. Privirea i se înmuiase de-a lungul anilor, 
acum nu mai era tânăra furioasă care voia să se răzbune pe 
lume. Poate că asta se datora altora, echipei din 
departament şi fiului ei de nouă luni. Evident, asta poate 
creşte gradul de înțelegere şi îi face pe oameni mai blânzi. 
Cu un an şi jumătate înainte, în timpul cazului 
vampiristului, când Rakel era în spital şi el o luase razna, 
Katrine îl luase din bar şi îl dusese acasă la ea. Îl lăsase să 
vomite în baia ei impecabilă şi îi oferise câteva ore de somn 
lipsit de griji în patul pe care ea îl împărțea cu Bjorn. 

— Nu, ripostă Harry. N-am nevoie de somn, am nevoie de 
un caz. 

— Dar ai un caz. 

— Am nevoie de cazul Finne. 

Katrine oftă. 

— Crimele la care te referi nu fac parte din cazul Finne, 
nimic nu arată că e vorba de el. Şi, cum deja ţi-am spus, de 
caz se ocupă oamenii care trebuie. 

— Trei crime. Trei crime nerezolvate. Şi tu îmi spui că n-ai 
nevoie de cineva care poate dovedi ceea ce amândoi ştim 
prea bine - că Finne este cel responsabil? 

— Ai cazul tău, Harry. Rezolvă-l şi lasă-mă să conduc 
lucrurile pe aici. 

— Cazul meu nu e nici măcar un caz, e un omor domestic 
unde soțul a mărturisit crima şi avem motiv şi dovezi 
criminalistice. 

— E posibil să-şi retragă brusc declaraţia, aşa că avem 
nevoie de ceva mai substanțial. 

— E genul de caz pe care îl puteai aloca lui Wyller sau 
Skarre ori unuia dintre juniori. Finne e un prădător sexual 
şi un ucigaş în serie, iar eu sunt singurul tău detectiv cu 
experiență în astfel de cazuri, la naiba! 

— Nu, Harry! lar ăsta e ultimul meu cuvânt în privința 


asta. 

— Dar de ce? 

— De ce? Uită-te în oglindă! Dacă tu ai fi condus Serviciul 
de Investigaţii Criminale, ai fi trimis un detectiv bețiv şi 
instabil psihic să vorbească cu colegii deja sceptici din 
Copenhaga şi Stockholm, care aproape sunt convinşi că nu 
e vorba de acelaşi autor în cazurile de crimă din oraşele lor? 
Tu vezi ucigaşi în serie peste tot, deoarece creierul tău e 
programat să vadă ucigaşi în serie. 

— Poate că e adevărat, dar aici este Finne. Au toate 
caracteristicile... 

— Destul! Trebuie să renunți la obsesia asta, Harry. 

— Obsesie? 

— Bjorn mi-a spus că vorbeai mereu despre Finne când 
beai, spunând că trebuie să-l anihilezi înainte să ajungă el 
la tine. 

— Când beam? Spune lucrurilor pe nume: când eram 
beat. Beat. O duminică bună. 

Harry întinse mâna după bani şi vâri bancnota în 
buzunarul pantalonilor. 

— Unde te duci? 

— Undeva unde să-mi petrec ziua de odihnă. 

— Ai pietricele în bocanci, curăță-te ca lumea când mergi 
pe parchetul meu. 

Harry străbătu în grabă Gronlandsleiret către Olympen şi 
Pigalle. Nu erau primele lui alegeri pentru hidratare, dar 
erau cele mai apropiate. Traficul era atât de redus pe 
principala stradă din Gronland, încât Harry o traversă în 
dreptul unui semafor pe culoarea roşie, verificându-şi 
mobilul în acelaşi timp. Se întrebă dacă s-o sune înapoi pe 
Alexandra şi hotări că era mai bine să n-o facă. N-avea chef. 
În lista de apeluri văzu că încercase s-o apeleze pe Rakel de 
şase ori între orele 18 şi 20 în seara precedentă. Se scutură 
cuprins de un fior. Apel respins. Uneori limbajul tehnologic 


se dovedea inutil de precis. 

Pe trotuarul opus, Harry simți brusc o durere în piept şi 
inima începu să-i bată mai rapid, ca şi cum îşi pierduse 
mecanismul de control al vitezei. Avu timp să gândească 
doar infarct, după care senzaţia dispăru. N-ar fi fost cea mai 
urâtă moarte. O durere în piept. Căzut în genunchi. Capul 
lovind trotuarul. Sfârşit. Doar câteva zile de băut în acest 
ritm şi scenariul n-ar mai fi fost atât de nerealist. Harry 
continuă să meargă. Întrezărise puţin finalul. Acum văzuse 
mai bine decât mai devreme. Însă totul trecuse, ca un vis 
odată ce te trezeai. 

Harry se opri în fața localului Olympen şi privi înăuntru. 
Pe vremuri, locul ăla fusese unul dintre cele mai dure baruri 
din Oslo, însă între timp se transformase atât de mult, că 
Harry ezită să intre. Se uită la clienții dinăuntru. Un 
amestec de hipsteri şi cupluri elegante, familii cu copii mici, 
cu timp puţin, dar cu suficienți bani ca să-şi permită 
duminica un prânz la restaurant. 

Îşi băgă mâna în buzunarul pantalonilor. Găsi bancnota 
de 200 de coroane şi încă ceva. O cheie. Nu cheia lui, ci 
cheia de la locul crimei domestice. Pe Borggata, în Toyen. 
Nu mai ştia de ce ceruse cheia, cazul era aproape finalizat. 
Cel puţin, avea locul faptei doar pentru el. În întregime 
pentru el, căci celălalt aşa-numit detectiv însărcinat cu 
cazul, Truls Berntsen, n-avea de gând să mişte un deget. 
Primirea lui Truls Berntsen în cadrul echipei Serviciului de 
Investigații Criminale avusese prea puțin de-a face cu 
meritele lui şi se datora aproape exclusiv prieteniei acestuia 
cu Mikael Bellman, fostul şef al Poliţiei din Oslo, ajuns 
acum ministru al Justiţiei. 

Truls Berntsen era complet inutil şi exista un acord tacit 
între Katrine şi Truls, ca el să stea departe de munca de 
detectiv şi să se concentreze pe făcutul cafelei şi alte sarcini 
de bază la birou. Care, efectiv, însemnau că el avea să joace 


Tetris pe computer. Cafeaua nu avea un gust mai bun ca 
înainte, însă Truls reuşea acum să-l bată pe Harry la Tetris. 
Formau un cuplu total atipic în capătul îndepărtat al 
spațiului de birouri, cu un panou mobil înalt de un metru şi 
jumătate între ei şi ceilalți. 

Harry se mai uită o dată înăuntru. Era un separeu gol 
lângă familiile aşezate chiar lângă fereastră. Un băieţel de la 
masă îl zări şi începu brusc să râdă şi să-l arate cu degetul. 
Tatăl, aflat cu spatele la Harry, se întoarse, iar el făcu 
instinctiv un pas înapoi, în întuneric. De acolo îşi zări 
reflectată propria față palidă, o imagine care se uni cu 
imaginea băiatului dinăuntru, în mintea lui apăru o 
amintire. Bunicul şi el, micuț. Lunga vacanță de vară, o 
masă de familie în Romsdalen. El râzând de bunicul. 
Expresiile îngrijorate ale părinţilor lui. Bunicul lui, beat. 

Harry pipăi din nou cheia. Borggata. La cinci-şase minute 
de mers pe jos. 

Îşi scoase telefonul. Se uită la lista de apeluri. Sună pe 
cineva. Se uită la încheieturile degetelor de la mâna dreaptă, 
aşteptând. Durerea începea deja să se estompeze, însemna 
că nu lovise prea tare cu pumnul, însă era evident că nasul 
virgin al unui fan David Gray nu putea suporta o lovitură 
prea dură înainte să verse sânge. 

— Da, Harry? 

— Da, Harry! 

— Sunt la cină. 

— Bine, o să fiu scurt. Ne putem întâlni după cină? 

— Nu. 

— Răspuns greşit, mai încearcă. 

— Da? 

— Aşa mai merge. Borggata 5. Sună-mă când ajungi, ca 
să cobor să-ți dau drumul înăuntru. 

Harry auzi oftatul din rărunchi al lui Stâle Aune, 
prietenul său de mulți ani şi psihologul consultant cu 


experiență al Serviciului de Investigații Criminale în cazurile 
de omor. 

— Asta înseamnă că nu e o invitaţie la un bar unde să 
plătesc eu şi că eşti, de fapt, treaz? 

— Te-am lăsat eu vreodată să plăteşti? 

Harry scoase un pachet de țigări Camei. 

— Obişnuiai să iei nota şi adu-ţi aminte ce făceai cu ea. 
Alcoolul e pe cale să-ți epuizeze toate resursele financiare şi 
memoria. Ştii asta, nu? 

— Da. E vorba de crima domestică. Cu cuțitul şi... 

— Da, da, am citit despre ea. 

Harry îşi vâri o țigară între buze. 

— Vii? 

Auzi un nou oftat profund. 

— Dacă te ţine departe de sticlă câteva ore. 

— Minunat, zise Harry, punând capăt conversației şi 
strecurând telefonul mobil în buzunarul hainei. 

Îşi aprinse ţigara. Inhală adânc. Rămase cu spatele la uşa 
închisă a restaurantului. Avea timp să bea o bere acolo şi să 
ajungă la timp în Borggata, să-l întâmpine pe Aune. Se 
auzea muzică dinăuntru. O declaraţie de iubire veşnică. 
Ridică o mână în semn de scuze către o maşină şi se avântă 
pe şosea. 

Fațadele vechi, proletare de pe Borggatta ascundeau 
apartamente nou construite, cu  livinguri luminoase, 
bucătării deschise, băi moderne şi balcoane dând către curți 
interioare. Harry credea că e un semn că şi zona Toyen 
urma să se schimbe: chiriile urmau să crească, rezidenții 
actuali aveau să plece, statutul social al acestei părți a 
oraşului avea să se ridice. Băcăniile şi micile cafenele ale 
imigranților vor face loc sălilor de sport şi restaurantelor 
pentru hipsteri. 

Psihologul părea stânjenit pe unul dintre cele două 
scaune fragile cu spătar împletit, pe care Harry le pusese în 


mijloc, pe parchetul deschis la culoare. Harry presupunea 
că postura se datora diferenței dintre scaun şi trupul 
mătăhălos al lui Stâle Aune, precum şi faptului că ochelarii 
mici şi rotunzi ai psihologului continuau să fie aburiți după 
ce el renunțase ezitând la lift şi urcase trei etaje pe scări, 
împreună cu Harry. Sau, poate, din cauza bălții de sânge 
care zăcea ca un sigiliu mare, negru şi încremenit între ei. 
Într-o vacanță de vară, când Harry era mic, bunicul îi 
spusese că banii nu se puteau mânca. După aceea, când se 
dusese în camera lui, Harry scosese moneda de cinci 
coroane de la bunicul şi o testase. Ţinea minte şi acum cum 
i se strepeziseră dinții, mirosul metalic şi gustul dulce al 
monedei. Ca atunci când îşi linsese sângele după ce se 
tăiase singur. Sau ca mirosul din locurile crimelor pe care 
avea să le vadă ulterior, chiar dacă sângele de acolo nu era 
proaspăt. Mirosul încăperii în care se aflau acum. Bani. 
Bani însângerați. 

— Un cuţit... E ceva în ideea asta de cuțit. Oțel rece care 
străpunge pielea şi intră în trup. Pe mine mă bagă în 
sperieți, cum ar spune tinerii, comentă Stâle Aune. 

Harry nu replică. El şi Serviciul de Investigații Criminale îl 
folosiseră pe Aune drept consultant în cazuri de crimă de 
atâția ani, încât nici măcar nu-şi mai amintea când 
începuse să se gândească la psihologul mai în vârstă cu 20 
de ani ca la un prieten. Însă îl cunoştea pe Aune suficient de 
bine cât să sesizeze că afirmaţia acestuia de a nu şti că „mă 
bagă în sperieți” era mai veche decât vârstele amândurora 
însumate era doar un moft. Lui Aune îi plăcea să se prezinte 
ca un venerabil conservator neafectat de spiritul vremurilor 
pe care colegii lui le vânau cu enormă disperare, în efortul 
de a părea „relevanți”. Aşa cum Aune declarase odată presei: 
Psihologia şi religia au un lucru în comun: în mare măsură, 
ele dau oamenilor ceea ce-şi doresc. Acolo, în beznă, unde 
lumina ştiinţei încă nu a pătruns, psihologia şi religia sunt 


libere să conducă. lar dacă ele s-ar rezuma la ceea ce 
cunoaştem de fapt, nu ar mai exista slujbe pentru atâția 
psihologi şi preoți. 

— Deci aici soțul şi-a înjunghiat soția... de câte ori? 

— De 13 ori, răspunse Harry, privind în jurul lui. 

Pe peretele din fața lor se vedea o fotografie mare, alb- 
negru a peisajului cu zgârie-nori din Manhattan. Cu clădirea 
Chrysler în mijloc. O fotografie cumpărată probabil de la 
IKEA. Şi ce dacă? Era o fotografie reuşită. Dacă nu te 
deranja că o mulțime de alți oameni aveau aceeaşi fotografie 
şi că unii oaspeți se uitau cu dispreț la ea, nu pentru că n- 
ar fi fost reuşită, ci pentru că fusese cumpărată de la IKEA, 
atunci de ce să n-o ai? Folosise aceeaşi replică față de Rakel, 
când ea spusese că i-ar fi plăcut să aibă o un exemplar 
numerotat al unei fotografii semnate de Torbjorn Rodiand — 
o limuzină albă atacând o curbă strânsă în Hollywood - care 
costa 80 000 de coroane. Rakel nu voise să admită că Harry 
avea dreptate. El fusese atât de fericit, încât cumpărase 
fotografia cu limuzina pentru ea. Îşi dăduse seama că ea îl 
păcălise, însă undeva în adâncul sufletului fusese nevoit să 
recunoască faptul că fotografia era mult mai reuşită decât o 
copie tipărită după ea. 

— Era furios, zise Aune, desfăcându-şi nasturele de sus 
de la cămaşă, unde în mod normal purta papion, de obicei 
cu un model care putea fi încadrat între sobrietate şi 
amuzament, cum ar fi drapelul Uniunii Europene cu stele 
aurii. 

Într-un apartament învecinat, un copil începuse să 
plângă. 

Harry scutură scrumul de la țigară. 

— El spune că nu-şi aminteşte amănuntele legate de 
motivul uciderii ei. 

— Amintiri reprimate. Ar trebui să-mi dea voie să-l 
hipnotizez. 


— Nu ştiam că te ocupi cu aşa ceva. 

— Cu hipnoza? Tu cum crezi că m-am însurat? 

— Nu prea e nevoie de aşa ceva în cazul ăsta. Dovezile 
criminalistice arată că ea traversa livingul, îndepărtându-se 
de el, iar el a ajuns-o şi a înjunghiat-o mai întâi în spate. 
Lama a pătruns în partea de jos a spatelui şi i-a atins 
rinichii. Aşa se explică, probabil, de ce vecinii n-au auzit 
țipete. 

— Poftim? 

— Locul e atât de dureros, încât victima paralizează, nu 
poate nici măcar să urle de durere, după care devine 
inconştientă aproape imediat şi moare. Întâmplător, asta e 
metoda favorită a militarilor profesionişti pentru un aşa-zis 
omor discret. 

— Zău? Ce s-a întâmplat cu vechea metodă de a te furişa 
pe la spatele cuiva, a acoperi gura cu o mână şi a-i tăia 
gâtul cu cealaltă? 

— Depăşită - oricum, n-a fost niciodată prea bună. E 
nevoie de coordonare şi precizie. Nu ţi-ar veni să crezi dacă 
ai afla de câte ori soldaţii au sfârşit prin a-şi tăia propria 
mână lipită de gura victimei. 

Aune se strâmbă. 

— Presupun că soțul e un fost membru al trupelor de 
comando sau ceva de genul ăsta? 

— Că a înjunghiat-o în acel loc este probabil o simplă 
coincidență. Nimic nu sugerează că el a încercat să 
mascheze crima. 

— Încercat? Adică această crimă a fost mai degrabă 
premeditată decât accidentală? 

Harry dădu încet din cap. 

— Fata lor ieşise la alergat. El a sunat la poliție înainte ca 
ea să se întoarcă acasă, astfel că noi eram pe poziții afară şi 
am putut să o împiedicăm să intre să-şi vadă mama. 

— De bun-simt. 


— Aşa se spune. Că el a fost un om de bun-simt. 

Harry îşi scutură din nou ţigara. Scrumul căzu în balta de 
sânge uscat. 

— N-ar trebui să iei o scrumieră, Harry? 

— Echipa de criminalişti şi-a terminat treaba aici. 

— Da, dar totuşi... 

— Nu m-ai întrebat nimic despre motiv. 

— Corect. Motivul? 

— Clasic. Bateria telefonului lui s-a terminat, l-a 
împrumutat pe al soţiei fără ştirea ei. A văzut un mesaj text 
pe care l-a considerat suspicios şi a verificat şirul de mesaje. 
Schimbul de mesaje se întindea înapoi în timp pe şase luni 
şi era în mod clar între ea şi un amant. 

— L-a confruntat pe amant? 

— Nu, dar raportul poliției spune că telefonul a fost 
verificat, mesajele au fost găsite şi amantul a fost contactat. 
Un bărbat cu 25 de ani mai tânăr decât ea. A confirmat că 
aveau o relaţie. 

— Mai e ceva ce ar trebui să ştiu? 

— Soțul e o persoană cu nivel de educaţie ridicat şi o 
slujbă sigură, fără griji financiare, n-a avut niciodată 
necazuri cu poliția. Familia, prietenii, colegii de muncă şi 
vecinii îl descriu ca fiind amabil şi manierat, tăria 
întruchipată. Şi, aşa cum ai spus tu, un om de bun-simț. Un 
om pregătit să sacrifice totul pentru familia lui, scrie într-unul 
dintre rapoarte. 

Harry trase cu sete din ţigara lui. 

— Şi îmi ceri părerea pentru că nu crezi că acest caz a 
fost elucidat? 

Harry scoase fumul prin nări. 

— Cazul e simplu, dovezile au fost găsite şi asigurate, e 
imposibil să dăm greş, motiv pentru care Katrine mi l-a dat 
mie. Şi lui Truls Berntsen. 

Harry îşi contorsionă colțurile gurii într-un rictus care 


semăna a zâmbet. Familia era înstărită. Dar aleseseră să 
trăiască în Toyen, o zonă mai ieftină a oraşului, cu o mare 
parte din populație compusă din imigranți, şi cumpărau 
lucrări de artă de la IKEA. Poate că le plăcea pur şi simplu 
acolo. Şi lui Harry îi plăcea Toyen. Şi poate că fotografia de 
pe perete era originalul şi valora acum o mică avere. 

— Aşadar îmi ceri părerea pentru că... 

— ... vreau să înțeleg, ripostă Harry. 

— Vrei să înţelegi de ce un bărbat îşi ucide soţia fiindcă 
ea are o aventură pe la spatele lui? 

— De obicei, un soț ucide dacă ajunge să creadă că 
părerea altora despre el a avut de suferit. lar când a fost 
interogat, amantul a declarat că ei doi păstraseră relația 
strict secretă şi că oricum aceasta era pe terminate. 

— Deci poate că ea n-a avut timp să-i spună soțului 
înainte ca el s-o înjunghie? 

— A făcut-o, dar el spune că n-a crezut-o şi că ea le-a 
trădat familia. 

— lată. Pentru un om care şi-a pus întotdeauna familia 
mai presus de orice, o astfel de trădare se resimte şi mai 
acut. Este un om umilit, iar când această umilință pătrunde 
suficient de adânc, poate determina pe oricine să omoare. 

— Pe oricine? 

Aune aruncă o privire înspre rafturile cu cărți de lângă 
fotografia Manhattan ului. 

— Ficțiune. 

— Da, am văzut, replică Harry. 

Aune avea o teorie care spunea că ucigaşii nu citeau cărți 
sau, dacă o făceau, alegeau doar non-ficțiune. 

— Ai auzit vreodată de Paul Mattiuzzi? 

— Mhm. 

— Psiholog, expert în violență şi crimă. Îi împarte pe 
ucigaşi în opt grupe principale. Tu şi cu mine nu ne regăsim 
în niciuna dintre primele şapte. Însă există loc pentru noi 


toți în cea de-a opta, pe care el o numeşte grupa 
traumatizaților. Devenim ucigaşi ca reacție la un atac 
simplu, dar masiv, asupra identității noastre. Considerăm 
atacul ca fiind insultător, absolut insuportabil. Ne face 
neajutorați, neputincioşi, iar dacă nu i-am răspunde, n-am 
mai avea niciun drept să existăm, am fi emasculațţi. Şi 
evident că o trădare din partea soţiei te poate face să te 
simți aşa. 

— Cu toate astea, oricine? 

— Un ucigaş traumatizat nu are trăsături de personalitate 
bine definite, precum cei din celelalte şapte grupe. În grupa 
asta — şi numai în ea -— găseşti ucigaşi care citesc Dickens şi 
Balzac. 

Aune inspiră adânc şi trase de mânecile hainei lui din 
tweed. 

— Pentru ce Îți faci cu adevărat griji, Harry? 

— Cu adevărat? 

— Ştii mai multe despre crime decât oricine. Nimic din ce- 
ți spun eu despre umilință şi categorii de ucigaşi nu 
reprezintă o noutate pentru tine. 

Harry ridică din umeri. 

— Poate că am doar nevoie să aud pe cineva rostind cu 
voce tare toate astea încă o dată ca să le cred. 

— Ce anume nu crezi? 

Harry îşi scărpină părul scurt şi nearanjat - se vedeau 
acum şuvițe gri printre firele blonde. Rakel îi spusese că 
începea să semene cu un bursuc. 

— Nu ştiu. 

— Poate că la mijloc e doar orgoliul tău, Harry. 

— Cum adică? 

— Nu e evident? Ţi s-a dat cazul după ce a fost rezolvat de 
altcineva. Aşa că vrei să descoperi ceva care să arunce 
îndoiala asupra soluției. Ceva care să dovedească faptul că 
Harry Hole poate descoperi lucruri pe care nimeni altcineva 


nu le poate descoperi. 

— Şi dacă aşa stau lucrurile? rosti Harry, studiind vârful 
aprins al țigării. 

— Dar dacă eu m-am născut cu un talent extraordinar de 
detectiv şi mi-am dezvoltat instincte pe care nici măcar eu 
nu sunt capabil să le analizez? 

— Sper că glumeşti. 

— Nu prea. Am citit interviurile. Din ce a spus, soțul 
părea cu siguranță destul de traumatizat. Dar apoi am 
ascultat înregistrările audio. 

Harry privea în gol în fața lui. 

— Şi? 

— Părea mai degrabă înspăimântat decât resemnat. 
Confesiunea este o formă de resemnare. După aceea nu 
prea mai are de ce să-ți fie teamă. 

— Pedeapsa, evident. 

— El deja şi-a primit pedeapsa. Umilința. Durerea. Să-şi 
vadă iubita soție moartă. Închisoarea înseamnă izolare. 
Calm. Rutină. Pace. Toate astea nu pot însemna altceva 
decât uşurare. Poate că la mijloc ar fi fata şi grijile lui legate 
de ce urmează să se întâmple cu ea. 

— Şi că elo să ardă în iad. 

— E deja acolo. 

Aune oftă. 

— Repet, ce anume vrei mai exact? 

— Vreau să o suni pe Rakel şi să îi spui să mă primească 
înapoi. 

Stâle Aune făcu ochii mari. 

— Asta a fost o glumă, zise Harry. Am avut palpitaţii. 
Atacuri de anxietate. Nu, nu e chiar în regulă. Am visat... 
ceva. Ceva ce nu pot descifra exact, dar care se întoarce 
mereu la mine. 

— În sfârşit, o întrebare simplă. Intoxicaţie. Psihologia 
este o ştiinţă care nu se bazează pe multe date certe, dar 


corelația dintre consumul de substanțe intoxicante şi 
tulburările mentale reprezintă una dintre puținele 
certitudini. De câtă vreme se petrece chestia asta? 

Harry se uită la ceas. 

— De două ore şi jumătate. 

Stâle Aune râse forțat. 

— Şi ai vrut să vorbeşti cu mine ca măcar să îți poți 
spune că ai căutat ajutor medical extern înainte de a reveni 
la automedicație? 

— Nu e povestea obişnuită. Nu e despre fantome. 

— Deoarece apar noaptea? 

— Da. Şi nu se ascund. Le văd şi le recunosc. Victime, 
colegi morți. Ucigaşi. Acum a fost altceva. 

— Ai vreo idee ce anume? 

Harry clătină din cap. 

— Cineva care a fost închis. Îmi aducea aminte de... 

Harry se aplecă în față şi stinse chiştocul ţigării în balta 
de sânge închegat. 

— De Svein Finne zis Logodnicul, zise Aune. 

Harry îl privi cu o sprânceană ridicată. 

— Ce te face să crezi asta? 

— E clar că tu crezi că a ieşit ca să pună laba pe tine. 

— Ai vorbit cu Katrine. 

— E îngrijorată în privinţa ta. Mi-a cerut o evaluare. 

— Şi tu ai fost de acord? 

— l-am spus că eu, ca psiholog, nu dispun de detaşarea 
necesară față de tine. Dar şi că paranoia poate fi un aspect 
al abuzului de alcool. 

— Eu sunt cel care a reuşit să-l bage după gratii, Stâle. A 
fost primul meu caz. A primit 20 de ani pentru abuz sexual 
şi crimă. 

— Ţi-ai făcut treaba. Nu există niciun motiv ca Finne să fi 
luat-o personal. 

— A mărturisit abuzurile, dar a negat acuzaţiile de crimă, 


susținând că noi am plantat dovezi la locul faptei. M-am dus 
la el la închisoare acum doi ani, ca să văd dacă ne poate 
ajuta cu cazul vampiristului, dacă ştia ceva despre Valentin 
Gjertsen. Ultimul lucru pe care l-a făcut înainte de plecarea 
mea a fost să-mi comunice care e data exactă a eliberării lui 
şi să mă întrebe dacă eu şi familia mea ne simțeam în 
siguranţă. 

— Rakel a ştiut despre chestia asta? 

— Da. De Anul Nou am descoperit urme de bocanci pe 
parcela împădurită din faţa ferestrei de la bucătărie, aşa că 
am montat o cameră video. 

— Putea fi oricine, Harry. Putea fi cineva care s-a rătăcit. 

— Pe o proprietate privată, dincolo de o poartă de acces şi 
în susul unei alei cu pantă abruptă şi plină de gheață, la 50 
de metri depărtare de stradă? 

— Stai aşa, tu nu te-ai mutat de acolo de Crăciun? 

— Mai mult sau mai puțin. 

Harry împrăştie fumul cu o mişcare a mâinii. 

— Te-ai întors acolo după aceea, la pâlcul de copaci? 
Rakel ştia? 

— Nu, dar hai să fim serioşi, nu m-am transformat într- 
un hărțuitor. Rakel era suficient de înfricoşată, iar eu am 
vrut doar să verific că totul e în regulă. Şi, după cum se 
dovedeşte acum, nu era în regulă. 

— Deci ea habar n-avea de camera video? 

Harry ridică din umeri. 

— Harry? 

— Hmm? 

— Eşti sigur că ai montat camera aia din cauza lui Finne? 

— Vrei să spui dacă nu cumva am vrut să aflu dacă fosta 
mea soție se vedea cu altcineva? 

— Asta ai vrut? 

— Nu, răspunse Harry cu fermitate. Dacă Rakel nu mă 
vrea, e liberă să încerce cu altcineva. 


— Chiar crezi asta? 

Harry oftă. 

— Bine, rosti Aune. Ai zis că ai zărit pe cineva care arăta 
ca Finne? 

— Nu, asta ai spus tu. Nu era Finne. 

— Nu? 

— Nu, eram... eu. 

Stâle Aune îşi trecu mâna prin părul care i se rărea. 

— Şi acum vrei un diagnostic de la mine? 

— Haide. Anxietate? 

— Cred că creierul tău caută motive pentru care Rakel are 
nevoie de tine. De exemplu, ca s-o protejezi de amenințări 
externe. Dar tu nu eşti închis, Harry - tu ai fost dat afară. 
Acceptă asta şi mergi mai departe. 

— În afară de „acceptă asta”, poţi să-mi prescrii ceva? 

— Somn. Exerciţii fizice. Şi poate că ai putea încerca să te 
vezi cu cineva care să-ți ia gândul de la Rakel. 

Harry îşi înfipse o ţigară în colțul gurii şi îşi ridică pumnul 
cu degetul arătător în sus. 

— Somn. Beau până uit de mine în fiecare noapte. Bifat. 

Ridică degetul mijlociu. 

— Exerciţii fizice. Mă iau la bătaie cu diverşi în baruri pe 
care le dețineam pe vremuri. Bifat. 

Urmă degetul cenuşiu din titan. 

— Să mă întâlnesc cu cineva. Regulez femei, femei 
drăguțe, femei rele, iar după aia am conversații savante cu 
unele dintre ele. Bifat. 

Aune se uită lung la Harry. După care scoase un oftat din 
rărunchi, se ridică şi îşi încheie nasturii de la haina de 
tweed. 

— Ei bine, atunci ar trebui să fii în regulă. 

După plecarea lui Aune, Harry a rămas pe loc, privind în 
gol pe fereastră. Apoi s-a ridicat şi s-a plimbat prin camerele 
apartamentului. Dormitorul cuplului era ordonat, curat, cu 


patul făcut. S-a uitat prin dulapuri. Garderoba soției ocupa 
patru dulapuri spaţioase, în vreme ce a soțului, doar unul. 
Un soț de bun-simț. Pe tapetul din camera fetei se vedeau 
dreptunghiuri în locurile unde culoarea era mai vie. Harry 
bănuia că fata scosese de acolo posterele din adolescenţă, 
după ce împlinise 19 ani. Totuşi, se mai vedea încă o 
fotografie mică, un tânăr cu o chitară electrică Rickenbacker 
atârnată de gât. 

Harry se uită în colecția mică de discuri de pe raftul de 
lângă oglindă. Propagandhi. Lnto lt. Over lt. My Heart To 
Joy. Panic! at the Disco. Chestii emo. 

Aşa că fu surprins când porni pick-upul ca să asculte 
albumul aflat deja acolo şi auzi tonalităţile blânde, 
liniştitoare ale unui cântec care semăna cu o producție 
timpurie Byrds. Însă în ciuda chitarei cu 12 corzi în stil 
Roger MeGuinn, îşi dădu seama că era o producţie mult mai 
recentă. Nu conta câte amplificatoare pe lămpi şi microfoane 
vechi Neumann foloseau, o producţie retro nu putea să 
păcălească pe nimeni. În plus, solistul vocal avea un accent 
norvegian distinct şi din voce simțeai că ascultase mai 
degrabă producții vintage Thom Yorke şi Radiohead din 
1995 decât producții originale Gene Clark şi David Crosby 
din 1965. Se uită la coperta albumului care zăcea lângă 
pick-up şi, evident, numele de acolo păreau toate 
norvegiene. Privirea lui Harry se mută înspre o pereche de 
adidaşi din fața garderobei. Purta şi el acelaşi gen. Încercase 
să-şi cumpere o pereche nouă cu câțiva ani înainte, dar încă 
de pe atunci firma încetase producţia acestui model. Se 
gândi la transcrierile interviurilor, în care atât tatăl, cât şi 
fata spuseseră că ea plecase din apartament la ora 20:15 şi 
se întorsese peste 30 de minute, după o tură de alergare 
către capătul parcului cu sculpturi Ekeberg, cu întoarcere 
pe lângă restaurantul Ekeberg. Hainele ei de sport se găseau 
pe pat, iar cu ochii minţii Harry văzu cum poliţiştii o lăsau 


pe biata fată să intre în casă şi o urmăreau cum se schimba 
şi îşi pregătea o geantă cu haine. Harry se ghemui şi luă de 
jos adidaşii. Pielea lor era moale, tălpile erau curate şi 
lucioase, nu fuseseră folosiți prea multă vreme. 19 ani. O 
viață neuzată încă. Perechea lui se rupsese. Evident, îşi 
putea cumpăra una nouă, din altă serie de modele. Însă n- 
avea chef, căci descoperise singurul model pe care şi-l 
dorea. Singurul. Poate că adidaşii lui se mai puteau repara. 

Harry se întoarse în living. Culese scrumul de țigară de pe 
podea. Îşi verifică telefonul. Niciun mesaj. Îşi vâri mâna în 
buzunarul pantalonilor. 200 de coroane. 

— Ultimele comenzi, după care închidem. 

Harry se uită lung la băutura din fața lui. Reuşise să 
tragă de ea. De obicei le dădea peste cap fiindcă nu-i plăcea 
neapărat gustul, ci efectul lor. Cu toate astea, nu-i plăcea nu 
era expresia corectă. Avea nevoie. Nu, nici avea nevoie. 
Trebuia să aibă. Nu putea trăi fără. Respirație artificială, 
când jumătate din inima ta a încetat să mai bată. 

Adidaşii ăia trebuiau să meargă la reparat. 

Îşi scoase din nou telefonul. Harry avea doar şapte 
oameni în lista de contacte şi, pentru că aveau nume care 
începeau cu litere diferite, lista consta din litere unice, nu 
din nume şi prenume. Apăsă tasta R şi îi văzu poza de 
profil. Ochii aceia blânzi, căprui, care cereau să te uiţi la ea. 
Pielea caldă, netedă, care cerea să fie mângâiată. Buzele 
roşii care cereau să fie sărutate. Femeile pe care le 
dezbrăcase şi cu care se culcase în ultimele câteva luni — 
existase vreo secundă în care el nu se gândise la Rakel cât 
era cu ele şi nu îşi imaginase că ele erau ea? Oare simțiseră 
sau le spusese că le înşela cu soţia lui în timp ce le-o 
trăgea? Fusese în halul ăsta de crud? Aproape sigur. 


Deoarece jumătatea lui de inimă bătea mai slab cu fiecare 
zi, iar el revenise din viața sa temporară de ființă reală. 

Se uită lung la telefon. 

Prin minte îi trecu acelaşi gând pe care îl gândea în 
fiecare zi, mergând pe lângă cabina telefonică din Hong 
Kong, cu ani în urmă. Că ea era acolo. Chiar atunci, ea şi 
Oleg. În telefon. La 12 taste distanţă. Însă chiar şi acele 
momente se petrecuseră la multă vreme după ce Rakel şi 
Harry se cunoscuseră. 

Se întâmplase cu 15 ani în urmă. Harry urcase cu maşina 
drumul sinuos şi abrupt către casa ei de lemn din 
Holmenkollen. Maşina lui scosese un geamăt de uşurare 
când ajunsese la destinație şi o femeie ieşise din casă. Harry 
întrebase de Sindre Fauke, în vreme ce ea încuia uşa de la 
intrare, şi abia după ce se întorsese cu fața şi se apropiase, 
el observase ce drăguță era. Păr castaniu, sprâncene mari, 
aproape dezordonate deasupra ochilor căprui, pomeți 
ridicați, aristocratici, îmbrăcată cu o haină simplă, elegantă. 
Cu o voce mai profundă decât sugera aspectul exterior, îi 
spusese că persoana căutată era tatăl ei care nu mai locuia 
acolo şi că ea moştenise casa. Rakel Fauke avea un mod 
relaxat, încrezător de a vorbi, cu o dicție exagerată, aproape 
teatrală şi se uita drept în ochii lui. Când mergea, avea o 
postură perfect dreaptă, ca o balerină. El o oprise şi o 
rugase să-l ajute să-şi repornească maşina. După aceea o 
dusese unde avea treabă. Au descoperit că urmaseră 
Facultatea de Drept în aceeaşi perioadă. Fuseseră la acelaşi 
concert Raga Rockers. Lui îi plăcuse sunetul râsului ei; nu 
era un sunet la fel de profund ca vocea, ci limpede şi 
luminos, ca un şuvoi curat de apă. Ea mergea la Majorstua. 

— Nu e deloc sigur că maşina asta o să ajungă atât de 
departe, spusese el. 

Iar ea fusese de acord. Ca şi cum aveau deja idee despre 
ceea ce nu începuse încă între ei, ceea ce nu se putea 


întâmpla în realitate. Când ea a trebuit să coboare, el a fost 
nevoit să tragă de portiera ruptă din dreptul pasagerului, 
ocazie cu care i-a simțit parfumul. Trecuse doar o jumătate 
de oră de când se cunoscuseră şi el se întreba deja ce naiba 
se petrecea. Nu-şi dorea decât să o sărute. 

— Poate ne mai vedem, zisese ea. 

— Poate, replicase el, după care o privise cum dispare în 
lungul Sporveisgata cu paşii ei de balerină. 

A doua oară se întâlniseră la o petrecere la Sediul Central 
al Poliției din Oslo. Harry aflase atunci că Rakel Fauke lucra 
la Departamentul de Relaţii Externe al POT, Agenţia de 
Supraveghere a Poliției. Purta o rochie roşie în acea seară. 
Stătuseră unul lângă celălalt, conversaseră şi râseseră. 
După care continuaseră să vorbească. El vorbise despre 
copilăria lui, despre sora lui, Sis, care suferea, după cum 
descria ea însăşi, de „un pic de Sindrom Down”, despre 
mama lui care murise când Harry era mic şi cum el trebuise 
să aibă grijă de tatăl lui. Rakel îi spusese că studiase limba 
rusă în cadrul Forțelor Armate, îi povestise despre perioada 
petrecută la Ambasada Norvegiei de la Moscova şi despre 
rusul pe care îl cunoscuse acolo şi care devenise tatăl fiului 
ei, Oleg. Şi că atunci când plecase din Moscova îşi părăsise 
şi soțul, care avea probleme cu alcoolul. Atunci Harry îi 
spusese că şi el era alcoolic, un lucru pe care ea probabil îl 
ghicise, văzând că el bea Coca-Cola la o petrecere a 
angajaţilor. El nu-i menţionase că în acea seară fusese mai 
amețit de râsul ei — limpede, spontan, luminos - şi că ar fi 
fost dispus să spună cele mai mari tâmpenii doar ca s-o 
audă râzând. Apoi, către finalul serii, dansaseră. Harry 
dansase. Pe o versiune încropită a melodiei Let It Be cântată 
la nai. Asta fusese dovada: se îndrăgostise iremediabil. 

Câteva zile mai târziu ieşise la o plimbare de duminică 
împreună cu Oleg şi Rakel. La un moment dat, Harry o 
luase pe Rakel de mână, i se păruse un gest firesc. După o 


vreme, ea îşi trăsese mâna. Mai apoi, când Oleg juca Tetris 
cu noul prieten al lui mami, Harry simțise cum Rakel îl 
priveşte cu amărăciune şi ştiuse ce gândeşte ea. Că un 
alcoolic precum cel pe care îl părăsise era acum în casa cei, 
împreună cu fiul ei. Iar Harry înțelesese că trebuia să se 
arate demn de ea. 

Reugşise. Cine ştie, poate că Rakel şi Oleg îl salvaseră de la 
sinuciderea din cauza alcoolui. Evident, lucrurile nu 
fuseseră un marş triumfal neîntrerupt după aceea, el mai 
căzuse lat de câteva ori, existaseră despărțiri şi separări, dar 
îşi găsiseră mereu drumul înapoi unul spre celălalt. 
Descoperiseră buna dispoziție unul în celălalt. Iubire, cu I 
mare. Iubire atât de unică încât trebuia să te consideri al 
naibii de norocos dacă ajungeai să o trăieşti — şi să ţi se 
răspundă la fel - măcar o dată în viață. lar în ultimii câțiva 
ani se treziseră în fiecare dimineaţă într-o armonie şi o 
fericire care erau deopotrivă atât de puternice şi de fragile, 
încât ajunseseră să-l înspăimânte de moarte. Ajunsese să se 
furişeze ca şi cum mergea pe un strat subțire de gheață. De 
ce cedase gheața? Pentru că el era ce era, bineînțeles. 
Nemernicul de Harry Hole. Sau „demolatorul”, cum îi 
spunea Oystein. 

Putea urma din nou calea aceea? Să conducă din nou pe 
şoseaua abruptă şi sinuoasă către Rakel, ca să se prezinte 
din nou? Să fie bărbatul pe care nu-l cunoscuse niciodată 
înainte? Bineînţeles că putea încerca. Da, putea face asta. 
Acum era la fel de bine ca oricând. De fapt, era momentul 
perfect. Existau, însă, două probleme. În primul rând, nu 
avea bani de taxi. Asta se putea rezolva uşor, căci avea 
nevoie de zece minute ca să ajungă pe jos acasă, unde 
Fordul Escort, a treia sa maşină, îl aştepta acoperit de 
zăpadă în parcarea din spatele blocului. 

În al doilea rând, vocea interioară îi spunea că ideea era 
proastă. 


Însă vocea putea fi amuţită. Harry îşi goli paharul. Pur şi 
simplu. Se ridică şi porni spre uşă. 

— Ne mai vedem, amice! strigase barmanul în urma lui. 

Peste zece minute, Harry stătea în curtea din spatele 
blocului din Sofiesgate, uitându-se circumspect la maşina 
parcată între plăcile de snowboard care acopereau ferestrele 
de la subsol. Nu era chiar atât de acoperită de zăpadă cum 
se aşteptase, nu avea decât să urce, să înşface cheile, să 
pornească motorul şi să apese pedala de acceleraţie. Putea 
ajunge la ea în 15 minute. Să deschidă uşa masivă de la 
intrare către încăperea vastă care servea drept hol, living şi 
bucătărie, ocupând mare parte din parter. Avea să o vadă pe 
ea stând lângă blat, la fereastra care dădea înspre terasă. Ea 
avea să-i zâmbească crispat, să dea din cap înspre fierbător 
şi să-l întrebe dacă preferă tot cafeaua instant în locul unui 
espresso. 

Harry oftă gândindu-se la toate astea şi atunci simţi din 
nou gheara din piept. 

Harry alerga. În Oslo, duminica după miezul nopții 
însemna că aveai străzile doar pentru tine. Adidaşii rupți 
erau lipiți cu bandă adezivă prinsă în jurul gleznelor. Harry 
o luase pe aceeaşi rută pe care fata din Borggatta spusese 
că o folosise, conform raportului. De-a lungul aleilor 
luminate şi potecilor în pantă din parcul cu sculpturi - un 
dar oferit oraşului de baronul imobiliarelor Christian 
Ringnes şi un omagiu adus femeilor. Totul în jur era 
neclintit, singurele sunete erau scoase de respirația lui 
Harry şi pietricelele smulse de tălpile adidaşilor lui. Alergă 
înspre locul în care parcul se nivela către Ekebergsletta, 
după care cobora din nou. Se opri în dreptul sculpturii în 
piatră albă Anatomy of an Angel de Damien Hirst, despre 
care Rakel îi spusese că era de fapt marmură de Carrara. 
Silueta grațioasă aşezată îl făcuse pe Harry să se gândească 
la Mica Sirenă din Copenhaga, însă Rakel - care, ca de 


obicei, citise despre ce urmau să vadă - îi explicase că sursa 
de inspiraţie fusese opera L'Hirondelle a lui Alfred Boucher, 
din 1920. Poate că aşa era, dar diferența consta în aceea că 
îngerul lui Hirst fusese tăiat de uneltele sculptorului astfel 
încât muşchii, oasele, creierul şi organele interne erau 
vizibile. Asta dorise să arate, că îngerii erau şi oameni pe 
dinăuntru? Sau că unii oameni sunt, de fapt, îngeri? Harry 
îşi înclină capul. Putea fi de acord cu cea de-a doua idee. 
După toți aceşti ani şi toate prin câte trecuseră el şi Rakel, 
şi chiar dacă el o disecase la fel de mult precum îl disecase 
ea pe el, nu o vedea altfel decât ca pe un înger. Un înger 
uman. Capacitatea ei de a ierta — care în mod evident fusese 
o precondiție pentru a fi împreună cu cineva ca Harry - era 
aproape nelimitată. Aproape. Însă era clar că el reuşise să 
descopere acea limită. După care o încălcase. 

Harry se uită la ceas şi continuă să alerge. Înteţi ritmul. 
Îşi simţi inima pompând mai tare sânge. Crescu viteza încă 
puţin. Simţi acidul lactic în muşchi. Încă un pic. Simţi 
sângele inundându-i trupul şi eliminând toxinele. Limpezind 
ultimele zile, atât de urâte. Dând afară mizeria. De ce îşi 
imagina el că alergatul era opusul băutului, antidotul, când 
abia dacă îi dădea un alt fel de adrenalină? Şi ce dacă? Era 
o adrenalină mai bună. 

leşi din pădure în fața restaurantului Ekeberg, structura 
altădată modernistă, unde băuse primele beri cu Oystein şi 
Tresko în tinerețea lor şi unde Harry cel de 17 ani fusese 
agăţat de o femeie pe care şi-o amintea ca fiind realmente 
bătrână, dar care probabil avea puţin peste 30 de ani. 
Oricum, ea îl inițiase în lumea sexului cu pricepere şi 
probabil nu fusese singurul. Din când în când se întreba 
dacă investitorul care renovase acel restaurant nu fusese 
unul dintre ei şi făcuse asta ca gest de recunoştinţă. Harry 
nu-şi mai amintea cum arăta femeia, ținea minte doar 
şoapta ei în urechea lui, la final: N-a fost deloc rău, tinere. 


Vezi tu, o să faci fericite nişte femei. Şi pe altele, nefericite. 

Şi pe o femeie anume, ambele. 

Harry se opri pe treptele restaurantului închis şi 
întunecat. 

Cu mâinile pe genunchi şi capul atârnând în jos. Simțea 
sucul gastric urcându-i-se în gât şi îşi auzea propria 
respirație şuierătoare. Numără până la 20 în vreme ce 
şoptea numele ei. Rakel, Rakel. Se îndreptă de spate şi privi 
în vale, către oraş. Oslo, un oraş tomnatic. Acum, 
primăvara, arăta ca şi cum se trezise din somn forțat. Însă 
pe Harry nu-l interesa centrul oraşului, el se uita spre 
culme şi casa ei, zona la marginea căreia, în ciuda luminilor 
şi a activității umane febrile, nu se găsea altceva decât 
craterul unui vulcan mort, piatră rece şi lavă solidificată. 
Privi iar cronometrul ceasului de la mână şi reîncepu să 
alerge. 

Nu se opri până ce nu ajunse înapoi în Borggata. 

Acolo îşi opri cronometrul şi studie cifrele. 

Străbătu restul drumului spre casă în alergare uşoară. 
Când  descuie uşa apartamentului auzi  scrâşnetul 
pietricelelor frecate de podea şi îşi aminti ce-i spusese 
Katrine despre mersul cu picioarele ridicate. 

Luă telefonul ca să mai pună câteva melodii din lista lui 
de pe Spotify. Acordurile trupei The Hellacopters ţâşniră din 
programul Sonos Playbar pe care Oleg i-l instalase de ziua 
lui şi care redusese peste noapte volumul imens de viniluri 
de pe rafturile din spatele lui, un monument mort în 
memoria celor 30 de ani de colecționare laborioasă, din care 
tot ce nu rezistase testului timpului fusese scos şi aruncat. 
În vreme ce introducerea haotică de chitară şi baterie a 
melodiei Carry Me Home făcea difuzoarele să vibreze şi el se 
apucă să scoată pietricelele adunate în tălpile adidaşilor, 
Harry se gândi cum fata aceea de 19 ani se retrăsese de 
bună voie în trecut cu viniluri, în timp ce el se întorcea fără 


voie în viitor. Îşi puse adidaşii jos, căută trupa The Byrds, 
dar n-o găsi în niciun playlist de ascultat - muzica anilor 
1960-1970 era mai degrabă domeniul lui Bjorn Holm, iar 
încercările acestuia de a-l converti pe Harry la Glen 
Campbell eşuaseră. Descoperi melodia Turn! Turn! Turn! şi 
în câteva clipe încăperea răsună de ecoul chitarei 
Rickenbacker a lui Roger MeGuinn. Însă ea se convertise. Se 
îndrăgostise de muzica aia, deşi nu era a ei. Era ceva în 
legătură cu chitarele şi fetele. Patru corzi erau suficiente, iar 
tipul ăsta cânta la 12. 

Harry se gândi la posibilitatea ca el să fi greşit. Numai că 
părul de pe ceafă se înşela rareori, iar acum reacționase 
când recunoscuse unul dintre numele de pe coperta 
albumului ca apărând în transcrierile interviurilor. Şi legă 
imediat acel nume de poza tipului cu chitara Rickenbacker. 
Harry îşi aprinse o țigară şi ascultă soloul dublu de chitară 
de la finalul melodiei Rainy Days Revisited. Se întrebă cât 
avea să dureze până să adoarmă. Cât putea să lase telefonul 
fără să verifice dacă îi răspunsese Rakel. 

— Ştim că ai mai răspuns la întrebările astea, Sara, zise 
Harry, uitându-se la fata de 19 ani aşezată în fața lui, în 
camera mică de interogatorii ce părea o încăpere dintr-o 
casă de păpuşi. 

Truls Berntsen era în camera de control cu brațele 
încrucişate la piept şi căsca. Ceasul arăta ora 10, 
începuseră interogatoriul de o oră şi Sara începea să dea 
semne de nerăbdare cât ei parcurgeau cronologia, dar nicio 
emoție în afară de asta. Nici măcar când Harry a citit cu 
voce tare din raport despre rănile suferite de mama ei în 
urma celor 13 lovituri de cuțit. 

— Dar, aşa cum am mai spus, ancheta a fost preluată de 


ofițerul Berntsen şi de mine, şi noi am vrea să înțelegem 
totul cât mai clar. Aşadar, tatăl tău ajuta de obicei la gătit? 
întreb deoarece trebuia să fie extrem de rapid ca să găsească 
cel mai ascuțit cuţit de bucătărie, trebuia să fi ştiut exact în 
care sertar se afla şi unde anume. 

— Nu, el nu ajuta, rosti Sara, evident sâcâită acum. El 
gătea. Singura persoană care ajuta eram eu. Mama era 
mereu pe afară. 

— Pe afară? 

— Se întâlnea cu prieteni. La sala de sport. Aşa spunea 
ea. 

— Am văzut poze cu ea, era în formă. Se menținea tânără. 

— Mă rog. A murit tânără. 

Harry aşteptă. Lăsă răspunsul să atârne în aer. După 
aceea Sara făcu o grimasă. 

Harry văzuse în alte cazuri cum o persoană care a pierdut 
pe cineva lupta cu durerea ca şi cum ar fi fost un duşman, o 
neplăcere iritantă care trebuia înfrântă şi alungată. lar o 
modalitate de a realiza asta era să minimizezi pierderea, să 
discreditezi ființa decedată. Numai că Harry bănuia că nu 
era cazul acum. Când îi propusese Sarei să-şi aducă un 
avocat, ea respinsese oferta. Spusese că vrea doar să 
termine cu povestea asta, căci avea alte planuri. De înţeles, 
avea 19 ani, era singură, dar adaptabilă, viața mergea 
înainte. Cazul fusese soluționat, de aceea se relaxase. Îşi 
arăta adevăratele sentimente. Mai degrabă, lipsa de 
sentimente. 

— Nu faci la fel de mult sport ca mama ta. Oricum, nu 
alergi. 

— Nu? replică ea schițând un zâmbet şi uitându-se în sus 
la Harry. 

Era acel zâmbet arogant al unei tinere dintr-o generaţie 
care te cataloga drept slab dacă aveai un trup pe care cei 
din generația lui Harry l-ar fi socotit aşa şi aşa. 


— Ţi-am văzut adidaşii de alergat. Abia dacă au fost 
folosiți. Şi asta nu pentru că ar fi noi, căci modelul ăsta nu 
se mai fabrică de doi ani. Am şi eu acelaşi model. 

Sara ridică din umeri. 

— Am mai mult timp să alerg acum. 

— Da, tatăl tău o să stea în închisoare 12 ani, aşa că o 
vreme nu va mai trebui să-l ajuţi la gătit. 

Harry o privi şi văzu că îşi atinsese ținta. Gura îi era larg 
deschisă de uimire şi clipea des, astfel că genele rimelate îi 
fluturau în sus şi în jos. 

— De ce minți? întrebă Harry. 

— Cu... cum? 

— Ai declarat că ai alergat de acasă până sus în parcul cu 
sculpturi, ai coborât la restaurantul Ekeberg şi apoi te-ai 
întors acasă, totul în 30 de minute. Am parcurs acelaşi 
traseu noaptea trecută. Am avut nevoie de aproape 45 de 
minute, iar eu sunt un alergător destul de bun. De 
asemenea, am vorbit cu ofițerul de poliţie care te-a oprit 
când ai ajuns înapoi acasă. Mi-a spus că nu erai transpirată 
şi nici nu respirai sacadat. 

Sara stătea acum dreaptă de cealaltă parte a mesei din 
casa de păpuşi şi se uita, fără să vadă ceva anume, la 
lumina roşie emisă de microfoane, care arăta că discuţia era 
înregistrată. Răspunse: 

— Bine, n-am alergat chiar până sus. 

— Dar până unde? 

— Până la statuia lui Marilyn Monroe. 

— Deci ai străbătut aceleaşi alei cu pietriş ca mine. Când 
am ajuns acasă, am fost nevoit să scot pietricele din tălpile 
adidaşilor, Sara. Opt cu totul. Însă tălpile adidaşilor tăi erau 
perfect curate. 

Harry habar n-avea dacă fuseseră opt pietricele sau doar 
trei. Însă cu cât era mai detaliat, cu atât raționamentul lui 
era de necontestat. Judecând după fața fetei, strategia 


funcționa. 

— N-ai ieşit deloc să alergi, Sara. Ai plecat din apartament 
la ora pe care ai declarat-o poliției, 20:15, în timp ce tatăl 
tău suna la poliție şi anunța că a ucis-o pe mama ta. Poate 
că ai dat o tură în jurul blocului, suficient cât poliția să 
ajungă, după care ai alergat înapoi, cum ţi-a cerut el. Nu-i 
aşa? 

Sara nu răspunse, ci continuă să clipească din ochi. 
Harry observă că pupilele i se măriseră. 

— Am vorbit cu amantul mamei tale. Andreas. Pe numele 
său de profesionist Bom-Bom. Probabil că nu cântă vocal la 
fel de bine precum cântă la chitara lui cu 12 corzi. 

— Andreas cântă... 

Furia din ochii ei se estompă şi ea se opri. 

— A recunoscut că v-aţi întâlnit de câteva ori, aşa a 
cunoscut-o pe mama ta. 

Harry îşi privi carnețelul de însemnări. Nu pentru că nu 
ținea minte ce era scris acolo — nimic —, ci ca să micşoreze 
intensitatea momentului, să-i lase fetei un moment de 
respiro. 

— Andreas şi cu mine ne iubeam. 

În vocea Sarei se auzea un tremur uşor. 

— El nu spune asta. A zis că ați participat la câteva... 
Harry îşi trase uşor capul înapoi ca să citească ce nu era 
scris în carnețel — „futaiuri cu fanele”. 

Sara tresări. 

— Dar se pare că tu nu l-ai lăsat în pace. A zis că există o 
graniță fină între admirator fanatic şi hărțuitor, după 
experiența lui. Că lucrurile erau mai simple cu o femeie 
matură, măritată, care accepta situaţia aşa cum era. Nişte 
senzaţii tari care să mai învioreze rutina, să mai 
condimenteze puțin lucrurile. Aşa s-a exprimat. O cale de a 
condimenta lucrurile. 

Harry se uită la ea. 


— Tu ai împrumutat telefonul mamei tale, nu tatăl tău. Şi 
ai descoperit că ea şi Andreas aveau o aventură. 

Harry îşi examină conştiinţa. Cum se simțea atacând cu 
buldozerul o fată de 19 ani fără avocat, o adolescentă 
îndrăgostită, trădată de propria mamă şi de un tip despre 
care reuşise să se convingă singură că-i aparținea exclusiv. 

— Tatăl tău nu doar că se sacrifică pe sine, Sara, e şi 
inteligent. Ştie că cea mai bună minciună este cea mai 
apropiată de adevăr. Minciuna e că tatăl tău a fost la 
magazinul local ca să cumpere diverse pentru cină înainte 
de a ajunge acasă, de a împrumuta telefonul mamei tale, de 
a descoperi mesajele şi de a o ucide. Adevărul e că în timp 
ce el era la magazin, tu ai descoperit mesajele, iar de atunci 
încolo bănuiesc că, dacă schimbăm rolurile voastre în 
raport, obținem o descriere destul de precisă a celor 
petrecute în bucătărie. V-aţi certat, ea ţi-a întors spatele ca 
să iasă, tu ştiai unde se află cuțitul, iar restul s-a desfăşurat 
mai mult sau mai puțin de la sine. Când tatăl tău a ajuns 
acasă şi a descoperit cele petrecute, ați încropit acest plan. 

Harry nu văzu nicio reacţie în ochii ei. Doar o ură intensă, 
neagră. Îşi simţea conştiinţa liniştită. Autorităţile dădeau 
arme unor puşti de 19 ani şi le ordonau să ucidă. Fata 
aceasta îşi ucisese mama şi era pregătită să-şi lase tatăl 
nevinovat să se arunce în fața autobuzului pentru ea. Sara 
n-avea cum să devină una dintre fantomele care îl vizitau pe 
Harry în coşmarurile lui. 

— Andreas mă iubeşte. Dar mama l-a ademenit de lângă 
mine. L-a sedus, ca eu să nu-l am. O urăsc. Eu... 

Vorbea ca şi cum gura ei se umpluse cu nisip. Era pe 
punctul de a izbucni în plâns. Harry îşi tinu respirația. Erau 
aproape de punctul culminant, cursa se desfăşura încă, mai 
avea nevoie doar de câteva cuvinte în plus pe bandă, însă 
plânsul determina o întârziere, iar în timpul acestei 
întârzieri avalanşa emoţională se putea opri. Sara ridică 


tonul. 

— O urăsc pe nemernică! Ar fi trebuit să o înjunghii mai 
tare, ar fi trebuit să-i tai fața aia încrezută de care era atât 
de mândră! 

Harry se lăsă pe spate pe scaun. 

— Mhm. Deci tu spui că îți doreşti să o fi ucis mai lent? 

— Da! 

Mărturisirea crimei. Obiectiv atins. Harry aruncă o privire 
spre fereastra casei de păpuşi şi văzu că Truls Berntsen se 
trezise şi îi făcea semne cu degetele mari ridicate. Numai că 
Harry nu se bucura. Dimpotrivă, emoția pe care o resimţise 
cu doar câteva secunde înainte fusese înlocuită de o tristețe 
grea, aproape o dezamăgire. Nu era o senzație necunoscută, 
apărea adesea în sufletul lui după o lungă vânătoare în care 
anticiparea rezolvării cazului îi ridica moralul, anticiparea 
arestării ca un punct culminant, o speranță că putea 
schimba ceva, putea face lumea un loc ceva mai bun. În 
schimb, cel mai adesea urma un soi de depresie post-caz 
asociată cu alcoolul şi zile sau săptămâni pierdute cu sticla. 

Îşi închipuia că tot ce simțea semăna cu frustrarea unui 
ucigaş în serie, când crima comisă nu-i furniza o satisfacție 
prelungită, ci doar o senzație contrară orgasmului, care îl 
punea din nou pe urmele vânatului. Poate de aceea Harry 
simţi - pentru o clipă - o dezamăgire amară, ca şi cum ar fi 
schimbat locurile cu fata şi se afla acum de cealaltă parte a 
mesei. 

— Am rezolvat povestea foarte frumos, zise Truls Berntsen 
în lift, urcând către Serviciul de Investigații Criminale. 

— Am? ripostă sec Harry. 

— Eu am apăsat tasta înregistrare, nu? 

— Cu siguranță sper asta. Ai verificat înregistrarea? 

— Dacă am verificat-o? 

Truls Berntsen ridică întrebător o sprânceană. După care 
zâmbi: 


— Calmează-te. 

Harry îşi luă privirea de la cifrele luminate ale etajelor şi 
se uită în jos la Berntsen. Simți că-şi invidiază colegul cu 
obrazul marcat de cicatrice, sprâncene proeminente şi râsul 
grohăit care îi adusese porecla Beavis, o poreclă pe care 
nimeni nu îndrăznea s-o rostească tare, probabil deoarece 
comportamentul pasiv-agresiv al lui Truls Berntsen te făcea 
să simți că nu e bine să fii în raza lui de acţiune în situații 
critice. Truls era şi mai puțin popular decât Harry Hole în 
cadrul echipei Serviciului de Investigaţii Criminale, dar nu 
de asta îl invidia Harry. Invidia capacitatea lui de a nu-i 
păsa. Evident, nici lui Harry nu-i păsa ce credeau colegii 
despre el. Nu, era vorba de capacitatea lui Berntsen de a se 
debarasa de orice simț al responsabilității practice şi morale 
față de treaba pe care ar fi trebuit să o facă un ofițer de 
poliție. Se puteau spune multe despre Harry, era conştient 
că mulți comentau multe pe seama lui, însă nimeni nu 
putea nega că el era un ofițer adevărat de poliție. Era una 
dintre puținele lui calități şi probabil cel mai mare blestem. 
Chiar şi când o dădea de gard în viața personală, cum făcea 
de când Rakel îl dăduse afară din casă, polițistul din el pur 
şi simplu nu putea renunța la misiune ca să se arunce cu 
capul înainte în anarhie şi nihilism, ca Truls Berntsen. 
Nimeni nu i-ar fi mulțumit lui Harry pentru că nu renunța, 
dar era în regulă din punctul lui de vedere, căci nu urmărea 
recunoştinţă şi nu căuta mântuirea prin fapte bune. 
Căutarea lui neobosită, aproape obsesivă a celor mai 
îngrozitori infractori din societate reprezentase singurul 
motiv pentru a se da jos din pat dimineaţa, până o 
cunoscuse pe Rakel. Ca atare, era recunoscător pentru acel 
instinct de turmă sau ce o fi fost, îi oferise o ancoră în viață. 
Însă o parte a lui ducea dorul libertăţii totale, distrugătoare, 
desprinderii de lanţul acelei ancore ca să fie zdrobit de 
ponton sau ca să dispară pur şi simplu în apele adânci şi 


întunecate ale oceanului. 

leşiră din lift şi străbătură coridorul cu pereți vopsiți în 
roşu, care le confirma că erau la etajul corect, pe lângă 
birourile individuale, către open space. 

— Hei, Hole! îl strigă Skarre din cadrul unei uşi deschise. 

Fusese recent numit inspector şi primise vechiul birou al 
lui Harry. 

— Te caută balaurul. 

— Nevastă-ta? replică Harry, fără a se deranja să 
încetinească pentru a aştepta încercarea presupus furioasă 
şi nereuşită a lui Skarre de a riposta. 

— Drăguţ, Skarre e un idiot, zise Berntsen zâmbind. 

Harry nu ştia dacă era o mână întinsă, dar nu răspunse. 
N-avea nicio intenție să-şi facă noi prieteni distruşi. 

Coti la stânga fără a-şi lua la revedere şi păşi în biroul 
şefei de departament. Un bărbat stătea acolo cu spatele la 
Harry, aplecat peste biroul lui Katrine Bratt, însă ţeasta sa 
cheală cu doar o şuviță ciudat de deasă de păr negru nu era 
deloc greu de recunoscut. 

— Sper că nu deranjez, dar am auzit că sunt căutat? 

Katrine Bratt îşi ridică privirea şi şeful poliției, Gunnar 
Hagen, se răsuci pe călcâie ca şi cum ar fi fost prins făcând 
ceva nepermis. Se uitară amândoi la Harry în tăcere. 

Harry ridică o sprânceană. 

— Ce e? Aţi aflat deja? 

Katrine şi Hagen schimbară o privire. Hagen zâmbi. 

— Dar tu ai aflat? 

— Ce vrei să spui? întrebă Harry. Eu am fost cel care a 
interogat-o. 

Creierul lui căută imediat un răspuns şi veni cu soluția că 
avocatul poliției, pe care Harry îl chemase după 
interogatoriu ca să discute despre eliberarea tatălui, o 
sunase la rândul lui pe Katrine Bratt. Dar ce căuta acolo 
şeful poliției? 


— Am sfătuit-o pe fiică să aducă un avocat, dar a refuzat, 
zise Harry. Şi am repetat invitația înainte de începerea 
interogatoriului, însă a refuzat din nou. Avem totul 
înregistrat. Mă rog, nu pe bandă, ci în computer. 

Nu zâmbi niciunul şi Harry înţelese că se întâmplase ceva 
rău. Foarte rău. 

— E vorba de tată? A făcut... ceva? 

— Nu, răspunse Katrine. Nu e vorba de tată, Harry. 

Creierul lui înregistră automat detaliile: Hagen o lăsase pe 
Katrine, care se afla mai aproape de Harry, să preia 
conducerea. Şi ea îi folosise prenumele când nu trebuia. Ca 
să îndulcească lovitura. În tăcerea care urmă, el simţi din 
nou gheara din piept. 

Şi chiar dacă nu credea foarte mult în telepatie sau 
clarviziune, simțea acum că venea ceea ce gheara şi micile 
flashbackuri de până acum încercaseră mereu să-i spună. 

— E vorba de Rakel, zise Katrine. 

Harry îşi ținu respirația. Citise undeva că e posibil să îţi 
ţii respirația până mori. Şi că nu mori din lipsă de oxigen, ci 
de la prea mult dioxid de carbon. Că oamenii nu-şi pot ţine 
de obicei respirația mai mult de un minut sau un minut şi 
jumătate, dar că un scufundător danez reuşise să şi-o țină 
peste 20 de minute. 

Harry fusese fericit. Însă fericirea e ca heroina; odată ce ai 
gustat din ea, odată ce ai descoperit că există, nu vei mai fi 
niciodată fericit cu o viață banală, fără fericire. Deoarece 
fericirea înseamnă mai mult decât simpla satisfacție. 
Fericirea nu e naturală. E o stare excepțională, care te face 
să tremuri; durează secunde, minute, zile despre care ştii că 
nu pot dura. lar amărăciunea generată de absența ei nu 
apare ulterior, ci concomitent. Deoarece odată cu fericirea 


apare viziunea îngrozitoare că nimic nu mai poate fi la fel, că 
începi deja să duci dorul a ceea ce ai, începi să-ţi faci griji în 
privința simptomelor de sevraj, a durerii pierderii, 
blestemându-te că deja conştientizezi ceea ce eşti în stare să 
simți. 

Rakel obişnuia să citească în pat. Uneori îi citea cu glas 
tare, dacă era ceva ce lui îi plăcea. Ca povestirile scurte ale 
lui Kjell Askildsen. Asta îl făcea fericit. Într-o seară, îi citise 
o frază care i se întipărise în minte. Despre o fată care trăise 
singură toată viața cu părinții ei, în clădirea unui far, până 
ce sosise acolo un bărbat căsătorit, Krafft, de care se 
îndrăgostise. lar atunci se întrebase în sinea ei: De ce a 
trebuit să apari ca să devin atât de singură? 

Katrine îşi drese glasul, însă vocea ei părea amorțită. 

— Au găsit-o pe Rakel, Harry. 

Lui Harry îi veni să întrebe cum putea fi găsită o persoană 
care nu era dispărută. Dar ca să facă asta trebuia să 
respire. Aşa că respiră. 

— Şi... asta ce înseamnă? 

Katrine se chinuia să-şi controleze expresia feței, dar 
renunță şi îşi duse mâna la gură, care era deja schimonosită 
într-o grimasă. Atunci interveni Gunnar Hagen: 

— Ce e mai rău, Harry. 

— Nu! se auzi Harry rostind. Furie. Implorare. Nu. 

— Ea... 

— Opreşte-te! 

Harry îşi ridică mâinile în fața lui într-un gest de apărare. 

— N-o spune, Gunnar. Nu încă. Lasă-mă... aşteaptă un 
pic. 

Gunnar Hagen aşteptă. Katrine îşi acoperise întreaga față 
cu palmele. Plângea pe muteşte, însă umerii care i se 
zguduiau o trădau. Privirea lui Harry descoperi fereastra. 
Afară se vedeau mici insule albe-cenuşii de zăpadă şi petice 
de omăt pe cuprinsul maroniu al terenului din Botsparken. 


În ultimele zile începuseră să apară muguri pe crengile 
copacilor aflați de-a lungul aleii către închisoare. Peste o 
lună mugurii aceia aveau să revină brusc la viață, iar Harry 
avea să se trezească şi să descopere că Oslo era din nou 
invadat peste noapte de primăvară. lar asta avea să fie 
cumplit de lipsit de sens. Fusese singur în cea mai mare 
parte a vieţii lui. Şi fusese în regulă. Acum nu mai era în 
regulă. Nu mai respira. Era plin de dioxid de carbon. Şi 
spera ca moartea să survină în mai puțin de 20 de minute. 

— Bine. Spune! 

— E moartă, Harry. 

Harry îşi cântări telefonul mobil în mână. 

La opt cifre depărtare. 

Cu patru mai puţine decât în vremurile când locuise în 
blocurile Chungking Mansions din Hong Kong, acele patru 
blocuri-turn cenuşii care reprezentau prin ele însele o 
comunitate mică, cu hosteluri pentru muncitori sezonieri 
din Africa şi Filipine, restaurante, camere de rugăciune, 
croitori, birouri de schimb valutar, maternitate şi capele. 
Camera lui Harry era la etajul al doilea din blocul C. 

Patru metri pătrați de beton cu spațiu pentru o saltea 
uzată şi o scrumieră, unde o pompă de aer condiționat 
picura secundele scurse, cât el pierdea şirul zilelor şi 
săptămânilor în timp ce se afunda şi ieşea din ceața opiului 
inhalat, care decidea când vine şi pleacă, în cele din urmă, 
apăruse Kaja Solness de la Serviciul de Investigații 
Criminale ca să-l ia acasă. Însă înainte de asta, el intrase 
într-un ritm aparte de viață. În fiecare zi, după ce mânca 
tăieței la Li Yuan sau se plimba de-a lungul Nathan Road şi 
Melden Row ca să cumpere o bilă de opiu într-un biberon de 
bebeluş, se întorcea pe jos, aştepta lângă uşile lifturilor şi 


privea lung înspre telefonul cu plată fixat pe perete. 

Fugise de toate. De munca de detectiv criminalist, care îi 
consuma sufletul. De el însuşi, deoarece devenise o forță 
distrugătoare care omora pe oricine din apropiere. Însă mai 
presus de toate, de Rakel şi de Oleg, deoarece nu dorea să le 
facă rău şi lor. Nu mai mult decât le făcuse deja. 

În fiecare zi, aşteptând liftul, stătuse acolo şi se uitase la 
telefonul cu plată. Atingând monedele din buzunarul 
pantalonilor. 12 cifre şi i-ar fi putut auzi vocea, să se 
asigure că ea şi Oleg erau bine. 

Dar n-avea de unde să ştie dacă nu suna. 

Vieţile lor deveniseră haotice şi orice s-ar fi putut 
întâmpla de când plecase. Era posibil ca Rakel şi Oleg să fi 
fost atraşi în furtuna iscată după cazul „Omului de zăpadă”. 
Rakel era puternică, dar Harry văzuse asta întâmplându-se 
în alte cazuri de crimă, unde supraviețuitorii sfârşiseră ca 
victime. 

Câtă vreme el nu suna, ei erau acolo. În capul lui, în 
telefonul cu plată, undeva în lume. Câtă vreme el nu ştia 
dacă erau mai bine - sau mai rău -, putea continua să-i 
vadă în fața ochilor, urcând panta muntelui din Nordmarka 
în octombrie. Acolo unde el, Rakel şi Oleg ieşiseră să se 
plimbe. Cu băiatul alergând înaintea lor şi încercând cu 
disperare să prindă frunzele care cădeau din copaci. Mâna 
caldă şi uscată a lui Rakel în mâna lui. Vocea ei, râzând, 
când îl întreba de ce zâmbeşte şi el clătinând din cap când 
îşi dăduse seama că zâmbise cu adevărat. Aşa că nu 
atinsese niciodată acel telefon cu plată. Câtă vreme rezista 
tentației de a apăsa acele 12 taste, Harry îşi putea imagina 
mereu că totul putea fi aşa din nou. 

Harry apăsă ultimele cifre din cele opt. 

Telefonul sună de trei ori înainte ca el să răspundă. 

— Harry? 

Prima silabă exprima surpriza şi bucuria, a doua, 


surpriza amestecată cu o oarecare anxietate. Rarele ocazii 
când Harry şi Oleg se sunau reciproc se întâmplau seara, 
nu în miezul zilei de lucru. Şi chiar şi atunci discutau 
chestii practice. Evident, pretextul era uneori mai degrabă 
subințeles, însă niciunul nu era prea înclinat să stea la 
telefon, aşa că discuţia lor era scurtă. Nu se schimbase 
nimic de când Oleg şi prietena lui Helga se mutaseră în 
nord, în localitatea Lakselv din Finnmark, unde Oleg făcea 
un an de practică înainte de ultimul an la Academia de 
Poliție. 

— Oleg, zise Harry, auzindu-şi propria voce înecată de 
emoție. 

Pentru că urma să toarne apă clocotită peste Oleg, iar 
acesta avea să poarte cicatricile arsurilor pe care urma să le 
primească tot restul vieţii lui. Harry ştia asta prea bine, căci 
era plin el însuşi de cicatrici similare. 

— S-a întâmplat ceva? întrebă Oleg. 

— E în legătură cu mama ta, zise Harry, după care se opri 
brusc, deoarece nu putea merge mai departe. 

— Vă împăcați cumva? 

Vocea lui Oleg suna plină de speranță. 

Harry închise ochii. 

Oleg fusese furios când aflase că maică-sa rupsese relația 
cu Harry. Şi fiindcă nu primise nicio explicaţie legată de 
motive, furia lui se îndreptase mai degrabă asupra lui Rakel, 
decât a lui Harry. Nu că Harry ştia că fusese un tată 
suficient de bun ca să-i ia partea. Când apăruse în vieţile 
lor, Harry fusese discret ca părinte şi susținător, era clar că 
băiatul nu avea nevoie de un tată de schimb. lar Harry în 
mod cert nu avea nevoie de un fiu. Numai că problema — 
dacă aceasta fusese - era că Harry începuse să-l placă pe 
acel tânăr serios şi îmbufnat. Şi viceversa. Rakel obişnuia 
să-i acuze pe amândoi că sunt la fel, poate că exista ceva 
adevăr în asta. După un timp - când băiatul era obosit sau 


nu se concentra - de pe buzele lui ieşea cuvântul tată în loc 
de Harry, asupra căruia conveniseră cu toții. 

— Nu. Nu ne împăcăm. Oleg, veştile sunt rele. 

Tăcere. Harry îşi dădea seama că Oleg îşi ținea respirația. 
Atunci Harry turnă apa clocotită. 

— A fost declarată decedată, Oleg. 

Trecură două secunde. 

— Poţi repeta ce ai spus? rosti Oleg. 

Harry nu ştia dacă avea să-i reuşească, dar o făcu. 

— Cum adică „decedată”? întrebă Oleg şi Harry îi auzi 
disperarea metalică din voce. 

— A fost descoperită în dimineața asta în casă. Pare 
crimă. 

— Pare? 

— Abia am aflat şi eu. Echipa de intervenţie e deja la fața 
locului, iar eu sunt pe punctul de a pleca într-acolo. 


— Cum...? 
— Incă nu ştiu. 
— Dar... 


Oleg nu continuă, iar Harry ştia că nu exista continuare 
la acel „dar” atotcuprinzător. Era doar o obiecție instinctivă, 
un protest de sine stătător, o respingere a posibilității ca 
lucrurile să fie aşa cum erau. Un ecou al propriului său 
„dar...” din biroul Katrinei Bratt, cu 25 de minute înainte. 

Harry aşteptă cât Oleg se lupta să nu izbucnească în 
plâns. Răspunse la următoarele cinci întrebări ale lui Oleg 
cu aceleaşi vorbe: „Nu ştiu, Oleg”. Auzi sughițul din vocea 
băiatului şi îşi zise că, dacă acesta plângea, atunci el n-o să 
plângă. 

Oleg rămase fără întrebări şi în conversaţia lor se lăsă 
tăcerea. 

— O să-mi ţin telefonul deschis şi te sun imediat ce aflu 
mai multe. E vreun zbor...? 

— E unul care pleacă din Tromso la ora 13. 


Respirația grea a lui Oleg stârnea ecouri în telefon. 

— Bine. 

— Sună imediat ce poţi, bine? 

— Aşa o să fac. 

— Şi... tată? 

— Da? 

— Nu-i lăsa... 

— Nu, n-o voi face, zise Harry. 

Habar n-avea cum de ştia la ce se gândea Oleg. Nu era un 
gând raţional, doar... apăruse. Îşi drese glasul. 

— Promit că nimeni nu va vedea mai mult decât e nevoie 
ca să-şi facă treaba. Bine? 

— Bine. 

— În regulă. 

Tăcere. 

Harry încercă să se gândească la câteva cuvinte de 
alinare, dar nu găsi nimic care să nu sune lipsit de sens. 

— O să te sun, zise el. 

— Bine. 

Convorbirea s-a încheiat. 

Harry urcă încet dealul către casa neagră din lemn, în 
lumina albastră a girofarurilor maşinilor de poliție parcate 
pe alee. Banda izolatoare în portocaliu şi alb începuse de la 
poartă. Colegii care nu ştiau ce să spună sau ce să facă se 
holbau când trecea pe lângă ei. Avea senzația că merge pe 
sub apă. Ca într-un vis din care spera să se trezească. Poate 
nu să se trezească, deoarece îl amorțea, îi oferea o absență 
aparte a oricărei senzaţii şi a oricărui sunet, doar lumină 
cețoasă şi zgomotele înfundate ale propriilor paşi. Ca şi cum 
fusese injectat cu ceva. 

Harry urcă cele trei trepte către uşa deschisă de la 


intrarea în casa pe care el, Rakel şi Oleg o împărțiseră. 
Auzea dinăuntru conversații prin staţiile radio şi ordinele 
scurte ale lui Bjorn Holm către criminaliştii din echipa lui. 
Harry inspiră întretăiat de câteva ori. 

Apoi păşi peste prag şi se îndreptă automat către 
steagurile albe puse de echipa de criminalişti. 

Anchetă, îşi zise el. Asta e o anchetă. Visez, dar eu sunt în 
stare să fac o anchetă şi în somn. E nevoie să execut corect; 
să rămân în mişcare, să nu mă trezesc din somn. Cât nu sunt 
treaz, nimic nu e adevărat. Aşa că Harry procedă cum 
trebuia, nu se uită direct la soare, adică la cadavrul despre 
care ştia că zace întins pe podea, între bucătărie şi living. 
Acel soare care, chiar dacă nu ar fi fost vorba de Rakel, l-ar 
fi orbit dacă se uita direct la el. Vederea unui cadavru 
stârneşte ceva în simțuri, chiar dacă eşti un detectiv 
criminalist experimentat; le copleşeşte în mai mare sau mai 
mică măsură, le amorțeşte şi le face mai puțin sensibile față 
de alte impresii, mai puţin violente, față de toate micile 
detalii ale unui loc al crimei care îți pot dezvălui ceva. Care 
te pot ajuta să construieşti o poveste coerentă şi logică. Sau, 
din contră, care te ajută să vezi ceva ce iese din firesc, care 
nu aparține tabloului de ansamblu. Îşi plimbă privirea de-a 
lungul pereţilor. O singură haină roşie atârna în cuierul de 
sub raftul de pălării. Acolo unde ea obişnuia să atârne haina 
folosită ultima dată, în afară de cazul când ştia că n-are de 
gând să o poarte data viitoare, şi atunci o punea în dressing, 
alături de celelalte. A fost nevoit să se adune ca să se abțină 
să o strângă la piept şi să-şi ascundă fața în ea, să-i simtă 
mirosul. Miros de pădure. Indiferent de parfumul folosit, 
simfonia de arome cuprindea întotdeauna o notă de bază de 
pădure norvegiană încălzită de soare. Nu vedea eşarfa roşie 
de mătase pe care ea o purta de obicei cu haina, dar cizmele 
ei negre stăteau ordonate pe raftul de pantofi, sub haină. 
Mută privirea către living, dar acolo nu se vedea nimic 


diferit. Era camera din care fusese dat afară în urmă cu 
două luni, 15 zile şi 20 de ore. Niciunul dintre tablouri nu 
atârna strâmb, niciun covor nu părea nelalocul lui. Privi 
către bucătărie. Acolo. Lipsea un cuțit din stativul de lemn 
în formă de piramidă de pe blatul bucătăriei. Îşi roti privirea 
către cadavru. 

Simţi o mână pe umăr. 

— Salut, Bjorn, zise Harry fără să se întoarcă, incapabil 
să-şi forțeze privirea să înceteze a mai fotografia sistematic 
locul crimei. 

— Harry, rosti Bjorn. Nu ştiu ce să spun. 

— Că n-ar trebui să mă aflu aici. Ar trebui să-mi spui că 
nu e de competența mea, că nu e cazul meu, că va trebui să 
aştept, ca orice civil, să fiu invitat oficial să o identific. 

— Ştii bine că nu-ţi pot spune nimic din toate astea. 

— Dacă tu nu poţi, atunci o va face altcineva, eu aş 
prefera să aud de la tine, zise Harry, observând sângele 
împrăştiat peste partea de jos a bibliotecii, peste cotoarele 
colecției Hamsun şi peste o enciclopedie veche în care Oleg 
obişnuia să se uite cu plăcere în timp ce el îi povestea ce se 
schimbase în lume de la apariția acelei cărți şi de ce. 

Abia acum îl privi pe Bjorn Holm. Ochii îi scânteiau şi 
ieşeau şi mai tare din orbite pe chipul lui palid, încadrat de 
perciuni de un roşu aprins, a la era Elvis al anilor 1970, o 
barbă deasă şi o şapcă nouă ce înlocuise vechiul fes rasta. 

— O spun dacă vrei tu, Harry. 

Privirea lui Harry se apropie de soare şi ajunse la 
marginea bălții de sânge de pe podea. Conturul acesteia 
dezvăluia că balta era mare. Îi spusese „declarată decedată” 
lui Oleg. Ca şi cum nu credea până nu vedea cu propriii 
ochi. Harry îşi drese glasul. 

— Spune-mi mai întâi ce ai. 

— Cutit, răspunse Bjorn. Anatomopatologul e pe drum, 
dar cred că n-au fost mai mult de trei lovituri. Una dintre ele 


a fost la baza cefei, chiar sub craniu. Ceea ce înseamnă că 
ea a murit... 

— Repede şi fără dureri. Mersi pentru asta, Bjorn. 

Bjorn încuviință scurt şi Harry îşi dădu seama că ofițerul 
criminalist o rostise de dragul lui Harry, dar şi pentru sine. 

Privi din nou la piramida de lemn de pe blatul din 
bucătărie. Cuţitele Tojiro ultraascuţite, pe care le cumpărase 
în Hong Kong, fabricate în stilul tradițional Santoku, cu 
mânere din lemn de stejar, însă acestea aveau un guler din 
corn de bivol de apă. Rakel le iubise. Se părea că lipseşte cel 
mai mic din colecție, un cuțit de uz general cu o lamă de 10- 
15 centimetri. 

— Şi nu sunt semne de abuz sexual, reluă Bjorn. Hainele 
sunt încă pe ea, intacte. 

Privirea lui Harry ajunse la soare. 

Nu trebuia să se trezească. 

Rakel zăcea ghemuită, cu spatele la el şi cu fața spre 
bucătărie. Ghemuită mai strâns decât atunci când dormea. 
Nu avea răni evidente sau urme de cuțit pe spate, iar părul 
ei lung îi acoperea gâtul. Vocile care urlau în mintea lui 
încercau să se amuțească una pe alta. Una ţipa că ea era 
îmbrăcată cu cardiganul tradițional pe care i-l adusese 
dintr-o călătorie la Reykjavik. O alta urla că nu era ea, nu 
putea fi ea. O a treia ţipa că, la prima vedere, fusese 
înjunghiată mai întâi din față şi făptaşul nu-i blocase 
accesul la uşă, deci ea nu încercase să fugă. A patra voce 
susținea că ea avea să se ridice în orice clipă, să vină spre el 
zâmbind şi să arate înspre camera ascunsă. 

Camera ascunsă. 

Harry auzi pe cineva dregându-şi discret glasul şi se 
răsuci pe călcâie. 

Bărbatul din cadrul uşii era mare şi pătrăţos, cu un cap 
care părea tăiat direct dintr-o bucată mare de granit şi 
modelat cu o riglă. Un craniu spân, o bărbie colțuroasă, 


gură dreaptă, nas drept şi ochi înguşti şi drepţi sub o 
pereche de sprâncene drepte. Blugi albaştri, jachetă 
modernă şi cămaşă, fără cravată. Nu se citea nicio expresie 
în ochii lui cenușii, însă vocea şi modul în care tărăgăna 
cuvintele - ca şi cum se bucura de ele şi abia aşteptase 
ocazia de a le rosti — exprimau tot ce ascundeau ochii. 

— Îmi pare rău pentru pierderea ta, dar va trebui să-ţi cer 
să părăseşti locul faptei, Hole. 

Harry se uită în ochii lui Ole Winter, observând că 
inspectorul principal Kripos folosise o expresie tradusă 
direct din engleză, ca şi cum norvegiana nu avea vreo 
formulă adecvată pentru exprimarea compasiunii. Individul 
nu pusese punct după exprimarea compasiunii înainte de a- 
l da afară, doar o simplă virgulă. Harry nu-i răspunse, se 
întoarse şi se uită din nou la Rakel. 

— Asta înseamnă chiar acum, Hole. 

— Mhm. Din câte ştiu eu, sarcina Kripos este să asiste 
Poliția din Oslo, nu să emită... 

— lar acum Kripos ajută la ţinerea partenerului victimei 
departe de locul faptei. Te poți comporta ca un profesionist 
şi faci cum spun eu, sau pot aduce doi poliţişti în uniformă 
care să te ajute să ieşi. 

Harry ştia că Ole Winter ar fi lăsat doi ofițeri în uniformă 
să-l conducă spre o maşină de poliție în văzul colegilor lui, 
al vecinilor, al vulturilor din mass-media care stăteau deja 
pe stradă şi fotografiau tot ce prindeau. Ole Winter era mai 
bătrân cu câţiva ani, ei doi lucraseră de aceeaşi parte a 
baricadei ca detectivi la omoruri timp de 25 de ani. Harry la 
Poliția din Oslo, iar Winter în cadrul unității naționale 
speciale Kripos, care asista departamentele locale de poliție 
în cazurile de infracțiuni serioase precum crimele. Şi care, 
ocazional, datorită resurselor şi competenţei superioare, 
prelua cu totul anchetele. Harry presupunea că propriul lui 
şef, Gunnar Hagen, luase decizia de a-i aduce pe cei de la 


Kripos în anchetă. O decizie perfect validă, dat fiind că 
partenerul victimei era angajat al Serviciului de Investigaţii 
Criminale din cadrul Poliției din Oslo. Dar, cumva, şi o 
decizie rațională, pentru că existase mereu o rivalitate 
nedeclarată între cele mai mari două entități de anchetă 
criminalistică din țară. Ce rămăsese nespus, însă, era opinia 
lui Ole Winter că Harry Hole era în mod substanțial 
supraevaluat, că statutul lui legendar în rândul poliţiştilor 
se datora mai mult naturii senzaţionale a cazurilor rezolvate, 
decât calității efective a muncii sale de detectiv. Şi că el, Ole 
Winter - chiar dacă ajunsese vedeta incontestabilă a Kripos 
-, era subevaluat, cel puţin în afara echipei sale. Iar 
succesele lui nu se bucurau niciodată de aceleaşi relatări 
senzaţionale în mass-media ca realizările lui Hole, deoarece 
munca serioasă de poliție rareori stârnea interes, în timp ce 
un alcoolic singuratic care avea un singur moment lucid de 
inspirație suscita mereu interes. 

Harry îşi scoase pachetul de Camei şi bricheta şi îşi 
înfipse o ţigară între buze. 

— Plec, Winter. 

Trecu pe lângă celălalt, cobori treptele de la intrare şi ieşi 
pe alee înainte de a simți nevoia să se echilibreze. Se opri şi 
dădu să-şi aprindă ţigara, dar era atât de orbit de lacrimi, că 
nu vedea nici bricheta, nici ţigara. 

— Aici. 

Harry auzi vocea lui Bjorn, clipi rapid de câteva ori şi 
aspiră flacăra brichetei pe care Bjorn o ridicase în dreptul 
capătului țigării. 

Inhală cu putere. Tuşi, apoi trase din nou cu sete din 
țigară. 

— Mersi. Şi tu ai fost dat afară? 

— Nu, munca mea e la fel de bună şi pentru Kripos, şi 
pentru Poliția din Oslo. 

— N-ar trebui să fii în concediu de paternitate? 


— M-a sunat Katrine. Puştiul probabil că stă în poala ei 
în spatele biroului, în timp ce ea conduce divizia. Scuze, 
Harry, vorbesc prostii. 

Zâmbetul strâmb al lui Bjorn Holm dispăru imediat ce 
apăruse. Vântul risipea fumul expirat de Harry. 

— Mhm. Aşadar, ai terminat cu grădina? 

Rămâi în modul anchetă, rămâi sedat. 

— Da. A fost îngheţ sâmbătă noapte, aşa că pietrişul a 
fost mai dur. Dacă a fost cineva aici sau vreun vehicul, n-au 
rămas prea multe urme. 

— Sâmbătă noapte? Vrei să spui că atunci s-a întâmplat? 

— E rece, iar când i-am îndoit brațul s-a simțit ca şi cum 
starea de rigor mortis s-a atenuat. 

— Deci cel puţin 24 de ore. 

— Da. Dar ofițerul patolog ar trebui să ajungă dintr-un 
moment în altul. Tu eşti bine, Harry? 

Harry avu senzaţia că îi vine să vomite, dar încuviință şi 
îşi înghiţi fierea. O să se descurce. O să se descurce. Rămâi 
adormit 

— Rănile de cuțit, ai idee ce fel de cuţit a fost folosit? 

— Aş zice că o lamă de dimensiuni mici până la medii. 
Fără vânătăi pe lateralele rănii, aşadar fie făptaşul n-a lovit 
în profunzime, fie cuțitul nu avea o lamă prea lungă. 

— Sângele. A intrat adânc. 

— Da. 

Harry trase cu disperare din țigară, care ajunsese deja 
aproape de filtru. Un bărbat tânăr şi înalt, îmbrăcat cu un 
palton Burberry şi costum urca aleea spre ei. 

— Katrine zicea că persoana care a dat alarma a fost 
cineva de la locul de muncă al lui Rakel. Ştii mai multe 
despre asta? 

— Doar că a fost şeful ei. Rakel n-a apărut la o întâlnire 
importantă şi n-au reuşit să dea de ea. Omul s-a gândit că 
s-a întâmplat ceva rău, răspunse Bjorn. 


— Mhm. E normal să suni la poliție când cineva din 
personalul tău nu apare la o întâlnire? 

— Nu ştiu, Harry. Omul a spus că nu-i stătea în fire lui 
Rakel să nu apară sau să nu sune înainte. Şi evident că se 
ştia că ea locuia singură. 

Harry dădu încet din cap. Ştiau mai mult de atât. Ştiau 
că ea îşi dăduse recent soțul afară din casă. Unul cu 
reputație de tip instabil. Harry lăsă ţigara să cadă şi auzi 
sfârâitul chiştocului pe pietriş când îl strivi cu călcâiul. 

Tânărul ajunse în dreptul lor. Era un bărbat un pic peste 
30 de ani, zvelt, cu trăsături asiatice. Costumul părea croit 
pe măsură, cămaşa albă era apretată şi proaspăt călcată, 
cravata era atent înnodată. Părul des şi negru era tăiat 
scurt, de o manieră care ar fi putut să fie discretă, dacă n-ar 
fi fost atât de calculat de clasică. Detectivul Kripos Sung- 
min Larsen mirosea a loțiune pe care Harry o bănuia ca 
fiind scumpă. La Kripos era cunoscut sub porecla de 
Indicele Nikkei, în ciuda faptului că prenumele lui - Sung- 
min, un prenume pe care Harry îl întâlnise de câteva ori în 
Hong Kong - era de origine mai degrabă coreeană decât 
japoneză. 

Absolvise Academia de Poliţie în primul an când Harry 
ținuse cursuri acolo. Harry şi-l mai amintea încă de la 
cursurile de anchete criminalistice, în principal datorită 
acelor cămăşi albe şi atitudinii discrete, dar şi zâmbetelor 
viclene când el - încă un profesor lipsit de experiență - 
simțea că e pe teren nesigur. De asemenea, datorită 
rezultatelor de la examene, cele mai mari note obținute 
vreodată la Academia de Poliție. 

— Îmi pare rău, Hole! Condoleanţele mele! zise Sung-min 
Larsen. 

Era aproape la fel de înalt ca Harry. 

— Mersi, Larsen. Ai discutat cu vecinii? zise Harry şi 
dădu din cap înspre carnețelul pe care detectivul Kripos îl 


ținea în mână. 

— Corect. 

— Ceva de interes? 

Harry privi în jur. Spațiile erau mari între casele din 
Holmenkollen. Multe garduri vii înalte şi şiruri de brazi. 

Câteva clipe, Sung-min Larsen păru să cumpănească 
dacă putea împărtăşi informaţiile cu Poliţia din Oslo. Mai 
ales că problema era că Harry era soțul victimei. 

— Vecina voastră, Wenche Angondora Syvertsen, spune 
că n-a auzit şi nici n-a văzut nimic neobişnuit sâmbătă 
seara. Am întrebat-o dacă dormea cu fereastra deschisă şi a 
zis că da. A adăugat că poate dormi aşa deoarece sunetele 
familiare n-o trezesc. Precum maşina soțului ei, maşinile 
vecinilor, maşina de gunoi. Şi mi-a subliniat că locuinţa lui 
Rakel Fauke are pereți groşi din bușteni. 

Larsen rosti toate acestea fără să se uite peste însemnări, 
iar Harry avu senzația că îi oferea detalii minore ca un soi de 
test, să vadă dacă-i provocau vreo reacție. 

— Mhm, făcu Harry, un soi de mormăit care semnala că 
auzise tot. 

— Deci e casa ei? Nu e casa ta? întrebă Larsen. 

— Proprietăți separate, replică Harry. Eu am insistat. N- 
am vrut să creadă cineva că mă însor cu ea pentru bani. 

— Era bogată? 

— Nu, a fost o glumă. 

Harry dădu din cap înspre casă. 

— Va trebui să transmiţi toate informațiile obținute 
şefului tău, Larsen. 

— E şi Winter aici? 

— Cu siguranță, era cam frig acolo. 

Sung-min Larsen zâmbi politicos. 

— Oficial, Winter conduce ancheta tactică, dar se pare că 
va fi cazul meu. Nu sunt la fel de experimentat ca tine, Hole, 
dar promit să fac tot ce îmi stă în puteri ca să-l prind pe cel 


care ţi-a ucis soția. 

— Mersi, zise Harry. 

Avea senzaţia că tânărul detectiv vorbise din inimă, în 
afară de chestia cu experiența. Se uită cum Larsen trece pe 
lângă maşinile de poliție către casă. 

— Camera ascunsă, rosti Harry. 

— Ha? făcu Bjorn. 

— Am montat o cameră video pe bradul din mijloc de 
acolo. Harry dădu din cap înspre pâlcul de arbuşti şi brazi, 
un mic colț de pădure norvegiană virgină aflat în fața 
gardului proprietăţii învecinate. Presupun că va trebui să-i 
spun lui Winter despre ea. 

— Nu! rosti emfatic Bjorn. 

Harry se uită la el. Nu se întâmpla des să-l audă atât de 
hotărât. Bjorn Holm ridică din umeri. 

— Dacă a înregistrat ceva care poate ajuta la rezolvarea 
cazului, nu cred că Winter ar trebui să-şi asume meritele. 

— Da? 

— Pe de altă parte, nici tu n-ar trebui să atingi nimic de 
pe aici. 

— Pentru că sunt suspect, zise Harry. 

Bjorn nu răspunse. 

— E-n regulă. Fostul soț este întotdeauna primul suspect. 

— Până eşti eliminat de pe listă, preciză Bjorn. O să iau 
eu ceea ce a înregistrat camera aia. Copacul din mijloc ai 
zis? 

— Nu e uşor de văzut. E ascunsă într-un ciorap de 
aceeaşi culoare cu trunchiul. La doi metri şi jumătate 
înălțime. 

Bjorn se uită amical la Harry. După care ofițerul 
criminalist începu să se apropie de copaci cu paşi lenți, 
uşori. Sună telefonul lui Harry. Primele patru cifre ale 
numărului apelantului îi spuseră că era un apel de pe o linie 
fixă din birourile publicaţiei VG. Vulturii mirosiseră prada. 


lar dacă îl sunau pe el, însemna că ştiau deja numele 
victimei şi făcuseră conexiunea. Respinse apelul şi îşi băgă 
telefonul înapoi în buzunar. 

Bjorn ajunsese la copaci. Îşi ridică privirea şi îi făcu semn 
lui Harry să vină spre el. 

— Nu te apropia mai mult, zise Bjorn, punându-şi o 
pereche nouă de mănuşi albe din latex. Cineva a ajuns aici 
înaintea noastră. 

— Ce mama naibii...? şopti Harry. 

Ciorapul fusese dat jos şi conținutul lui zăcea împrăştiat 
pe sol. Se vedeau resturile rămase din camera video. Cineva 
o făcuse bucăţi. Bjorn culese resturile. 

— Cardul de memorie a dispărut, zise el. 

Harry respira tare pe nas. 

— A fost tare abil ca să vadă camera cu ciorapul de 
camuflaj pe ea, zise Bjorn. Trebuie să vii aici, printre copaci, 
ca s-o vezi. 

Harry încuviință. 

— În afară de cazul în care... rosti el, simțind că creierul 
lui are nevoie de mai mult oxigen decât îi putea oferi. În 
afară de cazul în care făptaşul ştia de existența camerei. 

— Evident. Deci cui ai spus? 

— Nimănui. Absolut nimănui. Am montat-o pe întuneric, 
în toiul nopții, aşa că nimeni nu m-a văzut. Mă rog, nicio 
ființă umană. 

Vocea lui Harry era răguşită, iar în prima clipă nu înțelese 
motivul, simțea doar durerea care îi creştea în piept şi 
încerca să iasă afară. În acea clipă, îşi dădu seama ce 
încerca să iasă din el. Ţipătul corbilor. Urletul unui nebun. 
Un hohot de râs. 

Ceasul arăta ora 14:30 şi cei mai mulți clienți îşi ridicară 


dezinteresați privirile către uşă când aceasta se deschise. 

Restaurantul Schroder. 

Restaurant era poate un pic prea pompos, deşi cafeneaua 
cu decor cafeniu chiar servea o listă de specialități 
norvegiene, cum erau cotletul de porc şi diverse preparate 
cu untură topită, însă felurile principale erau berea şi vinul. 
Localul existase pe strada Waldemar Thranes de la 
jumătatea anilor 1950 şi devenise favoritul lui Harry din anii 
1990. Nu mai trecuse pe acolo o perioadă, după ce se 
mutase cu Rakel în Holmenkollen. Însă acum se întorsese. 

Se prăbuşi pe bancheta de la perete, la una dintre mesele 
de la fereastră. 

Bancheta era nouă. În afară de asta, interiorul era la fel 
de 20 de ani, aceleaşi mese şi scaune, acelaşi tavan cu 
vitralii, aceleaşi tablouri cu Oslo semnate de Sigurd Fosnes, 
ba chiar şi aceleaşi fețe de masă roşii cu câte un napron alb 
în diagonală peste ele. Cea mai mare schimbare pe care şi-o 
amintea Harry survenise când intrase în vigoare interdicția 
legată de fumat, în 2004, şi localul fusese rezugrăvit ca să 
dispară mirosul de fum impregnat în ziduri. În aceleaşi 
nuanțe ca înainte. lar mirosul de fum nu dispăruse 
niciodată cu totul. 

Harry îşi verifică telefonul, dar Oleg nu-i răspunsese la 
mesajele în care îi cerea să-l sune; probabil era tot în avion. 

— E groaznic, Harry, tocmai am citit online, zise Nina, 
luând două pahare de bere de jumătate de litru din faţa lui. 

Îşi şterse mâna liberă de şorț şi se uită la el. 

— Tu cum te simţi? 

— Nu prea bine, mersi de întrebare, zise Harry. 

Aşadar vulturii publicaseră deja numele ei. Era de 
presupus că reuşiseră să pună laba pe o poză de-a lui Rakel 
de undeva. Şi de-a lui Harry, evident. Aveau o mulțime în 
arhivele lor, unele dintre ele atât de oribile, încât Rakel îl 
întrebase dacă nu putea măcar încerca să stea la poză ceva 


mai bine data viitoare. Ea nu arăta rău în nicio fotografie, 
chiar dacă încerca. Nu. Nu arătase niciodată. La naiba. 

— Cafea? 

— Va trebui să-ţi cer bere azi, Nina. 

— Înţeleg ce se petrece, dar nu te-am servit cu bere de... 
câți ani se fac oare, Harry? 

— Mulţi. Şi sunt recunoscător pentru grija ta. Dar nu 
trebuie să mă trezesc din somn, înţelegi? 

— Să te trezeşti? 

— Dacă mă duc azi undeva unde se servesc spirtoase, 
probabil că o să beau până mor. 

— Ai venit aici pentru că avem licență doar pentru bere? 

— Şi pentru că de aici găsesc drumul spre casă cu ochii 
închişi. 

Chelnerița durdulie şi încăpățânată rămase privindu-l 
gânditoare, îngrijorată. După care oftă din rărunchi. 

— Bine, Harry. Dar eu decid când ţi-a ajuns. 

— Nu îmi este niciodată îndeajuns, Nina. 

— Ştiu. Dar cred că ai venit aici fiindcă voiai să fii servit 
de cineva de încredere. 

— Poate. 

Nina plecă şi se întoarse cu un pahar de jumătate de 
litru, pe care îl puse în faţa lui. 

— Încet, zise ea. Încet. 

Cândva, în cursul celui de-al treilea pahar, uşa se 
deschise din nou. 

Harry observă că mesenii care îşi ridicaseră capetele nu le 
coborâseră la loc, iar privirile lor urmăreau o pereche de 
picioare lungi, îmbrăcate în piele, până ce acestea ajunseră 
la masa lui Harry. 

— Nu răspunzi la telefon, rosti femeia, făcându-i semn 
Ninei că nu vrea nimic. 

— L-am închis. Au început să sune cei de la VG şi ceilalți. 

— Habar n-ai tu. N-am văzut atâta îmbulzeală la o 


conferință de presă de la cazul vampiristului. Asta şi pentru 
că şeful poliției a decis să te suspende până la noi ordine. 

— Cum? Am înțeles că n-am voie să lucrez la caz, dar să 
fiu suspendat din toate funcțiile? Serios? Fiindcă presa e 
grămadă la ancheta unei crime? 

— Pentru că nu vei fi lăsat în pace indiferent la ce lucrezi, 
iar acum n-avem nevoie de o asemenea atenție. 

— Şi? 

— Şi ce? 

— Zi-i mai departe. 

Harry îşi duse paharul la buze. 

— Nu mai e nimic. 

— Ba da, e. Chestia politică. Hai să auzim. 

Katrine oftă cu năduf. 

— De când secţiile Baerum şi Asker au fost mutate la 
Poliția din Oslo, suntem responsabili de o cincime din 
populaţia Norvegiei. Cu doi ani în urmă studiile arătau că 
86% din populaţie avea un nivel ridicat sau foarte ridicat de 
încredere în noi. Procentul ăla a scăzut acum la 65%, din 
cauza unor cazuri individuale nefericite. Iar asta înseamnă 
că iubitul nostru şef Hagen a fost convocat la şedinţă de 
către mai puţin iubitul nostru ministru al Justiției, Mikael 
Bellman. Ca să ţi-o spun pe şleau: în acest moment, Hagen 
şi Poliția din Oslo consideră că n-ar ajuta deloc ca presa să 
publice un interviu cu un ofițer sălbatic care a venit beat la 
lucru. 

— Nu uita şi paranoic. Paranoic, sălbatic şi beat. 

Harry îşi dădu capul pe spate şi îşi goli paharul. 

— Te rog, Harry, termină cu paranoia. Am vorbit cu 
Winter de la Kripos şi nu există dovezi care să sugereze că 
făptaşul e Finne. 

— Şi atunci ce sugerează dovezile? 

— Nimic. 

— O femeie zăcea moartă acolo, aşa că există dovezi. 


Harry îi făcu semn Ninei că era pregătit de încă o bere. 

— Bine, uite ce am de la Institutul Medico-Legal: Rakel a 
murit ca urmare a unei răni de cuțit la ceafă. Lama a 
străpuns zona din bulbul rahidian care reglează respiraţia, 
între prima vertebră şi craniu. Probabil că moartea ei a fost 
instantanee. 

— Nu l-am întrebat pe Bjorn despre celelalte două, zise 
Harry. 

— Celelalte două? 

— Răni de cuțit. 

O văzu pe Katrine înghițind în sec. Înţelesese că ea 
încercase să-l menajeze. 

— Abdomenul ei, rosti ea. 

— Aşadar nu a fost în mod necesar o moarte nedureroasă, 
nu? 

— Harry... 

— Treci mai departe, rosti Harry cu asprime, ghemuindu- 
se peste masă. 

Avea senzaţia că resimte el însuşi rănile de cuțit. 

Katrine îşi drese glasul. 

— Cum ştii, de obicei este extrem de greu să determini cu 
certitudine momentul morții când cadavrul are peste 24 de 
ore, ca în acest caz. Institutul Medico-Legal şi Divizia 
Criminalistică au dezvoltat împreună o nouă metodă, cu 
ajutorul căreia se combină măsurătorile temperaturii 
rectale, oculare, nivelurile de hipoxantină din lichidul 
intraocular şi temperatura creierului... 

— Temperatura creierului? 

— Da. Craniul protejează creierul şi asta înseamnă că 
acesta e mai puțin afectat de factori externi. Se introduce o 
probă ca un ac prin nas, în lamina cribrosa, unde baza 
craniului... 

— E clar că ai învățat multă latină recent. 

Katrine se opri. 


— Scuze, zise Harry. Eu... eu nu... 

— Trecem peste. Au existat câțiva factori externi 
neprevăzuți. Ştim că temperatura la nivelul podelei a fost 
constantă, căci toate radiatoarele sunt controlate de un 
termostat central. Şi deoarece temperatura a fost relativ 
scăzută... 

— Ea obişnuia să spună că e mai bine să ai pe tine un 
pulover de lână şi capul rece, zise Harry. 

— ... organele interne nu se răciseră până la temperatura 
încăperii. Ceea ce înseamnă că am putut folosi această 
metodă nouă pentru a stabili că ora decesului a fost cândva 
între ora 22, sâmbătă, şi 2 dimineața, duminică. 

— Ce aţi aflat din ancheta de la locul crimei? 

— Uşa de la intrare era descuiată când au ajuns primii 
ofițeri şi deoarece uşa nu dispune de o broască Yale, arată 
că făptaşul a ieşit pe acea uşă. Nu există indicii de spargere, 
ceea ce sugerează că uşa era descuiată la sosirea 
ucigaşului... 

— Rakel ținea mereu uşa aia încuiată. Şi toate celelalte 
uşi. Casa aia e o nenorocită de fortăreață. 

— ... sau că Rakel i-a dat drumul înăuntru. 

— Mhm. 

Harry se răsuci şi o căută impacientat cu privirea pe 
Nina. 

— Ai dreptate să spui că e o fortăreață. Bjorn s-a numărat 
printre primii ajunşi acolo şi spune că a cercetat casa din 
pivniță până în pod şi toate uşile erau încuiate pe dinăuntru 
şi toate ferestrele erau închise, cu zăvoarele puse. Deci, ce 
crezi? 

— Cred că trebuie să existe şi alte probe. 

— Da, rosti Katrine, încuviințând. Există probe că cineva 
a eliminat dovezile. Cineva care ştie ce dovezi trebuie 
eliminate. 

— Bine. Şi tu nu crezi că Finne ştie cum să facă asta? 


— Oh, ba da. În mod clar Finne este suspect şi mereu va 
fi. Dar nu putem declara public, nu putem arăta cu degetul 
către o persoană fără alte dovezi decât instinctul nostru. 

— Instinct? Finne ne-a amenințat pe mine şi pe familia 
mea. Ţi-am spus asta. 

Katrine rămase tăcută. 

Harry o privi. După care dădu încet din cap. 

— Corecţie: susține soțul netrebnic al victimei omorului. 

Katrine se aplecă peste masă. 

— Ascultă. Cu cât te eliminăm mai repede de pe lista 
suspecților, cu atât agitația va fi mai mică. În acest moment 
Kripos coordonează, dar noi lucrăm cu ei, aşa că îi pot 
îndemna să prioritizeze decizia de a te scoate de pe lista 
suspecțţilor, după care putem emite un comunicat de presă. 

— Comunicat de presă? 

— Ştii bine că ziarele nu spun nimic explicit, dar cititorii 
lor nu sunt proşti. Şi nici măcar nu greşesc, deoarece 
probabilitatea ca soțul să fie ucigaşul în astfel de cazuri este 
în jur de... 

— 80%, rosti tare şi lent Harry. 

— Scuze, spuse Katrine, înroşindu-se la față. Pur şi 
simplu trebuie să oprim chestia asta cât mai repede posibil. 

— Pricep, mormăi Harry, întrebându-se dacă nu era cazul 
să o strige tare pe Nina. Doar că azi sunt cam sensibil. 

Katrine îşi întinse mâna peste masă şi şi-o lăsă peste a 
lui. 

— Nici măcar nu-mi pot închipui ce simți, Harry. Să pierzi 
în felul ăsta dragostea vieții tale. 

Harry se uită la mâna ei. 

— Nici eu. De-aia intenționez să plec cât se poate de 
departe până ce situația se calmează. Nina! 

— Nu te pot interoga dacă eşti beat, aşa că nu vei fi 
eliminat de pe listă până nu eşti treaz. 

— E doar bere. O să fiu treaz din nou în câteva ore, dacă 


mă cheamă. Apropo, ţi-am mai spus că rolul de mamă ți se 
potriveşte? 

Katrine zâmbi scurt şi se ridică. 

— Trebuie să mă întorc. Cei de la Kripos m-au rugat să-i 
las în camerele noastre de interogatorii. Ai grijă de tine, 
Harry. 

— O să încerc. Du-te şi pune laba pe el. 

— Harry... 

— Dacă n-o faci tu, o voi face eu. Nina! 

Dagny Jensen străbătea aleea brumată dintre mormintele 
din cimitirul Vâr Frelser. Se simțea miros de metal ars de la 
lucrările rutiere dinspre Ullevâlsveien, precum şi miros de 
flori putrezite şi pământ ud. Şi de rahat de câine. Aşa arăta 
primăvara în Oslo imediat după topirea zăpezii, însă ea nu 
se putea abține să nu se întrebe cine erau oamenii ăia care- 
şi lăsau câinii să-şi facă nevoile în cimitirul de obicei pustiu. 

Dagny fusese la mormântul mamei sale, ca în fiecare zi de 
luni după orele de la Şcoala Cathedral aflată la trei-patru 
minute de mers pe jos, unde Dagny lucra ca profesoară de 
engleză. Îi ducea dorul maică-sii, îi lipseau conversațiile lor 
zilnice despre toate şi despre nimic. Mama fusese o parte 
atât de reală şi de vitală a vieţii lui Dagny, încât atunci când 
o sunaseră de la azilul de bătrâni ca s-o anunţe că aceasta a 
murit, la început nu crezuse. Nu crezuse nici măcar când 
văzuse cadavrul, care arăta ca o păpuşă de ceară, un fals. 
Mai exact, creierul ei ştia, însă corpul refuza. Corpul îi cerea 
să fi fost martor la decesul mamei ca să accepte. Uneori, 

Dagny visa că cineva îi bătea în uşa de pe strada Thorvald 
Meyers şi că afară aştepta mama ei, ca şi cum ar fi fost cel 
mai firesc lucru din lume. Şi de ce nu? în curând, omenirea 
avea să trimită oameni pe Marte, cine putea şti cu siguranță 
că era medical imposibil să readuci la viaţă un trup mort? în 
timpul înmormântării, preoteasa, o femeie tânără, spusese 
că nimeni nu ştie ce se află dincolo de pragul morții, că tot 


ce ştim e că aceia care trec pragul nu se mai întorc 
niciodată. lar asta o iritase pe Dagny. Nu o iritase că aşa- 
numita biserică a oamenilor devenise atât de fragilă încât 
renunțase la unica ei funcțiune reală: să ofere iertare şi 
răspunsuri liniştitoare despre viața de apoi. Nu, o iritase 
acel „niciodată” rostit cu atâta încredere de preoteasă. Dacă 
oamenii aveau nevoie de speranță, de o credință fixă că 
preaiubiţii lor aveau să învie cândva din morţi, de ce să le iei 
această speranță? lar dacă era adevărat ce susținea credința 
preotesei, că învierea se mai petrecuse, atunci de ce să nu 
aibă loc din nou? Dagny avea să împlinească 40 de ani peste 
doi ani, nu se măritase niciodată şi nu fusese niciodată 
logodită, nu avusese copii, nu călătorise până în Micronezia, 
nu-şi îndeplinise visul de a deschide un orfelinat în Eritreea 
şi nici nu terminase de citit colecția ei de poezii. Şi spera să 
nu mai audă niciodată pe cineva rostind cuvântul niciodată. 

Dagny urca pe aleea dinspre capătul cimitirului, cea mai 
apropiată de Ullevâlsveien, când zări o siluetă masculină din 
spate. Sau mai degrabă observă coada lungă, groasă, neagră 
care atârna pe spatele lui, şi că nu purta haină peste 
cămaşa lui de flanelă în carouri. Stătea în fața unei pietre 
funerare pe care Dagny o mai observase şi înainte, acoperită 
de zăpadă iarna, gândindu-se că aparținea cuiva care nu 
lăsase pe nimeni în urmă, sau cel puțin pe nimeni căruia 
să-i pese. 

Dagny avea o înfăţişare uşor de uitat. Era o femeie 
subțire, minionă, care până atunci reuşise să se strecoare 
discret prin viață. Traficul de pe Ullevâlsveien era deja 
intens - deşi ceasul nu arăta nici măcar ora 15 - deoarece 
săptămâna de lucru se redusese atât de mult în Norvegia în 
ultimii 40 de ani, încât ajunsese la un nivel care fie îi irita, 
fie îi impresiona pe străini. Ca atare, fu surprinsă că 
individul o auzise apropiindu-se. 

Iar când acesta se întoarse, văzu că era un bătrân. Chipul 


lui pergamentos avea riduri atât de adânci, că păreau să 
ajungă până la os. Corpul lui părea zvelt, musculos şi tânăr 
sub cămaşa de flanelă, însă fața şi petele galben-alburii din 
jurul pleoapelor înguste şi al irisurilor maronii dezvăluiau că 
omul avea pe puţin 70 de ani. Purta pe cap o bandană roşie, 
ca un amerindian, iar în jurul buzelor groase se vedea o 
mustață deasă. 

— Bună ziua, rosti el cu voce tare, ca să se audă peste 
zgomotele traficului. 

— Mă bucur să văd pe cineva la mormântul ăsta, replică 
Dagny zâmbind. 

Nu era de obicei aşa de comunicativă cu străinii, însă 
acum era într-o dispoziţie sufletească bună, aproape puţin 
emoționată, deoarece fusese invitată la un pahar în oraş de 
către Gunnar, un profesor nou care preda şi el engleză. 

Bărbatul îi răspunse cu un zâmbet. 

— E fiul meu, rosti el cu voce profundă, răguşită. 

— Îmi pare rău să aud asta. 

În acea clipă observă că în pământul din fața pietrei 
funerare era înfiptă o pană. 

— Cei din tribul Cherokee obişnuiau să pună pene de 
vultur în sicriele morţilor, zise bărbatul, ca şi cum i-ar fi citit 
gândurile. Asta nu e o pană de vultur, ci de uliu. 

— Zău? Unde ați găsit-o? 

— Pana de uliu? Oslo e înconjurat de sălbăticie din toate 
părțile, nu ştiați? 

Bărbatul zâmbi din nou. 

— Mie mi se pare destul de civilizat. Dar pana e o idee 
drăguță, poate că va duce sufletul fiului dumneavoastră în 
rai. 

Bărbatul clătină din cap. 

— Sălbăticie, nu civilizație. Fiul meu a fost omorât de un 
polițist. Probabil că fiul meu nu va ajunge în rai, oricâte 
pene i-aş da eu, dar în mod sigur nu va ajunge într-un iad 


la fel de oribil ca iadul în care va ajunge polițistul. 

În vocea lui nu se citea niciun pic de ură, ci doar 
amărăciune, ca şi cum asta simțea pentru polițist. 

— Şi dumneata pe cine vizitezi? 

— Pe mama mea, răspunse Dagny, uitându-se la piatra 
funerară a fiului. 

Valentin Gjertsen. Ceva din numele acela părea cunoscut. 

— Deci nu văduvă. Pentru că aşa o femeie f-frumoasă 
trebuie să se fi căsătorit tânără şi să aibă copii. 

— Mersi, dar nimic din toate astea. 

Ea râse, iar prin minte îi trecu un gând: un copil cu 
buclele ei blonde şi zâmbetul plin de încredere al lui 
Gunnar. lar asta o determină să zâmbească şi mai larg. 

— E frumos, zise ea, arătând înspre obiectul artistic din 
metal înfipt în sol în fața pietrei funerare. Ce simbolizează? 

Bărbatul scoase obiectul şi îl întinse spre ea. Semăna cu 
un şarpe cu limba scoasă şi se termina într-un vârf ascuțit. 

— Simbolizează moartea. În familia dumitale există vreun 
caz de n-nebunie? 

— Aă... din câte ştiu eu, nu. 

Bărbatul trase de mâneca cămăşii şi scoase la iveală un 
ceas de mână. 

— 14:15, zise Dagny. 

El zâmbi ca şi cum remarca fusese inutilă, apăsă un 
buton de pe partea laterală a ceasului, îşi ridică privirea şi 
adăugă: 

— Două minute şi jumătate. 

Oare avea de gând să cronometreze ceva? 

Brusc, bărbatul făcu doi paşi lungi şi ajunse drept în fața 
ei. Mirosea a fum. 

Ca şi cum putea citi gândurile femeii, zise: 

— Te pot mirosi şi eu pe tine. Te-am adulmecat de când 
veneai încoace. 

Buzele lui erau umede acum şi se curbau ca nişte şerpi 


prinşi în capcană atunci când vorbea: 

— Eşti la ov-ovulație. 

Dagny regreta că se oprise. Însă rămase pironită locului, 
ca vrăjită de privirea lui. 

— Dacă nu te zbațţi, se va termina repede, şopti el. 

Dagny simţi că se trezeşte şi se răsuci pe călcâie ca să o 
ia la fugă. Însă o mână i se strecură rapid pe sub haina 
scurtă, prinse cureaua de la pantaloni şi o trase înapoi. Ea 
scoase un țipăt scurt şi aruncă o privire înspre cimitirul 
pustiu înainte de a fi aruncată peste - şi împinsă către — 
gardul viu care creştea în partea dinspre Ullevâlsveien. 
Două brațe puternice se înfăşurară în jurul pieptului ei, 
prinzând-o într-o strânsoare de fier. Reuşi să inspire adânc 
ca să strige, dar i se păru că asta aştepta şi el, căci atunci 
când ea începu să ţipe, brațele întăriră strânsoarea şi îi 
goliră plămânii de aer. Văzu că el continua să țină şarpele 
curbat de metal într-o mână. Cealaltă mână se deplasă spre 
gâtul ei şi strânse. Vederea începu imediat să i se 
încețoşeze, şi chiar dacă brațul din jurul pieptului ei se 
retrăsese, Dagny îşi simți corpul greu şi moale. 

Aşa ceva nu se poate întâmpla, îşi zise ea, în vreme ce 
cealaltă mână a bărbatului îi desfăcea picioarele pe la spate. 
Simți ceva apăsându-i abdomenul, chiar dedesubtul curelei 
pantalonilor, şi auzi un zgomot hârşâit când un obiect 
ascuţit îi despică pantalonii din partea din față până la 
betelie. Aşa ceva nu se poate întâmpla, nu într-un cimitir, în 
miezul zilei, în centrul oraşului. Oricum, nu mi se poate 
întâmpla mie! 

După aceea mâna din jurul gâtului ei se desprinse, iar 
Dagny trăi aceeaşi senzaţie ca atunci când mama sufla aer 
în vechea lor saltea gonflabilă, inspirând disperată în 
plămânii care o dureau un amestec de aer proaspăt de 
primăvară în Oslo şi gaze de eşapament. În acelaşi timp, 
simți ceva tăios apăsat pe gât. Zări cu coada ochiului cuțitul 


curbat şi auzi vocea lui şoptită aproape de urechea ei. 

— Primul a fost un boa constrictor. Ăsta de acum e un 
şarpe veninos. O simplă înțepătură şi mori. Aşa că stai 
perfect nemişcată şi nu scoate niciun sunet. Aşa. Exact aşa. 
Stai c-confortabil? 

Dagny Jensen îşi simţi lacrimile pe obraji. 

— Gata, gata, totul o să fie bine. Vrei să mă faci fericit şi 
să te măriți cu mine? 

Dagny simți vârful cuțitului apăsat mai tare pe gâtul ei. 

— Vrei? 

Dădu încet din cap. 

— Atunci suntem logodiți, draga mea. 

Simţi buzele lui pe ceafă. Chiar în fața ei, de cealaltă parte 
a gardului viu şi dincolo de balustradă, auzi zgomot de paşi 
pe asfalt, doi oameni care treceau pe acolo, prinşi într-o 
conversație animată. 

— Şi acum să ne consumăm logodna. Ți-am spus că 
şarpele lipit de gâtul tău simbolizează m-moartea. Dar ăsta 
simbolizează viața... 

Dagny îl simți în ea şi îşi închise ochii strâns. 

— Viaţa noastră. O viaţă pe care o vom crea acum... 

Bărbatul se împinse în ea şi Dagny strânse din dinţi ca să 
nu mai plângă. 

— Pentru fiecare fiu pe care îl pierd, o să aduc pe lume 
alți c-cinci, şuieră el la urechea ei în vreme ce împinse din 
nou. Şi tu nu vei îndrăzni să distrugi ce am creat noi, nu? 
Pentru că un copil este creația Domnului. 

Se împinse în ea pentru a treia oară şi ejaculă cu un 
geamăt prelung. 

Îndepărtă cuțitul şi îi dădu drumul. Dagny slăbi 
strânsoarea şi observă că palmele ei erau însângerate de la 
locurile unde se sprijinise de gardul țepos. Însă nu se mişcă, 
rămase îndoită de mijloc, cu spatele la el. 

— Întoarce-te, îi porunci bărbatul. 


Dagny nu voia să facă asta, dar se supuse. 

El îi ţinea poşeta, din care scosese un document. 

— Dagny Jensen, citi el cu glas tare. Strada Thorvald 
Meyers. Drăguţă stradă. O să te vizitez din când în când. 

Îi dădu poşeta, îşi înclină capul şi se uită la ea. 

— Ţine minte că ăsta e secretul nostru, Dagny. De-acum 
înainte o să te urmăresc şi o să te protejez, ca un vultur pe 
care nu-l vezi niciodată, dar pe care îl ştii acolo sus, de unde 
te vede. Nimic nu te poate ajuta, sunt un spirit pe care nu-l 
poate prinde nimeni. Dar nici nu vei suferi vreun rău, 
deoarece acum suntem logodiți şi mâna mea te ocroteşte. 

Bărbatul ridică o mână şi în acea clipă ea văzu că ceea ce 
i se păruse o cicatrice urâtă era de fapt o gaură deschisă în 
palmă. 

Individul plecă şi Dagny Jensen se prăbuşi cu un oftat 
înăbuşit pe zăpada murdară de lângă balustradă. Printre 
lacrimi văzu spatele bărbatului şi coada care-i atârna pe 
spate, în timp ce el se îndrepta calm către poarta nordică a 
cimitirului. Se auzi un sunet ca o alarmă şi bărbatul se opri, 
îşi suflecă mâneca şi apăsă la încheietură. Sunetul încetă să 
se mai audă. 

Harry deschise ochii. Zăcea întins pe ceva moale, 
uitându-se la tavan şi la candelabrul mic, dar frumos, din 
cristal, pe care Rakel îl adusese acasă după anii petrecuți la 
ambasada din Moscova. Văzute de dedesubt, cristalele 
formau litera S, iar el nu observase asta înainte. O voce de 
femeie îi rosti numele. Se rostogoli, dar nu văzu pe nimeni. 
Harry, repetă vocea. Visa. Oare asta însemna trezirea? 
Deschise ochii. Continua să stea în capul oaselor. Era încă 
în localul Schroder. 

— Harry? Ai un musafir. 

Vocea Ninei. 

Îşi ridică privirea. Şi privi drept în ochii îngrijoraţi ai lui 
Rakel. Chipul avea gura lui Rakel şi pielea ei vag lucitoare. 


Dar mai avea părul rusesc şi drept al tatălui. Nu, continua 
să viseze. 

— Oleg, rosti Harry cu voce groasă. Credeam că ajungi 
mai târziu. 

Încercă să se ridice ca să-şi îmbrăţişeze fiul vitreg, dar fu 
nevoit să renunţe. 

— Am sosit în Oslo acum o oră. 

Tânărul înalt se prăbuşi pe scaunul pe care stătuse 
Katrine mai devreme. Se strâmbă ca şi cum se aşezase pe 
un cui. 

Harry privi afară şi descoperi cu uimire că se întunecase. 

— Şi de unde ai ştiut... 

— Mi-a spus Bjorn Holm. Am vorbit cu directorul unei 
firme funerare şi am aranjat o întâlnire pentru mâine 
dimineață. Vii cu mine? 

Harry îşi lăsă capul să cadă în față. Gemu. 

— Bineînţeles că vin cu tine, Oleg. lisuse, uite unde sunt, 
beat la sosirea ta, iar tu faci ceea ce ar trebui să fac eu. 

— Scuze, dar mi-e mai uşor dacă sunt ocupat cu ceva. Mă 
țin concentrat pe lucruri practice. Am început chiar să mă 
gândesc la ce vom face cu casa când... 

Oleg se opri, îşi ridică mâna şi îşi duse degetul arătător şi 
cel mijlociu la tâmplă. 

— E o tâmpenie, nu? Mama abia dacă s-a răcit şi... 

Degetele lui începură să maseze tâmplele, iar mărul lui 
Adam începu să se mişte frenetic în sus şi în jos. 

— Nu e o tâmpenie. Creierul tău încearcă să găsească o 
cale de a evita durerea. Eu mi-am găsit o modalitate proprie, 
dar n-aş recomanda-o nimănui. 

Dădu laoparte paharul gol dintre ei. 

— Poți păcăli durerea o vreme, dar te ajunge întotdeauna 
din urmă. Când te relaxezi puţin, când laşi garda jos, când 
îți ridici capul din tranşee. Până atunci, e perfect să nu 
simți prea mult, continuă Harry. 


— Amorțit. Mă simt doar amorțit. Mai devreme mi-am dat 
seama că n-am mâncat nimic azi, aşa că mi-am cumpărat 
un hotdog cu chilii. L-am dat cu cel mai iute muştar pe care 
îl aveau, ca să pot simți ceva. Şi ştii ce? 

— Da. Ştiu. Nimic. 

— Nimic, repetă Oleg, clipind ca şi cum ar fi vrut să-şi 
scoată ceva de sub pleoape. 

— Durerea o să vină, zise Harry. Nu-i nevoie să o cauţi tu. 
Te va găsi ea. Pe tine şi toate crăpăturile din armura ta. 

— Pe tine te-a găsit? 

— Eu încă mai dorm, replică Harry. Încerc să nu mă 
trezesc. 

Îşi privi mâinile. Ar fi dat orice să preia o parte din 
durerea lui Oleg. Ce putea spune? Că nimic nu putea fi mai 
dureros decât ceea ce resimțeai prima dată când pierdeai pe 
cineva iubit? El nici măcar nu mai ştia dacă ăsta era 
adevărul. Îşi drese glasul. 

— Casa este închisă până-şi termină treaba criminaliştii. 
Vrei să stai la mine? 

— Stau la părinții Helgăi. 

— Bine. Helga cum suportă? 

— Rău. Devenise prietenă bună cu Rakel. 

Harry încuviință. 

— Vrei să vorbim despre cele întâmplate? 

Oleg clătină din cap. 

— Am avut o lungă discuţie cu Bjorn, mi-a povestit ce 
ştim. Şi ce nu ştim. 

Ştim. Harry nu se putu împiedica să remarce că, după 
doar câteva luni de instruire practică, Oleg socotea perfect 
firesc să folosească noi când vorbea despre poliție în general. 
Acelaşi plural pe care el nu-l folosise niciodată, nici măcar 
după 25 de ani de lucru în cadrul forțelor de ordine. Însă 
din experiență ştia că i se întipărise în interior mai profund 
decât era conştient. Deoarece acel plural însemna un cămin. 


La bine şi la rău. Iar când ai pierdut orice altceva, era în cea 
mai mare parte la bine. Spera doar ca Oleg şi Helga să fie 
acolo unul pentru celălalt. 

— Am fost convocat la un interogatoriu mâine-dimineață 
la prima oră, zise Oleg. Kripos. 

— Bine. 

— Mă vor întreba despre tine? 

— Dacă îşi fac treaba, o vor face. 

— Ce să le spun? 

Harry ridică din umeri. 

— Adevărul. Nealterat, aşa cum vezi tu lucrurile. 

— Bine. 

Oleg închise din nou ochii şi inspiră adânc: 

— Ai de gând să-mi iei o bere? 

Harry oftă. 

— Nu sunt cine ştie ce bărbat, dar cel puţin sunt genul 
care nu reuşeşte să-şi încalce propriile promisiuni. De-asta 
nu i-am promis niciodată mamei tale multe. Dar i-am 
promis asta: din cauză că tatăl tău avea aceeaşi genă 
proastă ca şi mine, am jurat că nu-ţi voi cumpăra absolut 
niciodată ceva de băut. 

— Dar mama a făcut-o. 

— Promisiunea aia a fost ideea mea, Oleg. N-am de gând 
să te bag în cine ştie ce porcărie. 

Oleg se răsuci şi ridică un deget. Nina încuviință. 

— Cât ai de gând să dormi? întrebă Oleg. 

— Cât pot de mult. 

Sosi berea şi Oleg se apucă să o bea încet, cu înghițituri 
mici. Între înghițituri punea paharul pe masă între ei, ca şi 
cum berea aia era ceva împărțit de amândoi. Nu vorbiră. N- 
aveau nevoie. Nu puteau să o facă. Suspinele lor tăcute erau 
asurzitoare. 

Când paharul se goli, Oleg îşi scoase telefonul şi se uită la 
el. 


— E fratele Helgăi, zicea că vine să mă ia cu maşina şi e 
afară. Te putem duce şi pe tine acasă? 

Harry clătină din cap. 

— Mersi, dar am nevoie de o plimbare. 

— Îţi trimit mesaj cu adresa firmei de pompe funebre. 

— Minunat. 

Se ridicară în picioare în acelaşi timp. Harry observă că 
Oleg tot era mai scund cu vreo doi centimetri decât el. Apoi 
îşi aminti că întrecerea se terminase, Oleg era deja adult. 

Se îmbrăţişară strâns. Fiecare cu obrazul pe umărul 
celuilalt. Şi nu-şi dădură drumul. 

— Tată? 

— Mhm? 

— Când m-ai sunat şi mi-ai spus că e în legătură cu 
mama, iar eu te-am întrebat dacă vă împăcați... Am făcut 
asta fiindcă am întrebat-o acum câteva zile dacă nu era 
dispusă să-ți mai acorde o şansă. 

Harry simți o gheară în piept. 

— Cum? 

— A zis că se mai gândeşte peste weekend. Dar eu ştiu că 
şi-o dorea. Te voia înapoi. 

Harry închise ochii şi strânse din dinți atât de tare, încât 
avu impresia că o să-i explodeze maxilarul. De ce a trebuit 
să apari ca să devin atât de singur? Nu exista suficient 
alcool în întreaga lume ca să aline o asemenea durere. 

Rakel îl dorise înapoi. 

Asta îmbunătățea situația sau o înrăutățea? 

Harry pescui telefonul din buzunar ca să-l închidă. Văzu 
că Oleg îi trimisese un mesaj text cu câteva întrebări 
practice de la firma de pompe funebre. Trei apeluri ratate, 
despre care bănuia că erau de la ziarişti, precum şi un apel 


de la un număr pe care îl recunoscu ca aparținându-i 
Alexandrei, de la Institutul Medico-Legal. Voia şi ea să-i 
transmită condoleanţe? Sau dorea să facă sex? Ar fi putut 
trimite un mesaj text dacă ar fi vrut să transmită 
condoleanţe. Poate că ar fi putut trimite un mesaj în ambele 
cazuri. Tânăra tehniciană spusese de mai multe ori că 
emoțiile puternice o excitau, indiferent că erau bune sau 
rele. Mânie, bucurie, ură, durere. Dar amărăciune? Hmm. 
Poftă şi ruşine, ideea şocantă de a ţi-o trage în timpul 
doliului - probabil că existau şi lucruri mai rele. De 
exemplu, nu era rău că el se gândea la posibilele fantezii 
sexuale ale Alexandrei la doar câteva ore după ce Rakel 
fusese găsită moartă? Ce naiba mai însemna şi asta? 

Harry tinu apăsată tasta Off până ce ecranul se înnegri, 
după care îşi strecură telefonul înapoi în buzunarul 
pantalonilor. Se uită la microfonul de pe masa din fața lui, 
aflată în micuța cameră de păpuşi. Lumina roşie arăta că 
discuția era înregistrată. Apoi îşi fixă privirea asupra 
persoanei aflate de cealaltă parte a mesei. 

— Începem? 

Sung-min Larsen încuviinţă. În loc să-şi atârne paltonul 
Burberry de cuierul de pe perete, lângă haina lui Harry, şi-l 
aşezase pe spătarul singurului scaun liber din încăpere. 

Larsen îşi drese glasul înainte de a începe. 

— Astăzi este 13 martie, ora 15:50 şi ne aflăm în camera 
de interogatorii numărul 3 de la Sediul Central al Poliţiei din 
Oslo. Persoana care interoghează este detectivul inspector 
Sung-min Larsen de la Kripos, persoana interogată este 
Harry Hole... 

Harry îl ascultă pe Larsen mai departe, vorbind într-o 
limbă clară şi corectă care semăna cu vocea cuiva dintr-o 
piesă veche de teatru radiofonic. Se uită în ochii lui când 
rosti numărul actului de identitate şi adresa lui Harry fără 
să consulte însemnările din fața sa. Poate că le memorase ca 


să-şi impresioneze colegul mult mai apreciat. În afară de 
cazul că era vorba de o tactică standard de demonstrare a 
superiorității intelectuale, astfel încât cel interogat să 
renunțe la ideea de a manipula şi minţi pentru a ascunde 
adevărul. Şi, bineînțeles, mai exista şi a treia posibilitate: 
aceea ca Sung-min Larsen să aibă pur şi simplu o memorie 
fenomenală. 

— Ca ofițer de poliţie, presupun că îți cunoşti drepturile, 
zise Larsen. Şi ai refuzat să fii asistat de un avocat. 

— Sunt suspect? întrebă Harry, privind dincolo de 
draperie către camera de control, unde inspectorul de poliție 
Winter stătea cu brațele încrucişate la piept şi îi urmărea. 

— Acesta este un interogatoriu de rutină, nu eşti 
suspectat de nimic, zise Larsen. 

Tânărul urma procedura la literă. Merse mai departe şi îl 
informă pe Harry că discuția era înregistrată. 

— Îmi poţi spune care era relația ta cu decedata, Rakel 
Fauke? 

— E... era soţia mea. 

— Sunteţi separați? 

— Nu. Mă rog, da, ea e moartă. 

Sung-min Larsen îşi ridică privirea înspre Harry ca şi cum 
s-ar fi întrebat dacă răspunsul acestuia fusese o provocare. 

— Deci nu sunteți separați? 

— Nu, nu am mers până acolo. Dar eu m-am mutat. 

— Am înțeles de la alte persoane cu care am discutat că 
ea a fost cea care a dorit despărțirea. Care a fost cauza 
acestei despărțiri? 

Ea îl dorise înapoi. 

— Dezacorduri. Putem sări la partea în care tu întrebi 
dacă am un alibi pentru ora decesului? 

— Înţeleg că povestea asta e dureroasă, dar... 

— Mersi că mi-ai dat de ştire cum te simţi, Larsen, iar 
bănuiala ta se potriveşte la fix, căci doare, într-adevăr, dar 


motivul pentru care cer asta este acela că n-am prea mult 
timp la dispoziție. 

— Da? Am înţeles că ai fost suspendat din activitate până 
la noi ordine. 

— Aşa e. Dar am mult de băut. 

— Şi chestia asta e urgentă? 

— Da. 

— Totuşi, aş vrea să ştiu ce fel de contact ați avut tu şi 
Rakel Fauke în perioada de dinaintea uciderii ei. Fiul tău 
vitreg, Oleg, spune că are impresia că n-a primit niciodată o 
explicație clară nici de la tine, nici de la mama lui privind 
motivul despărțirii voastre. Şi că probabil n-a ajutat deloc că 
tu îți petreceai tot mai mult din timpul liber când predai la 
Academia Poliției încercând să dai de urma lui Svein Finne, 
care abia fusese eliberat din închisoare. 

— Când am spus „cer asta” a fost doar o modalitate 
amabilă de a spune „nu”. 

— Deci refuzi să explici relaţia ta cu decedata? 

— Declin opțiunea de a-ţi spune detalii personale şi mă 
ofer să-ți dau alibiul meu ca să economisim amândoi timp. 
Astfel încât tu şi Winter să vă puteţi concentra pe găsirea 
vinovatului. Presupun că ţii minte de la curs că, dacă 
crimele nu sunt rezolvate în primele 48 de ore, amintirile 
martorilor şi dovezile fizice se degradează până la nivelul la 
care şansele de rezolvare a cazului se reduc la jumătate. 
Vrei să trecem la noaptea crimei, Larsen? 

Detectivul Kripos fixă cu privirea un punct de pe fruntea 
lui Harry, bătând cu capătul pixului în masă. Harry îşi 
dădea seama că i-ar fi plăcut să arunce o privire înspre 
Winter ca să primească un indiciu legat de modul în care să 
continue: să preseze mai departe sau să facă ce dorea Harry. 

— Bine, zise Larsen. Hai să facem aşa. 

— Excelent, rosti Harry. Aşadar, spune-mi. 

— Pardon? 


— Spune-mi unde am fost în noaptea crimei. 

Sung-min Larsen zâmbi. 

— Vrei ca eu să-ți spun ţie? 

— Ai ales să interoghezi alte persoane înaintea mea, ca să 
te asiguri că eşti cât mai bine pregătit. Aşa aş fi procedat şi 
eu în locul tău, Larsen. Asta înseamnă că ai discutat cu 
Bjorn Holm şi ştii că am fost la Jealousy, unde el a venit 
după mine în acea noapte ca să mă ia acasă şi să mă bage 
în pat. Eram beat mort, nu-mi amintesc nimic şi n-am nici 
cea mai vagă idee când s-au întâmplat toate astea. Ca atare, 
nu sunt în postura de a-ţi oferi o cronologie care să confirme 
sau să contrazică spusele lui. Dar, cu un pic de noroc, ai 
discutat deja cu proprietarul barului şi poate cu alți câțiva 
martori care au confirmat spusele lui Holm. Şi văzând că eu 
nu ştiu când a murit soția mea, depinde în mare parte de 
tine să-mi spui dacă am un alibi sau nu, Larsen. 

Larsen apăsă butonul pixului de câteva ori în timp ce îl 
studia din priviri pe Harry, ca un jucător de poker care se 
joacă cu fisele lui înainte de a decide dacă e cazul să le rişte 
acoperind miza sau nu. 

— Bine, rosti el, lăsând pixul jos. Am verificat stațiile 
radio de bază din zona locului crimei pentru orele implicate 
şi niciuna dintre ele nu a detectat vreun semnal de la 
telefonul tău mobil. 

— Bun. Eu sunt depăşit, dar mai e valabil că toate 
telefoanele mobile trimit automat un semnal către cea mai 
apropiată staţie de bază la fiecare 30 de minute? 

Larsen nu răspunse. 

— Aşadar, fie mi-am lăsat telefonul acasă, fie m-am dus 
acolo şi m-am întors în decurs de jumătate de oră. Aşa că 
întreb din nou: am un alibi sau nu? 

De această dată, Larsen nu se mai putu abține şi se uită 
către camera de control şi spre Winter. Cu colțul ochiului, 
Harry îl zări pe Winter trecându-şi palma peste creştet 


înainte de a încuviința uşor. 

— Bjorn Holm spune că voi doi ați părăsit barul Jealousy 
la 22:30, iar proprietarul a confirmat asta. Holm spune că 
te-a ajutat să ajungi în apartament şi te-a băgat în pat. Pe 
drumul spre ieşire, Holm s-a întâlnit cu vecinul tău, Gule, 
care venea acasă după terminarea turei de muncă. Înţeleg 
că Gule locuieşte la etajul de sub tine şi spune că a fost 
treaz până la ora 3 în acea noapte, că pereții sunt subțiri şi 
că ar fi auzit dacă ieşeai din apartament înainte de acea oră. 

— Mhm. Şi medicul anatomopatolog când spune că a 
murit victima? 

Larsen îşi privi însemnările din carnețel ca şi cum avea 
nevoie să verifice, dar Harry ştia că tânărul detectiv avea 
toate faptele concrete bine întipărite în memorie şi avea doar 
nevoie de timp ca să-şi dea seama cât de multe îi putea 
spune interogatului - sau cât dorea să-i spună. Harry mai 
observă că Larsen nu se mai uită înspre Winter înainte de a 
lua decizia. 

— Patologii îşi bazează estimările pe compararea 
temperaturii corpului cu temperatura încăperii în care a fost 
găsită victima, în condițiile în care cadavrul n-a fost mişcat 
din loc. Este încă greu de specificat o oră exactă, dat fiind că 
victima a zăcut probabil acolo timp de o zi şi jumătate, dar 
cea mai probabilă oră a decesului este undeva între orele 22 
şi 2, în noaptea de sâmbătă spre duminică. 

— Ceea ce înseamnă că eu sunt oficial exonerat? 

Detectivul în costum încuviință încet. Harry observă că 
Winter se ridicase drept pe scaunul lui, ca şi cum ar fi vrut 
să protesteze, dar Larsen Îl ignoră. 

— Mhm. lar acum tu te întrebi dacă am vrut să mă 
descotorosesc de ea, însă, ca detectiv de omucideri, ştiind că 
aveam să devin inevitabil unul dintre suspecți, dacă nu am 
angajat un asasin să facă treaba şi mi-am fabricat un alibi? 
De-asta mă aflu încă aici? 


Larsen îşi duse mâna la nodul cravatei, care avea, după 
cum observă Harry, emblema British Airways brodată pe ea. 

— Nu chiar. Dar ştim cât de importante sunt primele 48 
de ore, aşa că am vrut să lămurim asta înainte de a te 
întreba ce crezi tu că s-a întâmplat. 

— Eu? 

— Nu mai eşti suspect. Dar eşti încă... 

Larsen lăsă cuvintele să atârne în aer câteva clipe, înainte 
de a rosti numele lui cu o pronunție aproape exagerată: 

— Harry Hole. 

Harry se uită către Winter. Oare de aceea îşi lăsase 
detectivul să dezvăluie ce ştiau? Se împotmoliseră. Aveau 
nevoie de ajutor. Sau era inițiativa exclusivă a lui Sung-min 
Larsen? Winter părea extrem de rigid pe scaunul ăla. 

— Aşadar e adevărat? Făptaşul n-a lăsat nici măcar o 
dovadă fizică la locul crimei? 

Harry luă chipul lipsit de expresie al lui Larsen ca pe o 
confirmare. 

— Habar n-am ce s-a întâmplat. 

— Bjorn Holm a spus că ai descoperit nişte urme 
neidentificate de bocanci pe proprietate. 

— Da. Dar puteau proveni de la cineva care se rătăcise, 
căci asta se poate întâmpla oricând. 

— Serios? Nu există indicii de spargere şi criminaliştii au 
confirmat că soția... că victima a fost ucisă acolo unde a fost 
găsită. Ceea ce sugerează că ucigaşul a fost invitat în casă. 
Ar fi lăsat victima un bărbat necunoscut să intre în casă? 

— Mhm. Ai observat barele de la ferestre? 

— Bare din fier forjat la toate cele 12 ferestre, dar nu şi la 
cele de la subsol, rosti Larsen fără să ezite. 

— Aici nu e paranoia, ci o consecință a faptului că era 
măritată cu un detectiv criminalist cu notorietate puțin prea 
mare. 

Larsen îşi notă ceva în carnețţel. 


— Să presupunem că ucigaşul era cineva cunoscut. 
Reconstituirea sugerează că cei doi au stat față în față. 
Ucigaşul mai aproape de bucătărie, victima mai aproape de 
uşă, când el a înjunghiat-o mai întâi de două ori în 
abdomen. 

Harry inspiră adânc. Abdomenul. Rakel avusese dureri 
mari înainte de lovitura de la ceafă. Lovitura care o scutise 
de alte chinuri. 

— Faptul că ucigaşul era mai aproape de bucătărie m-a 
determinat să mă gândesc că se dusese într-o zonă mai 
intimă a casei, că se simțea ca acasă acolo. Eşti de acord, 
Hole? 

— E o posibilitate. O alta e că individul a trecut pe lângă 
ea ca să înşface cuțitul care lipseşte din stativ. 

— De unde ştii... 

— Am reuşit să arunc o privire rapidă asupra locului 
crimei înainte ca şeful tău să mă dea afară. 

Larsen îşi înclină uşor capul şi se uită la Harry. Ca şi cum 
îl evalua. 

— Înţeleg. Ei bine, povestea cu bucătăria ne-a determinat 
să ne gândim la o a treia posibilitate. Că făptaşul a fost o 
femeie. 

— Da? 

— Ştiu că aşa ceva nu se întâmplă des, dar tocmai am 
citit că o femeie a mărturisit comiterea crimei din Borggata. 
Fiica victimei. Ai auzit de asta? 

— Poate că da. 

— O femeie ar fi mai puţin suspicioasă să deschidă uşa şi 
să dea voie unei alte femei să intre, chiar dacă cele două nu 
s-ar cunoaşte foarte bine. Iar din cine ştie ce motiv, mie îmi 
vine mai uşor să-mi închipui o femeie care se duce drept în 
bucătăria altei femei decât un bărbat. Bun, poate că forțez 
lucrurile un pic aici. 

— De acord, zise Harry, fără a preciza dacă se referea la 


prima, la a doua ori la ambele idei. 

Sau dacă era de acord la modul general, dacă şi el 
gândise la fel când fusese la locul faptei. 

— Există vreo femeie care să fi avut motiv să-i facă rău lui 
Rakel Fauke? întrebă Larsen. Gelozie sau ceva de genul 
ăsta? 

Harry clătină din cap. Bineînţeles că ar fi putut să o 
menționeze pe Silje Gravseng, dar n-avea niciun motiv să 
facă asta. Cu câțiva ani înainte, Silje Gravseng fusese 
studenta lui la Academia de Poliţie, şi cea mai apropiată 
întruchipare a unui hărțuitor de care avusese parte Harry în 
viața lui. Îl vizitase la birou într-o seară şi încercase să îl 
seducă. Harry îi respinsese avansurile, iar ea reacționase 
acuzându-l de viol. Numai că povestea avea lacune atât de 
mari încât propriul ei avocat, Johan Krohn, o potolise şi 
totul se sfârşise prin plecarea fetei din Academia de Poliţie. 
După aceea, ea o vizitase pe Rakel acasă, nu ca să-i facă rău 
sau ca s-o amenințe, ci ca să-şi ceară iertare. 

În acelaşi timp, Harry o verificase pe Silje cu o zi înainte. 
Poate din cauză că îşi amintise ura din privirea fetei când ea 
înțelesese că el nu o voia. Poate pentru că lipsa dovezilor 
fizice sugera că ucigaşul cunoştea metodele folosite de 
detectivi. Poate că el dorea să elimine toate celelalte 
posibilități înainte de a ajunge la un verdict final şi o 
sentință definitivă. Nu-i luase mult să descopere că Silje 
Gravseng lucra ca paznic de securitate în Tromso, la 1 700 
kilometri de Oslo, unde fusese de serviciu în acea noapte de 
sâmbătă. 

— Revenind la cuţit... zise Larsen după ce văzu că nu 
primeşte niciun răspuns. Cuţitele din stativ aparţin unui set 
japonez, iar dimensiunea şi forma celui care lipseşte se 
potrivesc cu rănile de pe corp. Dacă presupunem că asta a 
fost arma crimei, atunci crima a fost mai degrabă spontană 
decât planificată. De acord? 


— E o posibilitate. O alta e aceea că ucigaşul ştia de 
stativul cu cuțite înainte de sosire. O a treia e că ucigaşul şi- 
a folosit propriul cuţit, dar a decis să elimine un cuţit de la 
locul faptei în încercarea de a-i deruta pe anchetatori şi de a 
se descotorosi de dovezile incriminatoare. 

Larsen mai notă ceva. Harry se uită la ceas şi îşi drese 
glasul. 

— Ultima chestie, Hole. Tu spui că nu ai habar de vreo 
altă femeie care să fi vrut să o ucidă pe Rakel Fauke. Dar 
bărbaţi? 

Harry clătină încet din cap. 

— Ce-i cu acest Svein Finne? 

Harry ridică din umeri. 

— Va trebui să-l întrebi pe el. 

— Nu ştim unde e. 

Harry se ridică şi îşi luă haina din cuier. 

— Dacă dau peste el, o să mă asigur că află că îl cauţi, 
Larsen. 

Se întoarse spre geamul opac şi îl salută pe Winter cu 
două degete la frunte. 

Primi în schimb un zâmbet acru şi un singur deget 
mijlociu ridicat în aer. 

Larsen se ridică în picioare şi îi întinse mâna lui Harry. 

— Mersi de ajutor, Hole. În mod cert îți găseşti drumul 
spre ieşire. 

— Marea întrebare este dacă îl veți putea găsi şi voi, sau 
nu. 

Harry îi zâmbi scurt lui Larsen, îi strânse şi mai scurt 
mâna şi ieşi de acolo. 

Ajunse la lift, apăsă butonul şi îşi lipi fruntea de panoul 
strălucitor de lângă uşă. 

Te voia înapoi. 

Aşadar, asta făcea situația mai bună sau mai rea? 

Toate acele „ce-ar fi fost dacă...” complet lipsite de sens. 


Toate acele „ar fi trebuit să...” chinuitoare. 

Dar mai era şi altceva, speranţa jalnică de care oamenii se 
agățau, că exista un loc unde cei care se iubesc, cei cu 
rădăcini ca Bătrânul Tjikko!, se vor întâlni din nou, 
deoarece gândul că aşa ceva nu exista era de nesuportat. 

Uşile liftului se deschiseră. Pustiu, doar un sicriu 
apăsător ce dădea claustrofobie, care îl invita să-l ducă până 
jos. Jos unde? Către bezna atotcuprinzătoare? 

Oricum, Harry folosea rar lifturile pentru că nu le 
suporta. 

Ezită. Apoi păşi înăuntru. 

Harry se trezi din somn cu o tresărire violentă şi privi prin 
cameră. Ecoul propriului țipăt răsuna încă între pereți. Se 
uită la ceas. Ora 22. Revăzu în minte ultimele 36 de ore. 
Fusese beat în mare parte din timp, nu se întâmplase 
absolut nimic, însă în ciuda acestui fapt reuşise să-şi 
construiască un orar fără lacune. De obicei, era capabil de 
aşa ceva. Seara de sâmbătă de la barul Jealousy se 
evidenția ca o lacună absolută. Probabil că de vină erau 
efectele pe termen lung ale abuzului de alcool, care începeau 
să-i vină de hac. 

Îşi cobori picioarele de pe canapea, încercând să-şi 
amintească de ce țipase de data asta. După care regretă 
imediat că încercase. Ţinuse fața lui Rakel între palmele lui, 
ochii ei sfâşietori priviseră fix, nu la el, ci prin el, ca şi cum 
n-ar fi fost acolo. Avea un strat subțire de sânge pe bărbie, 
ca şi când ar fi tuşit, şi o bulă de sânge tocmai îi țâşnise 


Bătrânul Tjikko este un molid de 9 550 de ani, situat în Parcul Naţional Fulufjăllet din Suedia. Este cel mai bătrân copac din lume şi simbol 


al durabilității, rezistenței şi regenerării (N.red.). 


printre buze. 

Harry înşfăcă sticla de Jim Beam de pe măsuța de cafea şi 
luă o înghițitură. Părea să nu mai funcţioneze. Luă altă 
înghițitură. Ciudat era că, deşi nu-i văzuse fața şi nici nu 
dorea să o vadă înainte de ceremonia funerară de vineri, 
acel chip fusese atât de real în vis. 

Se uită la telefon, care zăcea negru şi mort lângă sticla de 
pe masă. Îl închisese încă dinaintea interogatoriului din 
dimineața precedentă. Ar fi trebuit să-l pornească. Mai mult 
ca sigur că sunase Oleg. Era nevoie ca lucrurile să fie 
aranjate. Iar el trebuia să-şi vină în fire. 

Apucă capacul sticlei de Jim Beam de la marginea mesei. 
Îl mirosi. Nu mirosea a nimic. Îl aruncă spre peretele gol şi 
îşi închise pumnul în jurul gâtului sticlei, ca într-un gest de 
strangulare. 

La ora 15, Harry s-a oprit din băut. Nu se întâmplase 
nimic special, nu existase nicio hotărâre anume care să-l 
oprească din a mai bea până la ora 16 sau 17 ori pentru 
restul serii. Corpul lui pur şi simplu nu mai suporta. Şi-a 
pornit telefonul, a ignorat apelurile ratate şi mesajele text şi 
l-a sunat pe Oleg. 

— Ai ieşit la suprafață? 

— Mai degrabă am încetat să mă mai înec, răspunse 
Harry. Tu? 

— Mă mențin pe linia de plutire. 

— Bine. Facem o partidă mai întâi? După care vorbim 
despre chestii practice? 

— În regulă. Eşti gata? 

— Dă-i drumul. 

Dagny Jensen se uită la ceas. Era abia ora 21 şi 
terminaseră felul principal. Gunnar întreținuse cea mai 


mare parte a conversaţiei, însă Dagny simţea că nu mai 
suportă. Spuse că o durea capul, iar Gunnar se dovedise 
extrem de înțelegător, slavă Domnului. Săriră peste desert şi 
el insistă să o conducă acasă, chiar dacă ea îl asigurase că 
nu era nevoie. 

— Ştiu că Oslo e un oraş sigur. Pur şi simplu îmi place să 
merg pe jos, zise el. 

Vorbise despre distracții, chestii nevinovate, iar ea 
încercase din răsputeri să fie atentă şi să râdă când era 
cazul, chiar dacă simțea că se prăbuşeşte pe dinăuntru, 
însă după ce trecură de cinematograful Ringen şi începură 
să urce panta spre Thorvald Meyers, către blocul în care 
locuia ea, între ei se lăsă tăcerea. 

După care el rosti, în sfârşit, cuvintele. 

— Ai părut un pic distantă în ultimele zile. Nu e treaba 
mea, dar s-a întâmplat ceva, Dagny? 

Ştia că aşteptase întrebarea. Sperase să-i fie pusă. 

Sperase să o întrebe cineva exact asta. Sperase să fie 
îndemnată să îndrăznească. Spre deosebire de toate acele 
victime ale violurilor care păstrau tăcerea, care îşi acopereau 
lipsa de reacție prin ruşine, neputinţă, frica de a nu fi 
crezute. Se gândise că ea n-ar fi reacționat niciodată aşa. Şi, 
evident, nu simțea niciunul dintre acele sentimente. Aşa că, 
de ce se comporta astfel? De aceea plânsese două ore 
neîntrerupt după ce ajunsese acasă de la cimitir, înainte de 
a suna la poliție, apoi, când aştepta să fie transferată la 
unitatea care investiga abuzurile sexuale sau unde ar fi 
trebuit să raporteze violul, cedase şi închisese? După care 
adormise pe canapea şi se trezise în toiul nopţii, când 
primul ei gând fusese acela că doar visase că fusese violată. 
Şi atunci simţțise o imensă uşurare. Până ce îşi adusese 
aminte. 

Întrezărise însă şi ideea că totul ar fi putut fi un coşmar. 
Şi că, dacă ea hotăra că despre asta era vorba, putea 


continua să pretindă că fusese un vis urât, dacă nu 
povestea nimănui despre el. 

— Dagny? 

Ea inspiră şi reuşi să îngaime: 

— Nu, nu s-a întâmplat nimic. Aici locuiesc eu. Mersi că 
m-ai condus acasă, Gunnar. Ne vedem mâine. 

— Sper să te simți mai bine atunci. 

— Mersi. 

Probabil că el observase înfiorarea ei când o îmbrățişase, 
deoarece îi dădu drumul rapid. Dagny porni spre scara D, 
scoțându-şi în acelaşi timp cheia din poşetă, iar când îşi 
ridică din nou privirea observă că cineva ieşise din întuneric 
în lumina becului de deasupra uşii. Un bărbat zvelt, cu 
umeri largi, îmbrăcat cu o haină maro şi cu o bandană roşie 
peste părul negru şi lung. Dagny se opri brusc, icnind. 

— Nu te speria, Dagny, n-am de gând să-ţi fac rău. 

Ochii lui luceau ca nişte tăciuni pe chipul ridat. 

— Am venit doar să văd ce mai faceți tu şi copilul nostru. 
Eu îmi ţin promisiunile. 

Vocea lui era joasă, puţin mai mult ca o şoaptă, însă n- 
avea nevoie să vorbească tare ca să-l audă. 

— Doar îți aminteşti promisiunea mea, nu? Suntem 
logodiţi, Dagny. Până ce moartea ne va despărți. 

Dagny încercă să respire, dar îşi simți plămânii paralizați. 

— Ca să ne pecetluim uniunea, hai să ne repetăm 
promisiunile, cu Dumnezeu ca martor, Dagny. Hai să ne 
vedem la biserica catolică din Vika duminică seara, când 
vom avea biserica doar pentru noi. La ora 21? Să nu mă laşi 
să te aştept la altar. 

Individul râse scurt. 

— Până atunci, să dormiți bine. Amândoi. 

Apoi se dădu într-o parte, intrând din nou în beznă, iar 
lumina becului de la uşa scării o orbi pe moment pe femeie. 
Până ce Dagny îşi ridică mâna la ochi, el dispăruse. 


Rămase locului tăcută, în vreme ce pe obraji începură să-i 
curgă lacrimi fierbinţi. Se uită la mâna în care ţinea cheia 
până ce aceasta încetă să mai tremure. După care descuie 
uşa şi intră în bloc. 

Norii altocumulus se întindeau ca o pătură croşetată pe 
cerul de deasupra bisericii Voksen. 

— Condoleanţele mele, rosti Mikael Bellman cu voce 
profundă şi o expresie îndelung antrenată. 

Tânărul fost şef al poliției, acum la fel de tânăr ministru 
al Justiţiei, scutură mâna lui Harry cu dreapta, punându-şi 
în acelaşi timp mâna stângă deasupra, pentru a parafa 
gestul. Pentru a rosti fără cuvinte că vorbise din inimă. Sau 
ca să se asigure că Harry n-avea să-i respingă mâna întinsă 
în fața grupului de fotografi de presă - cărora nu li se 
dăduse voie să facă poze în biserică — înainte ca aceştia să-şi 
facă treaba. De îndată ce anunţase pe rețelele sociale că 
Ministrul Justiţiei îşi rezervă timp pentru a participa la 
înmormântarea soției unui fost coleg polițist, Bellman pornise 
către SUV-ul negru care îl aştepta. Probabil că verificase în 
prealabil dacă Harry era suspect de crimă sau nu. 

Harry şi Oleg continuară să strângă mâini şi să salute cu 
un gest din cap chipurile din fața lor, majoritatea fiind 
prieteni şi colegi de-ai lui Rakel. Câţiva vecini. În afară de 
Oleg, Rakel nu avea rude apropiate în viață, însă biserica 
mare era mai bine de jumătate plină. Directorul firmei de 
pompe funebre spusese că, dacă ar fi amânat 
înmormântarea până în săptămâna următoare, ar fi putut 
să participe şi mai mulți oameni. Harry era recunoscător că 
Oleg nu anunţase niciun fel de adunare comemorativă după 
înmormântare. Niciunul dintre ei nu-i cunoştea bine pe 
colegii lui Rakel şi nici nu avea chef să sporovăiască cu 


vecinii ei. Ce trebuia spus despre Rakel fusese spus în 
biserică de Oleg, Harry şi câțiva prieteni din copilărie de-ai 
ei, iar asta era suficient. Chiar şi preotul se văzuse nevoit să 
se rezume la cântări, rugăciuni şi fraze scrise dinainte. 

— La dracu”! 

Era Oystein Eikeland, unul dintre cei doi prieteni din 
copilărie ai lui Harry. Cu lacrimi în ochi, îşi puse mâinile pe 
umerii lui Harry şi îi suflă drept în față respiraţia lui 
îmbibată de alcool. Poate că aspectul lui era cel care îl făcea 
pe Harry să se gândească la Oystein ori de câte ori încerca 
cineva vreo glumă despre Keith Richards. Pentru fiecare 
țigară pe care o fumezi, Dumnezeu îţi ia o oră din viață... şi i- 
o dă lui Keith Richards. Harry observă că prietenul lui se 
gândea intens la ceva înainte de a deschide gura, 
dezvelindu-şi cioturile maronii, şi de a repeta, ceva mai 
apăsat de data asta: 

— La dracu”! 

— Mersi, îi zise Harry. 

— Tresko n-a putut să vină, zise Oystein fără să-i dea 
drumul lui Harry. Mai exact, suferă de atacuri de panică 
când se găseşte în grupuri mai mari de... în fine, mai mari 
de două persoane. Dar îți trimite salutările lui calde şi 
spune că... 

Oystein îşi miji ochii ca să se apere de lumina puternică a 
soarelui: 

— La dracu”! 

— Câţiva dintre noi mergem după aceea la Schroder. 

— Băutură la liber? 

— Maxim trei. 

— Bine. 

— Roar Bohr, am fost şeful lui Rakel. 

Harry se trezi uitându-se în ochii de culoarea ardeziei ai 
unui bărbat mai scund cu 15 centimetri decât el, dar care 
părea la fel de înalt. Iar postura lui, care avea ceva aparte, 


precum şi folosirea termenului uşor arhaic de şef îl făcură 
pe Harry să se gândească la un ofițer din armată. Individul 
avea o strângere de mână fermă şi o privire neclintită şi 
directă, însă se simțea o anumită amărăciune, poate chiar 
vulnerabilitate. Dar poate că toate astea se datorau 
circumstanțelor. 

— Rakel a fost cea mai bună colegă şi o persoană 
minunată. Este o pierdere imensă pentru INDO şi pentru 
noi toți cei de acolo, dar mai ales pentru mine, deoarece am 
lucrat îndeaproape cu ea. 

— Mersi, rosti Harry, crezând tot ce-i spusese omul. 

Dar poate că totul se rezuma la căldura strângerii lui de 
mână. Mâna caldă a cuiva care se ocupa cu drepturile 
omului. Harry se uită după Roar Bohr cum se îndreaptă 
către două femei aflate la mică distanță şi observă că el se 
uita în jos unde îşi punea piciorul. Ca o persoană care caută 
automat după mine terestre. Apoi observă că una dintre 
femei avea ceva familiar, deşi stătea cu spatele. Bohr îi 
spuse ceva, evident cu voce joasă, deoarece femeia fu 
nevoită să se aplece spre el, iar Bohr îşi aşeză cu blândeţe o 
mână pe talia ei. 

După aceea, şirul de condoleanţe luă sfârşit. Dricul 
plecase cu sicriul şi câțiva oameni deja dispăruseră către 
întâlniri şi alte treburi cotidiene. Harry îl zări pe Truls 
Berntsen plecând singur ca să prindă autobuzul înapoi spre 
birou, probabil ca să mai joace câteva partide de Tetris. Alte 
persoane stăteau în grupuri mici în fața bisericii, discutând. 
Şeful poliției, Gunnar Hagen, şi Anders Wyller, tânărul 
detectiv de la care Harry închiriase apartamentul, stăteau 
cu Katrine şi Bjorn, care îşi aduseseră bebeluşul. Probabil 
că unii găseau plânse tul unui bebeluş drept alinare la o 
înmormântare, o aducere aminte a faptului că viața chiar 
mergea înainte. Pentru oricine îşi dorea ca viața să meargă 
înainte. Harry îi anunţă pe cei rămaşi că urma o mică 


reuniune la Schroder. Sis, sora lui care sosise din 
Kristiansand împreună cu partenerul ei, se apropie, îi 
îmbrățişă lung şi tare pe Harry şi Oleg, după care le spuse 
că trebuie să se întoarcă. Harry încuviință şi spuse că era 
mare păcat, însă înțelegea, chiar dacă în sinea lui se simțea 
uşurat. În afară de Oleg, Sis era singura persoană care avea 
darul de a-l putea face să plângă în public. 

Helga conduse până la Schroder. Nina aranjase o masă 
lungă pentru ei. 

La adunare veniră o duzină de oameni, iar Harry stătea 
ghemuit peste ceaşca lui cu cafea, ascultând zgomotele 
conversațţiilor, când cineva puse o mână pe spatele lui. 
Bjorn. 

— Presupun că oamenii nu oferă de obicei daruri la 
înmormântări, însă asta m-a ajutat pe mine în vremuri 
grele. 

Îi dădu lui Harry un pachet dreptunghiular şi plat. 

— Mersi, Bjorn. 

Harry întoarse cadoul cu fața în sus. Nu era greu de ghicit 
ce se găsea înăuntru. 

— Apropo, voiam să te întreb ceva. 

— Da? 

— Sung-min Larsen nu m-a întrebat nimic despre camera 
video când m-a interogat. Ceea ce înseamnă că nu i-ai 
menționat nimic despre ea când au discutat cu tine. 

— N-a întrebat. lar eu mi-am zis că depinde de tine să le 
spui de ea, dacă ți se pare relevant. 

— Mhm. Chiar aşa? 

— Dacă nici tu nu le-ai pomenit despre asta, atunci cred 
că nu putea fi relevant. 

— Nu le-ai spus nimic pentru că ai ştiut că intenționez să 
mă duc după Finne fără să implic Kripos sau pe altcineva? 

— N-am auzit asta, şi chiar dacă aş fi auzit, n-am nici cea 
mai vagă idee la ce te referi. 


— Mersi, Bjorn. Încă ceva: ce ştii de Roar Bohr? 

— Bohr? Doar că el conduce lucrurile acolo unde lucra 
Rakel. Ceva legat de drepturile omului, nu-i aşa? 

— Institutul Naţional pentru Drepturile Omului. 

— Asta e. Bohr a sunat ca să spună că sunt îngrijorați, 
când Rakel n-a apărut la lucru. 

— Mhm. 

Harry aruncă o privire spre uşă când aceasta se deschise. 

Şi uită instantaneu de orice altă întrebare pe care se 
gândise să i-o pună lui Bjorn. Era ea, femeia care discutase 
cu Bohr stând cu spatele la Harry. Aceasta se opri şi privi în 
jur, ezitând. Nu se schimbase prea mult. Chipul cu pomeţi 
înalți, sprâncene proeminente negre ca pana corbului 
deasupra unor ochi verzi, aproape copilăresc de mari, păr 
castaniu de nuanța mierii, buze pline şi gură uşor prea 
mare. 

Privirea femeii îl descoperi în cele din urmă pe Harry şi se 
lumină. 

— Kaja! Vino şi stai jos! îl auzi Harry pe Gunnar Hagen. 

Şeful poliției trase un scaun. 

Femeia de lângă uşă îi zâmbi lui Hagen şi îi făcu semn că 
mai întâi voia să-l salute pe Harry. 

Pielea mâinii ei părea la fel de moale ca înainte, din câte 
îşi amintea Harry. 

— Condoleanţe. Chiar le spun din inimă, Harry. 

Şi vocea ei era la fel. 

— Mersi. EI e Oleg. Şi prietena lui, Helga. Ea e Kaja 
Solness, o veche colegă. 

Îşi strânseră cu toții mâinile. 

— Deci te-ai întors, zise Harry. 

— Nu pentru multă vreme. 

— Mhm. 

Harry încercă să găsească ceva de spus. Nu avea nimic. 

Ea îşi lăsă o mână uşoară ca o pană pe brațul lui. 


— Tu vezi-ți de treburile tale şi eu mă duc să discut cu 
Gunnar şi cu ceilalți. 

Harry dădu din cap şi se uită cum picioarele ei lungi se 
îndepărtează printre scaune către celălalt capăt al mesei. 

Oleg se apropie de el. 

— Cine e? în afară de o veche colegă? 

— Poveste lungă. 

— Asta am remarcat şi eu. Care-i versiunea scurtă? 

Harry luă o gură de cafea. 

— Pe vremuri am renunțat la ea pentru mama ta. 

Ceasul arăta ora 15 când primul dintre ultimii trei 
participanți la adunare, Oystein, se ridică, rosti greşit un 
vers al lui Bob Dylan şi plecă. 

Unul dintre cei doi oameni rămaşi se mută pe scaunul de 
lângă cel pe care stătea Harry. 

— N-ai o slujbă la care să te duci? întrebă Kaja. 

— Sunt suspendat până la noi ordine. Tu? 

— Sunt în aşteptare pentru Crucea Roşie. Adică sunt 
plătită, dar acum aştept acasă ca rahatul să iasă undeva la 
suprafață în lume. 

— Ceea ce se va întâmpla, nu? 

— Ceea ce se va întâmpla. Dacă priveşti lucrurile aşa, 
treaba seamănă cu cea de la Investigaţii Criminale. Mergi 
înainte aproape sperând să se întâmple ceva groaznic. 

— Mhm. Crucea Roşie. E cam mare saltul de la Serviciul 
de Investigații Criminale. 

— Da şi nu. Eu răspund de securitate. Ultima mea 
misiune a însemnat doi ani în Afganistan. 

— Şi înainte de asta? 

— Alţi doi ani. În Afganistan. 

Femeia zâmbi, dezvelindu-şi dinții mici şi ascuțiți, acea 
trăsătură imperfectă care îi făcea chipul interesant. 

— Ce e aşa de bine în Afganistan? 

Ea ridică din umeri. 


— Ca să încep de undeva, acolo te confrunți cu probleme 
aşa de mari, că problemele tale personale par mici. Şi poţi fi 
util. Apoi încep să-ți placă oamenii pe care îi cunoşti şi cu 
care lucrezi. 

— Cum ar fi Roar Bohr? 

— Da. Ţi-a spus că a fost în Afganistan? 

— Nu, dar părea un soldat care nu vrea să calce pe vreo 
mină. A fost în Forțele Speciale? 

Kaja se uită gânditoare la el. Pupilele din centrul ochilor 
aceia verzi erau mari. Nu iroseau deloc energie în lumina de 
la Schroder. 

— E secret? întrebă Harry. 

Ea ridică din nou din umeri. 

— Da, Bohr a fost locotenent-colonel în Forţele de 
Operaţiuni Speciale. A făcut parte din echipa trimisă la 
Kabul cu o listă de terorişti talibani pe care ISAF îi dorea 
scoşi din joc. 

— Mhm. Păcălici în uniformă sau i-a împuşcat pe jihadişti 
cu mâna lui? 

— Am luat amândoi parte la şedinţe de securitate la 
Ambasada Norvegiei, dar mie nu mi s-au dezvăluit niciodată 
detalii. Tot ce ştiu e că Roar şi sora lui erau campioni la tras 
cu arma în Vest-Agder. 

— Şi a rezolvat lista? 

— Presupun că da. Tu şi Bohr semănați destul de mult, 
să ştii. Nu renunțați până nu puneţi gheara pe oamenii pe 
care îi urmăriţi. 

— Dacă era aşa de bun, de ce şi-a abandonat slujba aia 
ca să lucreze pentru drepturile omului? 

Ea ridică o sprânceană. Ca şi cum ar fi întrebat de ce era 
el aşa de interesat de Bohr. Însă păru să ajungă la concluzia 
că Harry avea pur şi simplu nevoie să vorbească despre ceva 
diferit - despre orice, câtă vreme subiectul nu era Rakel, el 
însuşi sau situaţia curentă. 


— ISAF a fost înlocuită cu Resolute Support Mission, ceea 
ce a însemnat o tranziție de la aşa-zisa menținere a păcii la 
operațiuni non-combat. Nu Îi s-a mai dat voie să tragă cu 
arma. În plus, nevasta lui îl voia acasă. Nu se mai descurca 
singură cu doi copii. Un ofițer norvegian care nutreşte 
ambiția de a deveni general trebuie să încheie măcar un 
stagiu operaţional în Afganistan, aşa că atunci când şi-a 
cerut transferul, Roar ştia că dă efectiv cu piciorul oricărei 
poziții superioare. Şi, probabil, treaba devenise destul de 
neplăcută. Pe lângă asta, oamenii cu experiența lui de 
conducere sunt căutați asiduu în alte domenii de activitate. 

— Dar să treci de la împuşcarea oamenilor la drepturile 
omului? 

— Pentru ce crezi tu că lupta în Afganistan? 

— Mhm. Deci un idealist şi un familist. 

— Roar este genul de om care crede în diverse lucruri. Şi 
care e gata să facă sacrificii pentru oamenii la care ţine. Ca 
tine. Chestia asta merită respect, Harry. 

Kaja făcu o grimasă. Un zâmbet fugar, plin de durere. Îşi 
încheie nasturii de la haină. 

— Mhm. Tu crezi că eu am sacrificat ceva atunci? 

— Ne place să credem că suntem ființe raționale, dar ne 
supunem mereu dictatului inimii noastre, nu-i aşa? 

Ea scoase o carte de vizită din poşetă, pe care o puse pe 
masă în fața lui. 

— Tot acolo stau. Dacă ai nevoie de cineva cu care să 
vorbeşti, ştiu câte ceva despre pierderi şi dor. 

Când Harry intră în casa de lemn, soarele se strecurase în 
spatele culmii muntoase, colorând cerul în portocaliu. Oleg 
era pe drum înapoi spre Lakselv şi îi dăduse cheile lui 
Harry, ca să primească o dată pe săptămână vizita câte unui 
agent imobiliar. Harry îi ceruse lui Oleg să se gândească 
bine dacă chiar dorea să vândă casa, dacă nu cumva era 
mai bine să se întoarcă acolo după anul de instruire. Putea 


fi o locuință pentru el şi Helga. Oleg promisese să se 
gândească serios, însă vorbise ca şi cum luase deja o 
hotărâre. 

Criminaliştii îşi terminaseră treaba şi făcuseră curățenie 
după ei. Mai exact, balta de sânge dispăruse, dar nu şi 
contururile clasice trasate cu creta, arătând unde zăcuse 
cadavrul. Harry şi-l imagina pe agentul de vânzări încercând 
nerăbdător să găsească o modalitate de a sugera 
îndepărtarea dârelor de cretă înainte de prima vizionare cu 
potenţiali clienți. 

Harry se duse la fereastra de la bucătărie şi se uită cum 
cerul devenea tot mai palid pe măsură ce strălucirea zilei 
dispărea. Se instala întunericul. Harry era treaz de 28 de 
ore, iar Rakel era moartă de cel puţin 141 de ore. 

Străbătu încăperea şi se postă deasupra conturului trasat 
cu cretă. Se aplecă. Îşi plimbă degetele peste duşumea. Se 
înghesui în interiorul conturului şi se ghemui în aceeaşi 
poziție fetală cu victima, încercând să nu iasă din marginile 
trasate. După care, în sfârşit, începu să plângă. La început 
fără lacrimi, doar cu urlete răguşite care porneau din piept, 
creşteau în volum şi forțau ieşirea prin gâtul prea strâmt ca 
să ajungă să umple încăperea, venind parcă de la un om 
care se chinuia să rămână în viață. Când încetă cu urletele, 
se rostogoli pe spate ca să-şi recapete răsuflarea. După care 
veniră lacrimile. Iar printre lacrimi, înotând ca într-un vis, 
văzu candelabrul de cristal direct deasupra lui. Şi văzu cum 
cristalele formau litera S. 

Păsările ciripeau fericite pe strada Lyder Sagen. 

Poate fiindcă era ora 9 şi nimic nu le stricase încă ziua. 
Poate fiindcă soarele strălucea şi părea startul perfect al 
unui weekend care se anunța cald. Sau poate fiindcă 


păsările de pe Lyder Sagen erau mai fericite decât păsările 
din restul lumii. Deoarece, chiar şi într-o țară aflată în mod 
regulat în topul celor mai fericite țări din lume, acea stradă 
banală, numită după un profesor din Bergen, avea o 
calitate: 470 de metri de fericire, liberă nu numai de griji 
financiare, ci şi de materialism exagerat, cu vile solide, 
nepretențioase şi grădini mari, dar nu excesiv de îngrijite, 
unde jucăriile copiilor zăceau împrăştiate cu o lejeritate care 
nu lăsa loc de îndoială asupra priorităților familiilor. Boemă, 
dar cu un Audi nou, chiar dacă nu unul dintre modelele 
pretențioase, într-un garaj plin cu mobilier vechi, greu şi 
delicios de nepractic pentru grădină, din lemn bine asortat. 
Poate că Lyder Sagen era una dintre cele mai scumpe străzi 
ale țării, dar rezidentul ei ideal părea să fie un artist care 
moştenise casa în care locuia de la bunica lui. Oricum, 
rezidenții păreau buni social-democraţi care credeau în 
dezvoltare sustenabilă şi aveau valori la fel de solide ca 
bârnele supradimensionate care se iveau ici şi colo din 
casele lor de modă veche. 

Harry deschise poarta şi scârțâitul ei sună ca un ecou al 
trecutului. Totul părea la fel ca înainte. Scârţâitul treptelor 
care duceau spre uşă. Soneria fără plăcuța cu nume. 
Pantofii bărbăteşti mărimea 46, pe care Kaja Solness îi lăsa 
afară ca să-i sperie pe spărgătorii de case şi alți musafiri 
nepoftiți. 

Kaja deschise uşa, îşi dădu o şuviță de păr decolorat de 
soare de pe față şi îşi încrucişă braţele la piept. 

Chiar şi cardiganul de lână, prea mare pentru trupul ei, şi 
papucii vechi din fetru erau aceiaşi. 

— Harry rosti ea. 

— Locuieşti la mică distanţă de apartamentul meu, aşa că 
mi-am spus că aş putea să trec direct în loc să sun înainte. 

— Cum? 

Ea îşi înclină capul într-o parte. 


— Asta am spus prima dată când am sunat la soneria ta. 

— Cum de ţii minte aşa ceva? 

Am petrecut multă vreme gândindu-mă ce să spun şi 
exersând, îşi zise Harry, zâmbind. 

— Am memorie de elefant. Pot să intru? 

Citi o urmă de ezitare în ochii ei şi îl izbi faptul că nici 
măcar nu se gândise că ea ar putea avea pe cineva. Un 
partener. Un iubit. Sau vreun alt motiv de a-l ține de 
cealaltă parte a pragului. 

— Dacă nu cumva te deranjez, vreau să spun. 

— Aă, nu, doar... doar că e o surpriză. 

— Aş putea reveni altădată. 

— Nu. Nu, Dumnezeule, am spus că poţi veni oricând. 

Se dădu laoparte. 

Kaja puse o cană cu ceai fierbinte pe măsuța de cafea din 
fața lui Harry şi se aşeză pe canapea, strângându-şi 
picioarele lungi sub ea. Harry se uită la cartea care zăcea cu 
cotorul în sus. Fane Eyre, de Charlotte Bronte. Îşi amintea 
ceva despre o tânără care se îndrăgosteşte de un singuratic 
morocănos separat de soție, dar apoi reiese că-şi 
sechestrase soția în mansarda casei. 

— Nu mă lasă să anchetez crima. Chiar dacă sunt exclus 
din lista suspecților, zise el. 

— E procedura standard în astfel de cazuri, nu? 

— Habar n-am dacă e stabilită o procedură pentru 
detectivi criminalişti ale căror soţii au fost ucise. Şi ştiu cine 
a comis crima. 

— Ştii? 

— Sunt destul de sigur. 

— Dovezi? 

— Instinctul. 

— Ca toţi ceilalți care au lucrat vreodată cu tine, nutresc 
cel mai mare respect pentru instinctele tale, Harry, dar eşti 
convins că e de încredere când vine vorba de soția ta? 


— Nu e vorba doar de instinct. Am eliminat celelalte 
posibilități. 

— Pe toate? Parcă țin minte că am avut un mentor pe 
nume Harry care mi-a spus că întotdeauna există alte 
posibilități, că orice concluzii bazate pe deducție se bucură 
de o bună reputație nemeritată. 

Kaja îşi ţinea cana cu ceai în mână fără să bea din ea, ca 
şi cum ar fi făcut ceaiul în principal ca să-şi încălzească 
mâinile. 

— Rakel nu avea alți duşmani în afară de acesta. Care, de 
fapt, nu era duşmanul ei, ci al meu. Se numeşte Svein 
Finne. Cunoscut sub porecla Logodnicul. 

— Cine e? 

— Un violator şi un ucigaş. I se spune Logodnicul 
deoarece îşi inseminează victimele şi le omoară dacă nu dau 
naştere copilului său. Eram un tânăr detectiv criminalist şi 
am muncit zi şi noapte ca să-l prind. A fost primul meu caz. 
Şi am râs de bucurie când i-am pus cătuşele. 

Harry îşi privi mâinile: 

— A fost probabil ultima dată când am fost atât de fericit 
să arestez pe cineva. 

— Zău? De ce? 

Privirea lui Harry rătăci peste frumosul tapet vechi cu 
motive florale. 

— Există probabil mai multe motive, iar autocunoaşterea 
mea este destul de limitată. Dar unul dintre motive este 
acela că imediat ce şi-a ispăşit pedeapsa, Finne a violat o 
fată de 19 ani şi a amenințat că o omoară dacă avortează 
copilul. Oricum, ea a avortat. O săptămână mai târziu a fost 
găsită zăcând pe burtă pe o potecă forestieră din Linnerud. 
Sânge peste tot, erau siguri că e moartă. Însă când au 
întors-o cu fața în sus au auzit un sunet, o voce de bebeluş 
rostind „mama”. Au dus-o la spital şi fata a supraviețuit. Nu 
ea scosese sunetul. Finne o despicase, îi băgase o păpuşă cu 


baterii în abdomen, după care o cususe la loc. 

Kaja icni de groază. 

— Scuze. Nu prea mai am antrenament. 

Harry dădu din cap. 

— Aşa că l-am prins din nou. Am montat o capcană şi l- 
am prins cu pantalonii în vine. Literalmente. Există şi o 
poză. Flash strălucitor, uşor supraexpusă. În afară de 
umilire, am fost personal responsabil pentru faptul că Svein 
Finne, zis Logodnicul, şi-a petrecut 20 din cei peste 70 de 
ani de viață în spatele gratiilor. Printre altele, pentru o crimă 
pe care el susține că nu a comis-o. 

Aşadar iată motivul. Ăsta e motivul instinctului meu. 
Putem ieşi pe terasă la o ţigară? 

Îşi îmbrăcară hainele groase şi se aşezară pe terasa mare, 
acoperită, care dădea către o grădină plină cu meri. Harry 
aruncă o privire către ferestrele de la primul etaj al clădirii 
învecinate. Nu se vedea lumină la niciuna dintre ele. 

— Vecinul tău, zise Harry, scoțându-şi pachetul de țigări. 
A încetat să te mai supravegheze? 

— Greger a făcut 90 de ani acum câțiva ani. A murit anul 
trecut, oftă Kaja. 

— Deci acum trebuie să ai singură grijă de tine? 

Ea ridică din umeri. Mişcările ei aveau un ritm propriu, 
ca într-un dans. 

— Am senzația că sunt supravegheată mereu de cineva. 

— Ai devenit religioasă? 

— Nu. Îmi dai o ţigară? 

Harry o privi. Îşi ținea mâinile sub ea. Îşi aminti că 
proceda aşa deoarece i se făcea frig repede. 

— Ştii că am stat aici exact aşa cu ani în urmă? Şapte 
ani? Opt? 

— Da, răspunse ea. Îmi amintesc. 

Îşi scoase o mână de sub ea. Luă ţigara între degetul 
arătător şi cel mijlociu şi îl lăsă pe Harry să i-o aprindă, 


Inhală şi scoase fum cenuşiu pe gură. Ţinea ţigara la fel de 
stângace ca data precedentă. 

Harry simți gustul dulce al amintirilor. Vorbiseră atunci 
despre cât de mult se fuma în filmul Now, Voyager, despre 
monismul material, liberul-arbitru, John Fante şi plăcerea 
de a fura lucruri mici. Apoi, ca pedeapsă pentru amintirea 
acelor momente lipsite de durere, tresări la auzul numelui ei 
şi cuțitul se răsuci din nou. 

— Pari atât de sigur când spui că Rakel n-avea alți 
duşmani în afară de acest Finne, Harry. Dar ce te face să 
crezi că ştii toate amănuntele din viața ei? Oamenii pot trăi 
împreună, pot împărți acelaşi pat, pot împărți totul, dar asta 
nu înseamnă că îşi împart toate secretele. 

Harry îşi drese glasul. 

— O cunoşteam, Kaja. Ea mă cunoştea pe mine. Ne ştiam 
unul pe celălalt. Nu aveam secre... 

Îşi auzi tremurul din voce şi se opri brusc. 

— Excelent, Harry, dar nu ştiu ce rol vrei să joc eu aici. 
De persoană care îți arată compasiune sau de profesionist? 

— De profesionist. 

Kaja lăsă ţigara pe marginea măsuţei de lemn. 

— Bine. Atunci îți mai ofer o posibilitate, doar ca 
exemplu. Rakel intrase într-o relație cu alt bărbat. Poate că 
ţi-e imposibil să-ți imaginezi că ea te-ar fi putut înşela pe la 
spate, dar, crede-mă, femeile se pricep mai bine să ascundă 
astfel de lucruri decât bărbaţii, mai ales dacă ele consideră 
că au motive să o facă. Sau, ca să fiu mai concretă: bărbații 
se pricep mai puțin să-şi ascundă infidelitățile decât femeile. 

Harry închise ochii. 

— Asta sună a mare... 

— Generalizare. Evident că e. Uite încă una. Femeile sunt 
necredincioase din motive diferite de ale bărbaților. Poate că 
Rakel ştia că are nevoie să stea departe de tine, dar avea 
nevoie de un catalizator, ceva care să o împingă. Cum ar fi 


un flirt pe termen scurt. După aia, odată ce flirtul îşi 
îndeplinea menirea şi se elibera de tine, înceta relația şi cu 
celălalt bărbat. Aşa că, bingo, obţii astfel un bărbat 
amorezat, umilit, care are motiv să ucidă. 

— În regulă, zise Harry. Dar tu crezi asta? 

— Nu, dar arată că ar putea exista şi alte posibilități. Eu 
sigur nu cred în motivul pe care încerci să i-l atribui lui 
Finne. 

— Nu? 

— Ldeea că el a omorât-o pe Rakel doar pentru că tu ţi-ai 
făcut treaba de ofițer de poliție? Că te urăşte, că te-a 
ameninţat, accept. Însă cei ca Finne sunt motivaţi de pofte 
sexuale, nu de răzbunare. Oricum, nu mai mult ca alte 
genuri de criminali. lar eu nu m-am simțit niciodată 
amenințată de cineva pe care l-am trimis la puşcărie, oricât 
de gură-spartă ar fi fost persoana respectivă. Există o 
distanță mare între ameninţări ieftine şi asumarea riscului 
de a comite o crimă. Cred că Finne ar fi avut nevoie de un 
motiv mult mai puternic ca să rişte să mai petreacă în 
puşcărie 12 ani sau poate tot restul vieţii lui. 

Harry trase tare, cu furie, din ţigară. Cu furie, fiindcă îşi 
simţea fiecare fibră a corpului opunându-se spuselor ei. Cu 
furie, pentru că ştia că ea are dreptate. 

— Şi atunci ce motiv de răzbunare ai considera tu 
suficient de puternic? 

Se repetă ridicarea ca într-un dans, aproape copilărească, 
din umeri. 

— Nu ştiu. Ceva de natură personală. Ceva care se 
potriveşte cu ce ţi-a făcut el ţie. 

— Dar eu exact asta i-am făcut, i-am luat libertatea şi 
viața pe care o iubea. Aşa că el mi-a luat ce iubeam cel mai 
mult. 

Kaja făcu o grimasă şi dădu din cap. 

— Rakel. Ca să te determine să trăieşti cu durerea. 


Harry observă că fumase ţigara până la filtru. 

— Exact. Tu vezi lucruri, Kaja. De-asta am venit la tine. 

— Ce vrei să spui? 

Harry încercă să zâmbească. 

— Ştii că nu funcționez ca lumea. Am ajuns propriul 
exemplu prost de detectiv condus de emoții care porneşte de 
la concluzie şi apoi caută întrebări ale căror răspunsuri 
speră să o confirme. Şi de asta am nevoie de tine, Kaja. 

— Nu pricep. 

— Am fost suspendat şi nu mi se mai permite să lucrez cu 
nimeni din departament. Ca detectivi, avem cu toții nevoie 
de cineva care să ne pună ideile la încercare. Cineva care să 
opună un pic de rezistență. Idei noi. Ai fost detectiv 
criminalist şi n-ai cu ce să-ți umpli timpul. 

— Nu. Nu, Harry. 

Harry se aplecă în față. 

— Ascultă-mă, Kaja. Ştiu că nu-mi datorezi nimic, ştiu că 
te-am abandonat atunci. Faptul că am avut inima frântă se 
poate să fi fost explicaţia, însă n-a fost o scuză ca s-o frâng 
şi pe a ta. Ştiam ce fac şi aş face acelaşi lucru din nou. 
Trebuia s-o fac. O iubeam pe Rakel. Ştiu că îţi cer mult, dar 
o să-ţi cer oricum. Înnebunesc, Kaja. Trebuie să fac ceva şi 
singurul lucru la care mă pricep e să investighez crime. Şi 
să beau. Pot să beau până mor dacă trebuie. 

Harry o văzu pe Kaja tresărind din nou. 

— Îţi spun cum stau lucrurile pe bune, zise el. Nu trebuie 
să-mi răspunzi acum, tot ce-ţi cer e să te gândeşti la asta. Ai 
numărul meu de telefon. lar acum o să te las în pace. 

Îşi încălță bocancii, ieşi pe uşă şi porni către strada 
Suhm, trecu pe lângă Norabakken şi Biserica Fagerborg, 
reuşi să depăşească cu succes două localuri în care clienții 
erau ciorchine în jurul barului, zări intrarea către stadionul 
Bislett, care pe vremuri avusese propriii fani, dar care acum 
semăna mai degrabă a închisoare, şi se uită la cerul infinit 


de senin de deasupra lui, pe care i se păru că zăreşte un S 
lucind în lumina soarelui, în vreme ce el traversa strada. Se 
auzi un scrâşnet când un tramvai frână cu putere, ca un 
ecou al propriului țipăt, când se ridicase de jos şi unul 
dintre bocanci îi alunecase pe sânge. 

Truls Berntsen era în fața computerului şi urmărea al 
treilea episod din primul sezon al serialului The Shield. 
Urmărise întregul serial deja de două ori şi acum îl relua. 
Serialele TV erau ca filmele porno: cele vechi, clasice erau 
cele mai bune. Pe lângă asta, Truls era Vie Mackey. Nu în 
întregime, dar Vie era genul de om care i-ar fi plăcut lui 
Truls să fie: corupt până în măduva oaselor, dar cu un cod 
moral care îl făcea să fie un personaj în regulă. Asta era 
cool. Puteai fi extrem de răuf în funcţie de cum priveai 
lucrurile. Din ce unghi. În definitiv, naziştii şi comuniştii îşi 
realizaseră propriile filme şi îi făcuseră pe oameni să se 
bucure de propriii lor ticăloşi. Nimic nu era în întregime 
adevărat şi nimic nu era în întregime fals. Puncte de vedere. 
Asta era tot. Puncte de vedere. 

Sună telefonul. 

Deranjant. 

Gunnar Hagen insistase ca Serviciul de Investigații 
Criminale să funcționeze şi în weekend. Cu doar un ofițer pe 
tură, dar asta îi convenea lui Truls, care era fericit să facă şi 
turele altora. În primul rând, n-avea nimic altceva mai bun 
de făcut şi avea nevoie de bani şi de timp liber pentru 
călătoria lui în Pattaya din toamnă. Şi nu era absolut nimic 
de făcut, ca ofițer de serviciu trebuia doar să preia apelurile 
telefonice. Nu era prea sigur că oamenii ştiau că există 
activitate în weekend la Serviciul de Investigații Criminale, 
dar nici n-avea vreo intenție să le spună. 

Tocmai de aceea apelul telefonic era deranjant, căci pe 
ecranul telefonului scria că îl apela ofițerul de serviciu. 

După cinci apeluri, Truls înjură în barbă, reduse sonorul 


serialului, dar lăsă imaginile să se deruleze în continuare, şi 
apucă receptorul. 

— Da? rosti el, încercând să facă din acea unică silabă, 
pozitivă la origine, un indiciu de respingere. 

— Aici e ofițerul de serviciu. Avem o doamnă care are 
nevoie de asistență. Vrea să vadă poze cu violatori, în 
legătură cu un viol. 

— Asta e treaba celor de la Moravuri. 

— Voi dispuneți de aceleaşi poze, iar cei de acolo nu au pe 
nimeni de serviciu în weekend. 

— Ar fi mai bine să revină luni. 

— Ar fi mai bine să vadă pozele câtă vreme ţine minte 
fața. Funcţionați în weekend sau nu? 

— Bine, gemu Truls Berntsen. Adu-o sus. 

— Suntem cam ocupați, aşa că ce-ar fi să cobori tu şi să o 
preiei? 

— Şi eu sunt ocupat. 

Truls aşteptă, dar nu primi răspuns. 

— Bine, cobor, oftă el. 

— În regulă. Şi, ascultă, a trecut ceva vreme de când nu 
se mai numeşte Divizia Moravuri. Acum se numeşte 
Unitatea de Infracțiuni Sexuale. 

— Să ţi-o trag, mormăi Truls, prea încet ca să fie auzit, 
după care încheie convorbirea şi apăsă pe butonul de pauză, 
făcând imaginea să încremenească chiar înaintea uneia 
dintre scenele lui favorite, în care Vie îşi lichidează colegul 
polițist, pe Terry, cu un glonț înfipt chiar sub ochiul stâng. 

— Aşadar nu vorbim de un viol la care aţi fost supusă, ci 
de un viol la care spuneți că ați fost martoră? întrebă Truls 
Berntsen, trăgând un scaun înspre biroul lui. Sunteţi sigură 
că a fost un viol? 

— Nu, răspunse femeia. 

Se prezentase ca fiind Dagny Jensen. 

— Dar am să fiu sigură dacă îl recunosc pe vreunul dintre 


violatorii din arhiva dumneavoastră. 

Truls îşi scărpină fruntea proeminentă, de Frankenstein. 

— Deci nu doriți să depuneţi o plângere până nu 
recunoaşteți făptaşul? 

— Corect. 

— Noi nu procedăm de obicei aşa, zise Truls. Dar să 
spunem că pot derula vreo zece minute o succesiune de 
imagini de violatori, iar dacă îl găsim pe individ, vă puteți 
întoarce la ofițerul de serviciu ca să-i explicați şi să depuneți 
o plângere. Aici sus sunt singur şi sunt extrem de ocupat. S- 
a făcut? 

— Bine. 

— Haideţi să-i dăm drumul. Vârsta estimată a 
violatorului? 

Trei minute mai târziu, Dagny Jensen arăta înspre una 
dintre pozele de pe ecran. 

— Cine e ăsta? 

Truls observă că femeia încerca să-şi suprime tremuratul 
din voce. 

— Inegalabilul Svein Finne, răspunse el. Pe el l-aţi văzut? 

— Ce a făcut? 

— Ce n-a făcut? Să vedem. 

Truls tastă ceva, apăsă Enter şi pe ecran apăru un cazier 
detaliat. 

Zări privirea lui Dagny Jensen parcurgând pagina în jos şi 
îi observă groaza de pe chip când monstrul se materializă în 
limbajul sec al poliției. 

— A ucis femei pe care le-a lăsat însărcinate, şopti ea. 

— Mutilare şi crimă, o corectă Truls. Şi-a ispăşit 
pedeapsa, dar dacă există un om pentru care am fi fericiți să 
primim o plângere, acesta e Finne. 

— Sunteţi... sunteți absolut sigur că veți fi în stare să-l 
prindeți, aşadar? 

— Oh, am pune laba pe el dacă emitem un mandat de 


arestare. Evident, condamnarea lui în cadrul unui proces 
este o chestiune total diferită. În astfel de cazuri este mereu 
cuvântul cuiva împotriva cuvântului celeilalte persoane, şi 
probabil că va trebui să-i dăm drumul din nou. Însă, 
bineînţeles, cu un martor ca dumneavoastră, ar fi doi contra 
unul. Cu un pic de noroc. 

Dagny Jensen înghiți în sec de câteva ori. 

Truls căscă şi se uită la ceas. 

— Acum, că ați văzut imaginile, vă puteţi întoarce la 
ofițerul de serviciu să începeți treaba cu hârțogăraia, bine? 

— Da, rosti femeia, uitându-se fix la ecran, bineînțeles. 

Harry stătea pe canapea holbându-se la perete. Nu 
aprinsese luminile, iar întunericul care se lăsa ştersese 
treptat contururile şi culorile şi se aşezase ca o compresă 
rece pe fruntea lui. Îşi dorea să-l fi şters şi pe el definitiv. 
Dacă te gândeşti bine, viața nu ar fi trebuit să fie atât de 
complicată. Putea fi redusă în esență la întrebarea 
ambivalenţă lansată de trupa Clash: Să rămân sau să plec? 
Să beau? Să nu beau? Ar fi vrut să se înece. Să dispară. Dar 
nu putea, cel puţin nu încă. 

Harry deschise cadoul pe care i-l dăduse Bjorn. Aşa cum 
presupusese, era un disc de vinii. Road to Ruin. Unul dintre 
cele trei albume despre care Oystein susținea cu obstinație 
că reprezentau singura operă reală a celor de la Ramones 
(aici el se referea, de obicei, la faptul că Lou Reed descrisese 
muzica Ramones ca fiind „de rahat”), singurul pe care Harry 
nu-l avea şi pe care Bjorn reuşise să-l cumpere cumva. Pe 
rafturile din spatele lui - între primul album al trupei 
Rainmakers şi albumul de debut al celor de la Rank and File 
- se găseau ambele albume Ramones şi favoritul lui, Rocket 
to Russia. 


Harry trase discul afară şi îl puse pe platan. 

Recunoscu o piesă şi plasă acul la începutul I Wanna Be 
Sedated. 

Riffurile de chitară umplură încăperea. Suna mai 
prelucrat şi mai comercial decât piesele de pe albumul de 
debut al trupei. Îi plăcu soloul minimal de chitară, dar nu 
mai fu deloc convins de modulările ritmice de după aceea; 
suna dubios de asemănător cu stilul boogie al Status Quo 
din perioada de maximă imbecilitate a trupei. Însă piesa era 
executată cu mare încredere. La fel ca piesa lui favorită, 
Rockaway Beachf unde se sprijineau cu mare încredere pe 
The Beach Boys, ca nişte hoţi de maşini care goneau pe 
strada principală a oraşului cu geamurile lăsate. 

Când Harry încerca să decidă dacă chiar îi plăcea I 
Wanna Be Sedated şi dacă ar fi trebuit să facă o vizită la bar 
sau nu, încăperea se lumină de la telefonul de pe măsuțţa de 
cafea. 

Se uită la ecran. Oftă. Se întrebă dacă era cazul să 
răspundă. 

— Bună, Alexandra. 

— Bună, Harry. Am încercat să dau de tine. Trebuie să-ți 
schimbi mesajul de întâmpinare de la căsuţa vocală. 

— Aşa crezi? 

— Nici măcar nu-ți spui numele. Lăsaţi un mesaj dacă 
trebuie. Doar cinci cuvinte, care sună mai degrabă a 
avertisment, urmate de un bip. 

— Se pare că funcționează aşa cum ar trebui. 

— Te-am sunat de multe ori. 

— Am văzut, dar n-am fost... în starea necesară. 

Alexandra scoase un oftat profund şi vocea îi deveni brusc 
îndurerată şi empatică: 

— Am auzit. E groaznic. 

— Da. 

Urmă o pauză, ca un intermezzo tăcut între două acte. 


Când Alexandra reveni, nu o făcu nici cu vocea ei profundă, 
jucăuşă, nici cu cea îndurerată, empatică. Ci cu vocea 
profesională: 

— Am descoperit ceva pentru tine. 

Harry îşi trecu palma peste față. 

— Bine. Sunt numai urechi. 

Trecuse atât de mult de când o contactase pe Alexandra 
Sturdza, încât renunțase la orice speranță de a obține ceva 
de la ea. În urmă cu mai bine de şase luni se dusese la 
Institutul Medico-Legal de la Rikshospital, unde fusese 
întâmpinat de o tânără femeie care venea direct din 
laborator, cu o față dură, ciupită de acnee, ochi strălucitori 
şi un accent străin aproape imperceptibil. Îl dusese în biroul 
ei şi îşi atârnase halatul alb în cuier, în timp ce Harry o 
întreba dacă îl putea ajuta oarecum neoficial să compare 
ADN-ul lui Svein Finne cu mostrele prelevate în cazuri vechi 
de crimă şi viol. 

— Aşadar, Harry Hole, vrei să sar rândul pentru tine? 

După ce Parlamentul abolise în 2014 limitările din 
cazurile de crimă şi viol, apăruseră în mod firesc o groază de 
cereri de aplicare a noii tehnologii de analiză ADN la cazuri 
vechi, aşa că timpul de aşteptare crescuse exponențial. 

Harry se gândise să-şi reformuleze cererea, dar citise în 
ochii ei că n-avea sens. 

— Da. 

— Interesant. În schimbul a ce anume? 

— Schimb? Hmm. Ce ai vrea? 

— O bere cu Harry Hole ar fi un început. 

Sub halat, Alexandra Sturdza purta haine negre, mulate, 
care lăsau să se întrevadă un trup musculos ce îl făcuse pe 
Harry să se gândească la pisici şi maşini sport. Numai că el 
nu fusese niciodată chiar atât de interesat de maşini şi îi 
plăceau mai mult câinii. 

— Dacă ăsta e prețul, îți iau o bere. Dar eu nu beau. Şi 


sunt căsătorit. 

— Mai vedem, rostise ea râzând. 

Părea să râdă mult, însă era ciudat de greu să-i ghicească 
vârsta, putea fi cu 10-20 de ani mai tânără ca el. Ea îşi 
înclinase capul şi se uitase la el. 

— Ne întâlnim la Revolver mâine la ora 20 şi vedem ce am 
pentru tine, OK? 

Nu avusese prea multe pentru el. Nici atunci şi nici de 
atunci încoace. Dar suficient cât să se invite singură la o 
bere din când în când. El menţinuse distanța profesională şi 
se asigurase că întâlnirile lor sunt scurte şi la obiect. Până 
când Rakel îl dăduse afară şi atunci barajul autoimpus 
sărise în aer, ducând cu el totul, inclusiv principiile legate 
de distanța profesională. 

Harry observă că peretele căpătase o altă nuanţă de 
cenuşiu. 

— N-am o potrivire exactă dintr-un caz, începu Alexandra. 

Harry căscă; aceeaşi veche poveste. 

— Dar mi-am dat seama că puteam compara profilul ADN 
al lui Svein Finne cu toate celelalte profiluri din baza de 
date. Şi am găsit o potrivire parțială cu amprenta ADN a 
unui ucigaş. 

— Şi asta ce înseamnă? 

— Înseamnă că, dacă Sveine Finne nu e un ucigaş 
condamnat, atunci e tatăl unuia, cel puţin. 

— Oh, la dracu’! 

Ceva răsări în mintea lui Harry. O idee reprimată: 

— Cum îl cheamă pe ucigaş? 

— Valentin Gjertsen. 

Harry simți un fior de gheață pe şira spinării. Valentin 
Gjertsen. Nu că Harry ar fi avut mai multă încredere în gene 
decât în mediu, dar exista un soi de logică în faptul că 
sămânța lui Svein Finne, genele lui, zămisliseră un fiu care 
ajunsese unul dintre cei mai mari criminali din istoria 


penală a Norvegiei. 

— Pari mai puţin surprins decât credeam, rosti 
Alexandra. 

— Sunt mai puţin surprins decât credeam eu însumi, 
replică Harry, frecându-şi gâtul. 

— E util? 

— Da. Da, e de mare ajutor. Mersi, Alexandra. 

— Ce-o să faci acum? 

— Hmm. Bună întrebare. 

— Vrei să vii pe la mine? 

— Cum ţi-am spus, nu prea am... 

— Nu trebuie să facem nimic. Poate că ne-ar prinde bine 
doar să stăm alături o vreme. Îţi aminteşti unde stau? 

Harry închise ochii. Existaseră mai multe paturi, 
coridoare şi curți de când explodase barajul, iar alcoolul 
aşezase un văl peste chipuri, nume, adrese. Iar în acea clipă 
imaginea lui Valentin Gjertsen bloca orice altceva din 
memoria lui. 

— Ce naiba, Harry? Erai beat, dar n-ai putea măcar să 
pretinzi că-ți aminteşti? 

— Griinerlokka, Seilduksgata. 

— Ce băiat isteț. Peste o oră? 

Imediat ce închise şi o sună pe Kaja Solness, în mintea lui 
apăru o idee. Îşi amintise de Seilduksgata indiferent de cât 
de beat fusese... îşi amintea mereu ceva, memoria lui nu era 
niciodată complet distrusă. Poate că nu efectul consumului 
îndelungat de alcool era de vină că nu-şi amintea nimic din 
acea seară de la barul Jealousy, poate că era ceva ce nu voia 
să-şi amintească. 

— Bună, aici căsuţa vocală a Kajei. 

— Am motivul pe care îl cereai, zise Harry după semnalul 
sonor. Se numeşte Valentin Gjertsen şi s-a dovedit că era 
fiul lui Svein Finne. Valentin Gjertsen e mort. A fost omorât. 
Eu l-am omorât. 

Alexandra Sturdza scoase un geamăt prelung în vreme ce- 
şi întindea braţele deasupra capului, astfel că degetele şi 
picioarele ei goale atinseră tăbliile de alamă ale patului la 
ambele capete. După aceea se rostogoli pe o parte, îşi 
împinse cuvertura între coapse şi îşi vâri una dintre pernele 
mari şi albe sub cap. Zâmbea atât de tare încât ochii ei 
închişi la culoare aproape dispăreau pe chipul dur. 

— Mă bucur că ai venit, zise ea, punându-şi o mână pe 
pieptul lui Harry. 

— Hmm. 

Harry zăcea întins pe spate şi se uita fix în lumina 
puternică din tavan. 

Când îi deschisese uşa, ea purta o cămaşă de noapte 
lungă, din mătase. După aceea îl luase de mână şi îl dusese 
direct în dormitor. 

— Te simţi vinovat? întrebă ea. 

— Întotdeauna, zise Harry. 

— Că eşti aici, vreau să spun. 

— Nu neapărat. Doar că se potriveşte pe scara 
indicatorilor. 

— Indicatori despre ce? 

— Că sunt un om rău. 

— Dacă te simţi deja vinovat, ai putea să te dezbraci. 

— Deci nu e nicio îndoială că Valentin Gjertsen a fost fiul 
lui Svein Finne? 

Harry îşi puse mâinile sub cap. 

— Nu. 

— lisuse, chiar că lanțul de evenimente e absurd. 
Gândeşte-te la asta. Valentin Gjertsen a fost probabil 
produsul unui viol. 

— Cine nu e? 


Ea se frecă de coapsa lui. 

— Ştiai că Valentin Gjertsen a violat-o pe dentista 
închisorii în timpul unei consultații? După aceea i-a tras 
ciorapii de nylon peste față şi le-a dat foc. 

— Taci din gură, Harry. Te doresc. Vezi că sunt 
prezervative în sertarul noptierei. 

— Nu, mersi. 

— Nu? Doar nu vrei un copil, nu? 

— Nu mă refer la prezervative. 

Harry îşi lăsă o mână peste ale ei, care începuseră să-i 
desfacă cureaua pantalonilor. 

— Ce dracu’? Ce sens mai are dacă nu vrei să ţi-o tragi? 
izbucni ea. 

— Bună întrebare. 

— De ce nu vrei? 

— Nivel scăzut de testosteron, la prima vedere. 

Cu un pufnet furios, Alexandra se rostogoli la loc pe 
spate. 

— Ea nu e doar fosta ta soție, Harry, e moartă. Când ai să 
accepțţi asta? 

— Crezi că cinci zile de celibat e excesiv? 

Ea îl privi. 

— Amuzant. Dar nu te descurci cu situaţia la fel de bine 
cum pretinzi, nu? 

— Să te prefaci înseamnă jumătate de treabă, zise Harry, 
ridicându-şi şoldurile şi scoțând pachetul de ţigări din 
buzunarul pantalonilor. Cercetările arată că ajungi să capeți 
o dispoziție mai bună dacă îți exersezi muşchii zâmbetului. 
Care e politica ta legată de fumat în dormitor? 

— Totul e permis. Dar când oamenii fumează în fața mea, 
politica mea e să citesc ce scrie pe pachet. Tutunul ucide, 
prietene. 

— Mhm. Chestia cu „prietene” e simpatică. 

— Am spus-o ca să te fac să admiţi că nu e vorba doar de 


ce-ţi faci ţie însuţi, ci de ce le faci tuturor celor cărora le 
pasă de tine. 

— Am priceput. Deci, cu riscul de a face cancer şi de a mă 
simți şi mai vinovat, îmi voi aprinde o țigară. 

Harry inhală adânc şi suflă fumul înspre lampa de tavan. 

— Îţi plac luminile, zise el. 

— Am crescut în Timişoara. 

— Da? 

— Primul oraş din Europa care a avut felinare electrice pe 
străzi. Doar New Yorkul ne-a luat-o înainte. 

— Şi de-asta îți plac luminile? 

— Nu, dar ţie îți plac curiozitățile. 

— Zău? 

— Da. Cum ar fi povestea că Finne a avut un violator 
drept fiu. 

— Asta e ceva mai mult decât o curiozitate. 

— De ce? 

Harry trase din țigară, dar nu simți niciun gust. 

— Deoarece fiul îi oferă lui Finne un motiv suficient de 
puternic pentru răzbunare. L-am vânat pe fiu-său în mai 
multe anchete de crimă. Şi totul s-a sfârşit cu mine 
împuşcându-l. 

— Tu...? 

— Valentin Gjertsen era neînarmat, dar m-a provocat să 
trag prefăcându-se că duce mâna la armă. Din nefericire, 
am fost singurul martor al incidentului, iar celor de la 
Afaceri Interne li s-a părut problematic că am tras trei 
focuri. Dar am fost exonerat. N-au putut dovedi, după 
spusele lor, că eu n-am acționat în legitimă apărare. 

— Şi Finne a aflat de toate astea? Crezi că de aceea a 
ucis-o pe fosta ta soție? 

Harry încuviință. 

— Ochi pentru ochi, dinte pentru dinte. 

— Logic, ar fi trebuit să-l ucidă pe Oleg. 


Harry ridică din sprâncene. 

— Deci îi ştii numele? 

— Vorbeşti mult când eşti beat, Harry. Şi excesiv despre 
fosta ta soție şi despre băiat. 

— Oleg nu e al meu, e din prima căsnicie a lui Rakel. 

— Mi-ai povestit şi asta, dar asta nu e doar biologie? 

Harry clătină din cap. 

— Nu pentru Svein Finne. El nu l-a iubit pe Valentin 
Gjertsen ca persoană, abia dacă îl ştia. L-a iubit pe Valentin 
pur şi simplu pentru că avea genele lui. Forța motrice care îl 
animă pe Finne este nevoia lui de a-şi răspândi sămânța şi 
de a concepe copii. Biologia înseamnă totul pentru el. E felul 
lui de a accede la viața veşnică. 

— E patologic. 

— Chiar aşa? 

Harry îşi privi ţigara. Se întrebă unde era cancerul de 
plămâni pe lista deja aglomerată a potenţialelor sale cauze 
de deces şi continuă: 

— Poate că suntem mai strâns legați de biologie decât ne 
place să credem. Poate că ne naştem cu toţii nişte şovini, 
rasişti şi naționalişti ereditari, cu o dorință instinctivă de 
dominație globală pentru familia noastră. Iar apoi învăţăm 
să o ignorăm în mai mică sau mai mare măsură. Cei mai 
mulți dintre noi, oricum. 

— Însă tot dorim să aflăm de unde provenim, în termeni 
pur biologici. Ştiai că în cei peste 20 de ani petrecuţi la 
Institutul Medico-Legal am constatat o creştere de 300% a 
numărului de teste ADN cerute de oameni care vor să afle 
cine e tatăl lor sau dacă fiul sau fiica este cu adevărat 
copilul lor? 

— O curiozitate. 

— Asta ne spune ceva despre modul în care identitatea se 
leagă de moştenirea noastră genetică. 

— Crezi? 


— Da. 

Ea îşi luă paharul cu vin pe care îl lăsase pe noptieră. 

— Dacă n-aş fi crezut, n-aş fi fost aici. 

— În pat cu mine? 

— În Norvegia. Am venit aici să-mi găsesc tatăl. Mamei 
mele nu i-a plăcut niciodată să vorbească despre el, tot ce 
ştiam era că venise din Norvegia. După moartea ei, mi-am 
cumpărat bilet şi am venit să-l caut. În primul an am avut 
trei slujbe diferite. Tot ce ştiam despre tatăl meu era că este 
probabil inteligent, deoarece mama era mediocră, dar eu am 
obținut mereu note maxime în România şi mi-a luat doar 
şase luni ca să vorbesc fluent norvegiana. Dar nu mi-am 
putut găsi tatăl. Aşa că am obținut un grant ca să studiez 
chimia la NTNU, apoi o slujbă la Institutul Medico-Legal şi 
m-am specializat pe analize ADN. 

— Unde puteai continua să îl cauţi. 

— Da. 

— Şi? 

— L-am găsit. 

— Serios? Probabil că ai avut noroc, deoarece, din ce ştiu 
eu, voi ştergeţi profilurile ADN din cazurile de paternitate 
după un an. 

— În cazurile de paternitate, da. În acea clipă Harry 
înțelese. 

— Ţi-ai găsit tatăl în baza de date a poliției. Avea cazier? 

— Da. 

— Mhm. Ce făcu... 

Buzunarul pantalonilor lui Harry vibra. Harry se uită la 
număr. Apăsă pe Răspunde. 

— Bună, Kaja. Ai primit mesajul meu? 

— Da. 

Vocea ei se auzea moale în urechea lui. 

— Şi? 


— Şi sunt de acord, cred că ai descoperit motivul lui 


Finne. 

— Asta înseamnă că mă vei ajuta? 

— Nu ştiu. 

În pauza care urmă, Harry auzi respirația Kajei într-o 
ureche şi respirația Alexandrei în cealaltă. 

— Pari că stai întins, Harry. Eşti acasă? 

— Nu, e la Alexandra. 

Vocea Alexandrei răsună în urechea lui Harry. 

— Cine e? întrebă Kaja. 

— A fost... Alexandra. 

— În cazul ăsta, nu te deranjez. Noapte bună. 

— Nu deranjezi... 

Însă Kaja închisese deja. 

Harry se uită la telefon. Îl băgă înapoi în buzunar. Îşi 
stinse ţigara pe marginea aplicei cubice pentru lumină de pe 
noptieră şi îşi cobori picioarele de pe pat. 

— Unde pleci? 

— Acasă, răspunse Harry, după care se aplecă şi o sărută 
pe Alexandra pe frunte. 

Harry mergea cu pas întins către vest, în vreme ce mintea 
lui analiza informaţiile. 

Îşi scoase telefonul şi îl sună pe Bjorn Holm. 

— Harry? 

— Finne a fost. 

— Trezim copilul, Harry, nu putem aştepta până mâine? 
zise Bjorn. 

— Svein Finne este tatăl lui Valentin Gjertsen. 

— Oh, la dracu”. 

— Motivul e răzbunarea sângelui. Sunt convins. Trebuie 
să emiţi o alertă pentru Finne, iar după ce obţii adresa lui 
trebuie să faci rost de un mandat de percheziţie. Dacă 
găseşti cuțitul, rezolvăm cazul... 

— Eu te aud, Harry. Dar Gert a adormit în fine şi trebuie 
să dorm şi eu puţin. Şi nu sunt deloc sigur că obținem un 


mandat de percheziție aşa. Probabil că trebuie ceva mai 
concret. 

— Dar aici este o răzbunare de familie, Bjorn. E în firea 
noastră. N-ai proceda şi tu la fel dacă l-ar omori cineva pe 
Gert? 

— Asta e o întrebare tâmpită. 

— Gândeşte-te la asta. 

— Of, nu ştiu ce să spun, Harry. 

— Nu ştii? 

— Pe mâine. Bine? 

Harry închise ochii strâns şi se înjură în sinea lui. 

— Bineînţeles. Îmi cer scuze dacă mă comport ca un idiot, 
Bjorn, pur şi simplu nu suport să... 

— E-n regulă, Harry. Hai să discutăm despre asta mâine. 
Şi câtă vreme eşti suspendat, cel mai bine ar fi dacă nu ai 
spune nimănui că noi doi discutăm despre caz. 

— Bineînţeles. Dormi, omule. 

Sâmbătă seara. În faţa lui, pe trotuar, vedea o fată beată 
care plângea cu capul lipit de un zid. Un tip stătea în 
spatele ei, aplecat, încercând să o consoleze ținându-şi 
mâna pe spinarea ei. 

— Regulează alte femei! țipa fata. Nu-i pasă de mine! 
Nimănui nu-i pasă de mine! 

— Mie îmi pasă, rosti tipul cu voce înceată. 

— Mda, ție, pufni ea disprețuitor, continuând să plângă. 

Harry surprinse privirea tipului când trecu pe lângă ei. 

Sâmbătă seara. La 100 de metri în fața lui, pe acelaşi 
trotuar, se vedea un bar. Poate că ar fi fost mai bine să 
traverseze ca să-l evite. Traficul nu era deloc aglomerat, doar 
câteva taxiuri. De fapt, multe taxiuri. Şi ele formau un zid 
de vehicule negre care făceau imposibilă traversarea străzii. 
La naiba! 

Truls Berntsen urmărea al şaptelea şi ultimul sezon din 
The Shield. Se întrebase dacă să arunce rapid o privire pe 


Pornhub, dar decisese să nu o facă: era posibil ca cineva de 
la 1T să fi activat istoricul site-urilor vizitate de angajați. 
Truls se uită din nou la ceas. Acasă la el internetul mergea 
mai încet şi oricum venise vremea să se culce. Îşi puse geaca 
şi trase de fermoar. Însă îl deranja ceva. Nu ştia ce exact, 
deoarece îşi petrecuse ziua pe cheltuiala contribuabililor 
fără să facă ceva util, o zi la sfârşitul căreia se putea duce la 
culcare ştiind că se desfăşurase din nou în favoarea lui. 

Truls Berntsen se uită la telefon. 

Era o stupizenie, dar dacă îl împiedica să se mai 
gândească la asta, cu atât mai bine. 

— Ofițerul de serviciu. 

— Aici e Truls Berntsen. Femeia pe care ai trimis-o sus a 
completat cumva o plângere împotriva lui Svein Finne când 
a revenit la tine? 

— Nu a revenit. 

— A plecat pur şi simplu? 

— Probabil că da. 

Truls Berntsen închise. Se gândi câteva clipe. Formă din 
nou un număr. Aşteptă. 

— Harry. 

Truls abia dacă distingea vocea colegului său pe fundalul 
muzicii şi strigătelor. 

— Eşti la o petrecere? 

— La bar. 

— Au pus Motorhead, rosti Truls. 

— Iar ăsta e singurul lucru pozitiv care se poate spune 
despre localul ăsta. Ce doreşti? 

— Svein Finne. Încerci să-l ţii sub supraveghere. 

— Şi? 

Truls îi povesti despre vizita pe care o avusese mai 
devreme în cursul zilei. 

— Mhm. Ai numele femeii şi numărul ei de telefon? 

— Dagny cumva. Poate Jensen. Îl poţi întreba pe ofițerul 


de serviciu dacă i-a luat detaliile, dar mă îndoiesc. 

— De ce? 

— Cred că ea se teme că Finne va afla că a fost aici. 

— Bine. Nu-l pot suna pe ofițerul de serviciu, sunt 
suspendat. Poţi face tu asta pentru mine? 

— Tocmai voiam să plec acasă. 

Truls ascultă tăcerea de la celălalt capăt al convorbirii. În 
fundal, Lemmy interpreta Killed by Death. 

— Bine, mormăi Truls. 

— Încă ceva. Legitimaţia mea a fost dezactivată, aşa că nu 
mai pot intra în birou. Îmi poţi aduce tu pistolul de serviciu 
din sertarul de jos în față la Olympen, peste 20 de minute? 

— Pistolul? Pentru ce-l vrei? 

— Ca să mă protejez de relele din lume. 

— Sertarele tale sunt încuiate. 

— Dar tu ai o copie a cheii. 

— Cum? Ce te face să crezi asta? 

— Am observat că bagi diverse lucruri acolo. Iar o dată ai 
folosit locul ăla ca să depozitezi o bilă de haşiş confiscată de 
cei de la Antidrog, după cum arăta punga. 

Ca să nu fie găsită în sertarele tale dacă începeau să o 
caute. 

Truls nu răspunse. 

— Ei bine? 

— În 15 minute, grohăi Truls. Fix. N-am de gând să 
îngheț în frig aşteptându-te. 

Kaja Solness stătea cu brațele încrucişate la piept, privind 
pe fereastra livingului. Îi era frig. Mereu îi era frig. În Kabul, 
unde temperatura varia zilnic de la -5 grade la +30 de grade, 
frisoanele nocturne o puteau apuca în iulie la fel de bine ca 
în decembrie, iar ea nu avea altceva de făcut decât să 
aştepte până dimineață, când soarele deşertului începea să 
o încălzească din nou. Fratele ei fusese la fel şi odată îl 
întrebase dacă nu cumva se născuseră amândoi cu sânge 


rece, incapabili să-şi regleze temperatura corpului şi 
depinzând de căldura exterioară ca să nu moară de frig, ca 
reptilele. Vreme îndelungată crezuse că era adevărat. Că ea 
nu se putea controla. Că depindea în mod invariabil de 
mediu. Depindea de alții. 

Privi în întunericul de afară. Îşi plimbă privirea de-a 
lungul gardului grădinii. 

Oare el stătea pe acolo, undeva? 

Imposibil de ştiut. Întunericul era impenetrabil, iar un 
individ ca el ştia perfect cum să stea ascuns. 

Kaja tremura, dar nu se temea. Deoarece acum ştia că n- 
avea nevoie de alți oameni. Îşi putea modela singură viaţa. 

Se gândi la sunetul vocii celeilalte femei. 

Nu, e la Alexandra. 

Viaţa ei. Şi a altora. 

Dagny Jensen se opri brusc. leşise la plimbarea ei 
duminicală obişnuită, de-a lungul malului râului Akerselva. 
Ca să dea de mâncare rațelor. Ca să le zâmbească familiilor 
cu copii mici şi câini. Ca să se uite după primii fulgi de 
zăpadă. Orice, doar să nu mai gândească. Se gândise toată 
noaptea, iar acum tot ce-şi dorea era să uite. 

Numai că el n-o lăsa. Se uită lung la silueta care stătea în 
fața uşii de acces în clădire. Bătea cu picioarele în pământ, 
ca şi cum încerca să şi le păstreze calde. Ca şi cum 
aşteptase multă vreme. Dădu să se întoarcă şi să plece, 
când realiză că nu era el. Tipul de acum era mai înalt decât 
Finne. 

Dagny se apropie de el. 

Nu avea părul lung, ci o claie de păr blond, dezordonat. 
Dagny se apropie şi mai mult. 

— Dagny Jensen? întrebă bărbatul. 


— Da? 

— Harry Hole. Poliția din Oslo. 

Rostise vorbele printre dinți. 

— Despre ce e vorba? 

— Ieri ai vrut să raportezi un viol. 

— M-am răzgândit. 

— Aşa am înţeles. Te temi. 

Dagny se uită la el. Era neras, avea ochii injectaţi şi o 
cicatrice sângerie care îi străbătea o parte a feței ca un 
indicator de Intrare Interzisă. Dar chiar dacă fața lui emana 
aceeaşi brutalitate ca fața lui Svein Finne, se vedea ceva în 
ea care îi înmuia expresia, ceva care o făcea aproape 
arătoasă. 

— Chiar aşa? întrebă ea. 

— Da. lar eu mă aflu aici ca să-ţi cer ajutorul în prinderea 
individului care te-a violat. 

Dagny tresări. 

— Pe mine? Ai înțeles greşit, Hole. Nu sunt eu cea violată. 
Asta dacă a fost vorba de un viol. 

Hole nu replică. Se uită doar în ochii ei. Acum el era cel 
care o privea cu duritate. 

— Încerca să te lase gravidă. Iar acum, că speră că-i porţi 
copilul, te supraveghează. A venit deja la tine? 

Dagny clipi de două ori. 

— De unde ştii... 

— Asta e obsesia lui. Ţi-a spus ce ţi-ar face dacă ai 
încerca să avortezi? 

Dagny Jensen înghiți în sec. Dădu să-i ceară să plece, dar 
ezită. Nu ştia dacă putea avea încredere în ce-i spusese 
despre Finne, însă acest polițist emana ceva ce alții nu 
aveau. Determinare. Se citea hotărârea la el. Poate că e cam 
ca la preoți, avem încredere în ei fiindcă suntem disperaţi să 
credem că ceea ce ne spun e adevărat, îşi zise Dagny. 

Dagny turnă cafea în ceştile de pe masa ei mică, 


extensibilă, de bucătărie. 

Polițistul înalt se ghemuise pe scaun între blat şi masă. 

— Deci Finne vrea să te întâlneşti cu el la biserica catolică 
din Vika diseară? La ora 21? 

Nu o întrerupsese deloc cât ea vorbise, nu-şi luase notițe, 
însă privirea lui injectată rămăsese fixată asupra ei, dându-i 
senzaţia că-i absorbea fiecare cuvânt, că vedea cu ochii 
minţii ce trăise ea, cadru cu cadru, filmul scurt de groază 
care rula continuu în mintea ei. 

— Da, zise ea. 

— Bun. E clar că l-am putea sălta acolo. Ca să-l ducem la 
interogatoriu. 

— Dar n-aveţi nicio dovadă. 

— Nu. Fără dovezi am fi nevoiți să-i dăm drumul, şi dacă 
şi-ar da seama că ne-ai spus... 

— ... aş fi într-un pericol şi mai mare decât sunt acum. 

Polițistul încuviință. 

— De-asta nu am depus plângere împotriva lui. E ca şi 
cum ai împuşca un urs, nu? Dacă nu-l dobori cu primul foc 
de armă, nu vei avea timp să reîncarci înainte ca el să te 
înhaţe. Caz în care e mai bine să nu fi tras acel prim foc. 

— Mhm. Pe de altă parte, chiar şi cel mai mare urs poate 
fi doborât cu un singur foc de armă bine ţintit. 

— Cum, totuşi? 

Polițistul înconjură ceaşca de cafea cu palma. 

— Există mai multe modalități. Una ar fi să te folosim ca 
momeală. Să porți un microfon ascuns şi să-l faci să 
vorbească despre viol. 

Harry se uită în jos, la masă. 

— Continuă, rosti ea. 

El îşi ridică privirea. Albastrul irisurilor lui părea spălăcit. 

— Va trebui să-l întrebi despre consecințe dacă nu faci 
ce-ţi cere. Astfel vom avea dovada amenințărilor. Dacă 
dispunem de ea şi de o discuţie în care confirmă indirect 


violul, avem destule dovezi pe bandă ca să obținem 
condamnarea lui. 

— Încă mai folosiți bandă de înregistrat? 

Polițistul îşi duse ceaşca la buze. 

— Scuze, doar că sunt aşa de... 

— Bineînţeles, rosti el. Şi aş înțelege perfect dacă ai 
refuza. 

— Ai spus ceva de mai multe modalități? 

— Da. 

Polițistul nu mai continuă, se mulțumi să soarbă din 
cafea. 

— Dar? 

Polițistul ridică din umeri. 

— Din multe puncte de vedere, o biserică este locul 
perfect. Nu sunt zgomote, nu e nimic care să ne împiedice să 
obținem o înregistrare de bună calitate. Iar tu ai fi într-un 
loc public unde el nu te-ar putea ataca... 

— Eram într-un loc public şi data trecută. 

— ... iar noi am putea să fim acolo ca să monitorizăm 
situația. 

Dagny se uită la Harry. Recunoscu ceva în privirea lui. Şi 
înțelese despre ce era vorba. Văzuse acelaşi lucru în propria 
privire; la început crezuse că oglinda reflecta greşit. Ceva din 
vocea lui o aduse în postura elevilor care dădeau nesiguri 
explicaţii închipuite despre motivul pentru care nu-şi 
făcuseră temele. Se duse la aragaz, lăsă jos ibricul şi privi pe 
fereastră. Vedea oameni ieşiţi la plimbarea de duminică, dar 
nu şi pe el. Viața în jurul ei devenise un soi de idilă 
nefirească, chinuită. Dagny nu se gândise niciodată aşa la 
viață, crezuse mereu că aşa trebuia să fie. 

Se întoarse şi se aşeză pe scaunul de bucătărie. 

— Dacă fac asta, trebuie să fiu sigură că el nu mai apare. 
Înţelegi, Hole? 

— Da, înțeleg. Şi ai cuvântul meu că nu-l vei mai vedea 


niciodată pe Svein Finne. Niciodată. Bine? 

Niciodată. Dagny ştia că nu era adevărat. Aşa cum ştiuse 
şi că ceea ce spusese preoteasa despre mântuire nu era 
adevărat. Că erau vorbe de alinare. Dar funcționase. Chiar 
dacă vedem dincolo de „niciodată” şi „mântuire”, sunt chei 
care descuie uşa inimii, iar inima crede ce vrea ea să creadă. 
Dagny simţea deja că respira mai uşurată. Închise ochii pe 
jumătate. lar când se uita la el aşa, cu lumina dinspre 
fereastră formând un halou în jurul capului său, nu mai 
vedea durerea din ochii polițistului şi nu-i mai auzea 
falsitatea din voce. 

— Bine. Spune-mi cum procedăm. 

Harry se opri pe stradă în fața casei Kajei Solness şi 
formă numărul ei de telefon pentru a treia oară. Acelaşi 
rezultat. Persoana apelată are telefonul închis sau se află... 

Deschise poarta din fier forjat care scârțâia şi se apropie 
de casă. 

Era o nebunie. Bineînţeles că era o nebunie. Dar ce 
altceva putea face? 

Sună la sonerie. Aşteptă. Sună din nou. 

Îşi lipi ochiul de vizorul din uşă şi îi văzu haina, cea pe 
care o purtase la înmormântare, atârnând în cuier. lar 
cizmele ei negre înalte erau pe raftul de pantofi de dedesubt. 

Înconjură casa. Pe iarba aplatizată şi uscată aflată la 
umbra din partea de nord a casei se vedeau încă petice de 
zăpadă. 

Ridică privirea spre fereastra încăperii despre care ştia că 
era dormitorul ei, deşi în mod evident ea ar fi putut să se fi 
dus într-una dintre celelalte camere. Când se aplecă să 
adune suficientă zăpadă pentru a face un bulgăre, o văzu. O 
urmă de încălțăminte în zăpadă. O urmă de cizmă sau 
bocanc. Creierul lui începu o căutare frenetică. Găsi ce 
căuta. O urmă similară în zăpada din afara casei din 
Holmenkollen. 


Îşi băgă mâna în buzunarul hainei. Evident, urma de 
încălțăminte putea fi complet diferită. La fel de evident, ea ar 
fi putut să plece de acasă. Strânse cu degetele patul 
pistolului, un Heckler & Koch P3OL, se ridică şi porni cu 
paşi mari şi silențioşi înapoi spre treptele de la intrare. 
Apucă pistolul de ţeavă, astfel încât să poată sparge cu 
patul vizorul din uşă, dar mai întâi apăsă pe clanţă. 

Uşa era deschisă. 

Păşi înăuntru. Ascultă. Linişte. Adulmecă. Detectă doar 
un iz slab de parfum - al Kajei - provenind probabil de la 
eşarfa atârnată în cuier, lângă haină. 

Străbătu holul ținând pistolul în fața lui. 

Uşa de la bucătărie era deschisă, iar butonul espresorului 
lucea roşu. Harry îşi întări strânsoarea patului armei şi lipi 
degetul pe trăgaci. Continuă în restul casei. Uşa de la living 
era întredeschisă. Un bâzâit. Ca de muşte. Harry împinse 
prudent uşa cu piciorul, continuând să ţină arma în fața lui. 

Era întinsă pe podea. Avea ochii închişi, iar braţele erau 
încrucişate la piept peste cardiganul de lână care-i era prea 
mare. Trupul şi chipul ei palid erau scăldate de lumina care 
intra prin fereastră. 

Harry dădu drumul aerului din plămâni cu un geamăt. Îşi 
cobori pistolul şi se ghemui. Prinse între degetul mare şi 
arătător vârful papucului ei uzat şi strânse. 

Kaja tresări, ţipă şi îşi scoase căştile din urechi. 

— Fir-ar să fie, Harry! 

— Scuze, am încercat să dau de tine. Am nevoie de ajutor. 

Se aşeză pe covor lângă ea. 

Kaja îşi închise ochii şi îşi duse o mână la piept, încă 
puternic speriată. 

— Ai mai spus asta. 

Ceea ce păruse mai înainte un bâzâit din căşti se auzea 
acum clar: o piesă hard rock cunoscută, la volum maxim. 

— Şi tu m-ai sunat fiindcă voiai să te conving să accepţi, 


zise el, scoțându-şi pachetul de țigări. 

— Nu sunt genul care se lasă convinsă, Harry. 

El dădu din cap înspre căşti. 

— Te-ai lăsat convinsă să asculți Deep Purple. 

Detectase cumva o uşoară îmbujorare în obraji? 

— Asta doar pentru că ai afirmat că sunt cea mai bună 
trupă din categoria „neintenționat ridicolă, dar încă 
valoroasă”. 

Harry îşi puse o ţigară neaprinsă între buze. 

— Mhm. Considerând că planul ăsta e din aceeaşi 
categorie, mă bazez că va fi de interes şi... 

— Harry... 

— Şi ţine minte că, ajutându-mă pe mine să bag după 
gratii un violator celebru, ajuţi toate femeile din oraşul ăsta. 
Îl ajuţi pe Oleg prin pedepsirea individului care i-a ucis 
mama. Şi m-ai ajuta pe mine să... 

— Încetează, Harry. 

— ... ies dintr-o situație pentru care doar eu sunt vinovat. 

Ea ridică o sprânceană. 

— Da? 

— Am recrutat una dintre victimele violurilor lui Svein 
Finne ca momeală, pentru a-l prinde în flagrant. Am convins 
o femeie nevinovată să poarte microfon şi să-l înregistreze 
spunându-i că o să fie o operaţiune a poliției, când, în 
realitate, e un one man show regizat de un ofițer de poliție 
suspendat. Şi complicea lui, o fostă colegă. Tu. 

Kaja se uită lung la el. 

— Glumeşti. 

— Nu, răspunse Harry. Se pare că n-am limite morale 
când e vorba de cât de departe sunt dispus să merg ca să-l 
prind pe Svein Finne. 

— Sunt exact cuvintele pe care voiam să le spun. 

— Am nevoie de tine, Kaja. Eşti cu mine? 

— De ce naibii aş face asta? E pură nebunie. 


— De câte ori am ştiut cine e vinovatul, dar n-am putut 
face nimic fiindcă trebuia să respectăm procedura? Ei bine, 
tu nu mai eşti în poliție, nu trebuie să respecţi nicio regulă. 

— Dar tu trebuie, chiar dacă eşti suspendat. Nu îţi rişti 
doar slujba, ci şi libertatea. Tu eşti cel care va ajunge la 
închisoare. 

— N-o să pierd nimic, Kaja. Nu mai am nimic de pierdut. 

— Cum rămâne cu somnul? Ai idee la ce o expui pe 
femeia asta? 

— Nu-mi pierd nici somnul. Dagny Jensen ştie că nu vor 
fi urmate regulile, m-a citit. 

— A zis ea asta? 

— Nu. Şi mergem mai departe. Ca ea să poată susține 
apoi că a crezut că era o operaţiune legală a poliției, să nu 
rişte nimic. E la fel de dornică să-l vadă eliminat pe Svein 
Finne. 

Kaja se rostogoli pe burtă şi se ridică pe coate. 

Mânecile cardiganului alunecară de-a lungul brațelor ei 
lungi şi subțiri. 

— Eliminat Ce vrei să spui mai exact cu asta? 

Harry ridică din umeri. 

— Scos din joc. Îndepărtat. 

— Îndepărtat din...? 

— De pe străzi. Din viața publică. 

— Aşadar, băgat la puşcărie? 

Harry se uită lung la ea în vreme ce trăgea din ţigara 
neaprinsă. Încuviinţă. 

— De exemplu. 

Kaja clătină din cap. 

— Nu ştiu dacă am curaj, Harry. Tu eşti... diferit. Ai forțat 
mereu limitele, dar acum nu eşti tu însuţi. Ăştia nu suntem 
noi înşine. Chestia asta e... 

Clătină din cap. 

— Spune-i pe nume, zise Harry. 


— E ură pură. E un amestec oribil de ură şi durere. 

— Ai dreptate. lar eu am greşit. Încă n-am pierdut totul. 
Mi-a mai rămas ura, zise Harry, apoi îşi scoase ţigara din 
gură şi o băgă la loc în pachet. 

Se ridică şi ieşi din living, auzind sunetul ca un bâzâit al 
muzicii, în vreme ce lan Gillan urla în vibrato că avea să 
facă lucrurile mai grele pentru tine, că tu... Fraza rămase 
neterminată, căci chitara lui Ritchie Blackmore preluă 
înainte ca Gillan să ajungă la concluzie: în foc... Harry ieşi 
din casă, ajunse pe trepte şi merse mai departe în lumina 
orbitoare a zilei. 

Pia Bohr ciocăni la uşa dormitorului fiicei ei. 

Aşteptă. Niciun răspuns. 

Împinse uşa şi o deschise. 

El stătea pe pat cu spatele la ea. Era încă îmbrăcat cu 
uniforma de camuflaj. Pe pat stăteau înşirate pistolul, 
pumnalul în teacă şi ochelarii lui de vedere nocturnă. 

— Trebuie să încetezi, rosti Pia. Mă auzi, Roar? Nu mai 
merge aşa. 

E] se întoarse către ea. 

Ochii inj ectați şi fața plină de dâre arătau că plânsese. Şi 
că, probabil, nu dormise deloc. 

Unde ai fost noaptea trecută? Roar? Mie poți să-mi 


spui. 

Soțul ei, sau bărbatul care îi fusese pe vremuri soț, se 
întoarse spre fereastră. Pia Bohr oftă. El nu spunea 
niciodată unde fusese, însă urmele de noroi de pe podea 
sugerau că se dusese în pădure. Sau pe câmp. Ori la o 
groapă de gunoi. 

Se aşeză la celălalt capăt al patului. Avea nevoie de 
distanță. Distanța pe care ai vrea să o păstrezi față de un 
străin. 

— Ce ai făcut? întrebă ea. Ce ai făcut, Roar? 

Aşteptă temătoare replica lui. Când el nu răspunse după 


cinci secunde, ea se ridică şi ieşi tăcută din cameră. 
Aproape uşurată. Indiferent ce ar fi făcut el, ea era 
nevinovată. Îl întrebase de trei ori. Ce-i mai putea cere 
cineva să facă? 

Dagny se uită la ceasul de la mână în lumina de deasupra 
intrării în biserica catolică. Ora 21. Dacă Finne nu venise? 
Vuietul traficului se auzea dinspre Drammensveien şi 
Munkedamsveien, dar când se uită în lungul străzii înguste 
care ducea spre Slottsparken, nu văzu maşini sau oameni. 
Nimic nici în direcția Aker Brygge şi a fiordului. Ochiul 
furtunii, punctul orb al oraşului. Biserica era înghesuită 
între două clădiri de birouri şi nu erau indicatoare pentru 
ea. Clădirea se subția înspre vârf şi avea o turlă ascuțită, 
dar pe fațadă nu exista nicio cruce, nicio statuie a lui lisus 
sau a Fecioarei Maria, niciun citat în latină, Incrustaţiile de 
pe uşa masivă de lemn - lată, înaltă şi descuiată - te puteau 
duce cu gândul la religie, însă, în afară de asta, din câte ştia 
Dagny putea fi intrarea într-o sinagogă, o moschee sau un 
templu al vreunei congregații mici. Dacă te apropiai, puteai 
citi pe un afiş închis într-un avizier cu geam de lângă uşă că 
în acea duminică fuseseră slujbe încă de dimineață 
devreme. În norvegiană, engleză, poloneză şi vietnameză. 
Ultima - în poloneză - se încheiase de jumătate de oră. 
Zgomotul nu încetase, însă acea stradă rămânea tăcută. Cât 
de singură era? Dagny nu-l întrebase pe Harry Hole câţi 
colegi poziționase ca să o supravegheze, dacă vreunul era 
afară sau erau toți înăuntru. Posibil pentru că nu dorise să 
ştie, s-ar fi putut deconspira. Privi de-a lungul ferestrelor şi 
uşilor de pe cealaltă parte a străzii, sperând. Dar şi 
deznădăjduită. În adâncul sufletului avea senzaţia că Hole 
era singur. El şi ea. Asta încercase să-i transmită Hole cu 


privirea aia. După plecarea lui, ea verificase online şi 
primise confirmarea a ceea ce credea că citise undeva în 
ziare. Harry Hole era un ofițer faimos de poliție şi soțul bietei 
femei care fusese ucisă recent. Cu un cuțit. Asta explica 
expresia lui, de ceva distrus, oglinda spartă. Dar acum era 
prea târziu. Pusese lucrurile în mişcare şi le-ar fi putut opri, 
dar nu fusese în stare să o facă. NU, probabil că ea nu se 
minţea pe sine mai mult decât o făcuse Hole. Îi văzuse 
pistolul. 

Îi era frig, ar fi trebuit să poarte haine mai groase. Dagny 
se uită din nou la ceas. 

— Pe mine mă aştepţi? 

Inima ei stătu în loc. 

Cum naibii reuşise el să se furişeze fără ca ea să-l vadă 
venind? 

Dădu din cap. 

— Suntem singuri? 

Dagny încuviință din nou. 

— Serios? N-a mai venit nimeni să sărbătorească 
legământul nostru marital? 

Dagny a deschis gura ca să răspundă, dar din ea nu ieşi 
niciun sunet. 

Svein Finne zâmbi. Cu buzele lui groase şi umede ridicate 
peste dinţii galbeni. 

— Trebuie să respiri, dragă. Nu vrem ca micuțul nostru 
să sufere leziuni cerebrale din lipsă de oxigen, nu? 

Dagny se conformă. Respiră. 

— Trebuie să vorbim, zise ea cu voce tremurândă. Cred că 
sunt gravidă. 

— Bineînţeles că eşti. 

Dagny abia reuşi să se oprească din gestul instinctiv de a 
se da înapoi, când el îşi ridică brațul — iar pentru o clipă ea 
văzu lumina lămpii de deasupra uşii bisericii strălucind prin 
gaura din palma lui, înainte ca el să-şi pună mâna caldă şi 


uscată pe obrazul ei. Dagny îşi aminti să respire şi înghiți în 
gol. 

— Trebuie să vorbim despre chestiuni practice. Putem să 
intrăm? 

— Înăuntru? 

— În biserică. Afară e frig. 

— Bineînțeles. În definitiv ne căsătorim. N-avem timp de 
pierdut. 

Bărbatul îşi plimbă palma pe partea laterală a gâtului ei. 
Ea îşi ascunsese microfonul minuscul în sutien, între cupele 
acestuia, pe sub puloverul subţire şi palton. Hole spusese că 
nu puteau fi siguri că vor obţine o înregistrare decentă până 
ce ea nu îl băga în biserică, unde aveau să dispară 
zgomotele de fundal ale oraşului, şi unde ea ar fi avut un 
motiv să-şi dea jos paltonul, care atenua sunetele. El n-avea 
cum să mai scape acolo, iar poliţiştii aveau să-l înşface pe 
Finne imediat ce aveau suficiente dovezi ca să-l pună sub 
acuzare. 

— Deci intrăm? rosti Dagny, trăgându-se de sub 
mângâierea lui. 

Îşi vâri mâinile în buzunarele paltonului şi reuşi să se 
prefacă vizibil înfrigurată. 

Finne nu se mişcă de pe loc. Închise ochii, îşi dădu capul 
pe spate şi adulmecă aerul. 

— Simt un miros, zise el. 

— Un miros? 

Individul deschise ochii şi se uită din nou la ea. 

— Miroase a amărăciune, Dagny. A disperare. A durere. 

De această dată, Dagny nu mai avu nevoie să se prefacă 
înfrigurată. 

— Data trecută nu miroseai aşa. Ai avut parte de o vizită? 

— O vizită? Din partea cui? 

Dagny încercă să râdă, dar nu reuşi decât să scoată un 
sunet ca de tuse. 


— Nu ştiu. Dar e ceva familiar la mirosul ăsta. Dă-mi voie 
să caut prin amintirile mele... 

Îşi duse un deget sub bărbie. Se încruntă. O studie cu 
privirea. 

— Dagny, să nu-mi spui că ai... Doar nu ai... aşa ai făcut, 
Dagny? 

— Ce anume? 

Ea încercă să mascheze fiorul de panică pe care îl simțea 
urcându-i în sus prin corp. 

El clătină cu tristețe din cap. 

— Citeşti Biblia, D agny?  Cunoşti parabola 
semănătorului? Sămânța lui e cuvântul. Promisiunea. Iar 
dacă sămânţa nu încolțeşte, va veni Satana ca s-o devoreze. 
Satana va lua credința cu el. Ne va lua copilul, Dagny. 
Deoarece eu sunt semănătorul. Întrebarea e: te-ai întâlnit 
cu Satana? 

Dagny înghiți în gol mişcându-şi capul, nesigură dacă 
nega sau încuviința. 

Svein Finne oftă. 

— Am conceput un copil împreună, într-un moment 
neprețuit de iubire. Dar poate că regreți asta acum, poate că 
nu vrei un copil. Dar nu poți merge mai departe cu o crimă 
comisă cu sânge-rece, câtă vreme ştii că e un copil făcut din 
dragoste adevărată, aşa că încerci să găseşti ceva care să-ți 
permită să te descotoroseşti de el. 

Vorbea tare, iar buzele lui moi formulau cuvintele foarte 
limpede. Ca un actor pe scenă, îşi zise ea. Folosind volumul 
şi dicția astfel încât fiecare vorbă să se audă bine chiar şi 
din ultimul rând. 

— Aşadar îți minţi propria conştiinţă, Dagny. Îţi spui că 
asta nu s-a întâmplat, eu n-am vrut, el m-a forțat. Şi îți mai 
spui că îi vei putea convinge pe poliţişti să te creadă. 
Deoarece tipul ăla, Satana, ţi-a spus că am fost închis 
pentru alte aşa-zise violuri. 


— Te înşeli, rosti Dagny, renunțând la orice tentativă de 
a-şi controla tremurul din voce. Nu intrăm? 

Se auzea singură cum ajunsese să implore. 

Finne îşi înclină capul într-o parte. Ca o pasăre care se 
uită la pradă înainte de a ataca. Aproape contemplativ, ca şi 
cum nu s-ar fi decis încă dacă s-o lase în viață sau nu. 

— Jurământul de căsătorie e treabă serioasă, Dagny. Nu 
vreau să intri în el cu uşurinţă sau să acționezi pripit. Şi 
pari... nesigură. Poate că ar fi mai bine să mai aşteptăm 
puţin? 

— Nu putem discuta despre asta? înăuntru? 

— Când nu sunt sigur, zise Finne, îl las pe tatăl meu să 
decidă. 

— Tatăl tău? 

— Da. Soarta. 

Îşi băgă mâna în buzunarul pantalonilor şi scoase ceva, 
prins între degetul mare şi arătător. Un obiect mic de metal 
albastru-cenuşiu. Un zar. 

— Ăsta e tatăl tău? 

— Soarta e tatăl nostru, al tuturor, Dagny. Dacă iese un 
unu sau un doi înseamnă că ne căsătorim azi. Trei sau 
patru înseamnă că aşteptăm altă zi. Cinci sau şase 
înseamnă... 

Se aplecă înainte şi şopti la urechea ei. 

— Că m-ai trădat şi atunci va trebui să-ți retez beregata, 
acum şi aici. lar tu vei sta pe loc supusă şi tâmpită ca un 
miel de sacrificiu ce eşti şi vei accepta ce ți se întâmplă. 
Întinde palma! 

Finne se îndreptă de spate. Dagny se uită la el. În ochii lui 
nu se citea nicio emoție, cel puțin nu una pe care s-o 
recunoască: nici mânie, nici compasiune, nici dorință, nici 
nervozitate, nici amuzament, nici ură, nici iubire. Nu vedea 
în ei decât voință. Voința lui. O forță hipnotică, 
poruncitoare, care nu cerea motivaţie sau logică. Dagny ar fi 


vrut să țipe. Ar fi vrut să fugă. În schimb, întinse palma. 

Fin ne scutură zarul în căuşul palmelor lui. Apoi îşi 
întoarse rapid palma de jos şi o puse peste cea a lui Dagny. 
Ea îi simţi pielea caldă, uscată şi aspră şi se înfioră. 

El îşi ridică palma. Se uită în palma ei. Gura i se lăți într- 
un zâmbet larg. 

Dagny nu mai respira. Îşi trase palma înapoi. Zarul arăta 
trei puncte negre. 

— Ne vedem în curând, draga mea, rosti Finne, ridicându- 
şi privirea. Promisiunea mea rămâne valabilă. 

Dagny privi automat spre cer, unde luminile oraşului 
colorau norii. Când îşi cobori din nou privirea, Finne 
dispăruse. Auzi un zgomot dinspre una dintre porțile 
clădirilor de pe cealaltă parte a străzii. 

Împinse uşa din spatele ei şi intră în biserică. Avu 
senzația că mai aude încă notele orgii de la ultima slujbă în 
spațiul acela mare. Se duse înspre unul dintre cele două 
confesionale lipite de peretele din spate şi intră. Trase 
draperia. 

— A plecat, zise ea. 

— Unde? întrebă vocea din spatele grilajului despărțitor. 

— Nu ştiu. Oricum e prea târziu. 

— Miros? Rosti Harry cu voce tare, auzind cum cuvântul 
stârneşte ecou în biserică. 

Şi chiar dacă era sigur că erau singuri acolo, în spatele 
încăperii mari, îşi cobori vocea. 

— A zis că poate mirosi? Şi a dat cu zarul? 

Dagny încuviinţă şi arătă către dispozitivul de înregistrare 
pe care îl pusese pe banca dintre ei. 

— Totul e aici. 

— Şi n-a mărturisit nimic? 

— Nu. Doar s-a numit semănător. Poţi asculta şi singur. 

Harry reuşi să se oprească din înjurat şi se lăsă atât de 
tare pe spatele băncii cu spătar că aceasta se dezechilibră 


pe loc. 

— Ce facem acum? întrebă Dagny. 

Harry îşi plimbă palma peste față. De unde ştiuse Finne? 
în afară de el şi Dagny Kaja şi Truls erau singurele persoane 
care ştiau de plan. Poate că citise totul pe chipul lui Dagny 
şi din limbajul trupului ei? Cu siguranță, era posibil; frica 
acţionează ca un factor amplificator. În orice caz, ce le 
rămânea de făcut era o întrebare al naibii de bună. 

— Trebuie să-l văd murind, zise Dagny. 

Harry încuviință. 

— Finne e bătrân şi se pot întâmpla multe. Îţi dau de ştire 
când a murit. 

Dagny clătină din cap. 

— Nu înţelegi. Trebuie să văd cu ochii mei când moare. 
Dacă n-o fac, trupul meu n-o să accepte ideea că a dispărut 
definitiv şi va ajunge să mă bântuie în vise. Ca maică-mea. 

Un bâzâit anunţă sosirea unui mesaj text şi Dagny scoase 
un telefon argintiu-lucitor din buzunar. 

Harry se gândi că Rakel nu-i bântuise visele după ce o 
văzuse moartă. Nu încă, nu din câte îşi amintea când se 
trezea. De ce nu? Visase că îi vede fața lipsită de viaţă, 
moartă. lar atunci ştiuse că dorea, chiar dorea ca ea să-l 
bântuie; mai degrabă o mască a morții şi viermi târându-se 
din gura ei decât acest nimic pustiu şi rece. 

— Doamne... şopti Dagny. 

Faţa ei era luminată de ecranul telefonului. Avea gura 
deschisă şi ochii măriți de groază. 

Telefonul căzu zăngănind pe jos şi rămase acolo, cu 
ecranul în sus. 

Harry se aplecă. Filmulețul se oprise şi arăta ultima 
imagine, un ceas cu numere luminate roşii. Harry apăsă pe 
redare şi clipul porni de la capăt. Nu se auzea niciun sunet, 
imaginea era neclară şi camera se mişca, dar reuşi să vadă 
că era o filmare de-aproape a unui abdomen alb cu sângele 


țâşnind dintr-o rană deschisă. În prim-plan se ivi o mână 
păroasă cu un ceas cenuşiu la încheietură. Totul se 
întâmpla extrem de repede. Mâna dispăru în rană până la 
nivelul ecranului ceasului, care se activase şi devenea tot 
mai luminos pe măsură ce curgea mai mult sânge. Camera 
se apropie de ceas, după care imaginea încremeni. Clipul 
luase sfârşit. Harry încercă să-şi înfrâneze greața. 

— Ce... ce-a fost asta? îngăimă Dagny. 

— Nu ştiu, răspunse Harry, uitându-se lung la imaginea 
finală cu ceasul. Nu ştiu. 

— Nu pot... începu Dagny. O să mă omoare şi pe mine, iar 
tu nu-l vei putea opri de unul singur. Eşti pe cont propriu, 
nu? 

— Da, răspunse Harry. Sunt pe cont propriu. 

— Atunci va trebui să caut ajutor în altă parte. Trebuie să 
mă gândesc la mine. 

— Fă-o, rosti Harry. 

Nu-şi putea lua privirea de la imaginea încremenită. 

Calitatea imaginii era prea slabă ca abdomenul sau mâna 
să fie folosite pentru a identifica pe cineva. Însă ceasul se 
vedea suficient de clar. Şi ora. Şi data. 

3:00. În noaptea în care fusese ucisă Rakel. 

Dâra de lumină dinspre fereastră făcea ca hârtiile albe de 
pe biroul lui Katrine Bratt să lucească. 

— Dagny Jensen afirmă în declarația ei că ai convins-o 
să-l atragă pe Svein Finne într-o capcană, zise ea. 

Katrine îşi ridică privirea de pe document şi dădu de 
picioarele lungi care începeau dinaintea biroului ei şi 
duceau către bărbatul pe jumătate întins pe scaunul din 
fața ei. Ochii lui albaştri erau mascaţi de o pereche de 
ochelari de soare Ray-Ban cu un braț rupt, prins cu bandă 


izolatoare neagră. Băuse. Simțea nu doar mirosul acru de 
alcool stătut emanat de hainele şi corpul lui, care îi amintea 
de mirosurile de amalgam dentar, case de bătrâni şi mure 
putrezite. Mai era şi mirosul de alcool proaspăt al respirației 
lui, un miros înviorător, de curat. Pe scurt, bărbatul din fața 
ei era un alcoolic parțial recuperat, parțial pe calea unei 
beţii reînnoite. 

— Aşa e, Harry? 

— Da, răspunse bărbatul, tuşind fără să-şi acopere gura 
cu palma. 

Katrine zări o picătură de salivă lucind în lumina soarelui 
pe brațul scaunului lui. 

— Ai aflat cine a trimis materialul video? 

— Da, răspunse Katrine. Un telefon neînregistrat în vreo 
rețea. Care acum e mort şi imposibil de depistat. 

— Svein Finne. El l-a trimis. El e cel care filmează şi tot el 
e cel care îşi bagă mâna în abdomenul ei. 

— Păcat că n-a folosit mâna găurită. Atunci am fi avut în 
mod clar o identificare. 

— El este. Ai observat data şi ora de pe ceas? 

— Da. Şi în mod evident este suspect că data este aceeaşi 
cu noaptea crimei. Însă ora afişată este mai târziu cu o oră 
față de intervalul în care criminali ştii cred că a murit Rakel. 

— Termenul-cheie este cred, zise Harry. Ştii prea bine că 
nu poate fi stabilit exact. 

— Poţi identifica abdomenul ca fiind al lui Rakel? 

— Haide, e o imagine cețoasă realizată cu o cameră în 
mişcare. 

— Deci abdomenul poate fi al oricui. Din ce ştim, ar putea 
fi o imagine descoperită de Finne online şi trimisă ca s-o 
sperie pe Dagny Jensen. 

— Atunci s-o lăsăm aşa, zise Harry, punându-şi palmele 
pe brațele scaunului ca să se ridice în picioare. 

— Stai jos! îi ordonă Katrine. 


Harry se prăbuşi la loc pe scaun. 

Katrine oftă din rărunchi. 

— Dagny dispune de protecţia poliției. 

— Nonstop? 

— Da. 

— Bine. Altceva? 

— Da. Tocmai am fost informată de cei de la Institutul 
Medico-Legal că Valentin Gjertsen era fiul biologic al lui 
Svein Finne. Şi că tu ştiai asta. 

Katrine căută o reacție, dar nu găsi nimic în afara propriei 
reflecții în lentilele ochelarilor lui de soare. 

— Aşadar, ai decis singur că Svein Finne a ucis-o pe 
Rakel ca să se răzbune pe tine. Ai ignorat toate protocoalele 
polițieneşti şi ai pus în pericol o altă persoană, victimă a 
unui viol, pentru a urmări un scop personal. Aici nu e vorba 
doar de o greşeală gravă de serviciu, Harry, ci de-a dreptul 
de comportament infracțional. 

Katrine se opri. Oare la ce se uita el din spatele lentilelor 
ălora blestemate? La ea? La tabloul din spatele ei? La 
propriii bocanci? 

— Eşti deja suspendat, Harry. Nu prea mai am sancțiuni 
la dispoziţie în afara concedierii. Sau a raportării tale. Care, 
de asemenea, ar duce la concediere, dacă eşti găsit vinovat. 
Înţelegi? 

— Da. 

— Da? 

— Da, nu e foarte complicat. Acum pot pleca? 

— Nu! Ştii ce i-am spus lui Dagny Jensen când a cerut 
protecția poliției? I-am spus că o va primi, dar că ofițerii 
care o vor proteja sunt şi ei doar oameni şi îşi vor pierde 
rapid entuziasmul dacă vor afla că persoana pe care o 
protejează a depus o plângere împotriva unui coleg polițist 
pe motiv de exces de zel. Am exercitat presiuni asupra ei, 
Harry, o victimă nevinovată. De dragul tău! Ce-ai de spus 


acum? 

Harry încuviință. 

— Foarte bine. Ce spui de asta: pot pleca acum? 

Katrine îşi ridică mâinile în aer. 

— Să pleci? Serios, asta e tot ce ai de spus? 

— Nu, dar ar fi mai bine să plec înainte de a o spune. 

Katrine gemu. Îşi puse coatele pe birou, îşi împreună 
palmele şi îşi sprijini fruntea pe ele. 

— Bine. DU-TE. 

Harry închise ochii. Simțea trunchiul gros al copacului 
lipit de spatele lui şi razele soarelui de primăvară 
încălzindu-i faţa. Înaintea lui se afla o cruce simplă, 
maronie, din lemn. Avea numele lui Rakel scris pe ea, dar 
nimic altceva şi nicio dată. Femeia de la pompe funebre o 
denumise „reper temporar”, se monta până la finalizarea 
pietrei funerare, însă Harry nu se putea abţine să îi dea o 
interpretare proprie: era temporară doar pentru că ea îl 
aştepta şi pe el să i se alăture. 

— Încă mai dorm, zise Harry. Sper că e în regulă. Dacă 
mă trezesc, o să mă destram şi atunci nu-l voi mai putea 
prinde. Şi o să pun laba pe el, jur! îți aminteşti cât te 
înspăimântau morții ăia vii din Night ofthe Living Dead? Ei 
bine... făcu Harry şi îşi ridică sticluța de la şold. Acum sunt 
ca ci. 

Harry luă o gură mare de băutură. Poate pentru că era 
deja atât de amorțţit din pricina alcoolului care nu părea să-i 
mai ofere uşurare, alunecă de-a lungul trunchiului de copac 
până jos, sprijinindu-se de el, simțind zăpada sub fund şi pe 
coapse. 

— Apropo, umblă zvonul că mă doreai înapoi... Era vorba 
de Bătrânul Tjikko? Nu trebuie să-mi răspunzi. 

Duse din nou sticluța la buze. O îndepărtă. Deschise 
ochii. 

— Însingurare. Înainte de a te cunoaşte eram singur de 


multe ori, dar n-am fost niciodată însingurat, însingurarea e 
ceva nou, însingurarea e... interesantă. Când am ajuns să 
fim împreună n-ai umplut niciun gol, dar când ai plecat ai 
lăsat în urmă o gaură imensă. Asta e probabil un argument 
că iubirea este un proces al pierderii. Ce crezi? 

Închise din nou ochii. Ascultă. 

Lumina de dincolo de pleoapele închise slăbi în 
intensitate şi temperatura din jur scăzu. Harry ştia că de 
vină trebuia să fie vreun nor care acoperea soarele, aşa că 
aşteptă revenirea căldurii în timp ce moțăia. Ceva îl deşteptă 
brusc şi se încordă. Îşi tinu respiraţia. Pentru că auzea pe 
altcineva respirând. Nu era un nor; cineva sau ceva stătea 
aplecat deasupra lui. lar Harry nu auzise pe nimeni venind, 
chiar dacă era înconjurat de zăpadă. Deschise ochii. 

Lumina soarelui se împrăştie ca un halou în jurul siluetei 
din fața lui. Harry îşi băgă mâna dreaptă în buzunar. 

— Te-am căutat, rosti încet silueta. 

Harry se opri. 

— M-ai găsit. Ce urmează acum? 

Silueta se dădu într-o parte şi, pentru câteva clipe, Harry 
fu orbit de soare. 

— Acum ne întoarcem acasă la mine, zise Kaja Solness. 

— Îţi mulțumesc, dar chiar am nevoie de asta? întrebă 
Harry, strâmbând din nas când simți mirosul de ceai în 
cana pe care i-o dăduse Kaja. 

— Nu ştiu, răspunse Kaja, zâmbind. Cum a fost duşul? 

— Călduţ. 

— Asta pentru că ai stat acolo trei sferturi de oră. 

— Chiar aşa? Scuze. 

Harry se lăsă pe spate pe canapea, cu mâinile în jurul 
cănii. 

— E-n regulă. Hainele ţi se potrivesc? 

Harry se uită la puloverul şi pantalonii primiți. 

— Fratele meu era un pic mai scund decât tine. 


Kaja zâmbi din nou. 

— Aşadar te-ai răzgândit şi vrei până la urmă să mă 
ajuţi? 

Harry gustă ceaiul. Era amar şi îi amintea de ceaiul de 
măceşe pe care îl primea când răcea, în copilărie. Nu-l 
suportase niciodată, dar maică-sa îi spusese că întăreşte 
sistemul imunitar şi că o singură cană conținea mai multă 
vitamina C decât 40 de portocale. Poate că acele ceaiuri 
multe stăteau la baza faptului că nu prea mai răcise de 
atunci. Şi erau motivul pentru care nu mânca niciodată 
portocale. 

— Da, vreau să te ajut pe tine, zise ea, aşezându-se pe 
scaunul din fața lui. Dar nu şi cu ancheta ta. 

— Da? 

— Ştii că manifeşti toate simptomele clasice de TSPT? 

Harry o privi îndelung. 

— Tulburare de stres posttraumatic, explică ea. 

— Ştiu ce e. 

— Minunat. Dar ştii care sunt simptomele? 

Harry ridică din umeri. 

— Retrăirea repetată a traumei. Vise, flashbackuri. 
Răspuns emoţional limitat. Devii zombi. Te simți ca un 
zombi, un outsider pe pastile de fericire, aplatizat şi fără 
vreo dorință de a trăi mai mult decât e nevoie. Lumea pare 
ireală, percepţia asupra timpului ți se schimbă. Ca 
mecanism de apărare, fragmentezi trauma respectivă, ţii 
minte doar anumite detalii, dar le separi, astfel încât 
întreaga experiență şi contextul să rămână întunecate. 

Kaja aprobă. 

— Nu uita de  hiperactivitate. Anxietate, depresie, 
lritabilitate şi agresivitate. Probleme cu somnul. Cum de ştii 
atâtea despre asta? 

— Mi-a explicat psihologul nostru. 

— Stâle Aune? Şi el credea că nu suferi de TSPT? 


— Ei bine, n-a exclus ipoteza asta. Dar, pe de altă parte, 
am avut astfel de simptome din adolescenţă. Şi pentru că nu 
țin minte să fi fost vreodată altfel, mi-a spus că ar putea fi 
doar personalitatea mea. Sau că totul a debutat când eram 
mic, la moartea mamei. Se pare că durerea unei pierderi se 
poate confunda uşor cu TSPT. 

Kaja clătină cu putere din cap. 

— Am avut şi eu parte, aşa că ştiu ce e. lar tu îmi 
aminteşti prea mult de soldaţii pe care i-am văzut plecând 
din Afganistan şi având deja TSPT. Unii dintre ei au fost 
declarați invalizi, alții s-au sinucis. Dar ştii ce? Cel mai rău 
a fost pentru cei care s-au întors. Care au reuşit să treacă 
neobservaţi de psiholog şi au rămas nişte bombe cu ceas, 
periculoşi atât pentru ei înşişi, cât şi pentru camarazii lor. 

— Eu n-am fost la război, doar am pierdut pe cineva. 

— Ai fost la război, Harry. Şi ai stat acolo prea mult. Eşti 
unul dintre puținii ofițeri de poliție nevoiți să ucidă mai 
mulți oameni la datorie. Şi dacă am învățat ceva în 
Afganistan, aceea e ce poate să facă uciderea unei alte ființe 
umane. 

— lar eu am văzut ce nu-i face unei ființe umane. Oameni 
care se scutură de chestia asta ca şi cum n-ar însemna 
nimic. Sau care abia aşteaptă următoarea ocazie. 

— Evident, ai dreptate că reacţionăm diferit față de 
experiența de a omori pe cineva. Dar pentru oamenii cât de 
cât normali, contează şi motivul pentru care au fost nevoiţi 
să ucidă. Un studiu RAND arată că mai bine de 20%, poate 
mai aproape de 30% din soldaţii americani care au luptat în 
Afganistan sau Irak aveau TSPT. La fel stau lucrurile cu 
soldații americani din Vietnam. Cifrele echivalente pentru 
soldații aliați din cel de-Al Doilea Război Mondial par să fie 
la jumătate. Psihologii cred că se datorează faptului că 
soldaţii n-au înțeles războaiele din Vietnam, Irak şi 
Afganistan. În vreme ce toată lumea a înţeles de ce trebuia 


să se bată cu Hitler. Soldaţii din Vietnam, Irak şi Afganistan 
s-au întors într-o societate care nu le-a organizat parade ale 
victoriei şi care-i privea cu suspiciune. Iar ei n-au fost în 
stare să îşi plaseze acţiunile într-o narațiune coerentă care 
să le justifice. De-aia e mai uşor să ucizi pentru Israel. 
Procentul TSPT e de doar 8% acolo. Nu pentru că violențele 
ar fi mai puțin groteşti, ci pentru că soldații îşi pot spune că 
apără o țară mică înconjurată de duşmani şi pentru că se 
bucură de sprijinul larg al populației. Iar asta le dă un motiv 
simplu şi justificabil din punct de vedere etic de a ucide. 
Ceea ce fac ei este necesar, are sens. 

— Mhm. Deci tu spui că eu sunt traumatizat, însă 
oamenii pe care i-am ucis, i-am ucis din necesitate. Da, se 
reped la mine noaptea, însă eu continui să apăs pe trăgaci 
fără ezitare. De fiecare dată. 

— Tu aparții acelor 8% care fac TSPT, chiar dacă dispun 
de toate mijloacele ca să-şi justifice acțiunile, replică Kaja. 
Cei care nu fac asta. Care caută inconştient, dar în mod 
activ, o cale de a se învinovăți singuri. Aşa cum încerci tu 
acum să îți asumi vina pentru... 

— Bine, hai, spune cu voce tare, o întrerupse Harry. 

— ... moartea lui Rakel. 

În încăpere se lăsă liniştea. Harry privea undeva în gol şi 
clipea des. Kaja înghiți în sec. 

— Iertare, n-am vrut să sune aşa. Cel puțin n-am vrut să 
o rostesc în maniera asta. 

— Ai dreptate. În afară de povestea cu căutarea vinovăţiei. 
Este vina mea şi ăsta e un fapt. Dacă nu l-aş fi ucis pe fiul 
lui Svein Finne... 

— Îţi făceai datoria. 

— ... Rakel ar mai trăi încă. 

— Cunosc oameni specializați în TSPT. Ai nevoie de 
ajutor, Harry. 

— Da. Ajutor ca să-l prind pe Finne. 


— Nu e asta cea mai mare problemă a ta. 

— Ba da. 

Kaja oftă. 

— Câtă vreme l-ai vânat pe fiul lui înainte de a-l găsi? 

— Cine mai ține socoteala? L-am găsit. 

— Nimeni nu-l prinde pe Finne, e ca o fantomă. 

Harry îşi ridică privirea. 

— Am lucrat la Moravuri. Am citit rapoartele despre Svein 
Finne, erau de studiat. 

— O fantomă, rosti Harry. 

— Ce anume? 

— Asta căutăm toţi. 

Harry se ridică în picioare. 

— Mersi pentru apa fierbinte. Şi pentru ponturi. 

— Ponturi? 

Bătrânul se uita fix la rochia albastră care se legăna şi 
plutea în curentul de apă al râului. Viaţa ca un dans al 
efemeridelor. Stai într-o încăpere plină de testosteron şi 
parfum,  mişcându-ţi picioarele în ritmul muzicii şi 
zâmbindu-i celei mai drăguțe de acolo, deoarece crezi că ţi-e 
menită. Până o inviţi la dans, ea refuză şi se uită peste 
umărul tău la celălalt tip, tipul care nu eşti tu. Apoi, după 
ce ţi-ai bandajat inima rănită, îți ajustezi aşteptările şi o 
inviți la dans pe următoarea cea mai drăguță. Apoi pe a 
treia. Până ajungi la cea care spune da. Dacă ai noroc şi 
dansați bine împreună, o inviți şi la dansul următor. Şi la 
următorul. Până ce seara se încheie şi tu o întrebi dacă vrea 
să-şi petreacă eternitatea cu tine. 

— Da, dragă, dar noi suntem efemeride, spune ea, apoi 
moare. 

După aceea se lasă noaptea, noaptea adevărată, şi 
singurul lucru pe care-l ai este o amintire, o rochie albastră 
legănându-se ispititor şi promisiunea că nu va dura mai 
mult de o zi până să o poţi urma. Rochia albastră este 


singurul lucru care îți dă posibilitatea să visezi că vei dansa 
din nou într-o bună zi. 

— Aş dori o cameră video pentru exterior. 

Vocea groasă şi răguşită venea dinspre cealaltă parte a 
tejghelei. 

Bătrânul se întoarse. Era un bărbat înalt. Cu umeri laţi, 
dar zvelt. 

— Am mai multe modele... zise Alf. 

— Ştiu, am cumpărat una de aici cu ceva vreme în urmă. 
De data asta aş dori un model scump. Cel care îți trimite 
mesaje pe telefon când e cineva acolo. Genul de cameră care 
poate fi ascunsă. 

— Am înţeles. Vă aduc una care cred că ar fi potrivită. 

Ginerele bătrânului se duse către rafturile cu camere 
video de exterior, în vreme ce bărbatul înalt s-a răsucit şi a 
întâlnit privirea bătrânului. Acesta îşi amintea fața 
individului, nu numai pentru că o mai văzuse în magazin, ci 
pentru că nu reuşise să-şi dea seama dacă aparținea unui 
erbivor sau unui carnivor. Ciudat, acum nu mai încăpea 
îndoială. Individul era un carnivor. Dar mai era ceva familiar 
în privirea aceea. Bătrânul miji ochii. Alf se întorsese şi 
bărbatul înalt se răsuci înapoi înspre tejghea. 

— Când camera asta detectează mişcare, face o poză pe 
care o trimite direct către numărul de telefon instalat de 
dumneavoastră... 

— Mersi, o iau. 

După ce bărbatul înalt a ieşit din magazin, bătrânul s-a 
întors la ecranul televizorului. Într-o bună zi, toate rochiile 
albastre aveau să fie sfâşiate în bucăți plutind în derivă, iar 
amintirile aveau să dispară. În ochii săi se oglindeau zilnic 
cicatricile pierderilor şi resemnării. Asta recunoscuse în 
expresia bărbatului înalt. Pierderea. Dar nu şi resemnarea. 
Nu încă. 

Harry auzi pietrişul scrâşnind sub tălpile bocancilor şi se 


gândi că aşa era când îmbătrânea, petrecea tot mai mult 
timp în cimitire. Ajungeai să-ți cunoşti viitorii vecini din 
locul unde urma să-ți petreci eternitatea. Se opri în fața 
pietrei mici şi negre. Se aplecă, săpă o groapă în zăpadă şi 
aşeză în ea vaza cu lăcrămioare albe. Adună zăpada în jurul 
vazei şi aranjă cupele florilor. Se dădu în spate ca să se 
asigure că aranjamentul floral arăta bine. Apoi îşi ridică 
privirea şi inspectă şirurile de pietre funerare. Dacă regula 
spunea că urma să fii înmormântat în cel mai apropiat 
cimitir de casa ta, atunci Harry avea să sfârşească pe acolo, 
pe undeva, nu lângă Rakel, care zăcea în cimitirul Voksen. 
Avusese nevoie de şapte minute ca să ajungă acolo de la 
apartamentul lui - trei şi jumătate dacă s-ar fi grăbit, numai 
că de data asta nu se grăbise deloc. Mormintele erau lăsate 
20 de ani; după aceea alte sicrie puteau fi băgate în acelaşi 
loc, lângă cele care se găseau deja acolo. Ca atare, dacă aşa 
decidea soarta, ei doi puteau fi reuniți în moarte. 

Harry tremura în haina lui când un fior rece îi cuprinse 
întregul trup. Se uită la ceas. Apoi se grăbi spre ieşire. 

— Ce mai faci? 

— Bine, răspunse Oleg. 

— Bine? 

— Cu suişuri şi coborâşuri. 

— Mhm... 

Harry îşi lipi mai bine telefonul de ureche, ca şi cum ar fi 
putut reduce distanța între un apartament din Sofiesgate, în 
care Bruce Springsteen cânta Stray Bullet în întunericul 
serii, şi casa aflată la 2 000 de kilometri spre nord, din care 
Oleg putea vedea baza Forțelor Aeriene şi fiordul Porsanger. 

— Te-am sunat ca să te avertizez să fii prudent. 

— Prudent? 

Harry îi spuse despre Svein Finne. 

— Dacă Finne vrea răzbunare pentru că eu i-am ucis fiul, 
înseamnă că şi tu ai putea să fii în primejdie. 


— Vin în Oslo, rosti Oleg cu fermitate. 

— Nu! 

— Nu? Dacă a omorât-o pe mama, ar trebui să stau aici şi 
să... 
— În primul rând, cei de la Serviciul de Investigaţii 
Criminale nu ţi-ar da voie să te apropii de anchetă. 
Gândeşte-te ce ar putea face un avocat al apărării într-un 
caz în care tu, fiul victimei, ai luat parte. Iar în al doilea 
rând, e foarte probabil ca el s-o fi ales pe mama ta în locul 
tău, deoarece tu te afli cu mult dincolo de teritoriul lui. 

Vin. 

— Ascultă! Dacă vine după tine, te vreau acolo din două 
motive. Nu va străbate 2 000 de kilometri cu maşina, aşa că 
va trebui să zboare. Către un aeroport mic, unde le vei putea 
da pozele lui celor de acolo. Svein Finne nu e genul uşor de 
ignorat într-un loc mic. Cu tine acolo, ne creştem şansele de 
a-l prinde. Bine? 

— Dar... 

— Motivul numărul doi. Lmaginează-ţi că nu eşti acolo 
când soseşte el. Şi o găseşte pe Helga singură acasă. 

Tăcere. Doar Springsteen şi un pian. 

Oleg îşi drese glasul. 

— Mă ţii la curent cu evoluţia lucrurilor? 

— La curent. OK? 

După ce încheiară conversaţia, Harry se aşeză şi privi 
telefonul pe care îl aşezase pe măsuța de cafea. The Boss 
ajunsese la mijlocul altei piese care nu mai intrase pe 
albumul The River, The Man Who Got Away. 

Ca dracu”. Nu şi de data asta. 

Telefonul zăcea rece şi mort pe măsuţă. 

Când ceasul arăta 23:30, Harry simți că nu mai poate sta 
locului. 

Îşi încălță bocancii, înşfăcă telefonul şi ieşi pe hol. Cheile 
de la maşină nu erau pe polița unde le lăsa de obicei, aşa că 


le căută prin toate buzunarele de la pantaloni şi haine până 
ce le găsi în blugii pătați de sânge pe care îi aruncase în 
coşul cu rufe murdare. Cobori la Fordul Escort, urcă în 
maşină, îşi potrivi scaunul, răsuci cheia în contact şi întinse 
automat mâna ca să pornească radioul, dar se răzgândi. 
Rămăsese pe frecvența postului Stone Hard FM deoarece 
acolo nu se vorbea, doar se auzeau piese hard rock de 
amorțit durerea 24 de ore din 24, numai că el n-avea nevoie 
de un analgezic acum. Avea nevoie de durere. Aşa că 
străbătu în tăcere străzile somnoroase din centrul oraşului, 
apoi urcă panta înspre dealurile care înconjurau 
Sjomannsskolen, către Nordstrand. Trase pe dreapta, scoase 
lanterna din torpedou, ieşi din maşină şi se uită la Fiordul 
Oslo scăldat în lumina lunii, cu ape calme, negre şi arămii, 
înspre sud, înspre Danemarca şi marea largă. Deschise 
portbagajul şi scoase ranga. Se ridică şi se uită la ea o clipă. 
Ceva nu era în regulă; ceva la care nu se gândise, dar era 
atât de mic, ca un fragment care-i plutise prin fața retinei, 
iar acum îl uitase. Încercă să-şi muşte degetul fals şi se 
scutură înfiorat când dinţii îi intrară în contact cu proteza 
de titan. Însă gestul nu-l ajută, ideea dispăruse, ca un vis 
care se furişează anonim din minte. 

Harry înotă prin zăpadă către marginea dealului, la 
vechile buncăre unde el, Oystein şi Tresko obişnuiau să vină 
ca să bea ca proştii, în vreme ce contemporanii lor 
sărbătoreau absolvirea cursurilor, Ziua Naţională, solstițiul 
de vară şi ce naiba mai celebrau ei. 

Primăria sigilase uşile după o serie de articole într-unul 
dintre ziarele oraşului. Nu că n-ar fi ştiut că buncărele erau 
folosite de drogați şi prostituate, astfel de fotografii fuseseră 
publicate şi înainte. Fotografii cu tineri care îşi injectau 
heroină în brațele pline de cicatrici şi femei străine 
îmbrăcate în ţinute stridente, care zăceau pe saltele 
murdare. Ce o făcuse să reacționeze de data asta fusese o 


singură fotografie. Nici măcar nu era teribilă. Un tânăr pe o 
saltea, cu accesoriile folosite de drogați lângă el. Se uita la 
cameră cu ochi de cățeluş. Şocant fusese că arăta exact ca 
un tânăr norvegian obişnuit; ochi albaştri, pulover 
tradițional şi păr scurt şi ordonat. Te-ai fi putut gândi că 
fusese fotografiat cu ocazia vreunui Paşte la cabana familiei 
sale. A doua zi, primăria pusese zăvoare la toate uşile de 
acces şi montase indicatoare de încălcarea proprietăţii, care 
anunțau că zona era patrulată în mod regulat. Harry ştia că 
amenințarea era lipsită de conţinut real - şeful poliției nu 
avea bani şi oameni suficienți ca să ancheteze spargerile de 
locuințe de unde chiar erau furate lucruri. 

Introduse ranga în crăpătura uşii. 

Fu nevoit să se folosească de greutatea întregului trup ca 
zăvorul să cedeze. 

Harry păşi înăuntru. Singurul sunet care spărgea liniştea 
era ecoul unor picături, de undeva din adâncul beznei, un 
sunet care îl făcu pe Harry să se gândească la impulsul 
sonarului de pe un submarin. Tresko spusese că descărcase 
filmul sonor al pulsurilor emise de sonar de pe net, îl pusese 
în buclă şi îl folosise ca să adoarmă. Spusese că senzația de 
a fi sub apă îl calma. 

Harry reuşi să identifice doar trei componente ale 
mirosului pestilențial dinăuntru: urină, petrol şi ciment ud. 
Aprinse lanterna şi intră mai adânc. Fasciculul luminos 
dădu peste o banchetă de lemn care părea furată din parcul 
din apropiere şi peste o saltea înnegrită de umezeală şi 
mucegai. Peste fantele orizontale de tragere cu arma care 
dădeau înspre fiord fuseseră bătute scânduri. 

Era - aşa cum crezuse - locul perfect. 

Nu se putu abține. 

Stinse lanterna. 

Închise ochii. Voi să încerce în avans senzaţia. 

Încercă să vadă scena în fața ochilor, dar imaginile nu se 


arătau. 

De ce nu? Poate că trebuia să-şi alimenteze ura. 

Se gândi la Rakel. Rakel pe podeaua de piatră. Svein 
Finne peste ea. Hrăneşte ura. 

După care rezultatul dorit apăru. 

Harry strigă tare în întuneric şi deschise ochii. 

Ce naiba se întâmpla, de ce stoca creierul lui imaginile 
alea cu el acoperit de sânge? 

Svein Finne se trezi când auzi un sunet de creangă ruptă. 

Era treaz de-a binelea într-o fracțiune de secundă şi 
privea atent în noapte şi spre acoperişul cortului său de 
două persoane. 

Îl găsiseră? Acolo, atât de departe de cele mai apropiate 
clădiri, în pădurea deasă de conifere, pe un teren atât de 
abrupt pe care şi câinii aveau dificultăţi să-l străbată? 

Ascultă. Încercă să stabilească despre ce putea fi vorba 
după sunete. Un fornăit. Nu omenesc. Paşi grei pe solul 
pădurii. Atât de grei că el simțea o uşoară vibrație în sol. Un 
animal mare. Poate un ren. În tinereţe, Svein Finne fusese 
adesea în pădure, petrecând nopţile în cort, în Maridalen 
sau Sorkedalen. Pădurile de lângă Oslo erau imense şi 
ofereau libertate şi refugiu unui tânăr care intra adesea în 
bucluc, nu se integra, pe care oamenii aveau tendința să-l 
evite sau îl necăjeau. Oamenii reacționau adesea când le era 
teamă de ceva. Svein Finne nu reuşise niciodată să înțeleagă 
de unde ştiau. În definitiv, păstrase totul ascuns. Puţini 
erau cei cărora le dezvăluia cine era el în realitate. Şi 
înțelegea când se speriau. Se simțea mai acasă acolo, în 
pădure, alături de animalele sălbatice, decât în oraşul care 
se întindea la doar câteva ore de mers pe jos. lar acolo, în 
pragurile caselor, se găseau mai multe animale decât aveau 
habar cei mai mulți locuitori ai oraşului. Căprioare, iepuri, 
jderi. Vulpi, bineînţeles; vulpile trăiau bine de pe urma 
deşeurilor produse de oameni. Din când în când, un cerb 


mare. Într-o noapte cu lună urmărise un linx cum se furişa 
pe cealaltă parte a lacului. Şi păsări. Vulturi pescari. 
Bufnițe cenuşii şi bufnițe polare. Nu mai văzuse şoimi şi 
ulii, păsări des întâlnite acolo în vremea adolescenței lui. 
Însă un şoricar plutise mai devreme printre copaci, 
deasupra lui. 

Elanul se apropiase. Încetase să mai frângă ramuri de 
copac. Elanii rupeau crengi. Un nas lipit de cort, care 
adulmeca în sus şi în jos. Un nas care căuta mâncare. În 
toiul nopţii. Nu era un elan. 

Finne se rostogoli în sacul de dormit, înşfăcă lanterna şi 
pocni cu ea acel nas. Nasul dispăru şi el auzi un pufăit 
puternic afară. După care nasul reveni, iar de această dată 
apăsă atât de tare materialul cortului, încât atunci când 
stinse şi reporni rapid lanterna, Finne reuşi să vadă despre 
ce era vorba. Zărise conturul căpățânii mari şi al fălcilor. Se 
auzea un zgomot de zgârietură de gheare care rupeau 
materialul cortului. Iute ca fulgerul, Finne apucă mânerul 
cuțitului pe care îl ținea mereu lângă saltea, trase în jos 
fermoarul cortului şi se rostogoli afară, asigurându-se că nu 
o făcea cu spatele la animal. Îşi stabilise tabăra pe câţiva 
metri pătraţi de pantă uscată, în fața unui bolovan mare 
care despărțea şuvoaiele de zăpadă topită şi transformată în 
apă venind de pe înălțimi, astfel încât acestea curgeau de o 
parte şi de alta a cortului. Cobori panta gol, împleticindu-se. 
Nu simţi niciun fel de durere când crengile copacilor şi 
pietrele de pe jos îi sfâşiară pielea. Auzea doar pocnetele 
arbuştilor în vreme ce ursul venea după el. Animalul 
observase fuga omului şi instinctul lui de vânător se trezise, 
iar Svein Finne ştia că nimeni nu putea întrece un urs în 
goană, nu pe teritoriul lui. Numai că n-avea nicio intenție să 
procedeze aşa. Şi nici să se întindă pe jos şi să se prefacă 
mort, aşa cum susțineau unii că ar fi cea mai bună strategie 
dacă dădeai peste un urs. 


Un urs abia ieşit din hibernare este mort de foame şi ar 
mânca fericit chiar şi un leş. Idioți nenorociți. Finne ajunse 
în partea de jos a pantei, îşi recăpătă echilibrul, se lipi cu 
spatele drept de un trunchi gros de copac. Deschise 
lanterna şi o aţinti înspre zgomotele care se apropiau. 

Animalul se opri brusc când fasciculul luminos îl izbi 
drept în ochi. Orbit, se ridică pe picioarele din spate şi bătu 
aerul din fața lui cu labele. Era un urs brun, înalt cam de 
doi metri. Putea fi şi mai mare, îşi zise Finne, prinzând teaca 
armei cu dinții şi extrăgând dinăuntru cuțitul puukko. 
Bunicul Finne spusese că ultimul urs prins în pădurile din 
jurul oraşului Oslo - în 1882, de pădurarul Kjelsâs, lângă 
un copac căzut în Gronnvollia, sub Opkuven - avusese 
aproape doi metri şi jumătate. 

Ursul reveni pe cele patru picioare. Pielea îi atârna pe 
corp. Răsufla greu, dându-și capul dintr-o parte în alta şi 
uitându-se când spre pădure, când spre lumină, ca şi cum 
nu s-ar fi putut decide. 

Finne ridică cuțitul în faţa lui. 

— Nu ai chef să munceşti pentru masa ta, Bruin? Te simți 
un pic slăbit în noaptea asta? 

Ursul mormăi frustrat, iar Finne râse atât de tare că 
stârni ecouri în peretele stâncos de deasupra lor. 

— Bunicul meu a fost unul dintre oamenii care l-au 
mâncat pe bunicul tău în 1882. Zicea că a avut un gust 
oribil, chiar şi dat cu o mulțime de mirodenii. Dar mă văd 
luând o îmbucătură din tine, Bruin, aşa că haide! Vino 
încoace, nemernic prost! 

Finne făcu un pas înspre animal, care se dădu uşor 
înapoi, legănându-se pe labe. Ursul părea confuz, aproape 
intimidat. 

— Cunosc senzaţia, zise Finne. Ai stat închis multă 
vreme, după care ai ieşit brusc şi ai dat de prea multă 
lumină, prea puțină mâncare şi eşti singur. Nu pentru că ai 


fost alungat, ci pentru că nu eşti un animal de turmă, tu 
eşti cel care le alungă pe celelalte animale. 

Finne se mai apropie cu un pas. 

— Dar asta nu înseamnă că te simți însingurat, nu? 
împrăştie-ţi sămânţa, Bruin, fă alți urşi care sunt ca tine, 
care te înțeleg. Care înțeleg cum să-şi onoreze părintele! 

Ha! Ha! Fugi de-aici, căci nu există femele în Sorkedalen. 
Pleacă, ăsta e teritoriul meu, nemernic amărât şi înfometat! 
Aici nu vei găsi altceva în afară de singurătate. 

Ursul se înfipse în sol mai bine cu labele din față, ca şi 
cum voia să se ridice din nou în două picioare, dar nu reuşi. 

Finne realiză despre ce era vorba. Ursul era bătrân. Poate 
bolnav. lar Finne detectă un miros imposibil de confundat. 
Mirosul fricii. Nu ființa mult mai mică, bipedă, din fața lui 
era cea care îl înspăimânta, ci faptul că acea creatură nu 
avea acelaşi miros. Era o creatură care nu se temea. O 
creatură nebună. Capabilă de orice. 

— Ei bine, bătrâne Bruin? 

Ursul îşi dezveli gingiile, lăsând să se vadă un şir de colți 
îngălbeniți. 

După care se întoarse şi se îndepărtă, până ce fu înghiţit 
de întuneric. 

Svein Finne rămase pe loc şi ascultă zgomotele de crengi 
rupte îndepărtându-se tot mai mult. 

Ursul avea să se întoarcă. Atunci când avea să fie mai 
infometat sau după ce o să mănânce şi o să se simtă 
suficient de puternic ca să cucerească teritoriul. De a doua 
zi, Finne trebuia să caute un loc şi mai puţin accesibil, 
poate un loc cu ziduri în jur, care puteau ţine un urs la 
distanță. Însă mai întâi trebuia să ajungă în oraş ca să 
cumpere o capcană. Şi să viziteze mormântul. Turma. 

Katrine nu putea dormi. Însă fiul ei dormea în pătuţul de 
lângă fereastră, iar asta conta cel mai mult. 

Se rostogoli pe pat şi se uită direct la chipul palid al lui 


Bjorn. Avea ochii închişi, dar nu sforăia. Asta însemna că 
nici el nu dormea. Îl studie cu privirea. Pleoapele lui subțiri, 
înroşite, cu vase de sânge vizibile, sprâncenele deschise la 
culoare, pielea albă. Ca şi cum înghițise un bec aprins. 
Umflat şi iluminat dinăuntru. Multă lume fusese surprinsă 
când formaseră un cuplu. Nimeni nu întrebase direct, 
evident, însă ea le văzuse întrebarea întipărită pe feţe: ce o 
face pe o femeie frumoasă şi stăpână pe sine să aleagă un 
bărbat mai puţin decât atrăgător şi fără bani? O femeie 
parlamentar din Comisia pentru Justiție o trăsese deoparte 
la o petrecere a „femeilor aflate în poziții importante” şi îi 
spusese că ea credea că e minunat că se măritase cu un 
coleg al cărui statut social era inferior. Katrine îi replicase că 
Bjorn era al naibii de bun la pat şi o întrebase pe politiciană 
dacă se simțea ruşinată că avea un soț cu statut social înalt 
care câştiga mai mult şi care erau şansele ca următorul ei 
soț să aibă un statut inferior? Katrine habar n-avea cine era 
soțul individei, dar după expresia ei înțelesese că fusese 
foarte aproape de ţintă. Oricum, ura astfel de întâlniri ale 
„femeilor influente”. Nu pentru că nu suporta cauza, nu 
pentru că nu credea că merită să lupţi pentru egalitatea 
reală de gen, ci pentru că nu înțelegea acea solidaritate 
feminină forțată şi retorica emoțională. Uneori simțea nevoia 
să le spună să tacă şi să se limiteze la a cere oportunități 
egale şi plată egală pentru muncă în aceleaşi condiții cu 
bărbații. Desigur, exista de multă vreme nevoia de 
schimbare, nu numai când era vorba de hărţuirea sexuală, 
ci şi legat de tacticile de control sexual indirect şi adesea 
intangibile folosite de bărbaţi. Însă unor astfel de lucruri nu 
trebuia să li se permită să devină prioritare şi să devieze 
atenţia tuturor de la ceea ce însemna cu adevărat egalitatea 
de gen. Femeile nu făceau decât să-şi facă din nou rău 
singure dacă prioritizau sentimentele rănite în dezavantajul 
pachetelor salariale. Pentru că doar salariile mai bune, 


puterea economică mai mare, le făceau invulnerabile. 

Poate că ar fi simţit altfel dacă ar fi fost cea mai 
vulnerabilă persoană din acel dormitor. Îl acceptase pe 
Bjorn când era slăbită, fragilă, când avea nevoie de cineva 
care s-o iubească necondiționat. lar specialistului 
criminalist puţin dolofan, dar amabil şi fermecător, îi venise 
cu greu să-şi creadă norocului şi răspunsese prin a o 
proclama regina lui, aproape până la negare de sine. Ea îşi 
spusese atunci că n-avea să exploateze aşa ceva, că văzuse 
prea mulți oameni - femei şi bărbaţi deopotrivă - care se 
transformau în monştri doar pentru că partenerul lor îi 
invita la asta. lar ea încercase. Chiar încercase. 

Fusese supusă testării înainte, însă când apăruse 
adevăratul test - cea de-a treia ființă, bebeluşul - instinctul 
de supraviețuire de pe parcursul zilei şi considerația pentru 
partener cedaseră. 

A treia ființă. Cea pe care o iubeai mai mult decât pe 
partenerul de viață. 

Numai că, în cazul lui Katrine, a treia ființă fusese 
prezentă tot timpul. 

O singură dată. O singură dată stătuse întinsă aşa, chiar 
în acel pat, cu el, a treia ființă. Îl ascultase respirând în 
vreme ce o furtună de toamnă zguduia ferestrele, făcea 
zidurile să pocnească şi lumea ei să se prăbuşească. El 
aparținea altcuiva, ea îl împrumutase doar, însă acceptase 
asta, chiar dacă nu mai obținea altceva. Regreta acel acces 
de nebunie? Da. Da, bineînțeles. Fusese cel mai fericit 
moment al vieţii ei? Nu. Însemnase disperare şi o anume 
amorțeală. Era posibil ca întreaga poveste să fi fost evitată? 
în mod cert, nu. 

— La ce te gândeşti? şopti Bjorn. 

Dacă i-ar fi spus? Dacă i-ar fi povestit tot? 

— La caz, răspunse ea. 

— Da? 


— Cum se poate ca voi să nu aveți nimic? 

— Cum ţi-am mai spus, făptaşul a făcut curățenie după 
el. Chiar te gândeşti la caz, sau... la altceva? 

Katrine nu vedea expresia din ochii lui în întuneric, dar o 
auzea în voce. El ştiuse mereu de cea de-a treia ființă. Bjorn 
Holm era omul căruia i se confesase când îi era doar prieten 
iar ea abia fusese transferată la Poliţia din Oslo, după ce se 
îndrăgostise fără speranță şi prosteşte de Harry. Trecuse 
atât de multă vreme de atunci. Însă ea nu-i povestise 
niciodată lui Bjorn despre acea noapte. 

— Un cuplu care trăieşte în Holmenkollen se îndrepta 
spre casă cu maşina în noaptea crimei. Cei doi au văzut un 
bărbat adult coborând pe Holmenkollveien la 23:45. 

— Oră care se potriveşte cu ora presupusă a crimei, între 
22 şi 2, zise Bjorn. 

— Când n-au băut, adulții din Holmenkollen merg cu 
maşina. Ultimul autobuz plecase de mult şi am verificat 
camerele de securitate de la stația de metrou Holmenkollen. 
Un tramvai a ajuns acolo la ora 23:35, dar singura persoană 
care a coborât a fost o femeie. Ce caută să meargă pe jos pe 
acolo cineva la o oră aşa de târzie? Dacă s-ar fi dus acasă de 
la un bar din oraş ar fi urcat panta, iar dacă s-ar fi îndreptat 
înapoi spre oraş sar fi dus în stația de metrou, nu crezi? 
Doar dacă nu dorea să evite camerele de securitate. 

— Un bărbat ieşit la plimbare. E cam subțire, nu? Cei doi 
au oferit şi o descriere? 

— Una obişnuită. Înălţime medie, vârsta între 25 şi 60 de 
ani, etnicitate necunoscută, dar mai degrabă având piele 
închisă la culoare. 

— Aşadar motivul pentru care te agăți de chestia asta 
este... 

— ... acela că e singura pistă cu o valoare cât de cât. 

— Deci n-ai obținut nimic util de la vecină? 

— Doamna Syvertsen? Dormitorul ei e în partea din spate 


a casei, iar fereastra era deschisă. Însă spune că a dormit ca 
un bebeluş toată noaptea. 

Ca un soi de replică ironică la şoapiele lor, dinspre 
pătuțul copilului se auzi o tentativă de scâncet. Se uitară 
unul la celălalt şi aproape că izbucniră în râs. Katrine se 
întoarse şi îşi lipi urechea de pernă, dar îi fu imposibil să nu 
audă alte două scâncete, urmate de pauza obişnuită înainte 
ca alarma să sune. Simţi salteaua afundându-se când Bjorn 
se dădu jos din pat. 

Nu se gândea la bebeluş. Nu se gândea la Harry. Şi nu se 
gândea la caz. Se gândea la somn. Un somn profund de 
mamifer, cel în care ambele părți ale creierului sunt oprite. 

Kaja îşi plimbă palma peste patul dur şi aspru al 
pistolului. Oprise toate sursele de zgomot din living şi acum 
asculta tăcerea. El era pe undeva acolo, îl auzise. Făcuse 
rost de pistol după ce pățise Hala în Kabul. 

Hala şi Kaja fuseseră două dintre cele nouă femei ale 
grupului de 23 de persoane care împărțeau acelaşi spaţiu de 
locuit, cele mai multe dintre ele fiind angajate de Crucea 
Roşie sau de Semiluna Roşie, iar câteva deținând poziţii 
civile în forțele de menţinere a păcii. Hala era o persoană 
neobişnuită, cu un trecut neobişnuit, însă ceea ce o 
diferenția cu adevărat de celelalte femei din clădire era că 
era afgană. Clădirea nu era departe de Hotelul Serena Kabul 
şi de Palatul Prezidenţial Afgan. Atacul talibanilor asupra 
hotelului demonstrase că niciun loc din Kabul nu era 
complet sigur şi că totul era relativ, însă ele se simțiseră 
protejate de paznicii din spatele parapetelor înalte. După- 
amiezile, Hala şi Kaja urcau pe acoperişul plat şi lansau 
zmeie cumpărate din bazarul Ştrand pentru un dolar sau 
doi. Kaja presupusese că era un clişeu romantic dintr-un 
bestseller - ideea că zmeiele pe cerul Kabulului simbolizau 
că oraşul era eliberat de regimul talibanilor, care le 
interzisese în anii 1990, deoarece distrăgeau atenția 


oamenilor de la rugăciuni. Numai că în weekenduri 
ajungeau să fie sute şi chiar mii de zmeie pe cer. Culorile 
erau chiar mai strălucitoare decât înainte de talibani, 
datorită noilor cerneluri de pe piaţă, spunea Hala. Ea ştia că 
lansarea unui zmeu însemna muncă în echipă - una 
manevra zmeul, cealaltă supraveghea firul — căci altfel n-ar 
fi reuşit să evite alte zmeie puse pe harță, încercând să le 
taie firul sau zmeul cu sfori care aveau aşchii de sticlă 
prinse de ele. Nu era greu de observat paralela cu misiunea 
asumată de Occident în Afganistan, însă era un joc. Dacă 
pierdeau un zmeu, înălțau altul. Şi chiar mai frumoase 
decât zmeiele de pe cer erau scânteile care se aprindeau în 
ochii frumoşi ai Halei când le privea. 

Trecuse de miezul nopții, Kaja auzise sirene şi văzuse 
luminile albastre ale maşinilor de poliție de la fereastra 
livingului. Deja era îngrijorată, căci Hala nu ajunsese încă, 
aşa că se îmbrăcase şi ieşise afară. Maşinile de poliție erau 
parcate lângă o alee de acces. Nu se stabilise un cordon de 
poliţişti, aşa că se strânsese deja o mulțime de gură-cască. 
La asemenea oră din noapte, pe străzi mai erau doar tineri 
afgani îmbrăcaţi cu geci de piele, copii contrafăcute după 
modelele Gucci şi Armâni. Oare câte locuri ale crimelor 
văzuse Kaja ca detectiv la Investigații Criminale? Chiar şi 
aşa, se mai trezea şi acum uneori dintr-un coşmar când visa 
noaptea aceea. Cuţitul tăiase porțiuni mari în shalwar 
kameez, dezvelind pielea de dedesubt, iar capul Halei era 
dat pe spate într-un unghi imposibil, ca şi cum gâtul îi 
fusese rupt, lăsând căscată larg o rană mare, astfel încât 
Kaja se trezise uitându-se la măruntaiele roz, deja uscate. 
Când se ghemuise deasupra cadavrului, din rană țâşnise un 
roi de musculițe, ca un duh malefic dintr-o lampă 
fermecată, iar Kaja dăduse din mâini ca să se ferească de 
ele. 

Autopsia dezvăluise că Hala avusese contact sexual chiar 


înainte de a muri. Chiar dacă dovezile fizice nu puteau 
elimina posibilitatea unui act consimţit, presupuseseră cu 
toţii - date fiind circumstanţele şi faptul că era o femeie 
singură care respecta regulile stricte ale minorității Hazaras2? 
- că fusese vorba de un viol. Poliția nu descoperise niciodată 
făptaşul sau făptaşii. Oamenii spuneau că pericolul de a fi 
violată pe o stradă din Kabul era o nimica toată față de 
pericolul de a fi aruncată în aer de un dispozitiv exploziv 
artizanal. Şi chiar dacă numărul violurilor crescuse de la 
căderea regimului taliban, poliția avea o teorie care spunea 
că talibanii fuseseră în spatele atacului, ca să arate ce aveau 
să păţțească femeile afgane care lucrau pentru ISAF, 
Resolute Support Mission şi alte organizaţii occidentale. În 
ciuda acestor asigurări, violul şi crima din Kabul le 
înspăimântaseră pe celelalte femei din grup. Atunci Kaja le 
învățase cum să folosească o armă de foc. Şi, într-un mod 
ciudat, pistolul — pasat de la o femeie la alta ca un baston 
ori de câte ori vreuna dintre ele trebuia să iasă pe străzi 
după lăsarea întunericului — le adusese împreună ca echipă. 
O echipă de zmeoaice. 

Kaja simți greutatea pistolului. Când era în poliţie, 
deținerea unui pistol încărcat cu gloanţe îi insuflase mereu 
un amestec de teamă şi o senzaţie de securitate. 

În Afganistan, începuse să se gândească la pistol ca la o 
unealtă necesară, ceva ce merita deținut. Ca şi un cuțit. 
Anton o învățase cum să-l folosească. O învățase că, până şi 
în cadrul Crucii Roşii — cel puţin în Crucea Roşie coordonată 
de el —, la nevoie îți protejai viața ucigând. Ţinea minte că 
prima dată când îl întâlnise pe Anton se gândise că acel 
elvețian rafinat, aproape jovial, înalt, blond - mult prea 


“Grup etnic vorbitor de persană care trăieşte în centrul 
Afganistanului (N.t. 


chipeş - nu era pentru ea. Se înşelase. Şi avusese dreptate. 
Însă când venea vorba de uciderea Halei, nu se înşelase, ci 
avusese dreptate. 

Nu talibanii fuseseră în spatele crimei. 

Kaja ştia cine fusese, dar n-avea dovezi. 

Kaja strânse bine patul armei în palmă. Ascultă. Respiră. 
Aşteptă. Amorţită. Asta era cel mai ciudat: inima ei bătea cu 
putere de parcă era pândită de un atac de panică, însă în 
acelaşi timp ea se simțea complet indiferentă. Se temea de 
moarte, dar nu era cine ştie ce interesată să trăiască. Chiar 
şi aşa, trecuse de debriefingul cu psihologul când se 
opriseră la Tallinn, în drum spre casă. Şi de atunci intrase 
în penumbră. 

Harry se trezi şi totul era la fel. Trecură câteva secunde 
înainte să-şi amintească, să-şi dea seama că nu fusese un 
coşmar şi că pumnul strâns îl lovise în pântece. Se rostogoli 
pe o parte şi se uită fix la fotografia de pe masă. Rakel, Oleg 
şi el zâmbind, pe un bolovan înconjurat de frunze de 
toamnă, în cursul uneia dintre acele plimbări atât de 
îndrăgite de Rakel şi despre care Harry bănuia că 
începuseră să-i placă şi lui. Pentru prima dată se gândi: 
dacă ăsta era debutul unei zile care nu avea decât să se 
înrăutățească, câte astfel de zile mai putea suporta? Tocmai 
era pe cale să găsească un răspuns, când realiză că nu 
fusese trezit de alarma ceasului. Odihnindu-se lângă 
fotografie, telefonul lui bâzâia aproape în tăcere, ca un 
colibri. 

Îl înşfăcă. 

Era un mesaj text care includea o poză. 

Inima lui Harry începu să bată mai tare. 

Atinse ecranul de două ori cu degetul şi imediat avu 


senzația că îi stă inima în loc. 

Svein Finne zis Logodnicul stătea cu capul plecat, cu fața 
spre camera foto şi cu privirea îndreptată undeva, un pic 
mai sus de aceasta. Cerul de deasupra capului său avea o 
lucire roşiatică. 

Harry sări din pat, apucă pantalonii de pe podea şi şi-i 
trase pe el. Înşfăcă un tricou în drum spre ieşire, îşi puse 
haina şi bocancii şi ieşi în grabă pe scară. Căută în 
buzunare ca să verifice că tot ce băgase acolo în seara 
precedentă continua să fie acolo: cheile de la maşină, 
cătuşele şi pistolul Heckler & Koch. 

TȚâşni afară, inspiră cu nesaţ aerul rece al dimineţii şi se 
urcă în Fordul Escort parcat la marginea trotuarului. Trei 
minute şi jumătate, dacă gonea. Însă avea nevoie de maşină 
pentru a doua parte. Harry înjură printre dinți demarorul, 
care nu porni de la prima cheie. Următoarea tentativă 
eşuată ar fi însemnat sfârşitul jocului. Răsuci din nou cheia 
în contact şi apăsă pedala de acceleraţie. Gata! Maşina 
patină pe pavajul ud din Stensberggata, aproape pustie la o 
oră aşa de matinală. 

Oare cât stăteau oamenii la căpătâiul mormintelor? Trecu 
în goană prin traficul care începea să se aglomereze pe 
Ullevâlsveien şi opri pe trotuarul de pe Akersbakken, chiar 
în fața porții nordice a cimitirului Vâr Frelser. Lăsă maşina 
descuiată, cu insigna de poliție clar vizibilă pe bord. 

O luă la fugă, dar se opri când ajunse la poarta de acces. 
De unde se afla, în partea de sus a cimitirului în pantă, 
văzu imediat silueta solitară în fața mormântului. Avea 
capul plecat, iar pe spate îi atârna părul lung prins în 
coadă, ca al amerindienilor. 

Harry îşi lipi palma de patul pistolului din buzunarul 
hainei şi porni. Nici repede, nici încet. Se opri la trei metri în 
spatele individului. 

— Ce doreşti? 


Sunetul vocii lui îl înfioră pe Harry. Ultima dată când 
auzise vocea gravă, răsunătoare, de preot a lui Svein Finne 
erau amândoi într-o celulă din închisoarea 1la, când Harry 
încerca să obțină ajutor ca să-l prindă pe tipul care zăcea 
acum în mormântul din fața lor. Pe atunci Harry habar n- 
avea că Valentin Gjertsen era fiul lui Svein Finne. Privind 
retrospectiv, nu se putu abţine să se gândească la faptul că 
ar fi trebuit să bănuiască ceva. Ar fi trebuit să vadă că 
fanteziile bolnăvicioase şi violente ale lui Gjertsen proveneau 
din aceeaşi sursă, într-un fel sau altul. 

— Svein Finne, rosti Harry, auzindu-şi propria voce 
tremurând. Eşti arestat. 

Nu-l auzi pe Finne izbucnind în râs, ci îi văzu doar umerii 
mişcându-se. 

— Asta pare să fie replica ta standard când mă vezi, Hole. 

— Pune-ți mâinile la spate. 

Finne oftă din rărunchi. Îşi duse mâinile la spate cu un 
gest nonşalant, ca pentru a-şi face postura mai confortabilă. 

— O să-ți pun cătuşe. Şi înainte să te gândeşti la vreun 
gest stupid, ar trebui să ştii că am un pistol ațintit spre 
şalele tale. 

— M-ai împugşca în şale, Hole? 

Finne îşi întoarse capul şi zâmbi. Ochii ăia căprui. Buzele 
groase, umede. Harry respiră pe nas. Rece. Trebuia să 
rămână calm, să nu se gândească la ea. Să se gândească 
doar la ce urma să facă şi la nimic altceva. Lucruri simple, 
practice. 

— Crezi că sunt mai înspăimântat de ideea de a rămâne 
paralizat decât de moarte? 

Harry inspiră adânc, în încercarea de a se opri din 
tremurat. 

— Pentru că vreau o mărturisire înainte să mori. 

— Cum ai obținut tu de la fiul meu? După care l-ai 
împuşcat? 


— Am fost nevoit să-l împuşc fiindcă s-a opus arestării. 

— Da, îndrăznesc să spun că aşa ai ales să-ți aminteşti. 
Probabil că aşa îți vei aminti şi de împuşcarea mea. 

Harry văzu gaura din palma lui Svein Finne, ca 
Torghatten, muntele cu gaura prin care se vedea lumina 
zilei. O gaură rezultată în urma unui glonț încasat de Finne 
la începutul carierei de poliţist a lui Harry. Însă atenţia îi fu 
atrasă de cealaltă mână. De cureaua cenuşie de ceas din 
jurul  încheieturii. Fără să-şi coboare pistolul, apucă 
încheietura lui Finne cu mâna liberă şi o răsuci. Apăsă pe 
ecranul ceasului. Cifrele roşii care indicau data şi ora se 
aprinseră. 

Clinchetul cătuşelor răsună ca un sărut gol în cimitirul 
pustiu. 

Harry răsuci cheia în contact în sens invers acelor de 
ceasornic şi motorul muri. 

— O dimineaţă frumoasă, zise Finne, privind prin 
parbrizul Fordului Escort către fiordul de sub ei. Dar de ce 
nu suntem la Sediul Central al Poliției? 

— Mă gândeam să-ți dau de ales, răspunse Harry. Îmi 
poţi oferi o mărturisire completă aici şi acum, după care ne 
putem întoarce ca să primeşti un mic-dejun şi o celulă caldă 
în Sediul Central al Poliției. Sau poți refuza şi atunci vom 
face o mică plimbare în buncărele din timpul războiului. 

— Ha! îmi place de tine, Hole. Zău că da. Te urăsc ca 
persoană, dar îmi place personalitatea ta, zise Finne şi îşi 
umezi buzele. Şi evident că voi mărturisi. Ea... 

— Aşteaptă să pornesc înregistrarea, zise Harry, 
pescuindu-şi telefonul mobil din buzunarul hainei. 

— ... a participat de bunăvoie. Cred că e posibil să-i fi 
plăcut mai mult decât mie. 

Finne ridică din umeri. 

Harry înghiţi în gol. Închise ochii o secundă. 

— Ta plăcut să aibă un cuțit înfipt în burtă? 


— Un cuţit? 

Finne se răsuci pe scaun şi se uită la Harry. 

— Am penetrat-o lângă gratii, chiar în spatele locului 
unde m-ai arestat. Bineînțeles că ştiam că e ilegal să ţi-o 
tragi în cimitir, dar dat fiind felul în care insista să 
primească mai mult, cred că e rezonabil ca ea să plătească 
cea mai mare parte a amenzii. Chiar a depus o plângere? 
Presupun că şi-a regretat comportamentul lipsit de 
sfinţenie. Da, nu m-ar surprinde. În afara cazului că poate 
chiar crede ce spune. Ruşinea ne poate determina să 
distorsionăm orice. Ştii că în închisoare exista un psiholog 
care a încercat să-mi povestească despre Busola Rugşinii a 
lui Nathanson? Că eu eram aşa de ruşinat că am ucis-o pe 
fată, aşa cum pretindeai tu că am făcut, încât a trebuit să 
fug din calea ruşinii negând că faptele s-au petrecut 
vreodată. Asta se petrece şi aici. Dagny se simte atât de 
ruşinată de cât de tare i-au plăcut cele întâmplate în cimitir, 
încât memoria ei a transformat faptele în viol. Sună 
cunoscut, Hole? 

Harry dădu să răspundă, dar îl înecă un val de vomă. 
Ruşine. Represiune. 

Cătuşele zăngăniră când Finne se aplecă în față pe 
scaunul lui. 

— În orice caz, tu ştii cum se întâmplă în cazurile de viol, 
când e cuvântul unei persoane împotriva cuvântului alteia, 
fără martori sau dovezi. O să scap, Hole. Despre asta e 
vorba? Ştii că singura cale de a mă băga după gratii pentru 
viol este să forțezi o mărturisire de la mine? îmi pare rău, 
Hole. Dar, aşa cum am mai spus, mărturisesc că mi-am 
tras-o într-un loc public, aşa măcar ai ceva cu care să te legi 
de mine. Rămâne oferta de mic-dejun? 

— Am spus ceva greşit? râse Finne în timp ce se 
împleticea prin zăpada noroioasă. 

Căzu în genunchi şi Harry îl trase sus şi îl împinse către 


buncăr. 

Harry stătea ghemuit în fața băncii de lemn. Pe podeaua 
din fața lui se înşira tot ce găsise când îl percheziționase pe 
Svein Finne. 

Un zar din metal albastru-cenuşiu. Câteva bancnote de 
100 de coroane şi mai multe monede, dar niciun bilet de 
autobuz sau de tramvai. Un cuţit în teacă. Cuţitul avea un 
mâner maroniu din lemn şi o lamă scurtă. Ascuţită bine. 
Oare aceea era arma crimei? Nu se vedeau urme de sânge. 
Harry îşi ridică privirea. Scosese unul dintre placajele care 
acopereau ferestrele pentru arme ca să lase să intre ceva 
lumină. Uneori, pe aleea din fața buncărului oamenii făceau 
jogging, dar nu apăreau până ce zăpada nu se topea 
complet. Nimeni n-avea să audă urletele lui Svein Finne. 

— Frumos cuțit, zise Harry. 

— Colecționez cuțite, răspunse Finne. Am avut 26, pe 
care mi le-ai confiscat, îți aminteşti? Nu le-am primit 
niciodată înapoi. 

Razele soarelui de dimineață luminau fața şi partea de 
sus a corpului lui Svein Finne. Un corp musculos, nu în 
versiunea umflată a celor care ridicau greutăți la sală, ci 
versiunea zveltă şi bine dozată. Un corp de balerin, îşi zise 
Harry. Sau un corp ca al lui Iggy Pop. Curat. Finne era 
aşezat, cu mâinile prinse în cătuşe de spătarul băncii. Harry 
îi scosese şi încălțările, dar îi permisese să păstreze 
pantalonii. 

— Îmi amintesc de cuțite, zise Harry. Zarul pentru ce e? 

— Pentru deciziile dificile în viață. 

— Luke Rhinehart. Aşadar ai citit Omul zar. 

— Eu nu citesc, Hole. Dar poți păstra zarul, cadou din 
partea mea. Ca să laşi soarta să decidă când nu ştii ce să 
faci. O să descoperi că te eliberează, crede-mă. 

— Deci soarta e mai eliberatoare decât a decide pentru 
tine însuţi? 


— Bineînţeles. Închipuie-ţi că ai poftă să omori pe cineva, 
dar nu te hotărăşti să o faci. Aşa că ai nevoie de ajutor. De 
la soartă. Dacă zarul îți spune să ucizi, responsabilitatea 
cade în sarcina sorții; te eliberează pe tine şi liberul tău 
arbitru. Înţelegi? Nu e nevoie decât de o aruncare cu zarul. 

Harry verifică dacă telefonul continua să înregistreze 
înainte de a-l lăsa pe bancă. Inspiră adânc. 

— Ai aruncat cu zarul înainte de a o ucide pe Rakel 
Fauke? 

— Cine e Rakel Fauke? 

— Soţia mea, răspunse Harry. Crima s-a petrecut în 
bucătăria casei noastre din Holmenkollen cu zece zile în 
urmă. 

Văzu ceva în ochii lui Finne începând să lucească. 

— Condoleanţele mele. 

— Taci din gură şi vorbeşte. 

Finne oftă, ca şi cum ar fi fost plictisit. 

— Sau? Ai de gând să scoţi bateria de la maşină ca să-mi 
electrocutezi testiculele? 

— Folosirea bateriilor de maşină la torturarea oamenilor 
este un mit. Nu au suficientă putere. 

— De unde ştii? 

— Am citit online azi-noapte despre metode de tortură, 
zise Harry, plimbând marginea ascuţită a lamei peste pielea 
degetului său mare. Se pare că nu durerea în sine îi 
determină pe oameni să mărturisească, ci frica de durere. 
Însă, bineînţeles, frica trebuie să fie bine fundamentată - cel 
care torturează trebuie să convingă victima că durerea pe 
care e dispus să o inducă este limitată doar de propria 
imaginaţie. lar dacă eu dispun de ceva din belşug acum, 
Finne, aceasta e imaginaţia. 

Svein Finne îşi umezi buzele groase. 

— Înţeleg. Vrei amănunte? 

— Pe toate. 


— Singurul amănunt pe care îl am pentru tine este acela 
că nu eu am comis crima. 

Harry îşi strânse pumnul în jurul mânerului cuțitului şi 
lovi. 

Simţi cum se rupea cartilajul nasului celuilalt în propria 
încheietură a mâinii şi sângele cald şiroindu-i pe dosul 
palmei. Ochii lui Finne se umplură de lacrimi şi buzele îi 
dezveliră dinții mari şi galbeni într-un rânjet larg. 

— Toată lumea ucide, Hole. 

Vocea lui de preot avea un ton diferit acum, mai nazal. 

— Tu, colegii tăi, vecinii tăi. Doar eu nu. Eu creez viață 
nouă, repar ce distrugeți voi. Populez lumea cu mine 
însumi, cu oameni care vor binele. Nu pricep de ce oamenii 
fac efortul de a creşte ceva ce nu e al lor. Cum e cazul tău şi 
al fiului tău bastard. Oleg, aşa îl cheamă, nu? Să fie din 
pricină că sperma ta e prea slabă, Hole? 

Sau n-ai regulat-o pe Rakel suficient de bine ca ea să vrea 
să dea naştere copiilor tăi? 

Harry lovi din nou. În acelaşi loc. Se întrebă dacă 
zgomotul de rupere venea de la nasul lui Finne sau era doar 
în mintea lui. 

Finne îşi dădu capul pe spate şi rânji înspre acoperiş. 

— Mai vreau! 

Harry stătea pe jos, cu spatele lipit de zidul de beton, 
ascultând sunetul propriei respiraţii grele şi şuierăturile 
dinspre bancă. 

Îşi înfăşurase cămaşa lui Finne în jurul mâinii, dar 
durerea pe care o simțea îi spunea că pielea de pe cel puţin 
unul dintre nodurile pumnului se dusese. De cât timp 
făceau asta? Cât avea să mai dureze? 

Pe site-ul web despre tortură scria că nimeni, absolut 
nimeni nu rezista torturii pe termen lung, că până la urmă 
cel torturat îți spunea ce dorea să auzi sau poate ce credea 
că voiai să auzi. Svein Finne se mulțumise să repete aceeaşi 


expresie: mai vreau. Şi primise ce ceruse. 

— Cuţite. 

Vocea nu mai putea fi recunoscută ca aparținând lui 
Finne. Când îşi ridică privirea, Harry nu-l mai recunoscu 
nici pe om. Fața umflată îi închisese ochii, iar sângele se 
scurgea de pe ea ca o barbă roşie picurândă. 

— Oamenii folosesc cuțite. 

— Cuţite? repetă în şoaptă Harry. 

— Oamenii îşi înfig cuțite unii în alții încă din epoca de 
piatră, Hole. Frica de cuțite este întipărită în genele noastre. 
Gândul că cineva îți poate penetra pielea ca să intre în tine, 
să distrugă ce e în tine, tot ce însemni tu. Arată-i cuiva un 
cuțit şi o să facă orice vrei tu. 

— Cine face ce vrei tu? 

Finne îşi drese glasul şi scuipă salivă roşie pe podeaua 
dintre ei. 

— Oricine. Femei, bărbaţi. Tu. Eu. În Rwanda, celor din 
tribul tutsi li s-a acordat şansa de a cumpăra gloanţe cu 
care să fie împuşcaţi, în loc să fie hăcuiți cu macete. Şi ştii 
ce s-a întâmplat? Au plătit cu toţii. 

— Bine, am un cuțit, rosti Harry, dând din cap înspre 
cuțitul de pe podea. 

— Şi unde ai de gând să-l înfigi? 

— Mă gândeam că în acelaşi loc în care ai înjunghiat-o pe 
soția mea. În burtă. 

— Mutare greşită, Hole. Dacă mă înjunghii în burtă nu voi 
mai putea vorbi şi aş sângera până la moarte înainte ca tu 
să-ți obţii mărturisirea. 

Harry nu replică. 

— De fapt, stai aşa, zise Finne, îndreptându-şi capul plin 
de sânge. Să fie oare posibil ca tu, care ţi-ai făcut temele în 
privința torturii, să joci acest meci ineficient de box din 
cauză că, în sinea ta, nu doreşti, de fapt, o mărturisire? 

Finne adulmecă aerul din jur. 


— Da, asta e. Nu vrei să mărturisesc, astfel încât să ai un 
pretext să mă omori. De fapt, ar trebui să mă omori ca să 
obţii dreptate. Aveai doar nevoie de un pretext pentru crimă. 
Ca să-ți poţi spune ţie însuţi că ai încercat, că nu asta ai 
dorit. Că nu eşti ca ucigaşii care omoară din plăcere. 

Râsul lui Finne se transformă în tuse. 

— Da, am mințit. Şi eu sunt un ucigaş. Să omori pe 
cineva este fantastic, nu-i aşa, Hole? Grija pentru aducerea 
unui copil pe lume, ştiind că e creaţia ta, poate fi întrecută 
de un singur lucru: eliminarea cuiva din această lume. 
Terminarea unei vieți, asumarea rolului sorții, să te 
transformi în zarul vieţii cuiva. Atunci devii Dumnezeu, 
Hole, şi oricât ai nega, este exact senzaţia care te încearcă 
acum. Şi e o senzaţie bună, nu? 

Harry se ridică în picioare. 

— Aşa că îmi pare rău că îţi stric execuția, Hole, dar 
declar: mea culpa, Hole. Am omorât-o pe soţia ta, Rakel 
Fauke. 

Harry încremeni. Finne îşi ridică privirea spre acoperiş. 

— Cu un cuțit, şopti el. Dar nu cel pe care îl ţii acum în 
mâna ta. A strigat când a murit. A strigat numele tău. 
Haarr-y. Haarr-yy... 

Harry simți că e cuprins de un alt fel de furie. O furie 
rece, de genul celei care îl calma. Şi îl înnebunea. De care se 
temea că putea apărea, şi căreia nu trebuia să-i permită să 
preia controlul. 

— De ce? întrebă Harry. 

Vocea lui se relaxase brusc. Respiraţia-i era normală. 

— De ce? 

— Care a fost motivul? 

— E evident, nu? Acelaşi cu motivul tău, Hole. 
Răzbunarea. Noi doi suntem angajaţi într-o dispută clasică. 
Tu mi-ai ucis fiul, eu îți ucid soția. Asta facem noi, asta ne 
separă de animale: noi ne răzbunăm. E o chestie rațională, 


dar nici măcar n-avem timp să ne gândim dacă are sens, 
doar ştim că ne face să ne simțim bine. Nu aşa te simţi în 
clipa asta, Hole? îți transferi propria durere în durerea 
altcuiva. Cineva față de care te poți convinge că e 
responsabil pentru suferința ta. 

— Dovedeşte. 

— Ce să dovedesc? 

— Că ai ucis-o. Povesteşte-mi ceva ce n-aveai de unde să 
ştii despre crimă sau despre locul faptei. 

— Pentru Harri. Cu un „i”. 

Harry clipi din ochi. 

— De la Oleg, continuă Finne. Scrisă pe o tăbliță ce 
atârna pe perete între dulapuri şi cafetieră. 

În tăcerea care urmă, singurul sunet care se auzi fu cel ca 
de metronom, al picăturilor de sânge căzând de pe faţa lui 
Finne. 

— Ai mărturisirea, zise Finne, tuşind şi scuipând din nou. 
Asta te lasă cu două variante. Mă poţi duce în arest ca să 
mă condamni conform legii norvegiene. Aşa ar proceda un 
polițist. Sau poţi face ceea ce facem noi, ucigaşii. 

Harry dădu din cap. Se ghemui din nou. Apucă zarul de 
jos. Îşi făcu palmele căuş şi scutură zarul, după care îl lăsă 
să se rostogolească pe podeaua de beton. Se uită gânditor la 
el. Băgă zarul în buzunar, înşfăcă cuțitul şi se ridică. 
Lumina soarelui care se strecura printre plăcile de cherestea 
făcu lama să lucească. Se duse în spatele lui Finne, îi 
înconjură fruntea cu brațul stâng şi îi lipi capul de pieptul 
lui. 

— Hole? 

Vocea avea un ton uşor mai ridicat acum. 

— Hole, nu... 

Finne agită cătuşele, iar Harry îi simți corpul tremurând. 

În fine, un semn de frustrare în fața morții. 

Harry expiră cu putere şi strecură cuțitul în buzunarul 


hainei. Continuând să ţină strâns capul lui 

Finne, scoase o batistă din buzunarul pantalonilor şi îi 
şterse faţa. Îi şterse sângele din jurul nasului, al gurii şi de 
pe bărbie. Finne pufni şi înjură, dar nu încercă să se agite. 
Harry rupse două fâşii din batistă şi i le înfipse în nări. 
După care băgă la loc în buzunar ce mai rămăsese din 
batistă, înconjură banca şi se uită la rezultat. Finne icnea 
de parcă alergase într-o cursă de 400 de metri. Harry îşi 
înfăşurase tricoul lui Finne în jurul pumnului când îl lovise, 
aşa că nu se vedeau tăieturi, ci doar umflături şi nasul 
însângerat. 

Harry ieşi şi înghesui nişte zăpadă în tricou, după care se 
întoarse şi lipi tricoul de fața lui Finne. 

— Încerci să mă faci prezentabil ca să poţi pretinde că nu 
s-a întâmplat nimic? rosti Finne. 

Individul se calmase deja. 

— Probabil că e prea târziu pentru asta, zise Harry. Dar 
orice pedeapsă aş primi, ea se va baza pe vătămările 
produse, aşa că putem să-i spunem o limitare a daunelor. Şi 
tu m-ai provocat, ai vrut să te lovesc. 

— Am vrut, nu-i aşa? 

— Bineînţeles. Ai vrut să obţii dovezi fizice care să-i 
demonstreze avocatului tău că ai fost abuzat când te-a 
interogat poliția. Orice judecător ar refuza să permită poliției 
să prezinte probe obținute prin mijloace ilegale. De-asta ai 
mărturisit. Ai presupus că mărturisirea te va scoate de aici, 
dar nu te va costa nimic mai târziu. 

— Poate. Măcar nu te gândeşti să mă omori. 

— Nu? 

— Ai fi făcut-o deja până acum. Poate că greşesc, poate 
că, în definitiv, n-ai ce trebuie pentru aşa ceva. 

— Sugerezi că ar trebui să o fac? 

— Cum ai spus chiar tu, acum e prea târziu, iar nişte 
gheață n-o să rezolve povestea. Până la urmă voi fi liber. 


Harry îşi luă telefonul de pe bancă. Închise înregistrarea 
şi îl sună pe Bjorn Holm. 

— Alo? 

— Aici e Harry. Îl am pe Svein Finne. Tocmai mi-a 
mărturisit că a ucis-o pe Rakel şi am înregistrat totul. 

Harry auzi un bebeluş plângând în pauza care urmă. 

— Chiar aşa? rosti încet Bjorn. 

— Chiar aşa. Vreau să vii să-l arestezi. 

— Ce? N-ai spus că l-ai arestat deja? 

— Nu, nu arestat, replică Harry, uitându-se la Finne. 
Sunt suspendat, nu? Aşa că în acest moment sunt doar un 
cetățean privat care reține un alt cetățean privat împotriva 
voinței lui. Finne poate depune oricând o plângere, dar sunt 
destul de sigur că aş fi tratat cu mănuși, dat fiind faptul că 
mi-a ucis soția. Important acum este ca el să fie arestat şi 
interogat cum trebuie de către poliție. 

— Pricep. Unde te afli? 

— Buncărele germane de deasupra Sjomannsskolen. 
Finne este încătuşat de o bancă aici. 

— Înţeleg. Cum rămâne cu tine? 

— Mhm. 

— Nu, Harry. 

— Nu, ce anume? 

— Nu am chef să fiu nevoit să te car în spate din cine ştie 
ce bar mai târziu la noapte. 

— Îți trimit fişierul audio pe e-mail. 

Mona Daa se opri în uşa biroului şefului ei. Acesta vorbea 
la telefon. 

— Au arestat pe cineva pentru uciderea lui Rakel Fauke, 
anunță ea cu voce tare. 

— Trebuie să plec, rosti editorul ei, după care închise 
telefonul fără să aştepte un răspuns şi îşi ridică privirea. Te 
ocupi tu de articol, Daa? 

— E deja scris, răspunse Mona. 


— Dă-l imediat la tipărit! A publicat altcineva ştirea deja? 

— Am fost informați despre asta acum cinci minute, iar la 
ora 16 e o conferință de presă. Eu am vrut să discut cu tine 
dacă e bine să dăm numele suspectului sau nu. 

— În anunţ i-au dat numele? 

— Bineînţeles că nu. 

— Şi atunci tu de unde îl ai? 

— Sunt unul dintre cei mai buni reporteri ai tăi. 

— În cinci minute? 

— Bine, cel mai bun. 

— Deci cine e? 

— Svein Finne. Condamnări anterioare pentru atacuri şi 
violuri, un cazier lung cât o zi de post. Îi publicăm numele? 

Şeful ei îşi trecu mâna prin părul care i se rărea. 

— Hm. Periculoasă chestie. 

Mona conştientiza perfect dilema şefului ei. 

Conform paragrafului 4.7 al Codului Etic de Practică al 
Presei norvegiene, trusturile de presă erau de acord să 
trateze de o manieră discretă publicarea numelor din 
cazurile penale, mai ales în stadiile incipiente ale anchetelor. 
Orice publicare de nume trebuia să fie justificabilă pe motiv 
de interes public. Pe de altă parte, publicaţia ei, VG, tipărise 
numele unui profesor a cărui ofensă fusese aceea că 
trimisese mesaje text nepotrivite femeilor. Toată lumea 
fusese de acord că individul era un porc, însă din câte se 
ştia nu fusese încălcată nicio lege, aşa că era greu de 
susținut că publicul avea nevoie să cunoască numele 
profesorului. În cazul lui Finne, publicarea numelui se 
putea evident justifica prin susținerea ideii că publicul 
trebuia să ştie de cine să se ferească. Pe de altă parte, exista 
vreo posibilitate de apariţie a ceea ce codul numea „pericole 
iminente de abuzuri contra oamenilor nevinovați, prin acte 
criminale grave şi repetate” câtă vreme Finne se găsea în 
custodia forțelor de ordine? 


— Nu-i publicăm numele, decise şeful ei. Dar include-i în 
articol cazierul şi spune că VG ştie cine e. Aşa măcar vom 
obține o stea de aur de la Asociaţia Presei. 

— Deja l-am scris aşa, e bun de tipar. De asemenea, am 
reuşit să punem mâna pe o poză nouă, nepublicată anterior 
a lui Rakel. 

— Fantastic. 

Şeful ei nu greşea. După o săptămână şi jumătate de 
relatări extinse ale presei despre crimă, pozele publicate 
ajunseseră să se repete. 

— Dar poate ar fi bine să bagi şi o poză a soţului, 
polițistul, sub titlu. 

Mona clipi din ochi. 

— Te referi la Harry Hole, chiar sub Suspect arestat 
pentru uciderea lui Rakel? Nu poate induce în eroare? 

Şeful ei ridică din umeri. 

— Oricum o să înțeleagă repede când citesc articolul. 

Mona încuviință. Efectul şocant al chipului cunoscut al 
lui Harry Hole, dur şi atractiv, sub un asemenea titlu ar fi 
obținut evident mai multe accesări în mediul online decât o 
altă poză cu Rakel. Iar cititorii le-ar fi iertat evidenta 
inducere neintenționată în eroare; îi iertau mereu. Nimeni 
nu dorea să fie cu totul înşelat, însă oamenii nu aveau nimic 
împotriva îndrumării lor greşite într-o manieră distractivă. 
Ca atare, de ce Monei îi displăcea această parte a meseriei 
atât de tare, când o iubea în rest? 

— Mona? 

— Se face, răspunse ea, împingându-se cu mâinile din 
cadrul uşii. O să fie tare. 

Katrine Bratt îşi înăbuşi un căscat, sperând că niciuna 
dintre celelalte trei persoane din jurul mesei din biroul 


şefului poliției n-a remarcat. 

Ziua dinainte fusese foarte lungă după conferința de 
presă despre arestarea în cazul Rakel. lar când ajunsese în 
fine acasă şi se băgase în pat, cel mic o ţinuse trează cea 
mai mare parte a nopții. 

Însă exista şansa ca ziua de azi să nu se transforme şi ea 
într-un maraton. Pentru că numele lui Svein Finne nu 
fusese făcut public presei, apăruse un gol informaţional, ca 
ochiul unei furtuni în care - cel puţin deocamdată - 
lucrurile erau calme. Însă era încă prea devreme ca să se 
ştie ce avea să mai aducă ziua. 

— Mulţumim că aţi fost de acord să ne întâlnim aşa de 
repede, zise Johan Krohn. 

— Nicio problemă, rosti şeful poliţiei, Gunnar Hagen, 
dând din cap. 

— Excelent. Atunci am să trec direct la subiect. 

Expresia standard a unui om care se simte confortabil 
trecând direct la subiect, îşi zise Katrine. Chiar dacă îi plăcea 
evident să fie în centrul atenţiei, Krohn era mai presus de 
orice un tocilar. Acum avocat renumit al apărării, la 50 de 
ani încă arăta a puşti, o persoană care fusese tachinată pe 
vremuri şi care acum îşi purta reputaţia profesională şi 
încrederea de sine ca pe o armură. Katrine citise într-un 
interviu dintr-o revistă despre hărţuirea la care fusese 
supus. Nu fusese vorba despre hărţuirea gen bătaie- 
încasată-în-fiecare-pauză de care avusese parte Katrine, ci 
de băşcălia de cea mai joasă speță şi de ascunderea de 
invitaţii la petreceri de zile de naştere şi la jocuri în grup, 
adică acel gen de hărțuire de care se plângeau acum toate 
celebrităţile de pe mapamond, ca să fie aplaudate pentru 
sinceritatea şi deschiderea lor. Krohn afirmase în interviu că 
se confesase ca să le uşureze viața copiilor isteți care 
sufereau acelaşi gen de traumă. Katrine găsea ciudat că 
dorința avocatului de a căuta dreptatea era compensată de 


lipsa lui de empatie. Ştia că era nedreaptă în judecata ei. Ei 
doi se găseau de părți opuse ale baricadei şi nu era de 
datoria lui Krohn să simtă vreun fel de empatie față de 
victime. Poate că era o cerință nedeclarată a sistemului 
juridic ca avocaţii apărării din penal să aibă capacitatea de 
a-şi anihila orice fel de simpatie pentru victimă şi de a se 
concentra doar pe ce era cel mai bine pentru clienţii lor. Aşa 
cum o astfel de capacitate însemnase o cerință implicită a 
succesului personal al lui Krohn. Şi probabil de aceea se 
simțea ea iritată. De asta şi pentru că pierduse prea multe 
cazuri contra lui. 

Krohn aruncă o privire la ceasul Patek Philippe de la 
încheietura stângă, în timp ce întindea dreapta către tânăra 
aşezată lângă el şi purtând o ţinută Hermes discretă, dar 
ridicol de scumpă, probabil posesoarea celor mai mari note 
de la Facultatea de Drept. Katrine îşi dădu seama că 
pateurile daneze uscate pe care le păstrase de la întâlnirea 
din ziua precedentă n-aveau să fie consumate nici acum. 

Cu o mişcare atent exersată, ca o asistentă care oferă 
bisturiul chirurgului, tânăra depuse un dosar galben în 
mâna lui Krohn. 

— Este evident că acest caz a atras o mare atenție din 
partea presei, care nu e nici în favoarea clientului meu, nici 
a voastră, zise Krohn. 

Dar te bucuri tu, îşi zise Katrine, întrebându-se dacă se 
aşteptau să toarne cafea pentru vizitatori şi pentru şeful 
poliției. 

— Aşadar presupun că este în interesul tuturor să 
ajungem cât mai repede la o înțelegere, continuă Krohn, 
apoi deschise dosarul, dar nu se uită în el. 

Katrine nu ştia dacă era adevărat sau doar un mit că 
Krohn avea o memorie fotografică perfectă şi că la petrecerea 
de final de facultate le ceruse colegilor să îi spună un număr 
între 1 şi 3 760, ca el să recite apoi întregul conținut al 


acelei pagini de legislație norvegiană. Petreceri de tocilari. 
Singurul gen de petreceri la care Katrine fusese invitată în 
studenție, fiindcă era drăguță, dar ciudată, cu hainele ei din 
piele şi părul vopsit în roz. Nu stătea nici cu derbedeii, nici 
cu studenții bine îmbrăcați. Aşa că gaşca de tocilari timizi o 
invitase să i se alăture. Însă ea refuzase, nu dorea să joace 
niciun rol în clasica piesă a „fetelor drăguțe care se 
împrietenesc cu tocilari atrăgători, dar inadaptați social”. 
Katrine Bratt avusese destule de îndurat. Mai mult decât 
suficient. Fusese bombardată cu tot felul de diagnostice 
psihiatrice. Dar până la urmă supraviețui se. 

— După ce clientul meu a fost arestat ca suspect în 
uciderea lui Rakel Fauke, au apărut trei acuzaţii de viol. 
Una de la o dependentă de heroină care a mai primit de 
două ori compensaţii ca victimă a unui viol, pe temeiuri 
foarte şubrede, ca să fiu sincer, şi fără să existe vreo 
condamnare. Cea de-a doua, din câte am înțeles, şi-a retras 
azi acuzațiile. Iar cu privire la Dagny Jensen nu există un 
caz câtă vreme nu există dovezi, iar clientul meu spune că 
actul sexual a fost în întregime consimțit. Chiar şi un bărbat 
condamnat anterior trebuie să aibă dreptul la o viață 
sexuală fără să devină ţinta poliției sau a oricărei femei care 
se simte vinovată după aceea, nu? 

Katrine căută o reacție pe fața tinerei de lângă Krohn, dar 
nu detectă nimic. 

— Ştim cât de multe resurse ale poliției sunt implicate în 
astfel de cazuri ambigue de viol, iar aici avem trei, continuă 
avocatul, cu privirea aţintită asupra unui punct din faţa lui, 
ca şi cum în aer atârna un prompter invizibil. 

Krohn se uită la hârtiile din fața lui de parcă voia să 
verifice dacă ceea ce urma să spună era adevărat: 

— Nu este treaba mea să apăr interesele societăţii, dar în 
această situație consider că interesele noastre ar putea 
coincide. Clientul meu s-a declarat dispus să mărturisească 


săvârşirea crimei, dacă nu i se aduce nicio acuzaţie de viol. 
Iar aici este vorba de anchetarea unei crime în care înțeleg 
că tot ce aveţi ca probe sunt o tăbliță de perete cu un mesaj, 
o mărturisire obținută sub tortură şi un videoclip care ar 
putea fi al oricui, posibil descărcat de pe internet. 

Krohn îşi ridică din nou privirea cu o expresie interogativă 
pe chip. 

Gunnar Hagen se uită la Katrine. 

Katrine îşi drese glasul. 

— Cafea? 

Krohn îşi scărpină - sau poate îşi netezi - atent o 
sprânceană cu degetul arătător. 

— Nu, mulțumesc. De asemenea, presupunând că putem 
ajunge la o înțelegere, clientul meu este dispus să ia în 
considerare retragerea acuzației împotriva inspectorului 
Harry Hole pentru sechestrare şi vătămare corporală. 

— Titlul de inspector este irelevant în actualele 
circumstanțe, mormăi Hagen. Harry Hole a acționat în 
calitate de persoană privată. Dacă vreunul dintre ofițerii 
noştri ar încălca legea norvegiană în timpul serviciului, l-aş 
raporta eu însumi. 

— Bineînţeles, replică Krohn. Cu siguranță nu am niciun 
interes să pun la îndoială integritatea corpului polițienesc, 
sugerez că pare improbabil. 

— Atunci sunteţi, fără îndoială, conştient şi că nu este o 
practică normală a poliției norvegiene aceea de a se implica 
în tranzacții precum cea sugerată de dumneavoastră. 
Negocieri de reducere a sentinței, da. Dar eliminarea 
acuzațiilor de viol... 

— Apreciez că e posibil să aveți obiecţii, dar vă reamintesc 
că clientul meu e trecut binişor de 70 de ani şi că, în 
eventualitatea unei condamnări, există toate şansele ca el să 
moară în închisoare. Sincer, nu văd vreo mare diferență 
dacă moare în închisoare, condamnat pentru crimă sau viol. 


Ca atare, în loc să ne agățăm de principii de pe urma cărora 
nu profită nimeni, ce-ar fi să le întrebăm pe femeile care l-au 
acuzat de viol ce ar prefera: ca Svein Finne să moară într-o 
celulă cândva în următorii 12 ani sau să îl vadă înapoi pe 
străzi peste patru ani? în privința compensațţiilor pentru 
victimele violurilor, sunt sigur că ele şi clientul meu vor 
ajunge la o înțelegere în afara procesului legal. 

Krohn înapoie dosarul asistentei sale, iar Katrine remarcă 
în privirea acesteia un amestec de frică şi iubire. Era 
aproape sigură că cei doi se bucuraseră de confortul 
canapelelor de piele ale firmei de avocatură, după orele de 
program. 

— Mulţumesc, ne auzim în curând, răspunse Hagen, care 
se ridicase şi îi întinsese avocatului mâna peste masă. 

Katrine se ridică şi ea să strângă mâna avocatului, pe 
care o simți moale şi transpirată: 

— Şi cum rezistă clientul dumneavoastră? 

— Evident, cu mare greutate, răspunse Krohn, privind-o 
serios. 

Katrine ştia că nu ar trebui, dar nu se putu abține: 

— Aţi putea să îi duceți un pateu, să se mai înveselească? 
Oricum, le aruncăm. 

Krohn o privi o clipă înainte de a-şi îndrepta atenţia din 
nou către şeful poliţiei: 

— Sper să ne auzim în cursul zilei de azi. 

În timp ce ieşeau din biroul şefului poliției, Katrine 
remarcă fusta extrem de strâmtă a asistentei avocatului, 
care o forță să facă câte trei paşi mărunți pentru unul de-al 
lui. Se gândi serios dacă merita să le arunce pateurile 
uscate în cap, imediat ce ar fi ieşit din sediul poliției. 

— Ei bine? zise Gunnar, după ce uşa se închisese în 
urma vizitatorilor. 

— De ce sunt mereu prezentaţi avocaţii apărării ca 
singurii apărători ai justiției? 


— Reprezintă contraponderea necesară pentru poliție, 
Katrine, obiectivitatea n-a fost niciodată punctul tău forte, 
nici stăpânirea de sine. 

— Stăpânirea de sine? 

— Să se mai înveselească? 

Katrine ridică din umeri: 

— Ce crezi despre propunere? 

Hagen îşi frecă bărbia: 

— E problematic. Presiunea în cazul Rakel Fauke creşte 
de la o zi la alta, iar dacă nu obţinem o condamnare, va fi 
cel mai răsunător eşec al decadei. Pe de altă parte, sunt 
toate plângerile despre violatori lăsaţi în libertate în ultimii 
ani, iar noi am renunța la trei cazuri... Tu ce crezi, Katrine? 

— Îl urăsc pe tip, dar propunerea lui are sens. Cred că 
trebuie să fim pragmatici şi să ne gândim la întregul tablou. 
Lăsaţi-mă să vorbesc cu femeile care au depus plângerile. 

Hagen îşi drese vocea: 

— OK. Vorbind despre obiectivitate... 

— Da? 

— Atitudinea ta este în vreun fel afectată de plecarea lui 
Harry? 

— Poftim? 

— Aţi lucrat îndeaproape şi... 

— Şi? 

— Şi nu sunt orb, Katrine. 

Katrine se duse la fereastră şi privi pe aleea care ducea 
din fața sediului poliției prin Botspaken, unde zăpada se 
topea în sfârşit, şi mai departe către traficul din 
Gronlandsleiret. 

— Ai regretat vreodată ceva ce ai făcut, Gunnar? Adică, ai 
regretat cu adevărat? 

— Hmm. Vorbim tot de profesie? 

— Nu neapărat. 

— E ceva ce vrei să-mi spui? 


Katrine se gândi cât de uşurată s-ar simți dacă ar spune 
cuiva. Dacă ar şti cineva. Crezuse că povara, secretul ar 
deveni mai uşor de dus cu timpul, dar era tocmai invers, îl 
simţea mai greu pe zi ce trece. 

— Îl înţeleg, zise ea încet. 

— Krohn? 

— Nu, Svein Finne, înțeleg că vrea să mărturisească. 

Dagny Jensen îşi puse palmele pe catedra rece şi se uită 
la polițista brunetă aşezată în banca din fața ei. Era pauză, 
iar dinspre terenul de joacă de afară îi auzea pe copii țipând 
şi râzând. 

— Ştiu că o astfel de decizie nu e uşor de luat, zise 
polițista. 

Se prezentase ca fiind Katrine Bratt, şefa Serviciului de 
Investigații Criminale din cadrul Poliției din Oslo. 

— Se pare că s-a luat deja o decizie pentru mine, rosti 
Dagny. 

— Evident că nu vă putem obliga să retrageți o acuzație, 
replică Bratt. 

— Dar exact asta faceţi în realitate, ripostă Dagny. Îmi 
pasați mie responsabilitatea condamnării lui pentru crimă. 

Polițista lăsă privirea în jos. 

— Ştiţi care este scopul principal al sistemului norvegian 
de educație? zise Dagny. Acela de a-i educa pe copii să 
devină cetățeni responsabili. Că este o responsabilitate şi, 
deopotrivă, un privilegiu. Bineînţeles că voi retrage acuzaţia, 
dacă asta înseamnă că Svein Finne va fi închis pentru tot 
restul vieții lui. 

— Când vine vorba de compensațţiile acordate victimelor 
violurilor... 

— Nu vreau bani. Vreau doar să uit de toată povestea. 


Dagny îşi privi ceasul. Patru minute până la începerea 
următoarei lecţii. Era fericită. Da, aşa se simțea - chiar şi 
după zece ani de predat continua să fie fericită că le putea 
oferi copiilor ceva ce ea sincer credea că avea să-i ajute să 
aibă un viitor mai bun. Avea sentimentul că ceea ce făcea 
avea sens, într-un fel relativ direct. Iar în esenţă asta era tot 
ce-şi dorea. Asta şi să uite. 

— Îmi puteţi promite că veţi obține condamnarea lui? 

— Promit! rosti polițista, ridicându-se din bancă. 

— Harry Hole. Cu el ce se va întâmpla? 

— Nu ştiu, dar să sperăm că avocatul lui Finne va 
renunța la acuzaţia de sechestrare. 

— Să sperăm? 

— Ceea ce a făcut el a fost evident o ilegalitate şi nu aşa 
ar trebui să acționeze un ofițer de poliție. Dar s-a sacrificat 
pe sine ca să se asigure că Finne e prins. 

— Aşa cum m-a sacrificat pe mine ca să-şi obțină 
răzbunarea personală? 

— Cum am spus, nu pot apăra comportamentul lui Harry 
Hole în această chestiune, dar rămâne valabil că, fără el, 
Svein Finne ar fi putut continua, probabil, să vă terorizeze 
pe dumneavoastră şi pe alte femei. 

Dagny încuviință încet. 

— Trebuie să mă întorc şi să mă pregătesc pentru un 
interogatoriu. Vă mulțumesc că ați fost de acord să ne 
ajutaţi. Vă promit că nu veţi regreta. 

— Nu, nu mă deranjați deloc, doamnă Bratt, zise Johan 
Krohn, ținând telefonul între ureche şi umăr, cât îşi încheia 
nasturii de la cămaşă. Aşadar s-a renunțat la toate cele trei 
acuzaţii? 

— Cât de repede puteţi fi gata dumneavoastră şi Finne 


pentru interogatoriu? 

Lui Johan Krohn îi plăceau r-urile ei rostogolite, de 
Bergen. Bratt nu vorbea cu un accent puternic, însă era 
sesizabil. Ca o fustă lungă, dar nu prea lungă. Îi plăcea de 
Katrine Bratt. Era drăguță, isteață şi opunea rezistență. Că 
avea verighetă pe deget nu ar fi trebuit să însemne prea 
mult. El însuşi era dovada vie a acestei idei. Şi găsea mai 
degrabă  excitantă aparenta ei nervozitate. Aceeaşi 
nervozitate pe care o simte un consumator după ce 
înmânează banii şi îl aşteaptă pe traficant să-i dea punga cu 
droguri. Krohn se duse la fereastră, îşi introduse degetul 
mare şi pe cel arătător printre lamele jaluzelelor, făcu o 
spărtură între ele şi privi în jos, către strada Rozenkraniz, 
aflată la şase etaje mai jos față de birourile firmei de 
avocatură. Ceasul arăta abia ora 15, dar o asemenea oră în 
Oslo însemna vârf de trafic. Asta dacă nu activai în 
domeniul juridic. Krohn se întreba uneori ce avea să se 
întâmple când rezervele de petrol aveau să se epuizeze şi 
populaţia Norvegiei avea să se confrunte din nou cu 
pretențiile lumii reale. Optimistul din el spunea că totul 
avea să fie bine, că oamenii se adaptează la situaţii noi mai 
repede decât s-ar crede, era suficient să se uite la țările care 
trecuseră prin războaie. Realistul din el spunea că într-o 
țară fără tradiţie în inovaţie şi gândire avansată avea să 
urmeze o pantă alunecoasă înapoi către starea de unde 
plecase Norvegia: dintre ultimele economii europene. 

— Putem fi acolo în două ore, zise Krohn. 

— Excelent, replică Bratt. 

— Ne vedem atunci, doamnă Bratt. 

Krohn încheie convorbirea şi rămase câteva clipe 
nemişcat, nesigur asupra locului unde să-şi pună mobilul. 

— Aici, rosti o voce din întuneric, dinspre canapeaua 
Chesterfield. 

Krohn se duse la ea şi îşi luă pantalonii. 


— Ei bine? 

— Au muşcat momeala, zise Krohn, verificând să nu fie 
pete pe pantaloni înainte de a-i îmbrăca. 

— A fost momeală? Adică s-au prins în cârlig? 

— Nu mă întreba pe mine. Eu doar respect instrucțiunile 
clientului meu. 

— Dar tu crezi că e vorba de un cârlig? 

Krohn ridică din umeri şi privi în jur după pantofi. 

— Venind de la tine, presupun că îi cunoşti pe oameni. 

Krohn se aşeză la biroul solid din Quercus velutina, stejar 
negru, pe care îl moştenise de la tatăl lui. Apăsă tasta de 
apelare rapidă pentru unul dintre numerele favorite. 

— Mona Daa. 

Vocea energică a reporteriței de investigații de la 
publicaţia VG se auzi cu putere. 

— Bună ziua, domnişoară Daa. Aici e Johan Krohn. De 
obicei mă suni dumneata pe mine, dar de data asta am zis 
să fiu un pic mai proactiv. Am ceva care cred că poate 
garanta apariția unui articol în ziarul dumitale. 

— E despre Svein Finne? 

— Da. Tocmai am primit confirmarea de la Poliția din Oslo 
că renunţă la investigația legată de acuzațiile de viol lipsite 
de temei, care au apărut în haosul din jurul acuzației de 
crimă. 

— Şi te pot cita în privinţa asta? 

— Mă poți cita confirmând zvonurile care s-au răspândit 
în privința asta, ceea ce, presupun, constituie şi motivul 
pentru care m-ai sunat mai devreme. 

O pauză. 

— Am înţeles, dar eu nu pot scrie aşa ceva, Krohn. 

— Atunci scrie că am făcut totul public ca să înăbuş 
zvonurile. Este irelevant dacă ai auzit aceste zvonuri sau nu. 

O nouă pauză. 

— Bine, acceptă Daa. Îmi poţi oferi amănunte despre... 


— Nu! Afli mai multe în seara asta. Şi abține-te să publici 
ceva înainte de ora 17. 

— Să punem cărțile pe masă, Krohn. Dacă îmi oferi 
exclusivitate cu povestea asta... 

— E în întregime a ta, draga mea. Vorbim mai târziu. 

— O ultimă chestiune. De unde ai numărul meu de 
mobil? Nu e disponibil pentru oricine. 

— Cum am spus, m-ai sunat înainte pe mobil, numărul 
tău a apărut pe ecran. 

— Şi l-ai băgat în memorie? 

— Da, presupun că aşa am făcut. 

Krohn puse capăt convorbirii şi se întoarse către 
canapeaua din piele. 

— Alisa, dragă, fii amabilă şi pune-ţi bluza la loc, avem de 
lucru. 

Bjorn Holm stătea pe trotuarul din fața barului Jealousy 
din Griinerlokka. Deschise uşa şi îşi dădu seama după 
muzica dinăuntru că avea să-l găsească acolo. Trase 
căruciorul după el în barul aproape pustiu. Era un local 
mediu în stil englezesc, cu mese simple din lemn în fața 
unui bar lung şi cu separeuri de-a lungul pereților. Ceasul 
arăta de-abia ora 17; mai târziu în cursul serii locul avea să 
se aglomereze. În scurtul răgaz cât Oystein Eikeland şi 
Harry deținuseră barul, reuşiseră să obțină ceva rar: un 
local unde oamenii veneau să asculte muzica specială care 
se revărsa din boxe. Fără DJ de fiţe, doar un şir de piese 
puse una după alta, alese conform serilor tematice anunțate 
săptămânal pe lista de pe uşă. Lui Bjorn i se îngăduise să fie 
consultant în serile country şi în cele dedicate lui Elvis. Şi — 
cel mai important - când făceau lista de cântece „vechi de 
cel puţin 40 de ani şi interpretate de artişti şi trupe din state 
americane care începeau cu litera M”. 

Harry era aşezat la bar, cu capul plecat şi spatele la 
Bjorn. Din spatele barului, Oystein Eikeland ridică un pahar 


de jumătate de litru înspre noul venit. Asta nu indica nimic 
bun. Însă cel puţin Harry stătea drept pe scaun. 

— Vârsta minimă e de 20 de ani, amice! strigă Oystein 
peste gălăgia muzicii. Good Time Charlie's Got The Blues, 
începutul anilor 1970, singurul hit adevărat al lui Danny 
O'Keefe. 

Nu era muzica obişnuită a lui Harry dar o piesă perfectă 
pentru finalul zilei, în barul Jealousy. 

— Chiar şi când este însoțit de un adult? întrebă Bjorn, 
aşezând căruciorul în fața unui separeu. 

— De când eşti tu adult, Holm? 

Oystein îşi lăsă paharul jos. 

Bjorn zâmbi. 

— Devii adult din clipa în care îți vezi pentru prima dată 
copilul şi înţelegi că e neajutorat. Şi că va avea nevoie de 
mult ajutor de la adulți. La fel ca tipul ăsta. 

Bjorn îşi lăsă mâna pe umărul lui Harry. Observă că ținea 
capul plecat pentru că citea pe ecranul mobilului. 

— Ai văzut titlul din VG despre arestare? întrebă Harry, 
apucând ceaşca din fața lui. 

Cafea, constată Bjorn. 

— Da. Au folosit o poză cu tine. 

— Nu dau doi bani pe asta. Uită-te la ceea ce tocmai au 
publicat. 

Harry ridică telefonul ca Bjorn să citească. 

— Cică am încheiat o înțelegere, zise Bjorn. Crimă în locul 
violului. OK, nu e ceva obişnuit, dar se mai întâmplă. 

— Dar aşa ceva nu apare de obicei în presă. Şi dacă 
apare, se întâmplă abia după împuşcarea ursului, replică 
Harry. 

— Nu crezi că a fost împuşcat? 

— Dacă închei un pact cu diavolul, trebuie să te întrebi de 
ce crede el că pactul e bun. 

— Nu eşti un pic cam paranoic acum? 


— Sper doar să obținem o mărturisire într-un 
interogatoriu de poliție adecvat. Chestiile înregistrate de 
mine în buncăr ar fi imediat distruse de un avocat al 
apărării cum e Krohn. 

— Acum, că presa a publicat chestia asta, va trebui să 
mărturisească. Dacă nu, o să-l acuzăm de viol. Katrine îl 
interoghează chiar acum. 

Harry apăsă o tastă de pe telefon şi duse telefonul la 
ureche. 

— Hmm. Trebuie să-l pun pe Oleg la curent. Oricum, ce 
cauţi tu aici? 

— Eu... ăă... i-am promis lui Katrine că mă voi asigura că 
totul e în regulă cu tine. Nu ai fost acasă şi nici la Schroder. 
Ca să fiu sincer, credeam că ţi s-a interzis să mai intri aici 
pentru tot restul vieții după data trecută... 

— Da, dar idiotul ăla nu lucrează până diseară. 

Harry dădu din cap înspre cărucior. 

— Pot să arunc o privire? 

— Simte că e privit şi atunci se trezeşte. 

— Bine. 

Harry îşi lăsă telefonul în jos: 

— Ocupat. Vreo sugestie pentru lista de joia viitoare? 

— Tema? 

— Versiuni cover mai bune ca originalul. 

— Joe Cocker şi A Little. 

— Deja marcată. Ce zici de versiunea Francis and the 
Lights după Can't Tell Me Nothing 

— Kanye West? Ţi-e rău, Harry? 

— Bine. Atunci o piesă Hank Williams? 

— Ai înnebunit? Nimeni nu-l interpretează pe Hank mai 
bine decât Hank. 

— Ce zici de versiunea Beck după Your Cheatin’ Heartl 

— Vrei să-ți dau un pumn? 

Harry şi Oystein izbucniră în râs şi atunci Bjorn înţelese 


că cei doi îl tachinau. Harry îl luă pe Bjorn pe după umeri. 

— Mi-e dor de tine. N-am putea noi doi să rezolvăm o 
crimă cu adevărat oribilă împreună în curând? 

Bjorn aprobă în timp ce se uita uimit la chipul zâmbitor al 
lui Harry. La lucirea nefiresc de intensă din ochii lui. Chiar 
cedase nervos? Durerea îl împinsese în sfârşit la limită? 
Apoi zâmbetul lui Harry păru brusc să se destrame, ca un 
petic de gheaţă într-o dimineață de octombrie, iar Bjorn se 
trezi holbându-se din nou în abisul întunecat al disperării. 
Ca şi cum Harry ar fi vrut doar să guste un pic din starea de 
fericire. După care o blocase din nou. 

— Da, sunt sigur că găsim noi ceva, rosti Bjorn încet. 

Katrine se uită la lumina roşie de deasupra microfonului, 
care arăta că înregistrarea fusese pornită. Ştia că, dacă îşi 
ridica privirea, avea s-o întâlnească pe cea a lui Svein Finne 
zis Logodnicul. Şi nu voia s-o facă - nu pentru că ar fi putut 
să se lase influențată, ci pentru că el ar fi putut să fie 
influențat. 

Discutaseră dacă să fie folosit un anchetator bărbat, dată 
fiind atitudinea lui Finne faţă de femei. Însă când citiseră 
transcrierile interogatoriilor anterioare ale lui Finne, acesta 
păruse să se deschidă mai mult față de femei. Katrine habar 
n-avea dacă asta se petrecuse cu sau fără contact vizual. 

Îşi pusese o bluză care n-ar fi trebuit să pară 
provocatoare sau să lase impresia că se temea de privirile 
lui. Katrine se uită spre camera de control, unde un ofițer se 
ocupa de echipamentul de înregistrare. Alături de el se afla 
Magnus Skarre din echipa de anchetă şi Johan Krohn, care 
părăsise oarecum ezitant camera de interogatoriu, după ce 
Finne însuşi ceruse să fie lăsat singur cu Katrine. 

Aceasta dădu scurt din cap înspre ofițer, care îi răspunse 
prin acelaşi gest. Katrine rosti cu voce tare numărul cazului, 
numele ei şi pe cel al lui Finne, locul, data şi ora. Era o 
acțiune rămasă din vremea când benzile audio se puteau 


rătăci, dar servea şi ca accentuare a faptului că începea 
partea oficială a interogatoriului. 

— Da, răspunse Finne cu un început de zâmbet şi o dicție 
exagerat de clară, când Katrine îl întrebă dacă îi fuseseră 
aduse la cunoştinţă drepturile şi faptul că interogatoriul era 
înregistrat. 

— Să începem cu seara de 10 martie şi dimineața de 11 
martie, rosti Katrine. Perioadă denumită de aici încolo drept 
„noapte a crimei”. Ce s-a întâmplat? 

— Luasem nişte pastile, zise Finne. 

Katrine privea în jos, în vreme ce îşi lua notițe. 

— Valium. Stesolid. Sau Rohypnol. Poate câte puţin din 
fiecare. 

Vocea lui o făcea să se gândească la zgomotele scoase de 
roțile tractorului bunicului ei de-a lungul unui drum cu 
pietriş din Sotra. 

— Ca atare, lucrurile ar putea să fie un pic neclare pentru 
mine, zise Finne. 

Katrine se opri din scris. Neclare? Simţi ceva metalic în 
fundul gâtului, gustul panicii. Oare individul intenționa să- 
şi retragă mărturisirea? 

— Asta dacă nu cumva de vină nu a fost, poate, faptul că 
sunt mereu un pic confuz când devin excitat. 

Katrine îşi ridică privirea. Svein Finne i-o prinse din zbor. 
Katrine simţi că ceva începea brusc să foreze în capul ei. 

El îşi umezi buzele. Zâmbi. Îşi cobori vocea. 

— Dar îmi amintesc mereu cele mai importante lucruri. 
De-asta o facem, nu? Pentru amintirile pe care ni le putem 
face pentru momentele de singurătate? 

Katrine zări mâna lui dreaptă desenându-i imaginea în 
aer, mişcându-se în sus şi în jos, după care îşi plecă privirea 
din nou asupra notițelor. 

Skarre susținuse că ar fi fost bine să-l încătuşeze pe 
Finne, însă Katrine se opusese. Spusese că ar fi avut un 


avantaj mental dacă ar fi crezut că sunt atât de speriaţi de 
el. Că l-ar tenta să se joace cu ei. lar acum, la doar un 
minut de la începerea interogatoriului, el exact asta făcea. 

Katrine răsfoi dosarele din fața ei. 

— Dacă memoria ta nu e nemaipomenită, să discutăm în 
schimb despre cele trei dosare de viol pe care le am aici. Cu 
declarații ale martorilor care te-ar putea ajuta să-ți 
aminteşti. 

— Touché, dar cum am spus, țin minte cele mai 
importante detalii, rosti Finne. 

Fără să-şi ridice privirea, Katrine ştiu că el continua să 
zâmbească. 

— Să le auzim. 

— Am ajuns pe la ora 21 seara. Pe ea o durea stomacul şi 
era mai degrabă palidă. 

— Stai aşa. Cum ai intrat? 

— Uşa era descuiată, aşa că am intrat direct înăuntru. Ea 
tipa şi ţipa. Era atât de înspăimântată. Aşa că eu am t- 
tinut-o. 

— Ca într-o strangulare? Sau prinzându-i brațele în 
lateral? 

— Nu-mi amintesc. 

Katrine ştia că mergeau prea repede cu interogatoriul, 
avea nevoie de mai multe detalii, dar în primul rând trebuia 
să obțină mărturisirea de la el înainte să se răzgândească. 

— Şi după aia? 

— O durea atât de tare! Sângele şiroia din ea. Am folosit 
un c-cuţit... 

— Al tău? 

— Nu, unul mai ascutit, dintr-un stativ de cuțite. 

— Unde l-ai folosit pe corpul ei? 

— A-aici. 

— Persoana interogată arată înspre abdomenul ei, zise 
Katrine. 


— Buricul ei, rosti Finne cu o voce afectată, ca de copil. 
Buricul ei. 

— Buricul ei, repetă Katrine, înghițindu-şi un val de 
vomă. 

Înghițind sentimentul de triumf. Aveau mărturisirea. 
Restul reprezenta cireaşa de pe tort. 

— O poţi descrie pe Rakel Fauke? Şi bucătăria? 

— Rakel? Frumoasă. Ca tine, K-Katrine. Semănațţi foarte 
mult. 

— Cu ce era îmbrăcată? 

— Nu-mi amintesc. Ţi-a spus cineva vreodată cât de mult 
semănați? Ca două s-surori. 

— Descrie bucătăria. 

— O închisoare. Gratii la ferestre. Te face să crezi că se 
temeau sau ceva de genul ăsta, râse Finne. Ne oprim pe ziua 
de azi, Katrine? 

— Cum? 

— Am l-lucruri de făcut. 

Katrine simți un mic fior de panică. 

— Dar abia am început. 

— Durere de cap. E greu să treci prin chestii 
traumatizante ca asta, sunt sigur că înţelegi. 

— Spune-mi doar... 

— La mine n-a fost de fapt o întrebare, draga mea. Am 
terminat. Dacă vrei mai mult, va trebui să îmi faci o vizită în 
celulă în seara asta. Atunci sunt l-liber. 

— Înregistrarea video primită de Dagny Jensen. Tu ai 
trimis-o şi se referă la victimă? 

— Da. 

Finne se ridică în picioare. 

Cu colțul ochiului, Katrine văzu că Skarre pornise deja 
spre ei. Îşi ridică o mână spre fereastra despărțitoare. Privi 
la dosarul cu întrebări. Încercă să gândească. Îl putea presa 
pe Finne. Şi astfel se putea trezi cu Krohn invalidând 


mărturisirea prin citarea unor metode inutil de aspre de 
interogare. Sau se descurca cu ce avea dej a, adică mai mult 
decât suficient ca procurorul să emită acuzarea. Puteau 
obține detaliile ulterior, înainte de proces. 

Se uită la ceasul pe care Bjorn i-l făcuse cadou la prima 
aniversare a căsătoriei lor. 

— Interogatoriu încheiat la ora 17:31, rosti ea. 

Când îşi ridică privirea, descoperi că Gunnar Hagen 
intrase, roşu la față, în camera de control şi vorbea cu 
Johan Krohn. Skarre apăru în camera de interogare şi îi 
puse cătuşele lui Finne ca să-l ducă înapoi în celula din 
unitatea pentru arestați. Katrine îl văzu pe Krohn replicând 
şi ridicând din umeri, iar Hagen se făcu şi mai roşu la față. 

— Ne mai vedem, doamnă Bratt. 

Vorbele fuseseră rostite atât de aproape de urechea ei, 
încât Katrine simţi picăturile fine de salivă care le 
acompaniau. După care Finne şi Skarre dispărură. Îl văzu 
pe Krohn dispărând şi el în urma lor. 

Katrine îşi şterse fața cu un şervețel înainte de a se duce 
la Hagen. 

— Krohn le-a spus celor de la VG despre trocul nostru. E 
deja postat pe site-ul lor. 

— Şi el ce a avut de spus în apărarea lui? 

— Că niciuna dintre părți nu a promis să păstreze 
înțelegerea secretă. După care a întrebat dacă eu cred că am 
ajuns la o înțelegere care nu va rezista. El preferă să evite 
astfel de înțelegeri, se pare. 

— Nemernic ipocrit. Vrea doar să arate de ce e în stare. 

— Să sperăm. 

— Cum adică? 

— Krohn este un avocat al apărării isteț şi malefic. Dar 
există cineva şi mai malefic decât el. 

Katrine se uită la Hagen. Îşi muşcă buza inferioară. 

— Te referi la clientul lui? 


Hagen aprobă, după care se întoarseră amândoi şi priviră 
prin uşa deschisă pe coridor. Îi văzură pe Finne, Skarre şi 
Krohn așteptând liftul. 

— Tu nu suni niciodată într-un moment nepotrivit, 
Krohn, zise Mona Daa, ajustându-şi casca pe ureche în 
vreme ce se studia în peretele-oglindă al sălii de gimnastică. 
Probabil că ai văzut că şi eu am încercat să dau de tine. 
Cred că la fel ca toți ziariştii din Norvegia, îndrăznesc să 
spun. 

— Cam aşa ceva, da. O să trec direct la subiect. Suntem 
pe cale să emitem un comunicat de presă despre 
mărturisire, la care ne gândim să ataşăm o fotografie a lui 
Finne din urmă cu câteva săptămâni. 

— Bine, căci pozele noastre cu el trebuie să aibă zece ani 
vechime. 

— 20, mai exact. Condiţia lui Finne ca să trimită această 
fotografie particulară cu el este ca tu să faci din poveste 
articolul principal. 

— Poftim? 

— Nu mă întreba de ce, dar aşa vrea el. 

— Nu sunt în postura de a face o astfel de promisiune, ştii 
prea bine. 

— Bineînţeles că am idee despre integritatea jurnalistică, 
aşa cum sunt convins că şi tu ai idee de valoarea unei astfel 
de fotografii. 

Mona îşi înclină capul şi îşi studie corpul în oglindă. 
Centura lată pe care o folosea când ridica greutăți făcea ca 
silueta ei în formă de pinguin (asocierea era posibilă mai 
degrabă din vina mersului ei rostogolit, care era rezultatul 
unui defect la şold de la naştere) să semene acum cu o 
clepsidră. Uneori, Mona bănuia că acea centură, niciodată 
folosită la altceva decât la antrenamentele stupide cu 
greutăți, reprezenta adevăratul motiv pentru care petrecea 
atâtea ore făcând acele exerciţii fără sens. Aşa cum 


realizările personale erau o motivație mai importantă în 
munca ei decât să fie câinele de pază al societăţii, să apere 
libertatea de exprimare, curiozitatea jurnalistică şi toate 
celelalte porcării pe care le debitau anual la acordarea 
Premiilor Presei. Nu că ea n-ar fi crezut în lucrurile astea, 
însă ele veneau pe locul doi, după ce ajungea în centrul 
atenției, măsurarea propriului statut şi a evoluției 
personale. Dacă lucrurile erau astfel privite, Finne părea 
mai mult sau mai puțin pervers în dorința lui de a-şi vedea 
poza mare în ziar, chiar dacă era un violator în serie şi un 
ucigaş. În definitiv, asta făcuse Finne toată viaţa lui, aşa că 
era poate de înțeles că dorea să devină măcar un ucigaş 
faimos. Dacă oamenii nu pot fi iubiţi, alternativa populară 
este să fie temuti. 

— Oricum, este o dilemă ipotetică, zise Mona. Dacă poza e 
de bună calitate, atunci e firesc să vrem să o reproducem la 
o mărime decentă. Mai ales dacă ne dai avans de o oră 
înainte de a o trimite celorlalte ziare, da? 

Roar Bohr îşi ridică puşca Blaser R8 Professional mai sus 
în cadrul ferestrei şi privi prin luneta Swarovski X5i. 

Casa lor se afla pe un deal din vestul Ring 3, imediat sub 
intersecția Smestad, iar de la fereastra deschisă a pivniţei 
avea privelişte asupra zonei rezidenţiale din cealaltă parte a 
şoselei, precum şi asupra Smestaddammen, un lac mic, 
artificial, de mică adâncime, construit în anii 1800 ca să le 
furnizeze gheaţă locuitorilor mai burghezi ai oraşului. 

Punctul roşu al lunetei găsi şi se opri asupra unei lebede 
mari albe care aluneca lin pe suprafața apei, ca şi cum ar fi 
fost împinsă de la spate de vânt. Pasărea era la 400-500 de 
metri depărtare, aproape jumătate de kilometru, mult peste 
ceea ce aliaţii lor americani din forțele coaliției denumeau 
„distanța maximă de ţintire directă”. Punctul roşu ajunse pe 
capul lebedei. 

Bohr cobori luneta până ce punctul roşu ajunse la nivelul 


apei, chiar deasupra lebedei. Bohr se concentră asupra 
propriei respirații. Apăsă mai tare pe trăgaci. Chiar şi cei 
mai proaspeţi recruți de la Rena înțelegeau că gloanțele 
zburau în arc fiindcă până şi cel mai rapid glonț era afectat 
de gravitație, aşa că era evident că trebuia să ţinteşti cu atât 
mai sus cu cât ținta era mai îndepărtată. De asemenea, 
ştiau că dacă ţinta se afla mai sus pe teren, trebuia să 
ținteşti şi mai sus, deoarece glonțul trebuia să înainteze 
ascendent. Însă de obicei protestau când li se spunea că, 
chiar şi atunci când ţinta era la un nivel mai jos, ţintirea 
trebuia să se facă tot mai sus - nu mai jos - decât pe teren 
plat. 

Privind la copacii de afară, Roar Bohr îşi putea da seama 
că nu bătea vântul. Temperatura exterioară era de 
aproximativ 10 grade. Lebăda se mişca cu aproximativ un 
metru pe secundă. Îşi imagină glonţul izbind capul mic al 
păsării. Gâtul pierzându-şi forța de susținere şi prăbuşindu- 
se ca un şarpe peste corpul alb precum creta al lebedei. O 
astfel de lovitură era pretențioasă chiar şi pentru un lunetist 
din Forţele Speciale. Însă nu mai pretențioasă decât s-ar fi 
aşteptat colegii de la Roar Bohr. Scoase afară aerul din 
plămâni şi mută luneta către insula mică de lângă pod. 
Acolo îşi aveau cuibul lebăda femelă şi puii ei. Inspectă 
vizual insula, apoi restul lacului, însă nu descoperi nimic. 
Oftă, sprijini puşca de zid şi se duse la imprimanta care 
tipărea o coală A4 ce începea deja să iasă la lumină. Făcuse 
o captură de ecran a fotografiei care abia fusese publicată pe 
site-ul publicaţiei VG, iar acum începu să studieze chipul 
care ieşea din imprimantă. Un nas mare, drept. Buze groase 
pe care se vedea o urmă de rânjet. Păr pieptănat strâns în 
spate, probabil adunat într-o coadă pe ceafă; probabil că 
asta îi îngusta ochii lui Svein Finne şi dădea impresie de 
ostilitate. 

Imprimanta scuipă afară hârtia cu un geamăt, ca şi cum 


ar fi vrut să-l îndepărteze de ea pe acel individ oribil. Un 
individ care, folosindu-se de ceea ce părea a fi mândrie 
arogantă, tocmai mărturisise uciderea lui Rakel Fauke. La 
fel cum procedau talibanii când acceptau responsabilitatea 
pentru fiecare bombă care exploda în Afganistan, sau cel 
puțin pentru atacurile de succes. Pretindeau că sunt 
responsabili, aşa cum procedau unii membri ai trupelor din 
Afganistan dacă aveau ocazia să îşi asume un raid. Uneori 
semăna cu jefuirea de morminte. După conflicte haotice, 
Roar văzuse soldați pretinzând că sunt autorii unor lovituri 
pe care ofițerii lor superiori - după verificarea imaginilor 
înregistrate de camerele video de pe căştile de luptă - le 
dezvăluiau ca fiind întreprinse, de fapt, de soldații căzuți. 

Roar Bohr înşfăcă foaia de hârtie şi se duse în capătul 
opus al încăperii mari şi deschise de la subsol. Prinse foaia 
de una dintre ţintele care atârnau în fața cutiei metalice 
care aduna cartuşele goale. Se dădu înapoi. Distanţa era de 
10,5 metri. Închise fereastra pe care o dotase cu trei straturi 
de geam antiglont şi îşi puse căştile de izolare pe urechi. Luă 
pistolul, un High Standard HD 22, de lângă computer, nu-şi 
îngădui un timp mai îndelungat de ţintire decât ar fi avut 
parte într-o situație de presiune, îndreptă arma spre ţintă şi 
trase. 

O dată. De două ori. De trei ori. Îşi scoase căştile, apucă 
amortizorul şi începu să-l înşurubeze pe ţeava pistolului. Un 
amortizor schimba echilibrul armei, aşa că era ca şi cum ar 
fi tras cu două arme diferite. 

Auzi zgomot de paşi apăsaţi pe scara care ducea în 
pivniţă. 

— La naiba, mormăi el, închizând ochii. 

Îi redeschise şi văzu chipul palid, încordat şi furios al Piei. 

— M-ai speriat de moarte! Credeam că sunt singură în 
casă! 

— Scuze, Pia, şi eu credeam la fel. 


— Asta nu ajută, Roar! Ai promis să nu mai tragi cu arma 
în casă! Eu mă întorc de la cumpărături şi mă apuc liniştită 
să-mi văd de treburi şi apoi... în fine, de ce nu eşti la lucru? 
Şi de ce eşti gol? Şi ce ai pe față? 

Roar Bohr privi în jos. Da, era gol. Îşi trecu un deget peste 
față. Se uită la buricul acestuia. Vopseaua neagră de 
camuflaj a Forțelor Speciale. 

Îşi puse pistolul pe birou şi se apucă să bată aleatoriu cu 
degetele pe tastatura computerului. 

— Azi muncesc de acasă. 

Ceasul arăta ora 20 şi echipa de anchetă se adunase la 
Justice, locul obişnuit de băut al celor de la Serviciul de 
Investigații Criminale, atât în vremuri bune, cât şi în cele 
rele. Skarre venise cu ideea de a sărbători închiderea 
cazului, iar Katrine nu reuşise să contreze cu niciun 
argument valabil. Ori vreo explicație pentru a-i însoți. 

Sărbătorirea victoriilor era o tradiţie, aşa se întăreau 
legăturile de echipă, iar ea, în calitate de şefă a Serviciului 
de Investigații Criminale, ar fi trebuit să fie prima care 
anunța o excursie până la Justice după ce obținuseră 
mărturisirea lui Finne. Faptul că smulseseră soluția cazului 
de sub nasul celor de la Kripos nu le făcea victoria mai 
puţin dulce. Asta dusese la o discuţie telefonică de jumătate 
de oră cu Winter, care declarase că echipa Kripos ar fi 
trebuit să-l interogheze pe Finne, ca unitate principală de 
anchetă în caz. Acceptase, cu mari ezitări, explicaţia ei că 
acest caz era legat de trei acuzaţii de viol care cădeau în 
jurisdicția Poliției din Oslo, aşa că doar ei puteau încheia 
înțelegerea. Era greu să aduci argumente împotriva 
succesului. 

Atunci de ce simțea că o necăjeşte ceva? Totul avea sens, 
dar mai era ceva, ceva ce Harry numea „singura notă falsă 
dintr-o simfonie”. O auzeai, dar nu ştiai încă de unde 
provine. 


— Ai adormit, şefa? 

Katrine tresări şi îşi ridică paharul înspre şirul de pahare 
cu bere ridicate de colegii ei. 

Toată lumea era acolo. Cu excepţia lui Harry, care nu-i 
răspunsese la telefon. 

Ca reacție la gândul ei, Katrine îşi simţi telefonul mobil 
începând să vibreze şi îl scoase imediat din buzunar. Văzu 
pe ecran că o suna Bjorn. Pentru o fracțiune de secundă, 
prin minte îi trecu gândul eretic: ar putea pretinde că nu a 
văzut apelul. Ca să explice mai târziu -— rostind adevărul - că 
fusese copleşită de apeluri după comunicatul de presă 
despre mărturisire şi că nu văzuse numele lui în lista de 
apeluri ratate decât foarte târziu. Numai că imediat intră în 
joc, evident, instinctul ei de mamă denaturată. Se ridică, se 
îndepărtă de grupul zgomotos şi apăsă pe tasta Răspunde. 

— S-a întâmplat ceva? 

— Nu, nimic, răspunse Bjorn. Puştiul doarme. Am vrut 
doar... 

— Ai vrut doar? 

— Să întreb cât de târziu crezi că vii. 

— Nu mai târziu de cât e nevoie. Însă nu pot pleca acum. 

— Nu, bineînțeles că nu, înțeleg. Cine mai e acolo? 

— Cine? Echipa care a lucrat la caz, bineînţeles. 

— Doar ei? Fără... outsideri? 

Katrine se îndreptă de spate. Bjorn era un bărbat amabil 
şi prudent. Un bărbat plăcut de toată lumea, căci mai avea 
şarm şi un aer tăcut şi temeinic de încredere în sine. Dar 
chiar dacă ea şi Bjorn Holm nu discutaseră niciodată despre 
asta, Katrine nu se îndoia că el se întreba din când în când 
cum de ajunsese să aibă alături o femeie pe care jumătate 
dintre bărbaţii — şi câteva dintre femeile — de la Serviciul de 
Investigații Criminale puseseră ochii, cel puțin până 
devenise şefa lor. Unul dintre motivele pentru care el nu 
deschisese niciodată subiectul era probabil acela că ştia 


prea bine că puţine lucruri pe lume erau mai lipsite de 
atractivitate ca un partener nesigur şi gelos cronic. lar el 
reuşise să ascundă totul, chiar şi când ea îl abandonase, cu 
18 luni în urmă, şi ei doi petrecuseră o perioadă separați 
înainte de a reveni împreună. Dar o astfel de aparenţă era 
greu de menținut pe termen lung, iar ea începuse să observe 
că se schimbase ceva între ei în ultimele luni. Poate că de 
vină era faptul că el era acasă cu bebeluşul sau doar lipsa 
de somn. Sau poate că ea devenise extrasensibilă după ce 
îndurase în ultimele şase luni. 

— Doar noi. Vin acasă înainte de ora 22. 

— Stai şi mai mult, eu voiam doar să verific. 

— Înainte de ora 22, repetă ea, uitându-se către uşă. 

La bărbatul înalt care stătea printre ceilalți clienţi ai 
localului, privind în jur. 

Katrine puse capăt convorbirii telefonice. 

El încerca să pară relaxat, dar ea îi vedea încordarea şi 
privirea de animal vânat. Apoi el o zări şi ea observă felul în 
care i se relaxară umerii. 

— Harry! exclamă Katrine. Ai venit. 

Îl îmbrăţişă. Se folosi de acea îmbrăţişare scurtă ca să 
adulmece mirosul ce-i era simultan familiar şi atât de 
ciudat. Şi o izbi din nou sentimentul că cel mai bun lucru la 
Harry Hole era acela că mirosea atât de bine. Nu bine în 
sens de parfum, pajişte înverzită sau pădure. Uneori, el 
mirosea a băutură stătută şi uneori ea detecta un iz acru de 
sudoare. Însă, per ansamblu, el mirosea bine într-un fel 
imposibil de definit. Era mirosul lui. Cu siguranță nu 
trebuia să se simtă vinovată că gândea aşa, nu? 

Magnus Skarre veni spre ei, cu o privire uşor cețoasă şi 
un zâmbet larg pe chip. Îşi puse câte o mână pe umerii 
fiecăruia. 

— Ei spun că e rândul meu. Bere, Harry? Am auzit că tu 
eşti cel care a reuşit să-l prindă pe Finne. Da! Ha! 


— Doar Coca-Cola, rosti Harry, descotorosindu-se discret 
de mâna lui Skarre, care plecă spre bar. 

— Aşadar ai revenit în gaşcă, zise Katrine. 

Harry aprobă. 

— Pentru o vreme. 

— De ce crezi că a mărturisit? 

— Finne? 

— Evident că ştiu că motivul e reducerea sentinței, pentru 
că a cooperat şi a înțeles că avem un caz solid împotriva lui 
cu acel videoclip pe care l-a trimis. Şi bineînţeles că a evitat 
să fie acuzat de viol, dar asta să fie tot? 

— Ce vrei să spui? 

— Nu crezi că la mijloc ar putea fi ceea ce ne dorim cu 
toţii, ceea ce simțim că avem nevoie — să ne mărturisim 
păcatele? 

Harry se uită la ea. Îşi umezi buzele. 

— Nu, răspunse el. 

Katrine observă un bărbat îmbrăcat cu geacă scumpă şi 
cămaşă albastră care se aplecase peste masa lor şi pe care 
cineva îl îndruma către ea şi Harry. Bărbatul mulțumi şi 
porni spre ei. 

— Alertă de jurnalişti, oftă Katrine. 

— Jon Morten Melhus, se recomandă bărbatul. Am 
încercat toată seara să iau legătura cu tine, Bratt. 

Katrine se uită cu mai mare atenție la individ. De obicei 
jurnaliştii nu erau atât de politicoşi. 

— În cele din urmă am dat de altcineva de la sediul 
poliției, i-am explicat de ce sun şi mi s-a spus că te voi găsi 
probabil aici. 

Nimeni de la sediul poliției nu i-ar fi spus unui oarecare 
unde se afla ea. 

— Sunt chirurg la Spitalul Ullevâl. Am sunat pentru că 
am avut un eveniment mai degrabă dramatic acum ceva 
vreme. Au apărut complicaţii în cursul unei naşteri şi am 


fost nevoiți să recurgem de urgență o cezariană. Mama avea 
alături un bărbat care spunea că e tatăl copilului, iar ea a 
confirmat. La început se părea că el avea să se dovedească 
util. Când a aflat că trebuie să-i facem cezariană, mama s-a 
speriat, iar bărbatul a stat cu ea, mângâindu-i fruntea, 
liniştind-o şi promițându-i că totul avea să se termine rapid. 
Şi era adevărat, de obicei nu durează mai mult de cinci 
minute să scoţi un copil. Dar îmi amintesc toate astea, 
deoarece l-am auzit spunându-i: „Un cuţit în burtă. După 
care se termină”. Nu era o descriere cu totul nepotrivită, ci 
mai degrabă cuvintele alese erau neobişnuite. Atunci nu m- 
am gândit prea mult, am văzut cum o sărută imediat după 
aceea. A fost mai neobişnuit că i-a şters buzele după ce a 
sărutat-o. Şi că a filmat toată operaţia de cezariană. Însă cel 
mai neobişnuit a fost că s-a apropiat brusc şi a vrut să 
scoată el copilul din pântece. Când am încercat să-l oprim, 
şi-a băgat mâna chiar în incizia pe care o făcusem. 

Katrine se schimonosi. 

— La naiba, rosti încet Harry. La naiba, la naiba. 

Katrine se uită la el. Ceva începea să se lămurească în 
mintea ei, însă mai presus de orice era nedumerită. 

— Am reuşit să-l tragem de acolo şi să finalizăm restul 
operației, zise Melhus. Din fericire, nu au existat semne de 
infecție la mamă. 

— Svein Finne. A fost Svein Finne. 

Melhus se uită la Harry şi aprobă. 

— Dar ne-a dat alt nume. 

— Bineînțeles, rosti Harry. I-ai văzut poza publicată de VG 
în această după-amiază. 

— Da, şi nu am absolut nicio îndoială, a fost acelaşi 
bărbat. Mai ales după ce am observat tabloul de pe peretele 
din fundal. Fotografia a fost făcută în sala de aşteptare a 
maternității noastre. 

— Atunci de ce o raportare atât de târzie a incidentului şi 


de ce mie personal? întrebă Katrine. 

Melhus păru pe moment confuz. 

— Dar eu nu raportez nimic. 

— Nu? 

— Nu. Nu e neobişnuit ca oamenii să se comporte 
impredictibil în condiţiile de stres mental şi fizic ale unei 
naşteri complicate. Iar el în mod cert nu a lăsat impresia că 
vrea să-i facă rău mamei, era în întregime concentrat asupra 
copilului. Lucrurile s-au calmat şi a fost în regulă la final, 
aşa cum am mai spus. Ba chiar a tăiat cordonul ombilical. 

— Cu un cuțit, zise Harry. 

— Corect. 

Katrine se încruntă. 

— Despre ce e vorba, Harry? Ce anume ai înțeles tu, iar 
eu încă nu? 

— Data şi ora, zise Harry, continuând să se uite la 
Melhus. Ai citit despre crimă şi ai venit să ne spui că Svein 
Finne are un alibi. Se afla în maternitate în noaptea aia. 

— Intrăm într-un soi de zonă gri aici, din punct de vedere 
al jurământului lui Hipocrate, motiv pentru care am vrut să 
discut personal cu tine, Bratt. 

Melhus se uită la Katrine cu expresia profesională de 
compasiune a cuiva antrenat să transmită veşti proaste. 

— Am vorbit cu moaşa, iar ea spune că acest individ a 
fost prezent acolo de la momentul internării mamei, în jurul 
orei 21:30, până la finalul naşterii, la ora 5 a următoarei 
dimineți. 

Katrine îşi puse o palmă peste față. 

Dinspre masă se auzeau râsete vesele, urmate de sunete 
de pahare ciocnite. Probabil că cineva spusese o glumă bine 
primită de ceilalți. 


Partea a doua 

Cu câteva minute înainte de miezul nopţii, VG publica 
ştirea că poliția îl eliberase pe Svein Finne zis Logodnicul. 

Johan Krohn declarase aceluiaşi ziar că mărturisirea 
clientului său rămânea valabilă, dar că poliția trăsese, din 
proprie inițiativă, concluzia că nu avea legătură cu Rakel 
Fauke, ci cu o altă infracţiune în cursul căreia clientul lui 
era posibil să-i fi făcut rău unei mame în travaliu şi 
copilului acesteia. 

Existau martori şi chiar dovezi video, însă nicio plângere 
nu fusese depusă după acel incident. Mărturisirea fusese 
făcută, clientul lui îşi respectase partea de înțelegere şi 
Krohn avertiza poliția asupra consecințelor, dacă aceasta nu 
respecta acordul şi nu renunța la acuzațiile vagi şi lipsite de 
temei legate de viol. 

Inima lui Harry nu înceta să bată cu putere. 

Stătea cu apa până la jumătatea gleznelor şi gâfâia. 

Alergase. Alergase pe străzile oraşului până ce nu mai 
rămăseseră străzi de parcurs, după care alergase până unde 
se afla acum. 

Nu de-asta îşi simțea inima luând-o razna. Totul începuse 
când plecase de la Justice. Frigul paralizant i se urcase în 
susul picioarelor, peste genunchi şi către abdomen. 

Harry stătea în piața din fața Operei. Sub el, marmura 
albă aluneca în fiord ca o cupă de îngheţată care se topea, 
un avertisment asupra dezastrului iminent. 

Bjorn Holm se trezi. Rămase nemişcat în pat, ascultând. 

Nu era copilul. Nici Katrine, care venise şi se întinsese 
lângă el fără chef de discuţii. Deschise ochii. Zări o lumină 
slabă pe tavanul alb al dormitorului, întinse mâna către 
noptieră şi văzu cine îl suna pe mobil. Ezită. 

După care se furişă în tăcere din pat, ieşi pe hol şi 


răspunse la telefon. 

— E miezul nopţii, şopti el. 

— Mersi, nu eram deloc sigur de asta, replică sec Harry. 

— Nicio problemă. Noapte bună. 

— Nu închide. Nu pot accesa fişierele din cazul Rakel. Se 
pare că mi-a fost blocat codul de acces. 

— Va trebui să vorbeşti cu Katrine despre asta. 

— Katrine e şefa, trebuie să respecte regulile şi ştim 
amândoi asta. Dar eu am codul tău şi presupun că aş putea 
fi în stare să-ți ghicesc parola. Evident că tu nu mi-o poți da 
aşa, pur şi simplu, ai încălca dispoziţiile. 

Pauză. 

— Dar? oftă Bjorn. 

— Dar mi-ai putea oferi un indiciu. 

— Harry... 

— Am nevoie de asta, Bjorn. Am mare nevoie. Dacă nu e 
Finne, e altcineva. Haide, şi Katrine are nevoie de asta, ştiu 
că nici voi şi nici cei de la Kripos nu aveți nimic. 

— Atunci de ce tu? 

— Ştii bine de ce. 

— Ştiu? 

— Într-o lume de orbi, eu sunt singurul chior. 

O nouă pauză. 

— Două litere, patru cifre, zise Bjorn. Dacă aş putea 
alege, mi-ar plăcea să mor ca el. Într-o maşină, chiar la 
începutul noului an. 

Puse capăt convorbirii. 

— Conform profesorului Paul Mattiuzzi, cei mai mulți 
criminali se potrivesc uneia dintre cele opt categorii, zise 
Harry. Unu: indivizi agresivi cronic. Oameni cu control slab 
asupra impulsurilor, care devin lesne frustraţi, care resping 


autoritatea, care se conving pe ei înşişi că violența este un 
răspuns legitim şi care în sinea lor se bucură de găsirea 
unei căi de a-şi exprima mânia. E genul pe care îl vezi 
săvârşind o crimă. 

Harry îşi băgă o țigară între buze. 

— Doi: ostilitate controlată. Oameni care cedează rareori 
furiei, sunt rigizi emoţional şi par politicoşi şi serioşi. Se 
supun regulilor şi se consideră stâlpi ai dreptăţii. Pot fi 
amabili într-un fel de care oamenii profită. Sunt nişte oale 
sub presiune la care nu observi nimic până explodează. 
Genul despre care vecinul spune întotdeauna că părea un 
tip de treabă. 

Harry aprinse bricheta, o duse la țigară şi inhală fumul. 

— Trei: ranchiunoşii. Oameni care simt că sunt călcațţi în 
picioare, că nu au niciodată parte de ceea ce merită, că n-au 
reuşit în viață din pricina altora. Poartă ranchiună mai ales 
celor care i-au criticat sau oprimat, îşi asumă un rol de 
victimă, sunt neputincioşi psihologic, iar când recurg la 
violență, dacă nu găsesc alte modalități de a şi-o controla, 
aceasta se îndreaptă de obicei asupra celor cărora le poartă 
ranchiună. Patru: traumatizații. 

Harry scoase fum pe gură şi pe nas. 

— Crima e un răspuns la un singur atac asupra 
identității ucigaşului care este atât de ofensator şi de 
nesuportat, încât îl lasă fără niciun simț al puterii 
personale. Crima devine necesară dacă ajunge să protejeze 
existența sau masculinitatea victimei traumei. Dacă ştii 
circumstanțele, astfel de crime pot fi de obicei prevăzute şi 
prevenite. 

Harry tinu ţigara între arătător şi degetul mijlociu, 
văzând-o reflectată în luciul bălții mici, pe jumătate secate, 
încadrate de pământ maroniu şi pietriş cenuşiu. 

— Apoi, restul. Cinci: narcisiştii obsesivi şi imaturi. Şase: 
indivizii paranoici şi geloşi, în pragul nebuniei. Şapte: 


oamenii trecuți de pragul nebuniei. 

Harry îşi băgă la loc ţigara între buze şi îşi ridică privirea. 
Şi-o lăsă să se plimbe peste casa din lemn. Locul faptei. 
Soarele dimineţii se reflecta în geamuri. Casa nu părea cu 
nimic diferită, în afara senzaţiei de abandon. Înăuntru era la 
fel. Un soi de paloare, ca şi cum nemişcarea supsese 
culoarea din pereţi şi draperii, chipurile din fotografii, 
amintirile din cărți. Nu văzuse nimic ce să nu fi văzut data 
trecută, nu gândise nimic din ce nu gândise atunci, 
ajunseseră înapoi unde sfârşiseră noaptea precedentă: 
înapoi la început, având în spatele lor ruinele fumegânde ale 
clădirilor şi hotelurilor. 

— Şi cea de-a opta categorie? întrebă Kaja, strângâdu-şi 
mai bine haina în jurul corpului şi tropăind pe pietriş. 

— Profesorul Mattiuzzi îi numeşte „doar răi şi furioşi”. O 
combinație a celorlalte şapte categorii. 

— Şi tu crezi că ucigaşul pe care îl cauţi se regăseşte într- 
una dintre cele opt categorii inventate de un psiholog 
american oarecare? 

— Mhm. 

— Şi Svein Finne e nevinovat? 

— Nu. Dar e nevinovat de uciderea lui Rakel. 

Harry trase cu sete din ţigara Camei. Atât de tare, încât 
simți căldura fumului în gât. Ciudat, nu era deloc şocat că 
mărturisirea lui Finne fusese falsă. Avusese senzația că era 
ceva în neregulă încă de când se aflau amândoi în buncăr. 
Finne fusese un pic prea vesel în acele circumstanţe. Se 
folosise în mod deliberat de violenţa fizică, astfel încât, 
indiferent ce mărturisea Finne despre crimă sau violuri, 
confesiunea să nu poată fi folosită în instanță. Oare ştiuse 
Finne tot timpul că uciderea lui Rakel se petrecuse în 
aceeaşi noapte în care el fusese la maternitate? Că acel 
videoclip putea fi interpretat greşit? Sau realizase abia mai 
târziu, înainte de interogatoriul de la Sediul Central al 


Poliției, că circumstanțele erau aranjate pentru o 
tragicomedie? Harry privi înspre fereastra bucătăriei. El şi 
Rakel strânseseră în aprilie anul precedent frunze şi crengi 
căzute pe jos, curățând grădina. Asta se petrecea imediat 
după ce Finne fusese eliberat din închisoare, când 
amenințase că o să facă o vizită familiei lui Harry. Dacă 
stătuse acolo afară într-o noapte, ar fi putut vedea totul 
printre barele de la fereastra bucătăriei — tăblița de pe perete 
- şi ar fi putut citi înscrisul de pe ea. Finne descoperise că 
acea casă era o fortăreață. Şi atunci îşi concepuse planul. 

Harry se îndoia că în spatele deciziei de folosire a falsei 
mărturisiri pentru a scăpa de acuzaţiile de viol se afla 
Krohn. Avocatul era mai conştient decât oricine altcineva că 
tot ce ar fi câştigat pe termen scurt printr-o astfel de 
manevră era infim în comparaţie cu daunele aduse 
credibilității personale, cea care constituia - chiar şi pentru 
un avocat al apărării recunoscut ca manipulator - adevărata 
monedă de schimb. 

— Eşti conştient că aceste categorii ale tale nu prea 
simplifică problema? zise Kaja întorcându-se şi privind în 
jos spre oraş. La un moment dat, în viețile noastre, ne 
potrivim cu toţii într-una dintre aceste descrieri. 

— Mhm. Dar chiar să ajungi la crimă premeditată, 
executată cu sânge-rece? 

— De ce mai întrebi dacă ştii deja răspunsul? 

— Poate că vreau doar să aud pe altcineva rostindu-l. 

Kaja ridică din umeri. 

— Uciderea reprezintă doar o chestiune de context. Nu ai 
nicio problemă să iei viața cuiva dacă te vezi pe tine însuți 
drept măcelarul respectat al oraşului, soldatul erou al 
patriei-mumă sau brațul lung al legii. Sau, posibil, ca un 
răzbunător virtuos. 

— Mersi. 

— N-ai de ce, am citat din cursul tău de la Academia de 


Poliție. Deci cine a ucis-o pe Rakel? Cineva cu trăsături de 
personalitate dintr-una din acele categorii care ucid fără 
niciun context, sau un om normal, care ucide dintr-un 
motiv personal? 

— Ei bine, eu cred că până şi o persoană nebună are 
nevoie de un soi de context. Chiar şi în răbufnirile de furie 
există un moment când reuşim să ne convingem pe noi 
înşine că acționăm într-o manieră justificabilă. Nebunia e 
un dialog solitar în care ne dăm răspunsurile pe care le 
dorim. Şi noi am mai avut conversaţia asta. 

— Da? 

— Ştiu că eu am avut-o, zise Harry, privind de-a lungul 
aleii străjuite de brazi întunecați şi grei. Dar ca să răspund 
la întrebarea ta: aici începe procesul de restrângere a ariei 
potenţialilor suspecți. De-asta am vrut să vezi locul faptei. A 
fost curăţat. Însă crima este murdară, emoţională. E ca şi 
cum ne confruntăm cu un ucigaş care este instruit şi 
neinstruit. Sau poate instruit, dar dezechilibrat emoțional, 
tipic pentru o crimă motivată de frustrare sexuală sau ură 
personală. 

— Şi pentru că nu există indicii de abuz sexual, ai tras 
concluzia că avem de-a face cu ură? 

— Da. De-aia Svein Finne părea suspectul perfect. Un 
individ obişnuit să folosească violența şi care voia să 
răzbune moartea fiului său. 

— În cazul ăsta, nu ar fi ales să te ucidă pe tine? 

— Mi-am zis că Svein Finne ştia că să trăieşti după ce 
pierzi persoana pe care o iubeşti e mai rău decât să mori. 
Dar se pare că m-am înşelat. 

— Dacă ai pus mâna pe persoana nepotrivită nu 
înseamnă în mod necesar că ai făcut-o din motivele 
nepotrivite. 

— Mhm. Vrei să spui că e greu să găseşti pe cineva care o 
ura pe Rakel, dar uşor să găseşti oameni care mă urăsc pe 


mine? 

— Era o idee, zise Kaja. 

— Bine. Ar putea fi un punct de pornire. 

— Poate că echipa de anchetă a găsit ceva despre care noi 
nu ştim. 

Harry clătină din cap. 

— Am cercetat dosarele lor azi-noapte şi nu au decât 
detalii disparate. Nu există o linie bine definită de cercetare 
şi nici dovezi concrete. 

— Credeam că nu ai acces la anchetă. 

— Cunosc codul de acces al cuiva care are. Era ofticat că 
cei de la 1T i-au dat măsura bustului: BH100. Am ghicit 
parola. 

— Data lui de naştere? 

— Aproape. HW 1953. 

— Care înseamnă? 

— Anul în care Hank Williams a fost găsit mort, în ajunul 
Anului Nou. 

— Aşadar nimic în afara unor idei aleatorii. Să ne ducem 
într-un loc mai cald şi să le trecem în revistă? 

— Da, rosti Harry, pe punctul de a trage un ultim fum din 
țigară. 

— Stai aşa, zise Kaja, întinzând mâna. Îmi dai voie să...? 

Harry se uită la ea înainte de a-i pasa ţigara. Nu era 
adevărat că el era capabil să vadă chestii. Era mai orb decât 
oricare dintre ei, orbit de lacrimi, însă acum avu impresia că 
reuşise să scape de lacrimi o secundă şi, pentru prima dată 
de când se reîntâlniseră, o vedea cu adevărat pe Kaja 
Solness. Țigara era de vină. lar amintirile îi năvăliră în 
minte, brusc şi neaşteptat. Tânăra femeie ofițer de poliție 
care călătorise până în Hong Kong ca să-l aducă acasă, 
astfel ca el să poată vâna un criminal în serie pe care Poliția 
din Oslo nu reuşise să-l prindă. Îl găsise întins pe o saltea în 
Chungking Mansions, într-o stare aflată între intoxicare şi 


indiferență. Şi nu fusese deloc clar cine avusese mai mare 
nevoie de ajutor: Poliţia din Oslo sau Harry. Însă acum ea 
era din nou acolo. Kaja Solness, care îşi nega propria 
frumusețe arătându-şi cât putea de des dinţii ascuțiți şi 
neregulați, care îi stricau chipul altfel perfect. Harry ținea 
minte orele matinale pe care le petrecuseră într-o casă mare 
şi pustie şi ţisările pe care le împărțiseră. Dacă Rakel 
obişnuia să ceară primul fum dintr-o ţigară, Kaja îl dorea 
mereu pe ultimul. 

Le abandonase pe amândouă şi zburase din nou în Hong 
Kong. Însă se întorsese pentru una dintre ele. Rakel. 

Harry văzu buzele ca murele ale Kajei închizându-se în 
jurul filtrului galben-maroniu şi încordându-se uşor când 
inhală. După care ea aruncă chiştocul pe pământul moale şi 
maroniu dintre baltă şi pietriş, îl strivi cu piciorul şi porni 
către maşină. 

Harry dădu s-o urmeze, dar se opri. 

Privirea îi fusese atrasă de chiştocul de țigară zdrobit. 

Se gândi la recunoaşterea tiparelor. Capacitatea creierului 
uman de a recunoaşte tipare ne distinge de animale, iar 
căutarea noastră automată şi nesfârşită de tipare repetitive 
a făcut posibile dezvoltarea inteligenței noastre şi civilizația. 
Iar Harry recunoscu un tipar în urma de cizmă lăsată de ea. 
Din imaginile aflate în dosarul intitulat „Fotografii de la locul 
faptei” din materialele echipei de anchetă. Un scurt 
comentariu ataşat fotografiei spunea că nu găsiseră potriviri 
în baza de date a Interpolului. 

Harry îşi drese glasul. 

— Kaja? 

Văzu cum spatele ei devenea țeapăn în vreme ce ea îşi 
croia drum către maşină. Dumnezeu ştie de ce, poate că ea 
sesizase ceva în vocea lui, ceva ce el însuşi nu auzise. Kaja 
se întoarse spre el. Buzele ei erau răsfrânte, iar Harry îi 
vedea dinții aceia ascuțiți. 

— Toţi infanteriştii au păr închis la culoare, zise bărbatul 
îndesat şi bine proporționat aşezat pe fotoliul jos de la 
capătul măsuţei de cafea. 

Scaunul lui Erland Madsen era poziționat într-un unghi 
de 90 de grade față de scaunul lui Roar Bohr, în loc să fie în 
fața lui. Asta pentru ca pacienţii lui Madsen să poată decide 
singuri dacă doreau să se uite la el sau nu. A nu fi obligat 
să vezi persoana cu care discuți avea acelaşi efect ca 
discuția într-un confesional: conferea pacientului senzația 
că discută cu el însuşi. Când nu vezi reacțiile ascultătorului 
sub formă de limbaj corporal sau expresii faciale, limitele 
pentru ceea ce spui sunt minimale. Cochetase cu ideea de a 
găsi o canapea, chiar dacă ar fi fost un clişeu, o scenografie. 

Madsen aruncă o privire peste carnetul lui de însemnări. 
Cel puţin pe astea li se permisese să le păstreze. 

— Poţi elabora? 

— Pe tema părului închis la culoare? 

Roar Bohr zâmbi. lar când zâmbetul ajungea la ochii 
aceia cenugşii, ca de ardezie, lacrimile din ei - lacrimile 
tăcute şi uscate care zăceau pur şi simplu acolo — păreau să 
accentueze zâmbetul, aşa cum soarele străluceşte cu mai 
multă forță la marginea unui nor. 

— Au păr închis la culoare şi se pricep să-ți bage un glonț 
în ţeastă de la 200 de metri. Însă îi poţi recunoaşte când te 
apropii de un punct de control, au păr închis la culoare şi 
sunt prietenoşi. Îngroziți şi prietenoşi. Asta e munca lor. Nu 
să împuşte inamicul, cum au fost instruiți, ci ultimul lucru 
la care s-ar fi gândit când au aplicat pentru misiune şi au 
trecut prin iad ca să fie acceptaţi în Forţele Speciale. Să 
zâmbească şi să fie prietenoşi cu civilii care trec printr-un 
punct de control care a fost aruncat de două ori în aer de 


bombele sinucigaşilor în anul precedent. Chestia asta se 
numeşte câştigarea inimilor şi minţilor. 

— Şi s-a câştigat vreodată vreuna? 

— NU, răspunse Bohr. 

Ca specialist în tulburări de stres posttraumatic, Madsen 
ajunsese un fel de Doctor Afganistan, psihologul de care 
auziseră şi pe care îl căutau oameni care se chinuiau după 
experiențele lor din zone devastate de război. Însă chiar 
dacă aflase multe despre viața şi senzațiile despre care 
vorbeau aceşti oameni, Madsen ştia din propria experiență 
că era mai bine să se comporte ca o pagină goală. Să-i lase 
pe pacienţi să vorbească cât doreau despre lucruri concrete, 
simple. Nimic nu putea fi luat de-a gata, avea nevoie ca ei să 
înțeleagă că trebuie să-i descrie întregul tablou. Pacienţii lui 
nu ştiau întotdeauna care le erau punctele slabe; uneori se 
găseau în chestiuni pe care ei înşişi le socoteau triviale şi 
neimportante, în lucruri peste care altfel ar fi trecut sau 
asupra cărora subconştientul lor lucra în secret. 

Însă acum era încălzirea. 

— Deci fără inimi? zise Madsen. 

— Nimeni din Afganistan nu înțelegea cu adevărat de ce 
era 1SAF acolo. Nici măcar lumea din ISAF. Însă nimeni nu 
crede că ISAF se afla acolo doar ca să aducă democraţie şi 
fericire unei ţări care nu avea niciun concept de democraţie 
şi nici vreun interes pentru valorile acesteia. Afganii ne spun 
ceea ce cred că vrem să auzim câtă vreme îi ajutăm cu apă 
potabilă, provizii şi curățăm câmpurile de mine. Însă dincolo 
de astea, ne putem duce naibii. Şi nu mă refer doar la 
oamenii care îi simpatizează pe talibani. 

— Atunci de ce te-ai dus acolo? 

— Dacă vrei să intri în armată, trebuie să fi făcut parte 
din ISAF. 

— Şi tu ai vrut asta? 

— Nu există altă cale. Dacă te opreşti, mori. Armata 


omoară încet şi dureros pe oricine crede că se poate opri din 
dat din coate ca să avanseze. 

— Povesteşte-mi despre Kabul. 

— Kabul. Vagabonzi. 

Bohr îşi schimbă poziţia pe scaun. 

— Vagabonzi? 

— Sunt peste tot. Câini vagabonzi. 

— Te referi literalmente la ei, nu la... 

Bohr clătină din cap zâmbind. De data asta, fără lumina 
soarelui în ochi. 

— Afganii au mult prea mulți stăpâni. Câinii trăiesc din 
gunoaie. Sunt enorm de multe gunoaie acolo. Oraşul 
miroase a gaze de eşapament şi a ars. Ard orice ca să le fie 
cald. Gunoaie, petrol, lemn. În Kabul ninge. Asta îl făcea 
mereu să pară mai cenuşiu. Există şi câteva clădiri decente, 
bineînțeles. Palatul Prezidenţial. Hotelul Serene, de cinci 
stele, se pare. Grădinile Babur sunt drăguțe. Dar când 
mergi cu maşina pe străzi, vezi în mare clădiri simple, 
părăginite, cu un etaj sau două, şi magazine unde se vinde 
orice. Sau arhitectură rusească deprimantă. 

Bohr clătină din cap şi continuă: 

— Am văzut fotografii cu Kabul înainte de invazia 
sovietică. Şi e adevărat ce se spune, Kabul a fost cu 
adevărat frumos pe vremuri. 

— Dar nu şi atunci când locuiai tu acolo? 

— Noi nu locuiam chiar în Kabul, ci în corturi în afara 
oraşului. Nişte corturi foarte drăguțe, aproape ca nişte case. 
Însă birourile noastre se găseau în clădiri ordinare, în 
corturi nu aveam aer condiționat, doar ventilatoare. Oricum 
nu erau pornite prea deS, căci noaptea se face frig. Însă 
zilele puteau deveni atât de fierbinţi, că era imposibil să ieşi 
afară. Nu era la fel de rău ca în căldura umedă de 50 de 
grade din Basra, în Irak, însă vara, Kabul devenea un iad. 

Madsen se uită peste însemnări. 


— Cu toate astea, te-ai întors... de trei ori? în ture de 12 
luni? 

— Una de 12, două de şase. 

— Tu şi familia ta eraţi în mod evident conştienţi de 
riscurile de a merge într-o zonă de război. Riscuri asociate 
sănătății mentale şi relațiilor apropiate. 

— Mi s-a spus despre asta, da. Că singurele lucruri pe 
care le capeţi în Afganistan sunt nervii în piuneze, divorțul 
şi promovarea la gradul de colonel chiar înainte de 
pensionare, dacă reuşeşti să eviți să devii alcoolic. 

— Dar... 

— Cursul meu era urmărit. Fusesem numit. Instruire de 
ofițeri la Academia Militară. Nu există limite în ceea ce sunt 
dispuşi oamenii să facă dacă le dai senzația că au fost aleşi. 
Să fii trimis pe Lună într-o cutie de conserve în anii 1960 
însemna în mare parte o misiune sinucigaşă, şi toată lumea 
ştia asta. NASA le-a cerut doar celor mai buni piloți să se 
ofere voluntari pentru programul spaţial, adică celor care 
aveau perspective strălucite într-o epocă în care piloții — 
civili şi militari - aveau un statut similar cu cel al vedetelor 
de film şi fotbaliştilor. Nu i-au întrebat pe piloții mai tineri, 
neînfricați şi dornici de aventură, ci pe cei mai experimentați 
şi stabili. Pe cei care ştiau care era riscul şi nu-l mai căutau. 
Piloți căsătoriţi, care aveau poate un copil sau doi. Pe scurt: 
pe cei care aveau totul de pierdut. Câţi crezi că au refuzat 
oferta țării lor de a se sinucide în public? 

— De-asta te-ai dus? 

Bohr ridică din umeri. 

— A fost probabil un amestec de ambiţie personală şi 
idealism. Dar nu-mi mai amintesc acum proporțiile. 

— Ce-ţi aminteşti cel mai mult de la reîntoarcerea acasă? 

Bohr zâmbi amar. 

— Că nevasta mea a trebuit mereu să mă reeduce. Să-mi 
amintească mereu că nu trebuie să-i răspund „înțeles” când 


îmi cerea să cumpăr lapte. Că ar trebui să mă îmbrace 
adecvat. Când ani în şir nu ai purtat nimic altceva în afară 
de uniformă din pricina căldurii, simți că un costum... te 
strânge. Şi că în diverse situații sociale se aşteaptă de la tine 
să dai mâna cu femei, chiar dacă sunt îmbrăcate în hijab. 

— Vorbim despre omoruri? 

Bohr îşi aranjă nodul de la cravată şi se uită la ceas. 
Inspiră adânc, lent. 

— Să vorbim? 

— Mai avem timp. 

Bohr închise ochii o clipă. Îi redeschise. 

— Uciderea cuiva e complicată. Şi extrem de simplă. Când 
selectăm oameni pentru o unitate de elită precum Forţele 
Speciale, aceştia trebuie nu doar să îndeplinească un set de 
criterii fizice şi mentale. Trebuie să fie în stare să ucidă. Ca 
atare, căutăm oameni capabili să păstreze o distanță 
suficientă ca să ucidă. Probabil că ai văzut filme şi 
documentare TV despre recrutarea în unități speciale 
precum Rangers, unde totul se învârte în jurul gestionării 
stresului, rezolvării misiunilor fără hrană sau somn, 
comportării ca un soldat în condiții de stres emoțional şi 
fizic. Când eram soldat obişnuit, nu exista vreo preocupare 
pentru capacitatea individului de a lua o viaţă şi de a trăi cu 
asta. Acum ştim mai multe despre asta. Ştim că oamenii 
care vor ucide trebuie să se cunoască pe ei înşişi. Nu trebuie 
să fie surprinşi de propriile sentimente. Nu e deloc adevărat 
că e nefiresc să ucizi un membru al aceleiaşi specii, căci 
ăsta este, de fapt, un lucru cu totul natural. Se întâmplă 
mereu în natură. Evident, cei mai mulți oameni simt o 
anumită ezitare, logică din perspectivă evoluționistă. Însă 
această ezitare poate fi depăşită când circumstanţele o cer. 
De fapt, capacitatea de a ucide este un semn de sănătate, 
demonstrează puterea de autocontrol. Dacă exista ceva ce 
soldații mei din Forțele Speciale aveau în comun, era faptul 


că erau extrem de relaxaţi când venea vorba de omor. Dar aş 
pocni bucuros pe oricine l-ar acuza fie şi numai pe unul 
dintre ei că e psihopat. 

— Doar l-ai pocni? întrebă Madsen cu un zâmbet parşiv. 

Bohr nu răspunse. 

— Aş vrea să vorbeşti un pic mai direct despre problema 
ta personală, zise Madsen. Despre omorurile tale. Văd din 
însemnările mele că data trecută te-ai numit un ciudat. Dar 
n-ai vrut să intri mai adânc în poveste. 

Bohr încuviință. 

— Înţeleg că eşti preocupat şi pot doar să repet ce am 
spus înainte despre jurământul de confidenţialitate deplină. 

Bohr îşi frecă fruntea cu palma. 

— Ştiu, dar intru în criză de timp, dacă vreau să mai 
ajung la o şedinţă la lucru. 

Madsen  încuviință. Dincolo de pura curiozitate 
profesională, descoperirea problemei, rareori  nutrea 
curiozitate față de poveştile pacienților perse. Acum situația 
era diferită, spera ca fața să nu-i trădeze dezamăgirea. 

— Ei bine, atunci să ne oprim. Iar dacă tu preferi să nu 
discuți deloc despre asta... 

— Vreau să vorbesc despre asta, eu... 

Bohr se opri. Îşi încheie haina. 

— Am nevoie să discut despre asta cu cineva. Dacă nu... 

Madsen aşteptă, dar Bohr nu continuă. 

— Te văd luni, la aceeaşi oră? întrebă Madsen. 

Da, în mod clar avea să-şi ia o canapea. Poate chiar un 
confesional. 

— Sper că îți place cafeaua tare, strigă Harry înspre 
living, în vreme ce turna apă din ibric în cești. 

— Câte discuri ai tu, de fapt? strigă înapoi Kaja. 

— Cam 1 500. 

Căldura încinse încheieturile lui Harry când apucă 
toartele ceştilor. Din trei paşi lungi şi rapizi ajunse în living. 


Kaja stătea în genunchi pe canapea şi se uita la discuri. 

— Cam? 

Harry ridică un colț al gurii într-un soi de zâmbet. 

— 1 536. 

— Şi, ca majoritatea indivizilor nevrotici, le-ai aranjat 
alfabetic după artist, dar văd că măcar nu ai aranjat 
albumele fiecărui artist după data lansării. 

— Nu, doar în ordinea achiziției lor. Cea mai recentă 
achiziție este a artistului ăluia din capătul din stânga, 
răspunse Harry, aşezând ceştile lângă computerul de pe 
masă. 

Kaja râse. 

— Sunteţi cu toții nebuni. 

— Probabil. Bjorn spune că eu sunt singurul nebun, căci 
toți ceilalți îşi aranjează colecțiile după data lansării. 

Harry se aşeză pe canapea şi ea alunecă lângă el şi luă o 
gură de cafea. 

— Mhm. 

— Cafea liofilizată dintr-un borcan proaspăt deschis, zise 
Harry. 

— Uitasem cât de bună e. 

Ea râse. 

— Cum? Nu te-a mai servit nimeni cu o astfel de cafea de 
când am făcut-o eu ultima dată? 

— În mod clar tu eşti singurul care ştie cum să trateze o 
femeie, Harry. 

— Şi să nu uiţi asta, zise Harry, după care arătă înspre 
ecran. Asta e poza unei tălpi de pantof în zăpada din jurul 
casei lui Rakel. Vezi că e la fel? 

— Da, zise Kaja, ridicând în aer propria cizmă. Dar urma 
din imagine e de la o măsură mai mare, nu? 

— Probabil mărimea 43 sau 44, răspunse Harry. 

— Eu port 38. Le-am cumpărat dintr-o piață secondhand 
din Kabul. Erau cele mai mici. 


— Şi sunt cizme militare sovietice din vremea ocupației? 

— Da. 

— Asta înseamnă că au peste 30 de ani vechime. 

— Impresionant, nu? Aveam un locotenent-colonel în 
Kabul care spunea că, dacă cizmarii ăştia ar fi fost la 
conducere, Uniunea Sovietică nu s-ar fi prăbuşit niciodată. 

— Te referi la locotenent-colonelul Bohr? 

— Da. 

— Asta înseamnă că şi el avea o pereche de astfel de 
cizme? 

— Nu-mi amintesc, dar erau foarte populare. Şi ieftine. De 
ce întrebi? 

— Numărul lui Roar Bohr apărea atât de frecvent în 
jurnalul de apeluri din telefonul lui Rakel, încât lui i s-a 
verificat alibiul pentru noaptea crimei. 

— Şi? 

— Nevasta lui spune că el a fost acasă toată seara şi toată 
noaptea. Ce mă frapează pe mine la apelurile astea 
telefonice de la Bohr e că el pare să o fi sunat de trei ori 
pentru fiecare apel al ei. Poate că aşa ceva nu se poate 
socoti ca urmărire, dar nu e normal ca un subordonat să 
răspundă mai des la apelurile şefului? 

— Nu ştiu. Sugerezi că interesul lui pentru Rakel era mai 
mult decât profesional? 

— Tu ce crezi? 

Kaja îşi frecă bărbia. Harry nu înţelegea de ce, dar gestul 
ei i se păru masculin. 

— Bohr e un şef conştiincios, zise Kaja. Ceea ce înseamnă 
că uneori poate trece drept un pic prea dedicat şi 
nerăbdător. Mi-l pot foarte bine închipui sunând de trei ori 
înainte să apuci să-i returnezi primul apel. 

— La ora 1 dimineața? 

Kaja se strâmbă. 

— Vrei să argumentez sau... 


— Ar fi ideal. 

— Rakel era director adjunct la NHRI, dacă am înţeles eu 
corect? 

— Director tehnic. Dar da. 

— Şi cu ce se ocupa? 

— Rapoarte pentru organizațiile Naţiunilor Unite. Cursuri. 
Consiliere pentru politicieni. 

— Aşadar, în cadrul NHRI trebuie să respecţi orele de 
lucru şi termenele-limită ale altor oameni. Sediul central 
ONU e cu şase ore în urma noastră. Ca atare, nu e ceva ieşit 
din comun ca şeful tău să te sune din când în când la ore 
mai târzii. 

— Unde... care e adresa lui Bohr? 

— Undeva în Smestad. Cred că e casa în care a crescut. 

— Mhm. 

— La ce te gândeşti? 

— La chestii aleatorii. 

— Haide. 

Harry îşi frecă ceafa. 

— Sunt suspendat, nu pot chema pe nimeni la 
interogatoriu, nu pot solicita un mandat de percheziţie şi nu 
pot desfăşura nicio acţiune care ar putea atrage atenția 
celor de la Kripos sau de la Serviciul de Investigații 
Criminale. Dar putem face săpături în locurile unde nu 
suntem observați. 

— Cum ar fi? 

— Uite o ipoteză. Bohr a ucis-o pe Rakel. După aia s-a 
dus direct acasă şi s-a descotorosit de arma crimei pe drum. 
Caz în care probabil a mers cu maşina pe aceeaşi cale pe 
care am folosit-o noi ca să ne întoarcem din Holmenkollen. 
Dacă ai fi vrut să te descotoroseşti de un cuţit între 
Holmenkollveien şi Smestad, unde ai alege să o faci? 

— Holmendammen este efectiv la o aruncătură de băț de 
şosea. 


— Bine. Dar în dosar scrie că zona a fost cercetată deja, 
iar adâncimea medie e de doar trei metri, aşa că l-ar fi găsit. 

— Şi atunci unde altundeva? 

Harry închise ochii, îşi sprijini capul de zidul de albume 
din spatele lui şi reconstitui în minte drumul pe care îl 
străbătuse de atâtea ori. Din Holmenkollen până în 
Smestad. Distanţa nu putea fi mai mare de trei sau patru 
kilometri. Însă ocaziile de a scăpa de un obiect mic erau 
nenumărate. Pe cea mai mare parte a drumului erau doar 
grădini. Un pâlc de arbuşti chiar înainte de Stasjonsveien 
era o posibilitate. Auzi scrâşnetul metalic al unui tramvai în 
depărtare şi o admonestare sonoră de undeva de afară, 
dinspre dreapta. Zări brusc locul. Verde, de data asta. 
Emanând o miasmă de moarte. 

— Gunoi, zise el. Containerul. 

— Containerul? 

— De la stația de benzină de sub Stasjonsveien. 

Kaja râse. 

— E doar una dintr-o mie de posibilități, iar tu pari atât 
de sigur. 

— Categoric. E primul lucru care mi-a trecut prin minte 
când m-am gândit ce aş fi făcut eu. 

— Ţi-e bine? 

— Ce vrei să spui? 

— Pari foarte palid. 

— Insuficient fier, zise Harry, ridicându-se în picioare. 

— Firma care închiriază containerul vine şi îl goleşte când 
se umple, zise femeia cu ochelari şi piele închisă la culoare. 

— Şi când s-a întâmplat asta ultima oară? întrebă Harry, 
uitându-se la containerul mare şi cenuşiu de lângă clădirea 
benzinăriei. 

Femeia, care se prezentase ca fiind directoarea, explicase 
că obiectul era pentru uzul benzinăriei şi era în cea mai 
mare parte folosit la aruncarea ambalajelor, iar ea nu-şi 


amintea să fi văzut pe cineva aruncându-şi gunoiul personal 
în el. Containerul avea o gură metalică deschisă într-un 
capăt, iar femeia apăsase un buton roşu ca să demonstreze 
cum era compactat gunoiul dinăuntru. 

Kaja stătea la câţiva metri depărtare şi îşi nota numele şi 
numărul de telefon al companiei care deținea containerul, 
imprimate pe oţelul cenuşiu. 

— Ultima dată l-au înlocuit probabil cu o lună în urmă, 
zise directoarea. 

— Au deschis cei de la poliție containerul ca să se uite 
înăuntru? întrebă Harry. 

— Credeam că dumneavoastră sunteți de la poliție. 

— În cadrul unei anchete de asemenea dimensiuni, 
dreapta nu ştie întotdeauna ce face stânga. Ne-aţi putea 
deschide containerul ca să aruncăm o privire înăuntru? 

— Nu ştiu. Va trebui să-l sun pe şeful meu. 

— Credeam că dumneata eşti şefa, zise Harry. 

— Am spus că sunt directoarea acestei benzinării, dar 
asta nu înseamnă... 

— Înţelegem, rosti Kaja, zâmbind. V-am fi recunoscători 
dacă i-aţi putea da un telefon şefului sau şefei. 

Femeia plecă de lângă ei şi dispăru în interiorul clădirii 
vopsite în roşu şi galben. Harry şi Kaja rămaseră pe loc 
uitându-se la peticul de iarbă artificială pe care câţiva băieți 
încercau ultimele trucuri ale lui Neymar, pe care le văzuseră 
fără îndoială pe YouTube. 

După o vreme, Kaja îşi privi ceasul. 

— Să mergem înăuntru şi să întrebăm cum merg 
lucrurile? 

— Nu, zise Harry. 

— De ce nu? 

— Cuţitul nu e în container. 

— Dar ai spus... 

— M-am înşelat. 


— Şi ce te face aşa de sigur în privința asta? 

— Priveşte, zise Harry, arătându-i. Camere de securitate. 
De-asta nimeni nu aruncă gunoi aici. lar un ucigaş care a 
avut prezența de spirit să extragă o cameră video bine 
camuflată de la locul crimei nu se va duce într-o benzinărie 
dotată cu camere de supraveghere ca să scape de arma 
crimei. 

Harry porni spre terenul improvizat de fotbal. 

— Unde te duci? strigă Kaja după el. 

Harry nu răspunse. În mare parte pentru că nu avea un 
răspuns. Până ajunse în spatele benzinăriei şi văzu o clădire 
cu emblema clubului sportiv Ready deasupra intrării. Lângă 
clădire erau şase tomberoane verzi de plastic. În afara ariei 
de acoperire a camerelor de supraveghere. Harry deschise 
capacul celui mai mare dintre tomberoane şi fu izbit de 
miasma mâncării stricate. 

Înclină tomberonul pe cele două roți din spate şi îl scoase 
în spaţiul liber. Acolo îl răsturnă şi vărsă conținutul afară. 

— Ce miros oribil, zise Kaja, prinzându-l din urmă. 

— Asta-i bine. 

— Bine? 

— Înseamnă că n-a fost golit de ceva vreme, zise Harry, 
shemuindu-se şi începând să răscolească prin gunoi. Poţi 
începe şi tu cu unul din celelalte? 

— N-am avut nimic despre căutarea prin gunoaie în 
descrierea postului. 

— Dat fiind salariul tău mizerabil, probabil că ţi-ai dat 
seama că o să ajungi cândva să cauţi prin gunoaie. 

— Tu nu-mi dai niciun fel de salariu, zise Kaja, înclinând 
cel mai mic tomberon. 

— Asta voiam şi eu să spun. lar tomberonul tău nu 
miroase la fel de groaznic ca al meu. 

— Nimeni nu poate susține că nu ştii să-ți motivezi 
angajații. 


Kaja se ghemui şi Harry observă că ea începu cu partea 
de sus în stânga, aşa cum fuseseră instruiți să caute la 
Academia de Poliție. 

Un bărbat ieşi pe treptele clădirii şi se postă sub emblema 
Ready. 

— Ce mama naibii faceți acolo? 

Harry se ridică, se duse spre individ şi îi arătă legitimația 
de polițist. 

— Ai idee dacă a văzut cineva vreo persoană pe aici în 
seara de 10 martie? 

Individul se holbă la legitimaţie, apoi la Harry, cu gura pe 
jumătate deschisă. 

— Eşti Harry Hole. 

— Corect. 

— Superdetectivul însuşi? 

— Nu crede tot ce... 

— Şi cauţi prin gunoaiele noastre. 

— Îmi pare rău dacă eşti dezamăgit. 

— Harry... strigă Kaja. 

Harry se întoarse. Ea ţinea ceva între degetul mare şi 
arătător. Părea o bucată mică de plastic negru. 

— Ce e? întrebă el, dându-şi ochii peste cap în vreme ce 
îşi simțea inima bătând mai repede. 

— Nu sunt sigură, dar cred că e una dintre acele... 

Carduri de memorie, îşi spuse Harry. De genul celor 
folosite în camerele video. 

Soarele strălucea în bucătăria din strada Lyder Sagen, în 
care Kaja stătea în picioare şi scotea cardul de memorie din 
locaşul a ceea ce lui Harry i se părea a fi o cameră video 
ieftină, dar despre care ea spusese că era o cameră Canon 
G9, cumpărată în 2009 cu o mică avere, şi care rezistase 
testului timpului. Kaja inseră cardul de memorie din 
tomberonul de gunoi în locaşul liber, conectă camera la 
laptopul ei MacBook cu un cablu şi apăsă pe folderul 


Imagini. Apărură o serie de imagini în miniatură. Unele 
dintre ele arătau casa lui Rakel în diverse etape ale zilei, 
altele erau luate în întuneric, iar Harry nu vedea în ele decât 
lumina de la fereastra bucătăriei. 

— Gata, zise Kaja, după care se duse lângă aparatul de 
cafea espresso care muncea şuierând la ceaşca numărul 
doi. 

Însă Harry înţelese că ea făcuse asta în principal ca să-l 
lase singur. 

Imaginile erau marcate cu date. 

Penultima era marcată cu 10 martie, iar ultima cu 11 
martie. Noaptea crimei. 

Harry inspiră adânc. Oare ce dorea să vadă? De ce îl 
îngrijora vederea acelor poze? Şi ce spera să vadă? 

Îşi simțea creierul ca un cuib de viespi atacat, aşa că mai 
bine trecea la treabă. 

Apăsă pe simbolul Derulare de pe imaginea datei de 10 
martie. 

Apărură patru imagini mai mici, având ora marcată pe 
ele. 

Camera fusese activată de patru ori înainte de miezul 
nopții în noaptea crimei. 

Harry apăsă pe prima înregistrare, etichetată cu 
20:02:10. 

Întuneric. Lumină în spatele draperiei de la fereastra 
bucătăriei. Însă cineva sau ceva se deplasa prin întuneric şi 
declanşase înregistrarea. La naiba, ar fi trebuit să urmeze 
sfatul tipului de la magazin şi să cumpere o cameră mai 
scumpă, cu tehnologie Zero Blur. Sau era No Glow? Oricum, 
ceva ce însemna că poţi vedea ce se află în fața camerei 
chiar şi în toiul nopţii. Brusc, se văzu lumină pe trepte când 
se deschise uşa din față, iar în cadrul uşii apăru o formă 
care nu putea fi decât Rakel. Forma rămase pe loc câteva 
secunde după care se dădu laoparte ca să lase o altă formă 


să intre, după care uşa se închise în urma lor. 

Harry respira greu pe nas. 

Trecură câteva secunde lungi, după care imaginea 
îngheță. 

Următoarea înregistrare începea la 20:29:25. Harry apăsă 
pe ea. Uşa din față era deschisă, însă luminile din living şi 
bucătărie erau stinse sau reduse, astfel că Harry zări cu 
greu forma care ieşi, închise uşa în urma ei şi cobori treptele 
înainte de a dispărea în întuneric. Însă toate astea se 
întâmplau la 20:30 seara, cu o oră şi jumătate înainte de 
fereastra de timp sugerată de cei de la Criminalistică. 
Următoarele imagini erau cele importante. 

Harry îşi simți palmele transpirate în vreme ce apăsă pe a 
treia imagine, etichetată 23:21:09. 

O maşină străbătu aleea. Farurile luminară pereţii casei 
înainte ca maşina să se oprească chiar în fața treptelor, 
după care farurile se stinseră. Harry se uită fix la ecran, 
încercând în van să-şi facă ochii să străpungă întunericul. 

Secundele treceau, dar nu se întâmpla nimic. Oare 
şoferul din maşina întunecată aştepta pe cineva? Nu, 
deoarece înregistrarea nu se oprise, aşa că senzorul camerei 
continua să sesizeze mişcare. Apoi, în fine, Harry văzu ceva. 
O lumină slabă căzu peste trepte când uşa din față se 
deschise şi o siluetă care părea cocoşată intră în casă. Uşa 
se închise şi imaginea redeveni neagră. lar câteva secunde 
mai târziu îngheță. 

Apăsă pe ultima înregistrare de dinaintea miezului nopții. 
23:38:21. 

Întuneric. 

Nimic. 

Oare ce detectase senzorul camerei? Ceva care se mişca şi 
avea puls, cel puţin; o temperatură diferită față de tot ce era 
în jur. 

După 30 de secunde, înregistrarea se opri. 


Se putea să fi fost cineva care traversa aleea din fața 
casei. Dar şi o pasăre, o pisică, un câine. Harry îşi frecă fața 
cu putere. Ce sens mai avea o cameră video cu senzori mult 
mai sensibili decât lentilele obişnuite? îşi aminti vag că 
asistentul de vânzări din magazin spusese ceva de genul 
ăsta când încerca să-l convingă pe Harry să cheltuie ceva 
mai mulți bani pe camera video. Însă asta se întâmpla când 
Harry începea pentru prima dată să aibă probleme cu 
finanţarea beţiilor încercând să îşi păstreze un acoperiş 
deasupra capului. 

— Avem ceva? întrebă Kaja, punând una dintre ceşti în 
fața lui. 

— Ceva, dar nu destul. 

Harry apăsă pe imaginea pentru 11 martie. O singură 
înregistrare. 02:23:12. 

— Ține-mi pumnii, zise el şi apăsă pe Derulare. 

Uşa din față se deschise şi în lumina slabă cenuşie din 
hol o formă abia se distinse. Aceasta rămase pe loc câteva 
secunde, părea că se leagănă. Apoi uşa se închise şi totul 
redeveni complet întunecat. 

— Pleacă, zise Harry. 

Lumină. 

Se aprinseră farurile maşinii; stopurile din spate licăriră 
şi ele, roşii. Se aprinse lumina de marşarier. După care se 
stinseră toate şi totul redeveni întunecat. 

— A închis din nou motorul, zise Kaja. Ce se petrece? 

— Nu ştiu. Harry se apropie de ecran. Se apropie cineva, 
vezi? 

— Nu. 

Imaginea tresări şi conturul casei se strâmbă. 

O altă tresărire şi casa deveni şi mai strâmbă. După care, 
înregistrarea se opri. 

— Ce-a fost asta? 

— A scos camera de la locul ei, zise Harry. 


— Dar n-ar fi trebuit să-l vedem dacă mergea pe jos de la 
maşină la cameră? 

— S-a apropiat din lateral. Îl vezi cum se apropie, din 
afara cadrului înspre stânga. 

— De ce să ocolească? Dacă avea de gând să se 
descotorosească de înregistrări? 

— Evita zona cu cea mai multă zăpadă. Mai puţin efort de 
a şterge urmele după aceea. 

Kaja încuviinţă. 

— Dacă ştia de cameră, trebuie să fi fost în recunoaştere 
înainte. 

— Da. Şi a comis crima cu o precizie aproape militară. 

— Aproape? 

— S-a urcat în maşină mai întâi şi a fost cât p-aci să uite 
de cameră. 

— Nu plănuise totul? 

— Ba da, zise Harry, ducând ceaşca la buze. Totul a fost 
planificat până în cele mai mici detalii. Lumina de la 
plafoniera maşinii nu s-a aprins când el s-a urcat şi s-a dat 
jos din maşină. O închisese înainte, în cazul în care vreun 
vecin ar fi auzit maşina şi s-ar fi uitat să vadă cine era. 

— Dar ar fi trebuit să-i vadă maşina. 

— Mă îndoiesc că era maşina lui. Dacă ar fi fost, ar fi 
parcat-o mai departe. De parcă a dorit să aibă maşina la 
locul faptei. 

— Astfel ca orice potenţial martor să inducă poliția în 
eroare? 

— Mhm. 

Harry înghiți cafeaua şi se strâmbă. 

— Îmi pare rău că nu am liofilizată, zise Kaja. Aşadar, 
care e concluzia? A fost o crimă perfect executată sau nu? 

Harry se lăsă pe spate ca să îşi scoată țigările din 
buzunarul pantalonilor. 

— Nu ştiu. Chestia cu aproape uitatul de cameră nu se 


potriveşte cu restul. Şi părea că se leagănă în cadrul uşii, ai 
văzut? Aproape ca şi cum persoana care ieşea nu era 
aceeaşi persoană care a intrat. Şi ce a făcut înăuntru timp 
de două ore şi jumătate? 

— Tu ce crezi? 

— Cred că era ametit. Droguri sau băutură. Roar Bohr ia 
pastile de vreun fel? 

Kaja clătină din cap şi îşi pironi privirea pe peretele din 
spatele lui Harry. 

— Asta e un nu? întrebă el. 

— E un nu ştiu. 

— Dar nu excluzi posibilitatea? 

— Să exclud posibilitatea ca un ofițer din Forțele Speciale 
care a fost de trei ori în Afganistan să ia pastile? Categoric 
nu. 

— Mhm. Poţi scoate cardul de memorie? I-l duc lui Bjorn, 
poate că cei de la Criminalistică reuşesc să obțină ceva din 
imagini. 

Kaja luă camera. 

— Desigur. Ce crezi despre cuțit? De ce nu se 
descotoroseşte de el în acelaşi loc cu cardul de memorie? 

Harry se uită la restul de cafea din ceaşcă. 

— Locul faptei arată că el avea idee despre modul în care 
lucrează poliţiştii. Probabil, cunoaşte şi modul în care noi 
cercetăm zona din jur pentru o posibilă armă a crimei, iar 
şansele să găsim un cuțit într-un tomberon de gunoi la mai 
puţin de un kilometru de locul faptei sunt relativ mari. 

— Dar cardul de memorie... 

— ... era în regulă să se descotorosească de el. Nu se baza 
pe ideea că noi aveam să-l căutăm. Cine să ştie că Rakel 
avea o cameră video camuflată în grădină? 

— Deci unde e cuțitul? 

— Nu ştiu. Dar aş crede că se află în casa făptaşului. 

— De ce? întrebă Kaja în vreme ce se uita la ecranul 


camerei. Dacă e descoperit acolo, atunci el e ca şi 
condamnat. 

— El nu crede că e suspect. Un cuţit nu putrezeşte, nu se 
topeşte, trebuie ascuns undeva unde să nu fie găsit 
niciodată. lar primul loc la care ne gândim când e vorba de 
ascunzişuri bune este acolo unde locuim. Având cuțitul 
aproape, dobândim senzația că ne controlăm propria soartă. 

— Dar dacă a folosit un cuţit pe care l-a luat de la locul 
faptei şi l-a şters de amprente, singura modalitate prin care 
acest cuţit poate fi legat de el este să fie găsit în casa lui. 
Acasă la mine ar fi ultimul loc pe care l-aş fi ales eu. 

Harry încuviință. 

— Ai dreptate. Cum am zis, nu ştiu, bănuiesc doar. E 
doar... 

Încercă să găsească cuvântul potrivit. 

— Instinct? 

Îşi apăsă tâmplele cu degetele. 

— Da. Nu. Nu ştiu. Îți aminteşti de avertismentele de 
când eram tineri, înainte de a lua LSD, că am putea avea 
flashbackuri şi recăderi ulterior în cursul vieții? 

Kaja îşi ridică privirea din cameră. 

— Eu n-am luat niciodată şi nici nu mi s-a oferit LSD. 

— Isteaţă fată. Eu am fost un băiat mai puţin inteligent. 
Unii susțin că aceste recăderi pot fi declanşate de ceva. 
Stres. Băutură la greu. Traume. Şi că uneori aceste recăderi 
sunt de fapt noi călătorii imaginare, că resturile vechilor 
droguri sunt activate, deoarece LSD este sintetic şi nu se 
elimină în acelaşi fel precum cocaina, de exemplu. 

— Deci acum te întrebi dacă nu suferi o recădere? 

Harry ridică din umeri. 

— LSD măreşte nivelul de conştiență. Determină creierul 
să lucreze la viteză maximă, să interpreteze informaţii la un 
nivel atât de detaliat, încât îți dă o senzaţie de conştiinţă 
cosmică. Asta e singura cale prin care pot descrie de ce am 


simţit că trebuie să verific acele tomberoane verzi de gunoi. 
Vreau să spun că nu găseşti pur şi simplu o astfel de 
bucăţică de plastic în primul loc mai degrabă ciudat în care 
cauţi, la un kilometru de locul faptei, din întâmplare, nu? 

— Poate că nu, zise Kaja, continuând să se uite în ecranul 
camerei. 

— Bine. Ei bine, aceeaşi conştiinţă cosmică îmi spune că 
Roar Bohr nu e omul pe care îl căutăm, Kaja. 

— Şi dacă ţi-aş spune că conştiinţa mea cosmică spune 
că te înşeli? 

Harry ridică din umeri. 

— Eu sunt cel care a luat LSD, nu tu. 

— Dar eu sunt cea care s-a uitat la înregistrările de 
dinainte de 10 martie, nu tu. 

Kaja întoarse camera şi ridică ecranul în fața lui Harry. 

— Asta e cu o săptămână înainte de crimă. Persoana se 
apropie evident din spatele camerei, aşa că atunci când 
porneşte înregistrarea îi vedem doar spatele. Se opreşte 
chiar în fața camerei, dar din nefericire nu se întoarce ca să- 
şi arate fața. Nici când pleacă, două ore mai târziu. 

Harry văzu o lună mare atârnând chiar deasupra 
acoperişului casei. lar pe fundalul lunii, Harry văzu toate 
detaliile țevii unei puşti şi elemente ale părții din spate 
stând pe umărul cuiva aflat între cameră şi casă. 

— Dacă nu greşesc cumva, zise Kaja, iar Harry ştia deja 
că ea nu greşeşte, asta e o armă Colt Canada C8. Nu chiar o 
puşcă standard. 

— Bohr? 

— Oricum, e genul de puşcă folosită în Afganistan de 
Forțele Speciale. 

— Vedeţi în ce situație m-ați adus? întrebă Dagny Jensen. 

Rămăsese îmbrăcată cu haina de stradă şi stătea bățoasă 
pe scaunul din fața biroului lui Katrine Bratt, ţinându-şi 
poşeta strâns în braţe. 


— Svein Finne a plecat liber şi nici măcar nu trebuie să se 
ascundă. lar acum ştie că l-am raportat pentru viol. 

Katrine zări dincolo de uşă silueta masivă a lui Kari Beai. 
Era unul dintre cei trei ofițeri care asigurau cu schimbul 
protecția lui Dagny Jensen. 

— Dagny... începu Katrine. 

— Jensen, o întrerupse femeia din fața ei. Domnişoara 
Jensen. E liber pentru totdeauna şi voi n-o să mă puteți 
proteja atât de mult timp. Dar d... el mă va urmări ca... ca 
un fermier care supraveghează o vacă gestantă! 

Îşi acoperi faţa cu palmele şi începu să plângă. Plânsetul 
ei se transformă în sughițuri, iar Katrine se întrebă ce ar fi 
trebuit să facă. Să înconjoare biroul şi să încerce să o 
liniştească pe femeie sau s-o lase în pace? Să nu facă nimic. 
Să vadă dacă se termina. Dacă dispărea criza. 

Katrine îşi drese glasul. 

— Analizăm posibilitatea de a-l acuza oricum pe Finne 
pentru violuri, să-l trimitem în spatele gratiilor. 

— Nu veţi reuşi niciodată, îl are pe avocatul ăla. Şi e mai 
isteț decât voi toţi, oricine vede asta! 

— O fi mai isteț, dar se află de partea greşită a baricadei. 

— Şi voi sunteți de partea bună? De partea lui Harry 
Hole? 

Katrine nu răspunse. 

— Dumneata m-ai convins să nu aduc acuzații, zise 
Dagny. 

Katrine deschise sertarul biroului şi îi dădu un şerveţel 
femeii. 

— Evident, de dumneavoastră depinde dacă vreţi să vă 
răzgândiți, domnişoară Jensen. Dacă doriți să depuneți o 
plângere oficială contra lui Hole pentru a fi pretins că este 
un ofițer de poliție în timpul serviciului şi pentru felul în 
care v-a pus în pericol, sunt convinsă că va fi concediat şi 
pus sub acuzare, spre satisfacția dumneavoastră deplină. 


Katrine văzu din expresia lui Dagny Jensen că vorbele 
sale fuseseră mai dure decât intenționase. 

— Tu nu ştii, Bratt. Nu ştii cum e să porți un copil pe care 
nu-l vrei... 

Dagny îşi şterse machiajul care îi curgea de la ochi. 

— Putem ajuta cu programarea la un doctor care... 

— Lasă-mă să termin! 

Katrine închise gura. 

— Îmi pare rău, şopti Dagny. Sunt aşa de epuizată. Voiam 
să spun că nu ştii cum e... să vrei copilul oricum. 

În tăcerea care urmă, Katrine auzi paşi străbătând în 
grabă coridorul din fața biroului ei. Cu o zi înainte însă, 
paşii se mişcaseră mai rapid. Picioare obosite. 

— Nu ştiu? zise Katrine. 

— Cum? 

— Nimic. Bineînțeles că n-am de unde să ştiu cum vă 
simțiți. Uitaţi ce e, vreau să-l prind pe Finne la fel de mult 
ca dumneavoastră. Şi o vom face. Faptul că ne-a păcălit cu 
înțelegerea asta nu ne va opri. Asta e o promisiune. 

— Ultima dată când am primit o astfel de promisiune de 
la un ofițer de poliţie a fost de la Harry Hole. 

— Asta e o promisiune de la mine. În acest birou. Din 
această clădire. Din acest oraş. 

Dagny Jensen lăsă şervețelul pe birou şi se ridică. 

— Mersi. 

După plecarea ei, Katrine fu izbită de gândul că nu mai 
auzise niciodată acest cuvânt, mersi, exprimând atât de 
mult şi, simultan, atât de puțin. Atât de multă resemnare. 
Atât de puţină speranță. 

Harry se uita la cardul de memorie pe care îl pusese pe 
tejgheaua barului în fața lui. 

— Ce poţi vedea? întrebă Oystein Eikeland. 

Pusese în difuzoare To Pimp a Butterfiy de Kendrick 
Lamar. Conform lui Oystein, acela era momentul în care 


barul era la cel mai scăzut nivel în ochii bătrânilor care 
doreau să-şi depăşească prejudecățile în privința hip- 
hopului. 

— Înregistrări de noapte, zise Harry. 

— Acum vorbeşti ca St 'Thomas când duce o casetă la 
ureche şi spune că o poate auzi. Ai văzut documentarul? 

— Nu. E bun? 

— Muzică bună. Şi câteva interviuri şi clipuri interesante. 
Prea lung, însă. Se pare că au avut prea mult material 
înregistrat şi n-au reuşit să se concentreze. 

— La fel e şi aici, zise Harry, întorcând cardul de 
memorie. 

— Direcţia e totul. 

Harry încuviință lent. 

— Trebuie să golesc maşina de spălat vase, zise Oystein, 
dispărând în camera din spate. 

Harry închise ochii. Muzica. Referințele. Amintirile. 
Prince. Marvin Gaye. Chick Corea. Discuri de vinil, 
zgârietura unui ac, Rakel stând întinsă pe canapea în 
Holmenkollveien, somnoroasă, zâmbind în vreme ce el 
şopteşte: 

— Ascultă acum, bucata asta... 

Poate că stătuse întinsă pe canapea la venirea lui. 

Cine era el? 

Poate că nu era un el; din înregistrări nu se putea stabili 
nici măcar atât. 

Însă prima persoană, cea care venise pe jos la ora 20 şi 
plecase o jumătate de oră mai târziu, fusese un bărbat, iar 
Harry era destul de sigur de asta. Şi nu fusese aşteptat. Ea 
deschisese uşa şi stătuse acolo două sau trei secunde, în loc 
să-l lase să intre imediat. Poate că el întrebase dacă poate 
intra, iar ea îl lăsase înăuntru fără să ezite. Aşadar îl 
cunoştea bine. Cât de bine? Atât de bine încât el ieşise 
singur o jumătate de oră mai târziu. Poate că vizita aceea n- 


avea nimic de-a face cu crima, dar Harry nu putea opri 
întrebările care răsăreau în mintea lui: ce pot face un bărbat 
şi o femeie în mai puţin de jumătate de oră? De ce fuseseră 
reduse luminile din bucătărie şi living la plecarea lui? Fir-ar 
să fie, n-avea timp să îşi lase gândurile să rătăcească în 
direcția aia. Aşa că se grăbi să treacă mai departe. 

Maşina care sosise trei ore mai târziu. 

Oprise chiar în fața treptelor. De ce? Un drum mai scurt 
de străbătut până în casă, şanse mai mici de a fi văzut. Da, 
asta se potrivea cu faptul că lumina automată din interiorul 
maşinii era închisă. 

Numai că era un interval prea mare între sosirea maşinii 
şi deschiderea uşii casei. 

Poate că şoferul căutase ceva în habitaclu. 

Mănuşi. O cârpă cu care să şteargă amprentele. Poate că 
verificase ca siguranța să fie activată la pistolul cu care avea 
de gând s-o amenințe. Era evident că n-avea de gând să o 
omoare cu el; analiza balistică poate identifica un pistol, 
ceea ce poate duce la găsirea proprietarului. Avea să 
folosească un cuţit pe care îl găsea la locul faptei. Cuţitul 
perfect, cel pe care ucigaşul ştia deja că îl va găsi în stativul 
de cuțite de pe blatul din bucătărie. 

Sau, odată ajuns înăuntru, improvizase şi cuțitul de la 
locul faptei fusese pur şi simplu la îndemână? 

Gândul îl izbise pe Harry fiindcă să stai atât de mult timp 
în maşină, în fața treptelor de la intrare, părea o neglijență. 
Rakel s-ar fi putut trezi şi ar fi putut să se alarmeze, vecinii 
s-ar fi putut uita pe ferestre. Când individul deschisese în 
sfârşit uşa de la intrare şi dinăuntru se revărsase suficientă 
lumină, cât să se vadă o siluetă ciudat de cocoşată 
dispărând înăuntru, ce mai era şi asta? Cineva aflat sub 
influența unor substanțe? 

Asta se putea potrivi cu parcarea stângace şi cu faptul că 
durase atât de mult să ajungă la uşă, dar nu şi cu lumina 


stinsă din maşină şi cu locul curat al crimei. 

Un amestec de planificare, şansă şi intoxicație cu 
substanțe? 

Persoana în cauză fusese acolo timp de aproape trei ore, 
cu puțin înainte de miezul nopţii până în jur de 2:30 
dimineața. Dată fiind estimarea orei decesului făcută de 
Departamentul de Criminalistică, individul stătuse acolo 
mult timp după comiterea crimei şi ca să curețe urmele 
lăsate. 

Să fi fost aceeaşi persoană de mai devreme din aceeaşi 
seară şi care să se fi întors mai târziu cu maşina? 

Nu. 

Imaginile fuseseră prea slabe ca să se vadă ceva limpede, 
dar era ceva în legătură cu forma - persoana cocoşată care 
intrase părea mai mare. Pe de altă parte, însă, asta se putea 
datora schimbării hainelor sau chiar unei umbre. 

Persoana care ieşise la ora 2:23 rămăsese câteva secunde 
în cadrul uşii şi păruse că se leagănă. Rănită? Intoxicată cu 
substanțe? O ameţeală momentană? 

Intrase în maşină, se aprinseseră luminile, apoi se 
stinseseră din nou. 

O luase pe jos în spatele camerei video. Sfârşitul 
înregistrării. 

Harry frecă cardul de memorie cu palma, sperând ca din 
el să iasă un duh. 

Gândea eronat situația. Cu totul eronat! La naiba, la 
naiba. 

Avea nevoie de o pauză. Avea nevoie de... o cafea. Tare, 
cafea turcească. Se întinse în spatele tejghelei barului după 
cezve, ibricul turcesc lăsat acolo de Mehmet, şi îşi dădu 
seama că Oystein schimbase muzica. Tot hip-hop, dar 
nuanțele de jazz şi basul elaborat dispăruseră. 

— Ce e asta, Oystein? 

— Kanye West, So Appalled, strigă Oystein din camera din 


spate. 

— Şi aproape reuşiseşi să mă cucereşti. Te rog, opreşte-o. 

— E o chestie de calitate, Harry! Las-o să cânte. Nu 
trebuie să ne lăsăm urechile încremenite într-un singur gen. 

— De ce nu? Sunt mii de albume din ultimul mileniu pe 
care nu le-am ascultat, iar asta îmi ajunge pentru tot restul 
vieţii. 

Harry înghiți în sec. Ce uşurare să ia o pauză de la 
chestiile grele cu aceste dialoguri uşoare şi lipsite de sens cu 
cineva cunoscut pe de-a-ntregul, ca o partidă de tenis de 
masă cu o minge de trei grame. 

— Trebuie să te străduieşti mai mult. 

Oystein reveni în bar cu un zâmbet larg şi ştirb. Îşi 
pierduse ultimul dinte din faţă într-un bar din Praga. Îi 
căzuse pur şi simplu. Şi chiar dacă descoperise lipsa în 
toaleta de la aeroport, sunase la barul cu pricina şi primise 
înapoi prin poştă dintele galben-maroniu, nu se mai putuse 
repara nimic. Nu că Oystein ar fi părut foarte deranjat de 
asta. 

— Astea sunt piesele clasice pe care fanii hip-hop le vor 
asculta la bătrânețe, Harry. Nu e doar formă, e conținut 

Harry ridică în lumină cardul de memorie. Dădu încet din 
cap. 

— Ai dreptate, Oystein. 

— Spune-mi ceva ce nu ştiu deja. 

— Gândesc greşit fiindcă mă concentrez asupra formei, 
asupra modului în care a fost executată crima. 

Ignor ceea ce le spuneam mereu studenților mei. De ce. 
Motivul. Conţinutul. 

În spatele lor se deschise uşa. 

— Oh, la dracu”, zise Oystein cu voce joasă. 

Harry îşi ridică privirea spre oglinda din fața lui. Se 
apropia un bărbat. Scund, cu pas uşor, clătinând din cap, 
cu un zâmbet pe sub frizura neagră şi unsuroasă. Genul de 


zâmbet pe care îl vezi la jucătorii de golf sau la fotbalişti, 
când dau mingea undeva departe de ţintă, un zâmbet care 
probabil sugerează că ratarea fusese atât de grosolană că ei 
nu mai puteau decât să zâmbească. 

— Hole. 

O voce ascuțită, deconcertant de prietenoasă. 

— Ringdal. 

Nu atât de ascuțită. Nu deconcertant de prietenoasă. 

Harry îl văzu pe Oystein tremurând, ca şi cum 
temperatura din bar tocmai coborâse sub zero grade. 

— Deci, ce cauţi în barul meu, Hole? 

Se auzi un zăngănit de chei şi de monede din buzunarele 
lui Ringdal când acesta îşi scoase haina albastră Cătălină şi 
o atârnă de cuierul din spatele uşii către camera din spate. 

— Păi... un răspuns de genul „ca să văd cum este 
gestionată moştenirea” ar fi satisfăcător? 

— Singurul răspuns satisfăcător ar fi „tocmai plecam”. 

Harry băgă cardul de memorie în buzunar şi se împinse 
de pe scaunul de bar. 

— Nu pare că eşti lovit atât de rău cum speram, Ringdal. 

Ringdal îşi suflecă mânecile. 

— Lovit? 

— Ca să merit interzicerea pe viață ar fi trebuit măcar să- 
ți sparg nasul. Dar poate că nu ai oase în nas? 

Ringdal râse, ca şi cum l-ar fi socotit pe Harry autentic de 
amuzant. 

— Ai nimerit primul pumn pentru că nu mă aşteptam la 
el, Hole. Un pic de sânge, dar mă tem că nu suficient ca să 
rupi ceva. După aia ai lovit doar aerul. Şi zidul de colo. Dar 
îți acord toate meritele pentru că ai încercat. Poate că încerci 
să fii mai puţin beat data viitoare când te iei de un campion 
norvegian la judo. 

Ringdal umplu un pahar cu apă de la robinetul din 
spatele barului. Poate că era un paradox că un iubitor de 


ceai conducea un bar. Sau poate că nu. 

— Şi aşa am ajuns la miezul problemei, zise Harry. 

— Cum? 

— Ai auzit vreodată de un jodocan care să aibă gusturi 
muzicale bune? 

Ringdal oftă, Oystein ridică din sprâncene şi Harry 
înțelese că mingea ajunsese în tribună. 

— Tocmai plecam, zise Harry, ridicându-se. 

— Hole. 

Harry se opri şi se întoarse. 

Ringdal ridică paharul cu apă în mâna stângă, ca la un 
toast: 

— Îmi pare rău de Rakel. Era o persoană minunată. Păcat 
că n-a avut timp să meargă mai departe. 

— Mai departe? 

— Oh, nu ţi-a spus? Am rugat-o să rămână aici şefă după 
plecarea ta. În fine, hai să tragem linie sub toate astea, 
Harry. Eşti binevenit aici şi promit să ascult de Oystein, aici 
de față, în alegerea muzicii. Înţeleg că nivelul vânzărilor a 
scăzut un pic, deşi, evident, asta s-ar putea datora şi unui 
alt motiv decât... — îşi căută cuvintele potrivite - politicii 
muzicale stricte. 

Harry încuviință şi deschise uşa. 

Se opri în prag şi privi în jur. 

Grtinerlokka. Huruitul unui skateboard pe care se dădea 
un tip mai aproape de 40 de ani decât de 30, încălțat cu 
Converse şi îmbrăcat în trening. Harry bănui că erau 
articole luate de la un butic de haine croite la un studio de 
design sau dintr-unul din locurile preferate de hipsteri 
despre care Helga, prietena lui Oleg, spusese că „vând 
aceleaşi rahaturi ca oriunde altundeva, dar le adaugă nişte 
zorzoane ca să poată tripla preţul şi să continue să fie la 
modă”. 

Oslo. Un tânăr cu o barbă impresionantă, neîngrijită — ca 


un profet din Vechiul Testament -, atârnându-i ca o 
baveţică peste cravată şi costumul impecabil, cu haina 
Burberry deschisă. Finanţe? Ironie? Sau doar confuzie? 

Norvegia. Un cuplu în costume lycra, făcând jogging cu 
schiuri şi bețe de schi în mâini, ceară de schi de 1 000 de 
coroane, băuturi energizante şi batoane proteice în 
rucsacuri, pe drum către ultimele petice de zăpadă din cele 
mai umbrite zone din Nordmarka. 

Harry îşi scoase telefonul şi apelă numărul lui Bjorn. 

— Harry? 

— Am găsit cardul de memorie de la camera video. 

Tăcere. 

— Bjorn? 

— Trebuia să mă îndepărtez de ceilalți. E o nebunie! Ce 
poți vedea? 

— Nu prea multe, din păcate. Mă întrebam dacă m-ai 
putea ajuta cu analizarea lui. Imaginile sunt întunecate, dar 
tu dispui de metode de a extrage mai multe din ele decât 
reuşesc eu. Se văd câteva siluete şi puncte de referință, 
înălțimea cadrului uşii, chestii de genul ăsta. Un specialist 
3D ar putea fi în stare să obţină o descriere decentă a 
conținutului. 

Harry îşi frecă bărbia. Îl mânca undeva, dar nu ştia exact 
unde. 

— Pot încerca, zise Bjorn. Pot folosi un expert extern. 
Presupun că ai vrea ca treaba asta să fie făcută discret? 

— Dacă e să am vreo şansă de a urmări netulburat 
această linie de investigație, da. 

— Ai făcut copii ale înregistrărilor? 

— Nu, sunt toate pe cardul de memorie. 

— Bine. Lasă-l într-un plic la Schroder şi trec eu să-l iau 
de acolo astăzi, mai târziu. 

— Mersi, Bjorn. 

Harry încheie convorbirea. 'Tastă litera R pentru Rakel. 


Celelalte taste de la lista de contacte erau O pentru Oleg, O 
pentru Oystein, K pentru Katrine, B pentru Bjorn, S pentru 
Sis şi A pentru Stâle Aune. Astea erau toate. Îi erau 
suficiente lui Harry, chiar dacă Rakel îi spusese lui Stâle că 
Harry era dispus să cunoască oameni noi. Însă doar dacă 
inițialele lor nu erau deja luate. Tastă numărul de la 
serviciu al lui Rakel, fără extensia ei. 

— Roar Bohr? întrebă el când îi răspunse recepționera. 

— Se pare că Bohr nu este aici astăzi. 

— Unde e şi când se va întoarce? 

— Nu am informaţii despre asta aici. Dar am un număr 
de mobil. 

Harry reținu numărul, îl tastă în aplicaţia pentru 
informaţii telefonice şi primi o adresă undeva între Smestad 
şi Huseby şi un număr de telefon fix. Se uită la ceas. 13:30. 
Apelă numărul. 

— Da? răspunse o voce de femeie după cel de-al treilea 
apel. 

— Scuze, am greşit numărul. 

Harry închise şi porni pe jos către staţia de tramvai din 
capătul Birkelunden. Îşi frecă braţul. Nici de acolo nu 
provenea mâncărimea. Abia când ajunse în metroul către 
Smestad îşi dădu seama că mâncărimea era probabil în 
capul lui. Şi că aproape sigur fusese declanşată de gestul 
posibil bine intenționat, dar la fel de posibil calculat al lui 
Ringdal. De fapt, el ar fi preferat să aibă în continuare 
interdicție în bar decât să fie destinatarul unui gest iritant 
de bunăvoință. Şi că era posibil să fi subestimat judoul. 

Cea care deschise uşa casei galbene emana acel gen de 
vitalitate tipică femeilor între 30 şi 50 de ani care făceau 
parte din clasa socială superioară din vestul oraşului. Era 
dificil de zis dacă era vorba de un ideal la care încercau să 
aspire sau de nivelul lor real de energie, dar Harry bănuia că 
statutul social influența modul nonşalant şi zgomotos în 


care le dădeau ordine copiilor, câinelui şi soțului, de preferat 
într-un loc public. 

— Pia Bohr? 

— Cu ce te pot ajuta? 

Fără confirmare, cu o politețe uşor condescendentă, dar 
rostită cu un zâmbet încrezător. Femeia era scundă, 
nemachiată, iar ridurile sugerau că era mai apropiată de 50 
de ani. Însă era zveltă ca o adolescentă. Harry bănuia că 
datorită orelor petrecute la sala de gimnastică şi a traiului în 
aer liber. 

— Poliţia. 

Îşi ridică legitimaţia. 

— Bineînţeles, eşti Harry Hole, zise ea, fără să se uite la 
document. Ţi-am văzut poza în ziar. Ai fost soțul lui Rakel 
Fauke. Condoleanţele mele. 

— Mulţumesc. 

— Presupun că ai venit ca să vorbeşti cu Roar? Nu e aici. 

— Când... 

— În seara asta, poate. Lasă-mi numărul tău de telefon şi 
o să-l rog să te contacteze. 

— Mhm. Poate că aş putea discuta cu dumneata, doamnă 
Bohr? 

— Cu mine? De ce? 

— Nu va dura mult. Am nevoie să aflu câteva lucruri. 

Privirea lui Harry se plimbă peste pantofarul din spatele 
ei. 

— Pot să intru? 

Harry observă ezitarea. Şi descoperi ce căuta pe raftul de 
jos al pantofarului. O pereche de cizme militare sovietice, 
negre. 

— Acum nu este un moment potrivit, tocmai fac... ceva. 

— Pot aştepta. 

Pia Bohr zâmbi fugar. Nu era frumoasă, doar drăguță. 
Posibil din categoria Toyota, cum obişnuia Oystein să 


categorisească femeile: nu ar fi fost prima opţiune a 
adolescenților, dar o opţiune care s-ar fi păstrat în cea mai 
bună formă cu trecerea anilor. 

Ea se uită la ceas. 

— Trebuie să ies şi să iau ceva de la farmacist. Putem 
discuta cât mergem până acolo, bine? 

Femeia apucă o haină din cuier, ieşi pe trepte şi închise 
uşa în urma ci. Harry observase că broasca era de acelaşi fel 
cu cea de la uşa lui Rakel, fără mecanism de în cuiere 
automată, însă Pia Bohr nu se deranjă să caute cheia. 
Cartier sigur. Fără indivizi ciudați care să-ți intre în casă. 

Trecură de garaj, ieşiră pe poartă şi porniră în jos pe 
drumul pe care primele maşini Tesla se întorceau bâzâind 
acasă după ziua scurtă de lucru. 

Harry îşi vâri o ţigară între buze fără să o aprindă. 

— Vrei să iei pastile de somn? 

— Pardon? 

Harry ridică din umeri. 

— Insomnie, l-ai spus detectivului nostru că soțul 
dumitale a fost acasă toată noaptea de 10 şi 11 martie. Ca 
să ştii aşa ceva cu certitudine, nu aveai cum să dormi mult. 

— Eu... da, sunt pastile de dormit. 

— Mhm. Eu am avut nevoie de somnifere după ce m-am 
despărțit de Rakel. Insomnia ajunge să-ți mănânce sufletul. 
Ce ţi-au dat? 

— Aă... Imovane şi Somadril. 

Pia mări pasul. 

Harry îşi lungi şi el pasul şi duse bricheta sub țigară, dar 
nu reuşi s-o aprindă. 

— La fel şi eu. Le-am luat două luni. Dumneata? 

— Ceva de genul ăsta. 

Harry îşi băgă bricheta înapoi în buzunar. 

— De ce minţi, Pia? 

— Poftim? 


— Lmovane şi Somadril sunt chestii grele. Dacă le iei 
două luni, devii dependent. lar dacă ajungi aşa, atunci le iei 
în fiecare noapte. Pentru că îşi fac treaba. Atât de bine, încât 
dacă le-ai fi luat în noaptea aia, ai fi ajuns în comă şi n-ai fi 
avut nicio idee ce face soțul tău. Dar mie nu-mi dai impresia 
că eşti genul dependent de sedative. Eşti un pic prea 
energică şi cu prezență puțin prea mare de spirit. 

Pia Bohr încetini. 

— Dar evident că ai putea lesne dovedi că mă înşel, zise 
Harry. Arătându-mi reţeta. 

Pia se opri de tot. Îşi băgă mâna în buzunarul din spate al 
blugilor ei strâmți. Scoase de acolo o bucată de hârtie 
albastră, pe care o desfăşură. 

— Vezi? rosti ea cu o uşoară vibraţie în voce, ridicând 
hârtia şi indicând. So-ma-dril. 

— Văd, zise Harry, luându-i hârtia înainte ca ea să apuce 
să reacționeze. lar dacă mă uit mai îndeaproape, văd că a 
fost prescris pentru Bohr. Roar Bohr. El evident că nu ţi-a 
spus cât de puternic este medicamentul de care are nevoie. 

Harry îi înapoie rețeta. 

— Poate că mai sunt şi altele pe care nu ţi le-a spus, Pia? 

— Eu... 

— A fost acasă în noaptea aia? 

Ea înghiți în sec. Culoarea din obraji îi dispăruse, iar 
vitalitatea părea să-i fi secat. Harry modifică estimatul 
vârstei ei cu cinci ani. 

— Nu, şopti ea. N-a fost. 

Trecură de farmacie şi  merseră către parcul 
Smestaddammen, unde se aşezară pe una dintre băncile de 
pe panta estică, cu privelişte înspre insulița pe care avea loc 
să crească o singură salcie. 

— Primăvară, zise Pia. Orice în afară de primăvară. Vara e 
atât de verde aici. Creşte totul în prostie. O mulțime de 
insecte. Peşti, broaşte. E atât de plin de viaţă. Iar când dau 


frunzele copacilor şi vântul trece prin sălcii, toate se agită şi 
dansează atât de mult încât acoperă zgomotul şoselei, 
continuă ea şi zâmbi cu tristețe. Şi toamna în Oslo... 

— Cea mai frumoasă toamnă din lume, zise Harry, 
aprinzându-şi ţigara. 

— Chiar şi iarna e mai bună decât primăvara, zise Pia. 
Cel puţin aşa era în vremurile când puteai conta pe frig şi 
gheață solidă. Obişnuiam să ne aducem copiii aici la 
patinaj. Le plăcea la nebunie. 

— Câţi...? 

— Doi. O fată şi un băiat. 28 şi 25. June e biolog marin în 
Bergen, iar Gustav e la studii în Statele Unite. 

— Aţi pornit devreme. 

Ea zâmbi nostalgică. 

— Roar avea 23, iar eu 21 de ani când s-a născut June. 
Cuplurile care sunt mutate des prin ţară în pozițiile de care 
are nevoie armata devin părinți devreme. Nevestele trebuie 
să aibă ceva de făcut, presupun. Ca soție de ofițer, ai două 
opțiuni. Te laşi îmblânzită şi accepţi o viață de vacă de muls. 
Stai în staulul tău, naşti viței, dai lapte, mesteci paie. 

— Şi a doua opțiune? 

— Să nu devii nevastă de ofițer. 

— Dar tu ai ales prima opțiune? 

— Aşa se pare. 

— Mhm. De ce ai mințit în privința acelei nopți? 

— Ca să fim scutiți de întrebări. De a deveni centrul 
atenţiei. Îţi poţi închipui cât ar fi dăunat reputației lui Roar 
dacă ar fi fost chemat la interogatoriu într-o anchetă legată 
de o crimă, nu? El n-are nevoie de aşa ceva, dacă mă pot 
exprima astfel. 

— De ce n-are nevoie de aşa ceva? 

Ea ridică din umeri. 

— Nimeni n-are nevoie de aşa ceva, nu? Mai ales în 
cartierul nostru. 


— Deci unde a fost? 

— Nu ştiu. Pe afară. 

— Pe afară? 

— Nu poate să doarmă. 

— Somadril. 

— A fost mai rău când s-a întors din Irak; atunci i-au dat 
Rohypnol pentru insomnie. A devenit dependent în două 
săptămâni şi avea stări de leşin. Dar acum refuză să mai ia 
ceva. Îşi îmbracă uniforma de luptă şi zice că se duce în 
recunoaştere. Ca să stea de pază. Să supravegheze locul. 
Spune că se plimbă dintr-un loc în altul, ca o patrulă de 
noapte, camuflat. Presupun că e tipic pentru cei care suferă 
de tulburare de stres posttraumatic să fie permanent 
înspăimântați. De obicei, se întoarce acasă şi doarme vreo 
două ore înainte de a pleca la lucru. 

— Şi reuşeşte să păstreze afecțiunea asta ascunsă la 
lucru? 

— Fiecare vede ce vrea să vadă. lar Roar s-a priceput 
mereu să lase impresia pe care o dorea. E genul de persoană 
în care oamenii au încredere. 

— Şi tu? 

Ea oftă. 

— Soțul meu nu e o persoană rea. Dar uneori chiar şi 
oamenii buni se dezintegrează. 

— Când iese noaptea în patrulare ia vreo armă cu el? 

— Nu ştiu. lese după ce eu mă duc la culcare. 

— Ai idee unde a fost în noaptea crimei? 

— L-am întrebat după ce m-aţi întrebat voi. A spus că a 
dormit în fosta cameră a lui June. 

— Dar tu nu l-ai crezut? 

— De ce spui aşa ceva? 

— Altfel le-ai fi spus poliţiştilor că a dormit în altă 
cameră. Ai minţit pentru că ţi-ai făcut griji că noi aveam 
altceva. Ceva care însemna că el avea nevoie de un alibi mai 


solid decât simplul adevăr. 

— Hole, doar nu sugerezi la modul serios că îl suspectezi 
pe Roar? 

Harry se uită la două lebede care înotau către ei. Zări un 
licăr de lumină dinspre dealul din spatele şoselei. Poate o 
fereastră deschisă. 

— Sindromul posttraumatic, zise Harry. Care e trauma 
lui? 

Ea oftă. 

— Nu ştiu. O combinație de diverse. Chestii dure din 
copilărie. Apoi Irak, Afganistan. Dar când s-a întors din 
ultima misiune şi mi-a spus că a părăsit armata, mi-am dat 
evident seama că s-a întâmplat ceva. Era schimbat. Mai 
închis în sine. După o mulțime de refuzuri, am reuşit să 
scot de la el că omorâse pe cineva în Afganistan. Evident că 
pentru asta se duseseră acolo, dar întâmplarea asta l-a 
marcat profund, nu voia să vorbească despre ea. Însă măcar 
era capabil să mai funcționeze. 

— Şi acum nu mai e? 

Ea se uită la Harry cu ochii cuiva care naufragiase. 

Iar el înțelese de ce se deschisese față de el, un străin, cu 
atâta uşurinţă. Nu în cartierul nostru. Ea dorise, tânjise cu 
disperare după asta, căci până acum nu avusese pe nimeni 
cu care să discute. 

— După Rakel Fauke... după moartea soției tale, s-a 
prăbuşit în bucăţi. El... el nu mai funcționează, nu. 

Licărul de lumină, din nou. lar pe Harry îl izbi că licărul 
provenea cam din aceeaşi parte a dealului unde era casa 
familiei Bohr. 

Harry se încordă. Văzuse ceva cu colțul ochiului, ceva 
între ei pe spătarul alb al băncii, ceva tremurător care se 
deplasase şi dispăruse, ca o insectă roşie, rapidă şi tăcută. 
Nu erau insecte aici în luna martie. 

Harry se aplecă instantaneu, îşi înfipse călcâiele în sol, se 


împinse în ele şi se aruncă cu spatele în spătarul băncii. Pia 
Bohr ţipă când banca se răsturnă şi ei doi căzură pe spate. 
Harry îşi înfăşură braţele în jurul ei când alunecară de pe 
spătar şi o apăsă cu putere în şanțul din spatele băncii. 
După care începu să se târâie prin noroi, trăgând-o pe Pia 
după el. Se opri şi privi înspre panta dealului. Văzu că salcia 
se afla între ei şi locul unde zărise licărul luminos. Ceva mai 
departe pe alee, un bărbat îmbrăcat cu un pulover cu glugă 
care îşi plimba câinele Rottweiler se oprise şi părea că se 
gândeşte să se implice. 

— Poliția! ţipă Harry. Înapoi! E un lunetist acolo! 

Harry văzu o femeie în vârstă întorcându-se şi grăbindu- 
se să se îndepărteze, însă bărbatul cu câinele nu se mişcă. 

Pia încercă să se elibereze, dar Harry apăsa cu toată 
greutatea corpului asupra femeii micuţe, astfel că erau față 
în față. 

— Se pare că soțul tău e acasă până la urmă, zise el, 
scoțându-şi telefonul. De-asta nu m-ai lăsat să intru. De- 
asta n-ai încuiat uşa când am plecat. 

Formă un număr. 

— Nu! ţipă Pia. 

— Serviciul de urgenţă, rosti o voce în telefon. 

— Aici e inspectorul Harry Hole. Raportez un bărbat 
înarmat... 

Telefonul îi fu smuls din mână. 

— Doar foloseşte luneta puştii ca telescop. 

Pia Bohr duse telefonul la ureche. 

— Ne cerem scuze, am greşit numărul, zise ea, puse capăt 
convorbirii şi-i dădu lui Harry telefonul înapoi. Nu aşa ai 
spus tu când m-ai sunat? 

Harry nu se mişcă. 

— Eşti cam greu, Hole. Poţi să... 

— De unde să ştiu că nu mă trezesc cu un glonț în frunte 
când mă ridic? 


— Ai avut un punct roşu pe frunte de când ne-am aşezat 
pe bancă. 

Harry se uită la ea. Apoi se sprijini cu palmele în noroiul 
rece şi se împinse în sus. Se ridică în picioare. Miji ochii 
către panta dealului. Se întoarse s-o ajute pe Pia, numai că 
ea se ridicase deja. Blugii şi haina ei erau negre şi ude de la 
noroi. Harry scoase o țigară îndoită din pachet. 

— Soțul tău o să dispară acum? 

— Aşa îmi închipui, oftă ea. Trebuie să înţelegi că stă rău 
psihic şi e foarte instabil în acest moment. 

— Unde se duce? 

— Nu ştiu. 

— Ştii că poți fi acuzată de obstrucţionarea poliţiei, 
doamnă Bohr? 

— Te referi la mine, la soțul meu sau la tine? întrebă ea, 
curățându-şi pantalonii. 

— Pardon? 

— Nu ţi s-ar permite să anchetezi uciderea propriei tale 
soții, Hole. Eşti aici în calitate de detectiv privat. Sau ar fi 
mai bine să spunem detectiv pirat. 

Harry rupse vârful îndoit al ţigării şi aprinse ce mai 
rămăsese din ea. Se uită în jos la propriile haine murdare. 
Paltonul i se rupsese acolo unde dispăruse unul dintre 
nasturi. 

— O să-mi spui dacă soțul dumitale se întoarce? 

Pia dădu din cap spre apă. 

— Ai grijă la aia, nu-i plac bărbații. 

Harry se întoarse şi văzu că una dintre lebede pornise 
agresivă spre el. 

Când se întoarse la loc, Pia Bohr urca deja panta. 

— Detectiv pirat? 

— Dap, zise Harry, ţinând deschisă uşa către 
Bjolsenhallen pentru Kaja. 

Sala era strivită de clădirile comune din jurul ei. Kaja 


spusese că Clubul de Tenis de Masă Kjelsâs se afla 
deasupra supermarketului mare de la parter. 

— Tot reticent la ideea de lift? întrebă Kaja, străduindu-se 
să țină pasul cu Harry pe scări. 

— Nu e vorba de idee, ci de mărime. Cum ai aflat de 
ofițerul ăsta de poliție militară? 

— Nu erau aşa de mulți norvegieni în Kabul, şi acum am 
discutat cu cei mai mulți oameni cunoscuți acolo. Glenne e 
singurul care pare să aibă ceva să ne spună. 

Fata de la recepție le spuse unde să meargă. Zgomotul 
pantofilor de sport pe parchet şi cel al mingilor de ping-pong 
ajunse la ei înainte să cotească spre o încăpere mare, 
deschisă, unde câțiva oameni, cei mai mulți bărbați, 
dansau, se ghemuiau şi se agitau la ambele capete ale 
meselor verzi de tenis de masă. 

Kaja porni către unul dintre ei. 

Doi bărbaţi loveau mingea în diagonală față de fileu, cu 
aceeaşi traiectorie de fiecare dată, forehand cu efect. Abia se 
mişcau. Se mulțumeau să repete aceeaşi mişcare, lovind 
mingea cu braţele îndoite şi o răsucire scurtă a încheieturii, 
plus un pas înainte. Mingea se deplasa atât de repede încât 
părea o linie albă între cei doi, care păreau blocaţi în duel, 
ca un joc de computer cu ecranul înghețat. 

Apoi unul dintre ei trimise mingea prea departe şi aceasta 
țopăi pe podea, între celelalte mese. 

— La naiba, rosti cel care o lovise. 

Era un bărbat cu aspect sportiv, la 40-50 de ani, cu o 
bentiță neagră peste părul argintiu tuns scurt. 

— Nu-ţi dai seama de efect, rosti celălalt bărbat în vreme 
ce porni să aducă mingea înapoi. 

— Jorn, rosti Kaja. 

— Kaja! 

Bărbatul cu bentiță zâmbi: 

— Uite un soldat asudat pentru tine. 


Cei doi se îmbrățişară. 

Kaja i-l prezentă pe Harry. 

— Mulţumesc că ai fost de acord să te vezi cu noi, zise 
Harry. 

— Nimeni nu refuză o întâlnire cu tânăra asta, replică 
Jorn Glenne cu ochii încă zâmbitori, strângând mâna lui 
Harry suficient de tare încât acest gest să poată fi luat drept 
o provocare. Dar dacă aş fi ştiut că o să vină cu întăriri... 

Kaja şi Glenne izbucniră în râs. 

— Haideţi să luăm o cafea, zise Glenne, lăsându-şi paleta 
pe masă. 

— Cum rămâne cu partenerul tău? întrebă Kaja. 

— E antrenorul meu, adus şi plătit de mine, răspunse el, 
arătându-le drumul. Eu şi Connolly o să ne întâlnim în 
Juba la toamnă. Trebuie să fiu în formă. 

— Un coleg american, îi explică Kaja lui Harry. Cât am 
stat în Kabul, ei doi au avut un nesfârşit turneu de tenis. 

— Te interesează să vii şi tu? întrebă Glenne. Sunt sigur 
că ai tăi îți pot găsi o slujbă acolo. 

— Sudanul de Sud? întrebă Kaja. Cum mai e pe acolo 
acum? 

— La fel ca înainte. Război civil, foamete, Dinkas, 
populațiile dinka şi nuer, canibalism, violuri în grup şi mai 
multe arme decât în întregul Afganistan. 

— Lasă-mă să mă gândesc la ofertă, zise Kaja, iar după 
expresia ei Harry înţelese că nu glumea. 

Primiră cafea în cafeteria care semăna cu o cantină şi se 
aşezară la o masă lângă o fereastră murdară care dădea 
înspre Bjolsen Valsemolle şi Akerselva. Jorn Glenne începu 
să vorbească înainte ca Harry şi Kaja să apuce să pună vreo 
întrebare. 

— Am fost de acord să vorbesc fiindcă mi s-a luat de Roar 
Bohr în Kabul. O femeie a fost violată şi ucisă; era interpreta 
personală a lui Bohr. O femeie Hazara. Cei mai mulți din 


comunitatea Hazara sunt săraci, simpli țărani fără educaţie. 
Dar tânăra asta, Hela... 

— Hala, îl corectă Kaja. Înseamnă cercul din jurul lunii 
pline. 

— ... învățase singură, în cea mai mare parte fără ajutor, 
engleza şi franceza. Şi era pe cale să învețe şi norvegiana. 
Strălucită la limbi străine. A fost găsită chiar în fața casei 
unde locuia cu alte femei care lucrau pentru coaliție şi 
diverse agenții umanitare. Bineînţeles că şi tu locuiai acolo, 
Kaja. 

Kaja încuviinţă. 

— L-am suspectat pe talibani sau pe cineva din regiunea 
ei natală. Onoarea reprezintă în mod clar ceva extrem de 
important pentru musulmanii sunniți, şi chiar mai mult 
pentru cei din comunitatea Hazara. Faptul că ea lucra 
pentru noi, necredincioşii, socializa cu bărbați şi era 
îmbrăcată ca o occidentală a fost poate suficient ca să se 
dorească să fie transformată într-un exemplu. 

— Am auzit de crime de onoare, zise Harry. Dar viol de 
onoare? 

Glenne ridică din umeri. 

— E posibil ca una să conducă la cealaltă. Dar cine poate 
şti? Bohr ne-a oprit de la anchetare. 

— Zău? 

— Trupul ei a fost găsit la o aruncătură de băț de casa 
pentru a cărei securitate eram noi responsabili. Era, practic, 
o zonă sub controlul nostru. În ciuda acestui fapt, Bohr a 
dat ancheta pe mâna poliţiei afgane locale. Când eu m-am 
opus, a replicat că poliția militară, care în acest caz era 
reprezentată de mine şi de un alt tip, era sub comanda lui, 
însărcinată cu securitatea trupelor norvegiene din țară, şi 
asta era tot. Chiar dacă ştia prea bine că poliției afgane îi 
lipseau resursele şi instrumentele de analiză criminalistică 
de care dispuneam noi. Luarea de amprente însemna pentru 


ei un concept nou, iar testarea ADN era un vis. 

— Bohr a trebuit să se gândească la implicaţiile politice, 
zise Kaja. Exista deja o adversitate masivă față de forțele 
occidentale care aveau prea mult control, iar Hala era 
afgană. 

— Era Hazara, pufni Glenne. Bohr ştia prea bine că 
acestui caz nu avea să i se acorde aceeaşi prioritate ca în 
situația în care ar fi fost paştună. Bun, s-a efectuat o 
autopsie şi s-au descoperit în corpul ei urme de fluni-ceva. 
Chestia pe care o pun bărbații în băuturile femeilor dacă vor 
să le violeze... 

— Flunitrazepam, zise Kaja. Cunoscut şi sub numele de 
Rohypnol. 

— Corect. Crezi că vreun afgan ar cheltui bani ca să 
drogheze o femeie înainte de a o viola? 

— Mhm. 

Glenne plesni masa cu palma. 

— Nu, la naiba, a fost un străin! Şi a fost cazul vreodată 
rezolvat? Bineînțeles că nu. 

— Crezi cumva... 

Harry luă o gură de cafea. Încercă să găsească o 
alternativă, o modalitate mai indirectă de a formula 
întrebarea, dar se răzgândi când ridică privirea şi o întâlni 
pe cea a lui Glenne. 

— ... că Roar Bohr s-ar fi putut afla în spatele crimei şi s- 
a asigurat ca responsabilitatea pentru anchetă să fie 
acordată oamenilor cu cele mai mici şanse de a-l prinde? 
De-asta ai vrut să vorbeşti cu noi? 

Glenne clipi şi deschise gura. Dar niciun sunet nu ieşi de 
acolo. 

— Ascultă Jorn, interveni Kaja. Ştim că Bohr i-a spus 
soției lui că a omorât pe cineva în Afganistan. Şi eu am 
vorbit cu Jan... 

— Jan? 


— Instructorul de tabără pentru Forţele Speciale. Înalt, 
blond... 

— Ah, el. Şi el era înnebunit după tine! 

— În fine... zise Kaja, plecându-şi privirea, iar Harry 
bănui că ea părea stingherită să-i ofere volubilului Glenne 
ce dorea. 

— ... Jan spune că n-au nicio evidență în acte cu vreo 
ucidere confirmată sau pretinsă legată de Roar. Ca ofițer 
comandant, în mod clar n-a fost prea mult pe front, dar 
ideea e că nu are omoruri consemnate mai devreme în 
timpul carierei, când a fost prezent pe front. 

— Ştiu, zise Glenne. Oficial, Forţele Speciale n-au fost în 
Basra, dar Bohr a fost acolo pentru instructaj cu o unitate 
americană. Conform zvonurilor, a avut parte de multă 
acțiune, dar a rămas virgin. lar cel mai aproape de o acțiune 
în Afganistan a fost atunci când sergentul Waage a fost 
capturat de talibani. 

— Da, chestia aia, zise Kaja. 

— Ce e cu ea? întrebă Harry. 

Glenne ridică din umeri. 

— Bohr şi Waage au fost într-o lungă călătorie şi s-au 
oprit în deşert, pentru ca sergentul să-şi facă nevoile. 
Sergentul s-a dus după nişte stânci, iar după 20 de minute, 
când nu s-a întors şi n-a răspuns la apel, Bohr spune în 
raportul lui că s-a dat jos din maşină ca să-l caute. Dar eu 
sunt destul de convins că nu s-a mişcat din loc. 

— De ce crezi asta? 

— Pentru că nu se pot întâmpla multe într-un deşert. 
Pentru că unu sau doi fermieri talibani cu puşti vechi şi 
cuțite stăteau în spatele stâncilor şi-l aşteptau pe Bohr să 
vină în căutare. Bohr evident ştia asta. lar în maşina 
blindată era în siguranță, având teren deschis între el şi 
stânci. Ştia că n-aveau să existe martori care să-i 
dovedească minciuna. Aşa că a încuiat toate portierele şi a 


sunat la bază. I s-a spus că era un drum de cinci ore până 
acolo. Două zile mai târziu, o unitate afgană a descoperit o 
dâră de sânge pe asfalt, lungă de câţiva kilometri, la câteva 
ore distanță mai spre nord. Uneori, talibanii îşi torturează 
prizonierii târându-i în spatele unui căruț. Iar în afara unui 
sat aflat şi mai la nord, a fost găsit un cap în vârful unui par 
înfipt lângă drum. Faţa îi fusese distrusă de târârea pe 
asfalt, dar analiza ADN efectuată la Paris a confirmat că 
victima era sergentul Waage, bineînțeles. 

— Mhm. 

Harry se jucă cu ceaşca lui de cafea. 

— Crezi asta despre Bohr deoarece tu ai fi procedat la fel 
în locul lui, Glenne? 

Ofiţerul de poliție militară ridică din umeri. 

— Nu-mi fac niciun fel de iluzii. Oameni suntem şi cu toții 
apucăm pe calea minimei rezistențe. Numai că n-am fost eu. 

— Deci? 

— Deci îi judec pe alții cu aceeaşi duritate cu care m-aş 
judeca pe mine. Şi poate că Bohr a făcut şi el asta. E greu 
pentru un ofițer comandant să-şi piardă un subordonat. 
Oricum, după chestia asta, Bohr n-a mai fost niciodată la 
fel. 

— Aşadar tu crezi că şi-a violat şi ucis interpreta, dar l-a 
dărâmat că talibanii i-au răpit sergentul? 

Glenne ridică din nou din umeri. 

— Cum am mai spus, nu mi s-a permis să anchetez, aşa 
că nu am decât teorii. 

— Şi care e cea mai bună? 

— Că violul a fost doar o acoperire ca să pară o crimă 
motivată sexual. Să-i facă pe poliţiştii locali să caute în 
rândul suspecților şi perverşilor obişnuiţi. Ceea ce în Kabul 
înseamnă un dosar destul de subțire. 

— O acoperire pentru ce anume? 

— Pentru adevăratul proiect al lui Bohr. Acela de a ucide 


pe cineva. 

— Pe cineva? 

— Bohr avea o problemă cu omorâtul, ştii deja. Iar când 
eşti în Forțele Speciale, asta e o mare problemă. 

— Zău? Nu credeam că sunt atât de însetați de sânge. 

Glenne clătină din cap. 

— Nu sunt, dar... cum să-ți explic? Membrii Forțelor 
Speciale din vechea şcoală, cei care treceau prin instructajul 
de paraşutişti, erau aleşi ca urmare a activității îndelungate 
de strângere de informații în spatele liniilor inamice, unde 
răbdarea şi curajul sunt cele mai importante calități. Erau 
alergătorii de cursă lungă ai armatei, da? Acolo Bohr se 
potrivea. Acum accentul cade pe antiterorism în zone 
urbane. Şi ştii ce? Noile Forțe Speciale par nişte jucători de 
hochei pe gheață, dacă înţelegi ce vreau să spun. lar în 
acest nou mediu, a apărut un zvon care spunea că Bohr 
este... 

Glenne se strâmbă, ca şi cum nu-i plăcea gustul 
termenului care îi stătea pe limbă. 

— Un laş? zise Harry. 

— Impotent. Închipuie-ţi ruşinea. Eşti la comandă, dar 
eşti încă virgin. Şi eşti virgin nu pentru că n-ai avut 
niciodată ocazia, căci încă sunt soldați în Forțele Speciale 
care nu s-au trezit niciodată în situația de a trebui să ucidă. 
Ci pentru că n-ai putut ridica arma în sus când conta. 
Înţelegi la ce mă refer? 

Harry încuviință. 

— Ca veteran, Bohr ştia că prima ucidere e cea mai grea, 
continuă Glenne. După ce omori prima dată, lucrurile devin 
mai uşoare. Mult mai uşoare. Aşa că şi-a ales o primă 
victimă uşoară. O femeie care nu se putea lupta, avea 
încredere în el şi nu bănuia nimic. O membră a comunității 
Hazara urâte de toţi, o şiită într-o țară de musulmani 
sunniți, o ființă pe care multă lume ar fi avut motive să o 


omoare. Şi poate că după aceea a prins gustul crimelor. 
Omorârea cuiva conferă o senzație foarte specială. Mai bună 
decât sexul. 

— Aşa e? 

— Aşa se spune. Întreabă-i pe membrii Forțelor Speciale. 
Şi cere-le să răspundă sincer. 

Harry şi Glenne se priviră lung câteva secunde, după care 
Glenne se uită la Kaja. 

— Toate acestea sunt gândurile mele. Dar dacă Bohr a 
recunoscut în fața soției că a ucis-o pe Hela... 

— Hala. 

— ... atunci puteţi conta pe ajutorul meu. 

Glenne îşi goli ceaşca cu cafea. 

— Connolly nu ia niciodată pauză. Trebuie să mă întorc la 
antrenament. 

— Ei bine, ce crezi despre Glenne? întrebă Kaja când ea şi 
Harry ajunseră înapoi în stradă. 

— Cred că loveşte prea departe pentru că nu vede 
traiectoria mingii. 

— Amuzant. 

— Metaforic. Trage concluzii deplasate din traiectoria 
mingii, dar fără să judece ce tocmai a făcut adversarul său 
cu paleta. 

— Jargonul ăsta ar trebui să-mi spună că ştii totul despre 
tenisul de masă? 

Harry ridică din umeri. 

— Pivnița lui Oystein de când aveam zece ani. El, eu şi 
Tresko. Şi King Crimson. Ca să fiu sincer, la 16 ani ştiam 
mai multe despre mingi şi rock progresiv decât despre fete. 
Noi... 

Harry se opri brusc şi se strâmbă. 

— Ce e? întrebă Kaja. 

— Vorbesc aiurea eu... 

Închise ochii. 


— ... vorbesc aiurea ca să nu mă trezesc. 

— Să nu te trezeşti? 

Harry inspiră adânc. 

— Eu dorm. Câtă vreme sunt adormit, cât reuşesc să 
rămân într-un vis, pot merge mai departe cu căutarea lui. 
Dar din când în când îmi fuge pământul de sub picioare. 
Trebuie să mă concentrez să dorm, dacă mă trezesc... 

— Ce se întâmplă? 

— Atunci ştiu că e adevărat. Şi atunci voi muri. 

Harry ascultă. Fâşâit de cauciucuri pe asfalt. Sunetul 
unei mici cascade pe râul Akerselva. 

— Sună a ceea ce psihologul meu numea visare lucidă, o 
auzi el pe Kaja spunând. Un vis în care poți controla totul. 
Şi de-asta facem tot ce putem să nu ieşim din starea asta. 

Harry clătină din cap. 

— Eu nu pot controla nimic. Vreau doar să-l găsesc pe 
individul care a ucis-o pe Rakel. După asta o să mă trezesc. 
Şi o să mor. 

— De ce nu încerci să dormi ca lumea? Cred că ţi-ar 
prinde bine un pic de odihnă, Harry. 

Vocea ei era moale. Harry redeschise ochii. Kaja îşi 
ridicase mâna, probabil ca s-o lase pe umărul lui, însă se 
mulțumi să-şi dea deoparte o şuviță de păr de pe față când 
văzu expresia din ochii lui. 

El îşi drese glasul. 

— Spuneai că ai descoperit ceva în registrul 
proprietăților? 

Kaja clipi de câteva ori din ochi. 

— Da, zise ea. O cabană înregistrată pe numele lui Roar 
Bohr. În Eggedal. La o oră şi 45 de minute, conform Google 
Maps. 

— Bine. O să văd dacă Bjorn poate conduce maşina. 

— Eşti sigur că nu vrei să discuţi cu Katrine şi să lansezi 
o alertă pe numele lui? 


— La ce bun? Pe ideea că nevasta lui n-a văzut cu ochii ei 
că el dormea în camera fiicei în noaptea aceea? 

— Dacă ea n-ar crede că e suficient ce avem, de ce crezi 
tu asta? 

Harry îşi închise haina şi îşi scoase telefonul mobil. 

— Pentru că eu am un instinct care a prins mai mulți 
ucigaşi decât oricare alt instinct din țara asta. 

O simți pe Kaja privindu-l uimită în timp ce îl suna pe 
Bjorn. 

— Pot conduce maşina, zise Bjorn după o scurtă pauză de 
gândire. 

— Mersi. 

— Încă ceva. cardul ăla de memorie al tău... 

— Da? 

— L-am transmis plicul în numele tău lui Freund, expertul 
nostru 3D extern. N-am vorbit cu el, dar ţi-am trimis un e- 
mail cu detaliile lui de contact, ca să puteţi discuta direct. 

— Am înţeles. Ai prefera ca numele tău să nu apară în 
povestea asta. 

— E singura meserie pe care ştiu să o fac, Harry. 

— Cum am zis, am înțeles. 

— Dacă sunt dat afară acum, cu un copil şi toate 
celelalte... 

— Încetează, Bjorn, nu tu eşti cel care ar trebui să-şi 
ceară scuze. Eu ar trebui să o fac, pentru că te-am atras în 
porcăria asta. 

Pauză. În ciuda celor spuse, Harry aproape că simțea la 
telefon conştiinţa vinovată a lui Bjorn. 

— Vin să te iau, zise Bjorn. 

Detectivul inspector Felah stătea cu ventilatorul la spate, 
însă continua să-şi simtă cămaşa lipită de piele. Ura 
căldura, ura Kabulul, îşi ura biroul blindat contra bombelor. 
Însă cel mai mult ura minciunile pe care trebuia să le 
asculte toată ziua. Cum erau cele livrate de bărbatul Hazara 


jalnic, analfabet, opioman care se afla acum în faţa lui. 

— Ai fost adus să mă vezi fiindcă ai susținut la 
interogatoriu că ne poţi da numele ucigaşului, zise Felah. 
Un străin. 

— Doar dacă mă protejaţi, replică individul. 

Felah se uită la omul care se ploconea în fața lui. Şapca 
ponosită pe care o învârtea între degete nu era o pakol, dar 
cel puţin îi acoperise părul murdar. Acel bandit şiit ignorant 
şi şmecher se gândea fără îndoială că înlocuirea pedepsei cu 
moartea cu o sentință lungă de închisoare ar fi însemnat 
milă. Însă închisoarea însemna o moarte înceată şi 
dureroasă, iar Felah ar fi ales, personal, varianta morții 
rapide prin spânzurare, fără ezitare. 

Îşi şterse fruntea cu batista. 

— Asta depinde de ce ai să-mi spui. Scuipă tot. 

— El a ucis... rosti omul cu voce tremurândă. Nu credea 
că-l vede cineva, dar eu l-am văzut. Cu ochii mei, jur, Allah 
mi-e martor. 

— Un soldat străin, ai spus. 

— Da, domnule. Dar asta n-a fost în luptă, asta a fost 
crimă. Crimă, pur şi simplu. 

— Înţeleg. Şi cine era militarul ăsta străin? 

— Liderul  norvegienilor. Ştiu asta pentru că l-am 
recunoscut. Fusese în satul nostru, vorbind despre cum 
sunt ei aici ca să ne ajute, că vom avea democraţie şi 
slujbe... toate cele. 

Felah simţi o clipă de emoție îndelung aşteptată. 

— Te referi la maiorul Jonassen? 

— Nu, nu ăsta era numele lui. Locotenent-colonel Bo. 

— Te referi la Bohr? 

— Da, la el, domnule. 

— Şi l-ai văzut tu omorând un bărbat afgan? 

— Nu, nu asta. 

— Atunci ce? 


Felah ascultă, simțind cum interesul lui dispare treptat. 
În primul rând, locotenent-colonelul Bohr plecase acasă, iar 
şansele de a obține extrădarea lui erau practic nule. 

În al doilea rând, un comandant ieşit din joc nu mai 
însemna o piesă valoroasă pentru şahul politic din Kabul, 
un joc pe care Felah îl ura, de fapt, mai mult decât pe toate 
celelalte laolaltă. În al treilea rând, victima nu era o 
persoană care să se califice pentru volumul de resurse 
necesar pentru investigarea celor susținute de acest 
opioman. Şi mai era şi al patrulea rând. Totul era o 
minciună. Bineînţeles că era o minciună. Toată lumea căuta 
să-şi salveze pielea. Iar cu cât individul îi oferea mai multe 
detalii despre crimă - şi Felah avea încredere că ele se 
potriveau cu puţinul pe care îl ştiau deja -— cu atât Felah era 
mai convins că acesta descrie o crimă comisă chiar de el. O 
idee nebună, iar Felah n-avea de gând să folosească puţinele 
resurse ca să investigheze ipoteza. Dependenţă de opiu sau 
crimă - oricum, un om nu putea fi spânzurat decât o 
singură dată. 

— Chiar nu poate merge mai repede? întrebă Harry, 
privind întunericul de dincolo de mâzga de pe parbriz şi de 
ştergătoarele care se agitau la greu. 

— Ba da, dar aş prefera să nu ies de pe drum când în 
maşină se află asemenea creiere de neînlocuit. Mai ales într- 
o maşină cu centuri de siguranță de modă veche şi fără 
airbaguri. 

Ca de obicei, Bjorn îşi dăduse scaunul atât de mult înapoi 
încât stătea mai degrabă întins pe el. 

Un camion care luase curba din direcţie opusă pe 
autostrada 287 trecu pe lângă ei atât de aproape, că Volvo- 
ul Amazon 1970 al lui Bjorn se zgudui. 


— Chiar şi eu am airbaguri, zise Harry, privind dincolo de 
Bjorn la barierele joase de protecţie şi la râul încă înghețat 
care curgea pe lângă şosea de vreo zece kilometri. Râul 
Haglebu, conform GPS-ului de la telefonul din poala lui. 
Când privi în cealaltă direcţie, văzu panta abruptă şi 
acoperită cu zăpadă şi pădurea întunecată de brazi. În fața 
lor: şoseaua asfaltată care înghițea lumina farurilor şi 
şerpuia îngustă şi predictibilă către munți, alte păduri şi 
sălbăticie. 

Citise că în acea zonă se presupunea că existau urşi 
bruni. lar în vreme ce versanții se înălțau deasupra lor, 
vocea de la radio - care printre piesele difuzate anunța că 
ascultau postul național P10 Country - îşi pierdu orice 
credibilitate când fu înlocuită intermitent de un bâzâit, după 
care dispăru cu totul. 

Harry închise radioul. 

Bjorn îl redeschise. Ajustă frecvența. Pârâituri şi o 
senzație de spaţiu pustiu postapocaliptic. 

— Digitalul a ucis radioul clasic, zise Harry. 

— Ba deloc, îl contră Bjorn. Au o staţie locală pe aici. 

Brusc, printre bâzâituri se auzi sunetul de oţel ascuțit al 
unei chitare electrice. 

— lată! zâmbi el. 

— Radio Hallingdal. 

— Cel mai bun canal de muzică country din Norvegia. 

— Deci încă nu poți şofa fără muzică country? 

— Haide, şofatul şi muzica country sunt ca ginul şi apa 
tonică, replică Bjorn. Şi au bingo la radio în fiecare sâmbătă. 
Ascultă! 

Chitara se estompă şi o voce anunţă că venise vremea ca 
ascultătorii să pregătească cartoanele de bingo, mai ales în 
Flâ, unde, pentru prima dată în istorie, toți cei cinci 
câştigători ai penultimei ediții supraviețuiseră. După care 
chitara reveni la volum maxim. 


— Putem să-l dăm mai încet? zise Harry, uitându-se la 
ecranul iluminat al telefonului. 

— Poți suporta un pic de country, Harry. |i-am dat 
albumul ăla Ramones pentru că e country mascat. Chiar 
trebuie să asculți I Wanted Everything şi Don't Come Close. 

— Mă sună Kaja. 

Bjorn închise radioul şi Harry îşi duse telefonul la ureche. 

— Bună, Kaja. 

— Bună! Unde eşti? 

— Eggedal. 

— Unde în Eggedal? 

Harry privi afară. 

— Undeva aproape de fundul văii. 

— Nu ştii? 

— Nu. 

— Bine. N-am găsit nimic specific legat de Roar Bohr. N- 
are cazier judiciar şi niciunul dintre cei cu care am vorbit nu 
a spus ceva care să sugereze că ar fi un potenţial ucigaş. Îl 
descriu toți ca un om de mare bun-simț. Aproape 
supraprotector când e vorba de copiii şi soldaţii lui. Am 
vorbit cu un angajat NHR1 care mi-a spus aceleaşi lucruri. 

— Stai aşa. Cum i-ai făcut să vorbească? 

— Le-am spus că lucrez la un profil laudativ legat de 
timpul petrecut de Roar Bohr în Afganistan, pentru revista 
Crucii Roşii. 

— Deci i-ai minţit? 

— Nu chiar. Poate că o să scriu acel articol. Poate că încă 
nu i-am întrebat pe cei de la Crucea Roşie dacă sunt 
interesați. 

— Şmecheră. Zi mai departe. 

— Când am întrebat-o pe angajata NHR1 cum a luat Bohr 
moartea lui Rakel Fauke, femeia mi-a spus că a părut 
supărat şi epuizat, că şi-a luat mult timp liber în ultimele 
zile şi că astăzi s-a anunțat bolnav. Am întrebat ce gen de 


relație aveau Bohr şi Rakel şi ea mi-a zis că Bohr o 
supraveghea cu un ochi în plus pe Rakel. 

— Un ochi în plus? Adică avea grijă de ea? 

— Nu ştiu, dar aşa s-a exprimat. 

— Ai zis că n-ai descoperit nimic specific despre Bohr. 
Asta înseamnă că ai găsit ceva nespecific? 

— Da. Cum am zis, Bohr nu are cazier judiciar, dar am 
descoperit un caz vechi când i-am căutat numele în arhivă. 
Se pare că o anume Margaret Bohr s-a dus la poliție în 
1988, deoarece fiica ei de 17 ani, Bianca, fusese violată. 
Mama a susținut că fiica ei avea comportamentul tipic de 
victimă a unui viol şi avea tăieturi pe abdomen şi mâini. 
Poliţia a interogat-o pe Bianca, însă fata a negat că ar fi fost 
violată şi a spus că şi-a făcut singură rănile. Conform 
raportului întocmit, au existat suspiciuni de incest, iar 
printre suspecții menționați s-au numărat tatăl Biancăi şi 
fratele ei mai mare, Roar Bohr, care avea pe atunci un pic 
peste 20 de ani. Ulterior, atât tatăl, cât şi Bianca au fost 
internați pentru scurtă vreme în spital, pentru tratament 
psihiatric. Dar nu s-a descoperit niciodată ce s-a întâmplat 
în realitate, dacă s-a întâmplat ceva. Când am căutat apoi 
numele Bianca Bohr, a apărut un raport de la secția de 
poliție Sigdal, datat cinci ani mai târziu. Bianca Bohr fusese 
găsită moartă pe pietrele de pe fundul cascadei de 25 de 
metri din Norafossen. Cabana familiei Bohr este la patru 
kilometri distanță în amonte. 

— Sigdal. E vorba de aceeaşi cabană către care ne 
îndreptăm noi? 

— Presupun că da. Autopsia a arătat că Bianca a murit 
înecată. Poliția a tras concluzia că ar fi putut cădea 
accidental în râu, dar că era mai probabil ca ea să-şi fi luat 
viața. 

— De ce? 

— Un martor o văzuse pe Bianca alergând în picioarele 


goale prin zăpadă pe poteca dintre cabană şi râu, îmbrăcată 
doar cu o rochie albastră. Sunt câteva sute de metri între 
cabană şi râu. Când a fost găsită, era goală. Psihiatrul a 
confirmat, de asemenea, că ea avusese tendințe suicidare. 
Am reuşit să găsesc numărul lui de telefon şi i-am lăsat un 
mesaj pe robot. 

— Bine. 

— Încă în Eggedal? 

— Presupun că da. 

Bjorn porni din nou radioul şi o voce monotonă care citea 
numere, repetându-le cifră cu cifră, se uni cu scârțâitul 
cauciucurilor pe asfalt. Pădurea şi întunericul păreau să 
devină mai dense, iar pereţii văii, mai abrupți. 

Bohr îşi sprijini puşca de cea mai joasă şi mai groasă 
creangă şi se uită prin lunetă. Văzu punctul roşu dansând 
pe zidul de lemn înainte să găsească fereastra. Era 
întuneric, dar individul era pe drum. Individul care trebuia 
oprit înainte să distrugă totul avea să vină, iar Bohr ştia 
asta pur şi simplu. Era doar o chestiune de timp. Iar timpul 
era singurul lucru care îi mai rămăsese lui Bohr. 

— E chiar în sus pe dealul ăsta, zise Harry, uitându-se la 
ecranul telefonului, unde un simbol roşu în formă de 
lacrimă marca coordonatele pe care i le dăduse Kaja. 

Parcaseră pe marginea drumului şi Bjorn oprise motorul 
şi stinsese farurile. 

Harry se aplecă în față şi se uită prin parbrizul peste care 
începuse să cadă o ploaie uşoară: 

Pare destul de puţin populat. 

— Ar fi mai bine să luăm nişte mărgele pentru băştinaşi, 
zise Bjorn, apucând o lanternă şi pistolul de serviciu din 
torpedou. 

— Mă gândeam să urc singur până acolo, replică Harry. 

— Şi să mă laşi singur aici, când mie mi-e frică de 
întuneric? 


Harry îşi duse un deget la frunte. 

— Îţi aminteşti ce am spus despre lunetele cu laser? Sunt 
încă afectat după Smestaddammen. Asta e proiectul meu, 
iar tu eşti în concediu de paternitate. 

— Ai văzut dialogurile alea din filme, când femeia îl 
pisălogeşte pe erou ca s-o ia într-o acțiune periculoasă? 

— Da... 

— De obicei dau pe repede înainte peste porțiunile astea, 
căci ştiu cine o să câştige. Mergem? 

— Sigur e cabana asta? întrebă Bjorn. 

— Da, conform GPS-ului, răspunse Harry, care îşi ținea 
haina deasupra telefonului. 

În parte ca să adăpostească telefonul de ploaia care 
înlocuise rafalele de zăpadă, în parte ca să împiedice lumina 
telefonului să le trădeze poziţia, dacă Bohr îi căuta. Căci, 
dacă Bohr era în cabană, întunericul dinăuntru sugera că 
exact asta făcea. Harry miji ochii în sus. Descoperiseră o 
potecă ce se întindea parțial pe terenul gol, iar urmele 
maronii din locurile cu zăpadă indicau că fusese folosită 
recent. Nu avuseseră nevoie de mai mult de 15 minute ca s- 
o descopere. Zăpada de pe sol reflecta lumina, dar continua 
să fie prea întuneric ca să vadă ce culoare avea cabana. 
Harry paria pe roşu. Ploaia camufla sunetele în vreme ce ei 
se apropiau, dar masca şi orice alte sunete dinăuntrul 
cabanei. 

— Eu intru, tu aşteaptă aici, zise Harry. 

— Am nevoie de un pic mai mult instructaj, am fost prea 
multă vreme în Departamentul de Criminalistică. 

— Trage un foc dacă vezi pe altcineva în afară de mine 
trăgând, zise Harry după care ieşi de la adăpostul crengilor 
joase şi ude şi se avântă spre cabană. 


Existau reguli de pătrundere într-o casă în cazul în care 
credeai că poți întâmpina rezistență armată. Harry cunoştea 
câteva din ele. Probabil că Roar Bohr le ştia pe toate. Aşa că 
n-avea sens să se gândească prea mult. Se duse direct la 
uşă şi apăsă pe clanță. Încuiată. Se plasă în lateralul uşii şi 
bătu în ea de două ori. 

— Poliţia! 

Se sprijini de perete şi ascultă. Nu auzi decât ploaia 
persistentă. Şi o creangă rupându-se undeva. Miji ochii în 
beznă, dar nu văzu decât un perete negru, solid. Numără 
până la cinci, apoi izbi geamul de lângă uşă cu patul 
pistolului. Geamul se făcu fărâme. Întinse mâna înăuntru şi 
slăbi zăvorul ferestrei. Cadrul de lemn se umflase, aşa că fu 
nevoit să apuce bine de el şi să tragă. Se cățără înăuntru. 

Inhala mirosul aromat de lemn de mesteacăn şi cenuşă. 
Îşi aprinse lanterna, ţinând-o departe de trup în 
eventualitatea că ar fi luat-o cineva drept ţintă. Plimbă 
fasciculul prin încăpere până ce dădu de un comutator 
lângă uşă. Harry apăsă pe el şi lampa din tavan se aprinse, 
iar el se grăbi să se posteze cu spatele la peretele dintre 
ferestre. 

Scrută încăperea de la stânga la dreapta, cum ar fi 
procedat la locul unei crime. Se afla în living, de unde două 
uşi duceau către dormitoare cu paturi suprapuse. Nicio 
baie. Un blat de bucătărie cu o chiuvetă şi un radio într-un 
capăt al încăperii. Un şemineu deschis. Mobilier de cabană 
tipic norvegian - pin - un dulap de lemn vopsit şi un pistol 
mitralieră şi o puşcă automată sprijinite de perete. O masă 
cu față de masă croşetată şi lumânări, o revistă sportivă, 
două cuțite de vânătoare lucitoare şi un joc de domino. Foi 
de hârtie A4 tipărite erau prinse pe pereți pretutindeni. 
Harry încetă să mai respire când o văzu pe Rakel lângă 
cămin. Poza o arăta stând în spatele unei ferestre cu gratii. 
Fereastra bucătăriei din Holmenkollveien. Trebuie să fi fost 


făcută chiar din fața camerei video. 

Harry se forță să continue inspecția vizuală. 

Deasupra mesei erau poze cu alte femei, unele având sub 
ele tăieturi de ziar. Când se întoarse spre peretele din spate, 
Harry văzu alte poze. Cu bărbați. Peste zece, prinse pe trei 
coloane şi numerotate. Îi recunoscu imediat pe trei dintre 
bărbați. Numărul 1 era Anton Blix, care fusese condamnat 
pentru mai multe violuri şi o crimă dublă cu zece ani 
înainte. Numărul 2 era Svein Finne. lar mai jos, la numărul 
6, Valentin Gjertsen. Harry crezu că recunoaşte şi alte feţe. 
Criminali violenţi foarte cunoscuți, cel puțin unul dintre ei 
mort şi vreo doi încă în puşcărie, din câte ştia el. Se uită la 
tăieturile de ziar din cealaltă parte a încăperii şi reuşi să 
discearnă un titlu cu litere mari: Violată în parc. Literele de 
pe celelalte tăieturi erau prea mici. 

Dacă se apropia, devenea el însuşi o țintă pentru cineva 
aflat afară. 

Numai că, evident, putea stinge plafoniera, ca să 
folosească doar lanterna. 

Privirea lui Harry se întoarse către comutator, dar dădu 
din nou peste Rakel. 

Nu-i vedea fața, dar era ceva în felul în care stătea la 
fereastră. Ca o căprioară care îşi ridicase capul şi ciulise 
urechile. Care adulmecase pericolul. Poate că de-aceea 
părea atât de singură. Mă aşteaptă pe mine, se gândi Harry. 
Aşa cum am aşteptat-o eu pe ea. Noi doi, aşteptând. 

Harry realiză că păşise în lumină, era vizibil pentru 
oricine, de oriunde. Ce naiba făcea? închise ochii. 

Şi aşteptă. 

Roar Bohr avea luneta fixată asupra spatelui persoanei 
din camera luminată. Oprise vederea cu laser, care îl 
trădase când Pia şi Hole stăteau pe bancă, lângă 
Smestaddammen. Picăturile de ploaie cădeau din copacii de 
deasupra lui şi de pe cozorocul şepcii. Aşteptă. 


Nu se întâmplă nimic. 

Harry deschise ochii. Începu să respire din nou. 

Şi citi tăieturile de ziar. 

Unele se îngălbeniseră, altele erau vechi de vreo doi ani. 
Relatări despre violuri. Fără nume, doar vârste, locuri, o 
scurtă descriere a celor întâmplate. Oslo, Ostlandet. Un viol 
în Stavanger. Dumnezeu ştia de ce păstra Bohr pozele, dar 
Harry nu se îndoia că era vorba de victimele violurilor. Deci 
ce era cu pozele bărbaților? Un soi de top zece al celor mai 
răi — sau poate al celor mai buni - violatori din Norvegia? 
Ceva la care să aspire Roar Bohr, cu care să se măsoare? 

Harry descuie uşa şi o deschise. 

— Bjorn! E liber! 

Se uită la poza prinsă lângă uşă. Lumina puternică a 
soarelui în ochii verzi mijiți, o mână dând laoparte o şuviță 
de păr auriu-maroniu, o vestă albă cu simbolul Crucii Roşii 
pe ea, peisaj deşertic, Kaja zâmbind cu dinţii ei ascuțiți. 

Harry privi în jos. Văzu aceleaşi cizme militare pe care le 
văzuse în holul casei lui Bohr. 

Stâncile din deşert. Talibanii aşteptându-l pe numărul doi 
să iasă din maşina blindată. 

— Nu, Bjorn! Nu! 

— Kaja Solness, rosti vocea exagerat de groasă dinspre 
blatul de piatră neagră de lângă cuptor. 

— Ofițer la Poliția din Oslo, rosti tare Kaja, inspectând 
rafturile frigiderului în căutare de ceva de mâncare. 

— Şi cum vă pot ajuta, ofițer Solness? 

— Căutăm un agresor în serie. 

Îşi turnă un pahar cu suc de mere, în speranța că-i va 
creşte puțin glicemia. Verifică ora. Un restaurant local se 
deschisese pe strada Vibe de când fusese ea ultima dată 
acasă. 

— Evident, sunt conştientă că, în calitate de psihiatru, 
sunteți sub jurământ de confidenţialitate când e vorba de 


pacienți care încă trăiesc, dar povestea asta priveşte un 
pacient decedat... 

— Aceeaşi regulă. 

— ... pe care noi îl suspectăm că a fost violat de cineva pe 
care vrem să-l împiedicăm să mai violeze alte persoane. 

Tăcere la celălalt capăt al firului. 

— Daţi-mi de ştire după ce v-aţi mai gândit, London. 

Habar n-avea de ce prenumele individului, unul dintre 
cele mai mari oraşe ale lumii, părea să sugereze singurătate. 
Opri speakerul telefonului, îl luă împreună cu paharul cu 
suc şi se înapoie în living. 

— Întrebaţi-mă şi o să vedem, zise el. 

— Mersi. Vă amintiți de o pacientă pe nume Bianca Bohr? 

— Da. 

Rostise afirmaţia pe un ton care îi spunea Kajei că îşi 
amintea şi ce se întâmplase cu ea. 

— Când o vedeaţi ca pacientă, ați crezut că ea fusese 
violată? 

— Nu ştiu. 

— Bine. A manifestat vreun comportament care să 
indice... 

— Comportamentele pacienţilor psihiatrici pot indica 
multe lucruri. N-aş elimina violul. Sau abuzul. Ori alte 
traume. Dar astea sunt doar speculații. 

— Tatăl ei a fost, de asemenea, internat pentru probleme 
de sănătate mentală. A vorbit ea vreodată despre el? 

— În timpul discuţiilor dintre psihiatri şi pacienţi vorbim 
aproape întotdeauna despre relația cu părinţii lor, dar nu-mi 
amintesc nimic care să mi se fi părut aparte. 

— Bine. Dar în legătură cu fratele ei mai mare, Roar? 

Kaja apăsă o tastă a computerului şi ecranul reveni la 
viață. Imaginea încremenită arăta silueta unei persoane care 
părăsea casa lui Rakel. 

O nouă pauză lungă. Kaja luă o gură de suc şi privi 


grădina de afară. 

— Vă referiți la un agresor în serie care e încă în libertate? 

— Da, răspunse Kaja. 

— În perioada în care Bianca a fost internată la noi, una 
dintre asistente a remarcat că ea striga în mod repetat un 
nume în somn. Numele pe care tocmai l-ai menționat. 

— Credeţi că Bianca ar fi putut să fie violată nu de către 
tată, ci de către fratele mai mare? 

— Cum am spus, Solness, nu pot elimina... 

— Dar gândul v-a trecut prin minte, nu? 

Kaja căută să asculte sunetul respirației lui, în încercarea 
de a-l interpreta, dar nu auzi decât ploaia de afară. 

— Bianca mi-a spus ceva, dar trebuie să subliniez că era 
psihotică, iar când pacienţii suferă de psihoză spun tot felul 
de lucruri. 

— Ce a spus? 

— Că fratele ei i-a provocat un avort în cabana familiei. 

Kaja se înfioră. 

— Evident, aşa ceva nu trebuie să se fi petrecut neapărat, 
zise London. Dar îmi amintesc de un desen pe care ea l-a 
prins deasupra patului din camera ei. Era un vultur mare 
care se năpustea asupra unui băiețel. lar din ciocul păsării 
ieşeau literele R-O-A-R3. 

— Ca în verbul englezesc? 

— Aşa am ales să îl interpretez atunci, da. 

— Dar în retrospectivă? 

Kaja îl auzi oftând zgomotos. 

— E destul de tipic ca atunci când un pacient se sinucide, 
să îți închipui că ai interpretat eronat totul, că tot ce-ai 
gândit şi ai făcut a fost greşit. Când a murit Bianca, noi 
credeam, de fapt, că merge spre mai bine. Aşa că m-am 


Roar - a rage în engleză (N.r.). 


uitat pe vechile însemnări ca să văd ce am înțeles eronat, 
unde am greşit. Şi am descoperit că în două ocazii — pe care 
eu le-am socotit doar bolboroseală psihotică - ea mi-a spus 
că ei îl uciseseră pe fratele ei mai mare. 

— Cine sunt ei? 

— Ea însăşi şi fratele ei mai mare. 

— Ce înseamnă asta? Că Roar a luat parte la propria 
ucidere? 

Roar Bohr cobori patul puștii, dar lăsă țeava sprijinită de 
creangă. 

Persoana pe care o avusese în cătarea armei se 
îndepărtase de fereastra luminată. 

Absorbi sunetele întunericului din jurul lui. 

Ploaie. Sunet de cauciucuri pe asfaltul umed, nu departe. 
Ghici că e un Volvo. Aici, pe Lyder Sagen, le plăceau Volvo- 
urile. Şi Volkswagenurile. Modelele Estate. Cele scumpe. În 
Smestad erau mai mult Audi şi BMW. Grădinile de aici nu 
erau atât de obsesiv de îngrijite precum cele din cartierul 
lui, însă aspectul lor mai relaxat nu însemna neapărat mai 
puțină muncă şi planificare. Grădina sălbatică a Kajei era 
excepția; aici domnea anarhia. În apărarea ei, Kaja nu 
stătuse prea mult pe acasă în ultimii ani. lar el nu se 
plângea. Arbuştii şi copacii crescuţi îi ofereau un camuflaj 
mai bun decât în Kabul. Odată fusese nevoit să se ascundă 
în spatele unei maşini arse pe acoperişul unui garaj, mult 
prea expus, dar era singurul loc de unde putea avea o 
privelişte completă asupra hostelului unde locuiau fetele. 
Petrecuse destule ore acolo urmărind-o pe Kaja Solness prin 
lentila puştii ca să ştie că n-ar fi lăsat grădina să crească în 
voie dacă nu ar fi avut lucruri mai importante de făcut. Şi le 
făcuse. Oamenii fac atâtea lucruri aparte când socotesc că 
nu sunt văzuţi, iar Roar Bohr ştia despre Kaja Solness 
lucruri despre care alți oameni habar n-aveau. Cu ajutorul 
lunetei Swarovski putea lesne citi textul de pe monitorul 


computerului Kajei, dacă ea nu-i stătea în drum. lar acum 
ea tocmai apăsase o tastă ca să lumineze ecranul. Se vedea 
o imagine pe ecran. Făcută noaptea, arăta o casă cu o 
fereastră luminată. 

Bohr avu nevoie de câteva secunde ca să-şi dea seama că 
se uita la casa lui Rakel. 

Ajustă luneta şi apropie ecranul. Văzu că nu era o 
imagine încremenită, ci o înregistrare. Probabil că fusese 
filmată din locul unde obişnuia el să stea. Ce dracu’? Apoi 
se deschise uşa casei lui Rakel şi în cadrul ei apăru o 
siluetă. Bohr îşi ținu respiraţia, astfel ca puşca să rămână 
complet nemişcată, şi aşa reuşi să citească data şi ora din 
partea de jos a clipului video. 

Era din noaptea crimei. 

Roar Bohr dădu drumul aerului din plămâni şi îşi sprijini 
arma de trunchiul copacului. 

Oare imaginea era suficient de bună ca persoana să fie 
identificată? 

Îşi petrecu mâna stângă peste şold. Peste cuțitul karambit 

Gândeşte. Gândeşte, apoi acționează. 

Degetul îi alunecă pe marginea rece de oţel. În sus şi în 
jos. În sus şi în jos. 

— Ai grijă, rosti Harry ca avertisment. 

— Ce mai e acum? întrebă Bjorn. 

Harry nu ştia dacă Bjorn se referea la exclamațţia lui de la 
cabană, care se dovedise lipsită de temei. 

— Ploaie înghețată. 

— Văd şi eu, zise Bjorn, frânând uşor înainte de a coti pe 
podul din fața lor. 

Ploaia încetase, dar o peliculă de gheaţă lucea pe asfalt 
înaintea lor. După ce traversară râul, drumul se îndreptă la 
loc şi Bjorn acceleră. Un indicator. Oslo 85 kilometri. Nu se 
vedeau multe maşini pe şosea, iar dacă prindeau un pic de 
asfalt uscat sub roți, puteau ajunge înapoi în oraş într-o oră 


şi un pic. 

— Eşti suficient de sigur că nu vrei să emitem o alertă? 
întrebă Bjorn. 

— Mhm. 

Harry închise ochii. Roar Bohr fusese recent la cabană, 
căci ziarul din coşul de lemn era vechi de şase zile. Însă nu 
era acolo acum. Nicio urmă în zăpada din fața uşii. Niciun 
fel de alimente. Mucegai pe resturile de cafea din cana de pe 
masă. Cizmele de la uşă erau uscate, probabil că avea mai 
multe perechi. 

— L-am sunat pe expertul ăla 3D, Freund. Apropo, 
prenumele lui e Sigurd. 

Bjorn chicoti. 

— Katrine a sugerat să ne botezăm copilul după solistul 
trupei Suede. Brett. Brett Bratt. Ce-a avut Freund de spus? 

— Că o să se uite la cardul de memorie şi că mă pot 
aştepta la un răspuns în weekend. I-am explicat ce se află 
pe el şi mi-a zis că nu poate face prea multe în privința 
lipsei de lumină. Însă, prin măsurarea înălțimii cadrului uşii 
şi a lățimii treptelor din Holmenkollveien, a admis că mi-ar 
putea oferi înălțimea persoanei destul de precis. Dacă spun 
că trebuie să-l arestăm pe Bohr ca urmare a celor 
descoperite în urma pătrunderii în cabana lui fără mandat 
de percheziție, intri şi tu în belea, Bjorn. Are mai mult sens 
să folosim faptul că înălțimea individului din cadrul uşii se 
potriveşte cu a lui Bohr, aşa tu nu poți fi legat în niciun fel 
de acele imagini. O să-i sun pe cei de la Kripos, o să explic 
că am imagini care dovedesc că Bohr a fost la locul faptei şi 
o să le sugerez să-i verifice cabana. O să descopere o 
fereastră spartă, dar oricine putea face asta. 

Harry văzu lumini albastre pâlpâind în capătul întinderii 
de drum drept din fața lor. Trecură pe lângă un triunghi de 
avertizare. Bjorn încetini. Un camion cu remorcă era parcat 
pe marginea sensului lor de mers. În cealaltă parte zăcea 


carcasa unei maşini, lângă bariera de protecţie din fața 
râului. Ceea ce fusese odinioară o maşină îi amintea acum 
lui Harry de o cutie de conserve storcită. 

Un poliţist le făcu semn să treacă mai departe. 

— Stai aşa, zise Harry, coborând geamul portierei. Maşina 
aia are numere de Oslo. 

Bjorn opri Volvo-ul lângă un polițist cu o față de buldog, 
cu un gât şi brațe care păreau prea scurte, răsărind din 
jumătatea superioară prea umflată a corpului. 

— Ce s-a întâmplat? întrebă Harry, ridicându-şi 
legitimația. 

Polițistul se uită la ea şi dădu din cap. 

— Şoferul camionului este interogat, aşa că ar trebui să 
aflăm destul de repede. E ghețuş, aşa că ar putea fi doar un 
accident. 

— Drumul e cam drept pentru aşa ceva, nu? 

— Da, răspunse polițistul, compunându-şi o expresie 
sobră, profesională. În cel mai rău caz, avem câte unul pe 
lună. Noi numim întinderea asta de şosea „ultimul drum”. 
Ştiţi dumneavoastră, ultimul drum pe care oamenii 
condamnați la moarte în America îl fac înainte de scaunul 
electric. 

— Mhm. Noi căutăm un tip care locuieşte în Oslo, aşa că 
ar fi interesant de ştiut cine conducea maşina. 

Polițistul inspiră adânc. 

— Ca să fiu sincer, când o maşină care cântăreşte 1 300 
de kile intră cu 80-90 de kilometri la oră în fața unui 
camion de aproape 50 de tone, centurile de siguranță şi 
airbagurile nu prea mai folosesc la nimic. Nu v-aş putea 
spune cine conducea maşina aia nici dacă ar fi fost fratele 
meu. Sau soră-mea, dacă veni vorba. Dar maşina este 
înregistrată pe numele Stein Hansen, aşa că deocamdată 
plecăm de la premisa că el a fost. 

— Mersi, zise Harry, ridicând geamul portierei. 


Merseră mai departe în tăcere. 

— Pari uşurat, zise Bjorn după o vreme. 

— Da? se miră Harry. 

— Crezi că Bohr ar fi scăpat prea uşor aşa, nu? 

— Murind în accident de maşină? 

— Vreau să spun lăsându-te în această lume, să suferi 
singur zilnic. N-ar fi corect, nu? Vrei să sufere la fel. 

Harry se uită pe geam. Luna lumina printr-o spărtură în 
nori, colorând în argintiu gheața de pe râu. 

Bjorn dădu drumul la radio. 

The Highwaymen. 

Harry ascultă o vreme, apoi îşi scoase telefonul şi o sună 
pe Kaja. 

Niciun răspuns. 

Ciudat. 

Încercă din nou. 

Aşteptă până intră căsuţa ei vocală. Vocea ei. Amintirea 
lui Rakel. Bipul sonor. Harry îşi drese glasul. 

— Eu sunt. Sună-mă. 

Probabil că era cu căştile pe urechi, ascultând iar muzică 
tare. Ştergătoarele de parbriz trecură peste geam. Din nou şi 
din nou. Un nou început, o pagină goală la fiecare trei 
secunde. Iertarea fără sfârşit a păcatelor. 

La radio se auzeau iodlere two-tone şi muzică la banjo. 

Cu doi ani şi jumătate înainte 

Roar Bohr îşi şterse sudoarea de pe frunte şi ridică 
privirea către cerul de deasupra deşertului. 

Soarele se topise şi de-asta el nu-l putea vedea. Se 
dizolvase, împrăştiindu-se ca un strat de cupru auriu peste 
albastrul cețos. Iar sub el: un vultur-călugăr, aripile lui cu 
anvergura de trei metri, ca o cruce neagră pe cuprul galben. 


Bohr privi din nou în jur. Erau doar ei doi acolo. Ei doi şi 
deşertul deschis, pustiu, bolovănos, pante deluroase şi 
petice stâncoase. Evident, ieşitul pe teren fără protecţie 
suplimentară, doar doi oameni într-un vehicul, constituia o 
încălcare a regulilor de siguranţă din manuale. Însă în 
raport avea să spună că fusese un omagiu adus satului 
natal al Halei, un apel la inimile afganilor: şeful Halei îi 
dusese personal trupul acasă, fără altă protecţie în afara 
celei de care avusese ea parte. 

Încă o lună, după care avea să plece acasă după cea de-a 
treia misiune, ultima, în Afganistan. Îi era dor să se 
întoarcă, îi fusese mereu dor de casă, însă nu era fericit. 
Ştia că după ce ajungea acasă, două sau trei săptămâni mai 
târziu avea să înceapă să-i fie dor să se reîntoarcă aici. 

Numai că n-aveau să mai existe alte misiuni. Aplicase şi 
fusese acceptat pentru poziția de şef al INDO OslO, 
Institutul Naţional pentru Drepturile Omului nou înființat. 
INDO se afla în subordinea Parlamentului, dar funcționa ca 
organism independent. Urmau să ancheteze chestiuni legate 
de drepturile omului, furnizând informaţii şi consiliere 
adunării naţionale, deşi dincolo de asta sarcinile lor erau 
vagi. Însă asta însemna doar că el şi ceilalți 18 membri ai 
personalului puteau influența ce scop ar trebui să aibă 
organizația. Din multe puncte de vedere, era un fel de 
continuare a ceea ce făcuse el în Afganistan, numai că fără 
arme. Aşa că avea să accepte slujba. Oricum n-avea cum să 
ajungă general. Era genul de informaţie pe care o primeai 
într-o manieră foarte respectuoasă şi discretă. Că nu făceai 
parte dintre aleşi. Dar nu din cauza asta trebuia el să plece 
din Afganistan. 

Cu ochiul minţii o vedea pe Hala zăcând pe asfalt. De 
obicei era îmbrăcată cu haine occidentale şi un hi jab 
modest, însă în acea noapte purtase o tunică albastră 
shalwar kameez, ridicată până în jurul mijlocului. Bohr îşi 


amintea şoldurile şi abdomenul goale, pielea cu luciul acela 
care avea să se estompeze încet. Aşa cum se estompase 
viața din ochii aceia superbi. Chiar şi moartă, Hala arătase 
ca Bianca. Observase, când Hala i se prezentase ca 
interpreta lui personală, că prin ochii ei privea Bianca, că se 
întorsese din moarte, din apele râului, ca să fie din nou cu 
el. Bineînţeles că Hala n-avea de unde să ştie asta, nu era 
genul de lucru pe care i l-ar fi putut explica vreodată. Iar 
acum se dusese şi ea. 

Însă descoperise pe altcineva care semăna cu Bianca. 
Şefa securității de la Crucea Roşie. Kaja Solness. Poate că 
Bianca trăia acum înăuntrul ei? Sau în altcineva. Trebuia 
să-şi țină ochii deschişi. 

— N-o face, imploră bărbatul, îngenunchind pe asfalt în 
spatele Land Roverului parcat la marginea şoselei. 

Uniforma lui de camuflaj, în culori deschise, avea trei 
dungi pe piept indicând că era sergent, iar pe braţul stâng 
purta emblema Forțelor Speciale: un pumnal înaripat. 
Mâinile îi erau împreunate. Probabil pentru că încheieturile 
lui erau legate cu cabluri subțiri, de genul celor pe care le 
foloseau la prizonierii de război. Un lanţ lung de cinci metri 
se întindea de la cablu la un cârlig din spatele vehiculului. 

— Lasă-mă să plec, Bohr. Am bani. O moştenire. Pot 
păstra tăcerea dacă poţi şi tu. Nimeni nu trebuie să afle 
vreodată ce s-a întâmplat. 

— Şi ce s-a întâmplat? întrebă Bohr, fără a lua țeava 
pistolului său Colt Canada C8 de la fruntea sergentului. 

Individul înghiţi în gol. 

— O femeie afgană. O Hazara. Toată lumea ştie că tu şi ea 
erați apropiaţi, dar câtă vreme nu se agită nimeni, totul va fi 
uitat în curând. 

— N-ar fi trebuit să spui nimănui ce ai văzut, Waage. De- 
asta trebuie să te ucid. Tu n-ai uita. Eu n-aş uita. 

— 2 000 000 de coroane, Bohr. Nu, 2 500 000. Bani 


gheață, când ajungem în Norvegia. 

Roar Bohr porni spre Land Rover. 

— Nu! Nu! Tu nu eşti asasin, Bohr! strigă subalternul lui. 

Bohr se urcă la volan, porni motorul şi demară. Nu simți 
niciun fel de rezistență când lanţul îl trase pe sergent în 
picioare, făcându-l pe acesta să alerge după maşină. 

Bohr încetini. Apăsa pedala de acceleraţie de fiecare dată 
când lanţul slăbea. Îl urmări pe sergent alergând într-un soi 
de goană împleticită, cu mâinile întinse în faţă ca într-o 
rugăciune. 

40 de grade. Chiar şi mergând la pas, sergentul avea să se 
deshidrateze în curând. N-avea să mai poată sta în picioare 
şi urma să se prăbuşească. Spre ei, pe şosea, venea un 
fermier cu un cal şi o căruță. Când acesta trecu pe lângă ei, 
sergentul strigă spre el, implorând ajutor, însă fermierul 
abia dacă dădu din cap şi-şi văzu de hățurile lui. Străini. 
Taliban. Războiul lor nu era şi războiul lui — el se războia cu 
seceta, cu foametea, cu chinurile neîncetate ale vieţii 
cotidiene. 

Bohr se aplecă în față şi se uită la cer. 

Vulturul-călugăr îi urmărea. 

Nimănui nu-i erau îndeplinite rugăciunile. Nimănui. 

— Eşti sigur că nu vrei să aştept? întrebă Bjorn. 

— Du-te acasă, te aşteaptă, răspunse Harry, privind spre 
casa Kajei pe geamul portierei. 

Luminile din living erau aprinse. 

Harry cobori şi îşi aprinse ţigara pe care nu avusese voie 
să şi-o aprindă în maşină. 

— Reguli noi odată cu copilul, îi explicase Bjorn. Katrine 
nu vrea să simtă fum nicăieri. 

— Mmm. Cam preiau puterea din clipa în care devin 
mame, nu? 

Bjorn ridicase din umeri. 

— Nu ştiu cum e cu preluatul puterii. Katrine o cam avea 


deja. 

Harry trase patru fumuri adânci. După care stinse ţigara 
şi o băgă înapoi în pachet. Poarta casei scârțâi când o 
deschise. De pe fierul forjat curgea apă, aşadar plouase şi 
acolo. 

Se duse la uşă şi apăsă pe butonul soneriei. Aşteptă. 

După zece secunde de tăcere încercă clanța. Descuiată, ca 
data trecută. Încercat de un sentiment de dejă-vU, intră şi 
trecu de uşa deschisă de la bucătărie. Văzu un telefon la 
încărcat pe blatul de lucru din bucătărie. Aşa se explica de 
ce ea nu-i răspunsese la apeluri. Poate. Deschise uşa către 
living. 

Gol. 

Dădu s-o strige, când creierul lui înregistră un sunet în 
spate, un pocnet al parchetului. Într-o fracțiune de secundă, 
creierul lui raționă că era evident Kaja, care cobora sau 
ieşea de la toaletă, aşa că nu dădu alarma. 

Cel puţin nu până ce un braț îl prinse de gât şi o cârpă i 
se aşeză peste gură şi nas. Când înregistră pericolul, 
creierul trimise automat comanda ca el să inspire adânc 
înainte ca acea cârpă să-i blocheze orice sursă de aer. lar 
când procesul cognitiv mai lent al creierului ajunse la 
concluzia că ăsta era, de fapt, scopul cârpei, era prea târziu. 

Harry privi în jur. Era într-o sală de bal. O orchestră 
interpreta un vals lent. O văzu. Era aşezată la o masă 
acoperită de o față albă de masă, sub unul dintre 
candelabrele de cristal. Cei doi bărbați în smoching, aflați 
alături de ea, de o parte şi de alta, încercau să-i capteze 
atenţia. Însă privirea ei era concentrată asupra lui Harry. lar 
acea privire îi spunea să se grăbească. Purta rochia neagră 
prin excelență, una dintre cele câteva rochii negre pe care le 


numea rochia neagră. Harry văzu că era îmbrăcat cu 
costumul negru, singurul, cel pe care îl purta la botezuri, 
nunţi şi înmormântări. Îşi croi drum printre mese, dar 
înainta încet, ca prin apă. Trebuia să fie multă agitaţie la 
suprafața apei, căci el era tras înainte şi înapoi, iar 
candelabrele în formă de S se legănau în ritmul valsului. 
Când ajunse acolo şi încercă să spună ceva, să dea drumul 
mesei, picioarele i se ridicară de pe podea şi el începu să se 
înalțe. Ea întinse mâna către a lui, dar el ajunsese deja 
departe şi, chiar dacă ea s-ar fi ridicat de pe scaun şi s-ar fi 
întins spre el, tot rămânea departe, căci el se înălța tot mai 
sus. Atunci el descoperi că apa începe să devină roşie, atât 
de roşie că ea dispăru din vedere, roşie şi caldă, iar 
presiunea din capul lui începu să crească. La început nu-şi 
dădu seama că nu poate respira, evident că nu putea, aşa 
că începu să se agite, trebuia să iasă la suprafață. 

— Bună seara, Harry. 

Harry deschise ochii. Lumina îl săgetă ca un cuţit, aşa că 
îi închise la loc. 

— Triclorometan. Cunoscut şi sub numele de cloroform. O 
metodă cam învechită, evident, dar eficientă. O foloseam în 
E14 ori de câte ori trebuia să răpim pe cineva. 

Harry întredeschise ochii. O lampă îi bătea direct în ochi. 

— Probabil ai o mulțime de întrebări. Cum ar fi „ce s-a 
întâmplat?” şi „unde sunt?” şi „cine e ăsta?”. 

Vocea venea din întunericul din spatele lămpii. 
Schimbaseră doar câteva vorbe la înmormântare, însă 

Harry recunoscu vocea cu r-urile ei rostogolite. 

— Dar dă-mi voie să răspund la întrebarea pe care ţi-o 
pui cel mai mult, Harry: „ce vrea de la mine?” 

— Bohr, rosti Harry cu voce răguşită. Unde-i Kaja? 

— Nu-ţi face griji în privința asta, Harry. 

După acustică, Harry înţelese că se afla într-o încăpere 
spațioasă. Probabil cu pereți de lemn. Aşadar, nu o pivniță. 


Însă era frig şi umed, ca şi cum încăperea era nefolosită. 
Mirosul era neutru, ca într-o sală de şedinţe sau într-un 
spațiu deschis de birouri. Putea să aibă sens. Braţele lui 
erau legate de brațele scaunului, iar picioarele de 
postamentul pe rotile al unui scaun de birou. Nu simțea 
miros de vopsea sau lucrări de renovare, însă Harry văzu 
lumina reflectându-se de plasticul transparent care fusese 
întins pe parchet dedesubtul şi în fața scaunului. 

— Ai ucis-o şi pe Kaja, Bohr? 

— Şi pe? 

— Ca pe Rakel. Şi ca pe celelalte fete ale căror poze sunt 
în cabana ta. 

Harry auzi paşii celuilalt în spatele lămpii. 

— Am o mărturisire de făcut, Harry. Am ucis. Nu credeam 
că voi fi în stare, dar s-a dovedit că m-am înşelat. Şi se 
spune că odată ce ai început... 

Pagşii se opriră. 

Harry îşi dădu capul pe spate şi se uită la tavan. Una 
dintre plăci fusese scoasă, iar dinăuntru ieşea o mulțime de 
cabluri retezate. Probabil un cablaj de 1T. 

— Am auzit un zvon că unul dintre oamenii mei din 
Forțele Speciale, Waage, ştia ceva despre moartea interpretei 
mele, Hala. Când am verificat şi am descoperit ce ştia, mi-a 
fost clar că urma să-l omor. 

Harry tuşi. 

— Era pe urmele tale. Aşa că l-ai ucis. Acum vrei să mă 
ucizi pe mine. N-am niciun interes să ajung confesorul tău, 
Bohr, aşa că mergi mai departe cu execuţia. 

— Mă înţelegi greşit, Harry. 

— Când toată lumea te înțelege greşit, Bohr, poate că e 
vremea să te întrebi dacă nu eşti nebun. Termină treaba, 
amărâtule, sunt gata. 

— Te grăbeşti al naibii de tare. 

— Poate că e mai bine acolo decât aici. Poate că şi 


compania e mai plăcută. 

— Mă înţelegi greşit, Harry. Lasă-mă să-ți explic. 

— Nu! 

Harry trase de scaun, dar legăturile îl țineau strâns. 

— Ascultă. Te rog. Nu am omorât-o pe Rakel. 

— Ştiu că ai omorât-o pe Rakel, Bohr. Nu vreau să aflu 
nimic şi nu vreau să aud niciun fel de scuze jalnice... 

Harry se opri când chipul lui Roar Bohr deveni brusc 
vizibil, iluminat de dedesubt, ca într-un film de groază. 
Harry avu nevoie de câteva clipe ca să-şi dea seama că 
lumina provenea de la un telefon aflat pe masa dintre ei, 
care tocmai începuse să sune. 

Bohr se uită la telefon. 

— E al tău, Harry. E Kaja Solness. 

Bohr atinse ecranul şi duse telefonul la urechea lui Harry. 

— Harry? 

Vocea Kajei. 

Harry îşi drese glasul. 

— Unde... unde eşti? 

— Tocmai am intrat. Am văzut că ai sunat, dar trebuia să 
mănânc, aşa că m-am dus la noul restaurant de la colț şi 
mi-am lăsat telefonul acasă, la încărcat. Spune-mi, ai fost 
pe aici? 

— Pe aici? 

— Computerul meu a fost mutat de pe birou pe masa din 
living. Spune-mi că tu ai fost, căci altfel încep să-mi fac griji. 

Harry se uită în direcția lămpii. 

— Harry? Unde eşti? Pari aşa de... 

— Eu am fost, zise Harry. N-ai de ce să-ți faci griji. 
Ascultă, sunt în toiul unei chestii acum. Te sun eu mai 
târziu, bine? 

— Bine, răspunse ea circumspectă. 

Bohr apăsă tasta de încheiere a apelului şi puse telefonul 
pe masă. 


— De ce n-ai dat alarma? 

— Dacă avea vreun sens să fac asta, nu m-ai fi lăsat să 
vorbesc cu ea. 

— Eu cred că e din cauză că mă crezi, Harry. 

— M-ai legat de un scaun. Ce cred eu e complet irelevant. 

Bohr apăru din nou în lumină. Ţinea în mână un cuțit 
mare, cu lamă lată. Harry încercă să înghită, dar gura lui 
era prea uscată. Bohr apropie cuțitul de Harry. De partea de 
jos a brațului drept al scaunului. Tăie. Procedă la fel cu 
brațul stâng. Harry îşi ridică braţele şi luă cuțitul. 

— Te-am legat de scaun ca să nu mă ataci înainte de a 
auzi totul, zise Bohr în vreme ce Harry îşi tăia legăturile de 
la glezne. Rakel mi-a povestit ce probleme ați avut legat de 
câteva anchete de-ale tale. De la oameni lăsați în libertate. 
Aşa că v-am supravegheat pe amândoi. 

— Amândoi? 

— Cel mai mult pe ea. Am stat de pază. Aşa cum am 
păzit-o pe Kaja în Kabul, după ce Hala a fost violată şi ucisă. 
Şi acum în Oslo. 

— Ştii că asta se cheamă paranoia? 

— Da. 

Harry se îndreptă de spate şi îşi frecă antebrațele. Păstră 
cuțitul. 

— Mhm. Povesteşte-mi. 

— De unde vrei să încep? 

— Începe cu sergentul. 

— Am înțeles. Nimeni din Forțele Speciale nu e tocmai 
idiot. Criteriile de admitere sunt prea stricte pentru aşa 
ceva. Dar sergentul Waage era unul dintre acei soldați care 
au mai mult testosteron decât creier, dacă mă pot exprima 
aşa. În zilele care au urmat morții Halei, când toată lumea 
vorbea despre ea, am auzit că cineva spusese că Hala 
trebuia să fi îndrăgit Norvegia, avea un cuvânt norvegian 
tatuat pe corp. Am cercetat şi am aflat că sergentul Waage 


spusese asta după câteva băuturi la bar. Însă Hala era 
mereu acoperită, iar tatuajul era chiar deasupra inimii. Era 
imposibil ca ea să se fi încurcat cu Waage. Şi eu ştiam că 
Hala ținea secret tatuajul. Chiar dacă utilizarea hennei este 
larg răspândită, mulți musulmani socotesc tatuajele 
permanente drept „un păcat al pielii”. 

— Mhm. Dar tatuajul nu era un secret pentru tine? 

— Nu. În afară de cel care l-a realizat, eu am fost singura 
persoană care ştia de el. Înainte de a-şi face tatuajul, Hala 
m-a întrebat cum se scria corect şi dacă existau înțelesuri 
duble despre care ea trebuia să ştie. 

— Care era cuvântul? 

Bohr zâmbi trist. 

— „Prieten.” Era atât de fascinată de limbile străine, încât 
voia să ştie dacă diferite pronunțţii ale cuvântului aveau 
înțelesuri şi conotații diferite. 

— Poate că Waage a auzit de tatuaj de la cei care au găsit- 
o sau care au efectuat autopsia. 

— Asta e şi ideea. Două dintre rănile de cuțit... 

Se opri şi inspiră adânc şi întretăiat, apoi reluă: 

— Două dintre cele 16 răni de cuţit sfâşiaseră tatuajul, 
făcând cuvântul de neînțeles, mai puțin dacă ştiai deja care 
fusese. 

— Asta dacă nu erai persoana care a violat-o şi a văzut 
tatuajul înainte de a o înjunghia. 

— Da. 

— Înţeleg, dar asta nu prea se califică drept dovadă, Bohr. 

— Nu. Conform regulilor de imunitate care se aplică 
forțelor internaţionale, Waage ar fi fost trimis înapoi în 
Norvegia, unde orice avocat cât de cât priceput l-ar fi scăpat 
de pedeapsă. 

— Aşa că te-ai autonumit jurat şi judecător? 

Roar Bohr încuviință. 

— Hala era interpreta mea. Responsabilitatea mea. La fel 


şi sergentul Waage. Responsabilitatea mea. l-am contactat 
pe părinții Halei şi le-am spus că le voi duce eu personal 
rămăşiţele ei pământeşti în satul lor. A fost un drum de 
cinci ore din Kabul. În cea mai mare parte, deşert pustiu, i- 
am ordonat lui Waage să conducă. lar după câteva ore de 
mers i-am spus să oprească, i-am pus un pistol la tâmplă şi 
am obținut mărturisirea. După aia l-am legat de Land Rover 
şi am pornit maşina. Aşa-numita T şi E. 

— T şi E? 

— Tragere şi eviscerare. Pedeapsa pentru înaltă trădare în 
Anglia, între 1283 şi 1870. Condamnatul era tras cu o 
frânghie până ce aproape murea, după care i se deschidea 
abdomenul, îi erau scoase mațele, care erau apoi arse, în 
vreme ce el privea. După care îi tăiau capul. Însă înainte de 
toate astea, era tras până la spânzurătoare de un cal, de 
unde şi tragerea. Dacă drumul era lung de la închisoare la 
spânzurătoare, omul putea avea norocul să moară până 
atunci. Când nu mai putea merge sau alerga după cal, era 
târât pe jos. Carnea se rupea de pe el, strat după strat. Era 
o moarte lentă şi extrem de dureroasă. 

Harry se gândi la dâra lungă de sânge descoperită pe 
asfalt. 

— Familia Halei a fost extrem de recunoscătoare că i-am 
dus trupul înapoi acasă, zise Bohr. Şi pentru leşul 
ucigaşului. Sau ce rămăsese din el. A fost o ceremonie 
funerară frumoasă. 

— Şi trupul sergentului? 

— Nu ştiu ce au făcut cu el. Eviscerarea este probabil o 
chestie englezească. Însă decapitarea este evident 
internațională, capul lui a fost găsit înfipt într-un par în 
afara satului. 

— Şi tu ai raportat că sergentul a dispărut la înapoiere? 

— Da. 

— Mhm. De ce le păzeşti pe aceste femei? 


Tăcere. Bohr se aşezase pe marginea mesei şi Harry 
încercă să citească expresia de pe fața lui. Bohr începu apoi 
să vorbească monoton, fără intonație: 

— Am avut o soră. Bianca. Sora mea mai mică. A fost 
violată când avea 17 ani. Ar fi trebuit să am grijă de ea în 
acea seară, dar am vrut să mă duc la cinema ca să văd Die 
Hard. Era cotat ca fiind pentru cei peste 18 ani. Mi-a spus 
abia câțiva ani mai târziu că a fost violată în acea seară. În 
timp ce eu mă uitam la Bruce Willis. 

— De ce nu ţi-a spus imediat? 

Bohr inspiră adânc. 

— Violatorul a amenințat că mă omoară pe mine, fratele 
ei mai mare, dacă spune ceva. Habar n-avea cum de 
violatorul ştia că ea are un frate mai mare. 

— Cum arăta violatorul? 

— Nu l-a văzut nicio clipă bine şi a zis că era prea 
întuneric. Asta dacă nu cumva mintea ei blocase totul. Am 
văzut aşa ceva petrecându-se în Sudan. Soldaţi care treceau 
prin lucruri atât de oribile încât pur şi simplu uitau de ele. 
Se puteau trezi a doua zi ca să nege sincer că fuseseră acolo 
şi văzuseră ceva. Pentru unii, reprimarea funcționează 
perfect. Pentru alții apare mai târziu, sub formă de amintiri. 
Coşmaruri. Cred că Bianca şi-a amintit totul. Şi n-a 
suportat. Groaza a dărâmat-o. 

— Şi tu crezi că a fost vina ta? 

— Bineînţeles că a fost vina mea. 

— Ştii că eşti deranjat la cap, nu, Bohr? 

— Bineînţeles. Tu nu eşti? 

— Ce făceai acasă la Kaja? 

— Am văzut că are un videoclip pe computer, un individ 
care părăseşte casa lui Rakel în noaptea crimei. Aşa că, 
atunci când ea a ieşit, am intrat să mă uit mai bine la el. 

— Ce ai descoperit? 

— Nimic. Imagini de calitate proastă. După aia am auzit 


uşa. Am plecat din living şi m-am dus în bucătărie. 

— Ca să te apropii de mine pe la spate, în hol. Şi, din 
întâmplare, aveai nişte cloroform la tine? 

— Am mereu cloroform la mine. 

— De ce? 

— Oricine a încercat să pătrundă în vreuna dintre casele 
doamnelor mele sfârşeşte pe scaunul pe care stai tu. 

— Şi? 

— Şi plăteşte prețul. 

— De ce îmi spui toate astea, Bohr? 

Bohr plesni din palme. 

— Trebuie să recunosc că la început am crezut că tu ai 
ucis-o pe Rakel, Harry. 

— Da? 

— Soţul supărat. E clasic, nu? E primul lucru la care te 
gândeşti. Şi am crezut că văd asta în ochii tăi la 
înmormântare. Un amestec de nevinovăție şi remuşcare. 
Expresia care aparține cuiva care a ucis fără alt motiv în 
afara propriei uri şi pofte şi care regretă gestul. Care regretă 
atât de mult, încât reuşeşte să suprime acțiunea. Pentru că 
doar aşa poate supraviețui, căci adevărul este de 
nesuportat. Am zărit expresia asta la sergentul Waage. Ca şi 
cum ar fi reuşit să uite ce-i făcuse Halei şi şi-a amintit abia 
când l-am confruntat cu fapta lui. Însă după aceea, când 
am aflat că ai un alibi, am înțeles că vinovăția pe care o 
văzusem în ochii tăi era la fel ca a mea. Vinovăţie pentru că 
n-ai fost în stare să previi. Iar motivul pentru care îți spun 
asta... 

Bohr se ridică de pe masă şi dispăru în întuneric, 
continuând să vorbească. 

— ... e pentru că ştiu că vrei acelaşi lucru ca şi mine. Vrei 
să-i vezi pedepsiți. Ne-au luat de lângă noi pe cineva iubit. 
Închisoarea nu e suficientă. O moarte uşoară nu e 
suficientă. 


Luminile fluorescente pâlpâiră de câteva ori, apoi 
încăperea fu scăldată în lumină. 

Da, era un spaţiu de birou. Sau fusese. Cele şase sau 
şapte birouri, urmele deschise la culoare unde stătuseră 
computerele, coşurile de gunoi, diverse echipamente, o 
imprimantă - totul sugera că acel spaţiu fusese abandonat 
în grabă. Pe peretele din lemn alb atârna o poză cu regele. 
Militari, îşi zise automat Harry. 

— Mergem? întrebă Bohr. 

Harry se ridică. Se simțea amețit şi porni cam nesigur pe 
picioare către uşa de lemn unde aştepta Bohr, ținând 
telefonul, pistolul şi bricheta lui Harry. 

— Unde ai fost tu? în noaptea când Rakel a fost ucisă? Că 
n-ai fost acasă... întrebă Harry în vreme ce băga în 
buzunare telefonul şi bricheta şi cântărea pistolul în mână. 

— Era weekend, am fost la cabană. În Eggedal. Mă tem că 
singur. 

— Ce căutai acolo? 

— Da, ce căutam? Să lustruiesc arme. Să aprind soba. Să 
gândesc. Să ascult radioul. 

— Mhm. Radio Hallingdal? 

— Da, de fapt e singurul post pe care îl prinzi acolo. 

— Au avut emisiune de bingo în seara aia. 

— Aşa e. Îţi petreci mult timp în Hallingdal? 

— Nu. Îți aminteşti ceva aparte? 

Bohr ridică o sprânceană. 

— Despre partida de bingo? 

— Da. 

Bohr clătină din cap. 

— Nimic? zise Harry, simțind greutatea pistolului. 

Trase concluzia că gloanțele nu fuseseră scoase din 
magazie. 

— Nu. Mă interoghezi? 

— Gândeşte. 


Bohr se încruntă. 

— Poate ceva despre faptul că toți câştigătorii erau din 
acelaşi loc? Al. Sau Fia. 

— Bingo, rosti Harry încetişor, punând pistolul în 
buzunarul hainei. Te anunț că te-am scos de pe lista mea de 
suspecți. 

Roar Bohr se uită lung la Harry. 

— Te puteam ucide acolo fără să afle cineva. Dar radio 
bingo m-a scos de pe listă? 

Harry ridică din umeri. 

— Am nevoie de o țigară. 

Coborâră câteva trepte de lemn uzate care pocneau şi 
ieşiră în noapte în clipa în care se auzi un ceas bătând ora. 

— La naiba, zise Harry, inspirând aerul rece. 

În piața din fața lor oamenii se grăbeau către baruri şi 
restaurante, iar pe deasupra acoperişurilor se vedea clădirea 
Primăriei. 

— Suntem în mijlocul oraşului. 

Harry auzise ceasul mare al Primăriei sunând pe melodii 
de Kraftwerk şi Dolly Parton, iar odată Oleg fusese încântat 
să recunoască acorduri din jocul Minecraft. Însă de această 
dată ceasul interpreta una dintre melodiile obişnuite, 
Watchman's Song, de Edvard Grieg. Ceea ce însemna că era 
miezul nopţii. Harry se întoarse. Clădirea din care ieşiseră 
semăna cu o baracă de lemn aflată chiar în interiorul 
Fortăreţei Akershus. 

— Nu e exact sediul MI6 sau Langley, dar aici era sediul 
E14, zise Bohr. 

— E14? 

Harry îşi scoase pachetul de țigări din buzunarul 
pantalonilor. 

— O organizație norvegiană de spionaj care a avut viață 
scurtă. 

— Îmi amintesc vag de ea. 


— A început în 1995, a activat câțiva ani făcând chestii de 
acțiune gen James Bond, după care au urmat lupte pentru 
putere şi certuri politice legate de metodele folosite, până a 
fost închisă, în 2006. De atunci clădirea e pustie. 

— Dar tu ai cheile? 

— Am fost aici în ultimii ei ani de existență. Nimeni nu mi 
le-a cerut înapoi. 

— Mhm. Un fost spion. Asta explică cloroformul. 

Bohr rânji. 

— Oh, am făcut chestii mai interesante decât asta. 

— Nu mă îndoiesc. 

Harry dădu din cap înspre ceasul de pe turnul Primăriei. 

— Scuze că ţi-am distrus seara, zise Bohr. Pot să fur o 
țigară de la tine înainte să ne despărțim? 

— Eram un tânăr ofițer când am fost recrutat, zise Bohr, 
suflând fumul înspre cer. 

El şi Harry găsiseră o bancă în zona din spatele tunurilor 
îndreptate către Fiordul Oslo. 

— În El4 nu erau doar oameni din armată. Erau 
diplomați,  ospătari, dulgheri, ofițeri de poliție, 
matematicieni. Femei frumoase care puteau fi folosite ca 
momeală. 

— Sună a film cu spioni, zise Harry, trăgând din ţigara 
lui. 

— Chiar era un film cu spioni. 

— Ce mandat aveaţi? 

— Colectare de informaţii din locuri unde era de imaginat 
că Norvegia putea avea prezență militară. Balcani, Orientul 
Mijlociu, Sudan, Afganistan. Aveam multă libertate; trebuia 
să operăm independent de rețeaua americană de informații 
şi de NATO. O vreme a părut că am putea reuşi. Un 
sentiment puternic de camaraderie, multă loialitate. Şi poate 
un pic prea multă libertate. În astfel de medii închise 
sfârşeşti prin a-ți dezvolta standarde proprii despre ceea ce e 


acceptabil. Plăteam femei care să facă sex cu contactele 
noastre. Ne-am dotat singuri cu pistoale High Standard HD 
22 neînregistrate. 

Harry dădu din cap. Era pistolul pe care îl văzuse în 
cabana lui Bohr, pistolul preferat de agenţii CIA, cu 
amortizor uşor şi eficient. Marca de pistol pe care sovieticii o 
găsiseră asupra lui Francis Gary Powers, pilotul avionului 
spion U2 care fusese doborât deasupra teritoriului sovietic 
în 1960. 

— Fără numere de serie, nu puteau fi legate de noi dacă 
eram nevoiţi să le utilizăm în lichidări de persoane. 

— Şi tu ai făcut toate astea? 

— Nu şi partea cu plătitul pentru sex sau lichidarea 
cuiva. Cel mai rău lucru pe care l-am făcut... 

Bohr îşi frecă gânditor bărbia. 

— ... sau cel pe care l-am simțit ca fiind cel mai rău... a 
fost prima dată când am determinat cu bună ştiinţă pe 
cineva să aibă încredere în mine, după care l-am trădat. 

O parte a testului de admitere consta în deplasarea de la 
Oslo la Trondheim cât de repede posibil, cu doar zece 
coroane în buzunar, ideea era să demonstrezi că dispui de 
abilitățile sociale şi imaginaţia pe care le puteau cere o 
situaţie reală. Am oferit banii unei femei cu aspect blând de 
la Gara Centrală ca să mă lase să-i folosesc telefonul, s-o 
sun pe sora mea mai mică aflată pe moarte la Spitalul 
Districtual din 'Trondheim, şi să-i spun că bagajul tocmai 
îmi fusese furat, împreună cu portofelul, biletul de tren şi 
telefonul. Când am închis, femeia plângea şi tocmai voiam 
să-i cer bani cu împrumut pentru călătoria cu trenul, când 
ea s-a oferit să mă ducă cu maşina, care se afla în parcarea 
de lângă gară. Am mers cât de tare s-a putut. Orele treceau 
şi noi am discutat despre toate, despre cele mai ascunse 
secrete ale noastre, cum procedezi cu străinii. Secretele mele 
erau minciuni învăţate ca instruire pentru cineva care speră 


să devină spion. Ne-am oprit la Dovre după patru ore. Am 
urmărit soarele coborând în spatele platoului. Ne-am 
sărutat. Am zâmbit printre lacrimi şi ne-am spus reciproc că 
ne iubim. Două ore mai târziu, chiar înainte de miezul 
nopții, m-a lăsat în fața intrării principale a spitalului, i-am 
spus să caute un loc de parcare în vreme ce eu aveam să 
aflu unde era sora mea. l-am zis că o aştept la recepţie. Am 
traversat direct zona recepției, am ieşit pe cealaltă parte şi 
am alergat cât de tare am putut către statuia lui Olav 
Tryggvason, unde şeful recrutărilor de la E14 aştepta cu un 
cronometru în mână. Am fost primul care a ajuns acolo şi în 
acea noapte am fost sărbătorit ca un erou. 

— Nu ţi-a rămas un gust amar? 

— Nu atunci. A apărut mai târziu. La fel a fost cu Forțele 
Speciale. Intri sub un gen de presiune la care oamenii 
obişnuiţi nu sunt niciodată supuşi. lar după o vreme începi 
să crezi că regulile pentru oameni obişnuiţi nu ți se mai 
aplică. În E14 a început cu un pic de manipulare blândă. 
Exploatare. Câteva mici încălcări ale legii. Şi s-a sfârşit cu 
dileme morale despre viață şi moarte. 

— Aşadar tu spui că acele reguli chiar se aplică oamenilor 
cu astfel de slujbe? 

— Pe hârtie... Bineînţeles. Dar aici... îşi atinse fruntea. 

— Aici ştii bine că va trebui să încalci câteva reguli ca să 
le protejezi. Eşti de gardă permanent. Şi este o gardă 
solitară - noi, gardienii, ne avem doar unii pe alții. Nimeni 
altcineva nu ne va mulțumi vreodată, cei mai mulți oameni 
nu vor şti niciodată că au fost păziți. 

— Domnia legii... 

— Are limitele ei. Dacă s-ar fi respectat domnia legii, un 
soldat norvegian care a violat şi ucis o femeie afgană ar fi 
fost trimis acasă ca să execute o pedeapsă scurtă într-o 
închisoare ce unui Hazara i s-ar fi părut un hotel de cinci 
stele. Eu i-am dat ce merita, Harry. Ce meritau Hala şi 


familia ei. O pedeapsă afgană pentru o crimă comisă în 
Afganistan. 

— Iar acum îl vânezi pe individul care a ucis-o pe Rakel. 
Dar dacă respecţi acelaşi principiu, o crimă comisă în 
Norvegia ar trebui pedepsită conform legii norvegiene, iar noi 
nu avem pedeapsa cu moartea. 

— Poate că Norvegia n-o are, dar eu o am, Harry. Şi tu la 
fel. 

— Oare? 

— Nu mă îndoiesc că tu şi majoritatea oamenilor din ţara 
asta credeți sincer în pedepse umane şi începuturi noi. Dar 
eşti şi om, Harry. Ai pierdut o persoană pe care ai iubit-o. Şi 
pe care am iubit-o şi eu. 

Harry trase puternic din țigară. 

— Nu, zise Bohr. Nu în genul ăsta. Rakel era sora mea 
mai mică. Ca şi Hala. Ele erau Bianca. Şi le-am pierdut pe 
toate. 

— Ce doreşti, de fapt, Bohr? 

— Vreau să te ajut, Harry. Când îl găseşti, vreau să te 
ajut. 

— Cum anume? 

Bohr îşi ridică ţigara în aer. 

— A ucide pe cineva e ca fumatul. Tuşeşti, nu vrei, nu 
crezi că vei putea vreodată să o faci. În străfundul meu nu i- 
am crezut niciodată pe tipii din Forţele Speciale care 
spuneau că uciderea unui duşman este lovitura supremă. 
Dacă ucigaşul lui Rakel este ucis după arestare, tu trebuie 
să fii mai presus de orice bănuială. 

— Eu dau sentința de condamnare la moarte şi tu te oferi 
să fii călăul? 

— Oh, am trecut de judecată, Harry. Ura ne macină pe 
amândoi. Suntem conştienţi de asta, dar suntem deja 
porniţi şi e prea târziu ca s-o mai oprim. 

Bohr strivi chiştocul țigării pe pământ: 


— Te duc acasă cu maşina? 

— O să merg pe jos. Trebuie să elimin cloroformul. Mai 
am doar două întrebări. Când soţia ta şi cu mine stăteam pe 
bancă în Smestaddammen, tu ai țintit spre noi cu o lunetă 
cu laser. De ce şi de unde ai ştiut că vom merge acolo? 

Bohr zâmbi. 

— N-am ştiut. Stau adesea de pază. Mă asigur că vulpea 
nu mai fură pui de la cele două lebede care trăiesc acolo. 
După care ați apărut voi doi. 

— Mhm. 

— A doua întrebare? 

— Cum m-ai scos din maşină şi m-ai tras pe scări în 
seara asta? 

— Aşa cum se cară orice persoană căzută. Ca pe un 
rucsac. E cea mai uşoară modalitate. 

Harry încuviință. 

— Presupun că aşa e. 

Bohr se ridică în picioare. 

— Ştii cum să dai de mine, Harry. 

Harry trecu de Primărie, traversă Stortingsgata şi se opri 
în fața Teatrului Național. Observă că trecuse fără 
dificultate pe lângă trei baruri deschise şi animate. Îşi 
scoase telefonul. Un mesaj de la Oleg. 

Ceva nou? Cu capul deasupra apei? 

Harry decise să-l sune după ce avea să vorbească cu Kaja. 
Aceasta răspunse de la primul apel. 

— Harry? 

Îi auzea îngrijorarea din voce. 

— Am discutat cu Bohr, zise el. 

— Ştiam că se petrece ceva! 

— E nevinovat. 

Auzi un sunet de cuvertură care atingea telefonul când ea 
se întoarse în pat. 

— Zău? Ce mai înseamnă şi asta? 


— Înseamnă că ne-am întors de unde am plecat. Îţi dau 
un raport detaliat mâine-dimineaţă, bine? 

— Harry? 

— Da. 

— Am fost îngrijorată. 

— Am observat. 

— lar acum mă simt un pic singură. 

Pauză. 

— Harry? 

— Mhm. 

— Nu trebuie să o faci. 

— Ştiu. 

Puse capăt convorbirii. Tastă litera O de la Oleg. Ezită 
când fu pe punctul de a apăsa tasta Apelare. În schimb, 
apăsă pe simbolul de mesagerie şi tastă: Te sun mâine. 

Harry stătea întins pe spate pe cuvertură, aproape 
complet îmbrăcat. Bocancii lui Dr Martens se odihneau pe 
podea, lângă pat, iar haina peste scaun. Kaja era întinsă 
sub cuvertură chiar lângă el, cu capul pe brațul lui. 

— Eşti exact la fel, zise ea, plimbându-şi mâna peste 
puloverul lui. Atâția ani şi nu s-a schimbat nimic. Nu e 
corect. 

— Am început să miros a bătrân. 

Ea îşi înfipse nasul la subrațul lui şi mirosi. 

— Prostii, miroşi bine, miroşi a Harry. 

— Ăla e stângul. Dreptul e cel care s-a schimbat. Poate că 
e vârsta. 

Kaja râse încetişor. 

— Ştii că studiile au arătat că ideea că bătrânii miros mai 
rău e doar un mit? Conform unui studiu japonez, 
componenta mirosului 2-nonenal apare doar la oameni 


peste 40 de ani, dar în testele oarbe s-a descoperit că 
sudoarea bătrânilor mirosea mai bine decât la oamenii în jur 
de 30 de ani. 

— La naiba, zise Harry. Tocmai ai teoretizat că miros a 
rahat pe cealaltă parte. 

Kaja râse. Râsul acela moale de care lui îi fusese dor. 
Râsul ei. 

— Deci, povesteşte-mi, zise ea. Tu şi Bohr. 

Lui Harry i se permise să-şi aprindă o ţigară şi începu cu 
începutul. Îi povesti despre cabana lui Roar Bohr şi despre 
cum îl doborâse în camera de la parter. Despre cum se 
trezise în spaţiul gol care aparținuse unității E14 şi despre 
conversaţia lui cu Bohr. Îi repetă discuţia cu amănunte, mai 
puțin ultima parte. Oferta de a realiza execuţia. 

Destul de ciudat, dar Kaja nu păru prea şocată că Bohr îl 
executase pe unul dintre subordonații lui. Sau că o păzea pe 
ea, atât în Kabul, cât şi acolo, în Oslo. 

— Am crezut că te vei speria când aveam să-ți spun că 
eşti ținută sub observație fără să ştii. 

Ea clătină din cap şi împrumută ţigara lui. 

— Nu l-am văzut niciodată, dar uneori am o senzație. Vezi 
tu, când Bohr a aflat că mi-am pierdut fratele mai mare în 
aceeaşi manieră în care şi-a pierdut el sora mai mică, a 
început să mă trateze cam ca pe o soră mai mică surogat. 
Era vorba doar de chestii mărunte, cum ar fi că primeam 
ceva mai multe ajutoare decât ceilalți când plecam în 
misiuni dincolo de zonele sigure. Am pretins mereu că nu 
observ. lar cu supravegherea te obişnuieşti. 

— Chiar aşa? 

— Oh, da, zise ea şi puse ţigara înapoi între buzele lui. 
Când lucram în Basra, în jurul hotelului unde locuia echipa 
de la Crucea Roşie forța de coaliție includea majoritar 
britanici. Iar britanicii sunt diferiți, să ştii. Americanii 
lucrează mai amplu, cutreieră străzile şi vorbesc despre 


„procedura şarpelui” când se duc să captureze pe cineva; 
înaintează direct şi efectiv dărâmă zidurile care le stau în 
cale. Susțin că e o metodă mai rapidă şi mai terifiantă, care 
n-ar trebui subevaluată. În vreme ce britanicii se furişează 
pe lângă ziduri, sunt invizibili, zise ea trecându-şi degetele 
peste pieptul ui Harry. După ora 20 era interzis să ieşi 
afară, dar uneori noi ne duceam pe acoperişul hotelului, în 
afara barului. Nu i-am văzut niciodată, dar uneori vedeam 
două puncte roşii pe persoana alături de care stăteam. Şi 
aceasta vedea acelaşi lucru pe mine. Ca un mesaj discret de 
la britanici că erau acolo. Şi că ar fi trebuit să ne întoarcem 
înăuntru. Mă făcea să mă simt mai în siguranță. 

— Hmm. Cine era tipul? 

Harry trase un fum din ţigara lui. 

— Care tip? 

— Cel pe care vedeai punctele roşii. 

Kaja zâmbi. Însă privirea ei părea tristă. 

— Anton. Lucra pentru 1CRC. Majoritatea oamenilor nu 
ştiu, dar există două Cruci Roşii. Există 1FRC, compusă din 
angajați aflați sub comanda Naţiunilor Unite. Şi mai există 
ICRC, compusă majoritar din elveţieni, care are sediul 
central lângă clădirea ONU din Geneva. Sunt echivalentul 
din Crucea Roşie al puşcaşilor marini şi Forţelor Speciale. 
Nu auzi prea des de ei, dar intră primii în acţiune şi pleacă 
ultimii. Ei fac tot ce ONU nu poate face din rațiuni de 
securitate. Cei de la ICRC ies noaptea să numere cadavrele, 
chestii de genul ăsta. Personalul 1CRC păstrează discreția, 
dar îi poţi recunoaşte pentru că hainele lor sunt mai scumpe 
şi dau impresia că sunt superiori celorlalți. 

— Pentru că sunt? 

Kaja inspiră adânc. 

— Da. Dar pot muri la fel de uşor de pe urma schijelor 
unei mine. 

— Mhm. L-ai iubit? 


— Eşti gelos? 

— Nu. 

— Eu eram geloasă. 

— Pe Rakel? 

— O uram. 

— Ea n-a greşit cu nimic. 

— Probabil că de-asta, râse Kaja. M-ai părăsit din cauza 
ei, iar ăsta e un motiv suficient ca o femeie să urască pe 
cineva, Harry. 

— Nu te-am părăsit, Kaja. Tu şi cu mine eram doi oameni 
cu inimile frânte care s-au consolat reciproc o vreme. lar 
când am plecat din Oslo, fugeam de voi amândouă. 

— Dar ai spus că o iubeşti. Iar când te-ai întors în Oslo a 
doua oară, ai făcut-o pentru ea, nu pentru mine. 

— De fapt, pentru Oleg, avea necazuri. Dar, da, am iubit- 
o mereu pe Rakel. 

— Chiar şi atunci când nu te dorea? 

— Mai ales când nu mă dorea. Se pare că aşa suntem noi 
făcuți, nu? 

Degetele Kajei începură să se retragă. 

— Dragostea e complicată, zise ea, cuibărindu-se mai 
aproape şi lăsându-şi capul pe pieptul lui. 

— Dragostea stă la baza tuturor, zise Harry. Bune şi rele. 

Ea îl privi. 

— La ce te gândeşti? 

— Mă gândeam la ceva? 

— Da. 

Harry clătină din cap. 

— La o poveste despre rădăcini. 

— Haide. E rândul tău să vorbeşti. 

— Bine. Ai auzit de Bătrânul Tjikko? 

— Ce e aia? 

— O specie de pin. Odată, Rakel, Oleg şi cu mine am mers 
cu maşina până în Fulufjăllet, în Suedia, căci Oleg aflase la 


şcoală că acolo creşte Bătrânul Tjikko, cel mai bătrân copac 
din lume, vechi de aproape 10 000 de ani. În maşină, Rakel 
ne-a explicat că acel copac a răsărit în vremea când ființele 
umane au inventat agricultura şi Britania făcea parte din 
continent. Când am ajuns la munte, am descoperit, spre 
dezamăgirea noastră, că Bătrânul Tjikko era un molid mai 
degrabă pipernicit, bătut de vânt. Un pădurar ne-a spus că 
acel copac avea doar câteva sute de ani, că erau mai mulți 
copaci la fel şi că veche de 10 000 de ani era rețeaua de 
rădăcini din care creşteau acei copaci. Oleg a fost trist, abia 
aştepta să povestească restului clasei că văzuse cel mai 
bătrân copac din lume. Şi, evident, nici măcar n-am zărit 
acele rădăcini. Aşa că i-am spus să-i povestească profesoarei 
lui că rădăcinile nu sunt un copac adevărat şi că cel mai 
bătrân copac din lume se află în munţii White, din 
California, şi are 5 000 de ani. Chestia asta l-a mai înveselit, 
aşa că a alergat tot drumul la coborâre fiindcă abia aştepta 
să ajungă acasă şi să se dea mare în fața colegilor de clasă. 
Când ne-am dus la culcare în noaptea aia, Rakel s-a 
cuibărit lângă mine şi mi-a spus că mă iubeşte, şi că iubirea 
noastră e ca sistemul ăla de rădăcini. Copacii puteau 
putrezi, puteau fi loviți de trăsnet, noi ne puteam certa, eu 
mă puteam îmbăta, însă nimeni, nici noi şi nici altcineva, 
nu putea face rău părţii subterane. Ea avea să fie mereu 
acolo, iar din ea avea mereu să răsară şi să crească un nou 
copac. 

Rămaseră tăcuțţi în întuneric. 

— Abia dacă îți aud bătăile inimii, zise Kaja. 

— E jumătatea ei, zise Harry. E de presupus că se va opri 
când cealaltă jumătate se duce. 

Kaja se întinse brusc deasupra lui. 

— Vreau să-ți miros subsuoara dreaptă, zise ea. 

El o lăsă. Kaja rămase acolo, cu obrazul aproape de 
obrazul lui, şi el îi simţi căldura trupului prin pijamaua ei şi 


prin hainele lui. 

— Poate că e nevoie să-ți dai blugii jos ca să pot mirosi, 
şopti ea cu buzele aproape de urechea lui. 

— Kaja... 

— Încetează, Harry. Ai nevoie de asta. Eu am nevoie de 
asta. Aşa cum ai zis. Consolare. 

Kaja se mişcă suficient cât să-şi facă loc mâinii. 

Harry o prinse. 

— E prea devreme, Kaja. 

— Gândeşte-te la ea în vreme ce o faci. Vorbesc serios. 
Doar fă-o. Gândeşte-te la Rakel. 

Harry înghiţi în sec. 

Dădu drumul mâinii ei. Închise ochii. 

Simţi că alunecă într-o baie caldă îmbrăcat în costum şi 
cu telefonul în buzunar: complet greşit şi minunat. 

Ea îl sărută. El redeschise ochii şi se uită direct în ochii 
ei. Pentru o clipă părură că se privesc reciproc, ca două 
animale care dăduseră unul peste celălalt în pădure şi 
încercau să-şi dea seama dacă erau prieteni sau duşmani. 
Apoi el îi întoarse sărutul. Ea îl dezbrăcă, apoi se dezbrăcă 
şi ea şi se aşeză peste el. Îi apucă penisul. Nu-şi mişcă 
mâna, doar îl ținu strâns. Poate fascinată să simtă sângele 
cum pulsează în erecţia lui, aşa cum o simţea el. Apoi — fără 
alte manevre - ea îl ghidă înăuntrul ei. 

Găsi fiecare ritmul celuilalt, şi-l amintiră. Lent, cu putere. 
Harry o văzu legănându-se deasupra lui în lumina slabă a 
ceasului de la radio. Îşi petrecu palma peste ceea ce credea 
a fi un lănţişor în formă de simbol sau de semn, dar care se 
dovedi a fi un tatuaj, un soi de S cu două puncte sub el, 
ceva care Îl făcu să se gândească la Fred Flintstone în 
maşina lui. Gemetele Kajei crescură în intensitate. Ea 
încercă să grăbească ritmul, însă Harry n-o lăsă, o tinu 
strâns. Ea scoase un geamăt furios, dar îl lăsă pe el să 
conducă dansul. Harry închise ochii şi o căută pe Rakel. O 


găsi pe Alexandra. O găsi pe Katrine. Dar n-o găsi pe Rakel. 
Cel puţin nu până ce Kaja încremeni, gemetele ei încetară, el 
deschise ochii şi văzu lumina roşie coborând pe fața ei şi pe 
partea de sus a corpului. Privirea ei era fixată pe perete, 
gura era deschisă ca într-un țipăt mut, iar dinții ei ascuțiți 
şi umezi sclipeau. 

Atunci inima lui bătu tare. 

— Ai dormit bine? întrebă Kaja, dându-i lui Harry una 
dintre cele două căni cu cafea fierbinte şi strecurându-se 
înapoi în pat lângă el. 

Lumina soarelui palid trecea prin draperiile care fluturau 
uşor în fața ferestrei deschise. Aerul dimineţii era încă 
răcoros şi Kaja se înfiora de plăcere când îşi strecură 
picioarele reci ca gheața printre picioarele lui. 

Harry se gândi. Da, la naiba, dormise bine. Fără 
coşmaruri de care să-şi aducă aminte. Fără simptome de 
sevraj pe care nu şi le putea reprima. Fără viziuni bruşte 
sau semne ale unui atac de panică. 

— Aşa se pare, răspunse Harry ridicându-se în capul 
oaselor şi luând o gură de cafea. Tu? 

— Buştean, ldeea că eşti aici funcţionează bine pentru 
mine. Dar a funcționat şi data trecută, bineînţeles. 

Harry privi în gol şi încuviință. 

— Ce zici, o luăm de la capăt? Reîncepem cu o pagină 
nouă. 

Se răsuci şi văzu din expresia ei de uluială că înțelesese 
greşit. 

— Bun, deci n-avem suspecți până acum, zise el repede. 
Deci de unde începem? 

Chipul ei se înăspri, voind parcă să spună „N-ai putut să 
o laşi pe Rakel în pace nici cinci minute după ce ne-am 


trezit împreună?” Apoi Kaja se adună şi-şi drese vocea: 

— Rakel i-a spus lui Bohr despre amenințările primite de 
ea ca urmare a muncii sale. Dar noi mai ştim că în nouă din 
zece crime comise într-o casă, ucigaşul este o persoană 
cunoscută de victimă. Aşadar a fost cineva pe care ea îl 
cunoştea sau cineva care te cunoaşte pe tine. 

— Prima listă e lungă. A doua e foarte scurtă. 

— În afară de Bohr şi de alți colegi de la muncă, ce 
bărbați cunoştea? 

— Îi cunoştea pe colegii mei. Şi... nu. 

— Ce anume? 

— M-a ajutat când aveam barul Jealousy. Ringdal, tipul 
care l-a preluat, voia ca ea să continue munca acolo. Ea a 
refuzat, dar ăsta nu e motiv de crimă. 

— Merită să luăm în considerare ideea că ar putea fi o 
femeie? 

— Probabilitate de 15%. 

— Statistic, da, dar gândeşte-te la asta. Gelozie? 

Harry clătină din cap. 

Auziră un telefon vibrând în încăpere. Kaja se aplecă 
peste partea ei de pat, pescui telefonul din buzunarul lui 
Harry, se uită la ecran şi apăsă pe tasta Răspunde. 

— E un pic ocupat acum, în pat cu Kaja, aşa că fii 
concisă. 

Îi dădu telefonul lui Harry, care avea o expresie de 
resemnare. El se uită la ecran. 

— Da? 

— Nu că ar fi treaba mea, dar cine e Kaja? 

Vocea Alexandrei suna rece ca gheața. 

— Uneori mă trezesc întrebându-mă acelaşi lucru, zise 
Harry, uitându-se la Kaja cum se strecoară din pat, îşi 
scoate pijamaua şi intră în baie. Ce e? 

— Ce el replică Alexandra în batjocură. Mi-am zis să-ți 
dau de ştire despre ultimul raport ADN pe care l-am trimis 


echipei de anchetă. 

— Da? 

— Dar acum nu mai sunt aşa de sigură. 

— Pentru că sunt în patul Kajei? 

— Deci recunoşti! exclamă Alexandra. 

— „Recunosc” e termenul greşit, dar da. Îmi pare rău dacă 
tu consideri că e nasol, dar eu sunt doar un fuck buddy 
pentru tine, o să treci peste asta destul de repede. 

— Gata cu apelurile fuck buddy de la mine, frumuşelule. 

— Bine, o să încerc să trăiesc cu asta. 

— Ai putea măcar să încerci să pari un pic trist. 

— Ascultă, Alexandra. Sunt trist de câteva luni şi n-am 
chef de astfel de jocuri acum. Ai de gând să-mi spui despre 
raport sau nu? 

Pauză. Harry auzi zgomotul duşului în baie. 

Alexandra oftă. 

— Am analizat toate probele despre care am crezut că ar 
putea conţine ADN de la locul faptei şi în mod evident există 
multe potriviri cu ofițerii de poliție din baza de date. Tu, 
Oleg, ofițerii criminalişti. 

— Chiar au reuşit să contamineze locul faptei? 

— Nu prea mult, dar căutarea probelor e foarte grea, 
Harry. Din întreaga casă, inclusiv din subsol. Am adus atât 
de multe mostre încât echipa de la fața locului ne-a dat o 
listă de priorități. De-asta chestia asta abia a apărut. 
Paharele nespălate şi vesela din maşina de spălat au fost la 
coada listei. 

— Ce chestie a apărut? 

— ADN de la o persoană necunoscută în saliva uscată de 
pe marginea paharului. 

— Bărbat? 

— Da. Şi au spus că au fost şi amprente pe pahar. 

— Amprente? Atunci au poze, zise Harry şi îşi dădu jos 
picioarele de pe pat. Alexandra, eşti o prietenă de nădejde, 


mersi! 

— Prietenă, pufni ea. Cine vrea să fie doar prietenă? 

— Mă suni când mai ai şi altceva? 

— O să te sun când o să am un bărbat bine dotat în patul 
meu, asta o să fac. 

Alexandra puse capăt convorbirii. 

Harry se îmbrăcă, îşi luă cana cu cafea, haina şi bocancii 
în living, deschise laptopul Kajei şi se conecta în secțiunea 
de anchete a site-ului Poliției din Oslo. Găsi imagini ale 
paharului în raportul final, printre pozele conținutului 
maşinii de spălat vase. Două farfurii şi patru pahare. Asta 
însemna că paharul fusese folosit probabil nu cu mult timp 
înainte de crimă. Rakel nu lăsa niciodată lucrurile să stea în 
maşina de spălat vase mai mult de două zile, iar dacă 
maşina era plină mai puțin de jumătate, uneori scotea 
vasele din ea şi le spăla manual. 

Paharul cu amprente era dintre cele pe care Rakel le 
cumpărase de la un mic atelier de obiecte din sticlă din 
Nittedal, condus de o familie de sirieni ajunşi în Norvegia ca 
refugiați. Lui Rakel îi plăcuseră paharele în nuanțe de 
albastru şi voise să ajute familia de refugiaţi, aşa că 
propusese ca barul Jealousy să cumpere o cantitate mare de 
pahare, spunând că obiectele ar oferi o anumită distincţie. 
Însă înainte să apuce să ia o decizie, Harry fusese dat afară 
şi din casa din Holmenkollen, şi de la conducerea barului. 
Rakel păstrase paharele într-o vitrină din zona de living a 
spaţiului mare deschis de la parter. Nu ar fi fost primul loc 
în care ar fi căutat un ucigaş, dacă ar fi vrut să bea ceva 
după comiterea crimei. Raportul mai spunea că pe pahar 
fuseseră găsite şi amprentele lui Rakel. Ea oferise acelei 
persoane ceva de băut şi îi dăduse paharul. Probabil apă, 
deoarece, conform raportului, nu existau urme de altceva. 
lar Rakel nu băuse nimic; în maşina de spălat vase fusese 
un singur pahar în nuanţe de albastru. 


Harry îşi atinse fața. 

Aşadar, ea îl cunoscuse pe cel care venise la ea suficient 
de bine cât să-i dea drumul înăuntru, dar nu atât de bine 
încât să-i ofere unul dintre paharele 1KEA din dulapul din 
bucătărie de deasupra chiuvetei, când el ceruse un pahar cu 
apă. Făcuse un efort mai mare. Un iubit? Dacă era aşa, 
atunci era cineva cu totul nou, dulapul unde se aflau acele 
pahare însemna un mic ocol. lar el nu mai fusese acolo 
înainte. Când Harry verilicase restul înregistrărilor de pe 
camera video, văzuse că Rakel era singura persoană 
surprinsă venind şi plecând, aşadar ea nu avusese niciun fel 
de oaspeți. Trebuia să fie el. Harry se gândi la persoana pe 
care Rakel păruse surprinsă să o vadă, dar căreia îi dăduse 
drumul înăuntru câteva secunde mai târziu. Raportul 
spunea că în baza de date nu se găsiseră potriviri de 
amprente. Aşadar nu fusese un ofițer de poliție activ — cel 
puţin nu unul care să fi lucrat la locul crimei — şi nici vreun 
cunoscut. Cineva care nu fusese mult timp în casă, acea 
amprentă era singura pe care o lăsase. 

Cine scosese amprenta de pe pahar folosise vechea 
metodă: pudră colorată împrăştiată egal pe suprafață cu o 
perie sau un magnet. Harry vedea imagini tipărite de la cinci 
degete. În mijlocul paharului, patru imagini într-un tipar 
care arăta că cele patru degete, cu degetul mic în capătul de 
jos, fuseseră îndreptate spre stânga. În capătul de jos al 
paharului se afla imaginea degetului mare. Al lui Rakel, de 
când înmânase paharul cu mâna dreaptă. Harry citi mai 
departe în raport şi găsi confirmarea a ceea ce ştia deja: 
imaginile erau de la mâna dreaptă a lui Rakel şi de la mâna 
stângă a bărbatului necunoscut. Creierul lui Harry sună 
alarma când detectă acelaşi pocnet al parchetului ca în 
seara precedentă. 

— Te-am făcut să tresari! 

Kaja râse în timp ce intră în picioarele goale în living, 


îmbrăcată cu o cămaşă de noapte albastră, uzată, care îi era 
prea mare. 

A tatălui ei. Sau a fratelui ei mai mare. 

— Am suficientă mâncare de mic-dejun pentru o singură 
persoană, dar putem ieşi şi... 

— Nu-ţi face griji, zise Harry, închizând laptopul. Trebuie 
să mă duc acasă să îmi schimb hainele. 

Se ridică în picioare şi o sărută pe frunte. 

— Apropo, drăguţ tatuaj. 

— Aşa crezi? Parcă ţin minte că nu-ţi plac tatuajele? 

— Zău? 

Ea zâmbi. 

— Ai spus că ființele umane sunt prin definiție idioate, 
aşa că n-ar trebui să scrijelească nimic pe pietre sau pe 
piele şi ar trebui să folosească doar vopsea solubilă în apă. 
Că noi, oamenii, avem nevoie să putem şterge trecutul şi să 
uităm cine am fost. 

— Iisuse. Am spus eu asta? 

— O pagină goală, ai zis. Libertatea de a deveni cineva 
nou, cineva mai bun. Tatuajele te definesc, te obligă să aderi 
la valori şi păreri vechi. Ai dat ca exemplu un tatuaj cu lisus 
pe care l-ai avut pe piept şi care devenise un stimulent de a 
rămâne agăţat de vechi superstiții, deoarece tatuajul ar 
părea ridicol pe un ateu. 

— Nu-i rău. Sunt impresionat că ţii minte asta. 

— Tu eşti un gânditor cu multe idei aparte, Harry. 

— Obişnuiam să am idei mai bune, poate că ar fi trebuit 
să le tatuez. 

Harry îşi frecă ceafa. Alarma din creierul lui nu voia să se 
oprească, ca o alarmă demodată de maşină care continua să 
sune în fața ferestrei dormitorului, aşteptând să vină cineva 
şi s-o oprească. Oare fusese declanşată şi de altceva în afară 
de pocnetul podelei? 

Kaja îl urmă în hol, unde el îşi încălță bocancii. 


— Ştii ce? Arăți de parcă te-ai decis să supraviețuieşti. 

— Cum? 

— Când te-am văzut la biserică, arătai ca şi cum aşteptai 
prima scuză decentă ca să mori. 

Katrine se uită la ecranul telefonului ca să vadă cine o 
apelează. Ezită, se uită la maldărul de rapoarte de pe birou 
şi oftă. 

— Bună dimineața, Mona. Aşadar lucrezi duminica? 

— ÎAB, zise Mona Daa. 

— Poftim? 

— În aceeaşi barcă. Textual. 

— Da, sunt la lucru. Fără camioane, Norvegia se opreşte. 

— Cum? 

— O veche zicală. Fără femei... Nu contează, cum pot să 
ajut VGI 

— O actualizare a cazului Rakel. 

— Pentru asta avem conferințe de presă. 

— Şi a trecut ceva vreme de la ultima. lar Anders pare... 

— Dacă trăieşti cu un ofițer criminalist nu înseamnă că 
poți sări peste rând, Mona. 

— Nu, chestia asta mă pune la coada rândului. Sunteţi 
cu toţii îngroziți să nu pară că eu beneficiez de un tratament 
special. Ce voiam să spun e că Anders nu spune nimic în 
mod evident, dar pare că are toane. Chestie pe care o 
interpretez ca însemnând că bateți pasul pe loc. 

— Anchetele nu înseamnă niciodată bătutul pasului pe 
loc, zise Katrine, masându-şi fruntea cu mâna liberă. 
Doamne, cât sunt de obosită. Noi şi Kripos lucrăm sistematic 
şi fără odihnă. Orice pistă de anchetă care nu ne apropie 
mai mult de obiectiv ne duce mai aproape de obiectiv. 

— Minunat, dar cred că mi-ai mai dat citatul ăsta, Bratt. 
Ai ceva un pic mai sexy? 

— Sexy? 

Katrine simți ceva eliberându-se în ea, ceva ce amenința 


de multă vreme să iasă la iveală: 

— Bine, uite ceva sexy. Rakel Fauke a fost o persoană 
minunată. lar asta e mai mult decât pot spune despre tine şi 
colegii tăi. Dacă nu poți respecta ziua sacră de odihnă, ai 
putea măcar să încerci să păstrezi sacre amintirea ei şi 
resturile de integritate pe care le mai ai în tine, nenorocito. 
Poftim, e suficient de sexy pentru tine? 

În secundele următoare, Katrine fu la fel de uluită ca 
Mona Daa de ceea ce spusese. 

— Vrei să te citez cu chestia asta? întrebă Mona. 

Katrine se lăsă pe spătarul scaunului şi înjură în minte. 

— Nu ştiu, tu ce crezi? 

— Având în vedere cooperarea noastră viitoare, zise Mona, 
cred că această discuţie n-a avut niciodată loc. 

— Mersi. 

Încheiară conversaţia şi Katrine îşi sprijini capul de 
desktopul rece. Era prea mult. Responsabilitatea. Titlurile 
mari de ziar. Nerăbdarea oamenilor de la etajul superior. 
Copilul. Bjorn. Nesiguranţa. Certitudinea. 

Certitudinea legată de faptul că era la muncă pentru că 
nu voia să fie acasă, cu ei. Şi aveau prea puţin. Putea citi 
câte rapoarte dorea, ale ei şi cele întocmite de Winter şi de 
Kripos, dar n-o ajuta la nimic. Mona Daa avea dreptate: 
băteau pasul pe loc. 

Harry se opri brusc în mijlocul Stensparken. Făcuse un 
mic ocol ca să îşi dea timp de gândire, dar uitase că era 
duminică. Lătrăturile furioase se întreceau cu tipetele 
copiilor, care la rândul lor se întreceau cu comenzile strigate 
ale stăpânilor de câini şi copii. Nimic din toate astea, însă, 
nu reuşea să estompeze alarma din mintea lui, care 
continua să sune. Până ce îşi aminti brusc. Îşi amintea. 
Unde mai văzuse o mână stângă ținând un pahar cu apă. 

— Ce crezi despre faptul că poţi fi trimis la închisoare 
pentru că ai comandat o păpuşă sexuală în formă de copil? 


întrebă Oystein Eikeland, în vreme ce frunzărea ziarul de pe 
tejsheaua barului Jealousy. Desigur, e dezgustător, dar 
gândurile ar trebui să fie libere, nu? 

— Trebuie să existe limite pentru chestiile dezgustătoare, 
zise Ringdal, după care îşi linse un deget şi continuă să 
numere banii din sertar. Noaptea trecută a fost bună, 
Eikeland. 

— Scrie aici că experții nu sunt de acord dacă folosirea de 
păpuşi sexuale în formă de copii creşte probabilitatea 
abuzurilor asupra copiilor. 

— Dar noi nu facem destui copii. Poate că ar trebui să 
facem reclamă băuturilor mai ieftine pentru femeile sub 35 
de ani. 

— Dacă asta e situația, de ce nu sunt părinții trimişi la 
puşcărie pentru cumpărarea de arme de jucărie pentru 
copiii lor şi că-i învaţă despre masacre în şcoală? 

Ringdal puse un pahar sub robinetul de apă. 

— Eşti pedofil, Eikeland? 

Oystein Eikeland privi în gol. 

— M-am gândit la asta, evident. Doar aşa, din curiozitate, 
ştii? Dar nu, nu simt nicio mâncărime undeva. Tu cum eşti? 

Ringdal umplu paharul. 

— Te asigur că sunt un om extrem de normal, Eikeland. 

— Asta ce mai înseamnă? 

— Ce anume? 

— Extrem de normal. Sună cam înfricoşător. 

— Extrem de normal înseamnă că îmi plac gagicile peste 
limita legală de vârstă. La fel ca şi clientelei noastre 
masculine. 

Ringdal ridică paharul: 

— Şi de asta am angajat o nouă barmaniță. 

Oystein căscă gura de uimire. 

— O să ne completeze, zise Ringdal. Ca să avem puțin mai 
mult timp liber. Rotaţia echipei, ca să mă exprim aşa. În stil 


Mourinho. 

Bău din pahar. 

— În primul rând, Sir Alex a introdus sistemul prin 
rotaţie. În al doilea rând, Jose Moronho e un nemernic 
pompos care o fi câştigat câteva titluri cu cei mai scumpi 
jucători din lume, dar, ca majoritatea oamenilor, a fost 
păcălit de opiniile aşa-numiţilor experți să creadă că a fost 
datorită setului propriu de abilități unice. Asta chiar dacă 
toate studiile arată că e doar un mit ideea că antrenorul 
influențează rezultatele unei echipe de fotbal. Echipa cu 
jucătorii cel mai bine plătiți câştigă, asta-i tot. Aşa că, dacă 
vrei ca Jealousy să ajungă în fruntea ligii barurilor din 
Griinerlokka, tot ce ai de făcut este să-mi creşti mie salariul, 
Ringdal. Pur şi simplu. 

— Eşti amuzant, Eikeland. Probabil de-asta clienții par să 
te placă. Dar eu nu cred că ar fi rău să amestecăm lucrurile 
un pic. 

Oystein îşi dezveli într-un rânjet cioturile maronii pe post 
de dinți. 

— Să amestecăm dinţii stricați cu țâțele mari? Are țâțe 
mari, nu? 

— Păi... 

— Eşti un idiot, Ringdal. 

— Atenţie, Eikeland. Postul tău aici nu este chiar aşa de 
sigur. 

— Trebuie să te decizi ce gen de bar vrei. Un loc cu 
integritate şi respect de sine sau Hooters? 

— Dacă între astea am de ales, aş... 

— Nu răspunde până nu adaugi următoarele la 
considerentele tale tactice, Moronho. Conform statisticilor 
site-ului Pornhub, clienţii din viitor — cu vârste între 18 şi 24 
de ani - sunt cu aproape 20% mai puţin înclinați să caute 
țâţe decât oricare alt grup de vârstă. În vreme ce ăia aflaţi 
mai aproape de moarte, între 55 şi 64 de ani, sunt cei mai 


înclinați să caute cucoanele tale cu țâțe mari. Ţâţele sunt pe 
cale de dispariţie ca atracție, Ringdal. 

— Cum rămâne cu dinții stricați? întrebă Harry. 

Se întoarseră amândoi către noul venit. 

— Poate îmi dai ceva de băut, Ringdal? 

Ringdal clătină din cap. 

— Încă nu e ora. 

— Nu vreau nimic tare, doar... 

— Duminica nu servim bere sau vin înainte de 12, Hole. 
Am vrea să ne păstrăm licența. 

—... un pahar cu apă, zise Harry completându-şi 
propoziţia. 

— Ah, făcu Ringdal, punând un pahar curat la robinet. 

— Ai spus că ai întrebat-o pe Rakel dacă vrea să continue 
să muncească pentru Jealousy. Dar tu nu eşti în lista ei de 
e-mailuri sau de apeluri către telefonul ei din ultimele luni. 

— Nu? se miră Ringdal, dându-i paharul lui Harry. 

— Aşa că mă întrebam unde, când şi cum ai contactat-o? 

— Tu te întrebai? Sau poliția? 

— E vreo diferență în raport cu răspunsul tău? 

Ringdal îşi scoase buza inferioară în afară şi îşi înclină 
capul. 

— Nu. Pentru că nu-mi amintesc. 

— Nu-ţi aminteşti dacă te-ai întâlnit personal cu ea sau 
dacă i-ai trimis un e-mail? 

— Nu. 

— Sau dacă s-a întâmplat recent sau demult? 

— Sunt sigur că poți aprecia că uneori există lipsuri în 
memoria noastră. 

— Tu nu bei, zise Harry, ducând paharul cu apă la buze. 

— Şi am zile aglomerate când mă văd cu mulți oameni şi 
se întâmplă multe, Harry. Că am pomenit de asta... 

— N-ai timp acum? 

Harry privi în jur, prin barul pustiu. 


— Înainte să se întâmple, Harry, trebuie să fii ocupat. 
Pregătirea e totul. Te opreşte de la improvizații. Un plan bun 
nu aduce decât avantaje. Tu ai? 

— Ce anume? Un plan? 

— Gândeşte-te, Harry. Aduce recompense. Acum, dacă ne 
scuzi... 

Când văzură uşa de la intrare închizându-se în urma lui 
Harry, Oystein privi automat în jur - în van - după paharul 
gol lăsat de Harry. 

— Probabil că e disperat, zise Ringdal, dând din cap către 
ziarul din fața lui Oystein. Scrie acolo că poliția n-are nicio 
noutate. Şi toată lumea ştie ce fac ăştia atunci. 

— Ce fac? întrebă Oystein, încetând să mai caute 
paharul. 

— Revin la vechile direcții de anchetă. Cele pe care le-au 
eliminat deja. 

Oystein avu nevoie de o vreme ca să înțeleagă ce voise 
Ringdal să spună. Harry nu era disperat pentru că poliția 
nu avea niciun rezultat. Harry era disperat pentru că poliția 
avea să reia vechile direcții de anchetă. Cum ar fi fost alibiul 
lui Harry. 

Laboratorul unității de analiză criminalistică din Bryn era 
aproape pustiu. Însă doi bărbaţi stăteau aplecaţi deasupra 
unui ecran de computer din laboratorul de amprente. 

— Se potriveşte, trase Bjorn Holm concluzia, 
îndreptându-se de spate. Aceleaşi imagini precum cele de pe 
paharul în nuanțe de albastru din casa lui Rakel. 

— Ringdal a fost acolo, zise Harry, studiind semnele de pe 
paharul luat din barul Jealousy. 

— Aşa se pare. 

— În afară de oamenii care au venit şi au plecat în 
noaptea crimei, nimeni în afară de Rakel nu a intrat şi nu a 
ieşit din casă timp de câteva săptămâni. Nimeni. 

— Corect. Aşadar tipul ăsta, Ringdal, putea să fi fost 


primul. Cel care a sosit mai devreme în acea noapte, după 
care a plecat. 

Harry încuviință. 

— Bineînţeles, i-ar fi putut face o vizită neanunţțată, putea 
bea un pahar cu apă în vreme ce o întreba pe Rakel dacă nu 
vrea să continue munca pentru Jealousy. Ea a refuzat şi el a 
plecat. Chestiile astea se potrivesc cu înregistrările. Nu se 
potrivesc spusele lui Ringdal că nu-şi aminteşte. Bineînţeles 
că îți aminteşti dacă ai vizitat o femeie într-un loc despre 
care afli două zile mai târziu, din ziar, că a fost locul unei 
crime, la doar câteva ore distanță după ce tu ai fost acolo. 

— Poate că minte fiindcă nu vrea să devină suspect. Dacă 
a fost singur cu Rakel în noaptea crimei are, evident, multe 
de explicat. Şi chiar dacă se ştie nevinovat, poate că e 
conştient că n-o poate dovedi şi riscă să fie arestat şi să 
devină subiectul unei atenţii nedorite din partea mass- 
mediei. Va trebui să-l confrunți cu dovezile şi să vezi cum 
stă cu memoria. 

— Mhm. În afară de cazul în care, poate, ar trebui să ne 
păstrăm atuurile ascunse până ce vom şti mai multe. 

— Nu noi, Harry. Asta e povestea ta. Ca şi Ringdal, 
strategia mea este să nu fiu implicat. 

— Se pare că tu gândeşti că e nevinovat. 

— Las chestia cu gândirea în seama ta. Eu sunt în 
concediu de paternitate şi mi-ar plăcea să am o slujbă la 
care să revin după aceea. 

Harry încuviință. 

— Ai dreptate, e dovadă de mare egoism din partea mea 
să mă aştept ca oameni care nu-mi datorează nimic să rişte 
totul ca să mă ajute. 

Un scâncet slab se auzi dinspre cărucior. Bjorn se uită la 
ceas, îşi ridică puloverul şi scoase de sub el un biberon. Îi 
spusese lui Harry despre trucul de a ţine biberonul între doi 
colaci de grăsime pe sub un pulover strâmt ca modalitate de 


a-l menține la temperatura corpului. 

— Ah, tocmai mi-am dat seama de care muzician îmi 
aminteşte Ringdal, zise Harry, urmărind copilul cu cele trei 
bucle comic de mari de păr blond cum sugea şi mesteca 
tetina. Paul Simon. 

— Paul Frederic Simon? exclamă Bjorn. Tocmai ţi-ai dat 
seama? 

— Datorită bebeluşului. Arată ca Art Garfunkel. 

Harry se aştepta ca Bjorn să-şi ridice privirea şi să spună 
ceva despre o insultă, însă el rămase acolo, cu capul plecat, 
concentrat pe hrănirea bebeluşului. Poate că se gândea 
unde să-l încadreze pe Art Garfunkel pe scara lui de gusturi 
muzicale. 

— Mersi din nou, Bjoni, zise Harry încheindu-şi haina. Ar 
fi mai bine să o iau din loc. 

— Chestia aia pe care ai spus-o cum că eu nu-ți datorez 
nimic, rosti BjOrn, fără să-şi ridice privirea. Nu e adevărată. 

— Nu ştiu cum ar putea fi. 

— Dacă n-ai fi fost tu, n-aş fi cunoscut-o niciodată pe 
Katrine. 

— Ba ai fi cunoscut-o. 

— Tu ai fost cel care ai îndrumat-o în brațele mele. Ea a 
văzut ce s-a întâmplat cu relaţiile în care ai fost implicat, 
aşa că ai ajuns să reprezinţi tot ce nu-şi dorea de la un 
bărbat. Iar eu eram opusul tău. Aşa că, într-un fel, ai fost 
pețitorul meu, Harry. 

Bjorn îşi ridică privirea, cu un zâmbet larg pe chip şi ochii 
umezi. 

— Oh, la dracul zise Harry. Acum vorbeşte faimoasa 
sensibilitate paternă din tine? 

— Probabil, răspunse Bjorn râzând şi ştergându-şi ochii 
cu dosul palmei. Deci ce-o să faci acum? Mă refer la 
Ringdal. 

— Ai spus că nu vrei să fii implicat. 


— Corect. Nu vreau să ştiu. 

— Deci ar fi mai bine să o şterg de aici înainte să fie doi 
oameni care plâng. 

Harry se uită la ceas. 

— Voi doi, evident. 

Pe drumul spre maşină, Harry o sună pe Kaja. 

— Peter Ringdal. Vezi ce poţi afla despre el. 

La ora 19 era deja întuneric afară şi ploaia invizibilă şi 
tăcută de seară se aşeza ca o pânză rece de păianjen pe fața 
lui Harry în timp ce străbătea aleea de pietriş până la casa 
Kajei. 

— Avem o pistă, rosti el la telefon. Deşi nu sunt sigur că 
merită să fie numită aşa. 

— La cine te referi prin „avem”? întrebă Oleg. 

— Nu ţi-am spus? 

Oleg nu răspunse. 

— Kaja Solness, zise Harry. O fostă colegă. 

— Voi doi sunteți... 

— Nu. Nimic de genul ăsta. Nimic... 

— Nimic din ce trebuie să ştiu? completă Oleg propoziția. 

— Nu, nu cred. 

— Bine. 

O pauză. 

— Crezi că o să-l găseşti? 

— Nu ştiu, Oleg. 

— Dar tu ştii ce am eu nevoie să aud. 

— Mhm. Probabil că o să-l găsim. 

Oleg oftă din rărunchi. 

— Bine. Vorbim în curând. 

Harry o găsi pe Kaja pe canapeaua din living, cu laptopul 
pe genunchi şi telefonul pe măsuţa de cafea. Descoperise 
următoarele: Peter Ringdal avea 46 de ani, era de două ori 
divorțat, nu avea copii, nu avea un statut clar privind 
relațiile, dar locuia singur într-o casă din Kjelsâs. Avea o 


carieră variată. Studiase economia la Şcoala Norvegiană de 
Afaceri şi lansase odinioară un nou concept de transport. 

— Am găsit două interviuri cu el, ambele în Finansavisen, 
zise Kaja. În primul, din 2004, căuta investitori pentru ceea 
ce el pretindea că avea să revoluționeze modul în care 
gândim transporturile individuale. Titlul era Ucigaşul 
maşinii personale. Kaja bătu cu degetul în laptop. Uite. Un 
citat din Ringdal: „Astăzi, unul sau doi oameni circulă în 
vehicule care cântăresc o tonă, pe drumuri care au nevoie 
de mult spațiu şi multă mentenanţă pentru gestionarea 
traficului. Cantitatea de energie necesară pentru a rula 
aceste maşini, cu cauciucurile lor mari, pe asfalt dur, este 
rizibilă dacă ne gândim la alternativele disponibile, în plus, e 
vorba şi de resursele consumate prin fabricarea acestor 
maşinării supradimensionate. Însă nu acesta e cel mai mare 
cost pentru omenire în cazul transporturilor individuale de 
acum. Ci timpul. 

Pierderile de timp înregistrate când un potenţial 
contributor la societate trebuie să petreacă zilnic patru ore 
concentrându-se exclusiv pe manevrarea maşinii sale 
private prin traficul de tip Los Angeles. Aici e vorba nu doar 
de folosirea inutilă a unui sfert din viaţa unei persoane, ci şi 
de o pierdere la nivel de PIB, care doar în acest oraş ar fi 
suficientă pentru a finanța o nouă călătorie pe Lună - în 
fiecare an!” 

Harry îşi plimbă arătătorul peste căptuşeala uzată a 
brațului scaunului pe care se aşezase. 

— Mhm. Care-i alternativa? 

— Conform lui Ringdal, şiruri de maşini mici, în care să 
intre unul sau doi oameni, asemănătoare cabinelor trase de 
cablu. Sunt parcate pe platforme la fiecare colț de stradă, ca 
bicicletele. Intri în ele, îți tastezi codul personal şi unde vrei 
să mergi. Cardul tău de debit este taxat cu o valoare mică 
per kilometru, iar un sistem computerizat trimite maşinile 


astea, accelerându-le treptat până la 200 de kilometri pe 
oră, chiar şi în centrul unui oraş ca Los Angeles. Asta în 
timp ce tu îți vezi de muncă, citit, urmărit televizorul, fără 
să acorzi atenţie virajelor. Sau virajului, deoarece în cele mai 
multe călătorii ar fi unul singur. Fără semafoare, fără 
ambuteiaj, ar fi ca nişte electroni care circulă printr-un 
sistem computerizat fără să se ciocnească vreodată. lar pe 
sub ele, şoselele sunt eliberate pentru uzul pietonilor, 
cicliştilor, skateboarderilor. 

— Cum rămâne cu transportul greu? 

— Tot ce e prea greu pentru aceste cabine e cărat în 
camioane care trebuie să circule cu viteza melcului prin 
oraşe, în intervale alocate noaptea sau dimineața devreme. 

— Pare scump, din cauză că e nevoie de construirea de 
astfel de vehicule şi de şosele adaptate. 

— Conform lui Ringdal, cabinele şi şinele aferente ar costa 
între 5% şi 10% din cât costă o şosea nouă acum. La fel e în 
cazul mentenanţei. De fapt, tranziția către astfel de cabine 
ghidate pe şine s-ar amortiza în mai puţin de zece ani din 
simpla reducere a costurilor de mentenanţă rutieră. Pe 
lângă asta, ar exista economia la nivel uman şi financiar 
dată de numărul redus de accidente. lar ținta este lipsa 
totală a accidentelor rutiere. 

— Mhm. Pare de bun-simt în oraşe, dar în afara lor... 

— Costurile construirii de astfel de vehicule interurbane 
ar reprezenta o cincime din costul unui drum forestier 
obişnuit. 

Harry îi zâmbi şmechereşte. 

— Se pare că îţi place ideea. 

Kaja râse. 

— Dacă aş fi avut bani în 2004, aş fi investit în ea. 

— Şi? 

— Şi i-aş fi pierdut. Al doilea interviu cu Ringdal e din 
2009 şi are titlul „Centura neagră falimentată”. Investitorii 


au pierdut totul şi sunt furioşi pe Ringdal. El susține că el 
este victima şi că oameni lipsiți de viziune de viitor au 
distrus lucrurile, oprind finanțarea. Ştiai că el a fost 
campion norvegian la judo? 

— Mhm. 

— De fapt, spune ceva amuzant... 

Kaja merse în josul paginii şi citi cu voce tare şi amuzată: 

— „Aşa-numita elită financiară este o gaşcă de paraziți 
care cred că e nevoie de inteligență ca să te îmbogățeşti într- 
o țară care a cunoscut 50 de ani succesivi de creştere. De 
fapt, singurul lucru de care ai nevoie este complexul de 
inferioritate, dorința de a risca banii altora şi să fii născut 
după 1960. Aşa-numita elită financiară este doar o 
adunătură de găini oarbe într-un siloz cu porumb, iar 
Norvegia este paradisul mediocrităţii”. Tari cuvinte. Şi nu se 
opreşte aici, are şi o teorie a conspirației. 

Harry urmări aburul ridicându-se din cana aflată pe 
masă, în fața ei. Asta însemna cafea proaspătă la bucătărie. 

— Să auzim. 

— „O astfel de dezvoltare este inevitabilă, cine are cel mai 
mult de pierdut de pe urma ei?” 

— Pe mine mă întrebi? 

— Citesc din interviu. 

— Mai bine ţi-ai folosi vocea amuzată, atunci. 

Kaja îi aruncă o privire de avertisment. 

Harry oftă. 

— Fabricanți de maşini? Constructori de şosele? 
Companii petroliere? 

Kaja îşi drese glasul şi se uită înapoi la ecran: 

— „La fel ca marii fabricanți de arme, companiile 
producătoare de maşini sunt jucători extrem de puternici, 
care trăiesc sau mor de pe urma transportului privat. Aşa că 
ele se luptă cu disperare împotriva dezvoltării pretinzând că 
sunt deschizători de drumuri. Dar când încearcă să 


convingă lumea că maşinile autonome reprezintă soluția, 
bineînţeles că n-o fac fiindcă vor soluţii mai bune de 
transport, ci pentru că vor să încetinească lucrurile cât se 
poate de mult şi să continue să producă monştri de o tonă, 
chiar dacă ştiu că asta nu e în beneficiul lumii şi că 
epuizează resursele ei limitate. Şi încearcă să anihileze orice 
alte inițiative folosind tot ce au la dispoziție. Au vrut să 
pună laba pe mine din prima zi. N-au reuşit să mă anihileze, 
dar în mod evident au reuşit să-mi sperie investitorii”. 

Kaja îşi ridică privirea. 

— Şi după asta? întrebă Harry. 

— Nu mai e prea mult. Un articol scurt în 2016, tot în 
Finansavisen, despre Peter Ringdal, norvegianul care vrea să 
calce pe urmele lui Elon Musk şi care conduce acum o mică 
tutungerie în Hellerud, dar care odinioară a visat castele în 
Spania care n-au durat mult, în ciuda faptului că experții de 
la Institutul Economic al Transporturilor au lăudat inițiativa 
ca fiind cea mai valoroasă pentru viitorul transporturilor 
personale, mai ales în oraşe. 

— Cazier judiciar? 

— O plângere pentru că a bătut un tip când lucra ca 
bodyguard în studenţie şi o alta pentru şofat neglijent, tot în 
studenție. N-a fost condamnat în niciuna dintre situații. Dar 
am găsit altceva. Un caz abandonat de persoană dispărută. 

— Da? 

— A doua fostă soție, Andrea Klicikova, a fost raportată ca 
dispărută anul trecut. Din cauza abandonării cazului, 
dosarul a fost şters, dar am găsit o copie a unui e-mail din 
partea prietenei norvegiene care a raportat dispariția 
Andreei. Femeia scria că Andrea îi spusese, înainte de a-l 
părăsi pe Ringdal, că acesta o amenințase de câteva ori cu 
un cuțit când ea îl criticase în privința falimentului. Am 
găsit numărul prietenei şi am vorbit cu ea. Spune că poliția 
a discutat cu Ringdal, însă după aceea a primit un e-mail 


din Rusia, de la 

Andrea, în care aceasta îşi cerea scuze că nu o anunţase 
de plecarea ei bruscă. Cum Andrea era cetățean rus, 
chestiunea a fost pasată poliției ruse. 

— Şi? 

— E de presupus că Andrea a fost găsită, căci nu mai 
există nimic despre ea în fişierele poliției. 

Harry se ridică şi porni spre bucătărie. 

— Cum se face că ai acces la fişierele poliției? Cei de la 1T 
au uitat să-ți anuleze accesul? întrebă el. 

— Nu, dar mai am cardul de acces şi tu mi-ai spus 
numele de utilizator şi parola prietenului tău. 

— Chiar aşa? 

— BH100 şi HW1953. Ai uitat? 

S-a dus, îşi zise Harry luând o cană din dulapul din 
bucătărie şi turnându-şi nişte cafea din cafetieră. Stâle 
Aune îl avertizase în privința Sindromului Wernicke- 
Korsakoff, care apărea când alcoolicii îşi pierdeau, lent dar 
sigur, capacitatea de a-şi aminti lucruri. Bine măcar că 
ținea minte numele Wernicke şi Korsakoff. În plus, cu greu 
uita lucruri pe care le făcuse treaz. Însă mai erau acele 
pauze rare şi totale, precum golul de memorie din noaptea 
crimei. Parole. 

Se uită la pozele care atârnau pe perete între dulap şi 
blatul de lucru. 

O fotografie estompată cu un băiat şi o fată pe bancheta 
din spate a unei maşini. Dinţii ascuțiți ai Kajei zâmbeau 
fotografului, băiatul o înconjurase cu brațul, probabil că era 
fratele ei mai mare, Even. O altă poză o arăta pe Kaja cu o 
femeie cu păr închis la culoare şi cu un cap mai scundă ca 
ea. Kaja era îmbrăcată cu tricou şi pantaloni kaki, cealaltă 
femeie era în rochie occidentală cu un hijab pe cap, iar în 
spatele lor se vedea un peisaj deşertic. 

Pe solul din fața lor se vedea umbra unui aparat foto pe 


trepied, dar nu se vedea nici urmă de fotograf. Fotografie 
făcută prin utilizarea unui cronometru temporizator. Era 
doar o poză, dar ceva din felul în care stăteau ele două, atât 
de apropiate, îi sugeră lui Harry aceeaşi impresie ca în cazul 
fotografiei făcute în maşină. Intimitate. 

Harry trecu la o poză cu un bărbat înalt şi blond îmbrăcat 
în haine de in, stând la o masă de restaurant cu un pahar 
de whisky în față şi cu o țigară atârnând într-o mână. Privire 
jucăuşă, încrezătoare, ochi ce nu erau concentrați asupra 
aparatului foto, ci puțin mai sus de el. Harry se gândi la 
elvețian, cel din versiunea dură a Crucii Roşii. A patra poză 
era cu el, Rakel şi Oleg. Aceeaşi poză cu aceea pe care Harry 
o avea în apartamentul lui. Habar n-avea cum făcuse Kaja 
rost de ea. Versiunea ei nu era la fel de contrastantă ca a 
lui, zonele întunecate la culoare erau mai întunecate şi într- 
o parte a pozei se vedea o reflexie, ca şi cum era vorba de o 
poză a unei poze. În mod clar ea putuse s-o facă în scurtul 
răgaz cât fuseseră împreună, dacă ceea ce fusese între ei doi 
se putea numi „împreună”. Fuseseră doi oameni care se 
ghemuiseră unul lângă celălalt pentru un pic de căldură în 
cursul nopții de iarnă, căutând adăpost din calea furtunii. 
Iar când furtuna se domolise, el se ridicase şi plecase către 
zone mai calde. 

De ce şi-ar pune cineva instantanee de viață pe peretele 
bucătăriei? Pentru că nu dorea să uite sau pentru că 
băutura şi trecerea timpului estompaseră culorile şi 
definițiile din amintiri? Fotografiile însemnau înregistrări 
mai bune, mai fidele. Oare de-aceea el n-avea fotografii, în 
afară de una singură? Prefera să uite? 

Harry luă o gură de cafea. 

Nu, fotografiile nu erau mai fidele. Pozele pe care alegeai 
să le atârni pe pereți erau fragmente smulse din viață, aşa 
cum îți doreai tu să fi fost viața. Fotografiile dezvăluiau mai 
multe despre persoana care le atârna decât despre 


conținutul lor. lar dacă le citeai corect, îți puteau spune mai 
multe decât orice interviu. Tăieturile de ziar de pe peretele 
cabanei lui Bohr. Armele. Poza băiatului cu chitara 
Rickenbacker de pe peretele dormitorului fetei din Borggata. 
Pantofii de sport. Garderoba unică a tatălui. 

Trebuia să intre în casa lui Peter Ringdal. Să-i citească 
pereţii. Să citească acolo despre individul care era furios pe 
investitorii lui pentru că nu-l susținuseră mai mult. 
Individul care îşi amenințase soția cu un cuțit deoarece ea îl 
criticase. 

— A treia categorie, rosti el cu voce tare cât se studia pe 
sine, pe Rakel şi pe Oleg în poză. 

Fuseseră fericiți. Era adevărat, nu? 

— A treia categorie? se miră Kaja. 

— Categoriile de ucigaşi. 

— Care era a treia? 

Harry se duse cu cana cu cafea în cadrul uşii şi se sprijini 
de el. 

— Cei care urăsc. Cei care nu suportă criticile şi îşi 
îndreaptă furia contra oamenilor cărora le poartă ranchiună. 

Ea stătea cu picioarele ghemuite sub ea, cu cana într-o 
mână, dându-şi părul de pe față cu cealaltă. Harry fu din 
nou uimit cât era de frumoasă. 

— La ce te gândeşti? întrebă ea. 

La Rakel, îşi zise Harry în gând. 

— La o spargere, răspunse el. 

Oystein Eikeland ducea o viață simplă. Se scula din pat. 
Sau nu. Dacă se scula, se ducea de la apartamentul lui din 
Toyen până la chioşcul lui Aii Stian. Dacă era închis, 
însemna că era duminică şi atunci verifica automat primul 
lucru care i se ivea în memoria pe termen lung: lista cu 
meciuri a clubului de fotbal Vâlerenga, îşi aranjase să-şi ia 
liber de la lucru în fiecare duminică în care echipa juca meci 
acasă. Dacă Vâlerenga nu juca pe noul ei stadion din Valle- 


Hovin în acea zi, se ducea acasă şi se mai întindea pe pat o 
jumătate de oră înainte de deschiderea barului Jealousy. 
Dar dacă era o zi de lucru, îşi lua o cană cu cafea de la Aii 
Stian, care se trăgea dintr-un tată pakistanez şi o mamă 
norvegiană şi care avea - cum îi sugera şi numele — rădăcini 
adânci în fiecare dintre cele două culturi. Într-un an, Ziua 
Naţională a Norvegiei, 17 mai, căzuse într-o vineri, iar Stian 
stătuse în genunchi pe covoraşul lui de rugăciuni în 
moscheea locală, îmbrăcat în costum național. 

După ce răsfoia ziarele lui Aii Stian şi discutau cele mai 
importante articole, punând apoi ziarele la loc pe raft, 
Oystein se ducea la o cafenea unde se întâlnea cu Eli, o 
femeie mai în vârstă, supraponderală, care era extrem de 
mulțumită să-i cumpere micul-dejun în schimbul unei 
conversații. Sau al unui monolog adresat ei, căci femeia n- 
avea prea multe de spus, se mulțumea să zâmbească şi să 
dea din cap indiferent care era subiectul. Iar Oystein nu se 
simțea nici pe departe vinovat. Ea îi aprecia compania, iar 
această apreciere merita un pahar cu lapte şi un rulou. 

După aceea, Oystein o lua pe jos din Toyen către barul 
Jealousy din Griinerlokka, iar cu asta se terminau exercițiile 
pentru acea zi. Chiar dacă totul dura nu mai mult de 20 de 
minute, uneori el decidea că efortul merita un pahar cu 
bere. Nu unul mare, dar el era fericit să-şi toarne singur 
unul. Şi asta era în regulă pentru el, căci nu avusese mereu 
parte de aşa ceva. Să aibă o slujbă sigură îi făcea bine. 
Chiar dacă nu-l plăcea pe Ringdal, noul lui şef, slujba îi 
plăcea şi voia să şi-o păstreze. Aşa cum voia să-şi mențină 
viața simplă. Pe cale de consecință, acum era profund 
nefericit de conversaţia telefonică pe care o avea cu Harry. 

— Nu, Harry, zise el. 

Stătea în camera din spatele barului, cu telefonul lipit de 
ureche şi un deget înfipt în cealaltă ureche pentru a-l bloca 
pe Peter Gabriel, care cânta The Carpet Crawlers în tot 


barul, unde Ringdal şi noua angajată serveau în aglomeraţia 
de la începutul serii. 

— Nu o să fur cheile lui Ringdal. 

— Nu să le furi, zise Harry. Să le împrumuți. 

— Bine, să le împrumut. Aşa ai zis şi când aveam 17 ani 
şi ai furat maşina aia în Oppsal. 

— Tu ai spus asta, Oystein. Şi era maşina tatălui lui 
Tresko. lar totul a ieşit bine, dacă îți aminteşti. 

— Bine? Noi am scăpat, dar Tresko a fost pedepsit două 
luni. 

— Cum am zis, bine. 

— Ldiotule! 

— Le ţine în buzunarul hainei, le auzi când îşi agaţă 
haina în cuier. 

Oystein se uită la vechea geacă Cătălină care atârna în 
cuier chiar în faţa lui. În anii 1980, aceste geci scurte şi 
prea scumpe din bumbac reprezentaseră uniforma tinerilor 
social-democraţi din Oslo. În alte părți ale lumii fuseseră 
adoptate de artiştii graffiti. Însă Oystein se trezi gândindu-se 
la Paul Newman. La felul cum unii erau în stare să facă cel 
mai insipid articol vestimentar să arate atât de bine pe ei, 
încât restul lumii trebuia pur şi simplu să şi-l procure. Asta 
chiar dacă te gândeai deja la dezamăgirea care avea să te 
încerce când te priveai în oglindă. 

— Pentru ce vrei cheile? 

— Vreau doar să arunc o privire prin casa lui, zise Harry. 

— Crezi că el a ucis-o pe Rakel? 

— Nu te gândi la asta. 

— Nu, pentru că e uşor să o faci, gemu Oystein. Bun, 
dacă am fost suficient de prost să accept, mie ce-mi iese? 

— Satisfacția de a şti că i-ai făcut o favoare celui mai bun 
şi singurului tău prieten. 

— Şi ajutor de şomaj când proprietarul Jealousy va 
ajunge în pârnaie. 


— Bine. Spune-i că duci gunoiul afară şi întâlneşte-te cu 
mine în curtea din spate la ora 21. Asta înseamnă peste... 
şase minute. 

— Ştii că e o idee foarte proastă, nu, Harry? 

— Lasă-mă pe mine să mă gândesc la asta. Bun, m-am 
gândit. Şi ai dreptate. O idee cu adevărat proastă. 

Oystein închise şi îi spuse lui Ringdal că îşi lua o pauză 
de ţigară. leşi pe uşa din spate, se opri printre maşinile 
parcate şi tomberoanele de gunoi, îşi aprinse o ţigară şi 
medită asupra aceloraşi mistere eterne: cum se făcea că, cu 
cât Vâlerenga cumpăra jucători mai scumpi, cu atât 
creşteau şansele echipei să lupte pentru evitarea 
retrogradării, în loc să se întreacă pentru cupe? Şi cum se 
făcea că, cu cât îi cerea Harry să facă lucruri mai 
înfricoşătoare, cu atât creşteau şansele ca el să spună da? 
Oystein zgâlțâi şirul de chei pe care îl scosese din geaca 
Cătălină şi îl vâri în buzunar, gândindu-se la ultimele 
cuvinte ale lui Harry: O idee cu adevărat proastă. Dar e 
singura pe care o am. 

Harry avu nevoie de mai puţin de zece minute ca să 
ajungă cu maşina din Griinerlokka, prin Storo, în Kjelsâs. 
Parcă Fordul Escort pe una dintre străzile laterale de lângă 
Grefsenveien, o stradă numită după o planetă, şi porni pe 
jos către altă stradă numită după altă planetă. Burniţa se 
întețise şi străzile întunecate erau pustii. Un câine începu să 
latre de la un balcon când Harry se apropie de casa în care 
locuia Peter Ringdal. Kaja descoperise adresa lui în registrul 
populaţiei. Harry îşi ridică gulerul de la haină, intră pe 
poartă şi urcă aleea asfaltată către casa vopsită în albastru, 
formată dintr-o secțiune tradițională rectangulară şi o altă 
zonă în formă de iglu. Harry nu ştia dacă în acel cartier 


fusese luată decizia colectivă de a folosi spațiul cosmic drept 
temă pentru amenajarea spaţiilor, dar în grădină se afla o 
sculptură care arăta ca un satelit. Harry presupuse că ar fi 
trebuit să arate ca şi cum plutea în jurul zonei albastre în 
formă de dom a casei: Pământul. Acasă. 

Impresia era întărită de fereastra în formă de semilună 
din uşa frontală. Nu se vedea niciun sticker de avertizare că 
acea casă avea alarmă. Harry sună la sonerie. Dacă îi 
răspundea cineva, ar fi spus că se rătăcise şi ar fi cerut 
îndrumări către strada unde era parcată maşina lui. Niciun 
răspuns. Băgă cheia în broască şi o răsuci. Deschise uşa şi 
intră în holul întunecat. 

Primul care îl izbi fu mirosul. Indicând că nu era nimeni 
înăuntru. Toate casele în care fusese Harry aveau un miros: 
haine, sudoare, vopsea, mâncare, săpun sau altceva. Însă 
intrarea în acea casă din şuvoiul de mirosuri de afară îi 
dădea aceeaşi senzație ca atunci când plecai din cele mai 
multe case: mirosurile încetau. 

Nu exista yală, aşa că broasca trebuia răsucită din 
interior pentru în cuiere a uşii. Aprinse lanterna telefonului 
mobil, pe care o plimbă apoi peste pereţii din hol, care se 
întindeau ca o axă prin centrul casei. Pereţii erau plini de 
fotografii artistice şi tablouri achiziționate, în opinia lui 
Harry, cu un gust autentic. La fel se întâmpla cu mâncarea: 
Harry nu putea găti, nu putea alcătui nici măcar un meniu 
decent de trei feluri când stătea într-un restaurant cu o listă 
bogată în brațe, însă avea bunul-simț de a recunoaşte o 
comandă bună când o urmărea pe Rakel zâmbind şi 
spunându-i cu discreție ospătarului ce dorea, iar atunci o 
copia fără să se simtă deloc stingherit. 

Se vedea un dulap cu sertare chiar după uşă. Harry 
deschise sertarul de sus. Mănuşi şi eşarfe. Îl încercă pe 
următorul. Chei. Baterii. O lanternă. O revistă de judo. O 
cutie cu gloanțe. Harry o ridică pe cea din urmă. Gloanţe de 


9 mm. Ringdal avea un pistol undeva. Puse cutia înapoi şi 
vru să închidă sertarul, când observă ceva. Mirosul nu mai 
lipsea; un iz aproape imperceptibil se înălța din sertar. 

Un iz de pădure încălzită de soare. 

Mută revista de judo. 

Sub ea se găsea o eşarfă din mătase roşie. Rămase 
încremenit câteva clipe. Apoi luă eşarfa şi o duse la față, 
inhalându-i mirosul. Nu încăpea nicio îndoială. Era eşarfa 
ei, a lui Rakel. 

Harry rămase câteva secunde pe loc ca să-şi vină în fire. 
Se gândi un pic, apoi strecură eşarfa înapoi sub revistă, 
închise sertarul şi merse mai departe de-a lungul holului. 

În loc de a intra în ceea ce presupunea că e livingul, o luă 
pe scară în sus. Un alt coridor. Deschise o uşă. Baie. 
Observând că nu existau ferestre, astfel ca interiorul să fie 
vizibil din afară, aprinse lumina. Atunci se gândi că, dacă 
Ringdal instalase unul dintre acele monitoare noi de 
consum electric şi dacă era adevărat ce-i spusese angajatul 
de la Hafslund, se putea vedea dacă fusese cineva în casă 
prin verificarea aparatului şi constatarea unui consum de 
electricitate crescut puțin chiar înainte de ora 21:30. Harry 
verifică raftul de sub oglindă şi dulăpiorul din baie. 
Obiectele obişnuite de care avea nevoie un bărbat. Fără 
pastile şi poțiuni interesante. 

La fel era în dormitor. Un pat făcut cu grijă. Fără schelete 
în dulapuri. În mod clar lumina de la telefon consuma multă 
energie, căci Harry văzu că bateria scăzuse deja alarmant de 
rapid. Se grăbi. Un birou. 

Puțin folosit, părea aproape abandonat. Cobori în living. 
Bucătăria. Casa era tăcută, nu-i spunea nimic. 

Găsi o uşă care ducea spre pivniță. Bateria telefonului 
muri când el era pe punctul de a cobori pe scara îngustă. 
Din afara casei nu văzuse nicio fereastră de subsol care să 
dea spre drum. Aprinse lumina de pe scară şi începu să 


coboare. 

Nu găsi nici acolo ceva care să-i vorbească. Un congelator, 
două perechi de schiuri, cutii de vopsea, nişte frânghie în 
alb şi albastru, bocanci de cățărare pe munte uzați, o cutie 
de scule sub o fereastră astupată, la fel cum era în casa lui 
Rakel, cu fața spre partea din spate a clădirii. Patru boxe 
separate de pereţi. Casa fusese probabil semidetaşată pe 
vremuri, cu zona de iglu şi aceea mai convențională drept 
clădiri separate. Ca atare, de ce existau zăvoare numerice pe 
uşile boxelor, dacă acolo locuia o singură persoană? Harry 
privi prin mulțimea de cabluri către partea de sus a unei 
boxe. Goală. La fel era cu alte două boxe. Însă ultima avea o 
încuietoare numerică. 

Acolo era. 

Primele trei boxe erau încuiate şi vizibil goale, ca să 
păcălească un intrus să creadă că şi a patra era la fel. 

Harry se gândi. Nu ezita, îşi lua doar un răgaz, ca să se 
gândească la consecințe, cântărind avantajul de a descoperi 
ceva contra dezavantajului descoperirii pătrunderii ilegale în 
casă, ceea ce însemna că orice ar fi descoperit el nu putea fi 
folosit ca probă. De cutia de scule văzuse atârnând o rangă. 
Ajunse la o concluzie, se întoarse la cutia cu scule, luă de 
acolo o şurubelniţă şi se întoarse la uşă. Avu nevoie de trei 
minute ca să scoată şuruburile de la balamalele uşii. Ridică 
uşa şi o dădu într-o parte. Probabil că lumina dinăuntru era 
conectată la comutatorul din capul scărilor, căci boxa era 
luminată. Un birou. Privirea lui Harry cercetă biroul şi 
computerul, rafturile cu dosare şi cărți. Se opri la poza 
fixată pe peretele gol şi cenuşiu de deasupra biroului cu o 
bucată de bandă adezivă roşie. O poză în alb şi negru. Poate 
că fusese realizată cu ajutorul unui flash, motiv pentru care 
se vedea bine contrastul dintre luciul alb al pielii şi 
întunecimea sângelui şi a umbrelor, ca un desen în 
cerneală. Însă desenul arăta fața ei ovală, ochii lipsiți de 


viață, trupul mort şi mutilat. Harry închise ochii. Iar acolo, 
pe pielea roşie dinăuntrul pleoapelor, o văzu din nou. 
Întipărită, ca arsă cu un fier. Faţa lui Rakel, sângele de pe 
podea. Simţea totul ca pe un cuţit înfipt în piept cu o 
asemenea forță încât se dădu înapoi câțiva paşi. 

— Ce-ai spus? strigă Oystein Eikeland peste muzica lui 
David Bowie, uitându-se la şeful lui. 

— Am spus că voi doi singuri vă descurcațţi! strigă 
Ringdal, punându-şi mâna pe dosul uşii de la camera din 
spate şi dându-şi jos geaca. 

— D-dar... se bâlbâi Oystein. Ea e abia la început! 

— Şi ne-a dovedit deja că a mai lucrat la bar, zise Ringdal, 
dând din cap înspre fata care turna bere simultan în două 
pahare cât sporovăia cu un client. 

— Unde te duci? întrebă Oystein. 

— Acasă, răspunse Ringdal. De ce? 

— Atât de devreme? îngăimă disperat Oystein. 

Ringdal râse. 

— Cam ăsta e rostul angajării altor persoane, Eikeland, 
zise el încheindu-şi fermoarul la geacă şi scoțându-şi cheile 
de la maşină din buzunarul pantalonilor. Ne vedem mâine. 

— Stai aşa! 

Ringdal ridică o sprânceană. 

— Da? 

Oystein rămase pe loc, scărpinându-şi cu putere dosul 
mâinii şi încercând să gândească rapid, ceea ce nu era unul 
dintre punctele lui forte. 

— Eu... eu mă întrebam dacă aş putea pleca eu mai 
devreme în seara asta. Doar de data asta. 

— Pentru ce? 

— Pentru că... gaşca încearcă nişte cântece noi în seara 
asta. 

— Clubul de suporteri Vâlerenga? 

— Ăă, da. 


— Se descurcă şi fără tine. 

— Să se descurce? Am putea retrograda! 

— După doar două meciuri? Mă îndoiesc. Mai vorbim pe 
tema asta în octombrie. 

Ringdal zâmbi străbătând camera din spate către uşă. 

După care dispăru. 

Oystein îşi scoase telefonul, se sprijini de partea 
interioară a barului şi îl sună pe Harry. 

După două apeluri răspunse o voce de femeie. 

Persoana apelată are telefonul închis... 

— Nu! exclamă Oystein, încheind apelul şi încercând din 
nou. 

Trei apeluri de această dată. Însă aceeaşi voce feminină şi 
acelaşi mesaj. Oystein încercă pentru a treia oară şi avu 
impresia că detectează o notă de iritare în vocea femeii de 
această dată. 

Tastă un mesaj text. 

— Oyvind! 

O voce de femeie. În mod clar iritată. Noua fată de la bar 
prepara un cocktail cât îi arăta din cap înspre coada de 
clienți însetați şi nerăbdători din spatele lui. 

— Oystein, o corectă el încetişor înainte de a se întoarce şi 
de a se uita urât la o tânără care comandase o bere cu un 
oftat resemnat şi disprețuitor. 

Mâna lui Oystein tremura atât de tare încât vărsă 
băutura, aşa că şterse paharul şi îl puse pe tejsheaua 
barului cât se uita la ceas. Kjelsâs? Iadul avea să se 
dezlănțuie peste zece minute. Harry închis şi el rămas fără 
slujbă. 

La dracu’ cu Harry, idiotul naibii! Tânăra încercase 
evident să îi spună ceva, căci se aplecă în față şi îi strigă în 
ureche: 

— Am spus un pahar mic, nemernicule, nu o halbă de 
juma, de litru! 


Din difuzoare bubuia melodia Suffragette City. 

Harry stătea în fața pozei. Absorbea detaliile. Femeia 
zăcea în portbagajul unei maşini. Acum, că se afla mai 
aproape, putea vedea două lucruri. Femeia nu era Rakel, ci 
o femeie mai tânără cu acelaşi ten şi trăsături faciale ca ale 
lui Rakel. Iar ceea ce îl determinase inițial să creadă că era 
vorba de un desen, şi nu de o fotografie era faptul că existau 
câteva elemente nefireşti la corpul femeii. Avea protuberanţe 
acolo unde nu trebuia, ca şi cum artistul nu ar fi avut habar 
de anatomie. Trupul nu era doar mort, era zdrobit, cu furie 
şi forță, ca şi cum ar fi fost aruncat de pe un munte. 

Nimic din fotografie nu indica locul unde fusese făcută 
sau cine o făcuse. Harry întoarse fotografia fără să scoată 
banda adezivă. Hârtie fotografică lucioasă. Nimic pe spate. 

Se aşeză la birou, care era plin cu desene de cabine mici, 
de două persoane, prinse de şine care se întindeau între 
vehicule tractoare. Într-o cabină cineva folosea un laptop, în 
alta cineva dormea pe un scaun dat pe spate, iar în a treia 
un cuplu în vârstă se săruta. Se vedeau rampe de acces 
pentru persoane la fiecare câteva sute de metri de-a lungul 
străzii, cu cabine goale aşteptând lângă ele. Un alt desen 
arăta o privelişte miniaturală a unei intersecții, şinele 
formând o stea cu patru colțuri. Pe o foaie mare de hârtie se 
vedea o hartă a oraşului Oslo cu o rețea despre care Harry 
presupunea că era rețeaua de şine. 

Deschise  sertarele biroului. Scoase de acolo schițe 
futuriste ale unor maşini cu formă aerodinamică atârnând 
de cabluri sau de şine, desenate în culori strălucitoare, cu 
linii extravagante, cu oameni zâmbitori lângă ele, o viziune 
optimistă a viitorului care îl făcu pe Harry să se gândească 
la reclamele anilor 1960. Unele schițe aveau texte în engleză 
şi japoneză sub ele. Era evident că schițele nu reprezentau 
ideea lui Ringdal, ci doar propuneri legate de ideile lui. Însă 
nu se mai vedeau poze cu cadavre în afara celei prinse pe 


peretele din fața lui. Oare ce însemna, ce îi spuneau pereţii 
de data aceasta? 

Apăsă pe tastatura din fața lui şi ecranul se lumină. Fără 
parolă de acces. Apăsă pe iconița de mesagerie e-mail. Tastă 
adresa lui Rakel în bara de căutare, dar nu primi niciun 
rezultat. Nu era surprinzător, căci toate folderele erau goale. 
Fie nu erau folosite, fie le golea pe parcurs, ceea ce putea 
explica lipsa unei parole de acces la computer. Experții 1T ai 
poliției poate că ar fi reuşit să reconstruiască corespondența 
prin e-mail a lui Ringdal, dar Harry conştientiza că o 
asemenea acțiune devenise tot mai grea în ultimii ani. 

Se uită prin lista de documente şi deschise câteva dintre 
ele. Notificări despre transport. O cerere de extindere a 
orelor de funcționare pentru barul Jealousy. Conturi pe şase 
luni care arătau că barul înregistrase un profit sănătos. 
Nimic interesant. 

Nimic nici pe rafturile de alături, cu dosare despre teoria 
transporturilor, cercetări în dezvoltare urbană, accidente în 
trafic, teoria jocurilor. Văzu o carte uzată. Aşa grâit-a 
Zarathustra, de Friedrich Nietzsche. Când era mai tânăr, 
Harry răsfoise din curiozitate această carte devenită 
legendară, fără să descopere nimic despre Ubermensch sau 
despre ideologia nazistă, ci doar o poveste despre un bătrân 
aflat undeva în munţi care - cu excepţia părţii despre 
Dumnezeu care era mort - spunea chestii complet de 
neînțeles. 

Se uită la ceas. Stătea acolo de jumătate de oră. Fără 
baterie la telefon nu putea face o poză a fetei moarte ca să 
afle cine fusese. Însă nu exista niciun motiv să creadă că 
fotografia şi eşarfa lui Rakel aveau să dispară până când 
aveau să se întoarcă cu un mandat de percheziție. 

Harry se ridică şi ieşi din birou, înşurubă la loc 
balamalele, puse şurubelnița în cutia cu scule, urcă scara, 
stinse lumina şi intră în hol. Auzi câinele vecinului lătrând 


afară. Pe drumul către uşa din față deschise uşa către 
singura încăpere în care nu intrase. O combinaţie de toaletă 
şi cameră de serviciu. Dădu s-o închidă la loc când remarcă 
un pulover alb zăcând pe podeaua de gresie, în maldărul de 
lenjerie murdară şi tricouri din fața maşinii de spălat. 
Puloverul avea o cruce albastră pe piept. Şi picături de ceva 
ce semăna cu sânge. Mai exact: picături de sânge difuze. 
Harry închise ochii. Crucea declanşase ceva în memoria lui. 
Se văzu intrând în barul Jealousy, unde Ringdal stătea în 
spatele tejghelei. Ăsta era puloverul pe care Ringdal îl 
purtase în acea noapte, noaptea când Rakel murise. 

Harry îl pocnise pe Ringdal. Sângeraseră amândoi, însă 
atât de mult? Dacă puloverul era spălat înainte ca acea casă 
să fie cercetată cu mandat, adevărul n-avea să fie aflat. 

Harry ezită o clipă. Câinele se oprise din lătrat. Se aplecă, 
rulă cu mare atenție puloverul şi îl băgă în buzunarul hainei 
de stradă. Apoi se întoarse în hol. 

Unde se opri brusc. 

Sunet de paşi pe alee. 

Harry se dădu înapoi, în întunericul din hol. 

Prin geamul în formă de semilună văzu o siluetă păşind în 
lumina de pe treptele de afară. 

La naiba. 

Geamul era prea jos ca el să vadă fața individului, dar 
văzu o mână căutând în buzunarele unei geci albastre 
Cătălină, apoi auzi o înjurătură. Clanţa uşii fu apăsată în 
jos. Harry încercă să-şi amintească: răsucise cheia în 
broască? 

Bărbatul de afară trase de uşă. Înjură din nou, mai tare. 

Harry expiră încet de uşurare. Încuiase broasca. Şi, din 
nou, acest fapt declanşă ceva în mintea lui. Broasca lui 
Rakel. O verificase, ca pentru a se asigura că era încuiată. 

Ceva se aprinse afară. Un ecran de telefon mobil. Un chip 
palid era apăsat de semiluna din uşă, cu nasul şi obrazul 


lipite de geam, luminate de ecranul telefonului ţinut la 
ureche. Ringdal era aproape de nerecunoscut. Fața lui 
semăna cu cea a unui jefuitor de bănci, demonică, ascunsă 
sub un ciorap de nailon, însă un ochi cerceta cu atenţie 
întunericul din hol. 

Harry rămase nemişcat, ținându-şi respirația. Se aflau la 
cel mult cinci metri depărtare unul de celălalt. Oare Ringdal 
chiar nu-l putea vedea? Ca pentru a răspunde, vocea lui 
Ringdal se auzi prin geamul în formă de semilună cu o 
rezonanță ciudată, atenuată, coborâtă şi calmă. 

— Aici erai. 

La naiba, la naiba. 

— Nu-mi găsesc cheile de la casă, zise Ringdal. 

Aburul respirației lui se transformă în condens cenuşiu 
pe geam. 

— Eikeland, zisese Oystein mai degrabă cu încordare 
când, după câteva clipe de panică, se dusese în camera din 
spate ca să preia apelul lui Ringdal. 

— Aici erai, rostise Ringdal. 

Apoi: 

— Nu-mi găsesc cheile de la casă. 

Oystein închise uşa ca să audă mai bine. 

— Da? 

Oystein încercă să pară calm. Unde naiba era Harry şi de 
ce naibii îşi închisese telefonul? 

— Poţi să vezi dacă au căzut pe jos sub cuierul unde îmi 
atârn geaca? 

— Bine, aşteaptă o clipă, zise Oystein, luând telefonul de 
la gură. 

Respira greu, ca şi cum îşi ținuse răsuflarea, ceea ce era 
posibil să se fi şi întâmplat. Gândeşte, gândeşte! 

— Eikeland? Eşti acolo, Eikeland? 

Vocea lui Ringdal suna îndepărtată şi mai puțin 
amenințătoare când Oystein ținea telefonul mai departe de 


el. Ezitând, îl apropie din nou de ureche. 

— Da. Nu, nu văd niciun fel de chei. Unde eşti? 

— Stau în fața casei mele. 

Harry e înăuntru, îşi zise Oystein. Dacă l-a auzit pe 
Ringdal apropiindu-se, are nevoie de timp ca să plece de 
acolo, o fereastră dosnică, o uşă prin spate, ceva. 

— Poate că sunt undeva în bar, zise Oystein. Sau la 
toaletă. Dă-mi câteva minute ca să mă duc să verific. 

— Eu nu-mi las cheile nicăieri, Eikeland. 

Cuvintele fuseseră rostite cu o asemenea siguranță, încât 
Oystein simți că n-are sens să mai încerce să planteze vreo 
îndoială. 

— Va trebui să sparg geamul. 

— Dar... 

— O să-l repar mâine, nu e nicio scofală. 

Harry se uita drept în ochii lui Ringdal din spatele 
geamului şi se minuna că celălalt nu-l vedea. Se gândi să se 
retragă înspre uşa pivniţei şi să se furişeze afară pe una 
dintre ferestrele de acolo. Însă ştia că orice mişcare l-ar fi 
trădat. Faţa lui Ringdal se îndepărtă de geam. Harry îl văzu 
băgându-şi mâna în geacă, pe sub un pulover închis la 
culoare. Scoase ceva de acolo. Un pistol cu ceea ce Bjorn 
numea „nas în vânt”, o ţeavă extrem de scurtă, posibil un 
model Sig Sauer P320. Uşor de manevrat, trăgaci rapid, 
eficient de la distanță scurtă. 

Harry înghiţi în sec. 

Şi-l închipui în minte pe avocatul lui Ringdal rostind în 
instanță: Acuzatul a crezut că un spărgător venea spre el prin 
întunericul din hol, aşa că a tras ca să se apere. Acelaşi 
avocat întrebând-o pe Katrine Bratt în boxa martorilor: „La 
ordinele cui se afla Hole în casă?” 

Văzu pistolul ridicându-se, apoi mâna se dădu înapoi. 

— Le văd! strigă Oystein în telefon. 

Tăcere la celălalt capăt. 


— A fost cât p-aci, se auzi, în fine, vocea lui Ringdal. 
Unde... 

— Pe jos. Sub cuier, unde ai spus. Sunt în spatele 
măturii. 

— Mătură? Nu e nicio mătură... 

— Am pus-o eu acolo, pentru că mă tot loveam de ea în 
spatele barului, zise Oystein, aplecându-se prin cadrul uşii 
ca să se uite la bar, unde aşteptau o mulțime de clienți 
însetați fără să fie serviţi de cineva. 

Luă mătura şi o puse în spatele uşii, sub cuier. 

— Bine, ia-le de acolo, plec spre tine. 

Linia telefonică muri. 

Oystein apelă numărul lui Harry. Aceeaşi voce de femeie 
recitându-şi poezia cu telefonul închis. Oystein îşi şterse 
sudoarea de pe frunte. Retrogradare. Sezonul de-abia 
începuse, dar totul era deja decis, căci în joc era legea 
gravitaţiei, care nu putea fi evitată, ci în cel mai bun caz 
contracarată. 

— Oyvind! Unde eşti, Oyvind? 

— Oy- STEIN! 

Oystein se rățoi înspre mulțimea din cealaltă parte a uşii. 

— În mod clar sunt un Oy, dar aş prefera mult să fiu un - 
stein, bine? 

Harry văzu umbra îndepărtându-se de geam. Auzi paşi 
coborând repede treptele. Câinele reîncepu să latre. 

Ia-le de acolo, plec spre tine. 

Probabil că Oystein îl convinsese pe Ringdal că avea 
cheile lui. 

Auzi o maşină pornind, apoi dispărând. 

Maşina lui era parcată pe o planetă diferită. N-avea cum 
să ajungă la barul Jealousy înaintea lui Ringdal. lar 
telefonul lui era mort, aşa că nu-l putea contacta pe 
Oystein. Harry încercă să gândească. Îşi simţea creierul 
luându-i-o razna. Continuă să se gândească la fotografia 


fetei moarte. Şi la ceva ce spusese Bjorn despre developarea 
pozelor de la scenele crimelor în vremurile când se mai 
folosea o cameră întunecată de developare la Departamentul 
de Criminalistică. Anume că noii angajaţi tindeau mereu să 
folosească prea mult contrast, asta însemnând mai puţine 
detalii atât pe negru cât şi pe alb. Contrastul fotografiei din 
pivniță nu era exagerat din cauza folosirii flash-ului, ci 
pentru că poza fusese developată de un amator. Harry era 
brusc sigur de asta. Ringdal fusese cel care făcuse poza. 
Unei fete pe care o ucisese. 

Oystein zări cu coada ochiului uşa deschizându-se. 

Era el, Ringdal. Individul intră, dar era atât de scund că 
se pierdu imediat în masa de clienți. Însă după cum îi vedea 
pe oameni mişcându-se, Oystein înțelese că Ringdal venea 
spre el. Mişcarea semăna cu cadrul junglei mişcându-se 
deasupra monstrului Tyrannosaurus rex în Jurassic Park. 
Oystein continuă să toarne bere. Văzu lichidul maroniu 
umplând paharul, apoi spuma formându-se deasupra lui. 
Robinetul de bere fâsâi. O bulă de aer, sau venise deja 
vremea să schimbe din nou butoiul? Habar n-avea. Habar 
n-avea dacă ăsta era sfârşitul sau doar un hop. Nu putea 
decât să aştepte şi să vadă. Să aştepte şi să vadă dacă totul 
avea să se ducă dracului. De fapt, nu exista niciun „dacă”. 
Toate se duceau mereu dracului, era o chestiune de timp. 
Cel puțin dacă cel mai bun prieten al tău se numea Harry 
Hole. 

— S-a terminat butoiul, îi zise el fetei. Mă duc să-l 
schimb, spune-i lui Ringdal că mă întorc într-o clipă. 

Oystein se întoarse în camera din spate şi se încuie în 
toaleta personalului, care funcționa şi ca spaţiu de 
depozitare pentru orice, de la pahare şi şervețele la pachete 


cu cafea şi filtre de cafea. Îşi scoase telefonul şi mai încercă 
o dată să-l sune pe Harry. Cu acelaşi rezultat 
descumpănitor. 

— Eikeland? 

Ringdal intrase în camera din spate. 

— Eikeland! 

— Aici, mormăi Oystein. 

— Credeam că te-ai dus să schimbi butoiul? 

— S-a dovedit a nu fi gol. Sunt pe closet. 

— Aştept. 

— Pe closet, adică mă cac. 

Oystein sublinie afirmația  încordându-şi muşchii 
stomacului şi scoțând aerul din plămâni într-un geamăt 
lung şi tare. 

— Ajută la bar şi ies şi eu în curând. 

— Împinge cheile pe sub uşă. Haide, Eikeland, vreau să 
mă duc acasă! 

— Am scos pe jumătate un cârnat magnific, şefu’, ar 
putea fi un record mondial, aşa că n-am chef să-l retez la 
jumătate. 

— Păstrează-ți umorul de veceu pentru oamenii care Îl 
apreciază, Eikeland. Acum. 

— Bine, bine, lasă-mă un minut. 

Tăcere. 

Oystein se întrebă cât mai putea amâna lucrurile. 
Amânarea era totul. Nu la asta se reducea toată viața în cele 
din urmă? După ce numără încet în minte până la 20, fără a 
reuşi să găsească o scuză mai bună decât cele zece scuze 
jalnice la care se gândise deja, trase apa, descuie uşa şi se 
duse în bar. 

Ringdal îi dădea unui client un pahar cu vin. Luă cardul 
bancar al clientului şi se întoarse către Oystein, care îşi 
băgase mâinile în buzunare şi adoptase o expresie despre 
care spera să exprime surprindere şi descurajare. 


Care nu era departe de ceea ce simțea el în realitate. 

— Le aveam chiar aici! strigă Oystein peste bubuiturile 
muzicii şi zgomotele conversațţiilor. Probabil că le-am pierdut 
undeva. 

— Ce se petrece, Eikeland? 

Un ton mai degrabă abstract decât interesat. 

— Petrece? 

Ringdal îngustă ochii. 

— Pe-tre-ce, rosti el. 

Încet, aproape în şoaptă, dar cu o voce care tăie zgomotul 
ca un cuțit. 

Oystein înghiți în gol. Decise să renunțe. Nu-i înțelesese 
niciodată pe oamenii care se lăsau torturați şi abia după 
aceea spuneau adevărul. Nu se putea abține să gândească 
că asta era o strategie pierzătoare. 

— Bine, şefu'. E... 

— Oystein! 

De data asta nu era fata, care îi rostea în fine numele 
corect. Strigătul venea dinspre uşă, iar persoana care îl 
scosese nu trecuse de masa de clienți, ci stătea mai înalt cu 
un cap decât ceilalți, ca şi cum înota printre oameni. 

— Oystein, dragul meu Oystein! repetă Harry, zâmbind 
larg. 

lar cum Oystein nu Îl mai văzuse niciodată pe Harry cu 
un asemenea zâmbet, priveliştea era deconcertantă. 

— La mulți ani, prietene! 

Ceilalți clienți se întoarseră către Harry, iar câțiva se 
uitară la Oystein. Harry ajunse la bar şi îl înconjură cu 
brațele pe Oystein, lipindu-l de el cu o mână între omoplați 
şi cealaltă la baza coloanei vertebrale. O mână care alunecă 
şi mai jos, apropiindu-se periculos de fese. 

Harry îi dădu drumul şi se îndreptă de spate. Cineva 
începu să cânte. Şi altcineva - probabil fata de la bar - opri 
muzica. Apoi alții se alăturară. 


— Mulţi ani trăiască... 

Nu, îşi spuse Oystein, nu aşa ceva, mai bine mi-ar smulge 
unghiile din carne. 

Însă era prea târziu. Chiar şi Ringdal se alăturase 
mulțimii, cumva ezitând, probabil din dorința de a le arăta 
tuturor ce tip nemaipomenit era el. Oystein îşi dezgoli dinţii 
maronii într-un rânjet încordat, iar stânjeneala îi aprinse 
obrajii şi urechile, fapt care îi făcu pe toți să râdă şi să cânte 
şi mai tare. 

Urarea se încheie cu mulțimea ridicând paharele în 
cinstea lui Oystein şi cu Harry pocnindu-l zdravăn pe spate. 
lar Oystein înțelese de ce se întâmplaseră toate astea abia 
când simţi ceva ascuțit apăsându-i fesa. 

Muzica porni din nou, iar Ringdal se întoarse spre Oystein 
şi îi întinse mâna. 

— La mulți ani, Eikeland. De ce nu mi-ai spus că e ziua 
ta când mi-ai cerut seara liberă? 

Oystein ridică din umeri. 

— Păi, nu voiam... Presupun că îmi place să păstrez 
discreția. 

— Zău? se miră Ringdal, surprins de-a binelea. 

— Oh, apropo, zise Oystein. Mi-am amintit unde am pus 
cheile tale. Cu un gest care spera să nu pară prea exagerat, 
îşi băgă mâna în buzunarul de la spate al pantalonilor. Uite. 

Scoase inelul de chei. Ringdal se uită la el o clipă, apoi 
aruncă o privire spre Harry. După care smulse cheile de la 
Oystein. 

— Noapte bună, băieți. 

Ringdal porni spre uşă. 

— Fir-ar să fie, Harry, şuieră Oystein, uitându-se după el 
cum pleacă. Fir-ar să fie! 

— Scuze, zise Harry. O întrebare rapidă. După ce Bjorn 
m-a scos de aici în noaptea crimei, ce a făcut Ringdal? 

— Ce a făcut? 


Oystein se gândi. Îşi vâri un deget în ureche ca şi cum 
putea găsi răspunsul acolo. 

— Da, s-a dus direct acasă. A zis că nu i se opreşte 
sângerarea din nas. 

Oystein simți ceva umed pe obraz. Se întoarse către 
colega lui, care stătea acolo cu buzele țuguiate. 

— La mulți ani. N-aş fi ghicit niciodată că eşti Berbec, 
Oyvind. 

— Ştii ce se spune, zise Harry şi zâmbi, punându-şi o 
mână pe umărul lui Oystein. În sus ca un Leu, în jos ca un 
Berbec. 

— Ce a vrut să spună cu asta? întrebă fata, uitându-se 
după Harry cum porneşte spre uşă pe urmele lui Ringdal. 

— Tu să-mi spui. Omul e plin de mistere, mormăi 
Oystein, sperând că Ringdal nu avea să acorde nicio atenție 
datei de naştere de la următorul stat de salarii. Hai să 
punem nişte Stones şi să animăm locul ăsta, bine? 

Telefonul i se trezi la viață după câteva minute de 
încărcare în maşină. Harry selectă un nume, apăsă tasta 
Apelare şi primi imediat un răspuns când frâna la un 
semafor pe Sannergata. 

— Nu, Harry, nu vreau să fac sex cu tine! 

Acustica sugera că Alexandra era în biroul ei de la 
Institutul Medico-Legal. 

— Excelent, răspunse Harry. Dar am un pulover pătat de 
sânge care... 

— Nu! 

Harry inspiră adânc. 

— Dacă ADN-ul lui Rakel se regăseşte în sânge, asta îl 
plasează pe proprietarul puloverului la locul faptei în 
noaptea când Rakel a murit. Te rog, Alexandra. 

Se lăsă tăcerea la celălalt capăt al convorbirii. Un beţiv 
zgomotos se opri pe trecerea din fața maşinii, se legănă, se 
uită la Harry cu o privire întunecată şi încețoşată, lovi 


capota cu pumnul, după care dispăru în întuneric. 

— Ştii ce? zise ea. Urăsc persoanele care sar din pat în 
pat ca tine. 

— Bine, dar adori să rezolvi crime. 

O nouă pauză. 

— Uneori mă întreb dacă mă placi vreun pic, Harry. 

— Bineînţeles! Oi fi eu disperat, dar nu când e vorba de 
persoana cu care mă culc. 

— Persoana cu care te culci? Asta e tot ce însemn eu? 

— Nu, nu fi proastă. Suntem colegi care prind criminali ce 
altfel ar arunca societatea noastră în haos şi anarhie. 

— Ha, ha, făcu ea sec. 

— În mod evident, sunt dispus să mint ca să te determin 
să faci asta, zise Harry. Dar îmi place de tine, bine? 

— Vrei să faci sex cu mine? 

— Păi... nu. Da, dar nu. Dacă înţelegi ce spun. 

Harry avu impresia că aude un radio încet în fundal. Deci 
era singură. 

Ea scoase un oftat zgomotos. 

— Dacă fac asta, Harry, trebuie să fie clar că n-o fac de 
dragul tău. Însă încă nu pot efectua o analiză ADN completă 
- coada de aşteptare e lungă, iar cei de la Kripos şi echipa 
lui Bratt îmi suflă permanent în ceafă. 

— Ştiu. Dar un profil parţial care să excludă potriviri cu 
anumite alte profiluri durează mai puţin, nu? 

Harry o auzi pe Alexandra ezitând. 

— Şi pe cine vrei exclus? 

— ADN-ul proprietarului puloverului. Al meu. Şi al lui 
Rakel. 

— Al tău? 

— Eu şi proprietarul puloverului am avut un mic meci de 
box. Lui i-a dat sângele pe nas, pumnii mei au sângerat, aşa 
că nu e imposibil ca de acolo să provină sângele de pe 
pulover. 


— Bine. Tu şi Rakel sunteți în baza de date ADN, aşa că 
sunteți în regulă. Dar dacă trebuie să exclud o potrivire cu 
proprietarul puloverului, îmi trebuie ceva de pe care să obțin 
ADN-ul lui. 

— M-am gândit la asta. Am o pereche de blugi pătați de 
sânge în coşul meu de rufe, iar sângele de acolo e prea mult 
ca să fi provenit în întregime de la pumnii mei, aşa că o 
parte din el trebuie să provină de la nasul lui. Mi se pare că 
eşti încă la lucru? 

— Sunt. 

— Ajung acolo în 20 de minute. 

Alexandra aştepta înfrigurată, cu braţele strânse în jurul 
trupului, când Harry parcă maşina în fața intrării de la 
Rikshospital. Purta pantofi cu toc, blugi strânşi pe corp şi 
era machiată excesiv. 

Singură la lucru, dar arăta ca şi cum se ducea la o 
petrecere. El n-o văzuse niciodată altfel. Alexandra Sturdza 
obişnuia să spună că viața e prea scurtă ca să nu arate 
mereu cât putea ea de bine. 

Harry cobori geamul portierei. Ea se aplecă, zâmbind: 

— Bună seara, mister. 500 pentru o treabă cu mâna, 700 
pentru... 

Harry clătină din cap şi îi dădu două pungi de plastic: 
una conținând puloverul lui Ringdal, cealaltă cu blugii lui. 

— Ştii că nimeni din Norvegia nu lucrează la o asemenea 
oră din noapte? 

— Oh, de-asta sunt singură aici? Voi, norvegienii, chiar 
aveți multe să-i învățați pe ceilalți. 

— Cum să munceşti mai puțin? 

— Cum să cobori ştacheta. De ce să te duci pe Lună când 
ai o cabană în munți? 

— Mhm. Apreciez chestia asta, Alexandra. 

— În cazul ăsta, trebuie să alegi ceva de pe listă, zise ea 
fără să zâmbească. Kaja e cea care te-a ademenit? O omor. 


Harry se aplecă pe geam şi se uită la ea mai îndeaproape. 

— Pe ea? Credeam că urăşti oamenii ca mine. 

— Pe tine te urăsc, dar pe ea vreau s-o omor. Dacă pricepi 
asta? 

Harry încuviință încet. Omor. Se gândi să întrebe dacă îi 
zisese vreo zicală românească, ceva care suna mai rău 
tradus în norvegiană, dar se abținu. 

Alexandra se îndepărtă cu un pas de maşină şi se uită 
lung la el, cât geamul portierei se închise încet şi fără 
zgomot. 

Harry privi în oglinda retrovizoare după ce plecă. Ea 
continuă să stea pe loc, cu brațele pe lângă corp, sub 
lumina felinarului, făcându-se din ce în ce mai mică. 

O sună pe Kaja când trecea pe sub Ring 3 şi îi spuse 
despre pulover. Şi despre eşarfa din sertar. Despre apariția 
lui Ringdal şi despre pistolul lui. O rugă să verifice cât de 
repede putea dacă el avea permis de port-armă. 

— Încă ceva... zise Harry. 

— Asta înseamnă că nu vii la mine? îl întrerupse ea. 

— Cum? 

— Eşti la cinci minute depărtare de mine şi spui „încă 
ceva”, ca şi cum nu ne vom vedea prea curând. 

— Trebuie să mă gândesc. Şi cel mai bine gândesc când 
sunt singur. 

— Bineînțeles. N-am vrut să te bat la cap. 

— Nu mă baţi la cap. 

— Nu, eu... oftă Kaja. Care e ultima cerere? 

— Ringdal are o fotografie cu corpul zdrobit al unei femei 
pe peretele de deasupra computerului. Ştii tu, ca să o vadă 
mereu. Ca un certificat sau ceva de genul ăsta. 

— Fir-ar să fie. Asta ce înseamnă? 

— Nu ştiu. Dar crezi că poți găsi o fotografie a fostei lui 
soții, rusoaica dispărută? 

— N-ar trebui să fie prea greu. Dacă nu găsesc nimic pe 


Google, o s-o sun din nou pe prietena ei. O să ţi-o trimit pe 
telefon. 

— Mersi. 

Harry mergea încet de-a lungul Sognsveien, printre casele 
de cărămidă din acel cartier liniştit, cu grădini în stil 
englezesc. Văzu două faruri venind spre el. 

— Kaja? 

— Da? 

Era un autobuz. Când vehiculul luminat trecu pe lângă 
el, dinăuntru îl priviră mai multe chipuri palide, 
fantomatice. Iar printre ele, chipul lui Rakel. Străfulgerările 
amintirilor apăreau mai frecvent acum, ca nişte pietricele 
rătăcite înaintea unei alunecări de teren. 

— Nimic, zise Harry. Noapte bună. 

Harry stătea pe canapea şi asculta Ramones. 

Nu pentru că Ramones ar fi însemnat ceva special pentru 
el, ci pentru că acel album stătuse pe platanul pick-upului 
de când i-l dăduse Bjorn. lar Harry îşi dădu seama că se 
ferise de muzică de la înmormântare, că nu deschisese 
radioul nici măcar o dată, nici în casă şi nici în maşină, şi 
că părea să fi preferat liniştea. Linişte pentru a gândi. 
Linişte pentru a încerca să audă ce rostea vocea aceea aflată 
de cealaltă parte a întunericului, în spatele unei ferestre în 
formă de semilună, în spatele geamurilor autobuzului 
fantomatic, o voce care spunea ceva ce el aproape că auzea. 
Aproape. Însă acum vocea trebuia redusă la tăcere. Căci 
vorbea atât de tare încât el nu suporta să o audă. Dădu 
muzica mai tare, închise ochii şi îşi sprijini ceafa pe stiva de 
discuri din spatele canapelei. The Ramones. Road to Ruin. 
Versurile dure ale lui Joey. Chiar şi aşa, muzica suna mai 
mult pop decât funk. Asta tindea să se întâmple mereu. 
Succesul, viața bună, vârsta, toate îi făceau mai 
împăciuitori şi pe cei mai furioşi oameni. Aşa cum se 
întâmplase cu Harry, care devenise mai moale, mai amabil. 


Aproape sociabil, îmblânzit de o femeie pe care o iubea într- 
o căsnicie care funcționase. Imperfectă. Mă rog, la naiba, cât 
de perfectă se putuse ca să fie suportabilă. Până într-o zi, 
când, din senin, ea se agăţase de un punct dureros. Îl 
confruntase cu bănuielile ei. lar el mărturisise. Nu, nu 
mărturisise. Îi spusese mereu lui Rakel ce dorea să ştie, aşa 
că nu depindea decât de ea să întrebe. Aşa că probabil se 
gândise că trebuia să afle. O noapte cu Katrine. Katrine 
avusese grijă de el într-o noapte în care fusese atât de beat, 
că nu mai ştiuse de el. Făcuseră sex? Harry nu-şi amintea, 
fusese dus, probabil atât de beat încât n-ar fi reuşit nimic, 
nici măcar dacă ar fi încercat, însă îi spusese adevărul lui 
Rakel, anume că posibilitatea nu putea fi complet exclusă. 
Iar atunci ea replicase că nu conta, el o trădase oricum, nu 
mai dorea să-l vadă şi îi ceruse lui Harry să-şi facă bagajele. 

Simplul gând îl duru acum atât de tare, încât rămase fără 
aer. 

Îşi luase o geantă cu haine, lucrurile din baie şi discurile 
de vinii, lăsându-i ei CD-urile. Harry nu mai pusese gura pe 
alcool din noaptea în care îl culesese Katrine, însă în ziua în 
care Rakel îl dăduse afară se dusese direct la magazinul de 
băuturi. Unde fusese oprit de un angajat când începuse să 
deşurubeze una dintre sticle înainte de a ieşi din magazin. 

Alexandra începuse probabil să ia probe de pe pulover. 

Harry puse elementele disparate laolaltă în mintea lui. 

Dacă pe pulover se afla sângele lui Rakel, atunci cazul era 
rezolvat. În noaptea crimei, Peter Ringdal părăsise barul 
Jealousy pe la ora 22:30, după care îi făcuse lui Rakel o 
vizită neanunțată, posibil sub pretextul de a încerca să o 
convingă să rămână în afacere. Ea îl primise înăuntru şi îi 
dăduse un pahar cu apă. Refuzase oferta lui. În afară de 
cazul în care, poate, spusese da. Poate că de aceea el 
stătuse mai mult, avuseseră lucruri de discutat. Şi poate că 
discuția alunecase către subiecte mai personale. Probabil că 


Ringdal îi povestise lui Rakel despre comportamentul violent 
al lui Harry din bar, iar Rakel i-ar fi spus despre problemele 
lui şi — era prima dată când Harry se gândea la aşa ceva - că 
montase o cameră video despre care credea că ea n-are 
habar. Poate că Rakel îi spusese lui Ringdal şi unde fusese 
amplasată camera. Îşi împărtăşiseră necazurile, poate şi 
bucuriile, iar la un moment dat Ringdal crezuse în mod 
evident că venise vremea să facă o mutare în sens fizic. 
Numai că de această dată fusese în mod clar respins. În 
furia care urmase acestei umilințe, Ringdal înşfăcase cuțitul 
de pe stativul din bucătărie şi o înjunghiase. O înjunghiase 
de mai multe ori, fie ca urmare a furiei necontrolate, fie 
pentru că înțelesese că era prea târziu, răul fusese făcut şi 
el trebuia să termine treaba, să o ucidă şi să şteargă urmele. 
Reuşise să-şi păstreze capul limpede. Să facă ce trebuia 
făcut. Iar când părăsise scena luase un trofeu cu el, un 
certificat, ca atunci când îi făcuse o fotografie celeilalte femei 
pe care o ucisese. Eşarfa roşie care atârna lângă haina lui 
Rakel sub raftul de pălării. Apoi, în maşină, îşi amintise la 
timp despre camera video menţionată de Rakel, se dăduse 
jos şi o scosese de la locul ei. Se descotorosise de cardul de 
memorie la benzinărie. Aruncase puloverul cu sângele lui 
Rakel pe podea, la rufe murdare. Poate că nici nu văzuse 
sângele, era de presupus că altfel ar fi spălat imediat 
puloverul. Asta se întâmplase. 

Poate că da. Poate că nu. 

Cei 25 de ani de experiență ca detectiv criminalist îl 
învățaseră pe Harry că lanțul evenimentelor era aproape 
întotdeauna mai complicat şi mai greu de înțeles decât 
păruse la început. 

Dar şi că motivul era aproape întotdeauna la fel de simplu 
şi de evident precum păruse la prima vedere. 

Peter Ringdal fusese îndrăgostit de Rakel. Nu văzuse 
Harry dorința din ochii lui de prima dată când venise să 


vadă barul Jealousy? Poate că venise şi pentru Rakel. Iubire 
şi crimă. Combinația clasică. Când îl respinsese acasă la ea, 
poate că Rakel îi spusese lui Ringdal că avea să-l primească 
pe Harry înapoi. Toţi oamenii sunt încremeniți în felul lor de 
a fi. Beţivi, criminali, fustangii. Toţi oamenii îşi repetă 
păcatele comise şi speră să fie iertaţi, de Dumnezeu, de alți 
oameni, de ei înşişi. Aşa că Peter Ringdal o omorâse pe 
Rakel Fauke, aşa cum o omorâse pe fosta lui soție, Andrea 
Klicikova. 

Harry gândise inițial altfel. Că era aceeaşi persoană care 
fusese acolo mai devreme în cursul serii, că omorul se 
petrecuse atunci, după care făptaşul - care ştia că Rakel 
avea să fie singură - revenise mai târziu ca să curețe locul. 
În imaginile de pe camera video o văzuse pe Rakel în cadrul 
uşii când o deschisese, dar nu şi a doua oară. Poate ea era 
deja moartă. Poate că ucigaşul luase cheile ei, intrase, 
făcuse curățenie, după care lăsase cheile când părăsise 
casa? Sau trimisese ucigaşul pe altcineva să curețe locul 
după el? Harry avea o vagă impresie că siluetele celor doi 
vizitatori nu puteau să fie ale aceleiaşi persoane. În orice 
caz, Harry respinsese acea teorie deoarece în raportul 
Institutului Medico-Legal ora crimei era dată ca sigură şi se 
scria clar că, din pricina temperaturii camerei şi a 
cadavrului, crima trebuia să se fi petrecut după prima vizită. 
Cu alte cuvinte, în timp ce al doilea vizitator era acolo. 

Harry auzi acul aparatului sărind cu blândețe peste 
marginea interioară a discului, ca pentru a anunţa discret 
că discul trebuia întors. Creierul îi propunea o muzică mai 
dură, o piesă hard-rock tare, însă Harry rezistă, cum rezista 
de obicei aceloraşi sugestii nenorocite ale creierului de a bea 
ceva, doar o gură, câteva picături. Venise vremea să se ducă 
la culcare. Dacă reuşea să doarmă puţin, ar fi fost un 
bonus. Ridică discul de pe platan fără să atingă şanțurile şi 
fără să lase amprente. Ringdal uitase să curețe paharul din 


maşina de spălat vase. Asta era ciudat. Harry strecură 
discul în husa interioară, apoi între coperţile albumului. 

Îşi plimbă degetul peste vinilurile sale. Ordonate alfabetic 
după numele artistului, apoi cronologic după data achiziției. 
Îşi strecură mâna printre albumele The Rainmakers şi 
Ramones, ca să facă loc pentru noua achiziție. Zări ceva 
înghesuit între albume. Le depărtă un pic mai mult ca să 
vadă mai bine. Închise ochii. Inima începu să-i bată mai 
rapid, ca şi cum ar fi înțeles deja ceva ce creierul lui nu 
pricepuse încă. 

Telefonul mobil începu să sune. 

Harry răspunse. 

— Alexandra aici. Am făcut o primă comparație şi văd 
deja diferenţe între profilurile ADN, care semnifică faptul că 
sângele de pe puloverul acestui Ringdal nu poate fi al lui 
Rakel. 

— Mhm. 

— Şi nu se potriveşte nici cu al tău. Şi nici sângele de pe 
blugii tăi nu e al tău. 

Tăcere. 

— Harry? 

— Da. 

— S-a întâmplat ceva? 

— Nu ştiu. Atunci presupun că pe puloverul lui şi pe 
blugii mei trebuie să fie sânge din nasul lui. Avem şi 
amprente care îl leagă de locul faptei. Şi mai e eşarfa lui 
Rakel din sertarul din casa lui, care miroase a ea şi trebuie 
să aibă ADN-ul ei. Păr, transpirațţie, piele. 

— Bun. Însă există o diferenţă şi între profilurile ADN ale 
sângelui de pe pulover şi celui de pe pantalonii tăi. 

— Vrei să spui că sângele de pe pulover nu aparține lui 
Rakel, lui Ringdal sau mie? 

— Este o posibilitate. 

Harry înțelese că ea îi oferea timp să vadă celelalte 


posibilități. Cealaltă posibilitate. Era o chestiune de logică. 

— Sângele de pe pantalonii mei nu e al lui Ringdal. Şi ai 
început prin a spune că nu e al meu. Atunci al cui e? 

— Nu ştiu, răspunse Alexandra. Dar... 

— Dar? 

Harry privi în gol în spațiul dintre albume. Ştia ce avea 
să-i spună. Nu mai existau pietricele rătăcite care să 
avertizeze despre alunecarea de teren. Aceasta se 
întâmplase deja. Cedase întreaga coastă a muntelui. 

— Până acum, sângele de pe pantalonii tăi nu arată nicio 
deviere de la ADN-ul lui Rakel, zise Alexandra. Evident, mai 
e mult de lucru până ajungem la o probabilitate de 99,999% 
ca s-o socotim o potrivire perfectă, dar am ajuns deja la 
82%. 

80%. Patru din cinci. 

— Bineînțeles, zise Harry. Purtam blugii ăia când am 
ajuns la locul faptei după ce a fost descoperită Rakel. Am 
îngenuncheat lângă trupul ei. Era o baltă de sânge acolo. 

— Asta explică totul, dacă sângele de pe pantalonii tăi 
este cu adevărat al lui Rakel. Vrei să merg mai departe cu 
analiza care să excludă posibilitatea ca sângele de pe 
pulover să fie al lui Rakel? 

— Nu, nu-i nevoie, zise Harry. Mersi, Alexandra. Îţi rămân 
dator. 

— Bine. Eşti sigur că totul e în regulă? Pari aşa de... 

— Da, o întrerupse Harry. Mersi şi noapte bună. 

Puse capăt convorbirii. 

Existase o baltă de sânge. Iar el îngenunchease. Însă nu 
asta declanşase strigătul din mintea lui Harry, alunecarea 
de teren care începea deja să-l îngroape. Nu purtase acei 
blugi când fusese în casa lui Rakel cu analiştii criminalişti, 
îi lăsase în coşul de rufe murdare în dimineața de după 
omorârea ei. Măcar asta își amintea. Până în acel moment, 
memoria lui fusese goală în legătură cu acea noapte, de 


când intrase în barul Jealousy la ora 19 şi până a doua zi, 
când sunase la uşă femeia care colecta bani pentru caritate 
şi îl trezise din somn. Însă imaginile începeau să apară în 
mintea lui, să se lege, să formeze o secvenţă. Un film cu el în 
rolul principal. lar ceea ce urla în mintea lui era propria 
voce spartă şi tremurândă, filmul sonor din livingul lui 
Rakel. Fusese acolo în noaptea crimei. 

Între The Rainmakers şi Ramones zăcea înghesuit cuțitul 
pe care Rakel îl iubise. Un cuțit Tojiro cu mâner de stejar şi 
plăsele albe din corn de bivol de apă. Cuţitul era mânjit cu 
ceva ce putea fi doar sânge. 

Stâle Aune visa. Cel puţin aşa presupunea el, că era un 
vis. Sirena care străpunsese aerul se oprise brusc, iar acum 
auzea mugetul îndepărtat al bombardierelor în timp ce 
alerga pe strada pustie către adăpostul antiaerian. 
Întârziase, căci toată lumea intrase deja, iar acum vedea că 
un bărbat în uniformă închidea uşa de metal de la capătul 
străzii. Se auzea icnind după aer, ar fi trebuit să încerce să 
slăbească. Dar, pe de altă parte, era doar un vis, toată 
lumea ştia că Norvegia nu era în război. Dar poate că țara 
fusese atacată brusc? Stâle ajunse la uşă şi descoperi că 
deschizătura era mult mai mică decât crezuse. „Haide! Intră 
sau dispari, trebuie să închid uşa!” strigă bărbatul în 
uniformă. Stâle încercă să intre, dar îi fu imposibil. Nu reuşi 
să-şi bage înăuntru decât umărul şi un picior. 

Stâle continuă să împingă. Se înțepeni şi nu reuşi nici să 
intre, nici să iasă. Sirena de alarmă începu să sune din nou. 
La naiba. Se putea consola că toate dovezile indicau că era 
vorba de un vis şi de nimic altceva. 

— Stâle... 

Deschise ochii şi simți mâna soției lui, Ingrid, 


scuturându-i umărul. Aşadar profesorul avea din nou 
dreptate. 

Dormitorul era în beznă, iar el stătea întins pe o parte, cu 
ceasul de pe noptieră chiar în fața lui. Cifrele luminoase 
arătau 3:13. 

— E cineva la uşă, Stâle. 

Se auzi din nou. Sirena. 

Stâle îşi dădu jos din pat corpul supradimensionat 
îmbrăcat în cămaşă de noapte şi îşi vâri picioarele în papuci. 

Ajunsese la parter şi era în drum către uşă, când prin 
minte îi trecu gândul că persoana care se afla afară nu era 
deloc binevenită. Un pacient paranoic sau schizofrenic cu 
voci în cap care îi cereau să-l omoare pe psiholog, de pildă. 
Dar, pe de altă parte, poate că adăpostul antiaerian fusese 
un vis în vis, poate că cel de acum era visul real. 

Aşa că deschise uşa. 

Şi din nou constată că profesorul avusese dreptate. 
Persoana de afară nu era deloc binevenită. Era Harry Hole. 
Mai exact: acel Harry Hole care nu era bine să fie văzut. Cel 
cu ochi mai injectaţi ca de obicei şi cu expresia de disperare 
care nu putea însemna decât necaz. 

— Hipnoză, zise Harry. 

Rămăsese fără suflare, iar fața îi era udă de sudoare. 

— Bună dimineața şi ție, Harry. Vrei să intri? 
Presupunând că uşa nu e prea mică, bineînţeles. 

— Prea mică? 

— Am visat că nu pot trece prin uşa unui adăpost 
antiaerian, zise Stâle, după care îşi plimbă burta imensă 
prin hol, în bucătărie. 

Când fata lui, Aurora, era mică, obişnuia să spună mereu 
că imaginea o făcea să creadă că tati urca un deal. 

— Şi care e interpretarea freudiană? întrebă Harry. 

Aune deschise frigiderul. 

— Că trebuie să slăbesc. Salam cu trufe şi brânză 


Gruyere maturată? 

— Hipnoză, zise Harry. 

— Da, ai mai spus. 

— Soțul din Toyen, cel despre care credeam că şi-a ucis 
soția. Ai zis că şi-a reprimat amintirile legate de cele 
întâmplate. Dar că tu le puteai readuce cu hipnoză. 

— Dacă subiectul era sensibil la hipnoză, da. 

— Descoperim dacă eu sunt? 

— Tu? 

Stâle se întoarse către Harry. 

— Am început să-mi amintesc lucruri din noaptea când 
Rakel a murit. 

— Lucruri? 

Stâle închise uşa frigiderului. 

— Imagini. Aleatorii. 

— Fragmente de memorie. 

— Dacă le pot face să se lege între ele sau să scot mai 
mult la suprafață, cred că pot afla ceva. Ceva ce nu ştiu, 
dacă înţelegi ce vreau să spun. 

— Să le pui laolaltă într-o secvență? Pot să încerc, 
evident, dar nu există garanții. Ca să fiu sincer, eşuez mai 
des decât reuşesc. Bineînțeles, de vină e mai degrabă 
hipnoza ca metodă decât persoana mea. 

— Bineînţeles. 

— Când spui că te gândeşti că ştii ceva, la ce gen de 
cunoaştere te referi? 

— Nu ştiu. 

— Dar chestia e clar urgentă. 

— Da. 

— Bine. Îți aminteşti ceva clar din aceste fragmente de 
memorie? 

— Candelabrul de cristal din livingul lui Rakel, zise Harry. 
Stau întins sub el, privind în sus, şi pot vedea bucăţile de 
sticlă formând litera S. 


— Bine. Asta ne dă un loc şi o situație, aşa că putem 
încerca reamintirea asociativă. Lasă-mă să-mi iau ceasul de 
buzunar. 

— Adică ăla pe care îl legeni în fața mea? 

Stâle Aune ridică din sprânceană. 

— Vreo obiecție? 

— Nu, niciuna, doar că pare... cam demodat. 

— Dacă preferi să fii hipnotizat într-o manieră mai 
modernă, îți pot recomanda un număr de psihologi 
respectați, dar evident mai puțin calificați care... 

— la ceasul, zise Harry. 

— Fixează-ţi privirea pe cadranul ceasului, zise Stâle. 

Îl aşezase pe Harry pe fotoliul înalt din living, iar el se 
aşezase alături pe un taburet. Ceasul vechi se legăna pe 
lanț, înainte şi înapoi, la 20 de centimetri înaintea chipului 
palid şi chinuit al detectivului. Stâle nu-şi amintea să-şi mai 
fi văzut vreodată prietenul într-o asemenea stare. Şi se 
simțea vinovat, pentru că nu-l mai văzuse pe Harry de la 
înmormântare. Harry nu era genul de persoană care să 
ceară cu uşurinţă ajutor de la alți oameni, iar când o făcea 
însemna că lucrurile stăteau foarte prost. 

— Eşti în siguranță şi relaxat, intonă încet Stâle. În 
siguranță şi relaxat. 

Oare fusese vreodată Harry aşa? Da, fusese. Când era cu 
Rakel, devenise o persoană care părea împăcată cu sine şi 
cu ceea ce-l înconjura. Găsise - chiar dacă asta suna a 
clişeu - femeia potrivită pentru el. Iar atunci când fusese 
invitat să țină prelegeri la Academia de Poliție, Stâle avusese 
impresia că Harry era bucuros de slujba şi de studenții lui. 

Aşadar, ce se întâmplase? îl dăduse Rakel afară, îl 
părăsise doar pentru că o luase pe alături? Când alegi să te 
măriți cu un bărbat care a fost atâta vreme alcoolic, care a 
luat-o razna de atâtea ori, ştii prea bine că şansele ca el să 
repete faptele sunt destul de mari. Rakel Fauke fusese o 


femeie inteligentă şi realistă, oare fusese în stare să distrugă 
o maşină încă funcțională doar pentru că avea o stricăciune, 
doar pentru că alunecase în şanţ? Evident, îi trecuse prin 
minte că Rakel ar fi putut avea pe altcineva şi că se folosise 
de alcoolismul lui Harry ca pretext pentru a-l părăsi. Poate 
că planul fusese să aştepte un timp, până ce Harry se 
împăca cu despărțirea înainte să apară în public alături de 
noul iubit. 

— Te afunzi tot mai mult în transă în timp ce eu număr 
de la zece. 

Ingrid luase prânzul cu Rakel după despărțirea lor, însă 
aceasta din urmă nu menționase existența vreunui alt 
bărbat. Din contră, când ajunsese acasă, Ingrid spusese că 
Rakel păruse tristă şi singură. Ele două nu erau prietene 
suficient de apropiate încât Ingrid să se simtă confortabil 
întrebând despre aşa ceva, dar spusese că ea credea că, 
dacă exista un alt bărbat, Rakel renunțase deja la el şi 
încerca să găsească o cale înapoi la Harry. Nimic din ce 
spusese Rakel nu oferise o bază pentru o astfel de 
speculație, însă profesorul de psihologie n-avea nicio iluzie 
că, atunci când venea vorba de citirea altor oameni, Ingrid îi 
era cu mult superioară. 

— Şapte, şase, cinci, patru... 

Pleoapele lui Harry erau pe jumătate închise, iar irisurile 
păreau nişte semiluni vag albastre. 

Sensibilitatea oamenilor la hipnoză este diferită. Doar 
10% sunt socotiți ca extrem de insensibili, iar unii nu 
reacționează deloc la o asemenea procedură. Din experiența 
lui Stâle, se putea presupune că oamenii cu imaginaţie, 
deschişi față de experienţe noi şi care lucrau în domenii 
creative erau cel mai uşor de hipnotizat. Cei care lucrau în 
domenii precum ingineria erau mai greu de hipnotizat. Asta 
ar fi însemnat că detectivul Harry 

Hole, care nu era chiar un visător cu ochii deschişi, era o 


nucă greu de spart. Însă chiar şi fără să fi efectuat vreodată 
vreunul dintre testele de personalitate mai populare asupra 
lui Harry, Stâle bănuia că detectivul înregistra scoruri 
neobişnuit de mari la o categorie anume: imaginație. 

Harry respira regulat, ca un om adormit. 

Stâle Aune numără încă o dată. 

Nu încăpea îndoială, Harry intrase în transă. 

— Eşti întins pe o podea, zise Stâle, încet şi calm. Eşti pe 
podeaua livingului din casa lui Rakel şi a ta. lar deasupra 
vezi un candelabru de cristal, ale cărui cristale formează 
litera S. Ce altceva mai vezi? 

Buzele lui Harry se mişcară. Pleoapele lui tresăriră. 
Primele două degete de la mâna dreaptă se îndoiră în mod 
involuntar. Buzele i se mişcară din nou, dar niciun sunet nu 
ieşi printre ele. Harry începu să-şi mişte capul înainte şi 
înapoi, în acelaşi timp împingându-se cu mai multă putere 
în spătarul fotoliului, cu o expresie de durere pe față. Apoi, 
ca o persoană cuprinsă de spasme, două tresăriri puternice 
îi cutremurară corpul lung, iar Harry rămase nemișcat, cu 
ochii larg deschişi, privind în gol în fața lui. 

— Harry? 

— Aici sunt, zise Harry cu o voce răguşită şi groasă. N-a 
funcționat. 

— Cum te simţi? 

— Obosit. Trebuie să mă duc acasă. 

Harry se ridică. Se clătină pe picioare. Clipi strâns şi apoi 
privi în gol. 

— Poate că ar trebui să rămâi aşezat o vreme, zise Stâle. 
Dacă nu închei sesiunea cum trebuie, poți rămâne cu 
senzație de amețeală şi dezorientare. 

— Mersi, Stâle, dar trebuie să plec. Noapte bună. 

— În cel mai rău caz poţi ajunge la anxietate, depresie şi 
alte neplăceri. Hai să mai stăm puţin ca să ne asigurăm că 
ţi-ai revenit. 


Însă Harry era deja în drum spre uşă. Stâle se ridică în 
picioare, însă când ajunse în hol, uşa de la intrare se 
închidea deja. 

Harry reuşi să ajungă la maşină şi se ghemui în spatele ei 
după care vomită. Şi vomită din nou. Se ridică în picioare 
abia când micul-dejun pe jumătate digerat, singura 
mâncare din acea zi, ieşi complet din stomacul lui. Îşi şterse 
gura cu dosul palmei, clipi din ochi şi descuie portiera 
maşinii. Intră în maşină şi privi în gol prin parbriz. 

Îşi scoase telefonul. Formă numărul pe care i-l dăduse 
Bjorn. 

După câteva secunde, o voce masculină adormită îşi rosti 
mormăit prenumele, ca un tic, un obicei din epoca de piatră 
a telefoniei. 

— Îmi cer scuze că te trezesc, Freund. Aici e din nou 
inspectorul Harry Hole. A apărut ceva urgent, aşa că mă 
întrebam dacă îmi poţi da rezultatele preliminare de la 
camera video? 

Un căscat lung. 

— Încă nu am terminat. 

— De-asta am spus preliminare, Freund. Orice ar fi de 
ajutor. 

Harry îl auzi pe expertul în analiza 3D a imaginilor 2D 
vorbind în şoaptă cu cineva înainte de a reveni la telefon. 

— Sunt greu de determinat înălțimea şi statura 
bărbatului care intră în casă, căci e ghemuit. Dar s-ar putea 
- şi subliniez s-ar putea - ca persoana care iese din nou, 
presupunând că această persoană stă dreaptă în cadrul uşii 
şi nu poartă tocuri sau ceva de genul ăsta, să aibă între 
1,90 şi 1,95 metri. Şi se mai pare că maşina, pe baza 
designului şi a distanței dintre luminile din spate şi cele de 
frână, ar fi un Ford Escort. 

Flarry inspiră adânc. 

— Mersi, Freund, cam asta e tot ce aveam nevoie să ştiu. 


Ia-ți cât timp îţi trebuie cu restul, nu mai e nicio grabă. De 
fapt, poţi opri totul. Trimite-mi cardul de memorie şi factura 
de servicii la adresa scrisă pe plic. 

— Adresată ție personal? 

— E mai practic aşa. Luăm legătura dacă o să avem 
nevoie de o descriere mai detaliată. 

— Cum doreşti, Hole. 

Harry încheie conversaţia. 

Concluzia expertului 3D confirma ceea ce Harry ştia deja. 
Văzuse deja totul stând în fotoliul lui Stâle Aune. Acum îşi 
amintea totul. 

Fordul Escort alb era parcat în Berg, unde norii alergau 
pe cer ca şi cum fugeau de ceva, însă noaptea nu dădea încă 
semne de retragere. 

Harry Hole îşi odihni fruntea pe partea interioară a 
parbrizului umed şi rece ca gheața. Simţi nevoia să deschidă 
radioul pe postul de muzică hard rock Stone Hard FM, să 
dea la maxim şi să-şi golească capul de gânduri câteva 
secunde. Însă nu fu în stare, trebuia să gândească. 

Era aproape de neînțeles. Nu că îşi amintise brusc. Ci că 
reuşise să nu-şi amintească, să elimine totul. Însă comanda 
dată de Stâle despre living şi forma de S, sunetul numelui 
lui Rakel îi forțaseră ochii să se deschidă. Iar în acea clipă 
se ivise totul. 

Era noapte şi el se trezise. Se uita direct în sus la 
candelabrul de cristal. Realiză că se întorsese în livingul din 
Holemnkollveien. Însă nu ştia cum ajunsese acolo. 
Iluminatul era difuz, aşa cum le plăcea lui şi lui Rakel când 
erau singuri. Simțea că mâna lui zăcea în ceva ud şi lipicios. 
O ridică. Sânge? După aia se rostogolise. Şi privise drept 
spre chipul ei. Nu arăta ca şi cum ar fi dormit. Sau ca şi 


cum s-ar fi uitat în gol la el. Sau ca şi cum ar fi fost 
inconştientă. Arăta ca şi cum murise. El zăcea într-o baltă 
de sânge. 

Harry făcuse ceea ce trebuie să faci mereu în astfel de 
situaţii — se ciupise de braţ. Îşi înfipsese cât de tare putuse 
unghiile în piele, sperând ca durerea să alunge vedenia, ca 
el să se trezească, să caşte de uşurare şi să-i mulțumească 
Domnului că nu credea în ceea ce fusese doar un coşmar. 

Nu încercase să o resusciteze, căci văzuse prea multe 
cadavre şi ştia că era prea târziu. Se părea că ea fusese 
înjunghiată cu un cuțit, cardiganul îi era îmbibat cu sânge 
şi mai întunecat la culoare în jurul rănilor de cuţit din 
abdomen. Însă lovitura de la ceafă fusese cea care o 
omorâse. O rană eficientă şi mortală, făcută de cineva care 
ştia că acela era locul. Cineva ca el. 

O ucisese pe Rakel? 

Căutase în jurul lui dovezi contrare. Nu mai era nimeni 
acolo. Doar el şi ea. Şi sângele. Oare aşa era? 

Se ridicase în picioare şi se dusese împleticit la uşa de la 
intrare. 

Era încuiată. Dacă acolo fusese cineva care plecase, 
trebuia să fi folosit o cheie ca să încuie uşa pe dinafară, îşi 
ştersese mâna plină de sânge de pantaloni şi deschisese 
sertarul din dulap. Ambele seturi de chei erau acolo. Ale ei 
şi ale lui. Cele pe care el i le înapoiase într-o după-amiază la 
Schroder, când o implorase să-l primească înapoi, chiar 
dacă îşi promisese că n-avea să facă aşa ceva. 

Singurele chei rămase se găseau la sud de Polul Nord, în 
Lakselv, la Oleg. 

Privise în jur. Erau prea multe lucruri de privit, prea 
multe de absorbit, prea multă informaţie ca el să poată găsi 
orice fel de explicaţie. O omorâse pe femeia pe care o iubea? 
Distrusese cel mai valoros lucru în viața lui? Când dăduse 
glas ideii în primul moment, când şoptise numele lui Rakel, 


i se păruse imposibil. Dar când o făcuse din celălalt punct 
de vedere, al distrugerii totale a tot ce avea, nu mai păruse 
deloc imposibil. Şi tot ce ştia el, tot ce învățase din 
experiență îi spunea că faptele întreceau instinctul. 
Instinctul era doar o colecţie de idei care putea fi spulberată 
de un singur fapt concret. Iar faptele spuneau aşa: el era un 
soț disprețuit, care se afla într-o cameră cu partenera lui de 
viață ucisă, o cameră care fusese încuiată pe dinăuntru. 

Ştia ce face. Anume că, intrând în starea de detectiv, 
încerca să se autoprotejeze împotriva durerii insuportabile 
pe care încă n-o simțea, dar despre care ştia că avea să vină, 
ca un tren de neoprit. Că încerca să micşoreze importanța 
faptului că Rakel zăcea acolo, moartă, pe podea, ca într-un 
caz oarecare de crimă, ceva ce putea gestiona, aşa cum 
procedase -— înainte de a începe să bea singur - când intrase 
în primul bar simțind că durerea de a trăi trebuia alintată 
de talentul lui de a bea, talentul de a acţiona pe o scenă pe 
care îşi imaginase pe vremuri că o stăpâneşte. Şi de ce nu? 
De ce să nu presupună că zona din creier guvernată de 
instinct ia singurele decizii logice şi necesare când îţi vezi 
viața, singurul motiv pentru care trăieşti, zăcând sfărâmată 
în fața ta? Când aceasta decidea să dispară. 

Alcool. Mod de detectiv. Mai exista cineva care putea şi 
trebuia salvat. 

Harry ştia deja că nu se temea de nicio pedeapsă 
personală. Dimpotrivă, orice pedeapsă, în special moartea, 
ar fi însemnat o eliberare, ca şi cum ar fi descoperit o 
fereastră la etajul 100 al unui zgârie-nori în flăcări. Şi oricât 
de irațional, nebun sau pur şi simplu ghinionist fusese la 
momentul comiterii faptei, ştia că îşi merită pedeapsa. 

Însă Oleg nu merita nimic din toate astea. 

Oleg nu merita să-şi piardă tatăl, acel tată real, dar nu 
biologic, şi în acelaşi timp mama. Să piardă povestea 
frumoasă a vieţii lui, povestea creşterii alături de doi oameni 


care se iubeau mult, povestea care dovedea că dragostea 
exista, că ea putea exista. Oleg, care acum era aproape de a 
se aşeza la casa lui cu cineva, poate de a-şi întemeia o 
familie a lui. Poate că fusese obligat să vadă cum Harry şi 
Rakel se despărțiseră de câteva ori, însă fusese şi martor al 
felului în care doi oameni se iubeau, doi oameni care 
doriseră mereu ce era mai bun pentru celălalt. Şi care, de 
aceea, găsiseră mereu o cale de a reveni unul la celălalt. 
Privarea lui Oleg de o asemenea idee — nu, de un asemenea 
adevăr, la naiba! — l-ar fi distrus. 

Nu era adevărat că el o ucisese pe Rakel. Nu încăpea 
îndoială că ea zăcea acolo pe podea şi că el îi provocase 
moartea, dar toate asocierile şi concluziile care se năşteau 
automat când se descoperea că un soț stricat la minte îşi 
omorâse soția erau minciuni. Nu ăsta era motivul. 

Lanţul de evenimente era mereu mai complicat decât se 
presupunea la început, însă motivele erau simple şi clare. 
Iar el nu avusese niciodată vreun motiv sau vreo dorință de 
a o ucide pe Rakel! De aceea Oleg trebuia protejat de o astfel 
de minciună. 

Harry făcuse curăţenie după el cât de bine putuse fără să 
se uite la cadavrul lui Rakel, spunându-şi că, dacă ar fi 
făcut asta, orice fărâmă de determinare i-ar fi fost distrusă, 
şi că văzuse deja ceea ce trebuia: că ea nu era acolo, că tot 
ce rămăsese era un cadavru fără suflet. Harry nu-şi amintea 
amănunțit ce însemnase acea curăţenie, căci se simţise 
amețit şi acum încerca în van să rememoreze momentul 
critic, să spulbere întunericul complet din minte care 
învăluia orele scurse de când fusese beat criță în barul 
Jealousy şi până se trezise aici. Cât de multe cunoaşte o 
persoană despre sine? Oare se dusese să o vadă, oare 
înțelesese ea, stând în bucătărie alături de acest bețiv 
furios, că nu putea face ceea ce îi mărturisise lui Oleg că ar 
putea face, anume să-l primească înapoi? îi spusese asta lui 


Harry? lar atunci el depăşise limita? Respingerea, 
conştientizarea bruscă a faptului că el n-avea să o aducă 
niciodată înapoi reuşiseră să transforme iubirea în ură 
incontrolabilă? 

Nu ştia şi nu-şi amintea. 

Tot ce ţinea minte era că după ce se trezise, cât se curăța, 
în mintea lui prinsese contur o idee. Ştia că avea să fie 
principalul suspect al poliţiei, era evident. Ca atare, ca să-i 
inducă în eroare, să-l scutească pe Oleg de minciuna despre 
crima clasică, să-i salveze acestuia credința neprihănită în 
iubire, să-l scutească de conştientizarea faptului că avea un 
ucigaş ca model de viață, avea nevoie de altcineva. De un 
paratrăsnet. Un suspect alternativ, cineva care putea şi 
trebuia să fie răstignit. Nu un lisus, ci un păcătos mai mare 
chiar decât el însuşi. 

Harry privi prin parbriz, unde condensul respirației lui 
făcea luminile oraşului de sub el să pară că se dizolvă. 

Oare la asta se gândise? Sau creierul lui de iluzionist 
manipulator inventase povestea asta despre Oleg, agățându- 
se de orice pretext, în loc să admită motivul real, mai 
simplu: acela al nevoii de evadare. Al nevoii de a scăpa de 
pedeapsă. De a se ascunde undeva şi de a suprima toată 
povestea din minte deoarece era o amintire, o certitudine cu 
care nu se putea trăi, iar când venea vorba despre asta, 
supraviețuirea era singura funcţie reală a corpului şi a 
minții. 

În orice caz, asta făcuse el. Tăinuise totul. Tăinuise că 
plecase din casă, asigurându-se că lasă uşa descuiată, ca să 
nu se poată trage concluzia că ucigaşul trebuia să fi avut o 
cheie. Se urcase în maşină, apoi îşi amintise de camera 
video care îl putea da de gol dacă era găsită de poliție. O 
distrusese. Scosese cardul de memorie şi îl aruncase într-un 
tomberon de lângă clubul sportiv Ready. Ulterior, din ceața 
din creier apăruse un fragment de limpezime când, într-un 


moment de concentrare profundă, reconstituise itinerarul 
probabil de retragere al ucigaşului şi locul unde s-ar fi putut 
descotorosi de cardul de memorie. 

Cum îşi putuse imagina că fusese o coincidență că o 
îndrumase pe Kaja tocmai în acel loc, când erau un milion 
de alte posibilități? Chiar şi Kaja fusese uluită de încrederea 
lui. 

După aceea, însă, amintirile reprimate ale lui Harry se 
întorseseră împotriva lui şi amenințaseră să-l doboare. Fără 
a ezita vreo clipă, îi dăduse cardul de memorie lui Bjorn, iar 
drept consecință, investigația meticuloasă a lui Harry, al 
cărei scop fusese acela de a găsi un alt vinovat - un violator 
ca Finne, un ucigaş ca Bohr, un duşman ca Ringdal — 
începuse să se îndrepte asupra lui însuşi. 

Gândurile lui Harry fură întrerupte când îi sună telefonul. 

Era Alexandra. 

Pe drum către Stâle, Harry trecuse pe la Alexandra ca să-i 
lase un beţțişor de urechi cu sânge pe el. Nu-i spusese că era 
sânge de pe presupusa armă a crimei, cuțitul pe care îl 
găsise printre albumele lui. Când conducea maşina realizase 
de ce lăsase cuțitul între albumele The Rainmakers şi 
Ramones. Motivul era simplu. Rakel. 

— Ai descoperit ceva? întrebă Harry. 

— E aceeaşi grupă de sânge ca a lui Rakel, răspunse ea. 
A. 

Cea mai comună, îşi zise Harry. 48% din populația 
Norvegiei avea grupa de sânge A. O potrivire în acest caz era 
ca şi cum ai fi dat cu banul, nu însemna nimic. Cu toate 
astea, în acel moment însemna ceva. El hotărâse în avans — 
ca Finne cu zarul lui - să lase decizia în seama acestei 
monede. 

— Nu-i nevoie de o analiză ADN completă, zise Harry. 
Mersi. O zi bună. 

Mai exista un singur lucru, o singură pistă nedusă la 


capăt, o singură posibilitate care să-l salveze pe Harry: 
destrămarea unui alibi aparent solid. 

Ceasul arăta ora 10 când Peter Ringdal se trezi în patul 
lui. Nu îl trezise ceasul de la alarmă, căci acesta era fixat 
pentru ora 11. Nu fuseseră nici câinele vecinului, nici 
maşina vecinului plecând la lucru, nici copii pe drum către 
şcoală sau camionul de gunoi - creierul lui învățase să 
ignore toate aceste zgomote când dormea. Fusese altceva. 
Un zgomot puternic, ca un țipăt, şi părea să fi venit de la 
etajul de sub el. 

Ringdal se dădu jos din pat, îşi trase o pereche de 
pantaloni şi o cămaşă şi înşfăcă pistolul pe care îl păstra 
mereu pe noptieră. Simți un curent rece de aer în jurul 
picioarelor goale când se furişă în josul scării, iar în hol 
descoperi cauza. Pe podea se vedeau cioburi de sticlă 
spartă. Cineva spărsese geamul în formă de semilună din 
uşa de la intrare. Uşa către pivniță era pe jumătate 
deschisă, însă lumina era stinsă. Sosiseră. Venise vremea. 

Ţipătul sau ce o fi fost el păruse să vină din living. Se 
furişă înăuntru, ținând pistolul în fața lui. Dar sunetul care 
îl trezise nu fusese scos de o persoană, ci de piciorul unui 
scaun târât pe parchet. Unul dintre fotoliile grele fusese 
mutat, întors, astfel că el se uita acum la spatele lui, iar de 
pe fotoliu se puteau vedea fereastra şi grădina cu sculptura 
în formă de satelit. O pălărie se ridica deasupra spatelui 
fotoliului. Peter presupuse că individul din fotoliu nu-l 
auzise venind, dar evident că era posibil ca acesta să fi 
poziționat fotoliul astfel încât să poată vedea reflexia în 
fereastră a oricui intra în încăpere, fără ca el să poată fi 
văzut. Peter Ringdal tinti spătarul fotoliului. Două gloanţe la 
baza coloanei, două mai sus. Vecinii ar fi auzit focurile de 
armă. Era dificil să se descotorosească de cadavru fără să fie 
descoperit. Şi era şi mai dificil să explice de ce trăsese. Le-ar 
fi putut spune poliţiştilor că o făcuse în legitimă apărare, că 


văzuse cioburile de sticlă, că viaţa îi fusese amenințată. 

Apăsă mai tare pe trăgaci. 

De ce era aşa de greu? Nici măcar nu putea vedea fața 
persoanei de pe fotoliu. În definitiv, poate nu era nimeni 
acolo, doar o pălărie. 

— E doar o pălărie, şopti o voce răguşită la urechea lui. 
Dar ceea ce simți tu în ceafă este țeava unui pistol real. Aşa 
că dă drumul armei tale şi rămâi nemişcat, sau te împuşc 
cu un glonț foarte real chiar în țeasta pe care acum îţi 
sugerez să o foloseşti pentru propriul tău bine. 

Fără să se întoarcă, Ringdal dădu drumul armei, care 
atinse podeaua cu un zgomot dur. 

— Ce doreşti, Hole? 

— Vreau să ştiu de ce sunt amprentele tale pe un pahar 
din maşina de spălat vase a lui Rakel. De ce ai eşarfa ei în 
sertarul din hol. Şi cine e femeia asta. 

Ringdal se uită la fotografia alb-negru pe care bărbatul 
din spatele lui i-o ținu drept în față. Fotografia din biroul lui 
din pivniță. Fotografia femeii pe care el, Peter Ringdal, o 
ucisese. Şi pe care apoi o înghesuise într-un portbagaj rece 
de maşină şi o fotografiase zăcând acolo. 

Peter Ringdal privea un pic năuc prin parbriz la ninsoarea 
de afară. Nu vedea prea multe, însă îşi lăsă oricum piciorul 
jos. Traficul era redus acolo, pe munte, într-o seară de 
sâmbătă, mai ales pe o asemenea vreme. 

Plecase din Trondheim cu două ore înainte şi înțelegea 
din buletinele meteo de la radio că trebuie să fi fost una 
dintre ultimele maşini căreia i se permisese accesul pe E6 
prin Dovrefjell înainte ca şoseaua să fie închisă circulației 
din pricina vremii proaste. Rezervase o cameră de hotel în 
Trondheim, dar nu suportase ideea de a se duce la banchet. 


De ce nu? Pentru că el nu ştia să piardă şi tocmai pierduse 
finala de la categoria uşoară din cadrul Campionatului 
norvegian de judo. Măcar dacă ar fi pierdut în fața cuiva mai 
bun decât el în loc să se autosaboteze atât de inutil. Mai 
erau doar câteva secunde din meci, iar el conducea cu două 
yuko la o koka, aşa că nu mai avea de făcut decât să aştepte 
finalul. 

Şi controlase meciul, chiar o făcuse! însă începuse către 
final să se gândească la interviul de după victorie şi la ceva 
amuzant de spus, aşa că, pentru o clipă, îşi pierduse 
concentrarea şi se trezise brusc zburând prin aer. Reuşise 
să evite aterizarea pe spate, însă adversarului i se acordase 
un waza-ari, reuşind astfel victoria la finalul meciului, 
câteva secunde mai târziu. 

Peter izbi volanul cu putere. 

După aceea, în vestiar, deschisese sticla de şampanie pe 
care şi-o cumpărase. Cineva făcuse o remarcă şi el replicase 
că ideea ţinerii finalelor de seniori sâmbătă după-amiază era 
aceea că puteau fi continuate de câte o mică petrecere, aşa 
că ce naiba? Reugşise să bea mai bine de jumătate din sticlă 
înainte ca antrenorul să intre, să-i smulgă sticla din mână şi 
să-i spună că se săturase să-l vadă beat după fiecare meci, 
indiferent dacă învingea sau pierdea. După care Peter 
spusese că se săturase să aibă un antrenor care nu-l ajuta 
deloc să învingă oameni care erau evident mai slabi ca el. 
Antrenorul începuse cu prostia aia filosofică despre judo 
însemnând 

„forță blândă”, apoi cu predica despre cum Peter trebuia 
să înveţe să lase loc, să-şi lase adversarul să se descopere, 
să demonstreze umilință, să nu creadă că e cel mai bun, 
căci în definitiv trecuseră doar doi ani de când terminase 
junioratul, iar mândria preceda întotdeauna prăbuşirea. 
Peter replicase că judo însemna doar mimarea umilinței. Că 
însemna păcălirea adversarului prefăcându-te slab şi supus, 


atragerea lui în capcană şi lovirea lui fără milă, ca o plantă 
carnivoră frumoasă, larg deschisă, o curvă mincinoasă. 
Judo era un sport stupid. După aia Peter Ringdal ieşise ca o 
furtună din vestiar, urlând că se săturase. De câte ori 
făcuse asta? 

Peter luă o curbă şi farurile maşinii măturară aglomerări 
de zăpadă înalte de un metru şi jumătate, chiar dacă era 
sfârşitul lui martie, aflate atât de aproape de marginea 
drumului încât creau senzația unui tunel mult prea îngust. 

Dădu de o porțiune dreaptă de drum şi acceleră, mai 
degrabă de furie decât din grabă. Furie fiindcă intenționase 
să se dea la Tina cu ocazia banchetului de final. Ştia că şi ea 
îl luase în vizor. Numai că blonda câştigase aurul la 
categoria uşoară, iar o campioană norvegiană nu şi-o pune 
cu un ratat, mai ales cu unul care e cu jumătate de cap mai 
scund decât ea şi pe care acum credea că-l poate învinge pe 
salteaua de judo. Aşa funcționează evoluţia. 

Ca prin minune, ninsoarea încetă şi şoseaua -— care se 
întindea printre troienele de zăpadă ca o linie lungă şi 
neagră trasată cu un creion pe o pagină albă - se văzu 
luminată în toată splendoarea de lumina lunii. Să fi fost 
acela ochiul furtunii? Nu, pentru numele lui Dumnezeu, aici 
nu era vorba de vreo furtună tropicală, ci doar de una 
specific norvegiană, o furtună care nu avea ochi, ci doar 
colți. 

Peter se uită la vitezometru. Simţea că oboseala începea 
să-l afecteze, ca rezultat al drumului lung făcut până în 
Trondheim cu o zi înainte, după cursul de la şcoala de 
afaceri, meciurile din acea zi şi şampania băută. La naiba, 
se gândise la câteva nenorocite de remarci amuzante pentru 
interviul lui de după victorie pe care să le rostească... 

Şi iat-o. Tina. Chiar în fața lui, în lumina farurilor, cu 
părul ei lung şi blond, cu o stea roşie, licăritoare deasupra 
capului, dând din brațe ca pentru a-l saluta. Aşadar îl 


dorea, până la urmă! Peter zâmbi. Zâmbi când îşi dădu 
seama că totul era doar rodul imaginaţiei, iar creierul lui 
dădu comandă piciorului să apese pe pedala de frână. Nu e 
Tina, nu poate fi ea, căci Tina era la banchet şi dansa cu unul 
dintre învingători, probabil de la o categorie mai mare de 
greutate, îşi zise el. Piciorul lui apăsă frâna, căci imaginația 
nu îi juca feste, o fată chiar stătea în mijlocul drumului, în 
mijlocul Dovrefjell, în toiul nopţii, cu o stea roşie deasupra 
capului, o fată reală cu păr blond. 

Apoi maşina lovi fata. 

Se auziră două bufnituri rapide, una dinspre acoperişul 
maşinii, după care fata dispăru. 

Peter îşi luă piciorul de pe frână, îşi scoase centura de 
siguranţă şi continuă să meargă încet. Nu se uită în oglinda 
retrovizoare. Nu voia să se uite în ea. Poate fiindcă îşi 
închipuise totul? Parbrizul avea o floare mare şi albă acolo 
unde Tina se izbise de el. Tina sau altă fată. 

Ajunse la o curbă de unde nu mai putea vedea dacă zace 
cineva pe şosea în urma lui. Îşi menţinu privirea îndreptată 
înainte, apoi apăsă frâna. O maşină care îşi pierduse evident 
tracțiunea sau care fusese prinsă de o rafală de vânt stătea 
în lateral, cu botul înfipt în malul de zăpadă, blocând 
şoseaua. 

Peter rămase acolo până îşi recăpătă suflul, apoi băgă în 
marşarier. Acceleră, auzi protestele motorului, însă n-avea 
de gând să se întoarcă, el mergea spre Oslo. Se opri când 
zări ceva pe şosea, ceva licărind în lumina farurilor din 
spate. Se dădu jos. Era steaua roşie. Mai exact, era un 
triunghi de avertizare. Fata zăcea pe asfaltul măturat de 
vânt chiar în spatele triunghiului. O grămadă nemişcată, 
fără formă, ca un sac de lemne în care cineva înfipsese un 
cap blond. Bucăţi din pantalonii şi haina ei fuseseră rupte. 
Peter se prăbuşi în genunchi. Şuieratul vântului se 
intensifica şi scădea într-un soi de melodie lugubră peste 


troienele de zăpadă luminate de lună. 

Fata era moartă. Zdrobită. Făcută bucăți. 

Peter Ringdal se simțea treaz de-a binelea acum. Mai 
treaz decât se simțise vreodată în cei 22 de ani ai lui. O viață 
deja terminată. Condusese cu 140 de kilometri la oră înainte 
de a începe să frâneze, cu 60 mai mult decât limita de 
viteză, şi din câte ştia, poliţiştii puteau deduce viteza maşinii 
după gravitatea rănilor victimei. Sau după lungimea dârei 
de sânge, distanţa între locul unde corpul ei lovise asfaltul şi 
locul în care dâra se termina. Creierul lui începu automat să 
identifice variabilele, ca şi cum aşa el ar fi putut scăpa de 
realitățile mai presante. Nu viteza era cea mai rea. Şi nici că 
el nu reacționase suficient de rapid. Putea da vina pe vreme, 
putea spune că vizibilitatea fusese scăzută. Dar ce nu putea 
nega, iar faptul era măsurabil, era cantitatea de alcool din 
sânge. Condusese beat. Făcuse o alegere, iar acea alegere 
omorâse un om. Nu, el omorâse un om. Peter Ringdal îşi 
repetă acest lucru pentru sine, neavând habar de ce: eu am 
ucis un om. Avea să-i fie testată alcoolemia din sânge; asta 
era procedura în cazul accidentelor de maşină cu victime. 

Nu se putu abține să înceapă să calculeze totul din nou. 

lar când termină, se ridică şi privi peisajul dezolant şi 
măturat de vânt din jur. Fu şocat de cât de străin arăta acel 
peisaj, atât de diferit de felul în care arătase când mersese 
în direcția opusă cu o zi înainte. Acum părea un deşert 
dintr-o țară străină, un loc în aparenţă lipsit de oameni, dar 
unde inamicii se puteau ascunde în fiecare denivelare a 
terenului. 

Se apropie cu maşina de fată, îşi scoase echipamentul de 
judo din geantă şi îl întinse pe bancheta din spate. Apoi 
încercă să ridice fata. O fi fost el campion al Norvegiei la 
judo, dar fata îi alunecă din strânsoare. În cele din urmă o 
apucă precum un rucsac şi o înghesui pe locurile din spate. 
Porni încălzirea şi merse cu maşina până la maşina ei. O 


Mazda. Cheile erau în contact. Scoase un cablu de 
remorcare, scoase maşina fetei din zăpadă şi o parcă lângă 
mormanul de zăpadă, pe porțiunea dreaptă a şoselei, unde 
alte vehicule puteau să o vadă la timp ca să frâneze. După 
aceea reveni la maşina lui, întoarse şi porni înapoi către 
Trondheim. După doi kilometri ajunse la o intersecție care 
ducea probabil spre una dintre cabanele care se puteau 
vedea sus pe platou pe vreme mai bună. Opri maşina după 
zece metri parcurşi pe drumul lateral, nevrând să meargă 
mai departe, ca să nu se împotmolească. Îşi scoase haina şi 
puloverul, deoarece aerul fierbinte de la sistemul de încălzire 
îl făcea să transpire. Se uită la ceas. Trecuseră trei ore de 
când băuse aproape o sticlă întreagă de şampanie cu un 
conținut de alcool de 12%. Efectuă rapid în minte calculele 
pe care le practicase de multe ori în ultimii ani. Alcool 
măsurat în grame, împărțit la greutatea lui, înmulțit cu 0,7. 
Minus 0,15 ori numărul de ore. Trase concluzia că avea să 
fie în siguranţă abia peste trei ore. 

Începuse din nou să ningă. O perdea grea de fulgi, care 
înconjura maşina pe toate părțile. 

Trecu încă o oră. Pe şoseaua principală trecu lent o 
maşină. Era greu de ghicit de unde venea, mai ales că la 
radio se spunea că E6 era închisă. 

Peter căută în telefon numărul de urgenţă, cel pe care 
avea să-l apeleze la momentul oportun, după eliminarea 
alcoolului din corp. Aruncă o privire în oglinda retrovizoare. 
Oare cadavrele nu ar fi trebuit să aibă scurgeri de fluide? Nu 
simțea niciun miros. Poate că fata fusese la toaletă înainte 
de a porni la drum peste Dovrefjell. Norocul ei, norocul lui. 
Căscă. Adormi. 

Când se trezi, vremea era la fel, întunericul era la fel. 

Se uită la ceas. Dormise o oră şi jumătate. Apelă numărul 
de urgență. 

— Mă numesc Peter Ringdal, vreau să raportez un 


accident de maşină pe Dovrefjell. 

Cei de la dispecerat îi comunicară că aveau să vină cât 
puteau de repede. 

Peter mai aşteptă puţin. Chiar dacă veneau dinspre 
Dombăs, membrii echipei de intervenție ar fi avut nevoie de 
cel puţin o oră. 

Mută cadavrul în portbagaj şi ieşi cu maşina pe şoseaua 
principală. Parcă maşina şi aşteptă. Trecu o oră. Îşi deschise 
geanta şi scoase de acolo aparatul lui de fotografiat Nikon, 
pe care îl câştigase la un turneu în Japonia, se dădu jos din 
maşină în ninsoare şi deschise portbagajul. Spaţiul de acolo 
era suficient pentru acel corp micuţ. Făcu câteva fotografii 
de fiecare dată când vântul şi ninsoarea se mai domoleau. 
Se asigură că îi pozează şi ceasul, care, miraculos, nu 
suferise nicio stricăciune. 

După care închise portbagajul la loc. 

De ce făcuse pozele? 

Ca să dovedească faptul că ea zăcuse mai mult în 
portbagaj decât în maşină? Sau exista un alt motiv, o idee 
pe care nu reuşise încă să o descifreze, un sentiment încă 
neînțeles? 

Când zări luminile care clipeau ca un girofar pe plugul de 
zăpadă, închise încălzirea complet. Sperând că îşi făcuse 
calculele corect, atât în ceea ce o privea pe fată, cât şi pe el 
însuşi. 

Plugul de zăpadă era urmat de o maşină de poliție şi de o 
ambulanță. Paramedicii traseră imediat concluzia că fata 
din portbagaj era moartă. 

— Atingeţi-o, zise Peter, punându-şi palma pe fruntea 
fetei. E caldă încă. 

O observă pe polițistă uitându-se la el. 

După ce paramedicii îi luară o mostră de sânge în 
ambulanţă, lui Peter i se ceru să intre pe bancheta din spate 
a maşinii de poliție. 


Le explică poliţiştilor cum apăruse fata din ninsoare şi se 
izbise de maşina lui. 

— Mai degrabă dumneata ai dat peste ea, zise polițista, 
uitându-se la carnețelul în care îşi făcea însemnări. 

Peter le povesti despre triunghiul de avertizare, despre 
maşina înțepenită în lateralul şoselei, despre felul în care o 
mutase de acolo ca să împiedice vreo altă maşină să se 
ciocnească de ea. 

Polițistul bărbat, mai în vârstă, dădu aprobator din cap. 

— E bine că ai avut bunul-simț să te gândeşti la alții într- 
o astfel de situație, băiete. 

Peter simţi ceva în gât. Încercă să scape de senzaţie 
înainte de a-şi da seama că era un nod. Aşa că îl înghiți. 

— E6 a fost închisă circulației acum şase ore, zise 
polițista. Dacă ne-ați chemat imediat ce ați lovit fata, v-a 
luat al naibii de mult timp ca să ajungeţi de la barieră până 
aici. 

— A trebuit să mă opresc de câteva ori din pricina 
vizibilităţii, răspunse Peter. 

— Da, asta e o adevărată furtună de primăvară, mormăi 
polițistul. 

Peter privi pe geam. Vântul se domolise, iar acum zăpada 
se aşternea pe şosea. N-aveau să găsească niciun indiciu al 
locului în care fata se izbise de caldarâm. Şi nici alte urme 
de cauciucuri trecând peste dâra de sânge de pe asfalt, ceea 
ce i-ar fi putut face să caute maşini care traversaseră 
Dovrefjell în momentele respective. N-aveau să obțină nicio 
declarație de martor care să spună că, da, văzuse o maşină 
parcată pe porțiunea dreaptă a şoselei şi da, era aceeaşi 
configurație ca maşina fetei, dar nu, asta se întâmplase cu 
câteva ore înainte de ora la care Peter Ringdal pretindea că o 
lovise pe fată. 

— Deci aşa ai scăpat, zise Harry. 

Îl pusese pe Peter Ringdal să se aşeze pe canapea, iar el 


se aşezase de-a curmezişul fotoliului. Mâna dreaptă a lui 
Harry se odihnea în poală, continuând să țină pistolul. 

Ringdal aprobă. 

— Au existat urme de alcool în sângele meu, dar nu 
suficient. Părinţii fetei au depus plângere împotriva mea, dar 
am fost achitat. 

Harry încuviință. Îşi aminti ce-i spusese Kaja despre 
cazierul lui Ringdal şi despre acuzaţia de conducere 
neglijentă a maşinii din vremea când era student. 

— Ai avut noroc, rosti sec Harry. 

Ringdal clătină din cap. 

— Şi eu am crezut asta, dar m-am înşelat. 

— Da? 

— N-am dormit timp de trei ani. lar când spun asta, mă 
refer la faptul că n-am dormit nici măcar o oră, nici măcar 
un minut. Ora aia şi jumătate pe care am dormit-o pe platou 
a fost ultima dată când am dormit. Şi nimic n-a ajutat, 
pilulele mă înnebuneau, alcoolul mă făcea depresiv şi furios. 
Am crezut că se întâmpla pentru că mă temeam să nu fiu 
prins, că persoana aia care a trecut cu maşina peste 
Dovrefjell avea să iasă în față. Şi n-am ajuns nicăieri până 
nu am înțeles că nu asta era problema. Începusem să am 
gânduri de sinucidere şi m-am dus la o psihologă, i-am spus 
o poveste diferită, inventată, dar cu acelaşi conţinut, cu 
mine provocând moartea unei alte persoane. lar ea mi-a 
spus că problema consta în faptul că n-am iertat. Trebuie să 
ierți. Aşa că am iertat. Am încetat să mai iau pilule, să mai 
beau. Am început să dorm. Să mă fac mai bine. 

— Cum ai reuşit să ierți? 

— La fel ca tine, Harry. Încercând să salvezi suficiente 
vieți nevinovate care să le răscumpere pe cele pentru 
pierderea cărora eşti vinovat. 

Harry se uită la bărbatul scund, cu păr închis la culoare, 
de pe canapea. 


— Mi-am dedicat viața unui proiect, zise Ringdal, 
uitându-se la sculptura de afară, peste care ajunseseră 
razele soarelui, aruncând umbre prelungi în living. Un viitor 
în care viețile să nu mai fie distruse de accidente de 
circulație inutile. Iar prin asta nu mă refer doar la viața 
fetei, ci şi la viața mea. 

— Maşini autonome. 

— Cabine, îl corectă Ringdal. Şi nu sunt autonome, sunt 
controlate la nivel central, ca impulsurile electronice dintr- 
un computer. Nu se pot zdrobi şi îşi aleg viteza şi ruta încă 
de la început, după poziția celorlalte. Totul urmează logica 
unei matrice şi elimină slăbiciunile fatale ale şoferilor 
umani. 

— Şi fotografia fetei moarte? 

— ... am avut-o în fața mea chiar de la început, ca să nu 
uit niciodată de ce fac asta. De ce m-am lăsat ridiculizat în 
mass-media, de ce au urlat investitorii la mine, de ce am dat 
faliment şi am avut necazuri din partea producătorilor de 
maşini. Şi de ce continui să stau noaptea să muncesc, 
atunci când nu lucrez într-un bar care sper că va face 
suficient profit ca să-mi finanţeze proiectul şi să-mi permită 
să angajez ingineri şi arhitecţi care să aducă totul înapoi în 
actualitate. 

— Ce fel de necazuri? 

Ringdal ridică din umeri. 

— Scrisori cu un anumit subtext. De câteva ori, indivizi 
apărând la uşa mea. Nimic de folosit împotriva lor, dar 
suficient cât să mă determine să fac rost de ăla. 

Dădu din cap înspre pistolul care continua să zacă pe 
podea. 

— Mhm. Mi-ai spus multe chestii, Ringdal. De ce te-aş 
crede? 

— Pentru că sunt adevărate. 

— De când e ăsta un motiv? 


Ringdal râse scurt. 

— Poate n-o să crezi nici asta, dar când stăteai în spatele 
meu cu brațul întins şi pistolul la tâmpla mea, erai în 
poziția perfectă pentru un seoi nage. Dacă aş fi vrut, te-ai fi 
trezit aruncat la podea înainte de a-ți da seama ce se 
întâmplă, şi ai fi rămas fără pic de aer în plămâni. 

— Şi atunci de ce nu ai făcut-o? 

Ringdal ridică din nou din umeri. 

— Mi-ai arătat fotografia. 

— Şi? 

— Venise vremea. 

— Pentru ce anume? 

— Să vorbesc. Să spun adevărul. Întreg adevărul. 

— Bine. Deci vrei să continui? 

— Cum? 

— Ai mărturisit deja o crimă. Ce-ar fi să o mărturiseşti şi 
pe cealaltă? 

— La ce te referi? 

— La Rakel. 

Ringdal îşi dădu capul pe spate cu o mişcare care îl făcu 
să semene cu un strut. 

— Crezi că eu am omorât-o pe Rakel? 

— Spune-mi repede şi fără să îţi acorzi timp de gândire de 
ce au fost găsite amprentele tale pe un pahar albastru în 
maşina de spălat vase a lui Rakel, o maşină în care niciun 
obiect murdar nu stă mai mult de o zi, şi de ce n-ai spus 
poliției că ai fost acolo. Şi de ce ai asta într-un sertar din 
hol? 

Harry scoase eşarfa roşie a lui Rakel din buzunarul hainei 
şi o ridică în sus. 

— E simplu, zise Ringdal. Ambele au aceeaşi explicație. 

— Anume? 

— Că ea a fost aici în dimineaţa zilei în care a murit. 

— Aici? De ce? 


— Am invitat-o eu. Voiam să o conving să rămână în 
administrarea barului Jealousy. Îți aminteşti? 

— Îmi amintesc că ai menţionat asta, da. Dar mai ştiu şi 
că n-a fost niciodată interesată, a ajutat cu barul de dragul 
meu. 

— Da, asta a spus şi ea când a venit. 

— Şi atunci de ce a mai venit? 

— Pentru că avea şi ea o agendă proprie. Voia să mă 
convingă să cumpăr paharele alea, despre care înțeleg că 
sunt produse de o familie de sirieni care deține un mic 
atelier de sticlărie lângă Oslo. Rakel a adus un pahar cu ea 
în tentativa de a mă convinge că sunt paharele perfecte de 
servit băuturi. Mie paharul mi s-a părut un pic prea greu. 

Harry şi-l închipui pe Peter Ringdal ţinând paharul şi 
cântărindu-l în palmă. Dându-i înapoi lui Rakel. Care îl 
dusese înapoi acasă şi îl băgase în maşina de spălat vase. 
Nefolosit, dar nu chiar curat. 

— Şi eşarfa? întrebă el, ghicind deja răspunsul. 

— A uitat-o pe cuier când a plecat. 

— De ce ai pus-o în sertar? 

— Eşarfa păstra parfumul lui Rakel, iar prietena mea are 
un simț dezvoltat al mirosului şi este extrem de înclinată să 
facă scene de gelozie. Venea la mine în seara aia, şi ne 
simțim amândoi mai bine atunci când ea nu mă 
suspectează că am înşelat-o. 

Harry bătu darabana cu stânga pe brațul fotoliului. 

— Poți dovedi că Rakel a fost aici? 

— Păi să vedem, zise Ringdal şi îşi scărpină tâmpla. Dacă 
n-ai şters deja totul aşezându-te, amprentele ei ar trebui să 
se mai găsească pe brațele fotoliului în care stai, presupun. 
Sau pe masa din bucătărie. Nu, stai aşa! Ceaşca de cafea 
folosită de ea. E în maşina de spălat vase. N-o pornesc 
niciodată până nu e plină. 

— Bine, zise Harry. 


— De asemenea, m-am dus să văd atelierul ăla de 
sticlărie din Nittedal. Frumoase pahare. S-au oferit să le 
facă un pic mai uşoare. Cu emblema Jealousy pe ele. Le-am 
comandat 200. 

— Ultima întrebare, zise Harry, chiar dacă ştia răspunsul: 
de ce nu le-ai spus poliţiştilor că Rakel a fost aici cu o zi şi 
jumătate înainte de a fi omorâtă? 

— Am cântărit consecințele implicării mele într-o anchetă 
de omor față de beneficiile pe care le-ar fi obținut poliția 
dintr-o astfel de informaţie. Fiindcă poliția m-a bănuit şi 
înainte, când fosta mea soție a plecat brusc înapoi în Rusia 
fără să spună nimănui şi a fost dată dispărută aici, în Oslo. 
A apărut apoi, dar te asigur că n-a fost o experienţă plăcută 
să fiu în atenția poliției. Aşa că am tras concluzia că, dacă 
ceea ce a făcut Rakel cu o zi şi jumătate înainte de crimă era 
important pentru poliție, atunci ei aveau să vadă unde s-a 
dus pe telefonul ei, că ea a fost în cartierul ăsta şi aveau să 
pună lucrurile cap la cap. Pe scurt, am judecat că era treaba 
poliției, nu a mea. Aşa că am ales opțiunea egoistă. Dar ştiu 
că ar fi trebuit să le spun. 

Harry încuviinţă. În liniştea care se lăsă auzi un ceas 
ticăind undeva în casă şi se întrebă cum de nu-l auzise când 
fusese acolo. Semăna cu o numărătoare inversă. Îi trecu 
prin minte că era foarte posibil să fi fost chiar asta, un ceas 
înăuntrul capului său, care număra ultimele ore, minute, 
secunde. 

Avu impresia că are nevoie de toată energia ca să se ridice 
în picioare. Îşi scoase portofelul. Îl deschise şi se uită 
înăuntru. Extrase unica bancnotă, 500 de coroane, pe care 
o puse pe masă. 

— Pentru ce e? 

— Geamul spart din uşă, zise Harry. 

— Mersi. 

Harry se întoarse să plece. Se opri şi se întoarse la loc, 


uitându-se gânditor la imaginea lui Sigrid Undset de pe 
bancnotă. 

— Mhm. Ai rest la ea? 

Ringdal râse. 

— O să coste cel puțin 500 ca să... 

— Ai dreptate, zise Harry, ridicând bancnota de pe masă. 
Va trebui să-ți rămân dator. Noroc cu barul Jealousy. La 
revedere. 

În vreme ce Harry se îndepărta pe stradă, scâncetele 
câinelui se estompară, dar ticăitul din capul lui crescu în 
intensitate. 

Harry stătea în maşină şi asculta cu atenţie. 

Ticăitul provenea de la bătăile propriei inimi. Jumătatea 
lui Rakel. 

Care se îndepărta în goană. 

Şi făcuse asta din clipa în care el văzuse cuțitul mânjit de 
sânge pe raftul cu albume. 

Asta se întâmpla deja de zece ore, iar creierul lui 
petrecuse aceste ore căutând cu frenezie un răspuns, o 
scăpare, alternative la singura explicaţie la care se putea 
gândi, agitându-se ca un şobolan sub puntea unei nave care 
se scufunda şi nu găsea decât uşi închise şi fundături pe 
măsură ce apa se ridica tot mai mult înspre tavan. lar acea 
jumătate a inimii lui bătea tot mai repede, ca şi cum ar fi 
ştiut ce vine. Ştia că trebuie să mărească ritmul dacă voia 
să aibă timp ca să folosească cele două miliarde de bătăi din 
care era compusă, în medie, viața umană. Deoarece el era 
treaz acum. Se trezise şi avea să moară. 

În acea dimineață — după şedinţa de hipnoză, dar înainte 
de a se duce să-l vadă pe Ringdal - Harry sunase la soneria 
apartamentului de sub el, de la primul etaj. Gule - care 


muncea noaptea la tramvaie - venise la uşă îmbrăcat doar 
în boxeri, însă nu spusese nimic despre oră. Gule nu locuise 
în clădire când Harry avusese propriul apartament la etajul 
trei, aşa că nu prea se cunoşteau. Pe nasul lui stătea 
agățată o pereche de ochelari rotunzi, cu rame de oţel, care 
supraviețuiseră cumva anilor 1970, 1980 şi 1990 şi 
căpătaseră, ca atare, un statut de obiect retro. Câteva fire de 
păr sârmos care nu se ştia ce căutau pe ţeasta lui însemnau 
că omul putea evita să fie descris drept chel. Vorbea fără 
intonație, cu o voce ca de aplicație GPS. Gule îi confirmase 
ce spusese poliției şi ce se găsea în raport. Ajunsese acasă 
de la lucru la 22:45, când se întâlnise cu Bjorn Holm, care 
cobora scara după ce îl băgase pe Harry în pat. Până la ora 
3 dimineața, când se dusese şi el la culcare, Gule nu auzise 
niciun zgomot din apartamentul lui Harry. 

— Ce făceai în noaptea aia? întrebase Harry. 

— Urmăream Broaâchurch. 

Văzând că Harry nu reacționează, Gule adăugase: 

— Este un serial britanic de televiziune. Cu crime. 

— Mhm. Te uiţi mult la televizor noaptea? 

— Păi, da. Rutina mea zilnică este un pic diferită de cea a 
majorității oamenilor. Muncesc seara târziu şi am mereu 
nevoie de un răgaz să mă liniştesc după lucru. 

— Ai nevoie de un răgaz ca să te linişteşti după ce 
conduci tramvaie? 

— Da. Dar ora 3 e ora mea de culcare. După care mă 
trezesc la 11. Nu vrei să fii rupt cu totul de societate. 

— Dacă izolația sonoră de aici este atât de proastă cum 
zici, iar tu te uiţi la televizor noaptea, cum se face că eu, 
care locuiesc chiar deasupra şi uneori urc şi cobor scara 
noaptea târziu, n-am auzit niciodată nimic din apartamentul 
tău? 

— Pentru că eu am bun-simt şi folosesc căşti. 

Trecuseră câteva secunde până ce Gule întrebă: 


— E ceva rău în asta? 

— Spune-mi, zisese Harry. Cum poți să fii aşa de sigur că 
m-ai fi auzit ieşind, dacă purtai căşti pe urechi? 

— Era Broaâchurch, răspunsese Gule. 

După care, amintindu-şi că vecinul lui nu văzuse serialul: 

— Nu e chiar zgomotos, ca să mă exprim aşa. 

Harry îl convinsese pe Gule să-şi pună căştile şi să 
înceapă să se uite la Broaâchurch, pe care îi spusese că-l 
poate găsi pe site-ul NRK, apoi să vadă dacă aude ceva din 
apartamentul lui Harry sau de pe scară. Când Harry sunase 
din nou la sonerie, Gule răspunsese şi întrebase dacă aveau 
să înceapă testul în curând. 

— A intervenit ceva, aşa că va trebui să facem asta altă 
dată, replicase Harry. 

Decisese să nu-i spună lui Gule că tocmai se deplasase de 
la patul lui, coborâse până la uşa de intrare, apoi se 
întorsese. 

Harry nu ştia multe despre atacurile de panică. Însă ceea 
ce auzise se potrivea destul de bine cu ceea ce simțea acum. 
Inima, transpiraţie, senzaţia că nu e în stare să stea liniştit, 
gânduri agitate care i se învârteau prin minte în ritmul 
nebunesc al inimii. Dorința zilnică de a continua să 
trăiască, nu pentru totdeauna, ci încă o zi, deci pentru 
totdeauna, ca un hamster care goneşte tot mai tare, ca roata 
să nu-l depăşească şi să moară de un atac de cord cu mult 
înainte de a-şi da seama că, de fapt, totul este o cursă 
lipsită de sens contra timpului, o cursă în care timpul a 
ajuns deja la linia de sosire şi te aşteaptă, te aşteaptă 
numărând clipele, tic-tac, tic-tac. 

Harry îşi lovi capul de volan. 

Se trezise din somnul de plumb şi acum vedea adevărul. 

Era vinovat. 

Se întâmplase în bezna acelei nopţi, pe dealul ăla măturat 
de vânt, într-un vârtej de alcool şi Dumnezeu mai ştie ce — 


deoarece, evident totul în mintea lui continua să fie un gol 
sinistru. Ajunsese acasă şi fusese băgat în pat. 

Se ridicase imediat după plecarea lui Bjorn. Ajunsese cu 
maşina la Rakel la ora 23:21, conform înregistrărilor de pe 
camera video, care se potriveau tuturor evenimentelor. Era 
încă atât de beat că mersese aplecat în față până la casă şi 
intrase direct prin uşa descuiată. Se lăsase în genunchi şi 
implorase, iar Rakel îi spusese că se gândise, dar luase o 
decizie: nu-l mai dorea înapoi. Sau oare el decisese deja, în 
nebunia alcoolului, înainte de a intra, că avea s-o omoare şi 
să se omoare pe el însuşi, fiindcă nu voia să trăiască fără 
ea? După care băgase cuțitul în ea înainte ca ea să aibă 
timp să-i spună ceea ce el nu ştia atunci, că discutase cu 
Oleg şi se hotărâse să-i mai acorde lui Harry o şansă? Un 
astfel de gând era de nesuportat. Se izbi din nou cu capul de 
volan şi simți cum i se juleşte pielea de pe frunte. Să se 
sinucidă. Oare se gândise la asta încă de atunci? 

Chiar dacă orele petrecute înainte de a se trezi pe 
podeaua casei lui Rakel erau încă un imens gol, înțelesese — 
după care reprimase ideea - că era vinovat. Aşa că începuse 
imediat să caute un țap ispăşitor. Nu pentru el, ci de dragul 
lui Oleg. Însă acum, când se dovedise că era imposibilă 
găsirea unui țap ispăşitor sau măcar a unei persoane care 
să cadă victimă erorilor justiției, Harry îşi încheiase rolul. 
Putea părăsi scena. Putea părăsi tot. 

Să se sinucidă. Nu era pentru prima dată când se gândea 
la aşa ceva. 

Examinase cadavre în cazuri în care el, ca detectiv 
criminalist, fusese nevoit să decidă dacă fusese sinucidere 
sau omor. Rareori avusese îndoieli. Chiar şi când fuseseră 
alese mijloace brutale de omor, iar locurile faptelor erau 
haotice şi pline de sânge, cele mai multe sinucideri aveau 
un aer simplu şi singuratic: o decizie, o acțiune, fără 
interacțiuni, puține elemente criminalistice complicate. Iar 


scenele tindeau să fie statice. Nu că scenele sinuciderilor nu 
i-ar fi vorbit, deoarece o făceau, însă acolo nu exista o 
suprapunere de voci şi conflicte. Doar un monolog interior 
pe care el — într-o zi bună sau rea -— îl putea auzi. Şi care îl 
determina mereu să se gândească la sinucidere ca la o 
posibilitate. O modalitate de a ieşi din scenă. O rută de 
evadare pentru un şobolan de pe o navă care se scufundă. 

În timpul unora dintre acele anchete, Stâle Aune îi 
prezentase lui Harry cele mai comune motive de sinucidere. 
De la cele infantile - răzbunare pe lume, acum-ție-îți-va- 
părea-rău - la disprețul de sine, ruşine, durere, vinovăție, 
pierdere, până la motivele „mici? - oameni care vedeau 
sinuciderea ca pe o consolare, o liniştire. Oameni care nu 
căutau o rută de evadare, dar cărora le plăcea să ştie că 
aceasta exista, aşa cum mulți trăiesc în oraşe mari deoarece 
acestea le oferă totul, de la Operă la baruri de striptease, 
însă la care ei nu se gândesc niciodată să se ducă. Ceva care 
să-i protejeze de claustrofobia generată de a fi vii, de a trăi. 
Apoi, într-un moment de dezechilibru accentuat de băutură, 
pilule, probleme financiare sau romantice, acei oameni luau 
o decizie fără să țină cont de consecinţe, ca şi cum ar mai fi 
băut un pahar sau ar fi lovit un barman, consolarea 
devenise singurul gând. 

Da, Harry se gândise la asta. Însă acesta nu fusese 
niciodată singurul lui gând - până acum. Poate că suferea 
de angoasă, dar era treaz. lar gândul însemna mai mult 
decât un sfârşit al durerii. Se gândise la tot. O anchetă 
criminalistică trebuia să servească mai multor obiective. Să 
aducă certitudine şi pace celor rămaşi în urmă şi societăţii 
în general făcea parte dintre acestea. Alte obiective — cum ar 
fi eliminarea unei persoane periculoase de pe străzi, 
menținerea ordinii sociale prin a le arăta potenţialilor 
criminali că riscau să fie pedepsiți sau îndeplinirea nevoii 
tacite a societății de răzbunare - deveneau secundare dacă 


făptaşul era mort. Cu alte cuvinte: societatea cheltuia mai 
puţine resurse într-o anchetă în care se bănuia că un făptaş 
mort avea să fie cel mai bun rezultat, decât într-una în care 
exista riscul ca făptaşul să rămână în libertate. Ca atare, 
dacă Harry dispărea acum, exista şansa ca ancheta să se 
concentreze pe orice, cu excepția mortului căruia Gule îi 
oferise deja un alibi pentru ora crimei. Singurul lucru care 
putea reieşi — şi care ar fi orientat vag atenția în direcţia lui 
Harry - consta în părerea unui expert 3D care susținea că 
făptaşul ar fi putut să fie mai înalt de 1,90 metri şi că 
maşina ar fi putut să fie un Ford Escort. Numai că, din câte 
ştia Harry, o astfel de informaţie putea să nu ajungă mai 
departe de Bjorn Holm, a cărui loialitate era de 
nezdruncinat şi care, de-a lungul anilor, trecuse de mai 
multe ori dincolo de granița eticii profesionale. Dacă Harry 
murea acum, n-avea să mai existe niciun proces; Oleg urma 
să aibă parte de o mulțime de publicitate, însă nu avea să 
fie stigmatizat pentru tot restul vieţii, după cum n-aveau să 
fie stigmatizați nici sora mai mică a lui Harry, Sis, nici Kaja, 
nici Katrine, nici Bjorn, Stâle, Oystein sau oricine altcineva 
cu un nume marcat cu o singură literă în lista de contacte 
din telefonul lui. Pentru toți aceştia compusese un bilet din 
trei propoziţii, pentru care avusese nevoie de o oră. 

Nu pentru că el ar fi crezut că, în sine, cuvintele ar fi 
însemnat prea mult, ci pentru că sinuciderea lui putea 
naşte, evident, suspiciunea că era vinovat şi pentru că dorea 
să le ofere celorlalți — poliţiştilor — răspunsul necesar pentru 
a clasa cazul. 

Îmi pare rău pentru durerea pe care gestul meu îl va 
provoca, dar nu suport pierderea lui Rakel şi viața fără ea. 
Mulţumesc pentru tot. M-am bucurat să vă cunosc. Harry. 

Citise de trei ori. După care îşi scosese țigările şi bricheta, 
aprinsese o țigară, apoi biletul, şi aruncase resturile arse în 
toaletă. Exista o soluție mai bună. Să moară într-un 


accident. Aşa că se urcase în maşină şi se dusese la Peter 
Ringdal, ca să lămurească ultima îndoială, să-şi elimine 
ultima speranță. 

Care acum fusese eliminată. Cumva, era o uşurare. 

Harry se gândi din nou. Reluă lucrurile în minte ca să 
vadă dacă îşi amintea totul. Noaptea trecută stătuse în 
maşină, ca acum, şi văzuse oraşul sub el, cu luminile 
strălucind în beznă, suficient de puternice cât să unească 
punctele între ele. Acum putea vedea întregul tablou, oraşul 
întins sub cerul înalt, albastru, scăldat în lumina puternică 
de primăvară a noii zile. 

Inima nu-i mai bătea la fel de rapid. Poate că doar aşa 
simțea el, că numărătoarea se apropia de zero. 

Harry îşi puse piciorul pe ambreiaj, răsuci cheia în 
contact şi băgă în viteză. 

Autostrada 287. 

Harry se îndrepta spre nord. 

Strălucirea dealurilor acoperite de zăpadă era atât de 
intensă, încât Harry îşi scosese ochelarii de soare din 
torpedou. Inima începuse să-i bată mai normal după ce 
ieşise din Oslo, pe drumuri din ce în ce mai puțin circulate 
pe măsură ce se depărta de oraş. Senzaţia de calm se 
instalase deoarece luase o decizie, din unele puncte de 
vedere era deja mort şi îi mai rămânea de îndeplinit un 
simplu act. Sau poate că era din cauza whiskyului Jim 
Beam. Se oprise o singură dată în drum către ieşirea din 
oraş la magazinul de băuturi de pe Strada Therese, unde îi 
dăduse vânzătorului bancnota cu imaginea lui Sigrid Undset 
în schimbul unei sticle de jumătate şi ceva rest. Apoi se mai 
oprise la benzinăria Shell din Marienlyst, unde folosise 
restul primit ca să bage nişte benzină în rezervorul aproape 


gol. Nu avea nevoie de mult combustibil. Însă nu mai avea 
nevoie nici de bani. Acum sticla zăcea pe trei sferturi goală 
pe scaunul pasagerului, lângă pistol şi telefon. Încercase să 
o sune din nou pe Kaja, dar din nou fără succes. Nu se 
putuse împiedica să se gândească la faptul că poate era mai 
bine aşa. 

Băuse aproape jumătate de sticlă înainte de a observa 
vreun efect, însă acum se simțea suficient de detaşat de 
ceea ce urma să se întâmple, însă nu într-atât încât să rişte 
să omoare vreun nevinovat. 

Ultimul drum. 

Ofițerul de poliție de la locul accidentului petrecut cu 
două zile înainte nu le spusese unde exact se întâmplase pe 
autostrada 287, însă nu prea conta. Oricare porțiune lungă 
şi dreaptă a şoselei era bună. 

În fața lui se vedea un camion. 

După următoarea curbă Harry acceleră, ieşi în lateral, 
trecu pe lângă şi văzu că era un camion cu remorcă. Se 
strecură în fața lui. Privi în oglinda retrovizoare. Cabină 
înaltă. 

Harry mai acceleră puţin, păstrând viteza puţin peste 120 
de kilometri pe oră, deşi limita de viteză era de 80. Câţiva 
kilometri mai încolo ajunse la o nouă porțiune lungă şi 
dreaptă. Către capătul ei se vedea un refugiu pe partea 
stângă a şoselei. Semnaliză, traversă şoseaua şi intră în 
parcarea goală, trecând pe lângă o toaletă şi câteva 
tomberoane, după care întoarse maşina, astfel încât să fie 
îndreptată din nou spre sud. Trase la margine şi lăsă 
motorul pornit. Privi înapoi pe şosea. Văzu aerul tremurând 
deasupra asfaltului, ca şi cum şoseaua traversa mai 
degrabă un deşert decât o vale norvegiană în luna martie, 
având în dreapta un râu acoperit cu gheață, dincolo de 
marcajele de protecție. Poate că alcoolul îi juca feste. Harry 
se uită la sticla de Jim Beam. Soarele făcea ca lichidul auriu 


dinăuntru să lucească. 

Ceva îi spunea că era o laşitate să-şi ia singur viața. 
Poate, dar cerea curaj. 

lar dacă nu dispuneai de acel curaj, acesta putea fi 
cumpărat într-o sticlă de 209,90 de coroane. 

Harry deşurubă capacul, bău restul de whisky şi 
înşurubă capacul la loc. 

Gata. Suficient de detaşat. Curaj. 

Dar mai important: autopsia avea să arate că faimosul 
bețiv avusese o concentraţie atât de mare de alcool în sânge 
la momentul impactului, încât nu era exclus să fi pierdut 
controlul volanului. În plus, n-avea să existe niciun bilet de 
adio sau altceva care să sugereze că plănuise să se sinucidă. 
Fără sinucidere, fără suspiciuni, fără umbre lăsate de 
ucigaşul propriei soții să cadă pe cineva care nu merita asta. 

Îl vedea deja venind acum dinspre sud. Camionul cu 
remorcă. Aflat cam la un kilometru distanță. 

Harry verifică în oglinda laterală din stânga dacă erau 
singuri pe şosea. 

Băgă în viteza întâi şi dădu drumul ambreiajului, apoi ieşi 
pe şosea. Se uită la vitezometru. Nu prea repede, deoarece 
ar fi încurajat scenariul sinuciderii. Oricum nu era nevoie, 
cum spusese ofițerul de poliție de la locul accidentului: când 
o maşină ajunge în fața unui camion cu 80-90 de kilometri 
la oră, centurile de siguranţă şi airbagurile nu mai contează 
prea mult. Volanul avea să ajungă dincolo de bancheta din 
spate. 

Vitezometrul ajunse la 90. 

100 de metri în patru secunde, un kilometru în 40. Dacă 
autocamionul îşi păstra viteza, aveau să se ciocnească în 
mai puțin de 20 de secunde. 500 de metri. Zece... nouă... 

Harry nu se gândea la nimic în afară de intenţia lui: să 
izbească camionul în mijlocul radiatorului. Era recunoscător 
că trăia într-o epocă în care încă era posibil să-ți conduci 


maşina direct spre moartea ta şi a altora, numai că 
înmormântarea asta era doar pentru el. Desigur, avea să 
producă daune camionului, al cărui şofer avea să rămână 
marcat pe viață, bântuit de coşmaruri recurente, însă cu 
trecerea anilor avea să se întâmple tot mai rar. Fantomele 
chiar dispăreau. 

400 de metri. Intră cu maşina pe celălalt sens al şoselei. 
Încercă să manevreze volanul încât să pară că maşina a 
intrat în derapaj, ca şoferul camionului să poată declara 
poliţiştilor că i se păruse că el pierduse controlul volanului 
sau adormise la volan. Harry auzi claxonul camionului 
începând să sune disperat. Efectul Doppler. Sunetul îi 
străpunse urechea ca un cuţit. Era sunetul morţii care se 
apropia. Ca să atenueze țipătul, ca să nu ajungă să moară 
pe o asemenea muzică stridentă, Harry întinse mâna 
dreaptă şi porni radioul, rotind volumul la maximum. 200 
de metri. Difuzoarele vibrau. 

Mai încolo vom şti mai multe despre asta... 

Harry auzise versiunea lentă a cântecului gospel. Viorile... 

Mai încolo vom înţelege de ce. 

Camionul se făcea tot mai mare. Trei... doi... 

Fruntea sus, frate, trăieşte în lumina soarelui. 

Atât de adevărat. Atât de... greşit. Harry roti tare de volan 
spre dreapta. 

Fordul Escort reveni pe partea lui de şosea, ratând la 
mustață colțul din stânga al părţii frontale a camionului. 
Harry se îndrepta direct spre parapetele de protecţie şi 
frână, răsucind volanul cu putere spre stânga. Simți 
cauciucurile pierzându-şi aderenţa, simți spatele maşinii 
derapând în dreapta şi forța centrifugă lipindu-l de scaun, 
în timp ce maşina se rotea. Era conştient că povestea nu se 
putea sfârşi cu bine. Avu timp să vadă camionul dispărând 
înaintea lui şi ajungând deja departe, înainte ca spatele 
maşinii să izbească parapetele de protecție şi el să ajungă în 


imponderabilitate. Cer albastru, lumină. Pentru o clipă 
crezu că murise, că se întâmpla exact aşa cum se spunea: în 
acele clipe îți părăseai corpul şi te înălțai spre paradis. 
Numai că paradisul spre care se îndrepta el se rotea odată 
cu dealul împădurit, şoseaua şi râul, în timp ce soarele se 
balansa în sus şi în jos ca într-un film, în acompaniamentul 
unei voci care, într-o tăcere bruscă şi ciudată, cânta Vom 
înțelege totul... înainte de a fi întreruptă de o altă izbitură. 

Harry fu împins înapoi în scaun, se uită la cerul de 
deasupra lui, care încetase să se rotească, dar care acum 
părea că se dizolvă, căpătând o nuanţă verzuie înainte de a 
fi acoperit de o cortină palidă, transparentă. Cortina se 
întuneca la culoare. El şi maşina se scufundau adânc. N-are 
de ce să mă surprindă, se trezi el gândind, că mă îndrept 
spre iad. Apoi auzi o bufnitură surdă ca o uşă de adăpost 
antiaerian care se închide. Maşina se îndreptă, apoi se 
răsuci încet şi el înțelese ce se întâmplase. Aterizase în râu, 
cu partea din spate prima, trecuse prin stratul de gheaţă, 
iar acum ajunsese sub acesta. Ca şi cum aterizase pe o 
planetă străină, cu un peisaj ciudat, verde, luminat de raze 
de soare filtrate de gheață şi de apă, unde tot ce nu era de 
piatră sau resturi putrezite de copaci se legăna încet, ca 
într-un dans. 

Curentul de apă prinse maşina, iar aceasta pluti încet în 
josul râului ca un hovercraft în timp ce se ridica încet la 
suprafață. Se auzi un sunet ca de trosnitură când 
acoperişul maşinii izbi gheața. Apa intra pe la pragurile 
portierelor şi era aşa de rece, încât picioarele lui Harry 
amorțiră. Îşi desfăcu centura de siguranță şi încercă să 
împingă portiera. Însă presiunea apei la doar un metru 
adâncime făcea imposibilă acţiunea. Trebuia să iasă pe 
geam. Radioul şi farurile continuau să funcționeze, aşa că 
apa încă nu scurtcircuitase partea electrică. Harry apăsă 
butonul de deschidere a geamului, însă nu se întâmplă 


nimic. Un scurtcircuit sau presiunea apei. Apa îi ajunsese la 
genunchi. Acoperişul maşinii nu mai zgâria gheața, maşina 
încetase să se mai ridice, iar el plutea între fundul râului şi 
suprafața apei. Trebuia să lovească parbrizul ca să-l smulgă 
de la locul lui. Se lăsă pe spate pe scaun, însă nu avea loc 
suficient, picioarele lui erau prea lungi şi simțea cum 
alcoolul îi făcea mişcările lente, gândurile încetinite, 
coordonarea slabă. Căută cu mâna sub scaun şi dădu de 
maneta cu care îl mişca în spate. Deasupra era o altă 
manetă, cu care îşi lăsă scaunul pe spate până ce aproape 
că ajunse întins. O scurtă amintire. De când îşi ajustase 
scaunul ultima dată. Cel puțin acum îşi putea trage 
picioarele de sub el. Apa aproape că îi ajunsese la piept, iar 
răceala ei îi strângea plămânii şi inima ca o gheară. Exact în 
clipa în care vru să lovească cu ambele picioare în parbriz, 
maşina se izbi de ceva şi el îşi pierdu echilibrul, căzu în 
lateral înspre scaunul pasagerului şi picioarele îi loviră 
volanul. La naiba, la naiba! Harry văzu bolovanul de care se 
izbise maşina trecând pe lângă ea, în timp ce aceasta 
continua să se rotească într-un soi de vals lent, cu spatele 
înainte, izbi un alt bolovan şi se răsuci din nou. 

Cântecul de la radio se opri brusc în mijlocul unui nou 
refren Vom înțelege totul... 

Harry luă o gură mare de aer în spaţiul rămas sub 
acoperiş, după care se ghemui sub apă ca să lovească 
parbrizul din nou. De această dată îl izbi, dar acum era 
înconjurat de apă, aşa că îşi simţi picioarele izbind moale şi 
fără forță, ca picioarele unui astronaut pe Lună. 

Se cățără mai sus pe scaun şi fu nevoit să-şi lipească 
capul de acoperiş ca să ia o gură de aer. Inspiră profund de 
câteva ori. Maşina se opri. 

Harry se scufundă din nou şi văzu prin parbriz că Fordul 
se prinsese în crengile unui copac putrezii. O rochie 
albastră cu picăţele albe flutura în direcţia lui. Îl cuprinse 


panica. Izbi cu mâna în geamul lateral şi încercă să-l forțeze 
să se deschidă. Degeaba. Brusc, două dintre crengi se 
rupseră şi maşina alunecă în lateral şi se eliberă. Luminile 
farurilor care în mod bizar continuau să funcţioneze 
măturară fundul apei către mal, unde Harry zări ceva 
licărind, poate o sticlă de bere, ceva din sticlă oricum, 
înainte ca maşina să reînceapă să fie purtată de curent, mai 
repede acum. Harry avea nevoie de aer. Însă maşina era 
acum atât de plină cu apă încât fu nevoit să închidă gura şi 
să-şi apese nasul de acoperiş, ca să respire pe nări. Farurile 
se stinseră. Ceva plutea în câmpul lui vizual, legănându-se 
pe suprafața apei. Sticla de Jim Beam, goală, cu capacul 
înşurubat. Ca şi cum ar fi vrut să-i amintească de un truc 
care îi salvase viața odată, cu multă vreme în urmă. Dar 
care nu mai avea importanță acum; aerul din sticlă i-ar mai 
fi oferit doar câteva secunde de speranţă dureroasă după ce 
resemnarea îi oferise un pic de linişte. 

Harry închise ochii. lar în acea clipă - exact ca într-un 
clişeu - întreaga viață i se derulă în fața ochilor. 

Clipele când se rătăcise în copilărie şi alergase terorizat 
prin pădure la o distanță mică de ferma bunicului lui din 
Romsdalen. Prima lui prietenă, în patul părinților ei, având 
întreaga casă la dispoziţie, cu uşa de la balcon deschisă, cu 
draperia fluturând, lăsând soarele să intre în timp ce ea îi 
şoptea că el trebuie să aibă grijă de ea. Iar el şoptind „da” şi 
apoi, şase luni mai târziu, citind biletul ei de sinucidere. 
Cazul de crimă din Sydney, cu apusul soarelui la nord, ceea 
ce însemnase că se rătăcise şi acolo. Fata cu un singur braț 
care sărise în piscină în Bangkok, trecând prin apă ca un 
cuțit, imaginea aparte a asimetriei şi distrugerii. O lungă 
plimbare în Nordmarka, doar el, Oleg şi Rakel. Soarele de 
toamnă căzând peste chipul lui Rakel, care zâmbea înspre 
aparatul foto când aşteptau să se declanşeze, iar Rakel 
observând că se uita la ea, întorcându-se spre el cu un 


zâmbet şi mai larg, care îi ajungea până la ochi, până ce 
lumina se ajustase şi ea devenise cea care strălucea ca 
soarele, iar ei doi nu îşi mai luaseră privirile unul de la 
celălalt şi fuseseră nevoiți să repete fotografia. 

Ajustare. 

Harry îşi redeschise ochii. 

Apa nu se mai ridicase. 

Presiunea se ajustase, în fine. Legile fundamentale şi 
complexe ale fizicii permiteau acelei benzi înguste de aer să 
rămână captivă sub acoperişul maşinii şi sub suprafața 
apei, cel puțin deocamdată. 

Iar la capătul tunelului se vedea literalmente lumină. 

Văzu prin luneta maşinii că apa în direcția din care venea 
maşina era colorată în verde tot mai închis, însă în fața 
maşinii verdele era mai luminos. Asta trebuia să însemne că 
tot înainte râul nu mai era acoperit de gheaţă sau era măcar 
mai puțin adânc, poate amândouă. lar dacă presiunea se 
ajustase, el ar fi trebuit să poată deschide portiera. Harry 
vru să se scufunde iar şi să încerce, când îşi dădu seama că 
era încă sub gheaţă. Ar fi fost o modalitate ridicolă de a se 
îneca, mai ales că acolo, în maşină, avea suficient aer să 
reziste până ce maşina ajungea într-o porțiune mai puţin 
adâncă şi lipsită de gheață. lar acea porțiune nu era 
departe, maşina părea să se îndrepte cu mai mare viteză 
într-acolo, iar lumina devenea mai intensă. 

N-avea niciun sens să te îneci dacă aveai să fii spânzurat. 

Habar n-avea de ce îi venise în minte vechea zicală. 

Sau de ce se gândea la rochia albastră. 

Sau la Roar Bohr. 

Un zgomot se auzea tot mai aproape. 

Roar Bohr. Rochia albastră. Sora mai mică. Norafossen. 
20 de metri. Zdrobită de stânci. 

Iar când ieşi la lumină, apa deveni un zid alb de bule în 
fața lui, iar zgomotul se transformă în muget. Harry pipăi în 


spatele lui, prinse spătarul scaunului, inspiră adânc şi se 
afundă în timp ce botul maşinii se înălța. Se holbă prin apă, 
prin parbriz, la ceva întunecat, unde cascada de apă albă se 
transforma într-un nimic alb. 


Partea a treia 

Dagny Jensen privi înspre curtea şcolii, la dreptunghiul 
de lumină care pornise de dimineață de lângă casa 
îngrijitorului şi care ajunsese acum - spre finalul zilei de 
şcoală - chiar sub cancelarie. Un animal cu coadă lungă 
țopăia pe asfalt. Stejarul mare înmugurise. Oare de ce 
ajunsese să remarce muguri peste tot? Privi spre sala de 
clasă, unde elevii erau aplecați asupra temelor la engleză şi 
singurul sunet care spărgea liniştea era scârțâitul ritmic al 
creioanelor şi stilourilor. Era tema pentru acasă, însă Dagny 
simțea o durere intensă în stomac pentru că nu se simțise 
în stare să facă ce aşteptase cu nerăbdare, un studiu al 
romanului Jane Eyre, de Charlotte Bronte. Un studiu despre 
Charlotte, care fusese profesoară şi preferase o viață 
independentă în locul unui mariaj acceptabil din punct de 
vedere social cu un bărbat având un intelect pe care ea nu-l 
respecta, ceea ce reprezenta o idee aproape de neconceput 
în Anglia victoriană. Un studiu despre orfana Jane Eyre, 
care se îndrăgosteşte de stăpânul casei unde lucrează ca 
guvernantă,  aparentul mizantrop şi  repezitul domn 
Rochester. Despre cum şi-au declarat iubirea reciprocă şi 
despre modul în care ea descoperise - când ei doi erau pe 
punctul de a se căsători - că el era încă legat de soția lui. 
Jane pleacă şi cunoaşte un alt bărbat care se îndrăgosteşte 
de ea, însă el nu reprezintă pentru ea decât un surogat 


mediocru al domnului Rochester. Şi despre sfârşitul tragic şi 
fericit când doamna Rochester este omorâtă, astfel încât 
Jane şi domnul Rochester pot fi, în fine, împreună din nou. 
Despre faimosul schimb de replici în care domnul 
Rochester, desfigurat de incendiul care mistuise casa, 
întreabă: Sunt hidos, Jane? lar ea replică: Foarte, domnule; 
aşa ai fost mereu, să ştii. 

Şi chiar la final, capitolul lacrimogen în care Jane dă 
naştere copilului lor. 

Dagny simți sudoarea şiroindu-i pe frunte când un alt 
junghi dureros îi străbătu abdomenul. Junghiurile veniseră 
şi plecaseră în ultimele zile, iar pastilele contra indigestiei pe 
care le luase n-o ajutaseră. Se programase la doctor, dar 
abia peste o săptămână, iar gândul că mai trebuia să 
petreacă atâtea zile cu astfel de dureri n-o bucura deloc. 

— les puţin afară pentru câteva minute, zise ea, 
ridicându-se de pe scaun. 

Câţiva elevi se uitară la ea şi dădură din cap, după care 
se concentrară din nou asupra temei. Erau elevi buni şi 
studioşi. Câţiva erau chiar talentați. Uneori Dagny nu se 
putea abține să viseze că într-o bună zi, după ce ea avea să 
se pensioneze, unul dintre ei - unul singur era suficient — 
avea s-o sune ca să-i mulțumească. Pentru că le arătase o 
lume care însemna mai mult decât vocabular, gramatică şi 
elementele de bază ale universului lingvistic. Cineva care 
găsise şi fusese inspirat de ceva în timpul lecţiilor ei de 
engleză. Ceva care să-i inspire pentru creații proprii. 

Când Dagny ieşi pe coridorul din fața clasei, un polițist se 
ridică de pe scaun şi o urmă. Omul se numea Ralf şi 
preluase sarcina de pază şi protecţie de la Kari Beai. 

— La toaletă, zise Dagny. 

Katrine Bratt o asigurase pe Dagny că va fi însoţită de un 
bodyguard câtă vreme considerau că Svein Finne reprezenta 
o amenințare pentru ea. 


Katrine şi Dagny nu discutaseră în realitate: problema nu 
era cât continua Finne să fie liber sau viu, ci cât puteau 
rezista bugetul alocat de Katrine şi răbdarea lui Dagny. 

Pe coridoarele şcolii se lăsa o linişte aparte în timpul 
orelor, ca şi cum s-ar fi odihnit între exploziile de frenezie 
din pauze. La fel ca în cazul cicadelor care roiau în jurul 
lacului Michigan exact la fiecare 17 ani. Dagny fusese 
invitată la următoarea apariție de către un unchi de acolo, 
care îi spusese că trebuie neapărat să trăiască şi ea acest 
moment, atât muzica intensă generată de miliardele de 
insecte, cât şi gustul lor. Aparent cicadele erau înrudite cu 
scoicile şi midiile, iar el îi spusese, în timpul unei mese cu 
midii din timpul vizitei lui în Norvegia, că cicadele puteau fi 
consumate la fel: se ținea strâns carcasa, se îndepărtau 
picioarele şi capul şi se scoteau afară părțile moi, bogate în 
proteine. Nu suna extraordinar de apetisant, iar ea nu lua 
niciodată în serios invitaţii de la americani, mai ales când 
acestea erau - dacă ea calculase corect — pentru anul 2024. 

— Aştept aici, zise polițistul, oprindu-se în fața toaletei 
pentru femei. 

Ea intră. Pustiu. Se duse în ultima dintre cele opt cabine. 
Îşi dădu jos pantalonii şi chiloţii, se aşeză pe toaletă, se 
aplecă înainte şi împinse uşa cabinei ca s-o încuie. 
Descoperi că uşa nu se închidea bine. Îşi ridică privirea. 

Văzu o mână ivindu-se între uşă şi cadrul acesteia, patru 
degete late, unul dintre ele cu un inel în formă de şarpe. Iar 
în palmă văzu marginea unei găuri. 

Dagny abia reuşi să inspire adânc înainte ca uşa să se 
dea de perete, iar mâna lui Finne să se repeadă înainte şi să 
o prindă de gât. Individul îi puse un cuțit şerpuit în față, iar 
gura lui şopti chiar lângă urechea ei: 

— Deci, Dagny? Greţuri matinale? Dureri de stomac? 
Vezică slabă? Sâni dureroşi? 

Dagny închise ochii. 


— Putem afla în curând, zise Finne, lăsându-se în 
genunchi şi băgându-şi cuțitul într-o teacă dinăuntrul 
hainei fără să-şi ia mâna de la gâtul ei. 

Scoase ceva ca un pix din buzunar, pe care îl înfipse între 
coapsele ei. Dagny se aştepta ca obiectul să o atingă, să o 
penetreze, însă asta nu se întâmplă. 

— Fii fată bună şi fă pipi pentru tati, bine? 

Dagny înghiți în sec. 

— Ce s-a întâmplat? De-asta ai venit aici, nu? 

Dagny încercă să facă ce-i ceruse el, însă simți că toate 
funcțiile organismului ei se blocaseră. Nici măcar nu ştia 
dacă era în stare să ţipe, în caz că el şi-ar slăbi strânsoarea. 

— Dacă nu faci pipi până număr la trei o să înfig cuțitul 
în tine, apoi în idiotul care aşteaptă pe coridor. 

Vocea lui şoptită făcea ca fiecare cuvânt, fiecare silabă să 
sune ca o obscenitate. Dagny încercă. Încercă din răsputeri. 
— Unu, şopti Finne. Doi. Trei... Gata, vine! Isteaţă fată... 

Ea auzi şuvoiul lovind porțelanul vasului, apoi apa. 

Finne îşi trase mâna cu testul de sarcină înspre el şi puse 
obiectul pe podea. Se şterse cu hârtia igienică prinsă de 
perete. 

— În două minute vom şti dacă eşti însărcinată, zise el. 
Nu e minunat, dragă? Teste ca acesta nu existau înainte şi 
nici măcar nu visam la astfel de lucruri ultima dată când 
am fost liber, imaginează-ţi toate lucrurile minunate pe care 
le va aduce viitorul. E de mirare că vrem să aducem un copil 
în lumea asta? 

Dagny închise ochii. Două minute. Şi după aia ce urma? 

Auzi voci în afara cabinei. O scurtă conversație înainte ca 
uşa toaletei să se deschidă, paşi grăbiţi, o fată al cărei 
profesor îi permisese să meargă la toaletă intră în cabina cea 
mai apropiată de hol, îşi făcu treaba, se spălă pe mâini şi 
ieşi din nou în grabă. 

Finne scoase un oftat din rărunchi în vreme ce se uita la 


test. 

— Caut un plus aici, Dagny, dar mă tem că arată un 
minus. Ceea ce înseamnă... 

Se ridică şi se postă în fața ei, după care începu să se 
desfacă la pantaloni cu mâna liberă. Dagny îşi dădu capul 
pe spate şi se eliberă de cealaltă mână a lui. 

— Mi-a venit ciclul, zise ea. 

Finne se uită la ea. Fața lui era în umbră. Şi arunca o 
umbră în jur. Întreaga lui ființă arunca o umbră, ca o 
pasăre de pradă rotindu-se în fața soarelui. Îşi scoase din 
nou cuțitul din teacă. Ea auzi uşa scârțâind, apoi auzi vocea 
polițistului: 

— E totul în regulă, Dagny? 

Finne îi arătă cuțitul, ca şi cum acesta ar fi fost o baghetă 
magică ce o obliga să facă tot ce dorea el. 

— Tocmai terminam, zise ea, fără să-şi ia privirea din 
ochii lui Finne. 

Se ridică de pe scaunul de toaletă, îşi trase chiloţii şi 
pantalonii, stând atât de aproape de el încât inspiră mirosul 
lui de sudoare şi altceva, ceva rânced, care o făcea să 
vomite. Boală. Durere. 

— O să mă întorc, zise el, ținând uşa cabinei deschisă 
pentru ea. 

Dagny n-o luă la fugă, dar trecu repede pe lângă celelalte 
cabine şi pe lângă chiuvete şi ieşi pe coridor. Lăsă uşa să se 
închidă în urma ei. 

— E înăuntru. 

— Cum? 

— Svein Finne. Are un cuțit. 

Polițistul se holbă la ea o clipă, apoi îşi scoase pistolul 
afară. Cu mâna liberă îşi băgă o cască în ureche, apoi 
scoase stația radio prinsă la pieptul lui. 

— 01, zise el. Am nevoie de întăriri. 

— Fuge, rosti Dagny. Trebuie să-l prinzi. 


Polițistul o privi. Deschise gura ca pentru a explica faptul 
că obiectivul lui principal era acela de a o proteja, nu de a 
trece la atac. 

— Altfel o să se întoarcă, zise Dagny. 

Ceva din vocea sau din expresia ei îl determină pe polițist 
să închidă gura. Făcu un pas înspre uşă, îşi lipi capul de ea 
şi ascultă câteva secunde, cu ambele mâini în jurul armei 
îndreptate spre podea. După care împinse uşa. 

— Poliția! Mâinile sus! 

Polițistul dispăru în toaletă. 

Dagny aşteptă. 

Auzi uşile cabinelor date de perete. 

Pe toate opt. 

Apoi polițistul se întoarse. 

Dagny inspiră tremurând. 

— Pasărea a zburat din cuib? 

— Dumnezeu ştie cum, rosti polițistul, apucând din nou 
stația radio. Probabil că s-a cățărat pe perete şi a ieşit pe 
fereastra de sus, de lângă tavan. 

— A zburat, repetă încetişor Dagny, în vreme ce polițistul 
apelă din nou 01, dispeceratul de urgente. 

— Cum? 

— Nu s-a cățărat. A zburat. 


41 


— Cât, 20 de metri ai spus? întrebă detectivul Sung-min 
Larsen, de la Kripos. 

Privi înspre vârful Norafossen, de unde țâşnea torentul de 
apă. Îşi şterse fața udă de la particulele de apă pe care 
vântul care sufla dinspre vest le purta până pe malul râului. 
Mugetul cascadei acoperea zgomotul traficului de pe 
şoseaua principală care se întindea de-a lungul pantei pe 
care o coborâseră ca să ajungă la râu. 


— 20 de metri, durează doar câteva secunde, dar până 
ajungi jos ai deja 70 de kilometri la oră. N-ai nicio şansă, 
adăugă ofițerul de poliție. 

Avea o față de buldog şi se prezentase ca fiind Jan de la 
biroul poliției districtuale din Sigdal. Îşi îndreptă unul dintre 
braţele scurte, musculoase, către carcasa unui Ford Escort 
alb din vârful unui bolovan mare şi negru pe care apa o 
lovea, împingând-o în toate părțile. Ca o instalaţie de artă, 
îşi zise Sung-min Larsen. O imitație a operei de artă 
realizate de Lord, Marquez şi Michels — zece maşini Cadillac 
îngropate pe jumătate în deşertul Amarillo din Texas, unde 
fusese cu tatăl lui când avea 14 ani. Tatăl lui era pilot şi 
dorise să-i arate fiului său minunata ţară în care el învățase 
să zboare cu avionul Starfighter, un avion despre care 
spunea că e mai periculos pentru pilot decât pentru inamic, 
o glumă pe care o repetase de multe ori în cursul acelei 
călătorii, printre accesele de tuse. Cancer la plămâni. 

— Nu e nicio îndoială, zise Jan de la biroul din Sigdal, 
dându-şi şapca de polițist pe spate. Şoferul a ieşit prin 
parbriz, s-a izbit de roci şi a murit instantaneu. Trupul a 
fost dus în aval de apele râului. Acum apa este atât de mare 
încât corpul nu s-a oprit înainte de Solevatn. Şi este încă 
înghețată, aşa că o vreme nu vom da de urma lui. 

— Ce a spus şoferul camionului? întrebă Sung-min 
Larsen. 

— A spus că Escortul a intrat pe sensul lui de mers şi că 
şoferul căuta probabil ceva în torpedou sau cam aşa ceva, 
după care şi-a dat brusc seama ce avea să se întâmple şi a 
virat în ultima clipă înapoi pe sensul corect de mers. A zis că 
totul s-a petrecut atât de rapid că el n-a avut timp să vadă 
ce s-a întâmplat, dar, când s-a uitat în oglinda retrovizoare, 
maşina dispăruse. Însă, constatând că drumul era drept, şi- 
a zis că ar fi trebuit să o vadă. Aşa că a oprit şi ne-a sunat. 
Se văd urme de cauciuc pe asfalt, dâre de vopsea albă pe 


parapetele de protecţie şi o gaură în gheață unde Escortul a 
intrat în apă. 

— Tu ce crezi? Şofat neglij ent sau tentativă de 
sinucidere? întrebă Larsen. 

O nouă rafală de vânt se făcu simțită şi îşi duse automat 
mâna la cravată, chiar dacă aceasta era ținută pe loc de un 
ac cu logoul Pan-Am. 

— Tentativă? E mort, îți spun eu. 

— Crezi că a vrut să intre în camion şi şi-a pierdut 
curajul în ultima clipă? 

Polițistul se scutură de amestecul de noroi şi zăpadă de 
pe cizmele lui lungi până la genunchi. Se uită la pantofii 
Loake lăcuiți ai lui Sung-min Larsen. Clătină din cap. 

— De obicei, ei n-o fac. 

— Ei? 

— Oamenii care vin aici pe ultimul drum. Sunt hotărâți. 
Sunt... motivaţi. 

Larsen auzi o creangă trosnind în spatele lor şi se 
întoarse ca s-o vadă pe şefa Serviciului de Investigații 
Criminale, Katrine Bratt, coborând panta ținându-se de 
copaci. Când ajunse lângă ei, Katrine îşi şterse mâinile pe 
blugii negri. Sung-min îi studie chipul când ea întinse mâna 
proaspăt ştearsă ofițerului de poliție locală şi se prezentă. 

Palidă. Make-up proaspăt aplicat. 

Asta însemna că plânsese pe drumul dinspre Oslo şi se 
machiase din nou înainte de a cobori din maşină? Evident, îl 
cunoştea bine pe Harry Hole. 

— Aţi găsit trupul? întrebă ea, dând din cap când Jan din 
Sigdal clătină dintr-al lui. 

Sung-min bănuia că următoarea ei întrebare avea să fie 
legată de şansele ca Hole să mai fie în viață. 

— Deci, de fapt nu ştim că e mort? 

Jan scoase un oftat profund şi adoptă din nou o expresie 
tragică. 


— Când o maşină cade 20 de metri, ajunge la o viteză de 
70 de kilometri şi... 

— Sunt sigur că e mort, interveni Sung-min. 

— Şi e de presupus că tu eşti aici deoarece crezi că există 
o legătură cu moartea lui Rakel Fauke, zise Bratt fără să se 
uite la Sung-min şi preferând să se concentreze pe tabloul 
grotesc al maşinii distruse. 

Tu nu eşti? dădu Sung-min să replice, dar îşi dădu seama 
că, probabil, nu era deloc ciudat ca un şef de departament 
să viziteze locul unde unul dintre colegii lui murise. Poate. 
Aproape două ore de condus, machiaj proaspăt. Poate că era 
mai mult decât o simplă relație profesională? 

— Ne întoarcem la maşina mea? întrebă el. Am nişte 
cafea. 

Katrine încuviință şi Sung-min îi aruncă o privire rapidă 
lui Jan, pentru a-i da de înţeles că nu era invitat. 

Sung-min şi Katrine se urcară pe locurile din față ale 
maşinii lui BMW Gran Coupé. 

Chiar dacă primea o îndemnizație decentă pentru 
combustibil,  Sung-min avea în continuare pierderi 
financiare mergând peste tot cu maşina lui, în loc să 
folosească o maşină de serviciu Kripos, dar, cum obişnuia 
să spună tatăl lui, viața era prea scurtă ca să nu conducă 
mereu o maşină bună. 

— Bună, zise Bratt, întinzând mâna în spate, între cele 
două scaune, ca să mângâie câinele întins pe bancheta din 
spate, cu capul pe labele din față, uitându-se trist la ei. 

— Kasparov este un câine polițist pensionat, dar a trăit 
mai mult decât proprietarul lui, aşa că l-am luat eu, zise 
Sung-min în timp ce turna cafea dintr-un termos în două 
pahare de carton. 

— Îţi plac câinii? 

— Nu în mod special, dar nu mai avea pe nimeni. 

Sung-min îi dădu unul dintre pahare. 


— Ca să trec la subiect. Am fost pe punctul de a-l aresta 
pe Harry Hole. 

Katrine Bratt vărsă din cafea înainte să ia prima 
înghițitură. lar Sung-min simți că asta nu se întâmplase din 
pricina cafelei prea fierbinți. 

— Să-l arestezi? zise ea, acceptând batista întinsă de el. 
Pe ce bază? 

— Am primit un apel telefonic. De la un tip pe nume 
Freund. Sigurd Freund, mai exact. Specialist în analiza 3D a 
filmelor şi fotografiilor. L-am mai folosit şi înainte, cum l-aţi 
folosit şi voi. Dorea să verifice formalităţile legate de o 
sarcină pe care o îndeplinise pentru inspectorul detectiv 
Harry Hole. 

— De ce te-a sunat pe tine? Hole lucrează pentru noi. 

— Poate tocmai de-asta. Freund a zis că Hole i-a cerut să 
trimită factura de servicii la adresa lui privată, ceea ce 
constituie, evident, o neregulă. Freund dorea doar să se 
asigure că totul era în regulă. Totodată, aflase, mai degrabă 
târziu, că Harry Hole are o înălțime între 1,90 şi 1,95 metri, 
la fel ca bărbatul din imaginile în chestiune. După aceea, 
Freund a verificat la Sediul Central al Poliţiei dacă Hole 
conduce un Ford Escort, acelaşi cu cel din înregistrări. Ne-a 
trimis fişierele. Imaginile au fost luate cu ajutorul unei 
camere de supraveghere montate în afara casei lui Rakel 
Fauke. Ora se potriveşte cu ora presupusă a crimei. Camera 
video a fost luată de acolo, probabil de către singura 
persoană care ştia că e acolo. 

— Singura persoană? 

— Când oamenii instalează camere video de genul ăsta în 
anumite zone, acestea sunt de obicei folosite la spionarea 
cuiva. A partenerilor lor, de exemplu. Aşa că am trimis poza 
lui Hole la vânzătorii de camere video din Oslo, iar Harry 
Hole a fost recunoscut de un bărbat în vârstă care deținea 
pe vremuri magazinul Simensen Hunting and Fishing. 


— De ce ar cere Har... Hole analiza înregistrărilor dacă 
ştia că acestea îl incriminează? 

— De ce să ceară o astfel de analiză fără ca altcineva din 
poliție să ştie? 

— Hole e suspendat. Dacă voia să ancheteze moartea 
soţiei sale, trebuia să o facă în secret. 

— În acest caz, strălucitul Harry Hole tocmai a înregistrat 
cel mai mare triumf dezvăluindu-l pe strălucitul Harry Hole. 

Katrine Bratt nu replică. Îşi ascunse gura în spatele 
paharului de hârtie, pe care îl răsuci în mână, în timp ce 
privea prin parbriz cum se estompa lumina zilei. 

— De fapt cred că a fost exact invers, zise Sung-min. A 
vrut să verifice cu un expert dacă era posibil din punct de 
vedere tehnic să se observe că el era cel filmat intrând şi 
ieşind din casa lui Rakel Fauke în presupusul moment al 
crimei. Dacă Sigurd Freund nu ar fi fost în stare să afirme 
cu certitudine că în imagini era Hole, atunci el ne-ar fi putut 
da înregistrările fără să se teamă, căci ele dovedesc că a fost 
cineva în casa lui Rakel Fauke la ora pentru care Hole pare 
să aibă un alibi. Iar alibiul lui ar fi fost întărit, imaginile 
confirmă concluzia anatomopatologului că Rakel Fauke a 
fost ucisă cândva între orele 22 şi 2, mai exact după ora 
23:21, când ajunge la fața locului persoana surprinsă în 
înregistrări. 

— Dar el are un alibi! 

Sung-min se gândi să sublinieze ceea ce era evident, 
anume că alibiul se baza pe un singur martor şi că 
experiența arăta că declaraţiile martorilor nu puteau fi 
întotdeauna socotite de încredere. Nu pentru că martorii ar 
fi fost mincinoşi prin natura lor, ci pentru că memoria joacă 
feste şi simțurile sunt mai puţin precise decât avem noi 
impresia. Auzise însă disperarea din vocea ei şi îi văzuse 
durerea din privire. 

— Unul dintre detectivii noştri s-a dus să vorbească cu 


Gule, vecinul lui Hole, zise el. Facem o reconstituire a 
circumstanțelor alibiului. 

— Bjorn spune că Harry era beat mort când el a plecat 
din apartamentul lui, că nu avea cum să... 

— Părea beat mort, preciză Sung-min. Presupun că un 
alcoolic este perfect capabil să se prefacă beat. Dar e posibil 
să fi jucat prea mult teatru. 

— Cum? 

— Conform lui Peter Ringdal, proprietarul... 

— Ştiu cine e. 

— Ringdal spune că l-a mai văzut beat pe Hole, dar 
niciodată în asemenea hal încât să fie nevoie să fie târât 
afară. Hole ţine la băutură mai bine decât cei mai mulți 
oameni, iar Ringdal spune că nu l-a văzut bând mai mult 
decât în alte ocazii. Poate că Hole a vrut să pară mai beat 
decât era în realitate. 

— N-am mai auzit varianta asta până acum. 

— Pentru că s-a presupus că Hole are un alibi şi nimeni 
nu l-a cercetat suficient. Însă eu m-am văzut cu Peter 
Ringdal de dimineață, după ce am vorbit cu Freund. Am 
aflat că tocmai fusese vizitat de Harry Hole, iar din ce spune 
Ringdal, am avut impresia că Hole realizase că lațul începe 
să se strângă în jurul lui, aşa că începuse să caute disperat 
tapi ispăşitori. Însă după ce a înţeles că Ringdal nu îi e de 
ajutor, a rămas fără opțiuni şi... 

Sung-min făcu un gest către şoseaua din fața lor, lăsând- 
o pe Bratt să încheie singură fraza dacă dorea. 

Katrine Bratt îşi ridică bărbia precum bărbaţii ajunşi la o 
anumită vârstă care îşi trag pielea gâtului de sub gulerele 
cămăşilor devenite prea strâmte, însă gestul ei îl făcu pe 
Sung-min să se gândească mai degrabă la o sportivă care 
încearcă să se motiveze mental ca să nu se lase doborâtă de 
un punct pierdut, înainte de a se lansa în bătălia pentru 
următorul punct. 


— Ce alte direcții de anchetă are Kripos în vedere? 

Sung-min se uită la ea. Se exprimase neclar? Ea nu vedea 
că asta nu era o direcție de anchetă, ci ditamai autostrada 
luminată pe care nici măcar cineva ca Ole Winter nu se 
putea rătăci, o cale la capătul căreia îşi atinseseră deja 
obiectivul, doar că nu aveau rămăşiţele pământeşti ale 
vinovatului? 

— Nu mai există alte direcții de anchetă acum. 

Katrine Bratt încuviință de câteva ori, alternând între a 
închide ochii şi a privi drept înainte, ca şi cum o asemenea 
decizie simplă cerea multă concentrare. 

— Dar dacă Harry Hole e mort, atunci nu e nicio grabă să 
anunțați public că el e suspectul principal Kripos. 

Sung-min încuviință şi el. Nu pentru că ar fi promis ceva 
anume, ci pentru că înţelesese ce îi cerea. 

— Poliţia locală a emis un comunicat de presă în care 
spune ceva despre „un bărbat dispărut după ce o maşină a 
căzut în râu lângă autostrada 287”. Nu văd niciun motiv 
urgent ca Kripos să comunice public şi altceva, dar evident 
că decizia le aparține şefilor mei, zise Sung-min, pretinzând 
că nu ştie dacă citatul era exact. 

Experiența îl învățase că interlocutorii deveneau nervoşi şi 
mai puțin comunicativi dacă îi lăsai să-ți vadă memoria 
bună, abilitatea de a citi oamenii, capacitatea deductivă a 
minţii tale. 

— Te referi la Winter? 

Sung-min se uită la Bratt, întrebându-se de ce simţise 
nevoia să menționeze numele şefului lui. Chipul ei nu oferi 
vreun indiciu şi el nu avea motiv să creadă că ea ştia cât de 
stingherit se simțea de fiecare dată când i se amintea că Ole 
Winter era încă superiorul lui. Sung-min nu spusese 
nimănui că îl considera pe Ole Winter un detectiv mediocru 
şi un lider de echipă remarcabil de slab. Nu slab în sensul 
că era prea moale, ci din contră, era de modă veche, 


autoritar şi încăpățânat. Lui Winter îi lipsea capacitatea de 
a-şi recunoaşte greşelile şi de a accepta că ar trebui să 
delege mai mult colegilor mai tineri, cu idei mai noi. Şi, ca 
adevărul să fie întreg, unor detectivi mai isteți. Sung-min 
păstrase toate acestea pentru sine, presupunea că era 
singurul din Kripos cu astfel de opinii. 

— O să discut cu Winter, zise Katrine Bratt. Şi cu biroul 
şefului din Sigdal. Nu vor dori să facă public numele 
bărbatului dispărut până ce familia lui nu va fi informată, 
iar dacă eu îmi asum sarcina de a-i informa, atunci capăt 
controlul asupra momentului în care poliția locală îl poate 
identifica pe Harry Hole. 

— Bine gândit, zise Sung-min. Însă mai devreme sau mai 
târziu, numele lui o să se afle şi niciunul dintre noi nu poate 
împiedica publicul şi mass-media să facă speculații când se 
va afla că bărbatul mort... 

— Dispărut. 

— ... este soțul femeii ucise recent. 

Văzu un fior străbătând-o pe Bratt. O să înceapă să 
plângă din nou? Nu. Probabil o s-o facă atunci când va fi 
singură în maşina ei. 

— Mersi pentru cafea, hai să păstrăm legătura, zise ea, 
căutând cu mâna mânerul portierei. 

La Solevatn, Katrine Bratt ieşi de pe şosea şi intră într-un 
refugiu mare şi pustiu. 

Parcă maşina şi privi către lacul mare, acoperit de gheaţă, 
concentrându-se asupra respirației. Când reuşi să-şi 
domolească pulsul, îşi scoase telefonul şi văzu că primise un 
mesaj de la Kari Beai, bodyguardul lui Dagny Jensen, însă 
mai putea aştepta. Îl sună pe Oleg. Îi povesti despre maşină, 
despre râu şi despre accident. 

Se lăsă tăcerea la celălalt capăt. O tăcere lungă. Iar când 
Oleg vorbi din nou, o făcu cu o voce surprinzător de calmă, 
ca şi cum şocul resimţit nu ar fi fost atât de puternic pe cât 


anticipase Katrine. 

— N-a fost un accident, zise Oleg. S-a sinucis. 

Katrine dădu să răspundă că habar n-avea, dar îşi dădu 
seama că el nu întrebase, ci enunțase. 

— S-ar putea să dureze o vreme găsirea lui. Lacul este 
încă acoperit de gheață. 

— Vin acolo. Am certificat de scafandru. Înainte mi-era 
frică de apă, dar... 

O nouă tăcere, iar pentru câteva clipe ea crezu că linia se 
întrerupsese. După aceea însă auzi o respiraţie tremurândă, 
iar când el vorbi din nou, vocea i se lupta cu lacrimile. 

— ... el m-a învăţat să înot. 

Katrine aşteptă. Când Oleg reveni, vocea îi era stabilă. 

— O să iau legătura cu biroul şefului poliției din Sigdal ca 
să întreb dacă mă pot alătura echipei de scafandri. Şi o să 
vorbesc cu Sis. 

Katrine îi spuse să o sune dacă îl putea ajuta cu ceva, îi 
dădu numărul direct de la birou, apoi închise. Gata. O 
făcuse. Nu mai avea motiv de rețineri, era singură în maşina 
ei. 

Îşi lăsă capul pe spătarul scaunului şi izbucni în plâns. 

Ceasul arăta 16:30. Ultimul client. Erland Madsen 
avusese recent o discuţie cu un psihiatru despre granițele 
conceptuale dintre client şi pacient. Depindeau de titulatura 
profesionistului şi de diferența dintre un psiholog şi un 
psihiatru? Sau distincția era dată de diferența dintre 
pacienții sub medicațţie şi cei fără medicaţie? 

Ca psiholog, Madsen simțea uneori ca un dezavantaj 
faptul că nu putea prescrie medicamente când ştia exact de 
ce avea nevoie clientul şi era nevoit să îl trimită la un 
psihiatru care ştia, de exemplu, mai puţine lucruri despre 


tulburarea de stres posttraumatic. 

Madsen îşi lipi palmele una de cealaltă. De obicei proceda 
aşa când el şi clientul treceau de faza introductivă şi 
ajungeau la discuția esențială. Făcea asta fără să se 
gândească, dar când conştientizase gestul, cercetase şi 
dăduse peste un istoric al religiilor care susținea că data din 
vremurile când mâinile deținuților erau legate cu sfoară, 
astfel încât împreunate ajunseseră să fie văzute ca un 
simbol al supunerii. În Imperiul Roman, un soldat învins se 
putea preda şi putea cere milă arătându-şi mâinile 
împreunate. Rugăciunile creştinilor legate de milă din partea 
unui Dumnezeu omnipotent reprezentau, probabil, un alt 
aspect al aceluiaşi lucru. Ca atare, când Erland Madsen îşi 
împreuna mâinile, gestul însemna oare că el se supunea 
clientului? Greu de crezut. Mai degrabă psihologul, în 
numele clientului şi al său, se supunea autorității 
controversate şi dogmei schimbătoare a psihologiei, aşa cum 
preoții, purtătorii de cuvânt ai teologiei, le cereau membrilor 
congregațiilor lor să renunțe la adevărurile eterne ale 
trecutului în favoarea adevărurilor prezentului. Însă în timp 
ce preoții îşi împreunau mâinile şi spuneau „Să ne rugăm”, 
remarca de debut a lui Madsen era: 

— Să reluăm de unde ne-am oprit data trecută. 

Aşteptă ca Roar Bohr să încuviințeze înainte de a 
continua: 

— Să vorbim despre momentul în care ai ucis pe cineva. 
Ai spus că erai... un ciudat. De ce? 

Bohr îşi drese glasul, iar Madsen observă că şi el îşi 
împreunase mâinile. Repetare inconştientă, o acțiune destul 
de comună. 

— Mi-am dat seama destul de timpuriu că eram un 
ciudat. Doream atât de mult să omor pe cineva... 

Erland Madsen încercă să-şi păstreze o expresie de 
neutralitate pe chip şi să nu arate că era dornic să audă 


restul, doar că era deschis, receptiv, fără să emită judecăți. 

Nu curios, nu flămând să audă ceva senzațional, nu 
dornic să afle o poveste interesantă. Însă trebuia să 
recunoască faptul că abia aşteptase întâlnirea, sesiunea de 
psihoterapie, conversaţia. Cine putea spune că nu putea fi o 
confluență între o experiență-cheie pentru client şi o poveste 
interesantă pentru terapeut? Da, după ce se gândise la asta, 
Madsen ajunsese la concluzia că ceea ce era bun pentru 
client trebuia să declanşeze automat curiozitatea oricărui 
psiholog serios, preocupat de interesul acestuia. lar 
curiozitatea lui Madsen depindea de faptul că aceste 
întrebări erau importante pentru clientul lui, deoarece, 
evident, el era un psiholog conştiincios. Acum, că el văzuse 
în ce ordine veneau cauza şi efectul, ajunsese nu numai să- 
şi încrucişeze degetele, ci şi să-şi lipească palmele una de 
cealaltă. 

— Voiam mult să omor pe cineva, repetă Roar Bohr. Dar 
n-o puteam face. De aceea eram un ciudat. 

Se opri. Madsen fu nevoit să numere în gând ca să nu 
intervină prea rapid. Patru, cinci, şase. 

— Nu puteai? 

— Nu. Credeam că pot, dar mă înşelam. În armată există 
psihologi care au misiunea de a-i învăța pe soldați să ucidă. 
Însă unităţile specializate precum Forţele Speciale nu-i 
folosesc. Experienţa arată că oamenii care vor să lucreze 
pentru astfel de unități sunt deja atât de motivaţi să ucidă, 
încât angajarea unor psihologi ar însemna risipă de timp şi 
de bani. lar eu mă simțeam motivat. Nimic din ce am crezut 
sau am simțit atunci când m-am antrenat să ucid nu a 
sugerat că aş avea vreodată parte de vreo rezistenţă. 
Dimpotrivă. 

— Când ai descoperit că nu poţi ucide o altă persoană? 

Bohr inspiră adânc. 

— În Basra, în Irak, în cursul unui raid efectuat 


împreună cu o unitate specializată americană. Folosiserăm 
tactica  şarpelui şi intraserăm în clădirea de unde 
informatorii ne spuseseră că fuseseră trase focurile de armă. 
Înăuntru era o fată de 14-15 ani. Era îmbrăcată cu o rochie 
albastră, avea fața cenuşie de la praful exploziei în urma 
căreia intraserăm şi ținea în mâini un Kalaşnikov cât ea de 
mare. Arma era aţintită spre mine. Am încercat să o împuşc, 
dar am încremenit, i-am ordonat degetului să apese 
trăgaciul, dar acesta nu m-a ascultat. Ca şi cum problema 
nu era în capul meu, ci în muşchi. Fata a început să tragă, 
dar din fericire era orbită de praf, aşa că gloanţele au lovit 
zidul din spatele meu. Ţin minte că am simțit cum 
fragmente de cărămidă mă loveau în spate. lar eu am 
continuat să stau acolo. Unul dintre americani a împuşcat- 
o. Corpul ei a căzut pe spate pe o canapea acoperită cu 
pături colorate şi pe o măsuţță pe care erau câteva fotografii, 
în care păreau să fie bunicii ei. 

Bohr făcu o pauză. 

— Cum te-ai simțit? 

— N-am simţit nimic. N-am simțit nimic timp de câțiva 
ani. În afară de panica abjectă de a mă trezi în aceeaşi 
situație şi de a rata din nou să acționez. Cum am spus, 
motivația mea era în regulă. Doar că era ceva în capul meu 
care nu funcționa. Sau poate că funcționa prea bine. Aşa că 
m-am axat pe conducere în loc de serviciu activ, căci am 
crezut că sunt mai potrivit pentru asta. Şi eram. 

— Dar n-ai simţit nimic? 

— Nu. În afară de acele atacuri de panică. Şi văzând că 
ele sunt alternativa la a nu simţi nimic, a fost foarte bine să 
nu simt nimic. 

— Confortabiy Numb?. 


“Melodie de pe albumul The Wall al trupei Pink Floyd 
(N.r.). 


— Cum? 

— Scuze. Mai departe. 

— Când mi s-a atras pentru prima dată atenția că am 
simptome de TSFT - insomnie, iritabilitate, bătăi rapide ale 
inimii, o mulțime de alte chestii mărunte - nu m-a deranjat 
prea tare. Toţi cei din Forțele Speciale ştiau de TSPT, 
evident, dar chiar dacă versiunea oficială spunea să luăm 
problema în serios, noi nu prea discutam despre asta. 
Nimeni nu rostea cu glas tare că TSPT e pentru cei slabi, 
însă membrii Forțelor Speciale sunt destul de conştienţi de 
ei înşişi, ştiam foarte bine că avem niveluri mai ridicate de 
stres şi aşa mai departe. 

Madsen încuviință. Existau cercetări care sugerau că 
modalitatea prin care soldaţii erau recrutați pentru unități 
precum Forțele Speciale îi filtra pe cei cu valori medii sau 
joase de neuropeptidă Y sau NPY, un neurotransmițător 
care coboară nivelurile de stres. Unii membri ai Forțelor 
Speciale credeau că o astfel de predispoziție genetică, alături 
de instruire şi camaraderie strânsă îi făceau imuni la TSPT. 

— Era OK să recunoşti că ai avut câteva coşmaruri. Asta 
dovedea că nu erai psihopat. Însă, dincolo de asta, cred că 
socoteam TSPT cam la fel cum se gândeau părinții noştri la 
fumat: câtă vreme aproape toată lumea îl practica, nu putea 
să fie chiar atât de periculos. Numai că după aceea s-a 
înrăutățit... 

— Da, rosti Madsen, răsfoindu-şi notițele. Am vorbit 
despre asta. Dar tu ai spus că a fost mai bine la un moment 
dat. 

— Da. A fost mai bine când am reuşit în fine să omor pe 
cineva. 

Erland Madsen îşi ridică privirea. Îşi scoase ochelarii, fără 
să dea impresia unui gest dramatic. 

— Pe cine ai ucis? 

Lui Madsen îi veni să-şi muşte limba. Ce întrebare mai 


era şi asta pentru un terapeut profesionist? Chiar dorea să 
afle răspunsul? 

— Un violator. Nu are prea mare importanţă cine era, dar 
individul a violat şi a omorât o femeie pe nume Hala. Era 
interpreta mea din Afganistan. 

Pauză. 

— De ce spui „violator”? 

— Cum? 

— Spui că a ucis-o pe interpreta ta. Asta nu e mai rău 
decât violul? N-ar fi mai firesc să spui că ai ucis un 
criminal? 

Bohr se uită la Madsen ca şi cum psihologul spusese ceva 
la care el însuşi nu se gândise niciodată. Îşi umezi buzele ca 
şi cum dorea să spună ceva. După care o făcu din nou. 

— Caut, zise el. Îl caut pe individul care a violat-o pe 
Bianca. 

— Sora ta mai mică? 

— Trebuie să plătească pentru ce a făcut. Cu toţii trebuie 
să plătim pentru ce am făcut. 

— Simţi nevoia să plăteşti pentru ce ai făcut? 

— Trebuie să plătesc pentru că n-am reuşit să o protejez. 
Aşa cum m-a protejat ea pe mine. 

— Cum te-a protejat sora ta? 

— Ţinând ascuns secretul ei. Bianca era bolnavă când mi- 
a spus, în cele din urmă, că a fost violată la 17 ani, dar eu 
ştiam că era adevărat, pentru că totul se potrivea. Mi-a spus 
fiindcă era convinsă că era gravidă, chiar dacă discuţia 
noastră avea loc cu câţiva ani mai târziu. Mi-a spus că 
simțea sarcina care creştea foarte încet, că o simțea ca pe o 
umflătură, ca pe un bolovan şi că avea s-o omoare ca să 
iasă afară. Eram amândoi în cabană şi i-am zis că o voi 
ajuta să scape de sarcină, dar ea mi-a replicat că atunci el — 
violatorul - avea să vină s-o omoare, cum promisese, i-am 
dat un somnifer, iar în dimineața următoare i-am spus că îi 


dădusem o pilulă de avort şi că nu mai era gravidă. A 
devenit isterică. Ulterior, când era din nou internată în 
spital şi m-am dus s-o vizitez, psihiatrul mi-a arătat o foaie 
pe care ea desenase un vultur strigându-mi numele şi mi-a 
zis că ea-i spusese ceva despre un avort şi că ea şi cu mine 
mă omorâseră pe mine. Am decis să păstrez secretul. Nu 
ştiu dacă a contat. Oricum, Bianca ar fi preferat să moară 
ea decât să mă lase pe mine, fratele ei mai mare, să mor. 

— Iar tu nu ai putut împiedica asta. Ca atare, a trebuit să 
plăteşti? 

— Da. Şi am putut face asta doar răzbunând-o. Oprin-du- 
i pe bărbaţii care violau. De aceea am intrat în armată, de 
aceea m-am înscris în Forțele Speciale. Voiam să fiu 
pregătit. Iar apoi a fost violată şi Hala... 

— Iar tu l-ai ucis pe bărbatul care i-a făcut Halei ceea ce i 
se făcuse surorii tale? 

— Da. 

— Şi cum te-ai simţit? 

— Cum am mai spus. Mai bine. Uciderea cuiva mă făcea 
să mă simt mai bine. Nu mai eram un ciudat. 

Madsen se uită la pagina goală din carneţel. Încetase să 
mai scrie. Îşi drese glasul. 

— Deci... plăteşti şi acum? 

— Nu. 

— Nu? 

— Nu l-am găsit pe individul care a profitat de Bianca. Şi 
mai sunt şi alții. 

— Adică alți violatori care trebuie opriți? 

— Da. 

— Pe care tu vrei să-i opreşti? 

— Da. 

— Să-i omori? 

— Aşa se pare. Mă face să mă simt mai bine. 

Erland Madsen ezită. Se confrunta cu o situație pe care 


trebuia să o gestioneze, atât din perspectivă terapeutică, cât 
şi juridică. 

— Omorurile astea... e ceva la care îți place să te gândeşti 
sau ceva ce plănuieşti să execuţi? 

— Nu prea ştiu. 

— Ţi-ai dori să te oprească cineva? 

— Nu. 

— Ce ai vrea, atunci? 

— Aş vrea să-mi spui dacă tu crezi că mă va ajuta şi data 
viitoare. 

— Uciderea cuiva? 

— Da. 

Madsen se uită la Roar Bohr. Experiența acumulată îi 
spunea că nu se puteau găsi răspunsuri în chipuri, expresii, 
limbajul trupului, căci prea multe dintre acestea însemnau 
comportament învățat. Răspunsurile se găseau în cuvintele 
oamenilor. lar acum primise o întrebare la care el nu putea 
răspunde. Nu în mod deschis. Nu cu sinceritate. Madsen se 
uită la ceas. 

— Timpul a expirat. Hai să continuăm cu asta joi. 

— Plec, anunţă o voce de femeie din uşa încăperii. 

Erland Madsen îşi ridică privirea din dosarul pe care îl 
găsise în arhiva clienţilor şi care era acum pe biroul lui. Era 
Torill, secretara pe care o împărțeau cei şase psihologi de 
acolo. Femeia era îmbrăcată cu paltonul şi îl privea cu o 
expresie care însemna că el trebuia să-şi amintească ceva, 
însă ea, plină de tact, nu putea să-i spună direct ce era acel 
ceva. 

Erland Madsen se uită la ceas. Ora 18. Îşi aminti despre 
ce era vorba. În acea seară era rândul lui să-şi culce copiii; 
soția lui îşi ajuta mama la curățenie. 

Mai întâi însă trebuia să lămurească enigma. 

Doi clienți. Mai multe puncte comune. Munciseră 
amândoi în Kabul, suprapunându-se parţial. Fuseseră 


trimişi amândoi la el deoarece manifestaseră simptome de 
TSPT. lar acum el găsise motivul în însemnările lui: 
avuseseră amândoi o relație apropiată cu o persoană pe 
nume Hala. Evident, putea fi vorba doar de un nume 
feminin comun în Afganistan, însă şansa să fi existat mai 
mult de o singură Hala care lucrase ca interpret pentru 
forțele norvegiene din Kabul i se păru mult prea mică. 

În cazul lui Bohr, se întâmplase acelaşi lucru care se 
întâmpla în relaţiile lui cu femei care îi erau fie subordonate, 
fie mai tinere: se simțea responsabil pentru ele, aşa cum se 
simțise pentru sora lui mai mică, o responsabilitate care se 
învecina cu obsesia, o formă de paranoia. 

Celălalt client, o femeie, avusese o relație şi mai strânsă 
cu Hala. Cele două se iubiseră. 

Erland Madsen îşi făcuse însemnări amănunțite, şi citi 
acum că amândouă îşi făcuseră acelaşi tatuaj. Nu cu 
numele lor, deoarece ar fi fost periculos dacă ar fi fost 
descoperit de talibani sau de vreun habotnic. În schimb, îşi 
tatuaseră cuvântul „prieten”, un cuvânt care să le lege 
pentru tot restul vieţii. 

Însă niciuna dintre aceste informaţii nu era cel mai 
important punct de conexiune. 

Madsen îşi plimbă degetul în josul paginii şi găsi ce căuta, 
chiar în clipa în care crezu că-şi aminteşte: Bohr şi clienta 
declaraseră că s-au simțit mai bine după ce au ucis pe 
cineva. În josul paginii, el îşi scrisese o notiță pentru 
referințe ulterioare: NB! Aprofundează subiectul data 
viitoare. Ce înseamnă „mai bine după uciderea cuiva”? 

Erland Madsen se uită la ceas. Trebuia să-şi ia 
însemnările acasă şi să citească restul după ce copiii 
adormeau. Închise dosarul şi îl înfăşură cu o bandă roşie de 
cauciuc. Banda se opri peste numele scris pe dosar. 

Kaja Solness. 

Cu trei luni înainte 

Erland Madsen aruncă o privire la ceas. Ora aproape se 
încheiase şi îi părea rău, căci, chiar dacă era doar la a doua 
şedinţă de terapie, fără îndoială Kaja Solness, clienta lui, 
reprezenta un caz interesant. Era responsabilă cu 
securitatea în cadrul Crucii Roşii, o poziție care n-ar fi 
trebuit neapărat să o expună la traumele care declanşau 
TSPT la soldați. În acelaşi timp, ea îi spusese cum trăise 
operațiunile de război şi ororile zilnice prin care treceau, de 
obicei, doar militarii din serviciul activ şi care, mai devreme 
sau mai târziu, ajungeau să le distrugă psihicul. Era 
interesant - dar nu neobişnuit - că ea nu părea să admită 
că ajunsese în astfel de situaţii periculoase şi că, mai mult 
sau mai puțin conştient, le căutase. Era, de asemenea, 
interesant că nu manifestase niciun simptom de TSPT în 
cursul interogatoriului din Tallinn, ci luase inițiativa de a 
căuta ea însăşi ajutor terapeutic. Cei mai mulți militari care 
ajungeau la terapie erau forțați într-un fel sau altul să caute 
consiliere psihologică. De obicei nu doreau să vorbească, iar 
unii plecau imediat şi spuneau că terapia era pentru fătălăi, 
iritați când înțelegeau că Madsen nu le putea prescrie 
somniferele pentru care veniseră. „Eu vreau doar să dorm!”, 
spuneau ei, fără să conştientizeze cât erau de bolnavi, până 
în ziua în care îşi băgau țeava armei în gură, cu lacrimile 
şiroindu-le pe obraji. Cei care refuzau terapia ajungeau, 
evident, să-şi obțină antidepresivele şi somniferele. Madsen 
ştia din experiență că munca sa, terapia cognitivă bazată pe 
traumă, ajuta. Nu era terapia de criză care fusese populară 
pe vremuri, până ce studiile arătaseră că nu funcționa 
deloc, ci de un tratament pe termen lung, în cadrul căruia 
clientul deconstruia trauma şi învăța treptat să gestioneze 
reacțiile fizice şi cotidianul, ideea că exista un remediu 


rapid, că astfel de răni se puteau vindeca peste noapte, era o 
naivitate periculoasă. 

Se părea că aşa ceva căuta Kaja. Era dispusă să 
vorbească. Repede şi mult. Atât de repede şi de mult, încât 
el fusese nevoit să o mai tempereze. Însă ea părea să nu mai 
aibă timp şi dorea răspunsuri imediat. 

— Anton era elvețian, zise Kaja Solness. Era doctor, lucra 
pentru ICRC, ramura elveţiană a Crucii Roşii. Îl iubeam 
mult. Şi el mă iubea pe mine. Mă rog, aşa credeam eu. 

— Crezi că te înşelai? întrebă Madsen în vreme ce îşi lua 
notițe. 

— Nu. Nu ştiu. M-a părăsit. Mă rog, poate că „părăsit” nu 
e cuvântul potrivit. Când munceşti cu cineva într-o zonă de 
război, e greu să părăseşti fizic persoana respectivă - trăim 
şi muncim aproape unul de celălalt. Dar mi-a spus că a 
cunoscut pe altcineva. 

Kaja râse scurt. 

— Nici „cunoscut” nu este cuvântul potrivit. Sonia era 
asistentă în cadrul Crucii Roşii. Noi trei mâncam, dormeam 
şi munceam împreună. Şi ea era elveţiană. Anton preferă 
femeile frumoase, aşa că e de la sine înțeles că ea era 
frumoasă. Inteligentă. Maniere perfecte. Provenea dintr-o 
familie bună. Elveţia este încă genul de țară unde astfel de 
lucruri contează. Însă cel mai rău era că era drăguță. O 
persoană plăcută care se dedica muncii ei cu energie, curaj 
şi dragoste. O auzeam plângând în somn în zilele când 
aveau de-a face cu mulți morți şi răniți. Şi era drăguță şi cu 
mine. Lăsa impresia că eu eram cea care era drăguță cu ea. 
Merci vilmal, obişnuia ea să spună. Nu ştiu dacă expresia e 
din germană, franceză sau o combinaţie, dar o rostea 
mereu. Mersi, mersi, mersi. Nu cred că a ştiut că Anton şi 
cu mine am fost împreună înainte de apariţia ei în peisaj. El 
era însurat, aşa că am păstrat discreția. După care a venit 
rândul Soniei să păstreze relația lor secretă. Ca o ironie, eu 


eram singura persoană căreia îi făcea confesiuni. Era 
frustrată, spunea că el îi promisese că îşi va părăsi soția, 
însă tot amâna. O ascultam şi o consolam, însă o uram tot 
mai tare. Nu că ar fi fost o persoană rea, ci pentru că era 
bună. Nu crezi că e ciudat, Madsen? 

Erland Madsen tresări uşor auzindu-şi numele. 

— Tu crezi că e ciudat? întrebă el. 

— Nu, răspunse Kaja Solness după câteva clipe de 
gândire. Sonia, şi nu soţia bogată şi bolnavă cronic a lui 
Anton, era cea care stătea între mine şi Anton. Are sens ce 
spun, nu? 

— Pare logic. Continuă. 

— S-a întâmplat în apropiere de Basra. Ai fost vreodată în 
Basra? 

— Nu. 

— Cel mai fierbinte oraş de pe pământ, unde bei sau 
mori, cum ziceau jurnaliştii de la barul hotelului Sultan 
Palace. Noaptea, pe străzile oraşului apăreau dinspre deşert 
nişte insecte imense, carnivore, care devorau tot ce 
întâlneau în cale. Oamenii erau îngroziți de ele; fermierii din 
afara oraşului spuneau că insectele începuseră să le 
devoreze vacile. Cu toate astea, ai parte de întâlniri 
senzaţionale în Basra. 

— Măcar e ceva. 

— În fine, am fost chemaţi la o fermă unde nişte vaci 
dărâmaseră gardul prost întreținut din jurul unui câmp de 
mine. Fermierul şi fiul lui fugiseră după ele ca să le scoată 
de acolo. Mai târziu am aflat că cei doi crezuseră că în acel 
câmp erau plantate doar mine antipersonal. Astea arată ca 
nişte ghivece de flori cu ţepi ieşind din ele şi sunt uşor de 
văzut şi de evitat. Numai că acolo se găseau şi mine PROM- 
1, mult mai greu de depistat. Aceste mine mai sunt numite 
şi Betty Dansatoarea. 

Madsen aprobă din cap. Cele mai multe mine vătămau 


picioarele şi părţile inferioare ale corpurilor, însă minele 
menționate de Kaja săreau în sus când erau declanşate şi 
explodau la înălțimea pieptului. 

— Aproape toate animalele au scăpat tefere, nu ştiu dacă 
din noroc sau instinct. Tatăl aproape că reuşise să iasă de 
pe câmpul cu mine când a declanşat o mină PROM-I, chiar 
lângă gard. Mina a zburat în aer şi l-a împroşcat cu 
şrapnele. Pentru că se declanşează în aer, şrapnelul loveşte 
adesea oameni aflați departe de ele. Fiul pătrunsese vreo 30 
sau 40 de metri în interiorul câmpului de mine ca să salveze 
ultima vacă rămasă, însă a fost lovit de un şrapnel. 
Reuşisem să-l scoatem pe tată şi încercam să-i salvăm viața, 
însă băiatul zăcea pe câmp şi urla. Urletele erau de 
nesuportat, însă soarele asfințea şi noi nu puteam pătrunde 
într-un câmp cu mine PROM-I fără detectoare de metal; 
trebuia să aşteptăm întăriri. Atunci a apărut unul dintre 
vehiculele 1CRC, din care s-a dat jos Sonia. A auzit urletele, 
a venit în fugă la mine şi m-a întrebat ce fel de mine erau 
acolo. Şi-a pus mâna pe brațul meu, cum făcea mereu, şi 
am văzut că avea pe deget un inel pe care nu-l mai văzusem. 
Un inel de logodnă. Şi atunci am ştiut că el o făcuse, că 
Anton îşi părăsise în sfârşit soția. Eram la oarece depărtare 
de ceilalți şi eu i-am spus că erau mine antipersonal. Şi cât 
inspiram adânc şi eram pe punctul de a-i spune că erau şi 
mine PROM-I, ea o pornise deja pe câmp. Am strigat după 
ea, evident nu suficient de tare, probabil că urletele 
băiatului au estompat strigătul meu. 

Kaja apucă ceaşca de ceai pe care i-o dăduse Erland. Se 
uită la el, iar Erland văzu că ea ştie că el aşteaptă sfârşitul 
poveştii. 

— Sonia a murit. Şi tatăl a murit. Însă băiatul a scăpat. 

Erland trase trei linii verticale pe carnețelul lui. Tăie două 
dintre ele. 

— Te-ai simţit vinovată? 


— Evident. 

Chipul ei părea surprins. În vocea ei se simțea o urmă de 
iritare? 

— De ce este evident, Kaja? 

— Eu am omorât-o. Am omorât o ființă care n-avea nicio 
urmă de răutate în ea. 

— Nu crezi că eşti un pic prea aspră cu tine acum? Cum 
ai zis, ai încercat să o avertizezi. 

— Nu eşti plătit suficient de mult ca să crezi că trebuie să 
asculți cu atenție, Madsen? 

Erland observă agresivitatea din vocea ei, dar şi că în 
expresia ei nu se regăsea nimic din acea agresivitate. 

— Ce crezi tu că n-am auzit, Kaja? 

— Nu-ţi ia prea mult ca să inspiri adânc şi să strigi 
„PROM-I”, astfel încât o persoană să aibă timp să se 
îndepărteze, să sară un gard şi să n-ajungă cu piciorul pe 
una dintre blestemăţiile alea. Vocea nu ţi se estompează din 
pricina urletelor scoase de un băiat care zace la o distanță 
cât o jumătate de teren de fotbal mai încolo, Madsen. 

Pentru câteva clipe, în încăpere se lăsă tăcerea. 

— Ai mai discutat cu cineva despre întâmplarea asta? 

— Nu. Cum am mai spus, Sonia şi cu mine eram discrete. 
Celorlalți le-am spus că am avertizat-o în legătură cu 
ambele tipuri de mine. N-au considerat situația bizară, 
ştiind cât de lipsită de egoism era Sonia. În timpul 
ceremoniei funerare din tabără, Anton mi-a spus că el crede 
că dorința Soniei de a fi acceptată, de a fi iubită a dus-o la 
pierzanie. De atunci m-am gândit la asta şi la cât de 
periculoasă poate fi pentru noi dorința de a fi iubiți. Sunt 
singura persoană care ştie ce s-a întâmplat cu adevărat. Iar 
acum ştii şi tu. 

Kaja zâmbi. Cu dinții ei mici şi ascuțiți. Ca şi cum am fi 
doi adolescenţi care împărtăşim un secret, îşi spuse Erland. 

— Ce consecințe a avut moartea Soniei asupra ta? 


— Anton a revenit la mine. 

— Anton a revenit la tine. Asta a fost tot? 

— Da. 

— De ce crezi că ai revenit la o persoană care te-a trădat 
într-o asemenea manieră? 

— Îl doream aproape ca să-l văd suferind. Ca să-l văd 
cum îşi plânge pierderea, cum era devorat de ea, aşa cum 
fusesem eu. Am fost cu el o vreme, după care i-am spus că 
nu-l iubesc şi l-am părăsit. 

— Te-ai răzbunat? 

— Da. Şi atunci am ştiut de ce l-am dorit la început. 

— Adică? 

— Pentru că era căsătorit şi indisponibil. Şi era înalt şi 
blond. Îmi amintea de un bărbat pe care l-am iubit. 

Erland îşi notă că şi acest amănunt era important, dar 
trebuiau să revină asupra lui într-o etapă ulterioară a 
terapiei. 

— Hai să ne întoarcem la traumă, Kaja. Ai spus că te-ai 
simțit vinovată. Aş vrea să te întreb ceva care poate părea 
aceeaşi întrebare, chiar dacă nu e: regreți? 

Kaja îşi puse un deget sub bărbie, ca pentru a-i arăta că 
se gândeşte la asta. 

— Da. Dar în acelaşi timp mi-a dat un ciudat sentiment 
de uşurare. M-am simţit mai bine. 

— Te-ai simţit mai bine după moartea Soniei? 

— M-am simțit mai bine după ce am omorât-o pe Sonia. 

Erland Madsen îşi făcu o însemnare. Simţit mai bine după 
ce a omorât. 

— Poţi descrie ce vrei să spui prin asta? 

— Liberă. M-am simțit liberă. Uciderea cuiva părea să 
arate că am depăşit o graniță. Crezi că acolo este o barieră, 
un soi de zid, dar când o traversezi vezi că e doar o linie 
trasată de cineva pe o hartă. Eu şi Sonia am traversat 
amândouă o graniță. Ea era moartă, eu eram liberă. Dar, 


înainte de toate, mă simțeam mai bine pentru că bărbatul 
care mă trădase suferea. 

— Te referi la Anton? 

— Da. El suferea, aşa că eu nu trebuia să sufăr. Anton 
era lisus al meu. Mântuitorul meu personal. 

— În ce fel? 

— L-am răstignit ca să poată prelua suferința mea, aşa 
cum am făcut noi cu lisus. lisus nu s-a răstignit singur, noi 
l-am pus acolo, asta e ideea. Noi am dobândit mântuire şi 
viață veşnică ucigându-l pe Iisus. Dumnezeu nu putea face 
prea mult, Dumnezeu nu şi-a sacrificat Fiul. Dacă e 
adevărat că Dumnezeu ne-a oferit liberul-arbitru, atunci noi 
l-am ucis pe lisus împotriva voinței lui Dumnezeu. Când 
vom înțelege asta, că am sfidat voinţa lui Dumnezeu, ne vom 
elibera, Madsen. lar atunci se poate întâmpla orice. 

Kaja Solness râse şi Erland Madsen încercă în zadar să 
formuleze o nouă întrebare. Rămase pe loc, uitându-se la 
sclipirea din ochii ei. 

— Întrebarea mea este, zise ea, dacă m-am simţit atât de 
eliberată atunci, oare să încerc din nou? Să-l răstignesc pe 
adevăratul lisus? Sau sunt doar o biată nebună? 

Erland Madsen îşi umezi buzele. 

— Cine e adevăratul lisus? 

— Nu mi-ai răspuns la întrebare. Ai un răspuns pentru 
mine, doctore? 

— Depinde de ceea ce întrebi cu adevărat. 

Kaja zâmbi şi scoase un oftat profund. 

— Adevărat, zise ea, uitându-se la ceasul de la 
încheietura ei subțire. Se pare că timpul ni s-a terminat. 

După plecarea ei, Erland Madsen rămase pe loc şi se uită 
la notițe. Scrise în josul paginii: NB! Aprofundează subiectul 
data viitoare. Ce înseamnă „mai bine după uciderea cuiva”? 

Două zile după aceea, Torill îi transmise un mesaj pe care 
îl primise telefonic la recepţie. O anume Kaja Solness 


spusese că următoarea şedinţă putea fi anulată, n-avea să 
se întoarcă, găsise o soluție la problema ei. 


44 


Alexandra Sturdza era aşezată la una dintre mesele de la 
fereastră în cantina pustie de la Rikshospital. În fața ei 
zăcea o cană cu cafea neagră şi o nouă zi lungă de muncă. 
Muncise până la miezul nopţii în ziua anterioară, dormise 
cinci ore şi acum avea nevoie de toate energizantele la 
îndemână. 

Soarele se înălța pe cer. Oraşul era ca o femeie care putea 
fi uimitor de frumoasă în lumina potrivită, doar ca să pară 
atât de banală în clipa următoare, încât să devină complet 
ştearsă, urâtă chiar. Însă în acel moment, la acea oră 
matinală, înainte ca norvegienii obişnuiţi să plece la lucru, 
Oslo era al ei, ca un iubit secret cu care împărtăşea o oră 
furată. Şi era o întâlnire cu cineva încă nefamiliar şi 
incitant. 

Dealurile dinspre est zăceau în umbră, iar cele dinspre 
vest erau scăldate într-o lumină blândă. Clădirile din 
centrul oraşului, dinspre fiord, nu erau decât nişte siluete 
negre în spatele altor siluete negre, ca un cimitir la răsăritul 
soarelui. Doar câteva clădiri din sticlă erau luminate, ca 
nişte peşti argintii pe sub suprafața întunecată a apei. Iar 
marea sclipea printre insule şi ostroave care aveau să devină 
verzi în curând. Cât de tare ducea dorul primăverii! 
Localnicii socoteau martie drept prima lună de primăvară, 
chiar dacă toată lumea ştia că era încă iarnă. O lună 
sordidă, rece, cu izbucniri izolate şi bruşte de căldură. 
Aprilie era, în cel mai bun caz, un flirt înşelător. Mai era 
prima lună pe care te puteai baza. Mai. Alexandra îşi dorea 
luna mai. Ştia că atunci când avusese un bărbat ca luna 
mai, adică un bărbat cald, blând, care îi oferea tot ce-i 


cerea, chiar şi în doze mici, ea devenea răsfăţată şi 
pretențioasă şi sfârşea prin a-l trăda cu iunie sau, şi mai 
rău, cu iulie, o lună pe care nu se putea baza. Cum ar fi fost 
ca data viitoare să apară un bărbat bun şi matur ca luna 
august, unul cu părul un pic încărunțit şi cu o căsnicie şi o 
familie în spate? Da, ar fi fost încântată de o astfel de 
persoană. Atunci cum de ajunsese să se îndrăgostească de 
noiembrie? Un bărbat posac, taciturn, cu perspective de a 
deveni şi mai închis, care era fie atât de tăcut încât nu se 
auzeau nici păsările, fie atât de vorbăreț încât aveai impresia 
că avea să-ți dărâme acoperişul casei cu izbucnirile lui 
tomnatice şi nebuneşti. Sigur, te răsplătea cu zile însorite de 
căldură neaşteptată, pe care le apreciai şi mai mult, zile care 
dezvăluiau un peisaj ciudat de frumos, devastat, în care 
doar câteva clădiri mai stăteau în picioare. Solid şi de 
nezdruncinat, ca o stâncă despre care ştiai că va continua 
să stea în picioare şi în ultima zi a lunii şi unde Alexandra — 
în lipsa unei alternative mai bune - căutase refugiu din 
când în când. Însă cu siguranţă că avea să apară ceva mai 
bun în curând. Alexandra se întinse şi încercă să scape de 
oboseala acumulată în trup. Primăvara avea să vină în 
curând. Luna mai. 

— Domnişoară Sturdza? 

Alexandra se întoarse surprinsă pe scaun. Nu era vorba 
de moment, care era total atipic pentru norvegieni, ci de 
felul de adresare. Şi, evident, bărbatul nu era norvegian. 
Sau, mai degrabă, nu arăta a norvegian. Nu numai că avea 
trăsături asiatice, însă hainele lui - costum, cămaşă albă 
apretată şi cravată cu ac — nu erau în mod clar ținuta tipică 
a unui norvegian. În afară de cazul în care norvegianul 
respectiv se număra printre idioții infatuaţi a căror slujbă 
includea cuvinte precum „agent” sau „broker” pe care, de 
obicei, ți le spuneau mai întâi dacă îi întâlneai într-un bar, 
unde se prefăceau că tocmai veniseră de la birou, unde 


munciseră din greu. Asta, cel puțin, era semnalul pe care 
sperau să-l transmită ca să prindă prada. Iar când ajungeau 
să-şi „dezvăluie” meseria după ce manevrau cu discreţie 
conversaţia către o zonă în care menționarea acesteia nu 
mai devenea ridicolă, o făceau cu o imensă stinghereală 
mimată, ca şi cum ea tocmai ar fi descoperit vreun nenorocit 
de prinț deghizat. 

— Sung-min Larsen. Sunt detectiv la Kripos. Pot să mă 
aşez? 

Măi să fie. Alexandra îl studie. Înalt. Mergea la sală. Nu 
foarte mult, totul era proporționat, părea conştient de cum 
arată, însă se bucura de sport. Ca ea. Ochi căprui, evident. 
Puțin peste 30 de ani? Fără verighetă. Kripos. Da, auzise 
câteva fete menționând numele lui, acea combinație ciudată 
de Asia şi Norvegia. Ciudat că nu-l mai întâlnise. În acea 
clipă, soarele ajunse în dreptul ferestrei cantinei, lumină 
chipul lui Sung-min Larsen şi încălzi unul dintre obrajii 
Alexandrei cu o intensitate suprinzătoare. Domnişoară 
Sturdza. Poate că primăvara venea mai devreme? Fără să-şi 
lase cana jos, trase un scaun de sub masă cu piciorul. 

— Te rog. 

— Mersi. 

Când se aplecă pentru a se aşeza, Sung-min îşi puse 
instinctiv mâna peste cravată, chiar dacă aceasta era prinsă 
cu ac. Era ceva cunoscut la acel ac de cravată, ceva care îi 
aducea aminte de copilărie. Îşi aminti. Emblema 
asemănătoare unei păsări a companiei aviatice româneşti 
Tarom. 

— Eşti pilot, Larsen? 

— Tata era, răspunse el. 

— Şi unchiul meu a fost. A zburat pe avioane de 
vânătoare 1AR-93. 

— Serios? Produse în România. 

— Cunoşti avionul? 


— Nu, îmi amintesc doar că erau singurele avioane 
comuniste care nu se fabricau în Uniunea Sovietică în anii 
1970. 

— Avioane comuniste? 

Larsen schiță un zâmbet. 

— Genul de avioane pe care tata trebuia să le doboare 
dacă se apropiau prea mult. 

— Războiul Rece. Aşadar ai visat să devii pilot? 

El păru surprins. Ceva din expresia lui îi spuse 
Alexandrei că asta nu se întâmpla foarte des. 

— E destul de neobişnuit să ştii de avioanele 1AR-93 şi să 
porți un ac de cravată cu sigla Tarom, adăugă ea. 

— M-am înscris la forțele aeriene, recunoscu el. 

— Dar n-ai fost admis? 

— Aş fi fost admis, rosti el cu o asemenea încredere 
naturală de sine, că ea nu se îndoi de vorbele lui. Însă 
aveam spatele prea lung. Nu încăpeam în carlinga 
avioanelor de vânătoare. 

— Puteai zbura cu alte tipuri de aeronave. De transport, 
elicoptere. 

— Presupun că da. 

Tatăl tău pilota avioane de vânătoare, nu ai fi fost fericit să 
ajungi o versiune mai palidă a lui, mai jos în ierarhia piloților. 
Mai bine cu totul altceva, îşi zise ea. Aşadar era un mascul 
alfa. Cineva care poate nu ajunsese unde dorea, dar era pe 
drum, ca ea. 

— Anchetez o crimă... zise el, iar ea înțelese din privirea 
lui rapidă că introducerea era un avertisment. Am câteva 
întrebări despre un anume Harry Hole. 

Alexandra avu impresia că soarele intră în spatele unui 
nor şi că inima îi stătea în loc. 

— Din jurnalul de apeluri de pe telefonul lui văd că v-aţi 
apelat reciproc de câteva ori în ultimele săptămâni şi chiar 
în ultimele câteva zile. 


— Hole? zise ea, ca şi cum trebuia să caute numele în 
minte, însă văzând pe chipul lui cât de falsă fusese. Da, am 
vorbit la telefon. Este un detectiv. 

— Poate că ați făcut mai mult decât să vorbiți? 

— Mai mult? Ce te face să crezi asta? 

Alexandra încercă să ridice o sprânceană, dar nu fu deloc 
sigură că reuşise, căci simțea că nu mai avea control asupra 
niciunui muşchi al feței. 

— Două lucruri, zise Larsen. Acela că ai pretins instinctiv 
că nu-ți aminteşti numele lui, chiar dacă ai vorbit cu el de 
şase ori şi l-ai apelat de 12 ori în ultimele trei săptămâni, 
două dintre apeluri fiind în seara de dinaintea zilei în care 
Rakel Fauke a fost descoperită moartă. Al doilea: în cursul 
aceloraşi trei săptămâni, telefonul lui a fost monitorizat de 
stații care se suprapun cu adresa ta de acasă. 

Sung-min spuse toate acestea fără pic de agresivitate, 
suspiciune sau altceva care să-i ofere ei o senzaţie de 
manipulare sau tachinare. 

Sau, mai degrabă, le rosti ca şi cum jocul se sfârşise deja, 
ca un crupier care nu mai avea niciun interes în joc când 
citea numărul câştigător, înainte de a aduna fisele de pe 
masă. 

— Suntem... am fost iubiţi. 

Când se auzi spunând asta, Alexandra înțelese că exact 
aşa fusese relația lor. Fuseseră iubiți, nici mai mult, nici 
mai puţin. lar relația se încheiase. 

Însă a doua implicaţie a mărturisirii ei o copleşi abia după 
ce Sung-min zise: 

— Înainte de a continua, te sfătuiesc să te gândeşti dacă 
ai dori ca un avocat să fie prezent. 

Probabil că ea făcu o mutră, căci Larsen se grăbi să 
adauge: 

— Nu eşti bănuită de nimic, nu e un interogatoriu oficial, 
vreau în primul rând să adun informaţii despre Harry Hole, 


nu despre tine. 

— Şi atunci de ce aş avea nevoie de un avocat? 

— Pentru sfatul de a nu discuta cu mine, având în vedere 
că relația ta apropiată cu Harry Hole are potențialul de a te 
lega de o crimă. 

— Vrei să spui că e posibil să-i fi omorât soția? 

— Nu. 

— Ah! Crezi că am omorât-o din gelozie. 

— Aşa cum am spus, nu. 

— Ţi-am spus că noi doi nu ne mai vedeam. 

— Nu cred că ai ucis pe cineva. Dar te avertizez, deoarece 
răspunsurile pe care le dai ar putea duce la suspiciunea că 
l-ai ajutat să evite să fie acuzat de uciderea soției lui. 

Alexandra realiză că făcuse cel mai clasic gest dramatic 
de primadonă când strânse şiragul de perle de la gât. 

— Aşadar, zise Sung-min Larsen, coborându-şi vocea 
când văzu o persoană intrând în cantină. Continuăm 
conversaţia? 

O informase că putea apela la un avocat, chiar dacă îi 
complica misiunea. Şi-ar fi coborât tonul din considerație 
pentru ea, chiar dacă ar fi fost singuri în încăpere. Poate că 
se putea avea încredere în el. Alexandra se uită în ochii lui 
căprui şi calzi. Îşi lăsă mâna să cadă. Se îndreptă de spate, 
împingându-şi — poate inconştient — sânii înainte. 

— N-am nimic de ascuns. 

Din nou acel zâmbet pe jumătate schițat. Alexandra simți 
că abia aştepta să vadă şi restul. 

Sung-min se uită la ceas. Ora 16. Trebuia să-l ducă pe 
Kasparov la veterinar, nu-i convenea deloc că fusese 
convocat în biroul lui Winter. 

Însă terminase cu ancheta. Nu avea nimic concret, dar 
avea tot ce trebuia. 

Mai întâi, dovedise că alibiul lui Hole - furnizat de vecinul 
lui, Gule — nu valora nimic. Reconstituirea arătase că acesta 


nu avusese cum să audă dacă Hole era în apartamentul lui 
sau dacă ajunsese acasă şi plecase după aceea. În mod cert 
Hole se gândise şi el la asta, deoarece Gule spusese că îi 
pusese exact aceleaşi întrebări. 

În al doilea rând, expertul 3D Freund îşi terminase 
analiza. Nu se puteau extrage multe informații din imaginile 
cu silueta cocoşată care intrase în casa lui Rakel la 23:30 în 
noaptea crimei. Silueta părea de două ori mai voluminoasă 
decât Harry Hole, însă Freund spusese că probabil era 
aplecată înainte şi haina îi atârna în față. De asemenea, 
poziția făcea imposibilă determinarea înălțimii. Însă când 
ijeşise, trei ore mai târziu, la ora 2:30 noaptea, persoana era 
în mod clar mai trează, stând dreaptă în cadrul uşii, 
arătându-şi silueta zveltă reală şi având aceeaşi înălțime ca 
Harry Hole, în jur de 1,92 metri. Se urcase într-un Ford 
Escort înainte de a-şi aminti să îndepărteze camera video de 
supraveghere, după care plecase. 

În al treilea rând, obținuse o dovadă decisivă de la 
Alexandra Sturdza. 

Pe chipul ei dur, dar expresiv, apăruse o umbră de 
deznădejde tăcută când el îi spusese despre probele pe care 
le aveau împotriva lui Harry Hole. O expresie care, treptat, 
fusese înlocuită de una de resemnare. În cele din urmă, o 
văzuse abandonându-l clar pe bărbatul la care pretindea că 
renunțase deja. După care o pregătise cu blândețe pentru 
câteva veşti şi mai proaste. Şi îi spusese că Hole murise. Că 
se sinucisese. Că -— privind situația în ansamblu - poate că 
era mai bine aşa. În acel moment, în ochii ei apăruseră 
lacrimi, iar el se gândise să-şi aşeze mâna peste a ei, care 
zăcea încremenită pe masă. Doar o atingere blândă, de 
liniştire, după care să-şi îndepărteze mâna. Însă n-o făcuse. 
Poate că ea îi sesizase intenția, căci atunci când îşi ridicase 
din nou cana cu cafea, o făcuse cu stânga, lăsându-şi 
dreapta nemişcată, ca o invitaţie. După care îi povestise 


totul, din câte putea estima el. Iar cele aflate întăreau 
bănuiala lui Sung-min că Hole comisese crima la beţie, când 
îşi pierduse cumpătul, după care uitase în mare parte ce se 
întâmplase şi îşi petrecuse ultimele zile din viață 
anchetându-se pe sine însuşi, de unde şi povestea cu Gule. 

O lacrimă se prelinsese pe unul dintre obrajii Alexandrei 
şi Sung-min îi oferise batista lui. O văzuse surprinsă de 
gest, probabil pentru că nu era obişnuită ca bărbații 
norvegieni să aibă la ei batiste proaspăt călcate. 

Plecaseră din cantina care începea să se umple şi se 
duseseră în laboratorul Institutului Medico-Legal, unde ea îi 
arătase pantalonii pătați de sânge de la Hole. Alexandra îi 
spuse că analiza era aproape terminată şi că exista o 
probabilitate mai mare de 90% ca sângele să îi fi aparținut 
lui Rakel Fauke. Îi repetase explicaţia lui Harry privitoare la 
modul în care ajunsese sângele pe pantaloni, anume că el 
îngenunchease lângă cadavru după ce Rakel fusese 
descoperită şi că pantalonii lui intraseră în contact cu balta 
de sânge. 

— Incorect, rostise Sung-min. El nu purta acei pantaloni 
când a fost la locul faptei. 

— De unde ştii asta? 

— Eram acolo. Am vorbit cu el. 

— Şi ţii minte ce pantaloni purta? 

Sung-min îşi înăbuşi o replică spontană de genul 
„bineînţeles” şi se mulțumise cu un simplu „da”. 

Aşa că acum avea tot ce trebuie. Motiv, ocazie şi dovezi 
care îl plasau pe suspect la locul faptei, la ora crimei. Se 
gândise să mai contacteze pe cineva cu care, conform 
jurnalului de apeluri al lui Harry Hole, el vorbise de câteva 
ori, o oarecare Kaja Solness, dar decisese că nu era o 
prioritate, deoarece interacțiunea celor doi nu începuse 
decât după crimă. 

Acum cel mai important era să găsească unul dintre 


elementele care lipseau. Chiar dacă avea tot ce trebuie, nu 
avea tot. Lipsea arma crimei. 

Cu atâtea dovezi solide, avocatul poliției nu ezitase nicio 
clipă să-i acorde lui Larsen un mandat de percheziție a 
apartamentului lui Harry Hole, însă nu găsiseră acolo nici 
arma crimei, nici altceva de interes. Cu excepția faptului în 
sine; anume că nu găsiseră nimic interesant. O astfel de 
lipsă de dovezi incriminatoare sugera fie că persoana care 
locuia în apartament era un robot, fie că ştia că 
apartamentul avea să-i fie percheziționat şi eliminase orice 
posibilă dovadă incriminatoare. 

— Interesant, rosti  anchetatorul-şef Ole Winter, 
sprijinindu-se de birou în timp ce asculta raportul 
amănunțit al lui Sung-min. 

Deci nu impresionant; nu uimitor; nu strălucit, nici măcar 
ceva de genul „bună treabă”, îşi zise Sung-min. 

Doar interesant. 

— Atât de interesant, încât mă surprinde că nu mi-ai 
spus nimic din toate astea înainte, Larsen. Şi probabil că n- 
aş fi avut parte de aceste informaţii nici acum dacă, în 
calitate de anchetator-şef, nu ți le-aş fi cerut. Când 
intenționai să ne împărtăşeşti aceste informaţii şi nouă, 
celorlalți, care am lucrat la acest caz? 

Sung-min îşi plimbă o mână peste cravată şi îşi umezi 
buzele. 

Îi veni să spună că, iată, el ajunsese să-l servească pe 
Harry Hole pe tavă celor de la Kripos. Că reuşise de unul 
singur să-l întreacă pe legendarul detectiv pe propriul teren: 
crima. lar Winter nu avea decât atât de spus, că ar fi putut 
oferi informațiile mai devreme? 

Existau trei motive pentru care Sung-min decise să nu o 
facă. 

Primul: erau doar ei doi în biroul lui Winter, aşa că nu 
putea apela la bunul-simț al unei a treia persoane în caz de 


conflict. 

Al doilea: de regulă, nu aveai nimic de câştigat 
contrazicându-ţi şeful, indiferent de prezența unei a treia 
persoane. 

Al treilea, şi cel mai important: Winter avea dreptate. 

Sung-min chiar întârziase să raporteze evoluția cazului. 
Cine n-ar fi procedat aşa atunci când peştele se prinsese în 
cârlig, fusese adus aproape de mal şi nu mai rămânea decât 
să fie prins în plasă? 

Atunci când ştiai că crima deceniului, la care avea să se 
facă pe vecie referire ca fiind cazul Harry Hole, avea să 
poarte numele tău şi numai al tău? Avocatul poliției fusese 
cel care îi menţionase asta lui Winter, când îl felicitase că îl 
prinsese pe Harry Hole de unul singur. Da, Sung-min 
trebuia să admită că era egoist şi nu, nu stătuse în fața 
porții căutând un Messi căruia să-i paseze mingea şi golul, 
fiindcă nu exista niciun Messi în echipa lui. lar dacă exista, 
acela era probabil chiar el. Cu siguranţă nu era Winter, care 
stătea acolo, cu venele pulsându-i la tâmple şi sprâncenele 
împreunate ca nişte nori de furtună deasupra ochilor. 

Sung-min alese să răspundă altfel: 

— Totul s-a întâmplat repede, un lucru a dus la altul şi n- 
am vrut să risc vreo întârziere. Chiar n-am avut timpi morți. 

— Până acum? se miră Winter, lăsându-se pe spate pe 
scaun şi părând că-şi foloseşte şaua nasului pentru a-l lua 
la țintă pe Sung-min. 

— Cazul e rezolvat acum, zise Sung-min. 

Winter scoase un hohot scurt, ca o maşină care frânează 
brusc. 

— Dacă nu te deranj ează, hai să convenim că 
anchetatorul-şef decide când cazul este rezolvat. Ce zici, 
Larsen? 

— Bineînţeles, Winter. 

Sung-min intenționase să-şi semnaleze prin răspuns 


supunerea, dar sesiză că bărbatul mai în vârstă îi ghicise 
intenția şi hotărâse să se simtă ofensat că tânărul îi 
răspunsese pronunțându-i numele pe un ton sarcastic şi 
tărăgănat. 

— Cum observ că tu consideri cazul rezolvat, Laaarsen, 
presupun că n-ai nicio obiecţie dacă ţi-l iau, ca să-l 
finalizăm. 

— Cum doreşti. 

Lui Sung-min îi veni să-şi muşte limba când văzu cum 
receptase Winter expresia arogantă şi burgheză „cum 
doreşti”. 

Winter zâmbi. 

— Acum avem nevoie de capete bune ca al tău la un alt 
caz de crimă. Cazul Lysaker. 

Zâmbetul era subţire şi răutăcios, ca şi cum gura lui 
Winter nu ar fi fost suficient de flexibilă ca să scoată ceva 
mai expresiv. 

Cazul Lysaker, îşi zise Sung-min. O crimă legată de 
droguri. În mod clar un conflict între drogaţi. Cei implicați 
ar fi vorbit la cea mai mică aluzie la reducerea pedepsei, de 
teamă să nu le fie refuzat accesul la droguri. Era un caz de 
crimă de cea mai joasă speţă, genul alocat debutanților şi 
nepricepuților. Winter nu putea vorbi serios când spunea că 
avea să-i ia cazul lui, principalul anchetator al echipei, chiar 
înainte de final, răpindu-i toată gloria şi onoarea, pentru ce? 
Pentru că-şi ținuse cărțile ascunse un pic prea mult? 

— Vreau un raport scris cu toate amănuntele, Larsen. 
Între timp, ceilalți vor continua să lucreze pe direcţiile de 
anchetă pe care le-ai dezvăluit tu. Apoi o să văd când vom 
ieşi în public cu ceea ce am descoperit. 

Direcţii de anchetă dezvăluite? El rezolvase cazul, pentru 
numele lui Dumnezeu! 

Admonestează-mă, umileşte-mă! îşi zise Sung-min. Însă 
nu o astfel de decapitare. Până ce realiză nu numai că 


Winter putea proceda aşa, dar şi că îşi dorea şi avea să o 
facă. 

Tocmai înțelesese despre ce era vorba. Winter ştia la fel de 
bine că Sung-min era singura vedetă de tip Messi din 
echipă. lar asta însemna că el constituia o amenințare la 
adresa lui Winter ca lider, acum şi în viitor. Winter era 
masculul alfa care sesizase că un rival avea să-i atace 
poziția. Performanţa solitară a lui Sung-min demonstrase 
clar că era pregătit să atace autoritatea lui Winter. Aşa că 
Winter decisese că era mai bine să se descotorosească de 
tânăr acum, înainte să devină mai puternic. 


45 


Johan Krohn şi soția lui, Frida, se cunoscuseră când 
urmau amândoi Dreptul la Universitatea din Oslo. N-avea să 
ştie niciodată de ce fusese ea atrasă de el. Poate că îşi 
susținuse propria cauză atât de bine, că ea cedase în cele 
din urmă. Pe atunci nu existaseră mulți care să înțeleagă de 
ce dulcea şi drăguța Frida Andersen alesese un tocilar 
inadaptat social, care nu era interesat de nimic altceva 
decât de chestiuni legale şi de şah. Johan Krohn, care era 
mai conştient decât oricine altcineva că reuşise să aibă o 
prietenă situată cu cel puțin o clasă deasupra lui în privința 
atractivităţii, o curtase, o păzise, îi alungase pe potenţialii 
rivali. Pe scurt, se agățase de ea cu tot ce putea. Chiar şi 
aşa, toată lumea credea că era doar o chestiune de timp 
până ce ea avea să găsească pe altcineva mai interesant. 
Numai că Johan era un student strălucit şi un avocat de 
excepție. Devenise cel mai tânăr avocat de la John Christian 
Elden încoace care îşi câştigase dreptul de practică la 
Curtea Supremă şi i se oferiseră cazuri la care alții de vârsta 
lui doar visau. Încrederea lui socială crescuse împreună cu 
statutul şi veniturile. Brusc, i se deschiseseră uşi noi şi 


Krohn pătrunsese prin cele mai multe, după evaluări atente. 
Una dintre uşi conducea către o viață de care nu avusese 
parte în tinereţe şi care putea fi sintetizată de cuvintele 
„femei, vin şi muzică”. Mai exact: femei care deveneau mai 
disponibile când te prezentai drept partener la o firmă de 
avocatură  bine-cunoscută. Vin sub formă de whisky 
exclusivist din regiuni faimoase precum Insulele Hebride şi 
Insulele Shetland, trabucuri şi - în cantități şi mai mari — 
țigări de calitate. Cât despre muzică, nu prinsese niciodată 
gustul ei, însă existau criminali exonerați de pedeapsă care 
susțineau că pledoariile lui de apărare erau mai frumoase 
decât orice ieşise vreodată de pe buzele lui Frank Sinatra. 

Frida avea grijă de copii şi gestiona cercul social al 
familiei, care n-ar fi existat dacă n-ar fi fost ear plus că lucra 
cu jumătate de normă ca avocat pentru două fundații 
culturale. Dacă Johan Krohn reuşise să o depăşească în 
termeni de atractivitate socială, asta nu modificase balanța 
relației lor. Acea balanță fusese mereu atât de 
dezechilibrată, el fiind atât de recunoscător pentru norocul 
lui, ea fiind atât de obişnuită să fie curtată, totul intrase în 
ADN-ul relaţiei lor şi devenise singura modalitate în care 
ştiau să relaționeze. Îşi arătau reciproc respect şi dragoste, 
iar în afara casei se simțeau confortabil să lase impresia că 
Johan era la cârmă. Însă acasă niciunul nu se îndoia cine 
lua deciziile. Sau unde putea Johan Krohn să-şi fumeze 
țigările acum, ca dependent de nicotină şi în secret mândru 
de asta. 

Aşa că seara târziu, după ce copiii erau în pat şi ştirile de 
la televizor îl informaseră ce se mai întâmpla în Norvegia şi 
în Statele Unite, el îşi lua ţigările, urca scara şi ieşea pe 
terasa de unde avea privelişte asupra canionului 
Maerradalen şi cartierului Ullern. 

Acum se sprijinea de balustradă. Priveliştea includea 
complexul de birouri Hegnar Media şi o parte din 


Smestaddammen, aflat imediat în spate. Johan se gândea la 
Alise. Şi la modul în care avea să rezolve chestiunea. 
Devenise prea intensă, dura de prea multă vreme, nu mai 
putea continua, aveau să fie descoperiți. De fapt, fuseseră 
descoperiți de mult timp, iar dovada o constituiau zâmbetele 
şmechere ale celorlalți parteneri din firmă când erau în 
şedinţă şi Alise apărea cu un dosar sau cu vreun mesaj 
telefonic important pentru el. Numai că Frida nu ştia nimic 
şi el la asta se referea prin a fi descoperiţi, cum îi explicase 
lui Alise. Ea luase explicația cu un pragmatism aproape 
iritant şi spusese că el n-ar trebui să-şi facă griji. 

— Secretul tău e în siguranţă cu mine. 

Şi poate că tocmai acest enunț îl îngrijora pe el. 

Secretul tău, nu al nostru (ea nu era căsătorită), şi cu 
mine, ca şi cum ar fi fost un document legal depozitat în 
seiful băncii ei. Unde era în siguranță, dar doar cât ea păstra 
seiful încuiat. Nu era vorba că el bănuia că vorbele ei 
reprezentau o ameninţare, însă preocuparea exista. Aceea 
că ea îl proteja. Aşa cum poate ea se aştepta ca el să-i ofere 
protecție. Exista o competiție acerbă între avocații tineri 
recent calificați, iar recompensele pentru cei care ajungeau 
în vârf erau considerabile, în timp ce alţii care se prăbuşeau 
aveau parte de o soartă nemiloasă. Orice ajutor ca să 
rămână pe linia de plutire putea avea un efect decisiv. 

— Ai multe pe cap? 

Johan Krohn tresări şi scăpă ţigara din mână, iar aceasta 
se îndreptă ca o stea căzătoare prin întuneric spre grădina 
de sub el. Una era să auzi o voce în spatele tău când crezi că 
eşti singur şi neobservat, şi cu totul altceva era ca acea voce 
să aparțină cuiva care n-avea ce căuta acolo, iar singura 
modalitate prin care acea persoană putea ajunge pe terasa 
de la etajul doi era prin zbor sau teleportare. Iar situația era 
cu atât mai neaşteptată cu cât persoana în cauză era un 
infractor brutal, care fusese condamnat pentru mai multe 


atacuri decât oricine altcineva din Oslo în ultimii 30 de ani. 

Krohn se întoarse şi-l văzu pe individ sprijinindu-se de zid 
în întuneric, de cealaltă parte a uşii către terasă. Având de 
ales între a întreba „Ce cauţi aici?” şi „Cum ai ajuns aici?”, 
Krohn se trezi alegând prima întrebare. 

— Îmi rulez o ţigară, zise Svein Finne, ducându-şi mâinile 
la gură, de unde o limbă cenuşie se ivi printre buzele lui 
groase ca să umezească hârtia țigării artizanale. 

— Ce... ce vrei? 

— Un foc, zise Finne, punându-şi ţigara între buze şi 
uitându-se expectativ la Krohn. 

Avocatul ezită înainte de a-şi întinde mâna şi a apăsa pe 
clapeta brichetei. Văzu flacăra tremurând. O văzu aspirată 
de țigară, apoi tutunul aprins se curbă în sus. 

— Drăguţă casă. Drăguţă şi priveliştea. Cu mulți ani în 
urmă, obişnuiam să umblu mult prin cartierul ăsta, zise 
Finne. 

Krohn şi-l imagină câteva clipe pe clientul lui umblând ca 
o nălucă şi plutind prin aer. 

Finne arătă înspre Maerradalen cu ţigara lui. 

— Uneori dormeam în pădurea aia, alături de alți oameni 
fără casă. Şi îmi amintesc de o fată anume care trecea pe 
acolo, locuia în partea dinspre Huseby. Suficient de mare 
pentru sex, evident, dar n-avea mai mult de 15 ani, poate 
16. Într-o zi, i-am predat un curs rapid despre cum să facă 
dragoste. 

Finne râse şi continuă: 

— A fost atât de înspăimântată că a trebuit să o liniştesc 
după aceea, biata de ea. A plâns şi a plâns, spunând că 
tatăl ei, care era episcop, şi fratele ei mai mare aveau să 
vină după mine. l-am spus că nu mă tem de episcopi sau de 
frați mai mari şi că nici ea nu trebuia să se teamă, acum 
avea un bărbat al ei. Şi poate un copil pe drum. După care i- 
am dat drumul. Le dădeam drumul, înţelegi? Le prindeam şi 


le dădeam drumul, nu aşa procedează pescarii sportivi? 

— Eu nu pescuiesc, se trezi Krohn spunând. 

— N-am ucis niciodată în viața mea o persoană 
nevinovată, zise Finne. Trebuie să respecţi inocența în 
natură. Avortul... 

Finne trase atât de tare din ţigară, încât Krohn auzi hârtia 
sfârâind. 

— Spune-mi, tu care cunoşti totul despre lege, există o 
crimă mai rea împotriva legilor naturii? Să-ţi ucizi propria 
progenitură nevinovată. Te poți gândi la ceva mai pervers de 
atât? 

— Poți trece la subiect, Finne? Nevastă-mea mă aşteaptă 
înăuntru. 

— Bineînțeles că te aşteaptă. Cu toţii aşteptăm ceva. 
Iubire. Intimitate. Contact uman. leri am aşteptat-o pe 
Dagny Jensen. Fără iubire, mă tem. lar acum o să-mi fie 
greu să mă mai apropii de ea. Ajungem să fim singuri, nu? 
Şi cu toții avem nevoie de ceva... De ceva cald. 

— Dacă ai nevoie de ajutorul meu, îți propun să discutăm 
la birou, mâine. O să... o să găsesc timp ca să te văd când 
vrei. 

Krohn realiză că nu reuşise să vorbească pe tonul 
autoritar pe care şi l-ar fi dorit. 

Finne râse scurt. 

— O să găseşti timp? După tot ce am făcut pentru tine, 
pana aia pe care ţi-ai pus-o la pălărie acum, asta e tot ce ai 
să-mi oferi? Timpul tău? 

— Ce doreşti, Finne? 

Finne făcu un pas în față, iar lumina de la fereastră căzu 
peste jumătate din faţa lui. Îşi plimbă mâna pe balustrada 
vopsită în roşu. 

Krohn se înfioră când văzu vopseaua roşie prin gaura 
mare din palma lui Finne. 

— Nevasta ta. O vreau, zise Finne. 


Krohn simți că i se strânge gâtul. 

Finne îi aruncă un rânjet grotesc. 

— Linişteşte-te, Krohn. Chiar dacă trebuie să recunosc că 
m-am gândit mult la Frida în ultimele zile, n-am de gând să 
o ating. Nu mă ating de femeile altor bărbați, vreau femeia 
mea. Câtă vreme e a ta, e în siguranță, Krohn. Dar evident 
că ţi-ar fi greu să mai stai lângă o femeie mândră şi 
independentă financiar ca Frida, dacă ea ar afla de asistenta 
aia mică şi drăguță pe care ai adus-o când am fost interogat. 
Alise. Asta era numele ei, nu? 

Johan Krohn făcu ochii mari. Alise? Individul ştia de 
Alise? îşi drese glasul. Din gura lui ieşi un sunet ca de 
ştergător de parbriz trecând peste un geam uscat. 

— Habar n-am ce vrei să spui. 

Finne îşi îndreptă un deget spre un ochi. 

— Ochi de vultur. Te-am văzut. V-am urmărit regulându- 
vă ca doi babuini. Rapid, eficient, fără mari emoţii. Nu va 
dura, dar nu vrei să renunți la asta, nu? Cu toții avem 
nevoie de căldură. 

Unde? se întrebă Krohn. La birou? în camera de hotel pe 
care uneori o închiria pentru ei? La Barcelona, în 
octombrie? Imposibil. Ei doi făceau mereu dragoste undeva 
la înălțime, unde ştiau că nu pot fi văzuţi de pe cealaltă 
parte a străzii. 

— Pe de altă parte, în afară de cazul că îi spune cineva 
Fridei despre Alise, ceea ce va rămâne este chestia asta, zise 
Finne şi arătă cu degetul mare peste umăr, spre casă. 
Familia. E cea mai importantă, nu-i aşa, Krohn? 

— Nu ştiu ce vrei să spui sau ce doreşti, zise Krohn. 

Se lăsase pe ambele coate pe balustrada din spatele lui. 
Gestul ar fi trebuit să semnifice o ambivalenţă relaxată, dar 
Krohn ştia că arăta mai degrabă a boxer sprijinit de corzi. 

— O să o las pe Frida în pace dacă o pot avea pe Alise, 
zise Finne, azvârlind mucul țigării în aer. 


Vârful aprins al acesteia făcu o curbă prin întuneric, la fel 
ca ţigara scăpată de Krohn puțin mai înainte. 

— Poliția mă caută, aşa că nu mă pot mişca pe cât de 
liber aş vrea. Am nevoie de puţin... ajutor, ca să obțin un pic 
de căldură. Vreau ca tu să aranjezi ca eu să o pot avea pe 
tânăra domniță, undeva în siguranță. 

Krohn clipi, nevenindu-i să-şi creadă urechilor. 

— Vrei ca eu să încerc s-o conving pe Alise să te vadă 
între patru ochi? Ca tu să o poți... abuza sexual? 

— Uită de „încerc” şi „abuz”. O vei convinge, Krohn. lar eu 
o să o seduc, nu o voi abuza sexual. N-am abuzat niciodată 
sexual pe nimeni, chestia asta e o mare neînțelegere. Fetele 
nu înțeleg totdeauna ce e mai bine pentru ele sau ce 
misiune le-a dat natura, asta e tot. Însă îşi recapătă bunul- 
simț suficient de rapid. Aşa cum o va face şi Alise. Va ajunge 
să înțeleagă că, dacă ameninţă familia asta, de exemplu, va 
trebui să răspundă în fața mea. Hei, nu mai fi aşa posac, 
Krohn. Obţii două chestii la prețul uneia singure: tăcerea 
mea şi tăcerea fetei. 

Krohn se holbă la Finne. Cuvintele îi răsunau în minte. 
Secretul tău e în siguranță cu mine. 

— Johan? 

Glasul Fridei se auzi dinăuntru, apoi paşii ei pe trepte. 
Apoi o voce îi şopti aproape de ureche, acompaniată de 
miros de tutun şi de un iz rânced, animalic. 

— În cimitirul Vâr Frelser există un mormânt. Valentin 
Gjertsen. Aştept veşti de la tine peste două zile. 

Frida ajunse în capătul scării şi ieşi pe terasă, dar se opri 
în conul de lumină al uşii. 

— Brr, e frig, zise ea, împreunându-şi braţele la piept. Am 
auzit voci. 

— Psihiatrii spun că ăsta e semn rău. 

Johan Krohn zâmbi şi porni spre ea, dar nu suficient de 
repede. Ea îşi scosese deja capul pe uşă şi se uita în toate 


direcţiile. Îşi ridică privirea spre el. 

— Vorbeai cu tine însuți? 

Krohn privi în jurul lui. Terasa era pustie. Individul 
dispăruse. 

— Exersam o pledoarie de apărare, zise el. 

Răsuflă uşurat şi intră la căldură, în casă, în braţele 
soției lui. Când observă că ea îşi ridică privirea spre el, o 
tinu strâns ca să nu poată citi nimic pe faţa lui şi să vadă că 
se întâmplase ceva. Johan Krohn ştia prea bine că orice 
pledoarie ar fi gândit, nu ar fi putut fi câştigătoare în cazul 
lui. O cunoştea pe Frida şi îi ştia bine ideile despre 
infidelitate, l-ar fi condamnat la o viață de singurătate, cu 
acces la copii, dar nu şi la ea. lar chestiunea se complica 
datorită faptului că Svein Finne părea să o cunoască bine pe 
Frida. 

Katrine auzi bebeluşul plângând de pe scară. Asta o făcu 
să-şi iuțească paşii, chiar dacă ştia că micuțul era pe mâini 
bune. Pe mâinile lui Bjorn. Mâini palide cu piele moale şi 
degete groase care puteau îndeplini orice sarcină. Nici mai 
mult, nici mai puțin. N-ar fi trebuit să se plângă. Aşa că 
încercă să n-o facă. Văzuse ce se întâmplase cu unele femei 
când deveniseră mame, cum deveniseră despoţți care 
considerau că Soarele şi planetele orbitau în jurul mamei şi 
copilului. Care ajungeau să-şi trateze brusc soții cu dispreț 
când ei nu reacționau imediat şi, ideal, înțelegând telepatic 
nevoile mamei şi copilului. Sau, mai exact, a ceea ce decidea 
mama că erau nevoile copilului. 

Nu, Katrine în mod cert nu dorea să fie o astfel de mamă. 
Însă oare aşa ceva exista oricum înăuntrul ei? Nu simţise 
uneori dorința de a-l plesni pe Bjorn, de a-l vedea cum se 
încovoaie şi se supune, cum se umileşte? Habar n-avea care 
era motivul. Şi nici cum s-ar putea întâmpla asta, în 
condiţiile în care Bjorn era întotdeauna cu un pas înaintea 
ei şi rezolva orice chestiune pe care ea ar fi putut-o critica. 


Şi, evident, nu era nimic mai frustrant decât o ființă mai 
bună decât tine şi care ține mereu ridicată în aer o oglindă 
care te face să te urăşţti. 

Nu, ea nu se ura pe sine. Ar fi fost o exagerare. Din când 
în când îşi spunea doar că Bjorn era prea bun pentru ea. Nu 
„prea bun” ca în prea atrăgător, ca în prea drăguţ, chiar 
supărător de drăguţ. Că ei doi ar fi putut avea fiecare o viață 
ceva mai bună, dacă el ar fi ales pe cineva mai asemănător 
lui însuşi, poate o fiică de fermier din Ostre Toten, uşor 
dolofană, blândă, stabilă, cu picioarele pe pământ. 

Plânsetul se opri când ea băga cheia în broască. Deschise 
uşa. 

Bjorn stătea în hol, cu Gert pe braț. Copilul se uită la ea 
cu ochii lui mari, albaştri, umeziți de lacrimi, de sub şuvițele 
lungi şi blonde care îi stăteau ca nişte inele în jurul capului. 

Gert fusese botezat după tatăl lui Katrine, chiar dacă 
fusese ideea lui Bjorn. În acea clipă faţa copilului se lumină 
într-un zâmbet atât de frumos, încât Katrine simţi o săgeată 
în inimă şi un nod în gât. Îşi lăsă haina să cadă pe jos şi 
porni spre ei. Bjorn o sărută pe obraz după care îi dădu 
copilul. Katrine lipi trupul micuț de corpul ei şi inhală 
mirosul de lapte, vomă, piele caldă şi ceva dulce, irezistibil, 
ceva ce aparținea doar copilului ei. Închise ochii şi se simți 
acasă. Complet acasă. 

Se înşela. Nu exista ceva mai bun decât asta. Erau ei trei, 
acum şi totdeauna, şi aşa stăteau lucrurile. 

— Plângi, zise Bjorn. 

Katrine crezu că el i se adresa lui Gert până ce înțelese că 
se referea la ea şi că avea dreptate. 

— E vorba de Harry, zise ea. 

Bjorn o privi încruntat, iar ea îi oferi un răgaz. Timpul de 
care un airbag are nevoie ca să se umfle şi să atenueze o 
parte din impact. Evident, totul e inutil când lucrurile o iau 
razna de tot, atunci un airbag nu salvează pe nimeni, ci 


rămâne dezumflat în fâşii pe parbrizul unui Ford Escort 
înfipt cu partea din spate în sol şi arată ca şi cum ar fi 
încercat să treacă prin stâncă ca să se îngroape şi să se 
autodistrugă. 

— Nu! rosti Bjorn, protestând în van împotriva a ceea ce îi 
dezvăluia tăcerea ei. Nu! repetă el în şoaptă. 

Katrine mai aşteptă puţin, continuând să-l ţină pe 
micuțul Gert, care îi gâdila gâtul cu mâinile lui micuţe. 
După care îi povesti lui Bjorn despre maşină. Despre 
camionul de pe autostrada 287, despre gaura din gheaţă, 
despre căderea în apă, despre maşină. Cât ea vorbea, el îşi 
dusese o mână palidă cu degete groase la gură, iar ochii i se 
umpluseră de lacrimi care atârnau pe genele lui decolorate 
înainte de a cădea una câte una, ca nişte bucăţi de gheață 
topindu-se în razele soarelui de primăvară. 

Katrine nu-l văzuse niciodată pe Bjorn Holm aşa. Nu-l 
văzuse niciodată pe acel bărbat mare şi solid din Toten 
pierzându-se atât de tare. Plângea, ofta, tremura atât de 
intens de parcă ceva dinăuntrul lui se chinuia să iasă afară. 

Katrine îl duse pe Gert în living. O făcuse din reflex, ca 
să-l protejeze pe micuț de starea îngrozitoare a tatălui său. 
Şi-aşa avea să moştenească destule de la tatăl lui. 

O oră mai târziu îl băga pe Gert în pat, iar acum copilul 
dormea în dormitorul lor. 

Bjorn se dusese în biroul care avea să devină în cele din 
urmă dormitorul lui Gert. Katrine încă îl auzea plângând. 
Stătea la uşă, întrebându-se dacă să intre, când îi sună 
telefonul. Se duse în living şi răspunse. 

Era Ole Winter. 

— Ştiu că ai prefera să amâni anunțul că mortul este 
Harry Hole. 

— Dispărutul, îl corectă ea. 

— Scafandrii au găsit un telefon mobil zdrobit şi un pistol 
în apele râului, sub cascadă. Echipa mea tocmai a confirmat 


că ambele obiecte îi aparțin lui Harry Hole. Punem laolaltă 
ultimele elemente care arată că avem un caz solid, iar asta 
înseamnă că nu putem aştepta, Bratt, îmi pare rău. Dar 
având în vedere că e o dorință personală... 

— Nu personală, Winter, m-am gândit la forțele de poliție. 
Trebuie să fim cât mai bine pregătiți pentru prezentarea 
situației către public. 

— Aşa cum stau lucrurile, echipa Kripos va prezenta 
rezultatele muncii Kripos, nu ale Poliţiei din Oslo. Dar îţi 
înțeleg dilema. Presa va dori evident să-ți pună ţie, ca şefă a 
lui Hole, mai multe întrebări detaliate şi înțeleg că aveţi 
nevoie de timp să discutați cum să le răspundeţi. Ca să 
venim în întâmpinare, Kripos nu va convoca o conferință de 
presă mâine-dimineaţă, cum era planificat, ci o va amâna 
până mâine-seară, la ora 19. 

— Mersi, zise Katrine. 

— Presupunând că reuşeşti să împiedici biroul şefului de 
poliție din Sigdal să publice numele decedatului... 

Katrine inspiră adânc şi reuşi să nu spună nimic. 

— ... până după momentul în care noi, Kripos, facem 
public anunțul propriu. 

Vrei o ştire de senzaţie cu numele tău pe ea, îşi zise 
Katrine. Dacă cei din Sigdal ies public cu numele decedatului, 
opinia publică va pune lucrurile cap la cap, va avea impresia 
că a rezolvat singură cazul şi va spune că Kripos a fost lent; 
atât de lent încât Hole a reuşit să găsească o ieşire rapidă 
din viață. Dar dacă lucrurile decurg aşa cum vrei tu, Winter, o 
să faci ca totul să pară ca şi cum munca echipei tale l-a 
întrecut pe maestrul detectiv Harry Hole, l-a pus pe fugă şi, în 
cele din urmă, l-a condus spre sinucidere. 

Însă nu rosti cu glas tare nimic din ce gândea. 

Doar un OK rapid. Apoi: 

— O să-l informez pe şeful poliţiei. 

Încheiară convorbirea. 


Katrine se furişă în dormitor. Se aplecă peste pătuţul 
albastru şi uzat pe care li-l dăduseră părinții lui Bjorn, 
pătuțul în care dormiseră toți copiii şi nepoții familiei. 

Prin peretele subțire îl auzea pe Bjorn cum încă plânge în 
birou. 

Plângea ceva mai încet acum, dar cu aceeaşi disperare. 
lar când se uită la fața adormită a lui Gert, îşi zise că 
durerea lui Bjorn uşura în mod ciudat durerea ei. Acum ea 
trebuia să fie cea tare, nu-şi permitea luxul de a fi 
sentimentală şi de a reflecta la cele petrecute. 

Viața mergea înainte, iar ei aveau un copil de crescut. 

Un copil care deschise brusc ochii. 

Şi care clipi, se uită în jur, încercând să găsească ceva 
asupra căruia să se concentreze. 

Katrine îşi plimbă mâna peste ciudatele şuvițe blonde. 

— Cine ar fi crezut că o brunetă din vest şi un roşcat din 
Toten vor avea un viking blond? spusese bunica lui Bjorn 
când îl duseseră pe Gert să o vadă la azilul din Skreia. 

Apoi băieţelul descoperi ochii mamei lui şi Katrine zâmbi. 
Zâmbi, îl mângâie pe păr şi începu să-i cânte încet, până ce 
ochii copilului se închiseră din nou. Abia atunci o apucă 
tremuratul. Expresia din ochii aceia fusese ca a cuiva care o 
fixa de dincolo de moarte. 

Johan Krohn se încuiase în baie. Acum apăsa frenetic 
tastele telefonului. El şi Harry Hole vorbiseră destul de-a 
lungul anilor, ca el să aibă numărul lui ascuns undeva. 
Acolo era! într-un e-mail vechi despre Silje Gravseng, 
studenta la poliție care încercase să se răzbune pe Hole 
acuzându-l de viol. Apelase la Krohn, îi ceruse să preia 
cazul, însă el văzuse acuzaţiile şi reuşise s-o oprească. Ca 
atare, chiar dacă între timp el şi Hole mai avuseseră 


dezacorduri, în mod cert acesta îi datora o favoare, nu? 
Krohn spera că aşa stăteau lucrurile. Putea apela şi la alții, 
ofițeri de poliție care îi datorau mai mult decât îi datora 
Hole, dar avea două motive ca să-i ceară lui ajutorul în mod 
special. În primul rând, Hole şi-ar fi dedicat în mod garantat 
întreaga energie ca să găsească şi să aresteze un individ 
care îl păcălise şi îl umilise recent. În al doilea rând, Harry 
Hole era singura persoană din cadrul poliției care reuşise 
să-l prindă pe Finne. Da, Hole era singura persoană care îl 
putea ajuta. După aceea, Krohn nu mai trebuia decât să 
descopere cât îl putea ţine pe Finne după gratii pentru 
amenințare şi şantaj. Evident, avea să fie cuvântul unuia 
contra cuvântului celuilalt, însă Krohn era dispus să treacă 
peste limite. 

— Lăsați un mesaj dacă trebuie, rosti o voce gravă, 
urmată de un semnal sonor. 

Krohn era atât de agitat încât aproape că închise, însă 
ceva din fraza auzită îi atrase atenţia. Dacă trebuie. lar el 
trebuia să o facă, nu? Da, trebuia, şi trebuia să spună 
destule ca să se asigure că Hole avea să-l sune înapoi. 
Înghiţi în sec. 

— Aici e Johan Krohn. Trebuie să te rog să păstrezi 
discreția în legătură cu mesaj. Svein Finne s-a apucat de 
şantaj, zise el şi înghiți din nou. La adresa mea. Şi a familiei 
mele. Eu... ăăă, te rog, sună-mă. Mersi. 

Închise. Spusese prea multe? Şi oare făcea ce trebuie, să 
roage un ofițer de poliție să-l ajute era soluția corectă? Of, 
nu era sigur deloc! în fine, până ce îl suna Hole, putea să se 
răzgândească şi să-i spună că mesajul venise în urma unei 
neînțelegeri cu clientul lui. 

Krohn se duse în dormitor, se băgă sub cuvertură, îşi luă 
de pe noptieră exemplarul din TfR, publicaţia periodică 
juridică din Norvegia, şi începu să citească. 

— Ai spus ceva pe terasă, rosti Frida lângă el. Că exersai 


o pledoarie de apărare. 

— Da, răspunse Johan, observând că ea îşi pusese cartea 
pe cuvertură şi se uita la el pe deasupra ochelarilor de citit. 

— Pentru cine? întrebă ea. Aveam impresia că nu lucrezi 
la niciun caz în acest moment. 

Krohn îşi potrivi perna sub cap. 

— Apărarea unui om de bun-simț care s-a trezit băgat 
într-o porcărie. Deocamdată e doar un caz potenţial. Omul e 
şantajat de un nemernic care vrea să pună mâna pe amanta 
lui. Dacă nu se supune, îi va lua întreaga familie de lângă el. 

Îşi fixă privirea asupra propriului articol din publicaţie 
despre dubla incriminare. Evident, ştia articolul pe dinafară, 
dar descoperise că e în stare să pretindă că nu l-a citit 
niciodată şi că se putea bucura la nesfârşit de propriile 
raționamente complexe şi lucide. 

— Hmm, murmură Frida. Pare mai degrabă o operă de 
ficțiune decât un caz real. 

— Să spunem că e ficțiune, zise Krohn. Ce-ai face dacă ai 
fi el şi ai şti că o pledoarie de apărare nu te va salva? 

— O amantă în schimbul unei întregi familii? E de la sine 
înțeles, nu? 

— Nu. Dacă omul de bun-simț îl lasă pe nemernic să-i 
violeze amanta, atunci nemernicul va continua cu şantajul. 
Şi va reveni, pretinzând tot mai multe lucruri. 

— Bine, rosti Frida schițând un zâmbet. Atunci aş plăti 
un asasin ca să mă scape de nemernic. 

— Vrei să fii un pic mai realistă? 

— Credeam că ai spus că e ficțiune? 

— Da, dar... 

— Amanta, zise Frida. L-aş lăsa pe nemernic să o aibă pe 
amantă. 

— Mersi, zise Krohn, uitându-se la pagina publicaţiei, pe 
deplin conştient că nici măcar cele mai ingenioase formulări 
despre dubla incriminare n-aveau să-i poată abate gândurile 


de la Svein Finne. Sau de la Alise. Când se gândi la ea, în 
genunchi, uitându-se rugător în sus, la el, cu ochii plini de 
lacrimi, fiindcă el era aşa de mare, iar ea se chinuia să-l 
primească în gura ei, ştiu că o astfel de variantă era exclusă. 
Nu? Dacă Harry Hole nu-l putea ajuta? Nu, nici măcar 
atunci nu-i putea face aşa ceva lui Alise. Nu numai că era 
respingător din punct de vedere moral, însă el o iubea! Nu? 
Iar în acel moment Krohn simți mai degrabă o tresărire la 
nivelul inimii decât al pântecului. Ce aveai de făcut dacă 
iubeai pe cineva? Suportai consecințele. Plăteai prețul. Dacă 
iubeai pe cineva, costurile nu contau. Astea erau legile 
iubirii şi aici nu încăpeau interpretări. Acum vedea totul 
limpede. Atât de limpede, încât trebuia să se grăbească 
înainte să fie cuprins din nou de îndoieli, trebuia să se 
grăbească, să-i povestească soției lui. Absolut totul despre 
Alise. Alea iacta est. Zarurile au fost aruncate. Krohn lăsă 
jos revista şi inspiră adânc, formulând în mintea lui frazele 
de introducere. 

— Am uitat să-ți spun că l-am prins azi pe Simon asupra 
faptei, zise Frida. Stătea în camera lui şi se uita la... în fine, 
nu ţi-ar veni să crezi. 

— Simon? rosti Krohn, văzând cu ochii minţii chipul 
fiului lor cel mare. O revistă porno? 

— Aproape, râse Frida. Legile Norvegiei. Exemplarul tău. 

— Oh, Doamne, rosti Krohn, cât de senin putu, înghițind 
în sec. 

Se uită la soția lui în vreme ce imaginea lui Alise se 
estompă, ca într-un film. Frida Andresen, acum Frida 
Krohn. Chipul ei era la fel de pur şi de drăguţ ca prima dată 
când îl văzuse în sala de lectură. Trupul era un pic mai 
îndesat, însă kilogramele în plus reuşiseră doar să-i confere 
o formă mai feminină. 

— Mă gândeam să gătesc mâncare thailandeză mâine. Le- 
ar plăcea copiilor. Încă mai vorbesc despre Ko Samui. Poate 


reuşim să revenim acolo cândva? Soare, vreme caldă şi... 
Frida zâmbi şi lăsă restul suspendat în aer. 
— Da, zise Johan, înghițind în sec. Poate. 
Îşi luă din nou revista şi începu să citească. Despre dubla 
incriminare. 

— David a fost, zise bărbatul cu o voce subțire şi ezitantă 
de drogat. El l-a lovit pe Birger în cap cu o ţeavă de fier. 

— Birger îi furase heroina, zise Sung-min, încercând să-şi 
înăbuşe un căscat. lar amprentele tale sunt pe țeavă pentru 
că i-ai luat-o lui Birger, însă era deja prea târziu. 

— Exact, replică bărbatul, uitându-se la Sung-min cu o 
expresie de parcă ar fi rezolvat o problemă de matematică de 
clasa a treia. Pot pleca acum? 

— Poţi pleca oricând vrei, Kasko. 

Sung-min flutură dintr-o mână. 

Individul, cunoscut sub porecla de Kasko deoarece 
vânduse pe vremuri asigurări de maşină, se ridică, cu 
picioarele legănându-se ca şi cum podeaua barului Stargate 
ar fi fost puntea unui vas care se clătina, şi porni spre uşa 
pe care se vedea o tăietură de ziar care anunța unde se 
găsea cea mai ieftină bere în Oslo. 

— Ce faci? şuieră alarmat Marcussen, un alt detectiv 
Kripos. Puteam obține întreaga poveste cu toate detaliile! îl 
aveam, fir-ar să fie! Data viitoare şi-ar putea schimba 
povestea. Nemernicii ăştia aşa fac. 

— Cu atât mai nimerit să-i dăm drumul, zise Sung-min, 
închizând reportofonul. În acest moment avem o explicaţie 
simplă. Dacă insistăm asupra detaliilor, fie le uită, fie le 
schimbă până ajunge în boxa martorilor. Şi exact de asta 
are nevoie un avocat al apărării ca să semene îndoială 
asupra restului explicației. Mergem? 


— Nu mai avem motiv să stăm pe aici, zise Marcussen, 
ridicându-se în picioare. 

Sung-min dădu din cap şi îşi lăsă privirea să se plimbe 
peste mulțimea de beţivani care stătea la coadă afară când 
el şi Marcussen ajunseseră la barul cu cea mai matinală oră 
de deschidere din Oslo, 7 dimineața. 

— De fapt, cred că o să mai rămân, zise Sung-min. Încă 
n-am luat micul-dejun. 

— Vrei să mănânci aici? 

Sung-min ştia la ce se referea colegul lui. El şi barul 
Stargate nu se potriveau deloc. Nu se potriviseră niciodată. 
Dar cine ştie, poate că trebuia să-şi coboare standardele? 
Să-şi micşoreze aşteptările. Iar locul acela era la fel de bun 
ca oricare altul ca să înceapă. 

După plecarea lui Marcussen, Sung-min luă ziarul care se 
afla pe masa învecinată. 

Nimic pe prima pagină despre cazul Rakel Fauke. 

Şi nimic despre accidentul de pe autostrada 287. 

Ceea ce însemna că nici Ole Winter şi nici Katrine Bratt 
nu anunțaseră public că în accident fusese implicat Harry 
Hole. 

În cazul lui Ole Winter, era de presupus că dorea un 
răgaz ca să pregătească o imagine de muncă în echipă 
pentru ceea ce însemnase exclusiv procesul de deducție al 
lui Sung-min. 

Verificări banale care aveau doar să confirme ceea ce 
Sung-min presupusese deja, dar pe care Winter le putea 
anunța ulterior ca victoria unei echipe sub conducerea lui 
înțeleaptă. 

Când văzuse că nu înțelegea jocul politic şi strategiile de 
putere, Sung-mi citise opera lui Machiavelli, Principele. Unul 
dintre sfaturile lui Machiavelli adresate unui conducător 
care dorea să rămână la putere era ca acesta să se alieze şi 
să ofere sprijin actorilor politici mai slabi din ţară, cei care 


nu dețineau o poziție din care să îl amenințe şi care erau 
fericiți cu situația curentă. Însă orice adversari potenţial mai 
puternici trebuiau slăbiți prin toate mijloacele. Iar ceea ce se 
aplica oraşelor-state italiene în anii 1500 se aplica, evident, 
şi în cazul Kripos. 

Sung-min avea îndoieli în privința motivelor lui Katrine 
Bratt legate de întârzierea anunţului. Ea avusese 24 de ore 
la dispoziţie, familia lui Hole fusese probabil informată deja, 
iar ea avusese timp să pregătească anunțul că unul dintre 
colegii lor era suspectat de crimă. Faptul că ea ar fi putut 
nutri sentimente personale pentru Hole nu explica de ce era 
gata să se expună pe sine şi unitatea pe care o conducea la 
critici şi acuzaţii de tratament preferenţial pentru ofițerii de 
poliție, ca urmare a protejării lui Hole de expunerea publică 
într-un asemenea fel. Trebuia să fie altceva, mai profund 
decât o fostă relaţie de iubire. Dar despre ce putea fi vorba? 

Sung-min renunță să se mai gândească la asta. Poate că 
era altceva la mijloc. O speranță disperată într-un miracol. 
Că Harry Hole încă trăia. Sung-min luă o gură de cafea şi 
privi înspre Akerselva, unde soarele dimineţii începea să 
strălucească peste clădirile cenuşii. Dacă Harry Hole vedea 
aşa ceva, înseamnă că stătea pe un nor, cu un halou în 
jurul capului, ascultând îngerii cântând şi văzând totul de 
sus. 

Privi în jos la norul de sub el. 

Ridică un ciob de oglindă şi îşi privi fața. Avea o bandă 
albă în jurul capului. Auzea cântece. 

Se uită din nou la nor. 

De când primise lumină solară, micul nor rămăsese 
deasupra văii, ascunzând vederii râul înghețat şi colorând 
pădurea în cenuşiu. Însă pe măsură ce se înălța, soarele 
începea să dizolve norul, îmbunătățind vizibilitatea. Şi poate 
că şi cântecele intense ale păsărelelor din jurul lui aveau să 
se mai calmeze puțin. 


Îi era tare frig. Dar asta era bine. Uşura efortul de a 
vedea. 

Se privi din nou în ciobul de sticlă. 

Haloul, de fapt bandajul pe care îl găsise într-un sertar al 
cabanei avea o pată roşie pe unde se strecurase sângele. 
Probabil că avea să capete o cicatrice suplimentară față de 
cea care se întindea din colțul gurii până la ureche. 

Se ridică de pe scaunul care se sprijinea de peretele 
cabanei şi intră. 

Trecu de tăieturile de ziar de pe perete, una dintre ele 
prezentând aceeaşi față pe care el tocmai o zărise în ciobul 
de sticlă. 

Intră în dormitorul unde îşi petrecuse noaptea. Trase de 
pe pat cearceaful însângerat şi cuvertura, aşa cum trăsese 
cuvertura însângerată din propriul apartament cu două 
săptămâni înainte. Numai că de această dată era doar 
sângele lui. 

Se aşeză pe canapea. 

Se uită la pistolul High Standard care zăcea lângă jocul de 
domino. 

Bohr spusese că unitatea El4 pusese mâna pe arme 
neînregistrate. 

Răsuci pistolul în mână. 

Oare avea să aibă nevoie de el? 

Poate că da, poate că nu. 

Harry Hole se uită la ceas. Trecuseră 36 de ore de când 
ieşise  împleticindu-se din pădure către cabană, către 
fereastra spartă a acesteia, prin care intrase. Îşi scosese 
hainele ude, se curățase, găsise haine curate, un pulover, 
pantaloni lungi, o uniformă de camuflaj, ciorapi groşi de 
lână. Se îmbrăcase cu toate şi se vârâse sub o pătură pe 
patul de campanie, stând acolo până când tremuratul 
începuse să se mai domolească. Se gândise să aprindă soba, 
dar hotărâse să n-o facă; era posibil ca cineva să vadă fumul 


ieşind pe coş şi să-i treacă prin cap să investigheze. 
Răscolise prin dulapuri până găsise o trusă de prim-ajutor 
şi reuşise să domolească sângerarea rănii din frunte. Îşi 
înfăşurase un bandaj în jurul capului, după care folosise 
restul ca să-şi bandajeze genunchiul, deja atât de umflat 
încât părea să fi absorbit un ou de struț. Inspiră profund şi 
expiră, încercând să descopere dacă durerea resimțită 
însemna că avea coastele rupte sau doar vânătăi. Altfel era 
întreg. Unii ar fi numit fără îndoială aşa ceva un miracol, 
dar era vorba doar de fizică de bază şi un pic de noroc. 

Harry inspiră din nou, auzi şuieratul şi simți un junghi 
dureros într-o parte. 

Bun, poate că fusese mai mult decât un pic de noroc. 

Încercase să evite să se gândească la ce se întâmplase. 
Asta era noul sfat pentru ofițerii de poliție care trecuseră 
prin traume serioase: să nu vorbească şi să nu se gândească 
la traumă înainte să treacă şase ore de la producerea ei. 

Studiile recente arătau - în contrast flagrant cu 
presupunerile anterioare - că discutarea circumstanțelor 
direct după o experiență traumatizantă nu reducea 
probabilitatea de a dezvolta TSPT, dimpotrivă. 

Evident, fusese imposibil să nu se mai gândească deloc la 
cele întâmplate. Ele se derulau continuu în mintea lui ca un 
videoclip devenit viral pe o rețea socială. Cum căzuse 
maşina peste marginea cascadei, cum se ghemuise pe scaun 
ca să vadă dincolo de parbriz, senzaţia de imponderabilitate 
când totul din jurul lui plonja cu aceeaşi viteză, fapt care 
făcuse ciudat de facilă prinderea centurii de siguranță cu 
mâna stângă şi catarama acesteia cu mâna dreaptă, doar că 
mişcările fuseseră mai lente pentru că se petreceau sub apă. 
Cum arăta spuma albă țâşnind din imensul bolovan negru 
care se apropia ameţitor de repede de maşină în timp ce el 
îşi prindea centura de siguranță. Apoi presiunea. lar după 
aia zgomotul. 


După care se trezise atârnând în centura de siguranță, cu 
capul lipit de airbag, pe volan, şi realiză că putea respira, că 
zgomotul cascadei nu mai era estompat, ci ascuţit, un 
şuierat care împroşca apă către el prin luneta zdrobită a 
maşinii. Avusese nevoie de câteva secunde ca să înțeleagă 
nu numai că era viu, ci şi că era remarcabil de nevătămat. 

Maşina rămăsese înfiptă cu fundul în sol. Botul şi volanul 
împingeau înspre scaune, sau invers, însă nu atât de 
puternic încât picioarele să-i fie prinse sau retezate. Toate 
geamurile erau sparte, aşa că apa din maşină începuse să 
se scurgă afară. Însă rezistența bordului şi a parbrizului 
probabil o împiedicase să se scurgă de tot, astfel încât 
cantitatea rămasă acționase ca o protecţie suplimentară 
pentru trupul lui Harry, contrabalansând contorsionarea 
şasiului. Apa era puternică. Motivul pentru care peştii nu 
erau zdrobiți în adâncul oceanului de presiunea care putea 
aduce şi un tanc blindat la dimensiunile unei cutii de 
conserve era acela că trupurile peştilor erau alcătuite 
majoritar dintr-o substanță care nu putea fi distrusă, 
indiferent de presiunea la care era supusă: apă. 

Harry închise ochii şi derulă restul filmului în minte. 

Cum atârnase de scaun, incapabil să desfacă centura de 
siguranță sau să se strecoare pe sub ea, deoarece atât 
centura, cât şi mecanismul de prindere erau distruse. Se 
uitase în jurul lui şi avusese impresia că vede în oglinda 
laterală spartă două cascade de apă care veneau spre el. 
Reugşise să desprindă un ciob de oglindă. Ciobul era ascuțit, 
dar mâinile lui tremurau atât de tare, încât i se păruse că 
durase o veşnicie să taie centura de siguranță. 

Se izbise de volan şi de ceea ce rămăsese din airbag, îşi 
vârâse ciobul de oglindă în buzunarul hainei în caz că mai 
avea nevoie de el, după care ieşise cu mare prudenţă prin 
geamul parbrizului, sperând că maşina n-o să cadă peste el. 
După care străbătuse înot mica distanță de la bolovanul 


negru la malul din partea dreaptă a râului, se cățăra se pe 
mal şi abia atunci îşi dăduse seama că îl dureau groaznic 
pieptul şi genunchiul stâng. 

Probabil că adrenalina şi băutura acţionaseră ca un 
analgezic, aşa că înțelese că durerea avea să se 
înrăutățească. Cum stătea acolo, atât de înfrigurat încât îşi 
simțea capul zvâcnind, simţise ceva cald curgându-i pe 
obraz şi în jos pe gât, aşa că scosese ciobul de oglindă şi 
văzuse că avea o tăietură mare în lateralul frunții. 

Privise în sus, către culmea dealului. Pini şi zăpadă. 
Coborâse 100 de metri de-a lungul râului, înainte de a găsi 
un loc unde panta părea suficient de puţin înclinată ca să 
poată fi urcată, şi începuse să-şi croiască drum în sus, însă 
genunchiul îi cedase şi se trezise alunecând pe un amestec 
de noroi şi zăpadă înapoi spre râu. Pieptul îl durea atât de 
tare încât îi venea să urle, însă rămăsese fără aer, aşa că nu 
reuşise decât să scoată un şuierat jalnic. Când deschisese 
din nou ochii, nu-şi dăduse seama cât timp fusese leşinat, 
zece secunde sau câteva minute. Nu se putea mişca. Şi avea 
senzaţia că îi era atât de frig, încât muşchii n-aveau să-l 
asculte. Harry uriaşe către cerul albastru, inocent şi nemilos 
de deasupra lui. Supraviețuise unui accident grav doar ca 
să moară acolo, pe uscat? 

Pe naiba. 

Se ridicase cu greu în picioare, rupsese creanga unui 
copac uscat care zăcea pe jumătate în apa râului şi o 
folosise drept cârjă. După ce se chinuise să urce zece metri 
din panta aceea blestemată, dăduse peste o potecă printre 
peticele de zăpadă. Ignorând durerea atroce din genunchi, 
se îndreptase spre nord, împotriva curentului. Din pricina 
cascadei şi a clănțănitului propriilor dinţi, nu auzise niciun 
sunet de trafic de maşini, dar, după ce reuşise să ajungă 
mai sus, văzuse că şoseaua era în cealaltă parte a râului. 
Autostrada 287. 


Văzu o maşină trecând pe ea. 

N-avea de gând să moară înghețat. 

Rămăsese pe loc, respirând cu mare grijă, ca să evite 
durerea din piept. 

Putea cobori din nou până la râu, pe care să-l traverseze, 
să oprească o maşină şi să se întoarcă în Oslo. Sau, şi mai 
bine, putea suna la biroul şefului poliției din Sigdal ca să îi 
roage să vină să îl ia. Poate că erau deja pe drum, dacă 
şoferul camionului văzuse ce s-a întâmplat, probabil că îi 
apelase deja. Harry îşi căutase telefonul. Apoi îşi amintise că 
acesta se aflase pe scaunul pasagerului, împreună cu sticla 
de Jim Beam şi pistolul, şi probabil că toate acestea zăceau 
înecate undeva în apele râului. 

În acea clipă îi venise ideea. 

Anume că avea o şansă. 

Se întorsese de-a lungul potecii şi se oprise în locul unde 
se împiedicase şi căzuse. Se folosise de mâini şi de picioare 
ca să arunce zăpadă pe urmele lui. După care se îndreptase 
din nou spre nord, şchiopătând. Ştia că şoseaua urma 
cursul râului, iar dacă la fel se întâmpla şi cu poteca, atunci 
cabana lui Roar Bohr nu putea fi prea departe. Dacă îl ținea 
genunchiul. 

Genunchiul nu rezistase. Aşa că avusese nevoie de două 
ore şi jumătate. 

Harry privi umflătura care ieşea în afară în ambele părți 
ale bandajului strâns. 

Avusese parte de o noapte de odihnă şi se mai putea 
odihni câteva ore. 

După care trebuia să îşi folosească piciorul rănit. 

Îşi puse pe cap şapca de lână pe care o găsise în cabană, 
după care scoase din nou ciobul de oglindă ca să vadă dacă 
îi acoperea bandajul. Se gândi la Roar Bohr, care ajunsese 
din Oslo în Trondheim cu doar zece coroane. El n-avea deloc 
bani, însă distanța de parcurs era mai mică. 


Harry închise ochii. Şi auzi vocea din cap. 

Mai încolo vom şti mai multe 

Mai încolo vom înțelege de ce, 

Fruntea sus, frate, trăieşte în lumină, 

Vom înțelege totul încetul cu încetul. 

Harry auzise de multe ori cântecul. Nu se referea doar la 
ideea că adevărul avea să iasă la iveală într-o zi. Se referea 
la cum cei care înşelau duceau vieți fericite, iar cei înşelați 
sufereau. 

Şoferița noului autobuz Eggedal Express către Oslo se 
uită la bărbatul înalt care tocmai urcase scara de acces în 
autobuz. Staţia era situată într-o zonă pustie a autostrăzii 
287, iar bărbatul era îmbrăcat cu pantaloni de camuflaj, aşa 
că şoferița presupuse că omul era un vânător care venise 
din Oslo ca să împuşte animale sălbatice. Însă erau trei 
detalii care nu aveau sens. Nu era sezon de vânătoare. 
Hainele lui erau cu cel puțin două măsuri prea mici, iar pe 
cap avea un bandaj care se ivea de sub marginea şepcii lui 
negre de lână. În plus, omul nu avea bani de bilet. 

— Am căzut în râu, m-am rănit şi mi-am pierdut telefonul 
mobil şi portofelul, zise el. Locuiesc la o cabană şi trebuie să 
ajung în oraş. Îmi puteţi da o factură? 

Ea îl privi, gândindu-se la situație. Bandajul şi hainele 
păreau să susțină povestea lui. lar autobuzul expres către 
Oslo nu avusese succes până atunci, oamenii păreau să 
prefere în continuare să ia cursa locală către Amot, de unde 
să ia mai departe autobuzul expres care venea din oră în 
oră, aşa că erau o mulțime de locuri libere. Întrebarea era ce 
anume avea să-i provoace ei mai multe necazuri: scoaterea 
individului din autobuz sau acceptarea lui înăuntru? 

Probabil că el îi observase ezitarea, deoarece îşi drese 


glasul şi adăugă: 

— Dacă pot împrumuta un telefon de la dumneavoastră, o 
pot suna pe soția mea să mă aştepte în stația de autobuz cu 
bani. 

Ea se uită la mâna lui dreaptă. Văzu proteza care ţinea 
loc de deget mijlociu şi era confecționată dintr-un soi de 
metal cenuşiu-albăstrui. Pe degetul alăturat omul purta o 
verighetă. N-avea nici cea mai mică intenţie să lase acea 
mână să-i atingă telefonul. 

— Luaţi loc, zise ea, după care apăsă un buton şi uşa se 
închise în urma lui cu un şuierat. 

Harry porni şchiopătând către spatele autobuzului. 
Observă că ceilalți pasageri, cel puţin cei care auziseră 
discuția lui cu şoferița, evitau să il privească. Ştia că se 
rugau în tăcere ca acest individ uşor ciudat, care arăta ca 
venit direct de pe câmpul de luptă, să nu se aşeze lângă ei. 

Găsi o banchetă dublă liberă. 

Se uită pe geam la pădurea şi peisajul din jur. Se uită la 
ceas, remarcând că obiectul se dovedise demn de reclamele 
sale: putea rezista celor mai multe şocuri, inclusiv celor 
provocate de o cascadă. Ora 16:55. Avea să ajungă în Oslo 
imediat după lăsarea întunericului. Iar asta îi convenea de 
minune. Îl împungea ceva chiar sub coasta dureroasă. Îşi 
strecură mâna în haină şi mută puţin țeava pistolului High 
Standard, pe care îl luase din cabană. Închise ochii când 
trecură pe lângă parcarea unde întorsese maşina. Simţi cum 
autobuzul şi pulsul lui încep să capete viteză. 

Văzuse răspunsul într-un moment de claritate. Cântecul 
acela, cu versul Vom înțelege totul nu fusese o piesă de 
puzzle, ci o uşă care se deschisese în beznă şi îi arătase 
lumina. Nu întregul tablou, nu contextul, ci suficient cât să 
vadă că povestea n-avea sens, că lipsea ceva. Sau, mai 
exact, că fusese ceva adăugat. Suficient cât să se 
răzgândească şi să tragă de volan. 


Îşi petrecuse ultimele 24 de ore punând totul cap la cap. 
lar acum era destul de sigur că ştia ce se întâmplase. Îi 
fusese relativ uşor să-şi imagineze cum putuse fi manipulat 
locul faptei de către cineva care deţinea cunoştinţe despre 
metode de identificare. Şi cum fusese plantată arma crimei 
cu sângele lui Rakel în colecţia lui de albume, deoarece doar 
doi oameni intraseră în apartamentul lui după crimă. Mai 
rămânea doar să dovedească fie manipularea scenei crimei, 
fie plantarea dovezii. 

Mai greu îi fusese să găsească motivul. 

Harry îşi scotocise mintea după indicii, după o explicație. 
Iar în acea dimineaţă, când zăcea pe jumătate treaz pe patul 
din cabană, când descoperise în fine explicaţia - sau ea îl 
găsise pe el — o desconsiderase la început ca pe un nonsens. 
Imposibil! însă se gândise îndelung la ea. Oare era posibil? 
Era posibil ca totul să fie atât de simplu, încât motivul să fie 
evident încă din noaptea aceea în care stătuse în pat în 
apartamentul Alexandrei? 

Sung-min Larsen se strecură nevăzut pe un scaun din 
spate în centrul de conferințe din noul sediu Kripos de pe 
Nils Hansens vei nr. 25. 

În fața lui se vedea o adunare neobişnuit de mare de 
ziarişti şi fotografi, chiar dacă acea conferință de presă 
fusese convocată în afara orelor de lucru. Probabil că Ole 
Winter se asigurase că cineva avea să răspândească numele 
care îi atrăsese pe toți acolo: Harry Hole. Acum, Winter 
stătea alături de Landstad - cel mai nou favorit al său -— în 
spatele mesei de pe scenă şi îşi verifica ceasul. Probabil că 
doreau să sincronizeze începutul conferinței cu apariţia ştirii 
pe unul dintre canalele TV. Lângă Winter şi Landstad era un 
alt detectiv din echipă, şefa unităţii de analiză criminalistică, 
Berna Lien. În dreapta, la ceva distanţă de ceilalți, Katrine 
Bratt. Părea stingheră şi se uita fix la nişte hârtii din faţa ei. 
Sung-min se îndoia că exista ceva relevant în ele sau că 


măcar le citea. 

Îl văzu pe Ole Winter trăgând aer în piept şi umflându-se 
la propriu. Winter îşi schimbase costumul vechi şi ieftin cu 
unul nou, pe care Sung-min crezu că-l recunoaşte din 
reclama companiei suedeze Tiger. Bănuia că fusese special 
cumpărat după ce Winter discutase cu recent numita şefă 
de PR a poliției, care părea să aibă oarece gusturi în materie 
de modă. 

— Bun-venit la conferința de presă. Mă numesc Ole 
Winter şi, în calitate de şef al echipei de anchetă 
preliminară, aş vrea să vă prezint informaţii despre dosarul 
Rakel Fauke, în care am înregistrat progrese şi pe care 
acum - după multă muncă de echipă - avem încredere că l- 
am rezolvat. 

Winter ar fi trebuit să facă o pauză pentru efect dramatic 
acum, îşi zise Sung-min. Însă detectivul continuă 
netulburat. Cine ştie, poate că aşa dădea publicului o 
impresie mai bună de profesionalism şi credibilitate. Din 
crimă nu trebuia să se facă un spectacol. Sung-min îşi notă 
ideea în minte, ca s-o folosească mai târziu. Într-o zi, el avea 
să stea în fața lor. Dacă nu ştiuse asta înainte, acum era 
clar. Avea s-o dea jos pe maimuța aia bătrână şi obosită de 
pe tronul pe care se instalase. 

— Sperăm şi credem că anunțul nostru îi va linişti pe cei 
direct implicaţi, pe cei din jurul lor şi publicul în general, 
zise Winter. Din nefericire, se pare că persoana despre care 
am găsit dovezi care o leagă de uciderea lui Rakel Fauke s-a 
sinucis. Nu speculăm motivele acestui gest, dar nu ne 
putem împiedica să ne întrebăm dacă au avut legătură cu 
faptul că înţelesese că lațul întins de Kripos se strângea în 
jurul său. 

Sung-min remarcă faptul că Winter spusese „persoana 
despre care am găsit dovezi care o leagă de uciderea lui 
Rakel Fauke” în loc de „suspectul”, „s-a sinucis” în loc de 


„este dispărută” şi „lațul se strângea” în loc de „eram pe 
punctul de a o aresta”. Şi că Winter emitea speculaţii în 
aceeaşi frază în care declara că nu face speculații. Sung-min 
remarcă, de asemenea, că alegerea altor cuvinte, mai 
prudente şi mai profesioniste, ar fi mers mai bine. 

— Când spun „se pare că s-a sinucis”, continuă Winter, o 
fac deoarece persoana în cauză este încă dispărută oficial. 
Unii dintre dumneavoastră ați aflat probabil că o maşină s-a 
prăbuşit ieri-dimineaţă în râul care curge pe lângă 
autostrada 287. Acum putem anunța public faptul că 
maşina aparținea suspectului, Harry Hole... 

În acel moment, Winter nu mai avu nevoie de o pauză 
pentru efect dramatic, căci fu imediat întrerupt de icnete, 
gemete şi exclamațţii dinspre mulțimea de reporteri. 

Harry fu trezit de lumini intermitente şi descoperi că 
străbăteau tunelul Lysaker, ceea ce însemna că în curând 
aveau să ajungă la destinație. Când ieşiră din tunel, Harry 
văzu că afară se întunecase. Autobuzul urcă până în vârful 
dealului, după care cobori înspre Sjolyst. Harry văzu 
armada de ambarcațiuni de mici dimensiuni din 
Bestumkilen. OK, nu chiar mici. Dacă ai fi avut bani să 
cumperi una dintre ele, cât te-ar fi costat taxele de 
administrare, întreținerea şi navigarea în cursul sezonului 
de navigație în Norvegia? Nu era mai bine să închiriezi o 
ambarcațiune pe durata celor câteva zile cât dura sezonul, 
pe care să o legi la țărm la final şi să n-ai bătăi de cap? 

Autobuzul în mare parte gol era tăcut, dar de pe scaunul 
din fața lui se auzea bâzâit de muzică în căşti, iar în spațiul 
dintre cele două scaune se vedea lucirea unui ecran. Era 
clar că autobuzul era dotat cu Wi-Fi, deoarece văzu că pe 
ecran apăreau ştirile de pe site-ul VG. 

Se uită din nou înspre ambarcaţiuni. Poate că important 
nu era numărul de ore petrecute pe mare, ci ideea de 
proprietate. Faptul că în orice moment al zilei îți puteai 


spune că exista o ambarcațiune undeva acolo care era a ta. 
O ambarcațiune atent întreținută, scumpă, despre care ştiai 
că e admirată de cei care treceau pe lângă ea şi îți rosteau 
numele, spunând că e a ta. În definitiv, oamenii nu sunt 
definiți de ceea ce fac, ci de ceea ce dețin. lar când pierd 
ceva, nu mai există. Herry sesiză încotro se îndreptau 
gândurile lui, aşa că şi le alungă din minte. 

Privi ecranul dintre scaunele din fața lui. Văzu că acesta 
stătea într-un unghi care reflecta chipul lui, deoarece, de 
unde stătea el, părea că faţa lui răvăşită se întindea pe 
întreg site-ul VG. Citi titlul de pe ecran. Relatare LIVE de la 
conferința de presă: SUSPECTUL DE CRIMĂ HARRY HOLE 
DAT DISPĂRUT. 

Harry închise ochii, ca să se asigure că era treaz şi că nu- 
şi imagina lucruri. Citi din nou titlul. Se uită la fotografie, 
care nu era o reflecţie a propriului chip, ci o poză luată de la 
cazul vampiristului. 

Se lăsă pe spate pe scaun şi îşi trase şapca mai jos pe 
față. 

La dracu”, la dracu’! 

Poza aia avea să apară peste tot în următoarele două ore. 
Avea să fie recunoscut pe stradă, deoarece în oraş un bărbat 
care şchioapătă, îmbrăcat în haine de camuflaj prea mici, 
este exact opusul unui om deghizat. Dacă era arestat acum, 
întregul lui plan se ducea naibii. Aşa că planul trebuia 
schimbat. 

Harry încercă să raţioneze. Nu se putea mişca în voie, 
trebuia să pună mâna pe un telefon cât mai repede, să-i 
sune pe oamenii cu care trebuia să vorbească. Peste cinci 
sau şase minute autobuzul avea să ajungă în stația 
terminus. Acolo exista o alee pietonală către Gara Centrală. 
În jurul gării, în mulțimea de acolo, printre drogaţi, cerşetori 
şi alte elemente excentrice ale oraşului, n-avea să iasă atât 
de tare în evidență. Mai important, după ce dezafectase 


toate telefoanele publice în 2016, firma de comunicații 

Telenor instalase - aproape ca o curiozitate - câteva 
telefoane de modă veche cu fise, iar unul era în Gara 
Centrală. 

Însă chiar dacă reuşea să ajungă atât de departe, avea 
aceeaşi problemă. 

Cum să ajungă din Oslo în Trondheim. 

Fără un sfant în buzunar. 

— Fără comentarii, zise Katrine Bratt. Nu pot comenta 
asupra acestui aspect în acest moment. Este o întrebare 
pentru Kripos. 

Lui Sung-min îi părea rău de ea, văzând-o cum e 
bombardată cu întrebări de către reporteri. Arăta ca şi cum 
lua parte la propria ei înmormântare. Era expresia corectă? 
De ce presupunem că moartea înseamnă ceva mai rău decât 
viața? în mod clar Harry Hole nu gândise aşa. 

Sung-min ieşi de pe rândul de scaune goale. Auzise 
destul. Suficient cât să înțeleagă că Winter obținuse ce 
dorise. Suficient cât să nu-l provoace pe masculul alfa în 
viitorul apropiat. Cazul de acum avea să întărească şi mai 
mult poziția lui Winter, iar acum, că intrase în dizgrație, 
Sung-min trebuia probabil să se întrebe dacă nu venise 
vremea să caute un transfer în altă parte. Katrine Bratt 
părea genul de şef pentru care se vedea lucrând. Lucrând 
împreună cu el. Putea prelua locul lăsat în urmă de Harry 
Hole. Dacă el era un Messi al detectivilor, atunci Hole fusese 
Maradona. Un trişor binecuvântat de divinitate. Şi oricât de 
tare ar fi strălucit Messi, n-avea să ajungă niciodată o 
legendă la fel de măreață precum Maradona. Sung-min ştia 
că, chiar dacă se confrunta cu rezistență în acele momente, 
poveştii lui avea să-i lipsească acea cădere în abis, tragedia 
suferită de Hole şi Maradona. Povestea lui avea să fie doar a 
unui succes plictisitor. 

Kasko avea la ochi ochelarii lui de soare Oakley. 


Îi şterpelise de pe pervazul unei ferestre dintr-o cafenea în 
care intrase ca să ia un pahar de carton pe care îl folosea la 
cerşit. Proprietarul ochelarilor de soare îi pusese pe pervaz 
ca să se uite atent la o fată de pe strada din fața cafenelei. 
Soarele reflecta zăpada de afară, aşa că gestul de a-şi scoate 
ochelarii fusese un pic bizar. Probabil că individul dorise ca 
fata să vadă că o privea. Ei bine, gestul îl făcuse pe idiot să 
plătească pentru că se lăsase cotropit de hormonii de 
primăvară. 

— Idiotul! gemu Kasko în direcția nimănui şi a tuturor. 

Îşi simţea coapsele şi fesele amorţite. Trebuia să plătească 
un preț pentru că stătea toată ziua în fund pe o lespede 
dură de piatră, arătându-se suferind. În fine, chiar suferea. 
Şi venise vremea să-şi câştige doza de seară. 

— Mersi! rosti el auzind o monedă căzând în paharul de 
carton. 

Era important să arate că e în toane bune. 

Kasko îşi pusese ochelarii de soare şi credea că aşa era 
mai greu de recunoscut. Nu se temea de poliţişti, le spusese 
tot ce ştia. Încă nu-l prinseseră pe David, iar dacă afla că el 
ciripise în fața detectivului chinez, era foarte probabil să-l 
caute. Motiv pentru care avea sens să stea acolo, în 
mulțime, în fața ghişeului de bilete din Gara Centrală, un 
loc în care nimeni nu te putea amenința cu moartea. Şi 
poate că amestecul de vreme decentă de primăvară şi 
reducerea întârzierilor trenurilor sporise buna dispoziție a 
trecătorilor. Lăsaseră în mod clar mai mulți bani decât de 
obicei în paharul de carton din fața lui. Primise nişte 
mărunțiş chiar şi de la câţiva puşti din gaşca de lângă 
treptele care coborau spre peronul 19. Doza de seară era 
asigurată, nu trebuia să vândă ochelarii de soare în seara 
aia. 

Kasko observă o siluetă în uniformă de camuflaj. Nu 
pentru că şchiopăta, avea un bandaj pe sub şapcă şi părea 


în general neîngrijită, ci pentru că mergea într-un fel care 
încălca orice model de mers, dădea peste toată lumea, ca un 
răpitor care dă iama într-un banc de peşti care se hrăneau 
cu plancton. 

Mai exact, silueta se îndrepta spre Kasko. Iar acestuia nu- 
i plăcea ce vedea. Oamenii care îi dădeau bani treceau pe 
lângă el, nu veneau spre el. Venitul spre el nu însemna ceva 
bun. 

Individul se opri în fața lui. 

— Pot împrumuta câteva monede de la tine? 

Vocea lui era la fel de răguşită ca a lui Kasko. 

— Îmi pare rău, amice, zise Kasko. Va trebui să-ți faci 
rost de propriile monede, mie abia dacă îmi ajung astea. 

— Am nevoie doar de 20-30 de coroane. 

Kasko râse scurt. 

— Văd că ai nevoie de leacuri, dar, cum ţi-am zis, şi eu 
am nevoie. 

Individul se ghemui lângă el. Scoase ceva din buzunarul 
hainei. O legitimație de polițist. La dracu’, nu din nou. 
Individul din poza de pe legitimație semăna vag cu bărbatul 
din faţa lui. 

— Îţi confisc posesiunile obținute din cerşit ilegal într-un 
loc public! zise străinul, întinzând mâna după paharul de 
carton. 

— Nu confişti nimic! ţipă Kasko, înşfăcând paharul şi 
strângându-l la piept. 

Câţiva trecători se uitară la ei. 

— Îmi dai chestia aia mie, zise străinul. Sau te duc la 
secţie, te arestez şi n-o să mai ai parte de doză până mâine- 
seară. Cum îți surâde o astfel de noapte? 

— Faci mişto, drogat nemernic ce eşti! La votul din 
Consiliul Orăşenesc din 16 decembrie 2016, ambele 
propuneri de interzicere a strângerii de fonduri în locuri 
publice, inclusiv prin cerşetorie, au fost respinse. 


— Mhm, făcu străinul, prefăcându-se că se gândeşte la 
cele auzite. 

Se apropie de Kasko, ferindu-l de oamenii care treceau pe 
lângă ei, şi şopti: 

— Ai dreptate. Am făcut mişto de tine. Dar chestia asta e 
tare serioasă. 

Kasko făcu ochii mari. Individul îşi băgase mâna în haina 
de camuflaj şi scosese un pistol pe care îl ţinea acum 
îndreptat spre el. Un pistol imens şi zgomotos în toiul orei 
de vârf din Gara Centrală! Tipul trebuia să fie complet sărit 
de pe fix. Bandajul din jurul capului şi nenorocita aia de 
cicatrice de la gură până la ureche. Kasko ştia prea bine ce 
le făcea lipsa drogurilor unor oameni altfel normali - văzuse 
recent ce poate face o bară de fier, iar tipul din fața lui avea 
o armă. Până la urmă, trebuia să vândă ochelarii de soare. 

— Ţine, gemu el, dându-i individului paharul. 

— Mersi. 

Omul îl luă şi se uită înăuntrul lui. 

— Cât ceri pe ochelari? 

— Cum? 

— Ochelarii de soare. Individul scoase toate bancnotele 
din pahar şi i le oferi. Ajunge? 

După care îi smulse ochelarii lui Kasko, şi-i puse la ochi, 
se ridică şi porni şchiopătând prin mulțime, către vechea 
cabină telefonică din fața chioşcului 7-Eleven. 

Mai întâi, Harry îşi apelă căsuţa vocală, tastă codul de 
acces şi verifică dacă Kaja Solness nu lăsase vreun mesaj 
care să indice că încercase să răspundă apelurilor lui. 
Singurul mesaj era de la Johan Krohn, care îi spunea cu 
voce tremurată: Te rog să păstrezi discreția în legătură cu 
acest mesaj. Svein Finne s-a apucat de şantaj. La adresa 
mea. Şi a familiei mele. Eu... ăă, te rog, sună-mă. Mersi. 

Va trebui să apeleze la altcineva, căci eu sunt mort, îşi zise 
Harry, uitându-se cum înghite aparatul telefonic monedele. 


Sună la informaţii. Obţinu numerele de telefon de care 
avea nevoie, pe care şi le notă pe dosul palmei. 

Primul număr la care sună era al Alexandrei Sturdza. 

— Harry! 

— Nu închide. Sunt nevinovat. Eşti la lucru? 

— Da, dar... 

— Cât de mult ştiu ei? 

O auzi ezitând. O auzi luând o decizie. Îi relată un scurt 
rezumat al discuţiei ei cu Sung-min Larsen. Când termină, 
părea aproape să izbucnească în plâns. 

— Ştiu cum par lucrurile, zise Harry. Dar trebuie să mă 
crezi. Poţi face asta? 

Tăcere. 

— Alexandra. Dacă credeam că am ucis-o pe Rakel, m-aş 
fi deranjat să revin din morți? 

Altă tăcere. Apoi un oftat. 

— Mersi, zise Harry. Îţi aminteşti acea ultimă seară când 
am fost la tine? 

— Da, pufni ea. Sau nu. 

— Eram întinşi în pat. Mi-ai cerut să folosesc un 
prezervativ, deoarece erai convinsă că nu vreau un alt copil. 
A sunat o femeie la telefon. 

— Ah, da, Kaja. Urât nume. 

— Corect, zise Harry. Acum trebuie să-ți cer ceva la care 
sunt sigur că nu vrei să răspunzi. 

— Bine? 

Harry îi puse o întrebare cu răspuns de tip da sau nu. O 
auzi pe Alexandra ezitând. Aproape că îi ajungea ca 
răspuns. După care ea zise „da”. Harry avea acum ce îi 
trebuia. 

— Mersi. Un ultim lucru. Pantalonii ăia cu sânge pe ei. 
Poţi analiza sângele? 

— Sângele lui Rakel? 

— Nu. Îmi curgea sânge de la încheieturile mâinilor, aşa 


că e şi sângele meu pe pantaloni dacă îți aminteşti. 

— Da. 

— Bine. Vreau să analizezi sângele meu. 

— Al tău? Pentru ce? 

Harry îi explică ce anume urmărea. 

— O să ia ceva vreme, zise Alexandra. Să spunem o oră. 
Te pot suna undeva? 

Harry se gândi câteva secunde. 

— Trimite rezultatele prin mesaj text lui Bjorn Holm. 

Îi dădu numărul lui Bjorn, după care închise. 

Băgă alte monede în aparatul telefonic, observând că 
acesta le înghițea mai rapid decât putea el vorbi. Trebuia să 
fie mai eficient. 

Ştia numărul lui Oleg. 

— Da? 

Vocea lui părea distantă. Fie din pricina distanței, fie 
deoarece se gândea la altceva. Sau poate amândouă. 

— Eu sunt, Oleg. 

— Tată? 

Harry simți nevoia să înghită în sec. 

— Da, răspunse el. 

— Visez, zise Oleg. 

Nu părea un protest, ci doar o afirmație rațională. 

— Nu visezi, zise Harry. Asta dacă nu cumva visez şi eu. 

— Katrine Bratt zicea că ai căzut cu maşina într-un râu. 

— Am supravieţuit. 

— Ai încercat să te sinucizi. 

Harry auzea uimirea fiului său vitreg începând să se 
transforme în furie. 

— Da, răspunse Harry. Credeam că am omorât-o pe 
mama ta. Dar în ultima clipă am înțeles că asta mi s-a 
impus să cred. 

— Ce vrei să spui? 

— Sunt prea multe de explicat şi n-am destui bani. Am 


nevoie să faci ceva pentru mine. 

Pauză. 

— Oleg? 

— Sunt aici. 

— Casa e a ta acum, ceea ce înseamnă că poți verifica 
online consumul de electricitate. Arată consumul din oră în 
oră. 

— Şi ce-i cu asta? 

Harry îi explică de ce anume avea nevoie şi îi spuse să 
trimită rezultatele printr-un mesaj text lui Bjorn Holm. 

După ce termină, inspiră adânc şi apelă numărul Kajei 
Solness. 

Telefonul sună de şase ori. Era pe punctul de a închide şi 
aproape tresări când îi auzi vocea. 

— Kaja Solness. 

Harry îşi umezi buzele. 

— Aici e Harry. 

— Harry? N-am recunoscut numărul. 

Părea stresată. Vorbea repede. 

— Am încercat să te sun de câteva ori de pe telefonul 
meu, zise Harry. 

— Da? N-am verificat. Eu... eu trebuie să închid. Crucea 
Roşie. A trebuit să las totul baltă, aşa se întâmplă când eşti 
în aşteptare. 

— Mhm. Acum unde te mai trimit? 

— Către... s-a întâmplat totul atât de repede că nici măcar 
nu-mi amintesc numele locului. Cutremur. O insulă din 
Pacific, o călătorie al naibii de lungă. De-asta nu te-am 
sunat înapoi, de atunci stau practic într-un avion de 
transport. 

— Mhm. Te aud ca şi cum ai fi în apropiere. 

— Telefoanele sunt de bună calitate. Ascultă, sunt în toiul 
unei misiuni. Ce doreai? 

— Am nevoie de un loc unde să dorm. 


— Apartamentul tău? 

— Prea riscant. Am nevoie de un loc unde să mă ascund. 
Îţi pot explica mai târziu, dar am nevoie repede de un alt loc. 

Harry vedea grămada de monede subțiindu-se rapid. 

— Stai aşa! 

— Cum? 

Pauză. 

— Du-te la mine, zise Kaja. Adică la mine acasă. Am lăsat 
o cheie sub preş. 

— Pot dormi la Bjorn. 

— Nu! Insist. Vreau să te duci acolo. Zău. 

— Bine. Mersi. 

— Excelent. Ne vedem în curând. Sper. 

Harry rămase privind în gol înaintea lui câteva secunde 
după ce închise. Se trezi uitându-se la un ecran de televizor 
montat deasupra tejghelei unei cafenele care ieşea cu mesele 
până pe pavaj. Imaginile prezentau un filmuleţ cu el intrând 
în Tribunalul din Oslo. Tot de la cazul vampiristului. Harry 
se întoarse rapid cu fața înapoi spre telefon. Formă numărul 
lui Bjorn, pe care îl ştia pe dinafară. 

— Holm. 

— Harry. 

— Nu se poate, zise Bjorn. E mort. Cine eşti? 

— Nu crezi în stafii? 

— Am întrebat cine eşti? 

— Sunt persoana căreia i-ai dăruit albumul Road to Ruin. 

Tăcere. 

— Mie continuă să-mi placă mai mult Ramones şi Rocket 
to Russia, zise Harry. Dar ideea a fost al naibii de bună. 

Harry auzi un zgomot. Avu nevoie de câteva clipe ca să-şi 
dea seama că era un plâns. Nu un plâns de copil, ci unul de 
adult. 

— Sunt în Gara Centrală, zise Harry, prefăcându-se că nu 
auzise nimic. Sunt căutat, am un genunchi rănit, n-am 


niciun sfanț şi am nevoie de transport gratuit până pe Lyder 
Sagen. 

Harry auzi o respirație grea. Apoi un „fir-ar să fie” 
mormăit. După care Bjorn Holm vorbi cu o voce subțire şi 
tremurândă pe care Harry n-o mai auzise niciodată înainte. 

— Vin acolo cu copilul. Katrine e la o conferință de presă 
la Kripos. Dar... 

Harry aşteptă. 

— Aduc şi copilul, trebuie să se obişnuiască cu maşinile. 
Intrarea dinspre zona de magazine în 20 de minute? 

— Câţiva oameni s-au uitat deja cu atenție la mine, poți 
ajunge în 15? 

— Încerc. Aşteaptă lângă tax... 

Vocea îi fu întreruptă de un ton prelung. Harry îşi ridică 
privirea. Consumase ultima monedă. Îşi băgă mâna în 
interiorul hainei şi îşi masă pieptul şi coasta lovită. 

Harry stătea ferit în fața intrării de nord în Gara Centrală 
din Oslo când autoturismul Volvo Amazon roşu al lui Bjorn 
trecu pe lângă mulțimea de taxiuri în aşteptare şi se opri. 
Câţiva taximetrişti care discutau între ei aruncară o privire 
bănuitoare către noul venit, ca şi cum ar fi crezut că maşina 
de epocă era un taxi care lucra la negru sau, mai rău, un 
Uber. 

Harry porni şchiopătând către maşină şi se urcă pe 
scaunul din dreapta al pasagerului. 

— Salutare, fantomă, şopti Bjorn, aşezat, ca de obicei, în 
poziția lui pe jumătate întinsă. Către locuința Kajei Solness? 

— Da, zise Harry, dându-şi seama că vorbitul în şoaptă se 
datora scaunului de bebeluş fixat pe bancheta din spate. 

leşiră pe drumul înspre Spektrum, unde Bjorn îl 
convinsese pe Harry să se ducă la un concert în onoarea lui 
Hank Williams cu o vară înainte. După care Bjorn îl sunase 
pe Harry în dimineața concertului ca să-l anunţe că era la 
maternitate şi travaliul începuse ceva mai devreme. Şi că el 


bănuia că micuțul era dornic să iasă cât mai repede ca să se 
poată duce cu tatăl lui să audă primele cântece ale lui Hank 
Williams. 

— Dom'şoara Solness ştie că te duci la ea? întrebă Bjorn. 

— Da. Mi-a spus că a lăsat o cheie sub preş. 

— Nimeni nu lasă chei sub preş, Harry. 

— Vom vedea. 

Lăsară în urmă Bispelokket şi clădirile guvernamentale. 
Trecură pe lângă pictura murală Tipătul şi pe lângă Blitz, 
apoi pe lângă Stensbergatta, pe unde Bjorn şi Harry 
trecuseră înspre apartamentul lui Harry mai devreme în 
noaptea crimei. Când Harry fusese atât de beat încât n-ar fi 
observat nici măcar explozia unei bombe. Acum se 
concentra cât putea de bine, auzind fiecare modificare a 
sunetului motorului, fiecare scârțâit al scaunelor şi chiar 
respirația aproape tăcută a copilului pe bancheta din spate, 
când opriră la semafor pe Sporveisgata, în apropiere de 
Biserica Fagerborg. 

— Va trebui să-mi povesteşti la momentul potrivit, zise 
încet Bjorn Holm. 

— O s-o fac, răspunse Harry, auzind cât de ciudat sună 
propria voce. 

Trecură prin Norabakken şi virară spre Lyder Sagen. 

— Aici, zise Harry 

Bjorn opri maşina. Harry nu se mişcă. 

Bjorn aşteptă câteva secunde, apoi opri motorul. Se uitară 
amândoi la casa întunecată din spatele gardului. 

— Ce vezi? întrebă Bjorn. 

Harry ridică din umeri. 

— Văd o femeie înaltă, puţin peste 1,70 metri, dar toate 
celelalte legate de ea sunt mai mari ca mine: o casă mai 
mare, mai inteligentă decât mine, moralitate mai bună. 

— Te referi la Kaja Solness, sau ca de obicei? 

— De obicei? 


— La Rakel. 

Harry nu răspunse. Se uită la ferestrele negre din spatele 
crengilor ca nişte degete de vrăjitoare ale arbuştilor. Casa 
nu-i spunea nimic. Însă nu părea adormită. Părea că îşi ține 
respirația. 

Se auziră trei note muzicale scurte. Chitara electrică a lui 
Don Helms interpretând Your Cheatin’ Heart. 

Bjorn îşi scoase telefonul din buzunarul hainei. 

— Mesaj text, zise el, dând să-şi bage telefonul la loc. 

— Deschide-l, îi ceru Harry. E pentru mine. 

Bjorn se conformă. 

— Nu ştiu ce e cu mesajul ăsta sau de la cine e, dar scrie 
aici benzodiazepină şi flunitrazepam. 

— Mhm. Substanțe obişnuite în cazurile de viol. 

— Da. Rohypnol. 

— Îi poate fi injectat unei persoane adormite, iar dacă 
doza e suficient de puternică, persoana va fi dusă cel puţin 
patru-cinci ore. Nici măcar n-ar sesiza dacă e legată fedeleş 
şi mutată de colo-colo. 

— Sau violată. 

— Chiar aşa. Dar ceea ce face flunitrazepamul atât de 
eficient în cazurile de viol este faptul că provoacă amnezie. 
Pierdere completă a memoriei, victima nu-şi aminteşte 
absolut nimic despre cele întâmplate. 

— Motiv pentru care nu se mai produce. 

— Dar se vinde pe străzi. Şi cineva care a lucrat în poliție 
ar şti de unde să facă rost. 

Se auziră din nou cele trei note muzicale. 

— lisuse, dar a început ora de vârf, zise Bjorn. 

— Deschide-l şi pe ăsta. 

Se auzi un scâncet dinspre bancheta din spate şi Bjorn se 
întoarse să se uite la scaunul de bebeluş. Apoi respirația 
copilului se linişti la loc şi Harry văzu cum încordarea 
părăsea trupul lui Bjorn, iar acesta îşi butona telefonul. 


— Mesajul spune că a crescut consumul de electricitate 
cu 17,5 kilowaţi pe oră între orele 20 şi 24. Ce înseamnă? 

— Înseamnă că persoana care a ucis-o pe Rakel a făcut-o 
în jurul orei 20:15. 

— Cum? 

— Am discutat recent cu un tip care a folosit aceeaşi 
şmecherie. A dat peste o fată când era beat şi a ucis-o, a 
băgat-o în maşina lui şi a mărit temperatura în maşină ca 
să mențină cadavrul cald. Voia să-i păcălească pe 
paramedici să creadă că fata murise mai târziu decât în 
realitate, la o oră când el nu mai avea o cantitate ilegală de 
alcool în sânge. 

— Nu te pot urmări, Harry. 

— Ucigaşul este prima persoană care apare în înregistrări. 
E cel care ajunge pe jos. Ajunge la Rakel la 20:02, o omoară 
cu un cuțit de pe stativul din bucătărie, măreşte 
temperatura termostatului la care sunt conectate toate 
radiatoarele de la parter, după care pleacă fără să încuie 
uşa. Vine mai târziu la mine, iar eu sunt încă atât de dus 
încât nu observ că sunt drogat cu Rohypnol. Bagă arma 
crimei între albumele de pe raft, găseşte cheile Fordului 
Escort, mă urcă în maşină şi mă duce la locul crimei, unde 
mă cară înăuntru. De-a sta înregistrarea e atât de lungă şi 
pe ea pare să fie o persoană voluminoasă sau cineva cu 
haina fluturând pe lângă ea care intră încovoiată. Ucigaşul 
mă cară ca pe un rucsac. „Aşa cum cari pe cineva căzut”, a 
spus Bohr despre cum procedau în Afganistan şi Irak. După 
care am fost pus jos în balta de sânge de lângă Rakel şi 
lăsat să mă descurc singur. 

Bjorn îşi scărpină barba roşie. 

— Măi să fie! Dar n-am văzut pe nimeni părăsind locul 
faptei. 

— Făptaşul ştia că voi fi sigur că eu am ucis-o pe Rakel 
după ce mă trezeam. lar asta presupunea ca eu să găsesc 


ambele seturi de chei în casă şi uşa încuiată pe dinăuntru. 
Fapt care m-ar fi dus la concluzia că doar eu aş fi putut 
comite crima. 

— O variantă a misterului camerei încuiate? 

— Exact. 

— Deci...? 

— După ce ucigsaşul m-a aşezat lângă Rakel, a încuiat uşa 
pe dinăuntru şi a părăsit scena printr-una dintre ferestrele 
de la subsol. E una singură fără bare. Nu ştia de camera 
video de afară, dar a avut noroc. Camera e activată de 
mişcare, însă pe ea nu apare nimic, deoarece ucigaşul s-a 
deplasat prin beznă, prin capătul îndepărtat al aleii, când a 
părăsit scena. Noi am presupus că a fost probabil o pisică 
sau o pasăre şi nu am dat importanţă înregistrării. 

— Vrei să spui că totul a fost făcut... ca să te inducă în 
eroare? 

— Să mă determine să cred că am ucis-o pe femeia pe 
care o iubeam. 

— lisuse, dar asta e mai rău decât orice condamnare la 
moarte, e tortură. De ce...? 

— Exact despre asta era vorba. O pedeapsă. 

— Pedeapsă? Pentru ce? 

— Pentru trădarea mea. Mi-am dat seama de asta când 
eram pe punctul de a mă sinucide şi am dat drumul la 
radio. Mai încolo vom şti mai multe... 

— Mai încolo vom înțelege de ce, intonă Bjorn, dând încet 
din cap. 

— Fruntea sus, frate, zise Harry. Trăieşte în lumină. Vom 
înțelege totul încetul cu încetul. 

— Frumos, zise Bjorn. Mulţi cred că e un cântec al lui 
Hank Williams, dar de fapt este una dintre puţinele versiuni 
de cover înregistrate de el. 

Harry scoase pistolul. Îl văzu pe Bjorn agitându-se 
neliniştit pe scaunul lui. 


— Nu e înregistrat, zise Harry, înşurubând amortizorul pe 
țeava armei. A fost cumpărat pentru E14, un serviciu de 
informaţii desființat. Nu poate fi atribuit nimănui. 

— Te gândeşti să... — Bjorn dădu nervos din cap înspre 
casa Kajei — să-l foloseşti? 

— Nu, replică Harry, dând pistolul colegului său. O să 
intru fără el. 

— De ce mi-l dai mie? 

Harry se uită lung la el. 

— Pentru că tu ai ucis-o pe Rakel. 

— Când l-ai sunat pe Oystein la barul Jealousy devreme 
în noaptea crimei şi ai aflat că sunt acolo, ai ştiut că o să 
rămân pe loc o vreme. 

Bjorn ţinea strâns pistolul şi se uita la Harry. 

— Aşa că te-ai dus în Holmenkollen. Ai parcat Volvo-ul 
Amazon ceva mai departe, astfel încât vecinii sau alți 
martori să nu observe şi să-şi amintească de maşina 
neobişnuită. Ai pornit pe jos către casa lui Rakel. Ai sunat la 
sonerie. Ea a deschis uşa, te-a văzut şi evident ţi-a dat 
drumul înăuntru. Atunci nu ştiai că eşti înregistrat de o 
cameră video, bineînțeles. Credeai că toate erau în regulă. 
Nu existau martori, nu se întâmplase nimic neprevăzut, 
cuţitele erau tot acolo unde fuseseră şi data trecută când 
ne-ai vizitat, când eu încă locuiam acolo. lar eu mă aflam în 
barul Jealousy şi beam. Ai luat cuțitul din stativ şi ai ucis-o. 
Eficient şi fără plăcere, căci nu eşti un sadic. Dar cu 
suficientă brutalitate ca eu să ştiu că ea a suferit. După ce a 
murit, ai ridicat temperatura termostatului, ai luat cuțitul, 
ai venit la barul Jealousy, mi-ai turnat Rohypnol în pahar 
când eu mă băteam cu Ringdal. Pe urmă m-ai înghesuit în 
maşina ta şi m-ai dus acasă. Rohypnolul lucrează rapid, aşa 


că eram complet dus când ai parcat maşina lângă Escortul 
meu, în spatele clădirii. Ai găsit cheile de la apartament în 
buzunarul meu, mi-ai lipit mâna de cuțit astfel încât acesta 
să aibă amprentele mele, după care ai plantat cuțitul în 
apartamentul meu, între albumele The Rainmakers şi 
Ramones, locul potrivit pentru Rakel. Ai căutat cheile 
maşinii mele până ce le-ai găsit. Când coborai scara, ai dat 
peste Gule, care se întorcea de la muncă. Asta nu făcea 
parte din plan, dar ai improvizat bine. I-ai spus că m-ai 
băgat în pat şi plecai spre casă. Ajuns în parcare, m-ai 
mutat din Amazon în Escort, după care ai condus Escortul 
până la Rakel. Ai reuşit să mă scoţi dinăuntru, deşi ai avut 
nevoie de ceva vreme. M-ai cărat în spinare pe scara de la 
intrare, ai intrat cu mine pe uşa descuiată şi m-ai lăsat jos 
în balta de sânge de lângă Rakel. Ai şters orice urme ale 
prezenței tale acolo, după care ai ieşit din casă prin 
fereastra de la subsol. În mod clar zăvorul ferestrei nu putea 
fi acționat din afară. Dar tu te-ai gândit şi la asta. Bănuiesc 
că de acolo te-ai dus acasă. Prin Holmenkollveien, pe 
Sorkedalsveien, către Majorstua. Evitând locurile cu camere 
de supraveghere, taxiurile cu plată cu cardul, orice te-ar fi 
putut da de gol. După care ai aşteptat, cu stația de emisie- 
recepție aproape de tine, urmărind anunţurile. De-asta tu ai 
fost primul la locul faptei, chiar dacă erai în concediu de 
paternitate, când s-a anunțat descoperirea cadavrului unei 
femei la adresa lui Rakel. După care ai preluat conducerea. 
Ai dat ocol casei căutând rute posibile de evadare, o acţiune 
la care ceilalți nu se gândiseră după ce constataseră că, 
atunci când o găsiseră pe Rakel, intrarea principală era 
deschisă. Ai coborât în subsol, ai pus zăvorul la fereastră, 
după care ai urcat în pod pentru a păstra aparențele, apoi 
te-ai întors şi ai spus că totul era încuiat. Ai vreo obiecţie 
până acum? 

Bjorn Holm nu răspunse. Se ghemuise în scaun, uitându- 


se cu ochi sticloşi în direcția lui Harry, dar părând incapabil 
să se concentreze. 

— Ai crezut că ai scăpat. Că ai comis crima perfectă. 
Nimeni nu te-ar putea acuza de lipsă de ambiţie. Bineînţeles 
că lucrurile au luat-o un pic razna când ai văzut că mintea 
mea reprimase amintirea de a mă fi trezit în casa lui Rakel. 
Reprimase convingerea mea că am ucis-o după ce am văzut 
că uşa era încuiată pe dinăuntru. Reprimase că eliminasem 
orice dovezi ale prezenței mele acolo, luasem camera video şi 
aruncasem cardul de memorie. Nu-mi puteam aminti nimic. 
Însă asta n-avea cum să mă salveze. Ascunseseşi arma 
crimei în apartamentul meu ca poliţă de asigurare. Dacă nu- 
mi recunoşteam vinovăția şi nu mă pedepseam singur 
suficient de tare, dacă lucrurile evoluau în direcţia în care 
eu aş fi părut că vreau să scap, atunci ai fi aranjat cu 
discreţie ca poliția să vină cu un mandat de percheziție ca 
să descopere cuțitul. Însă când ai văzut că eu chiar nu-mi 
amintesc nimic, te-ai asigurat că găsesc cuțitul plantat de 
tine. Ai vrut să devin propriul meu torționar. Aşa că mi-ai 
dat un nou album, ştiind exact unde anume în colecția mea 
îl voi aşeza, căci îmi cunoşteai sistemul de ordonare. Iar 
Road to Ruin al trupei Ramones şi-a servit perfect scopul. Aş 
spune că nu ţi-a făcut niciun fel de plăcere perversă să mi-l 
oferi la înmormântare, dar... — Harry ridică din umeri - aşa 
ai procedat. lar eu am găsit cuțitul. Şi am început să-mi 
amintesc. 

Bjorn deschise şi închise gura. 

— Numai că în tot acest aranjament au început să apară 
treptat goluri, continuă Harry. Am descoperit cardul de 
memorie cu înregistrările camerei video. i-ai dat seama 
atunci că exista pericolul real să fii identificat şi demascat. 
M-ai întrebat dacă ceea ce se afla pe card a fost copiat 
înainte de a-mi spune să-ți dau cardul. Am crezut că îmi 
ceri asta, deoarece ți-era mai uşor să trimiți conținutul mai 


departe. Numai că tu voiai doar să te asiguri că pui mâna pe 
singura copie existentă, ca să poți distruge sau modifica 
înregistrările, astfel încât să nu poți fi recunoscut. Când, 
spre uşurarea ta, ai văzut că înregistrările nu prea 
dezvăluiau nimic, ai trimis cardul unui expert 3D, dar fără 
ca numele tău să fie implicat. Privind retrospectiv, e lesne de 
văzut acum că ar fi trebuit să mă întreb de ce nu mi-ai cerut 
mie să trimit direct cardul expertului. 

Harry se uită la pistol. Bjorn nu îl ținea cu degetul pe 
trăgaci, ci de apărătoarea trăgaciului, ca şi cum pistolul era 
o probă pe care nu dorea să-şi lase amprentele. 

— Ai cumva... Ai vreun reportofon deschis la tine? 

Vocea lui Bjorn suna ca a unui somnambul, ca şi cum 
gura lui era plină de ghemotoace de lână. 

Harry clătină din cap. 

— Nu că ar conta, zise Bjorn cu un zâmbet resemnat. 
Cum... cum ţi-ai dat seama? 

— Datorită chestiei care ne-a legat dintotdeauna pe noi 
doi, Bjorn. Datorită muzicii. 

— Muzicii? 

— Chiar înainte să intru în camion, am deschis radioul şi 
l-am auzit pe Hank Wiliams şi viorile alea. Ar fi trebuit să fie 
pe un post hard rock. Cineva schimbase postul. Altcineva în 
afară de mine folosise maşina. lar când am ajuns în râu mi- 
am dat seama şi de altceva, de ceva legat de scaun. Am 
lămurit lucrurile abia când am ajuns la cabana lui Bohr. Am 
simțit de prima dată când m-am urcat în maşină după 
moartea lui Rakel, când aveam de gând să mă duc în 
Nordstrand. Şi atunci am avut impresia că ceva nu era în 
regulă. Atunci chiar mi-am muşcat degetul fals, aşa cum 
faci când nu-ți aminteşti ceva. Acum ştiu că era spătarul 
scaunului. Când m-am urcat în maşină a trebuit să-l 
ajustez, să-l ridic. Uneori trebuia să-l ajustez când Rakel şi 
cu mine împărțeam maşina, dar de ce ar fi trebuit să mai 


ajustez scaunul unei maşini pe care n-o conducea nimeni în 
afară de mine? Şi pe cine cunosc eu, care să țină scaunul 
dat atât de mult pe spate, încât stă aproape în poziţie 
orizontală? 

Bjorn nu replică. În ochi i se citea aceeaşi expresie 
distantă, ca şi cum asculta ceva care se petrecea în propria 
lui minte. 

Bjorn Holm se uită la Harry, îi văzu gura mişcându-se, 
înregistră cuvintele, dar nu sunau cum ar fi trebuit. Se 
simțea ca şi cum ar fi fost beat, ca şi cum ar fi urmărit un 
film, ca şi cum ar fi fost scufundat în apă. Însă totul se 
întâmpla în realitate, doar că între el şi cuvinte exista un 
filtru, ca şi cum cuvintele nu-l priveau cu adevărat pe el. 

Ştiuse de când auzise vocea lui Harry cel mort la telefon. 
Ştiuse că fusese descoperit. Iar asta fusese o uşurare. Da, 
uşurare. Dacă pentru Harry fusese o tortură gândul că o 
omorâse pe Rakel, pentru Bjorn fusese un iad. Căci el nu 
doar crezuse, ştia că o omorâse pe Rakel. Şi îşi amintea 
aproape fiecare detaliu al crimei, retrăind-o aproape 
continuu, fără pauză, ca o bătaie monotonă la tobă 
pulsându-i în tâmple. lar cu fiecare bătaie revenea acelaşi 
şoc: nu, nu visez, chiar am făcut-o. Am făcut ce am visat, ce 
am plănuit, ce eram convins că va readuce cumva echilibrul 
într-o lume scăpată de sub control. Am ucis ceea ce Harry 
Hole iubea mai mult decât orice, aşa cum Harry ucisese — 
distrusese — singurul lucru prețuit de mine. 

Evident, Bjorn remarcase atracția lui Katrine față de 
Harry, toți cei care lucraseră îndeaproape cu ei o 
remarcaseră. Ea nu negase, dar susținuse că ea şi Harry nu 
fuseseră niciodată împreună, nici măcar nu se sărutaseră 
vreodată. lar Bjorn o crezuse. Pentru că era naiv? Poate. 
Însă în primul rând pentru că dorea să o creadă. În plus, 
lucrurile se întâmplaseră demult, iar acum ea era cu Bjorn. 
Sau aşa crezuse el. 


Când suspectase el prima dată ceva nelalocul lui? 

Să fi fost atunci când îi sugerase lui Katrine ca Harry să 
fie unul dintre naşii copilului şi ea respinsese imediat ideea? 
Nu avusese o explicație mai bună decât că Harry era 
instabil, nu-i putea încredința nicio responsabilitate în 
creşterea micuțului Gert. Ca şi cum rolul de naş ar fi 
însemnat şi altceva în afară de un gest făcut de părinți față 
de un prieten sau o rudă. lar ea nu prea avea rude, iar 
Harry era unul dintre puținii lor prieteni comuni. 

Aşa că Harry şi Rakel veniseră la botez ca nişte oaspeți 
obişnuiţi. Iar Harry fusese ca de obicei, stătuse retras într- 
un colț, discutând fără entuziasm cu oricine îl aborda, 
uitându-se la ceas şi la Rakel, care era adesea adâncită în 
conversații cu diverse persoane, şi făcându-i semn din 
jumătate în jumătate de oră lui Bjorn că ieşea afară la o 
țigară. Rakel fusese cea care îi întărise bănuielile lui Bjorn. 
O văzuse tresărind când se uitase la bebeluş, îi auzise 
uşorul tremur din voce când le spusese părinților ce minune 
de copil aduseseră pe lume. Şi, nu în ultimul rând, îi 
remarcase expresia îndurerată când Katrine îi dăduse 
bebeluşul în timp ce ea rezolva ceva. O observase pe Rakel 
întorcându-se cu spatele la Harry, ca el să n-o vadă nici pe 
ea, nici chipul bebeluşului. 

Trei săptămâni mai târziu primise un răspuns. 

Folosise un bețişor de urechi ca să ia o mostră din saliva 
copilului. Trimisese mostra la Institutul Medico-Legal fără 
să specifice în legătură cu ce caz o cere, ci doar că era un 
test ADN supus regulilor uzuale de confidenţialitate privind 
testele de paternitate. Era în biroul lui din Unitatea de 
Criminalistică din Bryn când a citit rezultatele care arătau 
clar că el nu putea fi tatăl lui Gert. Însă femeia cu care 
vorbise, de origine română, spusese că găsiseră o potrivire 
cu altcineva din baza de date. Tatăl era Harry Hole. 

Rakel ştiuse. Katrine ştiuse, evident. Şi Harry ştiuse. De 


fapt, poate că Harry nu ştiuse. El nu era un bun actor. Doar 
un trădător. Un prieten fals. Ei trei contra lui. Dintre cei 
trei, era o singură persoană fără de care nu putea trăi. 
Katrine. 

Oare Katrine putea trăi fără el? 

Bineînţeles! 

Până la urmă, cine era Bjorn? Un expert criminalist 
plinuț, şters, anodin, care ştia mai multe lucruri despre 
muzică şi filme şi care, în câţiva ani, avea să ajungă un 
expert criminalist obez, şters şi anodin, care avea să ştie şi 
mai multe lucruri despre muzică şi filme. Care, la un 
moment dat, îşi schimbase fesul rasta cu o şapcă banală şi 
care cumpărase o mulțime de cămăşi de flanelă. Care se 
lăsase convins că fuseseră alegeri personale, lucruri care 
spuneau ceva despre dezvoltare personală, despre un nivel 
de conştientizare la care doar el ajunsese, deoarece, evident, 
toți oamenii sunt speciali. Asta până ce privise în jur la un 
concert Bon lver şi văzuse o mie de copii ale sale, înțelesese 
atunci că aparținea unui grup de oameni care urau mai 
mult decât alţii, cel puţin teoretic, tot ce însemna 
apartenența la un grup. Era un hipster. 

Iar în calitate de hipster ura hipsterii, mai ales hipsterii 
bărbați. Era ceva lipsit de consistență, lipsit de 
masculinitate în legătură cu dorința aceea idealistă şi 
visătoare de a căuta mereu naturalul, originalul, autenticul, 
în legătură cu încercarea hipsterului de a părea un pădurar 
care locuieşte într-o cabană de lemn şi îşi procură singur 
hrana, dar care în realitate continua să fie doar un băiețel 
protejat care considera, destul de corect, că viața modernă îi 
furase masculinitatea, lăsându-l doar cu senzaţia de 
neajutorare. Lui Bjorn i se confirmase această bănuială 
despre sine în timpul unei petreceri de Crăciun cu foştii lui 
colegi de gimnaziu din Toten, când Endre, fiul înfumurat al 
directorului şcolii, care studia sociologia în Boston, îl 


numise un „hipster ratat” tipic. 

Endre îşi dăduse pe spate coama de păr negru cu un 
zâmbet şi îl citase pe Mark Greif, care scrisese un articol în 
New York Times în care spunea că hipsterii compensau lipsa 
de realizări sociale şi profesionale prin pretenţia de 
superioritate culturală. 

— Şi într-o astfel de postură te avem pe tine, Bjorn, un 
angajat al statului, trecut de 30 de ani, în aceeaşi slujbă pe 
care o aveai cu zece ani în urmă, gândindu-te că, dacă ai 
părul lung şi porți haine de fermier care arată de parcă au 
fost achiziționate la mâna a doua de la Armata Salvării, încă 
te mai poți ridica deasupra colegilor mai tineri, tunşi scurt, 
care au urcat în ierarhie cu ani în urmă. 

Endre rostise toate acestea într-o singură propoziţie 
lungă, fără pauze de respiraţie, iar Bjorn ascultase şi se 
gândise: să fie adevărat, asta mă defineşte? Ca să ajungă 
aşa abandonase el, fiu de fermier, câmpurile roditoare din 
Toten? Ca să ajungă un conformist militant efeminat şi 
ratat? Un ofițer de poliție eşuat, nostalgic, căutând o 
imagine care să contrazică asta? Care îşi foloseşte rădăcinile 
- o maşină veche, Elvis şi eroi ai muzicii country vechi, 
tunsoare din anii 1950, cizme din piele de şarpe şi dialectul 
- ca să se întoarcă la ceva autentic, solid, dar la fel de onest 
ca un politician din vestul Osloului care îşi scoate cravata, 
îşi suflecă mânecile şi spune „o să” şi „trebuie” de câte ori 
poate în discursuri electorale prin fabrici. 

Poate. Sau, dacă nu acesta era întregul adevăr, poate că 
era o parte. Dar îl definea? Nu. Îl definea la fel de puţin 
precum faptul că avea păr roşcat. Ce îl definea era faptul că 
era un ofițer criminalist al naibii de bun. Şi încă ceva. 

— Poate că ai dreptate, replicase Bjorn când Endre făcuse 
o pauză de respirație. Poate că sunt un ratat jalnic. Dar 
sunt amabil cu oamenii. Iar tu nu eşti. 

— Ce naiba, Bjorn, te-ai ofticat? 


Endre râsese şi îşi pusese mâna camaradereşte pe 
umărul lui, zâmbind conspirativ către publicul lor, ca şi 
cum era un joc la care participau toți şi ale cărui reguli 
Bjorn nu le înțelesese. OK, poate că Bjorn băuse un pic prea 
mult din licoarea artizanală pe care o serveau din motive 
care țineau mai degrabă de nostalgie decât de preț, dar în 
acele clipe, pentru o secundă, simţise de ce era în stare. 
Simţise că ar fi putut înfige un pumn drept în rânjetul 
sociologic al lui Endre, spărgându-i nasul şi văzându-i frica 
în ochi. Bjorn nu participase niciodată la bătăi în 
adolescență. Niciodată. Aşa că nu avusese nicio idee cum 
era să se bată înainte de a intra la Academia de Poliţie, unde 
învățase câteva lucruri despre lupta corp la corp. Nu ştiuse 
faptul că cea mai sigură modalitate de a învinge într-o bătaie 
era să loveşti primul, cu agresivitate maximă, acţiune care 
încheia rapid nouă din zece bătăi. Ştia asta, voia s-o facă, 
dar era în stare? Care era pragul dincolo de care recurgea la 
violență? Habar n-avea, nu fusese niciodată într-o situație 
în care violența să pară soluţia potrivită. Aşa ca atunci. 
Endre nu reprezenta o amenințare fizică, iar prin bătaie nu 
se ajungea decât la scandal şi la eventuale plângeri la 
poliție. De ce dorise oare atât de mult să o facă? Să simtă 
fața celuilalt în pumnii lui, să-i vadă sângele țâşnind din 
nas, să vadă frica pe chipul lui Endre? 

În acea seară, când se dusese la culcare în camera 
copilăriei sale, Bjorn nu putuse să doarmă. De ce nu făcuse 
nimic? De ce se mulțumise să îngaime că nu e ofticat, de ce 
aşteptase ca Endre să-şi ia mâna de pe umărul lui, 
mormăind ceva despre nevoia de un alt pahar cu băutură, 
după care se dusese să discute cu alții, înainte de a părăsi 
petrecerea? Insultele ar fi putut fi motivul real. Băutura 
artizanală ar fi putut fi scuza pentru o bătaie la o petrecere, 
în Toten era acceptabil. Şi totul s-ar fi terminat cu un 
pumn. Endre nu era un bătăuş. Dacă ar fi ripostat, toată 


lumea l-ar fi încurajat pe el, pe Bjorn. Pentru că Endre era 
un înfumurat şi totdeauna fusese aşa. Iar toată lumea îl 
iubea pe Bjorn. Nu că asta îl ajutase cine ştie ce. 

În clasa a noua, Bjorn devenise în fine suficient de 
curajos ca s-o invite pe Brita la un film la cinematograful 
local din Skreia. Directorul cinematografului luase decizia 
uimitoare de a prezenta concertul filmat al trupei Led 
Zeppelin, The Song Remains the Same. Trecuseră 15 ani de 
la lansarea lui pe piață, dar asta nu-l deranja pe Bjorn. Se 
dusese să o caute pe Brita şi o găsise în spatele toaletei 
fetelor. Stătea acolo plângând şi îi mărturisise printre 
suspine lui Bjorn că se culcase cu Endre în weekend. Şi 
acum, în pauza dintre ore, prietena ei cea mai bună să îi 
spună că ea şi Endre erau împreună. Bjorn o liniştise pe 
Brita cât putuse de bine, apoi, fără cine ştie ce preambul, o 
întrebase dacă vrea să meargă la cinematograf. Ea se uitase 
lung la el şi îl întrebase dacă auzise ce-i spusese. Bjorn 
replicase că auzise, însă lui îi plăceau atât Brita, cât şi Led 
Zeppelin. În prima clipă ea rostise un „nu” îmbufnat, însă 
imediat după aceea se răzgândise şi îi spusese că i-ar plăcea 
să meargă. La cinematograf, Bjorn aflase că Brita o invitase 
şi pe buna ei prietenă, împreună cu Endre. În timpul 
filmului, Brita îl sărutase pe Bjorn, mai întâi în cursul piesei 
Dazed and Confused, apoi la mijlocul soloului de chitară al 
lui Jimmy Page din piesa Stairway to Heaven, aducându-l 
pe Bjorn în pragul acelui rai. Cu toate astea, când 
rămăseseră din nou singuri şi el o condusese acasă, nu mai 
existaseră niciun fel de sărutări, ci doar un scurt „Noapte 
bună”. O săptămână mai târziu, Endre încheiase relația cu 
cea mai bună prietenă a Britei şi revenise la Brita. 

Bjorn purtase, evident, toate acestea cu el de-a lungul 
timpului. Trădarea pe care ar fi trebuit să o sesizeze, 
lovitura de pumn care nu venise. lar acea lovitură 
inexistentă confirmase cumva ceea ce Endre spusese despre 


el, că singurul lucru mai rău decât ruşinea de a nu fi bărbat 
era frica de a fi bărbat. 

Exista oare vreo diferență clară între atunci şi acum? 
Exista vreo legătură întâmplătoare, explozia recentă de furie 
era ceva care se acumulase în el şi avea nevoie doar de o 
umilință nouă ca să se declanşeze? însemna crima comisă 
acea lovitură de pumn pe care el nu reuşise să i-o 
administreze lui Endre? 

Umilința. O resimţise ca pe un pendul. Cu cât se simțea 
mai mândru ca tată, cu atât fusese umilința mai mare când 
realizase că bebeluşul nu era al lui. Mândria simțită când 
părinții şi cele două surori ale lui îi vizitaseră pe mamă, 
bebeluş şi tată în spital şi Bjorn le zărise încântarea de pe 
chipuri. Surorile lui deveniseră mătuşi, iar părinții lui, 
bunici. Nu că n-ar fi fost deja, căci Bjorn era cel mai tânăr 
membru al familiei şi ultimul care să aibă un copil, dar 
mândria exista oricum. Ei nu fuseseră deloc siguri că el 
avea să ajungă vreodată părinte. Mama lui nu crezuse 
niciodată că stilul lui de viață avea să-l ajute cumva în acest 
sens. În plus, o iubeau pe Katrine. În cursul primelor vizite 
în Toten, atmosfera fusese uşor încordată, căci atitudinea 
directă şi deschisă de Bergen a lui Katrine se ciocnise de 
comportamentul reținut şi taciturn tipic celor din Toten. 
Însă Katrine şi părinţii lui reuşiseră să ajungă la un 
compromis, iar în timpul primului prânz de Crăciun de la 
fermă, când Katrine coborâse la masă după ce depusese un 
efort considerabil ca să arate bine, mama lui Bjorn îi dăduse 
fiului un ghiont şi se uitase la el cu un amestec de admiraţie 
şi uimire, o expresie care părea să-l întrebe: cum ai reuşit tu 
să pui mâna pe aşa ceva? 

Da, se simțise mândru. Mult prea mândru. Poate că şi ea 
observase. lar mândria, care fusese greu de mascat, poate 
că o determinase şi pe Katrine să-şi pună aceeaşi întrebare: 
cum de a reuşit el să pună mâna pe mine? După care îl 


părăsise. Deşi nu aşa descria el cele întâmplate - fusese mai 
degrabă o pauză, o întrerupere temporară a relației lor, 
provocată de un acces de claustrofobie. Oricare alt motiv ar 
fi fost de neconceput. Iar în cele din urmă, ea se întorsese. 
Se întâmplase câteva săptămâni mai târziu, poate câteva 
luni, nu-şi mai amintea exact, îşi ştersese din minte acea 
perioadă, dar imediat după ce  rezolvaseră cazul 
vampiristului. Katrine rămăsese imediat însărcinată. Ca şi 
cum ieşise din hibernare sexuală, iar Bjorn se trezise 
gândindu-se că poate acea pauză nu însemnase un lucru 
rău, că poate oamenii aveau nevoie de o perioadă de 
separare din când în când, ca să-şi dea mai bine seama ce 
aveau împreună. Un copil conceput în bucuria împăcării. 
Aşa văzuse el totul. Iar apoi se plimbase prin Toten cu 
copilul, arătându-l familiei, prietenilor, chiar şi rudelor mai 
îndepărtate ca pe un trofeu, o dovadă a bărbăţiei sale 
pentru oricine se îndoise de el. Fusese o prostie, dar oricui îi 
este îngăduit să se comporte prosteşte o dată sau de două 
ori în viaţă. 

După care urmase umilința. 

O umilință de nesuportat. Ca atunci când stai în avion în 
timpul decolării sau aterizării, iar canalele înguste din nări 
şi urechi nu reuşesc să egalizeze presiunea, astfel încât 
capul e pe cale să explodeze, vrea să explodeze, orice doar să 
scape de durerea care se înrăutățeşte chiar când crezi că a 
atins apogeul. O durere care te înnebuneşte. Vrei să sari din 
avion, să te împuşti în cap. O ecuaţie cu o singură variabilă: 
durerea. Şi cu moartea ca singur numitor comun eliberator. 
Moartea ta, a altora. În confuzia lui, crezuse că durerea lui — 
ca diferența de presiune - putea fi compensată de durerea 
altora. De durerea lui Harry Hole. 

Se înşelase. 

Uciderea lui Rakel fusese mai uşoară decât crezuse. Poate 
pentru că o plănuise atâta vreme, pentru că îşi concepuse 


planul cu atâta migală. Îl rulase în minte de atâtea ori, încât 
atunci când lucrurile se petrecuseră în realitate, simţise că 
totul continua să se întâmple în mintea lui şi că el era doar 
un spectator care privea totul din afară. Cum spusese 
Harry, coborâse pe jos pe Holmenkollveien, dar nu către 
Sorkedalsveien. Cotise la stânga şi intrase pe Stasjonsveien, 
apoi pe Bjornveien, după care străbătuse străzi mai mici 
către Vinderen, unde un pieton dădea mai puţin de bănuit. 
Dormise bine în prima noapte şi nu se trezise nici măcar 
când Gert începuse să plângă isteric pe la 5 dimineaţa, 
conform lui Katrine. Probabil de epuizare. În a doua noapte, 
nu mai dormise la fel de bine. Însă ceea ce făcuse începuse 
să se aştearnă bine în sufletul lui abia luni, când îl văzuse 
pe Harry la locul faptei. Simţise atunci că este spectator la 
incendierea unei biserici. Lui Bjorn îi apăruseră în minte 
imaginile de la incendiul de la Biserica Fantoft din 1992, un 
incendiu provocat de un satanist la ora 6 dimineața, în cea 
de-a şasea zi a celei de-a şasea luni. Catastrofele aveau 
mereu în ele un element de frumuseţe, ceva care te făcea să 
nu-ți mai iei privirea de la ele. În vreme ce zidurile şi 
acoperişul ardeau, din foc răsărea scheletul bisericii, în 
forma lui reală, lipsit de orice podoabe. 

Văzuse acelaşi lucru petrecându-se cu Harry în zilele de 
după moartea lui Rakel. Şi nu-şi putuse lua privirea de la 
asta. Harry fusese dezgolit până la ființa lui interioară şi 
jalnică. El, Bjorn, devenise un piroman fascinat de 
spectacolul distrugerii celuilalt. Însă pe măsură ce privea, 
începuse să sufere şi el. Ardea şi el. Ştiuse de la început că 
aşa se va întâmpla? îşi turnase în mod conştient ultimele 
resturi de benzină peste el şi stătuse atât de aproape de 
Harry, încât să fie şi el distrus în incendiul bisericii? Sau 
crezuse că Harry şi Rakel aveau să dispară şi el va trăi mai 
departe cu familia devenită doar a lui, întreagă? 

Întreagă. 


Biserica Fantoft fusese reconstruită. Deci se putea. Bjorn 
inspiră adânc. 

— Ştii că toate astea sunt doar rodul imaginaţiei tale, 
Harry? Un radio de maşină şi ajustarea unui scaun, asta e 
tot ce ai. Oricine te putea droga. lar cu istoricul tău de abuz 
de substanțe nu e deloc improbabil să te fi drogat singur. N- 
ai absolut nicio dovadă. 

— Eşti sigur? Cum rămâne cu acel cuplu care spune că a 
văzut un bărbat solid străbătând Holmenkollveien pe jos la 
23:45? 

Bjorn clătină din cap. 

— N-au fost în stare să ofere o descriere. lar dacă li se 
arată poze cu mine, nu li se va declanşa nicio amintire, 
deoarece bărbatul văzut de ei purta o barbă neagră falsă, 
ochelari şi şchiopăta. 

— Mhm. Bine. 

— Bine? 

Harry încuviinţă încet. 

— Dacă crezi că n-ai lăsat niciun fel de urme, atunci e 
bine. 

— Ce naiba mai înseamnă şi asta? 

— Nu trebuie să ştie mulți oameni. 

Bjorn se uită lung la Harry. Nu era nicio urmă de triumf 
în ochii lui. Nicio urmă de ură față de omul care îi omorâse 
iubirea vieții. Nu vedea în acei ochi decât vulnerabilitate. 
Goliciune. Ceva apropiat de simpatie. 

Bjorn se uită la pistolul pe care i-l dăduse Harry. Înţelese 
acum. 

Ei ar şti. Harry. Katrine. Era suficient. Suficient cât să-i 
fie imposibil să meargă mai departe. Dar dacă totul se oprea 
acolo, dacă Bjorn punea capăt lucrurilor acolo, atunci 
nimeni altcineva nu trebuia să ştie. Colegii lui. Familia şi 
prietenii lui din Toten. Şi, mai important decât toţi, băiatul 
lui. 


Bjorn îşi înghiți nodul din gât. 

— Promiți? 

— Promit, zise Harry. 

Bjorn încuviință. Aproape că zâmbi la gândul că avea să 
obțină în fine ce-şi dorea. Că țeasta lui avea să explodeze. 

— Acum o să plec, zise Harry. 

Bjorn dădu din cap înspre bancheta din spate. 

— O să... o să-l iei pe flăcău cu tine? E al tău. 

— E al tău şi al lui Katrine, răspunse Harry. Da, ştiu că 
sunt tatăl lui. Dar nu ştie nimeni asta. Şi aşa vor rămâne 
lucrurile. 

Bjorn rămase cu privirea fixată înainte. 

În Toten era un loc frumos, o culme de pe care câmpurile 
păreau valuri galbene care se unduiau într-o noapte de 
primăvară luminată de lună. Acolo, un tânăr cu permis de 
conducere putea sta în maşina lui ca să sărute o fată. Sau 
putea sta singur, cu un nod în gât, visând că sărută o fată. 

— Dacă nu ştie nimeni, tu cum ai descoperit? întrebă 
Bjorn, fără să fie cu adevărat interesat de răspuns, doar ca 
să mai amâne despărțirea câteva secunde. 

— Prin deducție, răspunse Harry Hole. 

Bjorn Holm zâmbi obosit. 

— Bineînţeles. 

Harry cobori din maşină, desprinse portbebeul de pe 
bancheta din spate şi îl scoase afară. Se uită la copilul care 
dormea. Care nu bănuia nimic. Toate lucrurile pe care nu le 
ştim. Toate lucrurile de care vom fi scutiți. Propoziția simplă 
rostită de Alexandra în noaptea în care Harry refuzase 
prezervativul oferit de ea. 

Doar nu vrei un alt copil, nu? 

Un alt copil? Alexandra ştia foarte bine că Oleg nu era fiul 
lui biologic. 

Un alt copil? Ea ştia ceva ce el nu ştia. 

Un alt copil. O vorbă scăpată, o simplă greşeală. În anii 


1980, psihologul Daniel Wegner susținuse că subconştientul 
se asigură constant că nu dezvăluim lucruri pe care vrem să 
le ţinem secrete. Însă când secretul ţâşneşte din 
subconştient, acesta informează partea conştientă a 
creierului şi o forțează să se gândească la secret. Iar din acel 
moment, e doar o chestiune de timp până ce adevărul iese la 
lumină din greşeală. 

Un alt copil. Alexandra comparase ADN-ul de pe beţişorul 
de urechi de la Bjorn cu baza de date cu toate profilurile 
ADN ale ofițerilor de poliție care lucraseră la locul faptei, ca 
să nu apară confuzii dacă îşi lăsau ADN-ul la locul faptei. 
Nu numai că avea la dispoziție ADN-ul lui Bjorn şi putea 
elimina posibilitatea ca el să fie tatăl, ci mostrele ADN ale 
ambilor părinţi, astfel că descoperise două potriviri: Katrine 
Bratt şi Harry Hole. Asta era secretul pe care jurământul de 
confidențialitate depus o împiedicase să-l spună altcuiva în 
afară de persoana care ceruse analiza, Bjorn Holm. 

În noaptea în care făcuse sex sau avusese cumva contact 
sexual cu Katrine Bratt, Harry fusese atât de beat încât nu- 
şi mai amintise nimic. Sau, mai exact, îşi amintise ceva, dar 
crezuse că fusese un vis. Începuse să bănuiască ceva când 
remarcase că ea îl evita. Şi când Gunnar Hagen - nu Harry — 
fusese rugat să fie naşul copilului, chiar dacă el era în mod 
cert un prieten mai apropiat de Katrine şi Bjorn. Nu, nu 
fusese în stare să elimine posibilitatea că s-ar fi petrecut 
ceva în acea noapte, ceva care stricase lucrurile între el şi 
Katrine. Cum se stricaseră lucrurile între el şi Rakel când, 
după botez, chiar înainte de Crăciun, ea îi întorsese întreaga 
viață pe dos întrebându-l dacă făcuse sex cu Katrine. lar el 
nu avusese bunul-simţ să nege. 

Harry îşi amintea cât de dezorientat fusese când ea îl 
dăduse afară şi ajunsese să stea pe patul de hotel cu o 
geantă în care se aflau câteva haine şi obiecte de toaletă, în 
definitiv, el şi Rakel erau adulți cu aşteptări realiste, se 


iubeau cu toate slăbiciunile şi idiosincraziile, le era bine 
împreună. De ce ar fi renunțat ea la toate astea din cauza 
unei greşeli, ceva ce se întâmplase, se terminase şi nu avea 
consecințe pentru viitor? O cunoştea pe Rakel şi nu avea 
sens. 

Atunci descoperise ceea ce Rakel aflase deja şi nu-i 
spusese. Că acea noapte generase consecințe, că bebeluşul 
lui Katrine era al lui, nu al lui Bjorn. Când avusese ea prima 
bănuială? La botez, când văzuse bebeluşul. Dar de ce nu-i 
spusese, de ce păstrase totul pentru ea? Simplu. Adevărul 
nu ajuta pe nimeni, distrugea lucrurile pentru mai mulți 
oameni decât o făcuse deja: pentru Rakel însăşi. Iar cu aşa 
ceva Rakel nu putea trăi. Cu faptul că bărbatul cu care ea 
împărțea patul şi viața - dar cu care nu avea un copil — avea 
un copil care trăia printre ei, pe care aveau să-l vadă mereu. 

Semănătorul, cel care însămânțează. Cuvintele lui Svein 
Finne din înregistrarea din fața bisericii catolice răsunaseră 
în ultimele ore în mintea lui Harry, ca un ecou care nu se 
estompa. Pentru că eu însămânțez. Nu. El, Harry, era cel 
care însămânța. 

Se uită cum Bjorn răsuceşte cheia în contact şi dă 
drumul la radio cu o singură mişcare automată. Motorul 
porni, apoi îşi găsi ritmul, torcând fericit cu maneta de 
viteze în punctul mort. lar prin deschizătura geamului 
pasagerului se auzi vocea lui Rickie Lee Jones plutind peste 
vocea lui Lyle Lovett pe piesa North Dakota. Maşina intră în 
viteză şi plecă încet de pe loc. 

Harry se uită după ea. Bjorn, care nu putea conduce fără 
să asculte muzică country. Ca ginul cu apă tonică. Nu 
putuse s-o facă nici măcar când Harry zăcea drogat pe 
scaunul din dreapta, când se îndreptau spre casa lui Rakel. 
Poate că nu era chiar aşa bizar. Probabil că Bjorn îşi dorise 
companie. Nu se mai simțise niciodată atât de singur ca 
atunci. Nici măcar acum, îşi zise Harry. Pentru că o văzuse 


în ochii lui Bjorn înainte ca maşina să plece de pe loc. 
Uşurarea. 

Johan Krohn deschise ochii. Se uită la ceas: 6:05. Crezu 
că urechile lui se înşelaseră şi se rostogoli să adoarmă din 
nou, dar auzi sunetul iarăşi. Soneria de jos. 

— Cine e? mormăi Frida somnoroasă de lângă el. 

Asta este diavolul însuşi care vine să-şi încaseze plata, îşi 
zise Johan Krohn. Finne îi dăduse 48 de ore ca să-i lase 
răspunsul la mormânt, iar termenul expira în acea seară. 
Nu mai avea cine să apese soneria. Dacă avea loc o crimă şi 
era nevoie urgentă de un avocat al apărării, oamenii sunau 
la telefon. Chiar şi vecinii sunau dacă doreau ceva. 

— Probabil că e ceva în legătură cu munca. Culcă-te la 
loc, dragă, mă duc să deschid. 

Krohn închise ochii câteva secunde şi încercă să respire 
adânc şi calm. Nu dormise deloc bine, se uitase în gol toată 
noaptea, în timp ce creierul lui rumega aceeaşi întrebare: 
cum naiba putea să-l oprească pe Svein Finne? 

El, maestrul tactician al instanțelor de judecată, nu 
reuşise să găsească un răspuns. 

Dacă aranja ca Finne să pună mâna pe Alise, se 
transforma în complice la o infracțiune. Ceea ce constituia 
în sine ceva rău, atât pentru Alise, cât şi pentru el. Dacă 
devenea complice, Finne căpăta o poziție de forță atunci 
când - deoarece nu încăpea îndoială că avea să existe un 
când - avea să revină cu noi pretenţii. În afară de cazul în 
care ar fi reuşit cumva să o convingă pe Alise să facă sex cu 
Finne, evident, astfel încât să fie un act voluntar. Era 
posibil? Şi ce ar fi trebuit să-i promită lui Alise în schimb? 
Nu, nu, era o idee imposibilă, la fel de imposibilă precum 
cea sugerată spontan de Frida ca modalitate de rezolvare a 


problemei în cazul imaginar: angajarea unui asasin care să-l 
elimine pe Finne. 

Ar fi fost mai bine să-i mărturisească Fridei greşeala? O 
mărturisire. Adevărul. Izbăvire, ideea îl făcea să se simtă 
eliberat. Însă nu era decât o slabă adiere de vânt sub soarele 
arzător al unui deşert unde orizontul era lipsit de orice 
speranță. Ştia prea bine că ea avea să-l părăsească. Firma, 
victoriile în instanţă, privirile admirative, petrecerile, femeile, 
ofertele, la naiba cu toate. Frida şi copiii, ei erau tot ce avea, 
aşa fusese mereu. Dacă Frida sfârşea singură, dacă nu-i 
mai aparținea lui, nu spusese Finne mai mult sau mai puțin 
explicit că avea să pună laba pe ea? Dacă priveai astfel 
lucrurile, oare nu avea el obligația morală să păstreze 
secretul şi să se asigure că Frida nu-l părăsea, pentru 
siguranța ei? Ceea ce însemna că trebuia să-l lase pe Finne 
să pună mâna pe Alise, iar data viitoare când Finne... Oh, 
ajunsese să se lovească de ditamai nodul gordian! Avea 
nevoie de o sabie. Numai că el nu avea sabie, ci doar un 
stilou şi o gură mare. 

Îşi cobori picioarele din pat şi le vâri în papuci. 

— Mă întorc repede, zise el. 

Pentru sine şi pentru Frida. 

Cobori la parter şi traversă holul către uşa de stejar. 

Iar când deschise uşa, ştiu că trebuia să aibă răspunsul 
pregătit pentru Finne. 

O să-l refuz, după care o să mă împuşte. Foarte bine, îşi 
zise Johan Krohn. 

În clipa aia îşi aminti că Finne folosea un cuţit, aşa că se 
răzgândi. 

Un cuțit. 

Îşi despica victimele. 

Şi nu le omora, ci doar le rănea. Ca o mină antipersonal. 

Le mutila pentru tot restul vieții lor, o viață pe care 
victimele erau obligate să o trăiască, chiar dacă moartea ar 


fi fost de preferat. Pe terasă, Finne susținuse că violase o 
tânără din Huseby. Fata episcopului. Oare fusese o 
amenințare subtilă la adresa copiilor lui? Finne nu riscase 
nimic recunoscând violul. Nu numai deoarece Krohn era 
avocatul lui, ci pentru că dosarul fusese prescris. Krohn nu- 
şi amintea de niciun caz de viol, însă îl ținea minte pe 
episcopul Bohr, despre care oamenii spuneau că murise de 
inimă rea din cauză că fata lui se sinucisese aruncându-se 
în apele unui râu. Avea şi el de gând să se lase terorizat de 
cineva care îşi făcuse un scop în viață din distrugerea 
altora? Johan Krohn reuşise întotdeauna să găsească o 
justificare socială, profesională şi uneori chiar şi emoțională 
ca să se lupte pentru clienţii lui. Acum, însă, renunțase. Îl 
detesta pe bărbatul aflat de cealaltă parte a uşii. Îşi dorea 
din toată inima, dar şi cu întreaga minte, ca nemernicul de 
Svein Finne să aibă parte cât mai rapid de o moarte nu 
neapărat lipsită de suferință. Chiar dacă asta însemna să-l 
tragă după el. 

— Nu, mormăi Krohn pentru sine. Spun nu, ticălosule. 

Când deschise uşa, încă se mai întreba dacă să înjure sau 
nu. 

Se holbă la omul din fața lui, care îl măsura cu privirea. 
Simţi aerul rece al dimineții pe piele şi îşi dădu seama că 
nu-şi luase halatul, stătea acolo având pe el doar boxerii pe 
care Frida i-i dăruia mereu de Crăciun şi era încălțat cu 
papucii primiți de la copiii lui. Krohn fu nevoit să-şi dreagă 
glasul înainte de a scoate un sunet: 

— Harry Hole? Dar nu eşti... 

Polițistul, dacă el era, clătină din cap şi zâmbi trist. 

— Mort? Nu prea. Dar mi-ar trebui un avocat al naibii de 
bun. Şi am auzit că şi tu ai avea nevoie de ajutor. 


Partea a patra 

La restaurantul Statholdergaarden era ora prânzului. Pe 
trotuarul de afară, un tânăr cântăreț ambulant îşi suflă în 
degete înainte de a începe să cânte. O slujbă solitară, îşi zise 
Sung-min Larsen, urmărindu-l pe tânăr. Nu auzea ce 
interpreta sau dacă o făcea bine. Omul era singur şi 
invizibil. Poate că ceilalți cântăreți ambulanți mai în vârstă 
care dominau Strada Karl Johan îl exilaseră pe bietul tânăr 
acolo, în zona Kirkegata, aparent mai puţin profitabilă. 

Îşi ridică privirea când chelnerul deschise şervetul ca un 
steag în bătaia vântului, înainte de a aşeza bucata de 
damasc alb în poala Alexandrei Sturdza. 

— Ar fi trebuit să fac un efort, zise ea râzând. 

— Se pare că ai făcut. 

Sung-min zâmbi şi se lăsă pe spătarul scaunului, în 
vreme ce chelnerul repetă acelaşi gest cu şervetul lui. 

— Cu asta? rosti ea, arătând cu ambele mâini înspre 
fusta ei strâmtă. Astea sunt hainele mele de lucru. Numi 
place să mă îmbrac la fel de informal precum colegii mei. 
Însă tu ai făcut clar un efort. Parcă te duci la o cununie. 

— Tocmai am fost la o înmormântare, replică Sung-min, 
observând că Alexandra tresare, ca şi cum ar fi fost 
pălmuită. 

— Bineînţeles, rosti ea încet. Îmi pare rău. Bjorn Holm? 

— Da. L-ai cunoscut? 

— Da şi nu. Era criminalist, am discutat din când în când 
la telefon. Se spune că s-a sinucis? 

— Da, replică Sung-min. 

Nu exista nicio îndoială. Maşina lui Bjorn Holm era 
parcată pe marginea unui drum de pe o culme, de unde se 
vedea întreaga regiune agricolă Toten, nu departe de casa 
lui natală. Portierele încuiate, cheia în contact. Câţiva 


fuseseră nedumeriți când Bjorn Holm fusese găsit pe 
bancheta din spate, împuşcat în tâmplă cu un pistol a cărei 
serie nu putea fi urmărită. Însă văduva, Katrine Bratt, le 
explicase anchetatorilor că idolul lui Holm, un oarecare 
Cumva-Williams, murise tot pe bancheta din spate a 
maşinii. Şi nu era deloc neobişnuit ca un criminalist să aibă 
acces la o armă fără proprietar înregistrat. Biserica fusese 
plină de membri ai familiei şi colegi, atât de la Sediul 
Central al Poliţiei, cât şi de la Kripos, deoarece Bjorn Holm 
lucrase pentru ambele instituţii. Katrine Bratt păruse 
stăpână pe sine — de fapt, mult mai stăpână pe sine decât 
atunci când se întâlniseră la Norafossen. 

După ce scăpase eficient de şirul de oameni care îi 
prezentau condoleanţe, Katrine venise la el şi îi spusese că 
umbla zvonul că nu era fericit la locul de muncă. Chiar 
acesta fusese termenul folosit, rostit cu accentul ei distinct 
de Bergen. Fericit. Şi îi mai spusese că ei doi ar trebui să 
aibă o discuţie. Katrine avea un post liber care trebuia 
ocupat. El avusese nevoie de câteva secunde să priceapă că 
ea se referea la cel al lui Harry Hole. Şi atunci se întrebase 
dacă nu era o impolitețe din partea ei să recruteze oameni 
imediat după înmormântarea soțului şi să-i ofere lui Sung- 
min slujba unui om care era în continuare doar dat 
dispărut. Dar era de presupus că ea avea nevoie în acele 
clipe de orice subiecte posibile ca să-şi ia gândurile de la cei 
doi. Sung-min îi spusese că se va gândi la ofertă. 

— Sper că toate astea pot fi suportate de bugetul Kripos, 
deoarece din bugetul de la anatomopatologie e imposibil, 
zise Alexandra când chelnerul aduse la masă primul fel, 
despre care le spuse că era compus din scoici, maioneză cu 
piper negru, creson Ghoa şi un sos din unt de soia. 

— Oh, cred că voi putea justifica cheltuiala dacă tu 
respecţi promisiunea pe care ai făcut-o la telefon. 

Alexandra Sturdza îl sunase în seara precedentă. Fără 


prea multă ceremonie, îi spusese că avea informaţii despre 
cazul Rakel Fauke. Că îl suna deoarece implicațiile erau 
sensibile, iar ea decisese că poate avea încredere în el după 
prima lor întâlnire. Însă prefera să nu discute la telefon. 
Sung-min îi propusese să ia prânzul. Rezervase o masă la 
un restaurant despre care ea ghicise corect că nu putea fi 
acoperit din bugetul Kripos. Trebuia să plătească masa din 
banii lui, însă îşi spusese că era o investiție înțeleaptă, o 
modalitate de a întreține un contact profesional la Institutul 
Medico-Legal, contact care s-ar fi putut dovedi util dacă şi 
când ar fi avut nevoie de o favoare. O analiză ADN prioritară. 
Ceva de genul ăsta. Undeva în mintea lui se formase gândul 
că povestea era mai complicată de atât. Cât de complicată? 
Nu avusese timp să se gândească prea mult la asta. Sung- 
min aruncă o privire înspre cântărețul ambulant de afară, al 
cărui spectacol era în plină desfăşurare. Oamenii treceau pe 
lângă el şi nu-i acordau nicio atenție. Hank. Asta fusese 
numele rostit de colegul lui. Hank Williams. Urma să-l caute 
pe Google când ajungea acasă. 

— Am analizat sângele lui Harry Hole de pe pantalonii pe 
care îi purta în noaptea crimei. Conţine Rohypnol. 

Sung-min îşi luă privirea de la cântărețul ambulant şi şi-o 
concentră asupra ei. 

— Suficient cât să scoată un om din circulaţie vreo patru- 
cinci ore, continuă ea. Asta m-a determinat să mă gândesc 
la ora crimei. Datele medicale au redus intervalul la 22-2. 
Dar asta s-a bazat pe temperatura corpului. Au existat şi 
alți indicatori, cum ar fi decolorarea zonelor din jurul 
rănilor, care sugerează că e posibil - Alexandra îşi ridică 
arătătorul în aer, care părea şi mai lung din pricina unghiei 
vopsite în roz aprins —, şi repet că e posibil, ca omorul să fi 
avut loc mai devreme. 

Sung-min ținea minte că ea nu avea unghiile date cu ojă 
data trecută când se întâlniseră. Oare şi le făcuse acum 


special? 

— Aşa că am verificat la furnizorul de electricitate pentru 
casa lui Rakel Fauke. Consumul a crescut cu 70 de kilowați 
între orele 20 şi 24, iar asta sugerează o creştere a 
temperaturii interioare, dacă asta s-a petrecut în living, 
înseamnă o creştere a temperaturii cu cinci grade. Medicul 
ofițer spune că, dacă aşa au stat lucrurile, atunci ar fi 
modificat ora decesului între 18 şi 22. 

Sung-min clipi. Citise undeva despre creierul uman că 
poate procesa doar 60 de kilobiți de date pe secundă. Iar 
asta-l transforma într-un computer foarte slab. Însă 
capacitatea lui de a lucra cu o asemenea viteză depindea de 
modul în care erau organizate datele stocate în el. Cele mai 
multe concluzii trase de oameni se bazează pe amintiri şi 
tipare şi pe folosirea acestora, iar nu pe generarea de 
gânduri noi. Poate că de aceea îi lua şi lui atât timp ca să 
proceseze informațiile primite. Trebuia să genereze gânduri 
noi. Complet noi. Auzi vocea Alexandrei ca venind de undeva 
de foarte departe: 

— Din câte a declarat Ole Winter în presă, Harry Hole s-a 
aflat într-un bar, înconjurat de martori, până la 22:30. 
Corect? 

Sung-min privi îndelung langusta din farfuria lui. Aceasta 
îi răspunse cu o privire dezinteresată. 

— Aşa că întrebarea este aceea dacă ai avut vreodată şi pe 
altcineva în vizor? Cineva pe care l-ai fi putut ignora fiindcă 
avea un alibi pentru ora presupusă a morţii lui Rakel. Dar 
care s-ar putea să nu aibă alibi pentru intervalul 18-22. 

Sung-min se ridică în picioare, moment în care îşi dădu 
seama că uitase de şervet, care căzu pe jos. 

— Va trebui să mă scuzi, Alexandra. Te rog, termină-ți 
prânzul. Eu trebuie să... Trebuie să rezolv nişte lucruri, într- 
o altă zi, putem... tu şi cu mine putem... 

Văzu din zâmbetul ei că puteau. 


Plecă de la masă, îi dădu şefului de sală cartea de vizită şi 
îl rugă să-i trimită nota de plată, apoi se grăbi să iasă afară. 
Cântărețul ambulant interpreta un cântec pe care Sung-min 
îl mai auzise, ceva despre un accident, o ambulanţă şi 
Riverside, însă el nu era interesat de muzică. Cântece, 
versuri, nume, dintr-un motiv oarecare niciunul dintre 
acestea nu se lipeau de el. Îşi amintea însă fiecare cuvânt, 
fiecare clipă a transcrierii interviului cu Svein Finne. 
Ajunsese la maternitate la 21:30. Cu alte cuvinte, Svein 
Finne avusese la dispoziție trei ore şi jumătate în care s-o 
ucidă pe Rakel Fauke. Problema era că nimeni nu ştia unde 
se afla Finne. Ca atare, de ce fugea acum Sung-min? 

Fugea deoarece era mai rapid aşa. 

Ce mai conta dacă era mai rapid, în condiţiile în care 
toată lumea încerca deja să-l găsească pe Svein Finne? 

Sung-min dorea să încerce mai mult. Şi era mai bun la 
asta. Şi extrem de motivat. 

În curând, nemernicului de Ole Winter avea să îi stea în 
gât marea lui victorie de echipă. 

Dagny Jensen cobori din metrou la stația Borgen. Rămase 
locului câteva clipe, uitându-se înspre Cimitirul de Vest. Nu 
se ducea acolo, habar n-avea dacă avea să mai intre 
vreodată într-un cimitir. În schimb, porni pe jos de-a lungul 
Skoyenveien către Monolitveien, unde coti la dreapta. 

Trecu pe lângă casele albe de lemn aflate în spatele 
gardurilor verzi. Păreau atât de pustii. Era după-amiază, 
într-o zi de lucru. Oamenii erau la muncă, la şcoală, făceau 
diverse, erau activi. Ea era statică. În concediu medical. 
Dagny nu-l ceruse, dar psihologul şi directorul şcolii îi 
spuseseră să-şi ia câteva zile libere ca să-şi revină şi să vadă 
cum se simțea cu adevărat după atacul suferit în toaleta 
femeilor. Ca şi cum i-ar fi păsat cuiva cum se simțea ea cu 
adevărat! 

În fine, măcar ştia cât de groaznic se simte, îşi auzi 


telefonul bâzâind în geantă. Îl scoase şi văzu că era sunată 
din nou de Kari Beai, garda ei de corp. Era deja căutată. 
Apăsă pe tasta de respingere şi tastă un mesaj: Scuze. Nu e 
niciun pericol. Am nevoie de ceva timp singură. Te contactez 
când termin. 

Cu 20 de minute mai devreme, Dagny şi Kari Beai erau în 
centrul oraşului, când Dagny spusese că vrea să cumpere 
nişte lalele. Insistase ca ofițerul de poliție să aştepte afară 
când ea intrase în florărie, despre care ştia că are o ieşire 
spre strada învecinată. De acolo, Dagny se dusese în stația 
de metrou din spatele Stortinget şi luase prima garnitură 
spre vestul oraşului. 

Se uită la ceas. Îi spusese să fie acolo la ora 14. Pe care 
bancă să se aşeze. Să poarte ceva diferit de ceea ce purta de 
obicei, ca să fie recunoscută mai greu. În ce direcţie să se 
uite. 

Era o nebunie. 

Era ce era. O sunase de pe un număr anonim. Ea 
răspunsese şi nu fusese în stare să închidă. Iar acum, era 
ca hipnotizată şi îşi pierduse orice voință proprie, făcea 
exact ce îi poruncise el, individul care o folosise şi o 
înşelase. Cum era posibil aşa ceva? N-avea răspuns la asta. 
Doar că în interiorul ei avea probabil ceva despre care habar 
n-avea că exista. O nevoie animalică. 

În fine, era ce era. O persoană rea, la fel de rea ca el, iar 
acum îl lăsa să o tragă în jos cu el. Îşi simţi inima bătând 
mai repede. Oh, dorea deja să fie acolo, unde avea să fie 
purificată prin foc. Dar oare el avea să vină? Trebuia să vină! 
Dagny îşi auzi pantofii ţăcănind tot mai apăsat pe asfalt. 

Şase minute mai târziu era pe poziție, pe banca despre 
care i se spusese. 

Ora 13:55. Putea vedea Smestaddammen. O lebădă albă 
plutea pe apă. Capul şi gâtul păsării formau un semn de 
întrebare. De ce trebuia să facă asta? 


Svein Finne mergea pe jos. Cu paşi lungi, calmi. Mergea 
aşa, în aceeaşi direcție, de ore întregi, căci mersul îi lipsise 
în anii petrecuţi în închisoare. În fine. Atâta pagubă! Avu 
nevoie de mai puțin de două ore ca să ajungă pe jos de la 
cabana pe care o descoperise în Sorkedalen, în centrul 
oraşului Oslo, dar impresia lui era că cei mai mulți oameni 
ar fi avut nevoie de trei ore. 

Cabana se afla deasupra unui perete vertical de stâncă. 
Deoarece în stâncă erau înfipte bolțuri, iar el găsise frânghie 
şi carabiniere în cabană, bănuia că era folosită de cei care 
făceau cățărări. Însă era încă zăpadă, iar apa rezultată din 
topire se scurgea pe peretele de granit roşu şi cenuşiu- 
negricios când soarele strălucea pe cer, iar el nu văzuse 
niciun cățărător. 

Însă remarcase urme de urs. Atât de aproape de cabană, 
încât cumpărase ce era nevoie şi aranjase o capcană cu 
exploziv. Când ultimele porțiuni de zăpadă aveau să se 
topească şi apăreau cățărătorii, el avea să-şi găsească un 
adăpost mai departe în pădure. Să vâneze. Să pescuiască în 
lacuri. Doar cât avea nevoie. A ucide fără să ai nevoie de 
hrană însemna crimă, iar el nu era un criminal. De-abia 
aştepta. 

Trecu prin tunelul pietonal cenuşiu şi mirosind a urină de 
sub intersecția cu Smestad, ieşi la lumina zilei şi merse mai 
departe către lac. 

O văzu imediat ce intră în parc. Nu că ar fi recunoscut-o 
de la o asemenea distanță - chiar şi cu vederea lui ageră —, 
dar îi recunoscu postura. Cum stătea pe bancă. Aşteptând. 
Probabil un pic speriată, mai mult excitată. 

Nu se duse direct spre bancă, făcu un ocol ca să vadă 
dacă locul nu era supravegheat de poliţişti. Aşa proceda 
mereu când vizita mormântul lui Valentin. Trase repede 
concluzia că era singur în această parte a lacului. Cineva 
stătea pe o bancă în partea cealaltă, dar era prea departe ca 


să audă sau să vadă ceea ce urma să se întâmple, şi oricum 
n-avea timp să intervină. Deoarece ceea ce urma să se 
întâmple avea să se desfăşoare rapid. Totul era pregătit, 
scena era montată şi el era gata de acțiune. 

— Bună, zise el apropiindu-se de bancă. 

— Bună, răspunse ea, zâmbind. 

Părea mai puţin înfricoşată decât se aşteptase. Însă, 
bineînţeles, n-avea de unde să ştie ce urma să se întâmple. 
Aruncă o privire în jur ca să se asigure că erau singuri. 

— Văd că întârzie puțin, zise Alise. Se mai întâmplă, mai 
ales dacă eşti un avocat de succes. 

Svein Finne zâmbi. Fata era relaxată, credea că Johan 
Krohn avea să li se alăture. Probabil că asta îi explicase 
Krohn ca s-o convingă că trebuia să stea pe o bancă lângă 
Smestaddammen la ora 14. Ea şi Krohn urmau să se 
întâlnească cu Svein Finne, dar din cauză că el era căutat 
de poliție, întâlnirea nu putea avea loc la birou. Toate astea 
fuseseră scrise în biletul pe care Finne îl găsise înfipt într- 
un cuţit în fața mormântului lui Valentin, bilet semnat de 
Johan Krohn. Avocatul folosise un cuțit superb, iar Finne îl 
băgase în buzunar pentru colecţia lui. Avea să-i fie de folos 
la cabană. După care deschisese biletul. Krohn se gândise 
cam la toate amănuntele, pentru ca după aceea el şi Finne 
să fie liberi. În afară de consecinţele oferirii propriei amante 
lui Finne, evident. Krohn nu ştia încă, dar n-avea să o mai 
poată iubi vreodată pe Alise cum o iubise înainte. Şi n-avea 
să fie niciodată liber. În definitiv, Krohn încheiase un pact 
cu diavolul şi, cum ştia toată lumea, diavolul era în detalii. 
Finne n-avea să-şi mai facă griji vreodată în privința 
obținerii lucrurilor de care avea nevoie, indiferent că era 
vorba de bani sau de plăcere. 

Johan Krohn continua să aştepte în maşina lui din 
parcarea pentru vizitatori de la Hegnar Media. Ajunsese 
devreme şi nu trebuia să fie la lacul din parc, de cealaltă 


parte a şoselei, înainte de 14:05. Scoase un pachet nou de 
Marlboro, cobori din maşină - deoarece Fridei nu-i plăcea 
mirosul de tutun în maşină - şi încercă să-şi aprindă o 
țigară. Mâinile îi tremurau prea tare, aşa că renunţă. Foarte 
bine, oricum decisese să renunţe la fumat. Îşi privi din nou 
ceasul. Planul era ca el să obţină două minute. Nu luaseră 
contact direct, era mai sigur aşa, însă în mesaj scrisese că 
nu avea nevoie decât de două minute. 

Urmări minutarul cu privirea. Gata. Ora 14 fix. Johan 
Krohn închise ochii. Evident, era oribil, ceva cu care trebuia 
să trăiască tot restul vieţii, dar până la urmă singura soluție 
posibilă. 

Se gândi la Alise. Prin ce trebuia să treacă în acele 
momente. Avea să supraviețuiască, dar evident că avea să 
fie bântuită de coşmaruri. Totul din pricina deciziei lui, fără 
să-i spună o vorbă. O înşelase. El, nu Finne, îi făcuse asta 
lui Alise. 

Se uită din nou la ceas. Peste un minut şi jumătate avea 
să intre în parc, să spună că întârziase puţin, să o 
liniştească cât putea, să sune la poliție, să se prefacă 
revoltat. Corecţie: nu trebuia să se prefacă nicicum. Avea să 
ofere poliției o explicație adevărată în proporție de 90%. Iar 
lui Alise avea să-i ofere o explicație 100% mincinoasă. 

Johan Krohn îşi zări propria reflecţie în geamul maşinii. 
Ura ce vedea. Singurul pe care îl ura mai mult era Svein 
Finne. 

Alise se uită la Svein Finne, care se aşezase pe bancă 
alături de ea. 

— Ştii de ce ne aflăm aici, Alise? 

Avea o bandană roşie legată în jurul părului negru, în 
care se vedeau doar câteva fire albe. 

— În mare, da, răspunse ea. 

Johan îi spusese doar că avea legătură cu cazul Rakel 
Fauke. Inițial se gândise că aveau să aducă acuzații în fața 


poliției pentru rănile produse clientului lor de către Harry 
Hole în buncărul din Nordstrand. Însă când îl întrebase, 
Johan îi răspunsese scurt că era vorba de o mărturisire şi 
nu avea timp să-i explice mai mult. Şi o ţinuse aşa în 
ultimele câteva zile. Fusese rece. Distant. Dacă n-ar fi ştiut 
mai bine, ar fi putut crede că începea să nu mai fie interesat 
de ea. Numai că ştia. Îl mai văzuse comportându-se aşa, în 
timpul scurtelor perioade când îl asaltau mustrările de 
conştiinţă, când el îi sugera o pauză în relație, spunând că 
trebuie să se concentreze asupra familiei şi firmei. Da, 
încercase. lar ea îl oprise. Şi nici nu fusese nevoită să 
încerce prea mult. Bărbaţii. Sau, mai exact: băieții. Asta 
pentru că de multe ori avea impresia că ea era persoana mai 
matură dintre ei doi, că el era doar un băiețel 
supradimensionat, dotat cu un creier juridic de excepţie şi 
cam atât. Chiar dacă Johan încerca să joace rolul 
stăpânului față de sclavă, ştiau amândoi că situaţia era 
exact pe dos. Însă ea îl lăsa să-şi joace acel rol, aşa cum o 
mamă face pe prințesa înspăimântată când copilul ei 
pretinde că e un căpcăun. 

Nu că Johan n-ar fi avut şi calități. Avea. Era amabil. 
Galant. Loial. Era. Alise cunoscuse bărbaţi care aveau mult 
mai puține scrupule în a-şi înşela soțiile decât Johan Krohn. 
Cu toate astea, chestiunea care începuse să o îngrijoreze nu 
era legată de loialitatea lui față de familie, ci de ce obținea ea 
din toate astea, până la urmă. Nu, nu avusese un plan bine 
gândit când începuse relația cu Johan, nu era atât de 
calculată. Ca tânără stagiară, fusese evident copleşită de 
faimosul avocat căruia i se permisese să pledeze la Curtea 
Supremă când abia începuse să se bărbierească şi care 
ajunsese partener la una dintre cele mai tari firme din oraş. 
Alise fusese pe deplin conştientă de ceea ce ea, o absolventă 
mediocră, putea oferi unei firme juridice şi ce însemnau 
aspectul şi tinerețea ei pentru un bărbat matur. Într-un 


final (Johan încetase să-i mai corecteze expresiile englezeşti 
şi începuse să le copieze), motivele pentru care cineva alege 
să înceapă o relație reprezintă o combinaţie de factori 
raționali şi aparent iraționali (Johan ar fi evidențiat că 
factorii conduc la un produs, nu la o combinație). Era greu 
de ştiut care variantă era mai corectă şi poate nici nu era 
atât de important. Mai important era că ea nu mai era deloc 
sigură dacă era o combinaţie bună. Poate că obținuse un 
birou ceva mai mare decât alţii aflaţi la acelaşi nivel şi poate 
cazuri puțin mai interesante, pentru că lucra cu Johan. Însă 
prima ei anuală era aceeaşi, o valoare simbolică pe care o 
primeau şi ceilalți angajați care nu erau parteneri. Şi nu 
primise niciun indiciu că se putea aştepta la mai mult. Şi 
chiar dacă Alise ştia câte parale fac promisiunile bărbaţilor 
însurați de a-şi părăsi nevestele şi familiile, 

Johan nu se deranjase niciodată să facă astfel de 
promisiune. 

— În mare, da, repetă Svein Finne zâmbind. 

Ea observă dinţii lui maronii. Însă mai observă că nu 
fuma, din felul cum îi mirosea respiraţia, fiind atât de 
aproape de chipul ei. 

— 25 de ani. Şt-ştii că ai trecut de cea mai propice 
perioadă de a avea copii? 

Alise făcu ochii mari. De unde îi ştia vârsta? 

— Cea mai bună vârstă e de la finalul adolescenței până 
la 24 de ani, zise Finne, cu ochii alunecând pe formele ei. 

Da, alunecând, îşi zise Alise. Ca un obiect fizic, ca un 
melc care lasă o dâră mucilaginoasă în spatele lui. 

— De la această vârstă încolo cresc riscurile de sănătate 
şi probabilitatea de avort spontan, în timp ce calitatea 
spermei bărbaţilor rămâne aceeaşi de-a lungul vieților lor, 
continuă Finne, îndreptându-şi una dintre mânecile cămăşii 
de flanelă. 

Apăsă un buton din lateralul ceasului său digital. 


Nu-i adevărat, îşi zise ea. Citise că, prin comparaţie cu un 
bărbat de vârsta ei, şansa unui bărbat de peste 41 de ani de 
a lăsa o femeie însărcinată era de cinci ori mai mică. Şi de 
cinci ori mai mare pentru a concepe un copil care să sufere 
de o formă oarecare de autism. Cercetase online. Fusese 
invitată de Frank, împreună cu un cuplu de studenți, într-o 
excursie la munte. Când ea şi Frank fuseseră împreună, lui 
îi plăcuse prea mult să petreacă, fără să aibă vreun obiectiv 
clar sau note mari, iar ea îl catalogase drept un băiat de 
bani gata fără un scop în viață. Se înşelase, căci Frank se 
descurcase surprinzător de bine la firma de avocatură a 
tatălui său. Însă ea nu-i răspunsese nici acum la invitaţie. 

— Consideră că acesta este cadoul meu şi al lui Johan 
Krohn pentru tine, zise Finne, desfăcându-şi haina. 

Alise îl privi neclintită. Se gândi că el urma s-o atace, însă 
respinse imediat ideea. Johan avea să apară dintr-o clipă în 
alta, iar ei se aflau într-un loc public. Nu era nimeni în 
imediata vecinătate, dar vedea pe cineva stând pe o bancă, 
de cealaltă parte a lacului, cam la 200 de metri distanță. 

— Ce... începu Alise, fără a putea continua. 

Svein Finne o prinsese strâns de gât cu mâna stângă, în 
timp ce cu dreapta îi dădea haina laoparte. 

Alise încercă să respire, dar nu reuşi. Penisul lui erect era 
curbat, ca un gât de lebădă. 

— Nu-ţi fie frică, nu sunt ca alţii. Eu nu ucid, zise Finne. 

Alise încercă să se ridice de pe bancă, să scape de brațul 
lui, însă mâna lui era ca o gheară care i se încolăcise pe gât. 

— Nu, dacă faci ce-ţi spun. Mai întâi, priveşte, zise Finne. 

Individul continua să o ţină cu o singură mână şi stătea 
acolo, cu picioarele desfăcute, dezbrăcat, ca şi cum dorea ca 
ea să-i vadă penisul, să vadă ce avea să primească. lar Alise 
se uită. Văzu gâtul lebedei albe, cu venele umflate şi un 
punct roşu care se plimba în sus. 

Ce era chestia aia? Ce era? 


Apoi capul penisului explodă şi ea auzi un sunet 
înfundat, ca atunci când băteai o bucată prea groasă de 
carne cu ciocanul de şnițele. Simţi o ploaie caldă pe față şi îi 
intră ceva în ochi — îi închise şi auzi un zgomot de tunet 
abătându-se peste ei. 

Pentru o clipă, Alise crezu că ea ţipa, dar când redeschise 
ochii văzu că Svein Finne era cel care urla. Îşi dusese 
ambele mâini la pântece, sângele îi țâşnea printre degete şi 
el o fixa cu ochi mari, şocațţi, acuzatori, ca şi cum ea îi 
făcuse asta. 

După care punctul roşu reapăru, de data asta pe faţa lui. 
Alunecă peste obrazul lui ridat, în sus, către ochi. Alise văzu 
punctul roşu oprindu-se pe albul ochiului lui. Şi poate că şi 
Finne văzuse. Şopti ceva ce ea nu înțelese până ce el nu 
repetă. 

— Ajutor! 

Alise înţelese ce urma, aşa că închise ochii şi reuşi să-şi 
protejeze fața cu o mână, înainte de a auzi din nou sunetul, 
de data asta mai degrabă ca o pocnitură de bici. După care, 
cu mare întârziere, ca şi cum focul fusese tras de la o 
distanță foarte mare, veni acelaşi zgomot de tunet. 

Roar Bohr privi prin lunetă. 

Ultimul foc tras aruncase ţinta pe spate, după care 
alunecase într-o parte de pe bancă şi zăcea acum pe 
pietrişul aleii. Mută luneta. O văzu pe tânăra femeie 
alergând pe alee către Hegnar Media, o văzu îmbrățişând 
strâns un bărbat care îi venise în întâmpinare. După care 
bărbatul scoase un telefon şi începu să tasteze, ca şi cum ar 
fi ştiut exact ce avea de făcut. Probabil că aşa era, dar ce 
ştia Bohr? 

Doar atât cât dorea să ştie. 

Doar atât cât îi spusese Harry Hole, cu 24 de ore în urmă. 

Că îl găsise pe individul pe care Bohr îl căuta de atâţia ani 
- informaţia apăruse în timpul unei discuţii cu o sursă 


despre care Harry spusese că era de foarte mare încredere, 
Svein Finne susținuse în fața acelei surse că o violase pe 
fata episcopului Bohr cu mulţi ani în urmă, în Maerradalen. 

Cazul depăşise de mult limita de prescripţie, bineînţeles. 

Însă Harry avea ceea ce numise „o soluție”. 

Aşa că îi spusese lui Bohr doar ce avea nevoie să audă. 
Ca atunci când era în unitatea El4. Ora 14, 
Smestaddammen, pe aceeaşi bancă pe care stătuseră Harry 
şi Pia. 

Roar Bohr deplasă luneta şi văzu pe cealaltă parte a 
lacului o femeie îndepărtându-se rapid. Ea părea să fie 
singura martoră. Închise fereastra pivniţei şi lăsă puşca jos. 
Se uită la ceas. Îi promisese lui Harry Hole că avea să 
termine treaba în două minute de la sosirea țintei şi se 
ținuse de cuvânt, chiar dacă cedase ispitei de a-l lăsa pe 
Svein Finne să ştie ce-l aşteaptă când se dezbrăcase şi 
rămăsese expus. Folosise aşa-numitele gloanțe frangibil, 
adică gloanţe fără plumb, care se dezintegrează şi rămân în 
trupul țintei. Le folosise nu pentru că avusese nevoie să fie 
fatale, ci pentru ca experții în balistică ai poliției să nu 
găsească un proiectil care să se potrivească vreunei arme 
sau vreun punct de impact pe sol, care să le permită să-şi 
dea seama de unde fuseseră trase focurile de armă. Pe 
scurt, aveau să stea acolo privind neajutoraţi către un deal 
plin cu circa 1 000 de case, fără a avea nici cea mai vagă 
idee de unde să înceapă să caute. Se terminase. Îl 
împuşcase pe netrebnic. În sfârşit o răzbunase pe Bianca. 
Roar se simțea extaziat. Da, doar aşa putea descrie ce 
simțea. Încuie puşca în rastelul de arme şi se duse să facă 
un duş. Pe drum se opri şi îşi scoase telefonul din buzunar. 
Apelă un număr. Pia răspunse la al doilea apel. 

— S-a întâmplat ceva? 

Roar Bohr zâmbi. 

— Nu. Mă întrebam dacă ai vrea să ieşim la cină în seara 


asta? 

— Să ieşim la cină? 

— A trecut multă vreme de când n-am mai făcut asta. Am 
auzit lucruri bune despre Lofoten, restaurantul ăla 
pescăresc de pe Tjuvholmen. 

O auzi ezitând. Era suspicioasă. Îi urmări în minte şirul 
gândurilor către acelaşi „De ce nu?” pe care îl gândise şi el. 

— Bine, acceptă ea. O să... 

— Da, o să rezerv o masă. Ce zici de ora 20? 

— OK. Sună foarte bine, răspunse Pia. 

Închiseră şi Roar Bohr se dezbrăcă, intră în duş şi dădu 
drumul la apă. Apă caldă. Voia să facă un duş cu apă caldă. 

Dagny Jensen părăsi parcul pe acelaşi drum pe care 
venise. Se gândea cum se simțea cu adevărat Fusese mult 
prea departe ca să vadă detaliile celor întâmplate de cealaltă 
parte a lacului, dar văzuse destul. 

Da, se lăsase convinsă de cererea aproape hipnotică a lui 
Harry Hole, dar de această dată el n-o dezamăgise, se ținuse 
de promisiune. Svein Finne ieşise din viața ei. Dagny se 
gândi la vocea groasă, răguşită a lui Hole de la telefon, când 
îi explicase ce urma să se întâmple şi de ce ea nu trebuia să 
povestească nimănui, niciodată. Şi chiar dacă simţise o 
anume emoție, ştiind că nu putea rezista tentațţiei, întrebase 
de ce şi dacă o credea genul de persoană pe care o distra o 
execuţie publică. 

— Nu ştiu ce anume te distrează, replicase el. Dar ai spus 
că nu e suficient să-l vezi mort ca să nu te mai bântuie. Că 
ai nevoie să-l vezi murind. După tot ce ți s-a întâmplat din 
cauza mea, îți datorez asta. Acceptă sau refuză. 

Dagny se gândi la înmormântarea maică-sii, la tânăra 
preoteasă care spusese că nimeni nu ştie ce se află dincolo 
de pragul morţii, ci doar că aceia care l-au trecut nu s-au 
mai întors niciodată. 

Însă Dagny Jensen ştia acum. Ştia că Finne era mort. Şi 


mai ştia cum se simte cu adevărat Nu se simțea 
extraordinar. 

Dar se simțea mai bine. 

Katrine Bratt era aşezată la birou şi privea în jur. 
Împachetase ultimele lucruri pe care voia să le ia acasă. 
Părinţii lui Bjorn erau acasă şi aveau grijă de Gert, iar ea 
ştia că orice mamă bună ar fi vrut să ajungă înapoi cât de 
repede posibil. Însă Katrine voia să mai aştepte puţin. Să-şi 
tragă sufletul. Să extindă această pauză de la durerea 
sufocantă, întrebările fără răspuns, suspiciunile 
chinuitoare. 

Putea gestiona durerea mai uşor când era singură. Când 
nu avea senzația că era urmărită, nu trebuia să se abțină de 
la a râde de ceva ce făcuse Gert sau de la a spune ceva 
greşit, cum ar fi că abia aştepta primăvara sau ceva de 
genul ăsta. Nu pentru că părinții lui Bjorn ar fi reacționat 
negativ - erau oameni de bun-simț şi înțelegeau. De fapt, 
erau minunați. Însă Katrine sigur nu era. Durerea era acolo, 
reuşea să o alunge când nu era nimeni prin preajmă care 
să-i amintească mereu că Bjorn era mort. Că Harry era 
mort. 

Bănuiala nerostită pe care ştia că ceilalți o nutreau, dar 
n-o arătau. Anume că ea trebuia să fie, într-un fel sau altul, 
motivul pentru care Bjorn îşi luase viața. Numai că ea ştia 
prea bine că nu era aşa. Pe de altă parte, totuşi: ar fi trebuit 
să ştie că era ceva în neregulă cu Bjorn când el o luase 
complet razna după ce auzise că Harry murise? Ar fi trebuit 
să ştie că era mai mult de-atât, că Bjorn se lupta cu ceva 
mai profund, cu o depresie puternică pe care reuşise să o 
ascundă până aflase de moartea lui Harry? Nu fusese doar 
picătura care umpluse paharul, ci picătura care făcuse 
întreg barajul să se reverse. Ce ştim noi cu adevărat despre 
oamenii cu care ne Împărțim patul şi viața? Chiar mai puțin 
decât ştim despre noi înşine. Lui Katrine i se părea o idee 


nedigerabilă, dar impresiile pe care le avem despre cei din 
jur exact asta sunt: impresii. 

Se alarmase când Bjorn i-l dăduse pe Gert fără să vrea să 
discute. 

Katrine abia se întorsese acasă după îngrozitoarea 
conferință de presă cu Ole Winter, într-o casă pustie, fără 
vreun mesaj care s-o anunțe unde se aflau Bjorn şi Gert, 
când sunase cineva la sonerie. Ridicase interfonul şi îl 
auzise pe Gert plângând, aşa că deblocase accesul în cazul 
în care Bjorn îşi uitase cheile, după care apăsase butonul ca 
să deschidă uşa de la stradă. Însă nu auzise zgomotul 
încuietorii, ci doar un bebeluş plângând aproape de interfon. 
După ce îl strigase pe Bjorn de câteva ori, fără să primească 
vreun răspuns, coborâse. 

Portbebeul de maşină Maxi-Cosi cu Gert era pe trotuar, 
chiar în fața uşii. 

Katrine se uitase în susul şi în josul străzii Nordahl Brun, 
dar nici urmă de Bjorn. După cum nu văzuse pe nimeni la 
intrările întunecate ale caselor de vizavi, deşi asta nu 
însemna neapărat că nu era nimeni acolo. După care prin 
minte îi trecuse o idee: că nu Bjorn sunase la sonerie. 

Îl dusese pe Gert în apartament şi apelase numărul lui 
Bjorn, însă primise mesajul automat că telefonul era închis 
sau în afara semnalului. Îşi dăduse seama că era ceva în 
neregulă şi îi sunase pe părinții lui Bjorn. Din simplul fapt 
că îi apelase instinctiv pe ei, în loc să-l sune pe unul dintre 
prietenii sau colegii lui Bjorn din oraş, înțelese instantaneu 
cât de îngrijorată era. 

Părinții lui o liniştiseră, spunându-i că avea să o sune în 
curând cu o explicaţie plauzibilă, însă din tonul mamei lui, 
Katrine simţi că şi aceasta era îngrijorată. Poate că şi ea 
observase că Bjorn nu păruse să fie în apele lui în ultima 
vreme. 

Ai putea crede că un criminalist ajunge să accepte în cele 


din urmă că există lucruri şi întrebări la care nu se vor găsi 
niciodată răspunsuri şi că viața mergea înainte. Ca Harry. 
Ca ea. Katrine nu ştia dacă, din perspectivă profesională, 
era un avantaj sau un inconvenient, însă un lucru era cert: 
pentru viața de dincolo de profesie, sigur era un dezavantaj. 

Începea deja să îi fie groază de săptămânile şi lunile de 
nopți nedormite care o aşteptau. Nu din cauza lui Gert. 
Puştiul dormea şi se trezea la ore fixe. Activitatea neîncetată 
a creierului ei în întuneric avea s-o împiedice să doarmă. 

Katrine trase fermoarul genţii cu dosare şi hârtii pe care 
trebuia să le ia acasă, porni spre uşă, stinse lumina şi dădu 
să iasă din încăpere, când telefonul de pe biroul ei începu să 
sune. 

Ridică receptorul. 

— Sung-min Larsen sunt. 

— Minunat, rosti Katrine, cu o voce lipsită de intonațţie. 

Dacă apelul însemna că el se decisese să-i accepte oferta 
de a lucra la Serviciul de Investigații Criminale, nu-şi 
alesese prea bine momentul. 

— Sun deoarece... E un moment bun? 

Katrine privi pe fereastră către Botsparken. Copaci goi, 
iarbă maro, veştejită. Nu peste mult timp în copaci aveau să 
crească frunze şi boboci înainte ca iarba să se înverzească. 
Iar după toate astea, avea să vină vara. Sau aşa se spunea. 

— Da, răspunse ea, auzindu-se singură cum nu reuşea să 
pară entuziastă. 

— Tocmai am fost martorul unei coincidențe remarcabile, 
zise Larsen. Azi, ceva mai devreme, am primit informaţii 
care aruncă o lumină nouă asupra cazului Rakel Fauke. Şi 
tocmai ce am primit un telefon de la Johan Krohn, avo... 

— Ştiu cine e Krohn. 

— Spune că este în Smestaddammen, unde el şi asistenta 
lui stabiliseră să se vadă cu clientul lui, Svein Finne. Şi că 
Svein Finne tocmai a fost împuşcat şi ucis. 


— Cum? 

— Habar n-am de ce Krohn m-a sunat pe mine, mi-a spus 
că o să-mi explice mai târziu. Oricum, cazul ţine de Poliția 
din Oslo, de aceea te-am sunat pe tine. 

— O să transmit informaţia agenţilor de serviciu, zise 
Katrine. 

Văzu o căprioară furişându-se de-a lungul peluzei din fața 
Sediului Central al Poliției şi îndreptându-se către vechea 
închisoare, Botsfengselet. Aşteptă. Observă că şi Larsen 
aştepta. 

— Ce ai vrut să spui când ai zis că a fost o coincidenţă, 
Larsen? 

— Mi se pare ciudat că Svein Finne a fost împuşcat la 
doar o oră după ce am primit informaţii care arată că el a 
revenit ca suspect în cazul Fauke. 

Katrine îşi lăsă geanta din mână şi se aşeză pe scaunul 
din spatele biroului. 

— Vrei să spui... 

— Da, vreau să spun că sunt în posesia unei informații 
care arată că Harry Hole e nevinovat. 

Katrine îşi simți inima bătând tare. Sângele năvălea prin 
corpul ei. lar în ea se trezi altceva, ceva care zăcuse în 
amorţire până atunci. 

— Când spui „sunt în posesia unei informații”, Larsen... 

— Da? 

— Sună ca şi cum încă nu ai transmis această informație 
şi colegilor tăi. Corect? 

— Nu chiar. Ți-am transmis-o ţie. 

— Mie nu mi-ai transmis decât concluzia ta că Harry e 
nevinovat. 

— O să ajungi şi tu la aceeaşi concluzie, Bratt. 

— Zău? 

— Am o sugestie. 

— Mi-am zis eu că ai. 


— Haide să ne întâlnim la locul crimei şi să pornim de 
acolo. 

— Bine. Vin cu agenţii de serviciu. 

Katrine îl sună pe ofițerul de serviciu, apoi îşi înştiință 
socrii printr-un mesaj că avea să întârzie. Cât aştepta 
răspunsul lor, privi din nou spre Botsparken. Căprioara 
dispăruse. Răposatul ei tată, Gert, îi spusese că prădătorii 
vânează orice. Orice, oricând. Mănâncă orice şi se luptă cu 
oricine. Şi că unii detectivi aveau instinct de prădători în ei, 
alții nu. Katrine simțea în acea clipă instinctul ei de 
prădător trezindu-se din hibernare. 

Sung-min Larsen era deja la fața locului când Katrine 
ajunse în Smestaddammen. Ţinea între picioare un câine 
care tremura, ca şi cum încerca să se ascundă. De undeva 
se auzea un sunet vag, dar insistent, ca o alarmă de ceas. 

Se duseră spre cadavrul care zăcea lângă o bancă. Katrine 
îşi dădu seama că sunetul de acolo venea. Iar acel cadavru 
era al lui Svein Finne. Mortul fusese împuşcat în pântece şi 
prin ochi, însă nu existau plăgi de ieşire prin spate sau prin 
cap. Probabil fusese folosită muniţie specială. Chiar dacă 
Katrine ştia că nu e cazul, avea impresia că sunetul 
monoton care venea dinspre ceasul mortului se intensifica. 

— De ce nimeni n-a..., începu ea. 

— Amprente. Am o declaraţie preliminară a unui martor 
dar ar fi bine de ştiut sigur că nimeni altcineva nu i-a atins 
ceasul, răspunse Sung-min. 

Katrine încuviință. Apoi îi făcu semn că ar trebui să se 
îndepărteze. 

Agenţii de serviciu începură să înconjoare locul cu bandă 
de izolare. Sung-min îi povesti Katrinei ce aflase despre 
succesiunea evenimentelor de la Alise Krogh Reinertsen şi 


şeful ei, Johan Krohn, care se aflau de cealaltă parte a 
lacului, împreună cu o mulțime mică de gură-cască curioşi. 
Îi spuse că îi alungase acolo ca să îi ţină departe de bătaia 
puştii, deoarece nu putea fi exclusă complet ipoteza că Svein 
Finne fusese doar o victimă la întâmplare, iar atacatorul 
căuta acum alte victime. 

— Hmm, făcu Katrine, uitându-se înspre panta dealului. 
Noi doi ar trebui să ne găsim acum chiar în bătaia puștii, 
dar nu credem cu adevărat asta, nu? 

— NU, răspunse Sung-min. 

— Deci ce crezi tu? întrebă Katrine, aplecându-se să 
mângâie câinele. 

— Eu nu cred nimic, dar Krohn are o teorie. 

Katrine încuviinţă. 

— Câinele tău s-a speriat de cadavru? 

— Nu. A fost atacat de o lebădă când am ajuns aici. 

— Bietul de el, zise Katrine, scărpinând câinele în spatele 
urechilor. 

Simti un nod în gât, ca şi cum era ceva familiar în privirea 
plină de încredere a animalului. 

— Krohn ţi-a explicat de ce te-a sunat pe tine anume? 

— Da. 

— Şi? 

— Cred că ar trebui să discuțţi chiar tu cu el. 

— Bine. 

— Bratt? 

— Da? 

— Cum am mai spus, Kasparov a fost câine polițist. E-n 
regulă dacă începem să căutăm direcția din care a venit 
Finne? 

Katrine se uită la animalul care tremura. 

— Pot cere ca unitatea canină să fie aici în jumătate de 
oră. Presupun că ăsta e unul dintre motivele pentru care 
Kasparov a fost pensionat. 


— L-au lăsat şoldurile, răspunse Larsen. Dar îl pot căra 
în braţe dacă se dovedeşte că drumul e lung. 

— Zău? Dar nu cumva simțul olfactiv al câinilor slăbeşte 
pe măsură ce îmbătrânesc? 

— Puțin, zise Larsen. Cam la fel ca la oameni. 

Katrine se uită lung la Sung-min Larsen. Oare se referea 
la Ole Winter? 

— Dă-i drumul, zise ea, bătându-l uşor pe Kasparov pe 
cap. Spor la vânătoare! 

Ca şi cum ar fi recunoscut îndemnul ei, câinele începu să 
dea din coada pe care până atunci şi-o ținuse în jos. 

Katrine înconjură lacul. 

Krohn şi asistenta lui arătau palizi şi înfriguraţi, începuse 
să bată un vânt uşor, dar rece dinspre nord, genul de adiere 
care oprea temporar gândurile locuitorilor oraşului despre 
primăvară. 

— Va trebui să-mi relatați totul din nou, de la început, 
zise Katrine, scoțându-şi carnețelul. 

Krohn încuviință. 

— Totul a început cu câteva zile în urmă, când Finne a 
venit să mă vadă. Brusc m-am trezit cu el pe terasa casei 
mele. Voia să-mi spună că el a omorât-o pe Rakel Fauke, să- 
l ajut dacă şi când aveați să începeţi să-l urmăriți. 

— Şi Harry Hole? 

— După crimă l-a drogat pe Harry Hole şi l-a abandonat 
la locul faptei. S-a jucat cu termostatul ca să pară că Rakel 
a fost ucisă după sosirea lui Hole acolo. Motivul lui Finne 
era acela că Harry Hole îi împuşcase fiul când încerca să-l 
aresteze. 

— Nu zău? 

Katrine nu ştia de ce, dar nu înghițea povestea. 

— Finne v-a spus cum a intrat în casa lui Rakel Fauke? 
Uşa era încuiată pe dinăuntru. 

Krohn clătină din cap. 


— Pe coş? N-am nici cea mai vagă idee. L-am văzut pe 
omul ăsta apărând şi dispărând în cele mai inexplicabile 
moduri. Am fost de acord să mă întâlnesc cu el aici, 
deoarece voiam să se predea singur poliției. 

— Cine credeți că l-a împuşcat pe Finne? Şi de ce? 

Krohn ridică din umeri. 

— Un om ca Svein Finne, care ataca şi copii, îşi face mulți 
duşmani în închisoare. A reuşit să rămână în viață acolo, 
dar ştiu că unii dintre cei care au fost eliberați abia-l 
aşteptau să iasă. Astfel de oameni au adesea acces la arme 
de foc, din nefericire, iar unii ştiu să le mânuiască foarte 
bine. 

— Aşadar avem o mulțime de suspecți potenţiali, cu toţii 
executând pedepse pentru infracțiuni serioase, iar unii chiar 
pentru crimă. Asta vreţi să spuneți? 

— Asta vreau să spun, Bratt. 

Nu încăpea îndoială că Krohn era un povestitor 
convingător. Poate că scepticismul lui Katrine se baza pe 
faptul că auzise prea multe poveşti de-ale lui în instanţă. Se 
uită la Alise. 

— Am câteva întrebări, dacă nu aveți nimic împotrivă? 

— Nu încă, rosti Alise, ducându-şi brațele la piept. Abia 
după ce trec şase ore. Studii noi arată că retrăirea 
experiențelor dramatice înainte de trecerea acestui interval 
creşte riscul de traumă pe termen lung. 

— Iar noi avem un ucigaş care devine mai greu de prins 
cu fiecare minut care trece, replică Katrine. 

— Nu e responsabilitatea mea. Eu sunt avocat al apărării, 
zise femeia, cu voce tremurată, dar cu o expresie de sfidare 
în ochi. 

Katrine o compătimea, dar nu era momentul să se poarte 
cu mănuşi. 

— În cazul ăsta, ţi-ai făcut jalnic meseria, deoarece 
clientul dumitale e mort. Şi nu eşti avocat al apărării, eşti o 


tânără absolventă de Drept care şi-o trage cu şeful, crezând 
că aşa ajunge mai sus în ierarhie. Nu vei ajunge. Şi nu te 
ajută deloc să faci pe dura cu mine, bine? 

Alise Krogh Reinertsen se uită lung la Katrine. Clipi. O 
primă lacrimă apăru pe obrazul tinerei. 

Şase minute mai târziu, Katrine avea toate amănuntele. Îi 
ceruse Alisei să închidă ochii, să retrăiască în minte primul 
foc de armă şi să rostească „acum” când lovise glonțul şi 
iarăşi „acum” când auzise zgomotul ca de tunet. Era peste o 
secundă între cele două momente, aşa că focul fusese tras 
de la cel puțin 400 de metri depărtare. Katrine se gândi la 
locurile de impact ale gloanțelor. Organele genitale ale 
bărbatului, apoi unul dintre ochi. În mod clar nu fusese un 
accident, ci o execuţie. Ucigaşul trebuia să fie un asasin 
priceput sau să aibă pregătire militară. Nu puteau exista 
mulți astfel de oameni care să fi fost la închisoare în acelaşi 
timp cu Svein Finne. Probabil niciunul, la prima vedere. 

Şi o bănuială, aproape o speranţă - nu, nu chiar, doar o 
dorinţă vagă încolţi în mintea ei. Dar dispăru imediat. Însă 
întrezărirea acestui adevăr alternativ lăsă ceva cald şi 
liniştitor în urmă, precum credința de care se agaţă cei 
religioşi, chiar dacă intelectul o respinge. Pentru câteva 
secunde, Katrine nu mai simți vântul nordic, privea parcul 
din fața ei şi şi-l imagina în plină vară, insula cu salcia 
plângătoare, florile, insectele bâzâind, păsările cântând. Va 
putea să îi arate toate acele lucruri în curând lui Gert. Apoi 
o izbi un alt gând. 

Poveştile pe care avea să i le spună lui Gert despre tatăl 
lui. 

Cu cât Gert avea să crească, cu siguranță avea să-şi 
dorească să afle mai multe despre el. 

Era un lucru care avea să-l facă fie mândru, fie ruşinat. 

Era adevărat că prădătorul din ea se trezise. lar un 
prădător, cel puțin în teorie, putea străbate întreaga planetă 


ca să-şi caute prada. Însă cât de departe era dispusă să 
meargă? Poate că găsise deja tot ce avea nevoie. 

Auzi ceva. Nu, nu era un sunet. Liniştea. 

Ceasul de pe cealaltă parte a lacului. Se oprise. 

Simțul mirosului la un câine este, în mare, de 100 000 de 
ori mai dezvoltat decât la om. Conform unui studiu recent 
citit de Sung-Min, câinii puteau face mai mult decât să 
miroasă. Organul lui Jacobson, situat în cerul gurii câinelui, 
permite acestuia să detecteze şi să interpreteze feromoni 
inodori şi alte informaţii nelegate de miros. Asta însemna că 
un câine -— în condiții perfecte - poate urmări dâra de miros 
lăsată de om şi o lună mai târziu. 

Condiţiile nu erau perfecte. 

Cel mai rău era faptul că dâra de miros pe care o urmau 
se înşira de-a lungul asfaltului, ceea ce însemna că fusese 
contaminată de alți oameni şi de alte animale, în plus, nu 
prea exista vegetație de care particulele de miros să se 
agate. Pe de altă parte, atât zona Sorkedalsveien, cât şi aleea 
de asfalt — care trecea printr-o zonă rezidenţială - nu aveau 
un trafic la fel de intens ca în centrul oraşului. În plus, era 
rece afară, ceea ce ajuta la conservarea urmei. Însă cel mai 
important era că, în ciuda norilor mari care veneau dinspre 
nord-vest, nu plouase deloc de când Svein Finne trecuse pe 
acolo. 

Sung-min se încorda de fiecare dată când se apropiau de 
o stație de autobuz, convins că dâra avea să se termine 
acolo, că acela era locul unde Finne se dăduse jos dintr-un 
mijloc de transport. 

Însă Kasparov continua să meargă întins, trăgând de lesă, 
părând să fi uitat cu totul de dureri. Pe pantele care urcau 
înspre Roa, Sung-min începu să regrete că nu-şi schimbase 
costumul cu un echipament de alergare. 

Însă era tot mai excitat nervos pe măsură ce asuda mai 
mult. Mergeau aşa de aproape o jumătate de oră şi devenea 


tot mai improbabil ca Finne să fi utilizat vreun mijloc de 
transport, pentru ca apoi să meargă atât de mult pe jos 
până la locul de întâlnire. 

Harry se uită peste Fiordul Porsanger, către mare, spre 
Polul Nord, către sfârşit şi început, locurile unde exista 
probabil un orizont în zilele mai senine. Însă în acea zi 
marea, cerul şi pământul erau contopite în nebuloasă. Parcă 
se afla sub o cupolă imensă, alb-cenuşie, iar liniştea era ca 
de biserică, singurele sunete fiind ţipetele ocazionale ale 
unui pescăruş şi marea care plescăia încet lovindu-se de 
barca cu vâsle în care erau bărbatul şi băiatul. Şi vocea lui 
Oleg: 

— ... iar când am ajuns acasă şi i-am spus mamei că am 
ridicat mâna în clasă şi am spus că Bătrânul Tjikko nu e cel 
mai bătrân copac din lume, ci copacul cu cele mai vechi 
rădăcini, ea a râs aşa de tare, încât am crezut că va începe 
să plângă. După care a spus că noi trei avem astfel de 
rădăcini. Nu i-am zis nimic, dar nu credeam că poate fi 
adevărat, pentru că tu nu eşti tatăl meu, aşa cum rădăcinile 
sunt părinţii Bătrânului Tjikko. Însă pe măsură ce au trecut 
anii, mi-am dat seama ce a vrut să spună. Că rădăcinile 
sunt ceva care creşte. Că atunci când noi stăteam acolo şi 
vorbeam despre... nu ştiu, despre ce vorbeam? Despre 
Tetris. Patinaj. Trupe care ne plăceau amândurora... 

— Mhm. Şi pe care amândoi... 

— ... le uram. Atunci ne cresc rădăcini. Aşa ai devenit tu 
tatăl meu. 

Oleg zâmbi. 

— Mhm. Un tată rău. 

— Prostii. 

— Crezi că am fost un tată mediocru? 

— Un tată neobişnuit. Cu note proaste la unele subiecte, 
dar cu cele mai bune note la alte subiecte. M-ai salvat când 
te-ai întors din Hong Kong. Dar ce e amuzant e că îmi 


amintesc cel mai bine chestiile mărunte. Ca atunci când m- 
ai păcălit. 

— Eu te-am păcălit? 

— Când am reuşit în fine să-ți bat recordul la Tetris, te-ai 
lăudat că ştii toate țările din atlasul lumii aflat în bibliotecă. 
Şi ştiai exact ce avea să se întâmple după aceea. 

— Ei bine... 

— Am avut nevoie de câteva luni, dar la momentul la care 
colegii s-au uitat ciudat la mine când am menționat de 
Djibouti, cunoşteam numele, drapelele şi capitalele tuturor 
țărilor din lume. 

— Aproape ale tuturor. 

— Tuturor. 

— Nu. Credeai că San Salvador era țară şi El Salvador... 

— Nu începe. 

Harry zâmbi. Exact asta făcuse. Zâmbise. Ca o primă rază 
de soare după luni de întuneric. Chiar dacă în fața lui se 
afla o nouă perioadă de întuneric, acum, că se trezise, 
aceasta nu putea fi mai rea decât cea lăsată în urmă. 

— Ei îi plăcea asta. Să ne asculte vorbind, zise Harry. 

— Chiar aşa? 

Oleg privi spre nord. 

— Venea cu cartea pe care o citea sau cu lucrul ei de 
mână şi se aşeza aproape de noi. Nu ne întrerupea 
conversaţia şi nici nu se amesteca, nici măcar nu se ostenea 
să asculte ce vorbeam. Spunea că îi place sunetul 
conversaţiei, că era sunetul bărbaților din viața ei. 

— Şi mie îmi plăcea sunetul ăla, zise Oleg, trăgând undița 
spre el, astfel încât vârful acesteia se undui înspre suprafața 
apei. Tu şi mama. După ce mă duceam la culcare, lăsam 
uşa întredeschisă ca să vă ascult. Vorbeațţi în şoaptă şi se 
părea că deja v-aţi cam spus totul, că vă înțelegeați unul pe 
celălalt. Că nu mai era nevoie decât de un cuvânt-cheie din 
când în când. Chiar şi aşa, o făceai să râdă. Era un sunet 


atât de liniştitor, cel mai bun pe care să adormi. 

Harry chicoti. Tuşi. Se gândi că pe o asemenea vreme 
sunetul ajungea departe, poate până pe țărm. Trase de 
propria undiță. 

— Helga spune că n-a văzut niciodată doi adulți mai 
îndrăgostiți decât voi doi. Că speră ca şi noi să fim ca voi. 

— Mhm. Poate că ar trebui să spere la mai mult de atât. 

— Mai mult de atât? 

Harry ridică din umeri. 

— Urmează o replică pe care am auzit-o de la prea mulți 
bărbați: mama ta merita ceva mai bun decât mine. 

Oleg schiță un zâmbet. 

— Mama ştia ce primeşte şi te voia pe tine. Doar că a avut 
nevoie de pauza aia ca să-şi aducă aminte. Ca voi doi să vă 
amintiți de rădăcinile Bătrânului Tjikko. 

Harry îşi drese glasul. 

— Ascultă, poate că a venit vremea să-ți spun... 

— Nu, îl întrerupse Oleg. Nu vreau să ştiu nimic despre 
motivul pentru care te-a dat afară. Te superi? Şi nu vreau să 
ştiu nimic nici despre restul. 

— Bine, zise Harry. Tu ştii cât de multe vrei să afli. 

Asta îi spunea şi lui Rakel. Ea îşi făcuse mai degrabă un 
obicei din a cere informații cât mai puţine. 

Oleg îşi plimbă mâna pe marginea bărcii. 

— Restul adevărului e dureros, nu-i aşa? 

— Da. 

— Te-am auzit noaptea trecută prin cameră. Ai dormit 
ceva? 

— Mhm. 

— Mama a murit, nimic nu poate schimba asta, 
deocamdată mi-e suficient să ştiu că altcineva e vinovat, nu 
tu. Dacă voi descoperi că am nevoie să ştiu mai multe, poate 
îmi vei povesti mai târziu. 

— Eşti înțelept, Oleg. Ca mama ta. 


Oleg rânji şi se uită la ceas. 

— Ne aşteaptă Helga. A cumpărat nişte cod. 

Harry se uită la găleata goală din fața lui. 

— Deşteaptă femeie. 

Îşi scoaseră undițele din apă. Harry se uită la ceas. Avea 
bilet de avion pentru un zbor de după-amiază către Oslo. 
După asta habar n-avea ce urma să mai fie, planul făcut cu 
Johan Krohn nu mersese mai departe. 

Oleg puse vâslele în furcheți şi începu să vâslească. 

Harry îl privi. Se gândi la vremea când el vâslea cu 
bunicul în fața lui, zâmbind şi dându-i mici sfaturi. Cum să- 
şi folosească trunchiul şi să-şi îndrepte braţele, cum să 
vâslească cu întreg corpul, nu doar cu bicepşii. Cum trebuia 
să o ia uşor, să nu se chinuie niciodată, să-şi găsească un 
ritm propriu, căci o ambarcaţiune care înaintează în mod 
egal pe apă se deplasează mai repede chiar şi cu mai puțină 
energie depusă. Cum trebuia să simtă cu fesele bancheta ca 
să fie sigur că stă pe mijlocul ei. Că totul se rezuma la 
echilibru. Că nu trebuia să se uite la vâsle, ci să-şi țină 
privirea ațintită asupra dârei de apă, semnele a ceea ce se 
întâmplase îți arătau încotro te îndreptai. Numai că, 
spusese bunicul, îți spuneau surprinzător de puţine lucruri 
despre ceea ce urma să se întâmple. Asta o hotăra 
următoarea vâslire. 

Bunicul lui îşi scotea ceasul de buzunar şi îi spunea că, 
odată ajunşi la țărm, vor privi înapoi înspre drumul făcut ca 
la o linie continuă de la punctul de plecare la cel de sosire. 
O poveste, cu scop şi direcţie. „Ne-o amintim ca şi cum ar fi 
fost aici şi nicăieri altundeva, iar scopul nostru a fost ca 
barca să ajungă la țărm”, spunea bunicul. Numai că 
punctul de sosire şi destinaţia dorită erau două lucruri 
diferite. Nu că unul ar fi fost mai important decât celălalt. 
Ajungem acolo unde ajungem şi nu poate fi o consolare 
ideea că ne-am dorit să ajungem acolo unde am ajuns, sau 


că pe întreg parcursul ne-am îndreptat spre asta. Însă 
amintirile noastre fragile sunt ca o mamă care ne spune cât 
de isteți suntem, că vâslitul nostru a fost curat şi înşiruit cu 
logică în povestea călătoriei. Ideea că am fi putut devia de la 
curs, că ajungem să nu mai ştim unde ne aflăm sau încotro 
ne îndreptăm, că viața este doar o înşiruire haotică de 
lovituri aiurea de vâslă este atât de neatrăgătoare, încât 
preferăm să rescriem povestea în retrospectivă. De aceea 
oamenii care par să fi avut succes şi li se cere să vorbească 
despre asta spun adesea că e vorba de visul — singurul — pe 
care l-au avut de mici de a reuşi în domeniul în care au 
reuşit. Iar o asemenea declarație e probabil onestă. Probabil 
că oamenii şi-au uitat toate celelalte visuri, cele care n-au 
fost întreţinute, cele care s-au estompat şi au dispărut. Cine 
ştie, poate că am conştientiza haosul coincidențelor care ne 
alcătuiesc viețile dacă - în loc să scriem autobiografii — ne- 
am fi scris dinainte prezicerile legate de viață şi de modul în 
care credeam că aveau să evolueze viețile noastre. Am putea 
uita complet de ele, doar ca să le scoatem la iveală mai 
târziu, pentru a vedea la ce am visat cu adevărat. 

Ajuns într-un asemenea punct, bunicul lui ar fi tras o 
duşcă lungă din sticla de la şold, după care s-ar fi uitat la 
băiat, la Harry. lar Harry s-ar fi uitat în ochii grei ai 
bătrânului, atât de grei încât păreau gata să-i cadă din 
orbite. Harry nu se gândise la asta atunci, dar se gândi 
acum - bunicul stătuse acolo pe bancă sperând că nepotul 
va avea o viață mai bună ca a lui. Că va evita greşelile 
comise de el. Dar, poate, şi că într-o zi, când băiatul avea să 
devină adult, avea să stea la fel pe o bancă, uitându-se la 
fiul, fiica, nepotul lui cum vâslesc. 

Şi o să le dea câteva sfaturi. Avea să constate că unele 
erau de ajutor, altele uitate sau ignorate. Şi avea să-şi simtă 
pieptul umflându-se şi gâtul încordându-se, într-un amestec 
ciudat de mândrie şi simpatie. Mândrie, deoarece copilul era 


o versiune mai bună a lui însuşi. Simpatie, deoarece copilul 
mai avea multe dureri de înfruntat înaintea lui, însă vâslea 
cu convingerea că cineva, poate el însuşi sau bunicul lui 
măcar, ştia încotro se îndreptau. 

— Am avut un caz, zise Oleg. Doi vecini, prieteni din 
copilărie, care s-au bătut la o petrecere. Nu existaseră 
niciodată probleme între ei înainte. Fiecare s-a dus acasă, 
după care, a doua zi de dimineață, unul dintre ei, profesor 
de matematică, s-a înființat la uşa celuilalt cu o rangă în 
mână. După aceea, vecinul l-a acuzat pe profesorul de 
matematică de tentativă de omor, spunând că fusese lovit la 
cap înainte de a reuşi să închidă uşa. L-am interogat pe 
profesorul de matematică. Stăteam acolo şi mă gândeam: nu 
se poate aşa ceva, dacă el e în stare de crimă, atunci cu toţii 
suntem. Şi nu e deloc aşa. Nu? 

Harry nu răspunse. 

Oleg se opri din vâslit câteva clipe. 

— La fel am crezut când mi s-a spus că cei de la Kripos 
au dovezi contra ta. Am crezut că nu poate fi adevărat. Ştiu 
că ai fost nevoit să omori oameni la datorie ca să-ți salvezi 
propria viață sau pe a altcuiva. Dar o crimă premeditată, 
genul de crimă după comiterea căreia ştergi toate dovezile... 
Nu puteai face aşa ceva, nu? 

Harry se uită la Oleg, care aştepta răspunsul. Băiatul 
ajuns aproape bărbat, cu drumul vieţii încă înaintea lui, cu 
şansa de a deveni un om mai bun decât el. Rakel avusese 
mereu o notă de îngrijorare în voce când îi spunea cât de 
mult îl admira Oleg şi cum încerca să îi copieze în cele mai 
mici detalii felul în care mergea, cu tălpile uşor ieşite în 
afară, ca Charlie Chaplin. Cum folosea cuvintele şi expresiile 
speciale ale lui Harry, de genul indubitabil. Cum copia felul 
în care Harry îşi freca ceafa atunci când gândea intens. Cum 
repeta argumentele lui Harry despre drepturile şi limitele 
statului. 


— Bineînţeles că nu aş fi putut să o fac, zise Harry, 
scoțându-şi țigările din buzunar. Trebuie să fii un anumit 
soi de om ca să plănuieşti o crimă cu sânge-rece, iar tu şi cu 
mine nu suntem aşa. 

Oleg zâmbi. Părea aproape uşurat. 

— Pot să-ţi fur o... 

— Nu, tu nu fumezi. Continuă să vâsleşti. 

Harry îşi aprinse o ţigară. Fumul se înălță drept în sus, 
apoi pluti înspre est. Harry miji ochii înspre orizontul care 
nu exista acolo. 

Krohn păruse teribil de nedumerit stând în uşă, îmbrăcat 
doar cu boxerii şi în papuci. Ezitase o clipă înainte de a-l 
invita pe Harry înăuntru. Se aşezaseră în bucătărie, unde 
Krohn îl servise pe Harry cu un espresso fără gust de la un 
aparat negru. Harry a vrut să se asigure că tot ce urma să-i 
spună avea să stea sub semnul confidențialităţii şi 
încrederii, apoi i-a povestit tot. 

Când a terminat, ceaşca de cafea a lui Krohn rămăsese 
neatinsă. 

— Deci tu vrei să-ți cureți numele. Dar fără menționarea 
colegului tău, Bjorn Holm, zise Krohn. 

— Da. Mă poţi ajuta? 

Johan Krohn se scărpină în bărbie. 

— O să fie dificil. Cum ştii, poliţiştilor nu le place să 
renunțe la un suspect dacă nu au altul. Iar ceea ce avem 
noi, o analiză de sânge de pe o pereche de pantaloni care 
arată că ai fost drogat cu Rohypnol şi consumul de 
electricitate care arată că termostatul a fost pornit şi apoi 
oprit, sunt doar factori circumstanțţiali. Sângele putea 
proveni dintr-o altă ocazie, curentul electric putea fi folosit 
într-o altă cameră, aşa că astea nu demonstrează nimic. Noi 
avem nevoie de... un țap ispăşitor. Cineva care nu are alibi. 
Cineva care are motiv. Cineva care să fie acceptat de toată 
lumea. 


Harry observă folosirea pluralului de către Krohn, ca şi 
cum formau deja o echipă. Se mai schimbase ceva în Krohn. 
Fața lui căpătase un pic de culoare, omul respira mai 
profund, pupilele i se dilataseră. Ca un carnivor care a 
înşfăcat prada, care e şi a mea, îşi spusese Harry. 

— Există conceptul greşit că un tap ispăşitor trebuie să 
fie nevinovat. Însă scopul ţapului ispăşitor nu e acela de a fi 
nevinovat, ci de a-şi asuma vina, indiferent ce a făcut. Chiar 
şi cu legile actuale, vedem că acuzaţii care trezesc dezgustul 
publicului, dar care sunt doar tangențţial vinovaţi au parte 
de pedepse disproporționat de severe, continuă avocatul. 

— Trecem la subiect? 

— La subiect? 

— Svein Finne. 

Krohn se uitase lung la Harry. Apoi aprobase scurt din 

cap, ca pentru a arăta că se înțelegeau unul pe celălalt. 
Cu această informaţie nouă, Finne nu mai are alibi 
pentru ora crimei, căci nu ajunsese la maternitate atunci. Şi 
mai are şi motiv: te urăşte. Noi doi ne putem asigura că un 
violator în libertate ajunge după gratii. În plus, nu este un 
tap ispăşitor nevinovat. Gândeşte-te la toate suferințele pe 
care le-a provocat. Ştii că Finne a recunoscut... nu, s-a 
lăudat că a atacat-o pe fata episcopului Bohr, care locuia la 
doar câteva sute de metri de aici. 

Harry îşi scoase pachetul de țigări din buzunar, din care 
trase o ţigară îndoită. 

— Spune-mi cu ce te are Finne la mână. 

Krohn izbucni în râs. Îşi duse ceaşca la gură ca să 
camufleze râsul. 

— N-am timp de jocuri, Krohn. Haide, spune tot. 

Krohn înghiți în sec. 

— Bineînţeles. Îmi cer scuze, n-am dormit. Hai să ne bem 
cafeaua în bibliotecă. 

— De ce? 


— Nevastă-mea... Sunetul nu ajunge atât de departe de 
acolo. 

Sunetele erau camuflate în bibliotecă de cărțile care se 
înşirau de-a lungul pereților, de la podea până la tavan. 
Harry ascultă dintr-un fotoliu adânc din piele. De această 
dată era rândul lui să nu se atingă de cafea. 

— Mhm, făcu el după ce Krohn termină. Trecem peste 
partea în care o dăm cotită? 

— Bineînţeles, zise Krohn, care îşi pusese o haină de 
ploaie, amintindu-i lui Harry de un pervers care obişnuia să 
hălăduiască gol printr-un petic de pădure din Oppsal, când 
Harry era mic. Oystein şi Harry se furişaseră până la individ 
şi trăseseră în el cu pistoale cu apă. Însă Harry îşi amintea 
bine expresia de amărăciune din ochii umezi şi bovini ai 
tipului înainte ca ei să fugă şi cum după aceea regretase 
ceea ce făcuseră, fără să ştie exact de ce. 

— Nu vrei ca Finne să fie închis. Asta nu l-ar opri să-i 
povestească nevestei tale ce ştie. Îl vrei pe Finne eliminat. Pe 
vecie. 

— Aşadar... 

— Prinderea lui Finne în viață e problema ta. Problema 
mea e aceea că, dacă reuşim cumva să dăm de el, e posibil 
să aibă un alibi pentru intervalul 18-22 despre care noi să 
nu ştim. Poate că a fost cu femeia gravidă în orele de 
dinainte de a ajunge la maternitate. Nu-mi imaginez că ea s- 
ar supăra dacă Finne ar fi omorât, evident. 

— Omorât? 

— Lichidat, terminat, anihilat. 

Flarry trase un fum din ţigara pe care şi-o aprinsese fără 
să ceară voie. 

— Prefer omorât. Chestiile nasoale merită denumiri 
nasoale. 

Krohn râse scurt, amuzat. 

— Vorbeşti despre crimă cu sânge-rece, Harry. 


Harry ridică din umeri. 

— Crimă, da. Cu sânge-rece, nu. Dacă vrem să gestionăm 
bine povestea asta, trebuie să răcorim atmosfera. Dacă 
înţelegi ce vreau să spun. 

Krohn încuviință. 

— Bine, zisese Harry. Lasă-mă să mă gândesc un minut. 

— Pot lua o ţigară de la tine? 

Harry îi dădu pachetul. 

Au stat apoi în tăcere, urmărind fumul cum se ridică spre 
tavan. 

— Dacă... începu Krohn. 

— Șşşt- 

Krohn oftă. 

Țigara lui ajunsese aproape de filtru când Harry vorbi din 
nou. 

— Am nevoie de o minciună de la tine, Krohn. 

— Da? 

— Trebuie să declari că Finne a mărturisit că a ucis-o pe 
Rakel. lar eu o să chem alți doi oameni să susțină asta. 
Unul lucrează la Institutul Medico-Legal. Celălalt e un 
lunetist. Niciunul dintre voi nu va cunoaşte numele 
celorlalți. Bine? 

Krohn încuviință. 

— Bine. Trebuie să-i scriem o invitație lui Finne, în care 
să-i spunem când şi unde se va întâlni cu asistenta ta, 
invitație pe care trebuie să o laşi la mormânt cu ceva ce o 
să-ți dau eu. 

— Cu ce anume? 

Harry trase un ultim fum din ţigară, pe care o stinse apoi 
în ceaşca de cafea. 

— Un cal troian. Finne colecționează cuțite. Dacă avem 
noroc, va fi suficient să omoare orice speculație din faşă. 

Sung-min auzi o cioară undeva printre copaci când îşi 
ridică privirea înspre peretele abrupt de stâncă din fața lui. 


Apa de la gheața care se topea desena dungi negre pe 
granitul cenuşiu care se înălța la peste 30 de metri 
deasupra lui. El şi Kasparov mergeau de aproape trei ore şi 
era limpede că animalul resimțea acum durere. Sung-min 
nu ştia dacă loialitatea sau instinctul de vânător îl mâna 
înainte, dar chiar şi când ajunseseră la capătul potecii 
noroioase de pădure şi se uitau la podeţul fragil care 
traversa cursul de apă înspre zăpada şi pădurea din cealaltă 
parte, câinele trăgea de lesă ca să-şi continue drumul. 

Sung-min zărise urme de paşi în zăpada de pe cealaltă 
parte, însă trebuia să-l ducă în brațe pe Kasparov peste 
podeţ, ţinându-se de balustrada de frânghie cu o singură 
mână. Se trezi întrebându-se: şi după aia ce urmează? 
Pantofii Loake cusuți manual ai lui Sung-min erau îmbibați 
de apă şi distruşi, însă acum se punea întrebarea cât de 
departe putea el ajunge cu tălpile de piele alunecoase pe 
terenul abrupt şi acoperit de zăpadă de pe cealaltă parte a 
apei. Se ghemuise în fața lui Kasparov, îşi frecase palmele 
una de alta şi privise în ochii obosiţi ai bătrânului câine. 

— Dacă tu poţi, atunci pot şi eu! 

Kasparov scâncise şi se agitase puțin când Sung-min îl 
luase în brațe şi traversase podețul, însă reuşiseră să 
ajungă în partea cealaltă. 

Acum, după 20 de minute de mers alunecos, drumul le 
era blocat de peretele de stâncă. Sau nu? Sung-min se luă 
după urmele care duceau în lateral şi văzu o frânghie uzată 
şi alunecoasă legată de un trunchi de copac aflat undeva 
sus pe peretele aproape vertical. Apoi observă că frânghia 
mergea mai departe printre copaci şi că existau nişte trepte 
săpate în sol care creau o potecă. N-avea cum să se cațăre 
pe frânghie cu Kasparov în brațe. 

— Scuze, prietene, dar chestia asta te va durea, zise 
Sung-min, îngenunchind. 

Aşeză labele din față ale câinelui în jurul gâtului lui, apoi 


se întoarse şi-i prinse bine picioarele strâns în jurul trupului 
său folosind cureaua. 

— Dacă nu vedem nimic sus, ne întoarcem. Promit. 

Sung-min prinse frânghia şi îşi încordă picioarele. 

Kasparov începu să urle când se văzu atârnând 
neajutorat de gâtul stăpânului, ca un rucsac. Dădu din 
picioarele din spate şi zgârie sacoul costumului lui Sung- 
min. 

Treaba merse mai repede decât se aşteptase Sung-min. Se 
treziră brusc în vârful stâncii, cu pădurea întinzându-se în 
fața lor. 

La 20 de metri mai încolo se vedea o cabană roşie. 

Sung-min îl eliberă pe Kasparov, însă, în loc s-o ia direct 
pe cărarea care ducea spre cabană, câinele se ghemui între 
picioarele stăpânului, scâncind. 

— Haide, n-ai de ce să te temi, zise Sung-min. Finne e 
mort. 

Sung-min zări nişte urme mari de animal. La ele 
reacționa Kasparov? Făcu un pas înspre cabană. Simţi o 
sârmă lipită de picior, însă era prea târziu, şi înțelese că 
picase într-o capcană. Se auzi un şuierat şi Sung-min mai 
avu timp să vadă un licăr luminos venind dinspre obiectul 
încărcat cu explozibil care zbură în faţa lui. Închise ochii din 
instinct. Când îi redeschise, fu nevoit să-şi dea capul pe 
spate ca să vadă obiectul care se înălța spre cer, lăsând în 
urma lui o dâră subțire de fum. Apoi se auzi o bubuitură 
surdă când racheta explodă, şi chiar dacă afară era lumina 
zilei, văzu jerba de lumini galbene, albastre şi roşii ca un Big 
Bang miniatural. 

În mod clar, cineva dorise să fie avertizat dacă se apropia 
ceva de cabană. Poate chiar să sperie intrusul. Îl simți pe 
Kasparov tremurând lipit de piciorul lui. 

— Sunt doar artificii, zise el, bătându-l uşor cu palma pe 
Kasparov. Dar mersi de avertisment, prietene. 


Sung-min se duse către terasa de lemn din fața cabanei. 

Kasparov îşi regăsise curajul şi trecu pe lângă el, spre 
uşă. 

După cadrul despicat al uşii, lângă broasca de la intrare, 
Sung-min realiză că nu era nevoie să o spargă. O împinse şi 
păşi înăuntru. 

Constată imediat că în cabană nu existau curent electric 
şi apă. Se vedeau frânghii atârnând de cârlige prinse foarte 
sus pe pereţi, probabil ca să împiedice şoarecii să le roadă. 
Însă se vedea mâncare pe bancheta de lângă fereastra care 
dădea spre vest. 

Pâine. Brânză. Şi un cuțit. 

Nu de genul scurt, de uz general, cu mâner maro, peste 
care dăduse când cercetase trupul lui Finne. Cel din cabană 
avea o lamă lungă de vreo 15 centimetri. Inima lui Sung-min 
începu să bată mai tare, aproape la fel cum bătuse când o 
văzuse pe Alexandra Sturdza intrând în Statholdergaarden. 

— Ştii ce, Kasparov? şopti el, uitându-se la mânerul din 
stejar şi gulerul din corn al armei. Cred că iarna e pe 
terminate. 

Nu încăpea îndoială. Avea în fața ochilor un cuțit de 
bucătărie Tojiro. Era cuțitul căutat. 

— Ce să vă dau? întrebă barmanul îmbrăcat în alb. 

Harry îşi plimbă privirea de-a lungul sticlelor cu alcool de 
pe rafturi, apoi şi-o pironi asupra ecranului tăcut al 
televizorului. Era singurul client din barul bizar de tăcut. 
Tăcut pentru aeroportul Gardermoen, oricum. O voce 
monotonă anunța ceva la una dintre porțile de îmbarcare 
din depărtare, iar pe podea răsuna o pereche de tocuri. Era 
sunetul unui aeroport care avea să-şi închidă în curând 
porţile. Însă mai existau încă opţiuni de zbor. Ajunsese 


acolo cu zborul dinspre Lakselv, via Tromso, cu o oră înainte 
şi, având doar bagaj de mână, se dusese în zona de tranzit 
în locul celei de sosiri. Opțiunile pe care le avea la dispoziție 
erau Berlin, Paris, Bangkok, Milano, Barcelona sau 
Lisabona. Avea suficient timp, iar ghişeul de bilete al 
companiei SAS era încă deschis. 

Se uită la barman, care îi aştepta comanda. 

— Dacă mă întrebi, aş dori ceva sonor, zise Harry, 
arătând spre ecranul televizorului unde se vedeau Katrine 
Bratt şi şeful de la Informaţii, Kedzierski, un bărbat cu păr 
bogat şi ondulat, aşezaţi în sala de conferințe de la etajul 
patru al Sediului Central al Poliţiei. În josul ecranului rula 
un singur text: Suspectul de crimă Svein Finne, împuşcat de 
un lunetist necunoscut în Smestad. 

— Îmi pare rău, zise barmanul. Toate televizoarele din 
aeroport trebuie date pe mut. 

— Nu mai e nimeni aici în afară de noi. 

— Astea sunt regulile. 

— Cinci minute, doar asta. Îţi dau 100 de coroane. 

— lar eu nu accept mită. 

— Mhm. N-ar mai fi mită dacă aş comanda un Jim Beam, 
după care ţi-aş da un bacşiş pentru că am fost servit 
extraordinar de bine? 

Barmanul schiță un zâmbet. Se uită mai atent la Harry. 

— Tu nu eşti scriitorul ăla? 

Harry clătină din cap. 

— Eu nu citesc, dar maică-mea te place. Pot face un selfie 
cu tine? 

Harry dădu din cap înspre ecran. 

— Bine, acceptă barmanul, aplecându-se peste tejghea cu 
telefonul în mână şi făcând o poză cu ei doi înainte de a 
apăsa pe butonul telecomenzii. Sonorul crescu puțin în 
intensitate şi Harry se aplecă înainte ca să audă mai bine. 

Chipul lui Katrine Bratt părea să strălucească de fiecare 


dată când se declanşa un bliț. Katrine asculta cu atenţie o 
întrebare din public, pe care microfonul nu o putea 
amplifica bine. Răspunse reporterului cu voce clară şi 
fermă: 

— Nu pot oferi detalii, însă repet: în timpul investigației 
asupra uciderii lui Svein Finne de azi, Poliţia din Oslo a 
descoperit dovezi elocvente că el a fost responsabil de 
uciderea lui Rakel Fauke. Arma crimei a fost găsită în 
ascunzătoarea lui Svein Finne. lar avocatul lui Finne a 
declarat poliției că acesta îi mărturisise că el a ucis-o pe 
Rakel Fauke, după care a plantat dovezi care să-l 
incrimineze pe Harry Hole. Da? 

Katrine îndreptă degetul spre cineva din sală. 

Harry recunoscu vocea Monei Daa, reporterul de la 

VG. 

— N-ar trebui ca Winter să fie aici ca să explice cum de el 
şi Kripos s-au lăsat păcăliți atât de tare de Finne? 

Katrine se aplecă spre pădurea de microfoane din fața ei. 

— Winter va răspunde când cei de la Kripos vor susține 
propria conferință de presă. Poliția din Oslo îi va trimite tot 
ce are despre legătura lui Finne cu cazul Rakel Fauke, 
suntem aici în primul rând pentru uciderea lui Svein Finne, 
caz care este responsabilitatea noastră exclusivă. 

— Aveţi vreun comentariu asupra modului în care Winter 
a gestionat cazul? întrebă din nou Daa. El şi cei de la Kripos 
au ieşit public cu acuzații de crimă împotriva unui ofițer de 
poliție nevinovat şi decedat, care a lucrat aici, la Serviciul de 
Investigații Criminale. 

Harry o văzu pe Katrine oprindu-se în clipa când era pe 
punctul de a răspunde. O văzu înghițind în sec. Venindu-şi 
în fire. După care rosti: 

— Poliția din Oslo nu se află aici ca să-i critice pe cei de la 
Kripos. Dimpotrivă, unul dintre detectivii Kripos, Sung-min 
Larsen, a fost esențial în ceea ce pare a fi identificarea cu 


succes a ucigaşului lui Rakel Fauke. Ultima întrebare. Da? 

— Dagbladet Spuneţi că n-aţi identificat un suspect 
pentru omorârea lui Finne. Sursele noastre ne-au spus că el 
fusese amenințat de oameni cu care a fost în închisoare şi 
care au fost eliberați între timp. Investighează cumva poliția 
această pistă? 

— Da, rosti sec Katrine, uitându-se la şeful de la 
Informaţii. 

— Vă mulțumim că ați venit, rosti Kedzierski. Nu mai 
avem nicio conferință de presă planificată, dar o să... 

Harry îi făcu semn barmanului că auzise destul. 

O văzu pe Katrine ridicându-se. Probabil că se ducea 
acasă. Probabil că cineva avusese grijă de Gert în locul ei. 
Copilul care stătuse în portbebeul pentru maşină zâmbind, 
abia trezit din somn, uitându-se la Harry în vreme ce acesta 
îl transporta pe străzile oraşului. Apăsase pe butonul 
soneriei de la apartamentul lui Katrine, simţise ceva în jurul 
degetului arătător şi privise în jos. Degetele mici şi palide ale 
bebeluşului arătau ca şi cum se agățaseră de o bâtă de 
baseball. Ochii aceia albaştri, cu privire intensă, păruseră 
că-i poruncesc să nu plece, să nu-l lase singur acolo. Îi 
spuneau lui Harry că el avea nevoie de un tată acum. Peste 
puţin timp, la adăpostul unei intrări întunecate de vizavi, o 
urmărise pe Katrine venind şi fusese pe punctul de a ieşi la 
lumină. Şi pe punctul de a-i spune totul. De a o lăsa pe ea 
să decidă pentru amândoi. Pentru toți trei. 

Harry se îndreptă de spate pe scaunul de bar. 

Văzu că barmanul aşezase lângă el un pahar cu ceva 
maroniu în el. Harry studie paharul. Un singur pahar. Ştia 
că e vocea interioară de care nu trebuia să asculte. Care îi 
spunea: Haide, meriţi o mică sărbătoare! 

Nu. 

Nu? Bine, atunci nu ca să sărbătoreşti, ci ca să-ți arăţi 
respectul față de morți, să ţii un toast în amintirea lor, 


nemernic lipsit de onoare şi de inimă ce eşti! 

Harry ştia prea bine că, dacă începea să discute cu vocea 
aia, avea să piardă. 

Privi tabela de plecări. Se uită la pahar. Katrine era în 
drum spre casă. Putea pleca de acolo, să ia un taxi. Putea 
suna din nou la soneria ei. Putea aştepta în lumină de data 
asta. Ar fi înviat din morți. De ce nu? Nu se putea ascunde 
pentru totdeauna. Acum, că nu mai era suspect, de ce ar fi 
făcut-o? Un gând îi trecu prin minte. În maşină, sub gheaţa 
din râu, îi trecuse ceva prin minte. Ceva care apoi se 
pierduse. Întrebarea era: ce le putea el oferi lui Katrine şi lui 
Gert? Adevărul şi prezența lui aveau să le facă mai mult rău 
decât bine? Dumnezeu ştia. Dumnezeu ştia dacă el 
inventase aceste dileme ca să-şi ofere un pretext pentru a 
pleca. Se gândi la degețelele înfăşurate în jurul degetului lui. 
La acea privire poruncitoare. Gândurile i se întrerupseră 
când îşi simţi telefonul vibrând. Scoase aparatul şi se uită 
lung la el. 

— Kaja sunt. 

Vocea ei suna la fel de aproape. Poate că Oceanul Pacific 
nu era atât de îndepărtat. 

— Bună. Cum te descurci? 

— A fost o nebunie. Abia m-am trezit. Am dormit 14 ore. 
Stau în fața cortului, pe plajă. Soarele de-abia răsare. Arată 
ca un balon roşu care se umflă încet, iar peste câteva clipe 
îşi va lua zborul de pe linia orizontului. 

— Mhm. 

Harry se uită la pahar. 

— Tu cum eşti? Cum te descurci cu starea de trezie? 

— Era mai uşor când dormeam. 

— O să-ţi fie greu cu perioada asta de doliu. Mai ales că 
acum l-ai pierdut şi pe Bjorn. Ai oameni în jurul tău la care 
să poți... 

— Doamne, da. 


— Nu, n-ai, Harry. 

Habar n-avea dacă ea simțea că el zâmbeşte. 

— Am nevoie doar de nişte decizii, zise el. 

— De-asta m-ai sunat? 

— Nu. Te-am sunat să-ți spun că am pus cheia la loc. 
Mersi că m-ai lăsat să stau acolo. 

— Te-am lăsat să stai... repetă ea, după care oftă. 
Cutremurul a distrus multe din puţinele clădiri care erau 
aici, dar e incredibil de frumos, Harry. Frumos şi plin de 
ruine. Frumos şi plin de ruine, te-ai prins? 

— De ce anume? 

— Îmi place când e frumos şi plin de ruine. Ca tine. Şi eu 
sunt un pic o ruină. 

Harry bănuia încotro se îndrepta discuţia. 

— Nu poţi lua un zbor până aici, Harry? 

— Către o insulă din Pacific care tocmai a fost distrusă de 
un cutremur? 

— Către Auckland, Noua Zeelandă. Vom coordona efortul 
internaţional de acolo şi pe mine m-au numit şefa 
securităţii. Plec cu un avion de transport în după-masa 
asta. 

Harry privi spre tabela de plecări. Bangkok. Poate că mai 
existau zboruri directe de acolo către Auckland. 

— Lasă-mă să mă gândesc la asta, Kaja. 

— Perfect. Cât crezi că îţi ia... 

— Un minut. După aia te sun înapoi, bine? 

— Un minut? zise Kaja părând fericită. Bine, pot să rezist 
atât. 

Încheiară conversaţia. 

El încă nu se atinsese de paharul din fața lui. 

Putea să dispară. Se putea afunda în întuneric. În acea 
clipă, în minte îi reapăru gândul care fugea mereu de el de 
când fusese în maşina scufundată sub gheaţă. Îi fusese frig. 
Înspăimântător de frig. Şi se simţise singur. Dar mai simţise 


ceva. Simţise liniştea. Atât de multă pace. 

Se uită din nou la tabela de plecări. 

Locuri unde un om se putea face nevăzut. 

Din Bangkok putea pleca spre Hong Kong. Mai avea încă 
nişte relaţii acolo, aşa că putea obține o slujbă fără prea 
multe dificultăți, poate chiar una legală. Sau se putea 
îndrepta în cealaltă direcție. America de Sud. Mexico City. 
Caracas. Unde să dispară cu adevărat. 

Harry îşi frecă ceafa. La bilete se închidea peste şase 
minute. 

Katrine şi Gert. Sau Kaja şi Auckland. Jim Beam şi Oslo. 
Treaz în Hong Kong. Sau Caracas. 

Harry băgă mâna în buzunar şi scoase de acolo cubul 
mic, albastru-cenuşiu, de metal. Se uită la punctele de pe 
laturile lui. Inspiră adânc, îşi făcu palmele căuş şi scutură 
zarul. Îi dădu drumul să se rostogolească de-a lungul 
tejghelei barului. 


